# verses

text:
Velau yo yemidi yo nuwadaumwali Tamada Yaubada yo Bada Yeisu Besinana aidiyena omiu tahiguwao moiha alimiyai. 


text:
Yo hinage yaiyadiwo baidamiyao, ebe yada Bada Yeisu Besinana ainai hivelau vateyai, iya yana veꞌiꞌilaena hinage ivelauwedi.<pb/>


text:
Yau Paulo, Yeisu Besinana yana tauyewasa teya, nigele tomowa yadi vesinuwaena, na hesi Yeisu yana vesinuwaena, yo hinage Tamada Yaubada. Ibom Yeisu mwalowoiyena iꞌabiye towolouyoi. 


text:
Na tahidao baidaguwao yami leta avetamalenawa omiu tautapwalolo, boda ehebo ehebo tupwa Galetiya holanai ammiyamiya. 


text:
Wuwuna Tamada Yaubada yana nuwatuwu teina dova, ainaena Yeisu ibom italam ta imwalowoi yada pwanoli vehabadi, eeta ihaguigita teina baleꞌu yababana yana wahiyalaena, 


text:
teina vehabana Yaubada ainai tawalowalo vetuvehae, nigele yana abaꞌovi. Moiha. Wasa namwanamwana ehebo taꞌi 


text:
<pb/>Abanuwapwanopwano teina aliguwai, wuwuna Yaubada mugai ivesinuwaigomiu ta ebe Besinana ainaena veꞌiꞌila amlobai, yo wasana namwanamwana amyemidiyei. Na mwayamwayauwena teina hauga amtaꞌwataꞌwataenaꞌo, na wasa vagana amyemidiyeine. 


text:
Wasa namwanamwana ehebo taꞌi, na nigele teya hinage wasa iyamiyamiya, na hesi tupwadi tomowa bada hivelau pwanopwanogomiuꞌo, wuwuna nuwanuwadi yo Besinana wasana himwau gwaipile ta ainaena hiꞌoyaꞌoyamaegomiu. 


text:
Besinana wasana mugai ambenaleine neta moihana, eeta havena teya yaiya vali wasa imohemohegomiu. Ai yo tausagenawasa galewaena nigele howahowana wasa vagana ayamohegomiu. Na ebe yaiya wasa namwanamwana imwau gwaipile ta vali wasa iyemahalava, vitai mata ilobai Yaubada ainaena. 


text:
Bada mugai awalo mahalavaꞌo alimiyai, na teina hinage yawalo mahalavauyo neta ebe yaiya vali wasa imohegomiu, yababana mata ilobai Yaubada ainaena. 


text:
<pb/>Vedova, tomowadine adi walo vetuvehae vehabana yanuwanuwatuwu, bo nuwana Yaubada ana walo vetuvehae? Wuwuna ebe tomowa yadi nuwatuwu yapaipaihowai, nigele howahowagu ta Besinana vehabana yavetaupaihowa. Paulo yana nuwabui 


text:
<pb/>Tahiguwao, amnuwatuwu avivini neta wasa namwanamwana yawalowalo mahalavae, nigele tomowa aidiyena. 


text:
Wasane nigele tomowa yadi walomahalavao yo yadi veꞌitao aidiyena, na hesi Yeisu Besinana yana veꞌitao aliguwai ainaena. 


text:
Na yagu mumuga mugamugaina, haugana taumiya Yudeya yadi boda holanai yamiyamiya, neta ambenalenaꞌo, ebeha Yaubada yana bodao yaꞌabiꞌabiye muyadi na nuwanuwagu yo yamutudi. 


text:
Ainaena agu yasowone taumiya Yudeya holanai yawahiyala gabaedi, wuwuna tubudao yadi mumuga vehabana yaꞌaiꞌaipate wahiyala na agu yasoyasowowa yadi aipate tupwana taꞌi. 


text:
ta ibom yana nuwatuwena natuna aliguwai iveꞌitaei, ta yavetauyewasa vehabana nigele Yudeya aidiyai. Ainaena nigele yayalaulau tomowa aidiyai habi panivila wasa teina vehabana. 


text:
Nigele yayalau Yelusalem Besinana ana tauyewasa mugai aidiyai, na hesi yalau Alebiya, ta nemai yamiyamiya ana higa yalau gwaipilema Damasiko. 


text:
<pb/>Mulitai bolimai tonuga tuluhadiyai yahae Yelusalem, Pita yatau boꞌeyei, na nemai baidagu ahubena 15 amiyamiya. 


text:
Na haugana yamiyamiya aidiyai Besinana yana bodao Yudeya tupwanao aidiyai nigele agu oleya hiyahanapui. 


text:
Bada wasagu hibenalenaꞌo ebeha ‘Ibom mugai iyeyemuyagitawa, na hesi bada inuwabuiꞌo, ta wasa namwanamwana mugai ilaulaugagayoweiwa hauga teina iguguguyaei.’ 


text:
<pb/>Na yagu lau wuwuna Yaubada yana veꞌita aliguwai. Eeta yahae Yelusalem, na yalau Yaubada yana bodao adi taumugaiwo aidiyai, ta abom aꞌauꞌaubabada, na yagu yewasa yaguguyaei hiya nigele Yudeya aidiyai. Wuwuna nigele nuwagu yaguguya awaꞌawawa, eeta yadi taumugaiwo yagu guguyane hiꞌawa namwanamwaei. 


text:
<pb/>Na Taito iꞌwayabuigau ta ahahaene Yelusalem, ibom teya towaho Gilisi, na hesi taumugaiwone nigele hiyaloinaei yo ebe ꞌwapina hihapi vehulu ana veꞌiveꞌilala dova hibom. 


text:
Na tupwadi adi geluwo oyaꞌoyamadi bada alimaiyai hiluwumaꞌo, nuwanuwadi yada miya namwanamwana Yeisu Besinana imomohegitawa hiꞌita, na hibom nigele tauyemidi moiha, nuwanuwadi yo loina vitaina himohegai. 


text:
Na hesi yadi loina maudoina ataꞌwataꞌwataei, ta nigele teya hava ainai ayatalam. Havena yada wasa moihana himwaumwau gwaipile. 


text:
<pb/>Na hinage tauyewasao tomowa hiyogaedi adi taumugaiwo, na hesi nigele yayamodemode aidiyai nuwana hiya taumugaiwo bo taumulitao wuwuna maudoida Yaubada mehenai tatoyatoyawa, hiya havena teya lauhepoi himwaumwauwi yagu guguyane ainai. 


text:
<pb/>Na hesi taumugaiwone Yaubada yana veguveguyai hihanapuiyaꞌo ebe yau wasa namwanamwana yaguguguyaei hiya nigele Yudeya aidiyai, na Pita hesi iguguguyaei Yudeya aidiyai. 


text:
Wuwuna Yaubada Pita wahiyala imohenaꞌo yana paihowa Yudeya aidiyai, na yau hinage dova wahiyala imohegau yagu paihowa hiya nigele Yudeya vehabadi. 


text:
<pb/>Ainaena taumugaiwone, Yemesa, Pita na Yoni, Yaubada yana velau aliguwai hiꞌita lobai, na hitalam Banabasi yo yau alimaiyai, ta nimamaena avelau. Hitau tonugaone tomowa hiꞌawa taumugaiyedi hitalam alimaiyai ta ebe yau yo Banabasi alau hiya nigele Yudeya aidiyai, na hibom hilau Yudeya aidiyai. 


text:
Ta ehebo ginauli vehabana hivenuwamwauwegai, ebeha wewelohedi ahaguidi. Ginauli teina inamwanamwa alili eeta hauga maudoina yaꞌaiꞌaipate wahiyala vehabana. Paulo Pita iwalo debadebai 


text:
<pb/>Hauganane Pita ilaoma Anitiyoki ainai, ta nemai yana mumuga nigele hiyadumwalu, ta yawalo debadebai yana mumuga yababadi vehabana. 


text:
Moiha taꞌi, yana lau mugaima ainai yana mumuga namwanamwana, eeta Yaubada yana bodao hiya nigele Yudeya iꞌawa auꞌaugeluwedi ta baidanao hiꞌaiꞌai ehebo, na mulitai tupwadi Yemesa yana bodao hilaoma, ta Pita Yudeyao imeheuhedi, eeta ai toyawa nigele Yudeya baidanao itaꞌwataꞌwataei, yo ilaugabaidi. Neta Pita yana lauhapuli. 


text:
<pb/>Ainaena yau yahanapuiyaꞌo ebeha Yeisu Besinana wasana dumwadumwaluna nigele hiyamulimulitaei moiha, ta maudoidi mehediyai Pita yapanivilaei, yawalo, ‘Augelu, owa Yudeya towahona, na tupwana hauga taumiya Yudeya yada mumugao utautau gabaedi na vali dalava mumugadi uveꞌaoꞌaonaedi, eeta vedova mata vali dalava tomowadiyaone uꞌabiye nuwabuidine ta ita Yudeya mumugada himulitaei?’ Yaubada iꞌawa namwanamwaegita yada yemidi aꞌava ainaena 


text:
tahanahanapui neta Yaubada tomowa iꞌawaꞌawa dumwaluwegita nigele Mosese yana loina ana awaꞌabiyena, na hesi yada yemidi Yeisu Besinana ainai vehabana. Wuwuna ita yada yemidi Yeisu Besinana ainai tamwauwiyaꞌo ta Yaubada iꞌawa dumwadumwaluwegita. Na hesi yada yemidi nigele Mosese yana loina ana awaꞌabi ainai tayamwaumwauwi, wuwuna Yaubada nigele tomowa iyaꞌawaꞌawa dumwadumwaluwedi Mosese yana loina ana awaꞌabi vehabana. 


text:
<pb/>Maudoimai taumiya Yudeya nuwanuwamai yo Besinana yana mwalowoi ainaena Yaubada iꞌawa dumwaluwegai. Na tupwana hauga alaulau hapuli pwanoli ainaena, vedova teina, nuwana Besinana ivevelau pwanoligai? Nigele. 


text:
Wuwuna Mosese yana loinane bada iyemwalowoigauꞌo, na mulitai yana wahiyala aliguwena iꞌoviꞌo, ta ebeha yawahi moiha yalobai Yaubada yana paihowa vehabana. 


text:
Besinana baidagu bada hiveꞌabahi gogoigaiꞌo, ta yamwamwalowoine na hesi yawahigu yalobauyoi, nigele yau yawahiguwena na Besinana yawahina aliguwai imiyamiya. Teina hauga mayawahigu yamiyamiya, na yawahigune wuwuna neta yagu yemidi Yaubada Natuna ainai. Besinana ibom yana veꞌiꞌilaena italamyowei, ta vehabagu imwamwalowoine. 


text:
<pb/>Havena Yaubada yana veꞌiꞌilane aliguwai yauvauvalaei. Havena tanuwanuwatuwu ebeha Mosese yana loinao adi awaꞌabi ainaena Yaubada iꞌawa namwanamwaegita. Mata dova ta Besinana yana mwalowoine iveginauli awaꞌawawa.<pb/>


text:
Omiu Galetiyao yauyaulemiu! Yaiya ivevenayaigomiune ta nuwamiune hipwanopwanone? Mugai aveꞌitagomiu ta nuwamiune himasele moiha Yeisu Besinana vehabana, ebeha aiwa lagalagana ainai imwalowoi na hesi amnuwagabaenaꞌo! Ainaena yami nuwatuwu ebeha Mosese yana loina ana yemidiyena livahi amlobai? 


text:
Ehebo panivila yapanivilaegomiu: Aiteya amwaha ainaena Aluꞌaluwa Veꞌahihi amvavaine? Mosese yana loina ana paihowa ainaena, bo Besinana wasana ambenalei ta ana yemidi ainaena? 


text:
Yauyaulemiu! Yami tapwalolo yana vetuwuni amhanapuiyaꞌo ebeha Aluꞌaluwa Veꞌahihi ainaena, eeta havena amtowotowoi ta ebeha yami tapwalolo amveꞌovi ambom yami paihowa aidiyena. 


text:
<pb/>Ehebo hinage panivila: Yaubada ibom Aluꞌaluwa Veꞌahihi imohemohe alimiyai, na yana wahiyalaena yami paihowa wahiwahiyaladi ampaipaihowaidi. Vedova yana aiyauyao alimiyai, Mosese yana loinao adi awaꞌabi, bo Besinana wasana ana yemidi ainaena? 


text:
<pb/>Mwalona Yaubada Abelaham iwalo auli, iwalo,<pb/>‘Owa alimwena mulitai vali dalava yadi awanamwanamwa hilobai.’<pb/>Na Yaubada yana walo teina Buki Veꞌahihi holanai iwalo mahalava mugai, neta dalava bagibagilidi adi abiye dumwalu Yaubada ana yemidi ibom ainaena. 


text:
<pb/>Eeta tahanahanapui neta tauyemidiwone maudoidi adi awanamwanamwa hilobai, hiya Abelaham baidanao. 


text:
<pb/>Na yaiyadiwo yadi nuwatuwu neta ebeha Mosese yana loina ana awaꞌabi ainaena hinamwanamwa, mata awayababa aꞌava hilobai, wuwuna Buki Veꞌahihi iwalo,<pb/>‘Loina maudoina buki teina holanai ebe yaiya nigele<br/>iyamulitaei moiha, awayababa abo ilobai.’ 


text:
<pb/>Nigele howahowana Yaubada iꞌawa dumwaluwegita ebe Mosese yana loina aꞌava taꞌawaꞌabiyei. Wuwuna Buki Veꞌahihi dova iwalo,<pb/>‘Taudumwalu yadi yemidiyena yawahi namwanamwana mata hilobai.’ 


text:
<pb/>Mosese yana loina ana amwaha vagana, na yemidi ana amwaha vagana. Loina ana amwaha Buki Veꞌahihi ainai teina dova hileleyaꞌo, iwalo,<pb/>‘Ebe yaiya loina maudoina iꞌawa abiyedi, yawahi namwanamwana ilobai.’ 


text:
<pb/>Na nigele howahowana na loina maudoina tamulitaedi, eeta Besinana iveꞌaivelahegita ta ihaguigita teina loinane ana vitai ainaena. Loina ana vitai teina ebe nigele tayamulitaei mata tamwalowoi, eeta Besinana ita vehabada imwalowoi dova tauyababa mwalaꞌidi adi oiyemwalowoi aiwa lagalagana ainai. Buki Veꞌahihi mugai yana walo teina dova iwalo,<pb/>‘Ebe yaiyadiwo aiwa lagalagana ainai himwauwidi ta himwalowoi,<br/>hiya awayababa hilobai Yaubada ainaena.’ Ta Besinana ita vehabada vitainane iꞌaꞌavalaine. 


text:
<pb/>Ta Yeisu Besinana ainaena nigele Yudeya yaliyaya hilobai, dova yaliyayawa Yaubada iwalo yemidiyeiwa Abelaham ainai, ebeha maudoida yada yemidiyena mata Aluꞌaluwa Veꞌahihi iwawalo yemidiyeiwa imohegita. Waloyemidi vehabana 


text:
<pb/>Tahiguwao, ehebo abaꞌita yada mumuga ainaena yamohegomiu, teina dova: Ebe towaho iwalo yemidi yana heda ainai, yana waloyemidine nigele teya yaiya howahowana yo imwau gwaipiledi. 


text:
Dova hinage Yaubada yana waloyemidi Abelaham yana huhu imohei. Nigele ebeha Buki Veꞌahihi iyawalo, ‘Huhuwo aidiyai’ na hesi yana huhu ehebo taꞌi ainai, neta Besinana. 


text:
<pb/>Ana hanapu neta Yaubada yana ulewahi ivenuwamwau mugaiyei Abelaham ainai, eeta bolimai 430 tuluhanai Mosese yana loina imahalava. Na nigele howahowana waloyemidine ihoꞌe, bo imwau gwaipilei loinanane ainaena, na hesi mayana wahiyala howola imiyamiya. 


text:
<pb/>Amnuwanuwatuwu avivini, ebe ada awanamwanamwa talobai Mosese yana loina ainaena, neta mata nigele Yaubada yana walo yemidi tayalobai. Na hesi mugai Yaubada awanamwanamwa iwalo yemidiyei Abelaham ainai. 


text:
<pb/>Na hava vehabana loina imamahalavane? Loinane iꞌaꞌabiye mahalavane alidai yada yababao vehabadi ta alidai imiyamiya ana higa Abelaham yana huhuwa Yaubada iwalo yemidiyeiwa imamahalavamane. Na loinane tausagenawasa aidiyena Mosese ivai, ta tomowa imohedi. 


text:
Na Yaubada yana waloyemidi ana mohene vagana, wuwuna Yaubada imohe dumwalu Abelaham ainai. Yada yemidiyena Yaubada iꞌawa natunaegita 


text:
<pb/>Havena amnuwanuwatuwu ebeha Mosese yana loina Yaubada yana waloyemidi iveveꞌalehaei? Wuwuna nigele hinage teya loina howahowana yo yawahida imohegita bo yada mumuga iꞌabiye dumwaludi. Nigele. 


text:
Na hesi Buki Veꞌahihi maudoida iꞌawa yababaegita, eeta Yeisu Besinana ana tauyemidiwo hibom Yaubada yana waloyemidi hilobalobai. 


text:
<pb/>Mugai haugana nigele yemidi tayahanapui, ita Mosese yana loina iꞌabi avivinigita na tamiya vitai, ana higa Yaubada yemidi iꞌabiye mahalava alidai. 


text:
Ta loinanane iꞌitaꞌita avivinigita ana higa Besinana imahalava, na ebe tayemidi ainai mata Yaubada iꞌawa namwanamwaegita. 


text:
<pb/>Wuwuna yaiyadiwo omiu ambapitaisoꞌo Yeisu Besinana yehanaena bada Besinana ibom baidamiu ammiya ehebo. 


text:
Na hinage maudoida Besinana baidada, na nigele teya wahei holadai iyamiyamiya. Ainaena taumiya Yudeya yo vali bodao ita ehebo, na taubadao yo yana taupaihowao hiya boda ehebo, yo hinage towatowaho na waiwaihiu hiya boda ehebo, ta maudoida Yeisu Besinana ainaena taveboda eheboꞌo, 


text:
ta maudoida Abelaham yana huhu, wuwuna maudoida Besinana yana bodao, eeta Yaubada yana waloyemidi Abelaham ainai bada tavaiyaꞌo.<pb/>


text:
Ebe yaiya yana hauga gama ainai na tamana yana abaloina imohei, gamanane mata nigele iyavetauloina, na hesi ivetaupaihowa, 


text:
na yana tauveꞌitao alinadi iꞌawa abiyedi, ana higa aiteya hauga tamana italam na natunane ivetauloina. 


text:
Ainaena Yaubada Natuna yana hauga ana lowainana ainai ivetamalenama, na hinana ilabahi ta ivetomowa alidai, neta ita Mosese yana loinao hipaipaigita, ta aidiyena ivavai vehulugitane. Teina ainaena Yaubada maudoida iꞌawa natuguwegita. 


text:
Ainaena, omiu nigele ebeha yana taupaihowao, na hesi natunao, howola abo yana abaloina imohegomiu, dova yana waloyemidi. Taumiya Galetiyao Paulo nuwanuwana 


text:
<pb/>Omiu mugai Yaubada nigele amyahanapui, ta yami abayemidiwo baleꞌu ginaulidi aidiyai, hibom dova yaubada oyaꞌoyamao. 


text:
Na teina hauga Yaubada amhanapuiyaꞌo, nuwana tawalo Yaubada ihanapuigomiuꞌo. Ainaena havena Yaubada amtaꞌwataꞌwataei, na amwuyowuyo yami abayemidiwo tapitapiyadi vehabadi ampaipaihowa. 


text:
Yami nuwatuwu pwano vehabadi na tupwana ahubena, bo waiꞌena, bo nuwana bolimai, bo vali hauga na vali hauga vehabadi yami paihowaone ampaipaihowaidi. 


text:
<pb/>Tahiguwao, bada ami boda ainai yaluwuꞌo ta yau dova omiu, eeta ilowoinanegomiu ebe omiu yagu mumugao amvaidi. Nigele teya yababana aliguwai amyapaihowai. 


text:
Na amnuwatuwu avivini mugai yalaowa alimiyai maꞌagu lovala, na besiwa wasa namwanamwana yaguguyaei alimiyai. 


text:
Ta nigele amyasosomanaegau taugu yana tapiya vehabana, na hesi amtalam aliguwai ta amlauvaigau dova Yaubada yana tausagenawasa ehebo bo nuwana Yeisu Besinana dova. 


text:
Na hinage amveꞌauꞌaugeluwegau moiha, ebe howahowana mehemiu amvaivehuludi ta ammohegau mehegu yababadi adi miyalae. Na teina hauga vedova yada veꞌauꞌaugeluwa? 


text:
<pb/>Yami nuwabui wuwuna yami tauveꞌitao vauvaudi bada hiꞌaiꞌaipate vehabamiu, na hesi hiꞌoyaꞌoyamaegomiu. Hibom nuwanuwadi ta yagu loina amtaꞌwataꞌwataei na yadi loinao nuwamiu hivaidi. 


text:
<pb/>Yagu loina teina ebe yau baidamiu tamiyamiya, bo nuwana ebe alimiyena yamiya daodao, yagu loina ehebo taꞌi, neta howahowamiu ta amꞌaipate paihowa namwanamwana vehabana. 


text:
<pb/>Natuguwao, vehabamiu ategu imuyamuya hauga maudoina yami nuwabui vehabana, na ana higa Besinana alimiyai imahalavauyo, ta atemiyai imiya, ta ainaena yagu abayaliyaya yalobauyoi. 


text:
<pb/>Ebe dova yau baidamiu tamiyamiya, na ainaena amnuwabui ta agu lautowoi hinamwanamwa, na hesi bada yanuwanuwatuwu mwalaꞌina yami yababao vehabadi. Heiga yo Sela aubabadadi 


text:
<pb/>Omiu nuwanuwamiu ta Mosese yana loinao ammulitaedi, na hesi adi hanapuwo nigele amyahanapuidi. 


text:
Amnuwatuwu avivini Abelaham aubabadana hilelediꞌo, natunao towatowahodi bwau, ehebo yana vahala ainaena, na bwaunane mwanena moiha ainaena. 


text:
Yana vahalane yehana Heiga, na mwanenane yehana Sela, ta Heiga yana hiuma mumuga baleꞌu ainaena, na Sela yana hiumane Yaubada yana waloyemidi ainaena, ta natuna yehana Aisake. 


text:
<pb/>Na teina waiwaihiuwone auꞌaubabadadi aidiyena waloyemidi bwau taꞌita lobaidiꞌo. Waiwaihiu hitau bwau adi nuwamasele teina: Heiga dova Yaubada yana loina tomowa imohemohedi oya Sainai ainaena. Eeta natunao ilabahidi hiya taupaihowa paipaidi. 


text:
Na yadi tupwa Alebiya holanai, oya Sainai ainai, na Heiga ana ꞌita dova hibom taumiya Yelusalem wuwuna wau hiya paipaidi Mosese yana loinao aidiyena. 


text:
<pb/>Ginauli teina vehabana Buki Veꞌahihi ainai hileleyaꞌo, iwalo:<pb/>‘Waihiu owa yaiyaipoim uyaliyaya.<pb/>Mugai nigele uyalabalaba, na hesi uyaliyaya mwalaꞌina natumwao boda mwalaꞌina vehabana, na waihiune iya mamwanena himiyamiya manatudiyao, nigele adi boda.’ 


text:
<pb/>Tahiguwao, ita Aisake dova, wuwuna Aisake hinana yaiyaipoina, na mulitai Yaubada yana waloyemidi vehabana ta ilalabalabane. 


text:
<pb/>Na Isimeli Aisake iveꞌalehaei. Abaꞌita teina, ibom mumuga baleꞌu ainaena hilalabahine iveꞌalehaei iya waloyemidiyena hilalabahine. Mugai hiya hitau bwauwone dova wau teina hinage tomowa, adi geluwo aidiyai hipaipaihowai. 


text:
<pb/>Na Buki Veꞌahihi holanai loina lelelelena iwalo:<pb/>‘Vahalane manatuna uheusili mahalavaedi. Havena vahala natuna na natum moiha hiloiloina eheꞌehebo. Na hesi Aisake ibom abaloinane ivai.’ 


text:
<pb/>Ita nigele Isimeli dova, wuwuna Isimeli taupaihowa paipaina natuna, na hesi ita Aisake dova, ta yada miya namwanamwana.<pb/>


text:
Miya namwanamwa vehabadi Besinana ilivahigita ada paiwo aidiyena, eeta amtowolo wahiyala na havena amtalatalamyo Mosese yana loina paipaina ainai. Besinana yana loina namwanamwana 


text:
<pb/>Yau Paulo yaguguya alimiyai ta ebe Mosese yana loinao aidiyai amtalam na Yudeyao yadi veꞌiveꞌilala ꞌwapimiu hihapi vehulu mata Besinana yana hagu alimiyai iveginauli awaꞌawawa. 


text:
Wuwuna ebe yaiya alimiyena italam ta ꞌwapina hihapi vehulu, howahowana yo hinage Mosese yana loina maudoidi iꞌawa abiyedi, 


text:
yo ebe yaiya owa nuwanuwam na Mosese yana loinao adi awaꞌabiyena mata awanamwanamwa ulobai, bada Besinana yana veꞌiꞌila alimwai ugabaenaꞌo, ta utom vehuluyaꞌo. 


text:
<pb/>Na ita Yaubada tayemidiyei mata iꞌawa dumwaluwegita. Teina yada nuwaꞌavivini Aluꞌaluwa Veꞌahihi ainaena, na vehabana tahaꞌwahaꞌwa. 


text:
<pb/>Moiha taꞌi, Yeisu Besinana ainai Yudeyao adi veꞌiveꞌilala, neta hapi, nigele iyaꞌabiye dumwalugita, yo hinage ebe hapi tataꞌwataꞌwataei neta nigele ginauli mwalaꞌina. Na hesi ebeha Yeisu tayemidi ainai na tavelawei, ibom ada tauꞌabiye dumwalu. 


text:
Laugagayo teina nigele Yaubada ainaena, wuwuna mugai Yaubada iyogaegomiu ibom yana amwaha ainai, na hesi laugagayo teina vali tomowa aidiyena. 


text:
<pb/>Yau yada Bada yayemidiyei ebeha howahowana iꞌabiye nuwamaselegomiu, ta yagu loina aꞌava ammulitaei na ebe yaiya iꞌabiye tapiyagomiu, ana maiha Yaubada ainaena mata ilobai. 


text:
<pb/>Tahiguwao, havena amnuwanuwatuwu yagu guguya vehabadi ta ebeha tomowa hapi hivai yo Yudeyao yadi loina himulitaei, na yagu guguya hesi Besinana yana mwalowoi aiwa lagalagana ainai vehabana, na guguya teina vehabana taumiya Yudeya hinuwanuwayababa ta hiveve alehaegau. 


text:
<pb/>Tahiguwao, Yaubada bada ivesinuwaigomiuꞌo ta livalivahimiu, na havena amnuwanuwatuwui ebeha nigele ami loina teya ta mumuga baleꞌu ammulimulitaedi, na hesi velau namwanamwa ana loinaena amlau ta ambom amvehaguhaguyoigomiu. 


text:
<pb/>Wuwuna loina maudoina adi uini, loina ehebo teina, iwalo,<pb/>‘Am geluwo uvelau namwanamwaedi dova ubom amvelaune.’ 


text:
<pb/>Ebe loinane teina amtaugabaei na ambom alimiyai amveveꞌalehauyoigomiu, howola ami boda amvesawali. Aluꞌaluwa ainona vagana na yada nuwalelewo vagana 


text:
<pb/>Wuwuna yada nuwalelewo Aluꞌaluwa Veꞌahihi iveꞌaveꞌalehaedi, ainaena hinage Aluꞌaluwa Veꞌahihi yada nuwalelewo iveꞌaveꞌalehaedi. Eeta holadai hiꞌaleꞌaleha, na hava namwanamwana nuwanuwada ebe tapaihowai nigele howahowada tapaihowai. 


text:
yo hinage abayaliyaya yababana bwahi wahiwahiyalana ana numa ainaena, yo tupwadi mumuga yababadi. Mumugaone teina vehabadi mugai yavenuwamwauꞌo, ta wau hinage yavenuwamwau alimiyai, ebeha adi taupaihowao havena Yaubada yana Abaloina ainai hiluwuluwu. 


text:
<pb/>Na Aluꞌaluwa Veꞌahihi ainona namwanamwana atedai hibom neta, velau, yaliyaya, nuwadaumwali, alamaꞌiꞌita, atemuyamuya, vehaguhagu, nuwaꞌehebo, 


text:
Na hesi ita Yeisu Besinana iloinaegita, ta yada nuwalelewo yababadi iꞌoiye mwalowoidiꞌo ana aiwala lagalagana ainaena. 


text:
Na yawahi namwanamwana imohegita Aluꞌaluwa Veꞌahihi ainaena, ta howahowana Aluꞌaluwa Veꞌahihi imugaiyegita. 


text:
<pb/>Na havena tanuwanuwahae, bo nuwana ada geluwo tataꞌwataꞌwatadi, bo taꞌaloꞌalomagigiliyedi.<pb/>


text:
Tahiguwao, ebe tahida ehebo yana lauhapuli ainaena ibeꞌu, omiu aluꞌaluwamiu wahiwahiyaladi amtowoi ta tahidane amvedumwalu, nuwahegoyaena, na hesi amꞌitaꞌitayoigomiu, ta ebe havena hinage yana aba beꞌune ainai ambeꞌubeꞌu. 


text:
<pb/>Ami avaꞌavalao vitavitaidi aidiyai amvehaguhaguyoigomiu, wuwuna teina ada loina Besinana ainaena. 


text:
Eeta howahowana ehebo ehebo ibom yana mumuga iꞌita, aiteya paihowa namwanamwana na aiteya yababana. Na ebe namwanamwana, anawalo vetuvehaei yana nuwatuwuwena ibom ilautowoi na havena ana geluwo yadi walo ainaena. 


text:
<pb/>Tapwalolo ana tauveꞌitao, ebe hanapu hiveꞌitagita, howahowana ginauli tamohedi, ebe teya hava aidiyai iꞌubwa. 


text:
<pb/>Havena ubom uꞌoyaꞌoyamauyoigo, wuwuna nigele howahowana Yaubada taꞌoyamaei. Havaidova towaho itudai, ainaena ilauꞌeli. 


text:
Ebe yada nuwalelewo ainaena iꞌuma, lauꞌeline ainai yababana ilobai, na ebe Aluꞌaluwa Veꞌahihi ainaena iꞌuma, mata yawahi miyamiya vateyaina iꞌeli. 


text:
<pb/>Havena yada paihowa namwanamwadi aidiyena tatapitapiya, wuwuna ebe havena tatapitapiya, mata laulauꞌeli ana hauga lauꞌeli namwanamwana talobai. 


text:
Ainaena howahowada hauga maudoina tomowa maudoidi tahaguhaguidi, na hesi Yaubada ana tauyemidiwo tahaguidi mwalaꞌina. Walo yana abaꞌovi 


text:
Yudeya yadi hapi ana tauvaiwo nigele nuwadi yagu guguyane teina dova: ada abiyedumwalu talobai Besinana yana mwalowoi aꞌava ainaena, na nigele hapi ainaena. Eeta hiveꞌiveꞌiꞌimanegomiu ta ebeha yadi hapine amvai, ta hiꞌawa namwanamwaegomiu. 


text:
<pb/>Na amnuwatuwu avivini ebeha hapi ana tauvaiwo ilowoinanedi yo Mosese yana loinao maudoidi himulitaedi, na hesi nigele hiyamulimulitaedi. Neta taꞌi nuwanuwadi hapi amvai, ta tenem yadi abagagasa yami luwu adi boda holanai vehabana. 


text:
Na yau havena yawalo haehae, na hesi yada Bada Yeisu Besinana ana aiwa lagalagana vehabana yawalo haehae, wuwuna mumuga baleꞌu iꞌoiye mwalowoiyaꞌo ta yana loinane aliguwai iꞌoviꞌo, na hinage hibom mumuga baleꞌu ana taumulitao hitaꞌwataꞌwataegau dova yau taumwalowoi. 


text:
<pb/>Moiha taꞌi, hapi nigele ginauli mwalaꞌina, na hinage ebe hapi nigele tayavai teina nigele ginauli mwalaꞌina. Ginauli mwalaꞌinane ehebo taꞌi, neta ebeha Yaubada Aluꞌaluwana iꞌabiye vauvaugita. 


text:
Ebe iꞌabiye vauvaugita mata Yaubada yana nuwadaumwali yo yana atemuyamuya imiya vahaligita ta dova Isileliwo moiha. 


text:
<pb/>Teina hauga yo hauga ilalaoma aidiyai havena teya yaiya iꞌabiꞌabiye tauꞌwataꞌwatagau, wuwuna ꞌwapiguwai Yeisu yana veꞌiveꞌilala himiyamiya, teina ꞌweyadine yalobaidi yana paihowa vehabana. 


text:
<pb/>Tahiguwao, yada Bada Yeisu Besinana yana veꞌiꞌila namwanamwana aluꞌaluwamiu aidiyai. Moiha.<pb/>


text:
Mugai vali hauga yo vali amwaha aidiyai ta nuwatuwu bagibagilidi aidiyena Yaubada yana walo tauwalo mahalavao imohedi, na hiya hiwalo mahalavaedi tubudao aidiyai. 


text:
Na yana abaꞌovi ita yada haugai yana walowone iwalo mahalavaediꞌo alidai Natuna ainaena. Yaubada Natuna ivesinuwai ta ebeha ginauli maudoina aidiyai iloina, na mugai Natuna ainaena ginauli maudoina iyeyemaseledine. 


text:
Yaubada Natuna tamanane yana masele iꞌabiye maseleyei na iya Yaubada ana oleya dova, na yana walo wahiwahiyalana ainaena ginauli maudoina galewai na baleꞌuwai iꞌabi avivinidi. Na yada pwanoliwo aidiyena iuwagita na mulitai Yaubada Ewa aliliyai nima tautuwanai imimiyane. 


text:
Iya ihae alili abo tausagenawasaone, na yehanane Yaubada imohei tausagenawasaone yehadiyao imwalaꞌi gabaedi. 


text:
<pb/>Wuwuna nigele teya hauga Yaubada tausagenawasao aidiyai iyawalo,<pb/>‘Moiha na wau yau Tamam na mata owa Natugu’. Na nigele teya tausagenawasa vehabana iyawalo,<pb/>‘Yau aliguwai uꞌawa tamagu na yau alimwai yaꞌawa natugu’. 


text:
<pb/>Na haugana Natuna tautuwana ivetamalenama baleꞌuwai, iwalo,<pb/>‘Yaubada yana tausagenawasao galewai mata iya ainai hipwagogo’. 


text:
<pb/>Na hesi tausagenawasaone vehabadi yana walovagana, iwalo,<pb/>‘Yaubada yana tausagenawasaone iꞌabiye mahalavaedi, ainaena yadi lau dova yaumai, na yana taupaihowaone dova aiwa lohalohawawalina’. 


text:
<pb/>Na hesi Natunane vehabana iwalo,<pb/>‘Owa Yaubada uloina vateyai taꞌi.<pb/>Na mayam loina dumwadumwaluna uloina’. 


text:
<pb/>Mumuga dumwadumwaluna amhenuhenuwa na mumuga yababana amtaꞌwataꞌwata. Ainaena Yaubada, yam Yaubada bada ibesinanaigoꞌo yaliyaya moiha ainaena na yam yaliyayane am geluwo yadi yaliyaya imwalaꞌi gabaedi.’ 


text:
<pb/>Na ehebo yana walo Natunane ainai iwalo,<pb/>‘Bada ee, hauga mugai ainai baleꞌu uyemasele na nimamwena galewa upapaihowaine.<pb/> 


text:
Ginauliwone howola abo hisawali na owa umiya vateyai, na ginauli maudoidi mata himiyamiya ta dova aleꞌo, 


text:
<pb/>Na Yaubada nigele teya hinage tausagenawasa ainai iyawalo,<pb/>‘Nima tautuwaguwena umiya ana higa am alehao yamwau aituluwedi aem elauhanai’. 


text:
<pb/>Na tausagenawasaone hiya aluꞌaluwa taupaihowa Yaubada imwauwidi ta ebe hihaguigita livahi vehabana.<pb/>


text:
Mwalona tausagenawasaone Yaubada yana walo hiwalo mahalavaei tomowa alidai, na walonane walo moiha, ainaena ebe tomowa nigele hiyamulitaedi, neta yadi pwanoli ana maiha hilobai. 


text:
Ita hinage ebe livahine mwalaꞌinane tataꞌwataꞌwataei, Yaubada yana lauvetala talobai na nigele mata tayadena gabaei. Walone livahi vehabana yada Bada Yeisu iwalo mahalava mugaiyei, ainaena yana walowone ana taubenaliwo hiya himohegitaꞌo. 


text:
Na Yaubada hinage walonane iꞌabiye moihaedi, neta veꞌiveꞌilala yo vedevededewo abanuwapwanopwano aidiyena. Ta Aluꞌaluwa Veꞌahihi yana aiyauya iꞌaꞌaiyauyanei hiya aidiyai Yaubada yana nuwatuwuwena. Ada Taulivahi ana muya vehabana 


text:
<pb/>Aꞌauꞌaubada alimiyai dalava vauvauna howola abo talobai, na Yaubada tausagenawasao mata nigele yadi loina iyamohedi teina dalavane ainai, 


text:
na hesi tomowa ehebo imohenaꞌo, wuwuna Buki Veꞌahihi ainai iwalo mahalavaenaꞌo iwalo:<pb/>‘Yaubada ee, hava vehabana tomowane unuwanuwatuwuidine?<pb/>Na tomowane moihana yaiya ta uꞌitaꞌita avivinine?<pb/> 


text:
Hauga ahuꞌahubali aꞌavana umwau aituluwei tausagenawasao elauhadiyai, na mulitai vewasawasa walo vetuvehaena ainaena uꞌabi vahui.<pb/> 


text:
Na ginauli maudoidi logulogunai umwauwidi ta iloinaedi.” Na yana abaloinanane ginauli maudoina aidiyai iloina. Eeta yana abaloina ainai mata nigele teya hava iyamiyamiya. Na nigele teina taꞌi, na hesi howola abo iloina ginauli maudoina aidiyai. 


text:
Na hesi Yeisu bada taꞌitayaꞌo, neta hauga ahuꞌahubalina ainai imiya aitulu tausagenawasao elauhadiyai na mulitai ana veꞌahihi yo ana walo vetuvehae mwalaꞌina ilolobaidine ana muyao yo yana mwalowoi aidiyena. Neta Yaubada yana veꞌiꞌila alidai. Wuwuna Yeisu mwalowoi ana muya iveꞌalo maudoida vehabada. 


text:
<pb/>Yaubada ginauli maudoina ipaihowaidi iya vehabana, ainaena nuwanuwana natunao maumaudoida ilauvaigita iya yana tupwa wasawasa ainai, na howahowana Yaubada ada Taulivahiwa iꞌabiye masele, teina wuwuna muya mwalaꞌina iveꞌalo, ta ainaena mumugana maudoina dumwadumwaluna. 


text:
<pb/>Yeisu iya veꞌaveꞌahihina ta yana veꞌahihiyena iya iꞌabiye veꞌahihigitane, ainaena iya na ita huhu ehebo. Eeta mata nigele Yeisu iyahinimaya vehabada, na hesi iꞌawaꞌawa tahinaegita, 


text:
wuwuna yana walo tamana ainai iwalo,<pb/>‘Yeham mata yawalo mahalavaei tahiguwao aidiyai na miya ahai holadiyai yanoꞌowego’. 


text:
<pb/>Na hinage iwalo:<pb/>‘Yaubada ainai mata yagu yemidi yamwauwi’. Na hinage iwalo,<pb/>‘Hedahedaowa Yaubada imomohegauwa baidaguwao teinai amiyamiya’. 


text:
<pb/>Moiha taꞌi, Yeisu yana hedahedao ita tomowa mabunumada na maꞌwahinada, ainaena Yeisu hinage ivetowaho na towaho tauda ivai ta imwalowoi, eeta yana mwalowoiyena Tomodulele igohapeiyei, na Tomodulele yana loina mwalowoi vehabana hinage iꞌoiye uhagwali. 


text:
Ainaena Yeisu iyemala tomowa mohili mumugada maudoidi aidiyena ita tahinao vehabada ta ebeha ivetaupwaoli mwalaꞌina mayana atemuyamuya moiha Yaubada yana paihowa ainai eeta ipwaoli yada mumuga yababadi vehabadi ta ebeha Yaubada inuwahamuidi. 


text:
<pb/>Na hinage Yeisu baleꞌuwai miyavitai yo abatowoi bagibagilidi ilobaidi, ta ebe Tomodulele itowoigita Yeisu bada abatowoinane ihanapuidiꞌo ta howahowana aidiyena ihaguigita.<pb/>


text:
Tahiguwao veꞌaveꞌahihimiu, omiu na yau Yaubada iyogaegitaꞌo yana tupwa vehabana, ilowoinanegita na Yeisu tanuwatuwu avivini, wuwuna iya yada yemidi ana tauyewasa yo hinage yada taupwaoli mwalaꞌi alilina. 


text:
Na iꞌaipate yana paihowawa Yaubada imomoheiwa vehabana, neta dova Mosese mwalona iꞌaipate Yaubada yana vadai. 


text:
<pb/>Ainaena Yeisu walo vetuvehae mwalaꞌina ilobai, na Mosese ana noꞌo tupwana taꞌi, dova vada namwanamwana nigele iya ana noꞌo mwalaꞌina iyalobalobai, na ana tauꞌabine hesi. Na Mosese dova vada, na Yeisu tauꞌabi. 


text:
<pb/>Mosese Yaubada yana vada iꞌaipatei dova taupaihowa. Na Yaubada yana walowo ginauliwone howola abo himahalava vehabadi, iwalo mahalavaedi. 


text:
Na Besinana Yaubada yana vada iꞌaipatei nigele taupaihowa dova, na hesi iya natu mohimohihilina. Ita tabom Yaubada yana vadane taꞌi, ta ebeha tayemidi vateyai mayada atepatu yo mayada nuwatuwuhae. Yaubada yana bodao ita howola abo taꞌaiyawasi 


text:
havena amꞌuluꞌulu yaiyai dova tubumiyaone mugamugaina nuꞌula awawai hitowoigau ta yagu loina hitaꞌwataꞌwataei.<pb/> 


text:
Wuwuna bolimai 40 holadiyai yagu paihowa wahiwahiyaladi bagibagilidi hiꞌitadiꞌo, na tubumiyaone yadi ulumiyaiyena hitowoigau, ta vehabadi yaꞌalaꞌiꞌiwahiꞌo, na yawalo, “Hauga maudoina hiya yadi nuwatuwuwena hilaulauhapuli, wuwuna yagu amwaha nigele hiyahanapui”.<pb/> 


text:
Ainaena yamodi iniyedi na yawalo venayaidi, yawalo, “Havena hinage yagu abaꞌaiyawasi ainai himluwuluwu”.’ 


text:
<pb/>Tahiguwao, yami nuwanuwatuwu amꞌita avivinidi mata dova ta yababana ivaigomiu na yemidi amwahana amlaugabaei ta amlaupwano na Yaubada Mayawahina ammiya vehulu. 


text:
<pb/>Na teina hauga ambom amvehaguhagu yoigomiu ahubena ehebo ehebo aidiyai ta ainaena havena mumuga yababana iꞌoyaꞌoyamaegomiu na Yaubada alinana amꞌabiꞌabitauꞌwataei. 


text:
<pb/>Ita mwalona yada yemidi Besinana ainai tamwauwiyaꞌo, ta ebe yada yemidine taꞌabi avivini iliꞌilimani ana higa hauga yana abaꞌovi ainai, Besinana baidadai tayaliyaya toyawa. 


text:
Dova Buki Veꞌahihi yana walo, iwalo, ‘Ebe Yaubada alinana ambenalei, havena amꞌuluꞌulu yaiyai dova tubumiuyaone mugai yagu loinao hitaꞌwataꞌwataei. 


text:
<pb/>Yaiyadiwo yede Yaubada yana walo hibenalei na hitaꞌwataꞌwataeine? Hiya Mosese Itipitaena imugaiyedi na himamahalavamane, awa? 


text:
Hiya bolimai 40 holanai yadi mumuga yababadi vehabadi Yaubada iꞌalaꞌiꞌiwahi ta tauyababaowa nuꞌulai himwalowoi ovine. 


text:
<pb/>Wuwuna hiya yana walo nigele hiyamulitaei, eeta iwalo venayaidi iwalo, ‘Havena yagu abaꞌaiyawasi ainai hiluwuluwu’. 


text:
Yaubada yana waloyemidiwa howola imiyamiya ebeha yana abaꞌaiyawasi iya ainaena talobai, eeta ilowoinanegita na tameheuhei mata dova ta tupwada tabeꞌu na nigele tayalobai. 


text:
<pb/>Moiha wasa namwanamwana imohegitaꞌo, dova hiya mugai imohediꞌo, ta wasanane nigele iyahaguidi, wuwuna hibenalenaꞌo na nigele hiyayemidiyei. 


text:
Na ita ana tauyemidiwo aiyawasi bada talobaiyaꞌo, na hiya mugai nigele hiyalobai wuwuna Yaubada iwalo venayaidi iwalo:<pb/>‘Yamodiꞌiniyedi ainaena yawalo venayaidi ta havena aiyawasi aliguwena hilobalobai’. Yaubada yana aiyawasi imiyamiya, wuwuna baleꞌu maudoina iyemasele iꞌovi, na iꞌaꞌaiyawasine. 


text:
Na ahubenane iꞌaꞌaiyawasine vehabana bada Buki Veꞌahihi ainai iꞌaubabadaenaꞌo, iwalo, ‘Yaubada ahubena sebenina ainai yana paihowa maudoina aidiyena iꞌaiyawasi’. 


text:
<pb/>Teina haugane abaꞌaiyawasinane imiyamiya na hesi mugai nigele bagibagilidi hiyalobai. Mosese yana hauga ainai hiya wasa hibenale mugaiyei na wasane hiꞌawa sewaei. Eeta nigele hiyalobai. 


text:
Ainaena Yaubada hauga vauvauna imwauwi na ainai tomowa abaꞌaiyawasi hilobai, na hanapu Deivida ainai imohei ta Deividanane iwalo:<pb/>‘Ebe Yaubada alinana ambenalei havena amꞌuluꞌulu yaiyai’. 


text:
Ta abaꞌaiyawasine Yaubada iwawaloweine nigele Yosuwa yo yana bodao yadi abaꞌaiyawasi, na hesi vali abaꞌaiyawasi, neta hauga ehebo vauvauna imwauwiyaꞌo ta ebe tomowa aiyawasinane hilobai. 


text:
Na Yaubada yana tomowa ita yada abaꞌaiyawasi imiyamiya, na abaꞌaiyawasinane Tapwalolo ana aiyawasi dova. 


text:
Eeta ebe talobai, ita yada paihowa ainaena taꞌaiyawasi, dova mugai Yaubada yana paihowa ainaena iꞌaꞌaiyawasine. 


text:
<pb/>Na ilowoinanegita ebe tatowolo wahiyala ta aiyawasinane talobai, na havena teya yaiya iꞌawaꞌawa sewa mata dova ta ibeꞌu, dova hiya mugai hibebeꞌune. 


text:
<pb/>Moiha, Yaubada yana walo mayawahina na wahiwahiyalana dova elepa aleꞌaleha yana mehemehegai matupwa bwaubwauna, na howahowana itomgita ta hola aliꞌalilidai nuwatuwu yo mumuga dawadawanidi himiyamiya iveꞌitaedi. 


text:
Wuwuna Yaubada mehenai nigele teya ginauli iyamiya aidawani, maudoina maseleyai, na iya ainai howola abo yada paihowa maudoina tawalo mahalavaedi. Yada taupwaoli mwalaꞌina iya Yeisu 


text:
<pb/>Yada taupwaoli mwalaꞌina imiyamiya, iya Yeisu Yaubada Natuna, vehabada ihaeꞌo galewai, ainaena yada yemidi ainai taꞌabi avivini. 


text:
Tupwadi taupwaoliwo nigele hiyaꞌatemuyamuyaegita yada tapiyao vehabadi, na Yeisu hesi yada miya vitai ihanapuidiꞌo ta iꞌatemuyamuyaegita, wuwuna mwalona baleꞌuwai Tomodulele yana woya maudoina ilobaidiꞌo dova ita taꞌi talobalobaidi, ta Yeisu nigele teya hinage yana pwanoli. 


text:
Ainaena mayada atepatu talau yo taꞌawaꞌawanoi ada Tauloinane ainai ta ainaena yada miya vitai aidiyai iveꞌiꞌilaegita na hinage ihaguigita.<pb/>


text:
Taupwaoliwo mwalaꞌidi Yaubada ivesinuwaediꞌo tomowa aidiyena ta imwauwidiꞌo na iya mehenai hipwaopwaoli ita tomowa yada mumuga yababa vehabadi. 


text:
Ilowoinanei na yada taupwaoliwone hinuwanamwanamwa taunuwapwanopwanowo yo taulaupwanowo aidiyai, wuwuna taupwaoliwone hiya tomowa taꞌi mayadi tapiya. 


text:
Eeta hiya yadi pwanoli vehabana na hinage tomowa bagibagilidi yadi pwanoliwo vehabadi hipwaopwaoli Yaubada ainai. 


text:
<pb/>Nigele howahowana na teya yaiya yana nuwatuwuwena ivetaupwaoli, na hesi Yaubada yana yogaena, dova mugai Yaubada Eloni iyogaei ta ivetaupwaoline. 


text:
Hinage Besinana nigele ibom iyaꞌabi hiniuyoi ta ivetaupwaoli, na Yaubada ivesinuwaei ta iwalo auli, iwalo:<pb/>“Owa natugu, wau taꞌi yaꞌawa natuguwegoꞌo.” 


text:
<pb/>Haugana Yeisu baleꞌuwai ivetomowa mohili ta imiyamiya mayana dou yo mamehelinona iꞌawaꞌawanoi Tamana ainai, ta nuwanuwana mwalowoiyena ihaloi. Na tamana yana awanoi ibenalei yana veꞌahihi vehabana. 


text:
Ainaena yana mumuga maudoina dumwadumwaluna. Eeta ebe taꞌawa abi, livahi miyamiya vateyaina Yeisu ainaena mata talobai. 


text:
Wuwuna Yaubada Yeisu ivesinuwaei ta ivetaupwaoli mwalaꞌina dova Melikisedeki. Havena Yaubada tataꞌwataꞌwataei 


text:
<pb/>Ginauliwone teina vehabadi neta walodi hibagibagili alili himiyamiya. Nuwanuwagu yo yawalo mahalavaedi alimiyai, na nigele howahowana wuwuna amteibabaꞌo. 


text:
Hauga teina ilowoinanegomiu na vali tomowa aidiyai amveꞌitadi na nigele howahowamiu, wuwuna Yaubada wasana ana walomoiha nigele amyahanapui ainaena howola aveꞌiveꞌitagomiu. Omiu huhu aꞌava ilowoinanegomiu wuwuna aiꞌai yaiyaina nigele howahowamiu. 


text:
Eeta omiu dova hedaheda amwaha dumwadumwaluna nigele nuwamiu hiyamasele moiha, ainaena ami lowoinana ebe veꞌita hegohegoyadi aidiyena aveꞌai mugaiyegomiu. 


text:
Na ebe yaiyadiwo yadi nuwatuwuwo hihuna, hiya dova aiꞌai yaiyaina adi tauꞌaiwo, wuwuna nuwadi bada imaseleꞌo ainaena howahowadi hivesinuwa hava namwanamwana na hava yababana.<pb/>


text:
Veꞌita mugamugaina Besinana vehabana bada ambenalenaꞌo, na amhanapuidiꞌo, ainaena nuwanuwagu hanapu vauvauna Besinana vehabana yaveꞌitagomiu ta yami nuwatuwu aidiyai amvetowaho. Veꞌitadine bada tabenalediꞌo na tahanapuidiꞌo ta havena tabwaubwauyoidi. Veꞌitadine teina: yada mumuga mwalona yababadi taꞌwataꞌwataei na yada Yaubada ainai tayemidi, 


text:
bapitaiso na abivahu veꞌitadi, na taumwalowoi yadi towolouyo, na yababana ana maiha na muya nigele ana higa. Veꞌitadine bada amhanapuidiꞌo. 


text:
<pb/>Ebe Yaubada italam, hanapu mugamugaidi amꞌabi avivinidi na ana yemutulai hinage yaveꞌitagomiu. 


text:
<pb/>Hiya hitaꞌwataꞌwataei nigele howahowana hinuwabui wuwuna yaiyadiwo mwalona Yaubada vehabana nuwadi himaseleꞌo, ta velaunane galewaena hilautowoiyaꞌo, na Aluꞌaluwa Veꞌahihi hivai, 


text:
na hinage Yaubada yana walo hilautowoiyaꞌo ebeha namwanamwana, na yana wahiyala hauga ilalaoma vehabana hinage hilausawahiyaꞌo, 


text:
na ebe mulitai hitaꞌwataꞌwataei, nigele howahowana na hinuwabuiuyo, wuwuna hiya yadi mumugaena Yaubada Natuna bada hiveꞌabahiuyoiyaꞌo na yehanane hiꞌawa ginauli awaꞌawawaenaꞌo. 


text:
<pb/>Na oya vehabana tanuwatuwu, ebe iꞌwesu alaꞌalabili, mata toputopu igwagwama na venuvenu iꞌini iliꞌilimani mayana wahiyala, neta oya taniwagana yana abanamwanamwa wuwuna Yaubada toputopune iꞌawa namwanamwaenaꞌo. 


text:
Na hesi ebe toputopune ainai awahi yo haihaili womawomalidi hiꞌini, toputopunane Yaubada ivenayaiyaꞌo, ta laumohe aꞌava ilowoinanei. 


text:
<pb/>Eeta augeluwo, yagu walo teina venuwamwau taꞌi, na yanuwatuwu avivini ebeha havena amtaꞌwataꞌwataei na hesi omiu Besinana yana livahi ana tauvaiwo amwahiyala moiha. 


text:
Yaubada yana loina alimiyai dumwadumwaluna, ainaena yami paihowa namwanamwadi mata nigele iyanuwapwanopwanowedi, neta hauga maudoina yami velau Yaubada yehanaena yami hagu yana tomowao aidiyai. 


text:
Eena nuwanuwagu ebeha omiu ehebo ehebo ampaihowa wahiyala ta ebe yami yemidine ainona maudoina hauga mulitai amlobai. 


text:
Havena amꞌabiꞌabitauꞌwata, na hesi tomowaone amveꞌaoꞌaonaedi, wuwuna hiya mayadi alamaꞌiꞌita hiyemiyemidi ta ebe ginauliwone Yaubada iwalowalo yemidiyedine hivaidi. Yaubada yana waloyemidi 


text:
<pb/>Mwalona Yaubada yana waloyemidi Abelaham imohei, ta Yaubada ibom yehanaena iwalo yemidi, wuwuna nigele teya yeha miyamiya haena na ainaena iꞌawa tamada. 


text:
Na yana waloyemidine teina:<pb/>‘Moiha, mata yaꞌawa namwanamwaego na ana higa tubumwao hidabalala’. 


text:
<pb/>Ita tomowa ebe taveꞌawa paꞌipaꞌiꞌi mata ehebo yeha mwalaꞌina ainaena taꞌawa tamada ta ebeha nuwanuwada tomowa hiꞌawa moihaegita. 


text:
Yaubada dova nuwanuwana yana walomoihana ita iveꞌitagita ebeha hava iwalo yemidiyeiwa alidai mata howola abo talobai, ainaena ibom yehanaena iꞌawa tamadane. 


text:
Eeta ginauli wahiwahiyaladi bwau miyamiya vateyaidi, neta Yaubada yana waloyemidi na yana awatamada. Ainaena tahanapuiyaꞌo Yaubada nigele howahowana na iꞌoyama. Ainaena ita bada Yaubada ainai tadena lauꞌo ta ihaguigitaꞌo, eeta taꞌatepatu na tanuwatuwu hae ebeha yana waloyemidi alidai mata nigele iyalaugabaigita. 


text:
<pb/>Yada nuwatuwuhae dova yada lowom wahiwahiyalana aluꞌaluwada vehabana, ta ebe ainaena aleꞌo biliwutuhi taluwulapai na taluwu Yaubada yana abamiya ainai. 


text:
Tenem ainai Yeisu bada vehabada iluwu mugaiꞌo, na ivetaupwaoli mwalaꞌina yo miyamiya vateyaina vehabada, dova Melikisedeki mugai.<pb/>


text:
Melikisedeki Salema yadi tauwasawasa, na Yaubada Ewa aliliyai iya yana taupwaoli. Na mugai Melikisedeki Abelaham ilobai, haugana aleha ainaena ilaulau gwaipile. Na Abelahamnane tauloinao bagibagilidi maꞌadi bodao bada imutudiꞌo, eeta Melikisedeki Abelaham iꞌawa namwanamwaei. 


text:
Ainaena Abelaham yana tobwatobwa iwaheidi veguveguyai 10 adi bagibagili, ta ehebo Melikisedeki imomoheine, na Abelaham iya 9 ivavaidine. Na Melikisedeki yehana ana bui neta, ‘Tauwasawasa Dumwadumwaluna’ na yana dalava yehana Salema, ana bui “Daumwali”. Eeta iya hinage Daumwali ana Tauwasawasana. 


text:
Na Melikisedeki nigele tamana yo nigele hinana, yo hinage nigele ana auꞌaubabada yo nigele abalabahina yo yana mwalowoi nigele ana hanapu na ana ita dova Yaubada Natuna ivetaupwaoli vateyai. 


text:
<pb/>Moiha, Melikisedeki towaho haehaena eeta ada mumuga Abelaham yana tobwatobwa ainaena tupwana imohei Melikisedeki. 


text:
Na taupwaoliwo hiya Livai yana bodao yadi tobwatobwa tupwana hivaivai ita Abelaham tubunao alidaena, wuwuna hiya yo ita huhu ehebo taꞌi, na hinage maꞌadi loina tobwatobwa ana vai tomowa aidiyena vehabana. 


text:
Na Melikisedeki nigele auꞌaubabadana, na yana miya hae aꞌava ainaena tobwatobwa tupwana ivavaine Abelaham ainaena, na hinage Melikisedeki yana awanamwanamwa Abelaham imohei. Abelaham towaho mwalaꞌina, wuwuna mwalona Yaubada yana walovelau imohei. 


text:
Na Melikisedeki Abelaham imwalaꞌi gabaei, wuwuna hiya yehadi habuludi awanamwanamwa hivaivai hiya yehadi mwalaꞌidi aidiyena. Yeisu taupwaoli dova Melikisedeki 


text:
<pb/>Teina taꞌi Livai yana bodao yadi tobwatobwa tupwana hivaivai, na howola mata himwalowoi. Na hesi Melikisedeki aubabadana ebeha iya miyamiya vateyaina. 


text:
Wuwuna Livai Abelaham tubuna na haugana Abelaham velaune Melikisedeki imohei iya Abelaham diyanai imiyamiya. Yeisu taupwaoli dova Melikisedeki 


text:
<pb/>Livai tubunao hiya yadi paihowa neta Yaubada yana loinao Isileliwo ita hiveꞌiveꞌitagita na loinadine nigele howahowana hiꞌabiye dumwalugita moiha, eeta nuwanuwada ehebo taupwaoli vauvauna ta iꞌabiye dumwalugita. Taupwaoline dova Melikisedeki, na nigele dova Eloni matubunao. 


text:
Tahanapuiyaꞌo ebeha Besinana iya yada taupwaoli vauvauna, nigele Livai yana huhu ainaena, na hesi Yuda yana huhu ainaena ilaoma, hiya nigele vesinuwa hiyalobai Mosese ainaena na hivetaupwaoli. 


text:
Eeta yada taupwaoli vauvauna Melikisedeki dova. Nigele Mosese yana loinaena ivetaupwaoli, na hesi yawahina miyamiya vateyaina na wahiyala ainaena. 


text:
Moiha, Mosese yana loinao nigele howahowadi na iꞌabiye dumwalu iliꞌilimani, eeta loina mugamugaina talauvehulu, wuwuna itapiya, na yemidi vauvauna yo ausalana mata imahalava, eena yemidinane ainaena Yaubada tatauvahali. 


text:
Na taupwaoli tupwadi Yaubada yana awatamada nigele hiyalobai. Na Besinana ibom vehabana Yaubada yana Buki ainai iwalo:<pb/>‘Bada iꞌawa tamadaꞌo mata nigele yana nuwatuwu iyabuiuyoi: Mata uvetaupwaoli vateyai’. 


text:
Ainaena Yeisu yana waloyemidi vauvauna tahanapui moiha ebeha waloyemidi miyamiyana inamwanamwa gabaei. 


text:
<pb/>Mugai taupwaoli mugamugaidi bagibagilidi hipaipaihowa ana higa tupwadi himwalowoi na mulitai vauvaudi hiyemiyalaedi. 


text:
Na Yeisu hauga maudoina howahowana ilivahigita ebe yana amwahaena ta lau Yaubada mehenai, wuwuna Yeisu miyamiya vateyaina, ta hauga maudoina vehabada iꞌawaꞌawanoi Yaubada ainai. 


text:
<pb/>Moiha, Yeisu ilowoinanei ta ivetaupwaoli vehabada, wuwuna iya veꞌaveꞌahihina yo masemaselena yo yana mumuga namwanamwana, na nigele dova ita tauyababao, ainaena Yaubada Yeisu iꞌabihini ta galewa ana taumiyao ihae gabaedi. 


text:
Na taupwaoli mugamugaidi ahubena ehebo ehebo Yaubada ainai hipwaopwaoli hiya yadi yababao yo tomowa yadi yababao vehabadi. Na Yeisu maiꞌehebo taꞌi tauna italamwei ta ipwapwaoliuyoweine Yaubada ainai vehabada. 


text:
<pb/>Yaso mugamugaidi aidiyai Mosese yana loinaena tomowa tapitapiyadi hivesinuvaedi ta hivetaupwaoli mwalaꞌina, na mulitai Yaubada yana awatamada ainaena Natuna iya mumugana dumwadumwaluna ivetaupwaoli vateyai.<pb/>


text:
Yagu walo ainona teina, yada taupwaoli mwalaꞌina imiyamiya, na teina Yaubada yana wasawasa haehae alilina galewai nimatautuwanai imimiyane. 


text:
Na iya ivetaupaihowa Yaubada yana vada veꞌahihi moiha ainai. Vadanane tomowa nigele hiyaꞌabi, na hesi Bada iya iꞌaꞌabine. 


text:
<pb/>Baleꞌu ana taupwaoli maudoidi yadi paihowa neta velau na pwaoli himohemohe Yaubada ainai, ainaena yada taupwaoli vauvaunane iya hinage ilowoinanei yo ehebo velau Yaubada imohei. 


text:
Na iya ebe baleꞌuwai imiyamiya nigele howahowana ivetaupwaoli wuwuna taupwaoli bagibagilidi himiyamiya, na hauga maudoina hipwaopwaoli, dova Mosese yana loinao. 


text:
Na yadi paihowa vada veꞌahihi holanai. Na vada veꞌahihine baleꞌuwai abaꞌita dova maꞌamaꞌayau taꞌi, na hesi vada veꞌahihi moiha galewai imiyamiya. Wuwuna Mosese vada veꞌahihi mugamugaina iꞌabi, na Yaubada ivenuwamwauwei, iwalo, ‘Mosese unuwatuwu avivini vadawa ana ita maudoina oyai bada yaveꞌitagoꞌo, maudoina uveꞌaoꞌaonaei ta yagu vada veꞌahihine uꞌabi’. 


text:
<pb/>Eeta teina taꞌi Besinana yana paihowa, paihowa miyamiyana inamwanamwa gabaei, dova hinage yana loinane, loina mugamugaina inamwanamwa gabaei, wuwuna yana loinane waloyemidi vauvauna ainaena imamahalavane. Na waloyemidinane waloyemidi mugamugainawa inamwanamwa gabaei. 


text:
<pb/>Ebe waloyemidi miyamiyana tomowa maudoidi ihaguidi, mata nigele tayanuwanuwatuwu waloyemidi vauvauna vehabana. Na hesi nigele iyahaguigita, ainaena vauvauna nuwanuwada. 


text:
Mugai Yaubada ihanapuiyaꞌo ebeha Isileliwo yadi mumuga nigele namwanamwana, eeta vehabadi iwalo:<pb/>‘Ahubena hilalauma aidiyai mata waloyemidi vauvauna yamwauwi Isileliwone yo Yudaone vehabadi.<pb/> 


text:
Nigele dova waloyemidiwa yamwamwauwine tubudiyao vehabadi, haugana nimaguwena yamugaiyedi ta Itipita ainaena himahalava ta hilalaune yadi tupwai. Wuwuna waloyemidiwa yamwamwauwiwa hidiꞌwai ta nimagu aidiyena yavavaine!<pb/> 


text:
“Howola abo yagu waloyemidi vauvaudi Isileliwo yamohedi na atediyai yagu loina yaleledi, ta hihanapuigau yau yadi Yaubada na hiya yagu tomowao.<pb/> 


text:
Ainaena nigele howahowadi adi geluwo yo tahidiyao hiveꞌitadi yo hiwalo, ‘Omiu Bada amhanapui’, wuwuna maudoidi mata hihanapuigau, hiya yehadi mwalaꞌidi yo hiya tauwewelohe.<pb/> 


text:
Yaubada waloyemidi vauvauna imwauwi wuwuna waloyemidi miyamiyana bada itapiyaꞌo, ta muhamuhana isawali.<pb/>


text:
Waloyemidi mugamugaina holanai loina bagibagilidi himiyamiya miyagogoi vehabana, na hinage vada veꞌahihi baleꞌuwai vehabana. 


text:
Na vadanane lagulagu wapidiyena hipapaihowaine, na aleꞌo ainaena hibiliutuhi bwauwi, na biliutuhi mwalaꞌina hiyogaei tupwa veꞌahihi na biliutuhi habuluna holanai moiha hiyogaei tupwa veꞌahihi moiha. Biliutuhi mwalaꞌina holanai lampa adi abamwau na ehebo gwalatau ainai pwalawa himwaumwauwi Yaubada mehenai. 


text:
Na tupwa veꞌahihi moiha holanai abagabu imiyamiya dova gadoꞌa vehabana neta goula ainaena hipapaihowaine, na hinage loina ana dedewaga imiyamiya, neta goula hinage ainaena hipapaihowaine, dedewaganane holanai gaeba goula imiyamiya, na gaebanane holanai tubudao adiwa yehana mana, tupwana imiyamiya. Ta hinage dedewagane holanai Eloni yana digona imiyamiya neta mwalona iꞌiꞌinine, yo waloyemidi gaimadiyaowa Yaubada yana loina ilelelediwa himiyamiya. 


text:
Na dedewagane ewanai tausagenawasa pigapigabudi bwau hipaihowadi ta dedewaganane hitowolo logulogui, neta Yaubada yana abamiya tomowa yadi yababao adi nuwahamu vehabana, na hesi nigele howahowada na hauga teina tanuwanuwatuwu tobwatobwadiyaone vehabadi. 


text:
<pb/>Ebeha tobwatobwa maudoidi hiꞌatububunidi, abo taupwaoli hiluwu tupwa veꞌahihi holanai ta yadi paihowa hipaipaihowaidi hauga maudoina. 


text:
Na hesi tupwa veꞌaveꞌahihina moiha ainai taupwaoli mwalaꞌina ibom iluwu, na bolimai ehebo holanai maiꞌehebo taꞌi. Ta hauganane iluwuluwu ꞌwahina ivai na ꞌwahinane iꞌoihiuhiuli, ta ebe ipwaoli Yaubada ainai yana mumuga yababadi vehabadi na hinage tomowa maudoidi yadi yababao vehabadi. 


text:
<pb/>Teina abaꞌita ainaena Aluꞌaluwa Veꞌahihi iveꞌitagita nigele teya yaiya howahowana tupwa veꞌaveꞌahihina moiha iluwui haugana vada veꞌahihi mugamugaina hiyepayepaihowa. 


text:
Neta veꞌiveꞌilala teina haugane vehabana, ta ainaena ta ita lobai ebeha velauwo yo pwaoliwo aidiyena mata nigele abiyemasele tayalobai ateda ainai,. 


text:
Wuwuna loinaone tomowa himulimulitaedi aiꞌai yo numanuma yo vehuguvi vehabadi. Neta mwalona loinadine miyamiyadi Yaubada imwauwidi ta himiyamiya taudao vehabadi ana higa Yeisu Besinana imahalavama ta loina ibubuine. Besinana yana pwaoli 


text:
<pb/>Besinana iya taupwaoli mwalaꞌina eeta miya namwanamwana moiha imohegita, ta vali vada veꞌahihi ainai iluwu, na vadanane namwanamwana na mwalaꞌina, neta tomowa nigele baleꞌuwai hiyaꞌabi. 


text:
Ainaena Yeisu tupwa veꞌahihi moiha ainai iluwu maiꞌehebo, ta ꞌwahina ainaena ipwaoli, na ꞌwahinane nigele lagulagu ꞌwahinadi, goti nuwana bulumakau habuludi ꞌwahinadi, na hesi iya ꞌwahinana ainaena yawahi vateyai talolobaine. 


text:
<pb/>Ebe ginauli biꞌibiꞌidi taꞌabi towoidi mata aidiyena tauda taꞌabiye biꞌidi na goti ꞌwahinana nuwana bulumakau ꞌwahinana ainaena taꞌoihiuhiuligita, nuwana bulumakau yauyaubona tagabu na ainaena tapwaoli Yaubada ainai, neta tauda ana abiyevauvau vehabana. 


text:
Na Besinana ꞌwahinana abaꞌabiye masele moiha, wuwuna ateda iꞌabiye maseledi na ebe paihowaone mwalowoi vehabana tataꞌwataꞌwataedi wuwuna Aluꞌaluwa Veꞌahihi miyamiya vateyaina Besinana iꞌabiye wahiyala ta ainaena iya mumugana maudoina dumwadumwaluna na nigele teya hinage yababana ainai. Eeta iya ipwaoliuyowei Yaubada ainai, neta imwalowoi ita ada abiyemasele vehabana ta ebe Yaubada Mayawahina vehabana tavetaupaihowa. 


text:
Eeta Besinana waloyemidi vauvauna ivaiyama ta ainaena talaoma Yaubada baidada taveꞌauꞌaugelu na ebe ivesinuwaigita mata yawahi miyamiya vateyaina iwalo yemidiyenaꞌo imohegita. Wuwuna ita waloyemidi mugamugaina tahoꞌeyaꞌo ainaena ilowoinanei ta tamwalowoi, na hesi Besinana bada vehabada imwalowoiꞌo habi haloigita. 


text:
<pb/>Amhanapuiyaꞌo mwalona ebeha yaiya mulitai na imwalowoi mugai loina imwauwi nuwana ilele yana tobwatobwa maudoina ana veguyai vehabadi na ebe haugana imwalowoi, mata loinanane yana huhu himulitaei. 


text:
Na ebe howola mayawahina mata nigele loinanane hiyamulitaei. Neta bada ebe imwalowoi, loinane iwahiyala na himulitaei. 


text:
Hinage dova loina mugamugaina Mosese ainaena, mugai tupwadi lagulagu hiꞌoiye mwalowoidi, na ꞌwahinadine ainaena waloyemidi hiꞌabiye dumwalu. 


text:
Wuwuna loina maudoina iwalo mahalavaedi tomowa aidiyai, eeta bulumakau habuludi yo gouti ꞌwahinadi bwahi baidana iyebwelidi na ivai ta sipi wiyawiyana hawahawawalina na aiwa yehana isopa mehenai iwomalei ta ꞌwahina yo bwahi ainaena iyebuta, na ainaena buki yo tomowa ihiulidi, 


text:
na Mosese iwalo, ‘Waloyemidi Yaubada imwau vehabamiu, ana veꞌiveꞌilala ꞌwahina teina eeta amꞌawa abiyei’. 


text:
Wuwuna Mosese yana loina aidiyai ebeha ꞌwahina ainaena ginauli maudoidi mata himasele. Na mumuga yababana ana nuwahamu hinage ꞌwahina ainaena. Na ebe nigele ꞌwahina iyasagena, nigele howahowana nuwahamu talobai. 


text:
<pb/>Vada veꞌahihi ana tobwatobwao galewai himiyamiya, na adi maꞌamaꞌayau baleꞌuwai Mosese ipaihowaidi, ainaena ilowoinanei na ꞌwahina ana paihowaena ipwaoli Yaubada ainai ta iꞌabiye maseledi, na hesi ginauliwone galewai adi pwaoli namwanamwa alilina ainaena, neta Besinana ꞌwahinanaena. 


text:
Na Besinana nigele iyaluwu vada veꞌahihi abiꞌabina ainai, neta vada moiha ana maꞌamaꞌayau taꞌi, na hesi galewai iluwu Yaubada mehenai imiyamiya na ihaguhagu vehabada. 


text:
<pb/>Besinana mata nigele hauga bagibagilina iyapwaoliuyowei Yaubada ainai dova bolimai ehebo ehebo tupwa veꞌahihi moiha holanai taupwaoli mwalaꞌina iluwuluwu na ꞌwahina ainaena ipwaopwaoli, neta ꞌwahinane iya nigele ꞌwahinana. 


text:
Moiha ebe Besinana yana paihowane dova taupwaoliwone mwalaꞌidi, mata imwalomwalowoiuyo baleꞌu ivetuwuni ta wau, na hesi maiꞌehebo taꞌi, hauga yana abaꞌovi teina ainai, tauna ibom ipwaoliyei, mumuga yababadi adi nuwahamu vehabadi. 


text:
<pb/>Tomowa ita ada loina imiyamiya ebeha maiꞌehebo tamwalowoi na mulitai abo Yaubada yana lauvetala talobai. 


text:
Dova hinage Besinana yana mwalowoiyena iya ipwaoliuyowei maiꞌehebo taꞌi, na bagibagilida mumugada yababadi iboho vehuludine. Na howola abo ilau gwaipilema, nigele ebeha mumuga yababadi iboho vehuluyoidi na hesi habi livahigita ebe mayada nuwalele tahaꞌwahaꞌwa.<pb/>


text:
Howola abo abanamwanamwa moiha imahalava, na hesi Mosese yana loina neta maꞌamaꞌayau aꞌavana, na nigele abanamwanamwa moiha. Mosese yana loinane ebeha bolimai ta bolimai lagulagu hiwunuwunuidi na Yaubada ainai hipwaopwaoliyedi, na paihowanane nigele howahowana yo iꞌabiye dumwaludi. 


text:
Wuwuna ebe paihowanane howahowana na iꞌabiye maseledi, maiꞌehebo taꞌi hipaihowai na adi lautowoi inamwanamwa vateyai, eeta ebe havena bolimai ehebo ehebo hipaipaihowaiyoi, awa? 


text:
Nigele! Na hesi bolimai ehebo ehebo hipaipaihowai abanuwatuwu avivini yadi mumuga yababadi vehabadi, ainaena adi lautowoine nigele howahowana inamwanamwa. 


text:
<pb/>Na haugana Besinana baleꞌuwai ilaoma, Besinanane Yaubada ainai iwalo:<pb/>‘Pwaoli yo velau nigele nuwanuwam, ainaena taugu umohegau yam paihowa vehabana. 


text:
<pb/>Hinage nigele nuwam lagulagu gabugabudi ebe tomowa hipwaoliyedi yadi mumuga yababadi vehabadi. 


text:
<pb/>Eeta yawalowalo alimwai, yawalo, Yatalamwegau, owa Yaubada alimwai ta bada yalaomaꞌo, yam nuwatuwu yapaihowai, dova mwalona Buki youyouna ainai vehabagu hilelelelewa.’ 


text:
Yana walowa amnuwatuwu avivini, iwalo, ‘Nigele nuwanuwam velau pwaoli, bo nuwana lagulagu higabugabudi, bo nuwana hava hipwaoliyei yadi mumuga yababana vehabadi, mata nigele uyayaliyaya paihowaowa Mosese yana loinaena vehabadi’. 


text:
Na hinage iwalo, ‘Bada yatalamwegauꞌo alimwai na ebe yam nuwatuwu yapaihowai’. Neta ebeha loina mugamugaina ivaivehulu na loina vauvauna imwauwi. 


text:
Na Yaubada yana nuwatuwuwena Yeisu Besinana tauna ipwaoliyei ta iꞌabiye maselegita yana mwalowoi maiꞌehebo ainaena. 


text:
Na taupwaoliwo maudoidi vada tapwalolo ainai hitowotowolo na ahubena ehebo ehebo yadi pwaoliwone himohemohei Yaubada ainai, na hesi pwaoliwone nigele howahowana yo mumuga yababadi hivaivehuludi. 


text:
<pb/>Na Besinana hesi maiꞌehebo aꞌava ipwaoli mumuga yababana vehabana, na yana pwaoline hauga maudoina howahowana mata iveꞌalo ta yana pwaoline tuluhanai Yaubada nimatautuwanai imimiyane. 


text:
Wuwuna yana pwaoli maiꞌehebo taꞌi, ainaena howahowana ta hauga maudoina aidiyai iꞌabiye maselegita yo iꞌabiye namwanamwagita. 


text:
Abiye masele teina vehabana Aluꞌaluwa Veꞌahihi hinage Buki Veꞌahihi ainai iveꞌitagita Bada yana walo neta mwalona haugana vehabada iwalo mahalavaei, iwalo:<pb/> 


text:
<pb/>Teina vehabana havena hinage tapwaopwaoli yada mumuga yababadi vehabadi, wuwuna Yaubada bada inuwahamuigitaꞌo. Ita tavehaguhaguyoigita 


text:
<pb/>Tahiguwao, Yeisu ꞌwahinana vehabada bada isagenaꞌo, ainaena mayada atepatu taluwu Yaubada yana tupwa veꞌahihi aliꞌalilina ainai. 


text:
Neta amwaha vauvauna yawahida vehabana, mwalona Yaubada yana tupwa veꞌahihi aleꞌo ainaena hibiliutuhine na Yeisu ihohoꞌene ibom tauna yana mwalowoi ainaena ta howahowana na taluwu Yaubada ainai. 


text:
Ainaena Yaubada tatauvahali mayada atetalam yo mayada yemidi moiha na ainaena tauda taꞌabiye maseledi bwahi namwanamwana ainaena, na hinage yada nuwatuwu himasele, wuwuna Yeisu yana lauhiuhiuli ainaena yada nuwatuwu yababadi iꞌabiye maselediꞌo. 


text:
Eeta Yeisu taꞌabi avivini, yo tawalo mahalava tomowa aidiyai, ta tatowolo wahiyala yada yemidi ainai, wuwuna iya iwalo yemidiyegita ta mata iyemala moiha. 


text:
<pb/>Ilowoinanegita hinage na ita tavelauyoigita yo tavehaguhagu yo paihowa namwanamwadi tapaihowaidi. 


text:
Tupwadi ada geluwo tapwalolo ana miyaꞌahai hinuwapwanopwanowediꞌo, na havena omiu dova, na hesi hauga maudoina amꞌabiye wahiyalagomiu ta ebe aiteya hauga amhanapui ebeha Yeisu yana laugwaipilema ilalau tebitebini amvehaguhagu mwalaꞌina, yami miyagogoi aidiyai. 


text:
Na ebe tanuwamasele Yaubada wasana moihana ainai, na mulitai tatalamwegita mumuga yababana ainai, mata nigele teya hinage pwaoli iyamiyamiya ta ebe iꞌabiye maselegita, 


text:
na hesi mayada meheuhi neta mata lauvetala talobai, neta aiwa alaꞌalahina ainaena igabu veꞌovigita. Teina Yaubada iꞌabi nonovaiyaꞌo ana alehao vehabadi. 


text:
Mwalona ebe yaiya teya Mosese yana loinao idiꞌwaidi na tauwalo mahalava bwau nuwana tonuga yana mumuga hiwalo mahalavaei, mata nigele hiyaꞌatemuyamuyaei na hesi mata hiꞌoiye mwalowoi. 


text:
Ainaena ebe yaiya Yaubada Natunane isosomanei, na waloyemidi ꞌwahinanaowa iꞌabiꞌabiye maselewa iꞌawa yababaei, na hinage Aluꞌaluwa Veꞌahihi yana veꞌiꞌila iꞌawa yababaei muya mata mwalaꞌi alilina ilobai Yaubada ainaena. 


text:
Wuwuna bada tahanapuiyaꞌo ada Tauloina mwalaꞌina iwalo auligitaꞌo, iwalo:<pb/>‘Yau yagu loina ainaena tauyababao yayemaihadi muya ainaena’. Na hinage iwalo,<pb/>‘Yau yami Bada, na omiu yagu tomowao mata yaloinaegomiu’. 


text:
<pb/>Mwalona masele yana mugaima alimiyai, amnuwatuwu avivini haugana yami miya vitai aidiyena amtowoi wahiyala, 


text:
neta tupwadi hauga tomowa hiꞌabiye hinimayagomiu na hitaꞌwataꞌwataegomiu yo tupwadi hauga ami geluwo baidamiyao ammuyamuya toyatoyawa. 


text:
Na hinage tupwadi vada paipaiyai himwauwidi vehabadi amꞌatemuyamuya, na hinage haugana tomowa yami paulao alimiyena hiꞌaluhewaidi amyaliyaya moiha, wuwuna amhanapuiyaꞌo ebeha galewai yami paulao namwanamwa alilidi na miyamiya vateyaidi himiyamiya. 


text:
<pb/>Ainaena yami yemidine amꞌabi avivini na havena amtaꞌwataꞌwata wuwuna howola abo yami yemidine ana maiha namwanamwa alilina amlobai. 


text:
Ainaena yaiyadiwo hiya taudumwalu yadi yemidiyena yawahidi namwanamwana hilobai na ebe hiꞌatehawawali na hitaugwaipile Yaubada mata nigele iyayaliyaya vehabadi. 


text:
Na ita nigele tayaꞌitaꞌita gwaipile, wuwuna neta abasilahe. Bada taꞌi mayada yemidi na aluꞌaluwada himiya namwanamwa.<pb/>


text:
Yada yemidi ainaena ta nuwatuwu avivini ebeha yada nuwanuwatuwuhae ginauli nigele tayaꞌitadi mata taꞌitadi. 


text:
Ita hinage yada yemidi ainaena tahanahanapui ebeha Yaubada yana walo ainaena baleꞌu maudoina iꞌaꞌabiye maseledine, neta ginauliwowa nigele tayaꞌitadiwa aidiyena ginauli maudoina taꞌitaꞌitadi iꞌaꞌabiye maseledine. 


text:
<pb/>Na Abeli hinage mayana yemidi ipwaoli Yaubada ainai, Abeli yana pwaoli Keni yana pwaoli inamwanamwa gabaei, na Yaubada iyaliyaya Abeli yana pwaoli vehabana, ta iꞌawa dumwaluwei. Abeli bada imwalowoiꞌo na hesi yana yemidi ainaena iveꞌiveꞌita alidai. 


text:
<pb/>Inoke hinage yana yemidiyena nigele iyamwalowoi na hesi mayawahina Yaubada ivai galewai na tomowa nigele hiyalobai, ta Yaubada iwalo mahalava mugai ebeha, Inoke iya vehabana iyaliyaya. 


text:
<pb/>Moiha, ebe nigele tayayemidi Yaubada ainai, nigele mata vehabada iyayaliyaya. Wuwuna ebe nuwanuwada na Yaubada ainai tahululau, tayemidi mugai ebeha Yaubada imiyamiya ta yada yemidiyena ana taumulitao ita iyemaihagita. 


text:
<pb/>Nowa hinage Yaubada iveꞌita hava mata imahalava aidiyai, eeta Nowa imeheuhi, na yana yemidiyena waga mwalaꞌina iꞌabi ta ainaena iya mayana huhuwo ihahaloidine. Na yana lauꞌabi ainaena iveꞌitaei neta iya towaho dumwadumwaluna Yaubada mehenai na tomowa maudoidi hiya tauyababao. 


text:
<pb/>Abelaham hinage yana yemidiyena Yaubada yana yoga imulitae ta yana dalava ilaugabaei na yana dalava vauvauna vali tupwa ibehaei, eeta itowolo ilau na nigele iyahanapui aiteya tupwa ainai ilaulaune. 


text:
Na hinage yana yemidiyena dalava walowalo yemidinawa ainai manatunao Aisake yo Yakobo himimiyane, dova taumana na yadi vada lagulagu ꞌwapina ainaena hiꞌaꞌabidine, dalavane Yaubada iwalowalo yemidiyeiwa ebeha Abelaham ainai ivedalava, na mulitai tubunao hinage yadi dalava. 


text:
Na Abelaham inuwatuwuiyaꞌo ebeha dalava mata yaiyaina ainai iluwu, neta Yaubada yana nuwatuwuwena iyemasele na dalavane mata nigele iyasawali. 


text:
<pb/>Abelaham mwanena yehana Sela hinage ivemala aiꞌaihaleꞌo na yana yemidiyena tauna iwahiyala ta ihihiumane, wuwuna Yaubada yana waloyemidiwa iyemidiyei moiha. 


text:
<pb/>Moiha, Abelaham bada ivetautaubadaꞌo ta muhamuhana imwalowoi, na hesi boda mwalaꞌina iyadayada ainaena adi bagibagili dova utuiwone galewai, na hinage dova namonamo leꞌawai adi bagibagili. 


text:
<pb/>Teina tauyemidiwone mayadi yemidi na hesi himwalowoiꞌo ainaena waloyemidiwone ainodi nigele hiyalobaidi na hesi amwaha daodaowena hiꞌitayamaꞌo na hiꞌawa yauwedo vehabana, na hinage hibom hiꞌawa taumanaedi dova taumanao tupwa teina baleꞌu ainai. 


text:
<pb/>Moiha, ebe taꞌawa taumanaegita, neta bada tawalo mahalavaꞌo ebeha yada dalava moiha tabehabeha. 


text:
Na babada mugamugaidi yadi dalavao hilaugabaidi, na ebe nuwanuwadi na hilau gwaipile, mata amwaꞌamwaha hibeha na hilau gwaipile, 


text:
na hesi nigele hiyalau gwaipile, wuwuna nuwanuwadi dalavane namwanamwa gaugauna neta galewai. Ainaena Yaubada nigele iyahinimaya na hesi iya yadi Yaubada moiha, ta yadi dalava bada iꞌatububuniyaꞌo. 


text:
<pb/>Abelaham hinage mayana yemidi hauganane abatowoi ilobai Yaubada ainaena ebeha natu mohimohilina Aisake ipwaoliyei Yaubada ainai. Mwalona Yaubada yana waloyemidiwo imohei Abelaham ainai, 


text:
ta iwalo, ‘Howola Aisake ainaena yam boda imahalava’. Na Abelaham natunane italamwei ta ebeha iꞌoiye mwalowoi, 


text:
wuwuna Abelaham ihanapuiyaꞌo Yaubada howahowana taumwalowoiwo iꞌabiye towolodi, ainaena abaꞌita bada ta natunane mwalowoiyena iyemaiha. 


text:
<pb/>Aisake hinage yana yemidiyena natunaone Yakobo yo Iso iwalo yemidiyedi yadi abanamwanamwa hauga ilalaoma vehabana. 


text:
<pb/>Yakobo hinage haugana habi mwalowoi yana digona ihagui ta itowolo ta Yaubada ainai ipwagogo, na yana yemidiyena Yosepa natunao bwau yadi abanamwanamwa mulitai vehabana iwalo mahalavaeine. 


text:
<pb/>Yosepa hinage ana bolimai yana abaꞌovi ainai yana yemidiyena iwalo mahalava Isileliwo yadi mahalava Itipita ainaena na iwalo aulimugaiyedi ana mwau magaiyai vehabana. 


text:
<pb/>Mosese haugana hilabahi, tamana yo hinana yadi yemidiyena himwaudawani waiꞌena tonuga holanai, wuwuna gamane ana ita namwanamwa gaugauna, na hinage tauwasawasa Pelo yana loina yaiyaina nigele hiyameheuhei. 


text:
<pb/>Mosese hinage haugana ivetowaho, yana yemidiyena nigele nuwanuwana na tomowa hiwalo, “Mosese iya Pelo tubuna”, wuwuna Pelo natuna waihiuna Mosese ivai iꞌita avivini ta iꞌawa natunaei. 


text:
Eena Mosese nigele nuwanuwana, ta hauga ahuꞌahubalina ainai iyaliyaliyaya mumuga yababana vehabana, na hesi nuwanuwana ebeha Yaubada yana tomowao baidanao himiyavitai. 


text:
Na nigele nuwana wasawasa baleꞌu Itipita holanai na hesi muya Besinana vehabana ivesinuwaenaꞌo, wuwuna ihanapuiyaꞌo howola abo maiha namwanamwana ilobai. 


text:
Ainaena yana yemidiyena Itipita itauvehulu na nigele tauwasawasa Pelo yana modiꞌini iyameheuhei na hesi iꞌatepatu wuwuna iꞌitayaꞌo Yaubada mehenai imiyamiya, ta iꞌalamaꞌiꞌita ta Yaubada nigele mehenaena iyaꞌita na hesi yana yemidiyena iꞌiꞌitane. 


text:
Na hinage yana yemidiyena Buidiꞌwa guyauna hipapaihowaine na ꞌwahina ainaena yadi vadao hiꞌoihiulidine, ebeha havena tautuwao adi tauꞌoiye mwalowoi aidiyai iluwuluwu na iꞌoiꞌoiye mwalowoidi. 


text:
<pb/>Bodadine yadi yemidiyena niꞌu hawahawawalina higeyoꞌawai dova toputopu leleyaina ainaena hilalaune, na Itipitaone himulitaedi ebeha hinage higeyo awa ta nigele howahowadi, na maudoidi hihahanenene. 


text:
<pb/>Na hinage haugana Isileliwo dalava Yeliko hitaꞌiꞌiliyei mabodadi ahubena 7 aidiyai, yadi yemidi ainaena dalavanane ana abwalu mwalaꞌina iguli ta hiluluwune. 


text:
Eeta dalava taniwagadiyaowa hiwunui veꞌovidi yadi awasewa vehabana. Na hesi waihiu yehana Lehabi iya mehemeheꞌayona nigele hiyaꞌoiye mwalowoi, wuwuna waihiunane mayana yemidi, hauganane mwalona Yosuwa yana tauꞌalehao bwau ivetamaledi dalavanane ainai hiluwu na Lehabinane ihahaguidine. 


text:
<pb/>Na hava mata yawalo auligomiune tauyemidi bagibagilidi vehabadi? Neta Gidiyoni, Belaki, Samisoni, Yepita, Deivida, Samwela na hinage tauwalo mahalavao, nigele howahowada yehadi tavahiliveꞌovidi. 


text:
Hiya yadi yemidiyena hiwahiyala adi alehao aidiyena, na hinage yadi tomowao hiloina dumwadumwaluwedi na hinage Yaubada yana waloyemidi ainona hilobaidi, na hinage laiyoni manimaninidi awadi hiꞌabiye taludi, yo hinage 


text:
aiwa alahawahawawalidi mwalaꞌidi hibohoidi yo aleha elepadi mehedi hidena gabaedi ta yadi hauga tapiya ainai hiwahiyala, yo aleha ainai hiwahiyala alili, ta adi alehao hibagibagili alili hiheuheusili budeyanaedi. 


text:
Na tomowa tupwadi waiwaihiu hinage yadi mwadimwadiwo mwalowoiyena hitowolouyo. Tupwadi hinage tauyemidiwone adi alehaone aidiyena muya hilobaidi, ainaena hitowoidi ebeha hiꞌabiye gwaipiledima na yadi yemidi hilaumwau, ta hitowoi ahayaidi, wuwuna hiyemidi wahiyala ebeha howola abo mwalowoiyena hitowolouyo na yawahi namwanamwana hivai. 


text:
Tupwadi hinage adi alehao hiꞌabiꞌabitalawahiyedi na balavaiyena hitalatalaidi na hinage vada paipaiyai himwauluwuwedi na hipaipaidi. 


text:
Tupwadi hinage gaima mwalaꞌidi aidiyena hiveꞌalagaimaidi, na tupwadi hitomtom bwauwedi, na tupwadi elepa aleꞌaleha aidiyena hiꞌoiꞌoiye mwalowoidi, na tupwadi sipi yo gouti ꞌwapidi hilaulauliꞌwa ta mayadi wewelohe himiyamiya lalaꞌauhi. 


text:
Na hesi tauyemidiwone taumiya baleꞌu hinamwanamwa gabaedi ainaena nuꞌula awawai yo oya aidiyai hilowolowouhi, na hinage toputopu gudadi yo gaima gudadi aidiyai hiꞌenoꞌeno lalaꞌauhi. 


text:
Ta tauyemidiwowa auꞌaubabadadi namwanamwadi bada tabenalediꞌo na hesi Yaubada yana waloyemidi ainona moiha nigele hiyalobai, hiya yadi hauga ainai, 


text:
na hesi abanamwanamwa ita vehabada Yaubada iꞌaubabadaenaꞌo, ebeha hiya howola abo baidadao tamiya namwanamwa.<pb/>


text:
Tauyemidiwo bagibagilidi himiya taꞌiꞌileyegita na hivinuvinunuigita na howahowada ginauli vitavitaidi alidaena taꞌabi vehuludi na ainaena tasagena wahiyala abasagenane ana amwaha ainai, na mumuga yababadi hiꞌabiꞌabi avivinigita taꞌabi gabaedi. 


text:
Na Yeisu ainai tavinuvinunu mehedai. Wuwuna Yeisunane yada yemidi yana abavetuwuni na yana abaꞌovi. Haugana Yeisu baleꞌuwai imiyamiya ihanapuiyaꞌo howola mata abayaliyaya mwalaꞌina ilobai, eeta aiwa lagalagana ana muya iꞌalamaꞌiꞌitanei, ta hinimaya nigele iyadena gabaei ana higa ihahaene galewai ta Yaubada nimatautuwanai imimiyane. 


text:
<pb/>Yeisu amnuwatuwui ebeha iꞌalamaꞌiꞌita mwalaꞌina tauyababao yadi aleha ainaena, eeta omiu hinage dova ebeha havena amhabuhabulolo nuwana amtapitapiya. 


text:
Na haugana mumuga yababana amꞌalehaei yami miya vitai habuluna taꞌi na tomowa nigele hiyaꞌoiyemwalowoigomiu dova Yeisu. 


text:
Nuwana guguyane amnuwapwanopwanowenaꞌo, guguyanane ainai iꞌawa natunaegomiu, iwalo,<pb/>‘Natugu, ebe haugana yada Bada mehem isabui neta habi abiyedumwalugo teina vehabana unuwatuwu na havena utapitapiya<pb/> 


text:
Wuwuna ebe yaiya Yaubada iꞌawa natunaei na ivelauwei ilowoinanei na sapi ilobai yana pwanoli vehabadi na ainaena inamwanamwauyo.’ 


text:
<pb/>Ta ebe sapi amlobai Yaubada ainaena besiwa amꞌalamaꞌiꞌita ta dova tama maudoidi natudiyao hisapidi habi abiyedumwaludi. 


text:
Ainaena Yaubada hinage maudoida isapisapigita, na ebe yaiya owa Yaubada nigele iyasapigo neta owa nigele natuna moiha, na hesi owa teya tamabudabuda. 


text:
Amnuwatuwui hinage ebe tamadao baleꞌuwai hisapigita taveꞌahihiyedi, ainaena ilowoinanegita mwalaꞌina na aluꞌaluwada Tamadi galewai taveꞌahihiyei yo ebe yawahida namwanamwana imohegita. 


text:
Wuwuna tamadao baleꞌuwai hiya yadi nuwatuwu aidiyena hisapisapigita na hiꞌabiye dumwalugita hauga ahuꞌahubalina taꞌi vehabana, na Yaubada hesi isapisapigita ada hagu vehabana ta ebe iꞌabiye maselegita na tamumuga namwanamwa iya yana mumuga dova. 


text:
Haugana ada mehesabu ta veꞌalo mata nigele ta yayaliyaya wuwuna muya taveveꞌalone, na hesi hauga ilalaoma ainai mata aino namwanamwana talobai, neta mumuga dumwaluna yo nuwadaumwali. 


text:
Na yami amwaha amꞌabiye dumwaludi, ta ebe peupeudi hilalau havena ainai hibeꞌubeꞌu na hesi aedi hinamwanamwa na hiya hinage hiwahiyala. 


text:
Amtowoi wahiyala na ammiya daumwali tomowa maudoidi baidamiyao, na hinage amtowoi na yami mumuga himasele maudoina, wuwuna ebe yaiya yana mumuga nigele iyamasele mata nigele Yaubada iyaꞌita. 


text:
Amꞌita avivinigomiu ta havena teya yaiya alimiyena Yaubada yana veꞌiꞌila ivehuvehulu awawai. Ainaena amꞌita aviviniuyoigomiu mata dova ta gamwagamwanimiyai tomowa tupwadi dova aino abeꞌabelena, wuwuna tomowa bagibagilidi iꞌabiꞌabiye beꞌudi. 


text:
<pb/>Havena ampwanopwanoli yo hinage havena Yaubada yana atemuyamuya amtaꞌwataꞌwataei, dova Iso mwalona Yaubada yana waloyemidi iya vehabana na iꞌuneyei tahinane ainai, ana maiha aiꞌai ehebo mohimohili vehabana. 


text:
Tanuwatuwu avivini ebeha mulitai Iso waloyemidiwa inuwatuwui, ta vehabana idodoune, na nigele howahowana na ivaiyoi wuwuna bada tahina ivaiyaꞌo. 


text:
<pb/>Teina taꞌi talaomaꞌo Yaubada ainai nigele dova mwalona Mosese yo Isileliwone baidanao hilau na lautowoi oya Sainai ainai hivaivai. Wuwuna aiwa alaꞌalaha wawalina yo guguyou badobadona yo hogahoga yo wowoli mwalaꞌina 


text:
yo yoguli alinana, na hinage tomowa alinana oyanane ainai, eeta Isileliwone himeheuhi mwalaꞌina, na hiꞌawaꞌawanoi ta ebeha havena alinane hibenabenaleuyoi. 


text:
Wuwuna loina hibebenaleine iꞌabiye meheuhidi ebeha, ‘Havena teya, hava oya teina ainai hiꞌabiꞌabitowoi, na ebe ehebo lagulagu ilaoma oyanane ainai, gaimaena hiꞌoiye mwalowoi taꞌi’. 


text:
Moiha, oyanane abameheuhi mwalaꞌina, ainaena Mosese iya hinage imeheuhi ta iꞌaubabada iwalo, ‘Yagu meheuhi ainaena yabatutuli’. 


text:
<pb/>Na ita hesi bada talaomaꞌo Saiyoni oyana ainai, neta Yaubada iya mayawahina yana dalava, Yelusalem galewai, tausagenawasao bagibagili alilidi ainai himiyamiya na hiyaliyayaliyaya dova guyau ainai. 


text:
Eeta bada ta luwuꞌo Yaubada Natuna tautuwana yana boda alonai ta yehada galewai ilelediꞌo. Ainaena bada talaomaꞌo Yaubada taulauvetalaegita ainai, yo hinage ginauli maudoidi taulauvetalaedi. Na hiya aluꞌaluwadi Yaubada iꞌabiꞌabiye dumwaludi himiyamiya, 


text:
na hinage ta laomaꞌo Yeisu ainai, iya waloyemidi vauvauna ana taumohe na ꞌwahinana ana lauhiuhiuli ainaena ilivahigitaꞌo, ta nigele dova Abeli ꞌwahinana wuwuna neta abasilahe. 


text:
<pb/>Eeta amꞌita avivinigomiu ta iya galewaena iwalowalone alidai havena alinana amtaꞌwataꞌwataei. Wuwuna mwalona tupwadi tomowa baleꞌuwai Mosese yana guguya hitaꞌwataꞌwataei, ta vitai hilolobaine. Na teina taꞌi Yaubada galewaena iguguguguya alidai, ainaena ebe alinana taꞌwataꞌwataei vitai mwalaꞌi alilina talobai. 


text:
<pb/>Wuwuna alinana mwalona baleꞌu inuꞌuvi na teina bada iwalo yemidiꞌo ebeha, ‘Howola abo galewa yo baleꞌu hinage yanuꞌuvidi maiꞌehebo taꞌi’. 


text:
Teina dova iwawalone wuwuna ginauli iyeyemaselediwa ebeha inuꞌuvitowoidi ta ebe ginauli nigele hiyayaiyaine hibeꞌu na ginauli yaiyai aꞌavadi hitowolo vateyai. 


text:
Teina ada loina vauvauna ainai taluwuluwune, wahiwahiyalana na miyamiya vateyaina, ainaena ilowoinanegita na Yaubada ainai taꞌawa yauwedo na tatapwalolo hava dova yana nuwatuwu ana lowoinana, yo hinage taveꞌahihiyei mayada meheuhi, 


text:
Na hinage taumanao amyogaedi alimiyai, dova mwalona tupwana tomowa taumanao hiꞌita avivinidi na hesi taumanaone hiya tausagenawasao, na dalava taniwagadi nigele hiyahanapuidi. 


text:
Na hinage ami geluwo amnuwatuwu avivinidi hiya vada paipaiyai himiyamiya, na amhaguidi dova omiu vada paipaiyai baidamiyao ammiyamiyane. Dova hinage ami geluwo hiya taumiyavitai amnuwatuwu avivinidi yo amhaguidi, wuwuna omiu tomowa taꞌi dova hiya! 


text:
Maudoimiu tawahola amveꞌahihiyei na tautawahola maudoimiu havena ampwanopwanoli wuwuna taupwanoliwo yo tauꞌaihiganiwo howola abo Yaubada ilauvetalaedi. 


text:
Havena tobwatobwa baleꞌuwai nuwamiu ivaivaidi na hesi amyaliyaya hava bada amlobalobai vehabana, na havena vali ginauli yo vali ginauli vehabadi amꞌaiꞌaipate, wuwuna Yaubada iwalo:<pb/>‘Mata nigele yayanuwanuwapwanopwanowego nuwana yalaulaugabaigo.’ 


text:
Ainaena mayada atepatu moiha tawalo,<pb/>‘Bada iya agu tauhagu eeta havena hava yamehemeheuhei, nuwana ebe tomowa hipaipaihowa yababana aliguwai’. 


text:
Ami taumugaiwo amnuwatuwu avivinidi wuwuna mugai Yaubada wasana himohegomiuꞌo na hinage amnuwatuwui ebeha yadi yemidi ainona namwanamwana bada hilobaiyaꞌo, ainaena yadi yemidi amveꞌaoꞌaonaedi. 


text:
Ainaena havena veꞌita vagadi yo vagadi ambenabenaledi, wuwuna ateda bada hiwahiyalaꞌo Yaubada yana veꞌiꞌila ainaena na nigele hudi aidiyena. Hudi aiꞌai vehabana tomowa himulimulitaedi nigele howahowana hiꞌabi haguigita. 


text:
Na ita mayada abapwaoli, eeta vada veꞌahihi baleꞌuwai ana taupwaoliwo nigele howahowana yo hiꞌai abapwaoli ainai. 


text:
Moiha, yadi taupwaoliwo mwalaꞌidi lagulagu ꞌwahinadi hivaivaidima tupwa veꞌaveꞌahihi moiha holanai, na mumuga yababadi vehabadi hipwaopwaoli Yaubada ainai, na mulitai lagulaguwowa taudi higabu vehuludi dalava tuluhanai. 


text:
<pb/>Ita hinage howahowana talau dalava tuluhanai neta Yeisu ainai, na abahinimaya talobai dova iya. 


text:
<pb/>Wuwuna teina baleꞌuwai nigele teya yada dalava miyamiya vateyaina, ainaena ilowoinanegita na dalava miyamiyavateyaina tabehaei hauga ilalaoma vehabana. 


text:
<pb/>Eeta Yeisu yana hagu ainaena hauga maudoina aidiyai Yaubada tawalowalo vetuvehaeyei. Teina yada pwaoli nonovana, ebe iya yehana taꞌawa mwalaꞌiyei. 


text:
<pb/>Ehebo pwaoli hinage Yaubada nuwanuwana mwalaꞌina, neta tavelau tomowa aidiyai yo yada tobwatobwaena tahaguidi. 


text:
<pb/>Yami taumugaiwo aidiyai amꞌawa abi na amtalamwegomiu yadi loinao aidiyai, wuwuna aluꞌaluwamiune hiꞌitaꞌita avivinidi, eeta ebe hauga ilalaoma yami mumuga vehabana hiwalo mahalava Yaubada ainai. Ilowoinanegomiu na amꞌaipate iliꞌilimani ta yami paihowa vehabadi hiyaliyayaigomiu na nigele ebeha hiꞌabiye hinimayagomiu, eeta mata hagu amlobai. 


text:
<pb/>Nuwanuwamai hinage ai vehabamai amꞌawaꞌawanoi Yaubada ainai. Teina taꞌi anuwatuwuiyaꞌo ebeha yama mumuga ausaladi, ta nuwanuwamai mumuga namwanamwanane ainai atowolo vateyai. 


text:
Ainaena ateguwena yaꞌawaꞌawanoi alimiyai ta ebe yami awanoiyena yagu amwaha idumwalu na yalau gwaipile mwayamwayauwa alimiyai. Awayauwedo 


text:
<pb/>Yaubada miyadaumwali ana taumohe, na iya hinage yada Bada Yeisu mwalowoiyena iꞌabiye towolouyoine, na Yeisu yana tauyemidiwo ita ada tauꞌita avivini moiha, na iya ꞌwahinana ainaena ada waloyemidi namwanamwana na miyamiya vateyaina imohegita. 


text:
<pb/>Yaubada howahowana ginauli maudoina namwanamwadi imohegomiu na aidiyena yana nuwatuwu maudoina ammulita iliꞌilimanidi ta Yeisu Besinana yana paihowaena Yaubada iꞌabiye namwanamwagomiu hava dova yana nuwatuwu na vehabamiu iyaliyaya. Ainaena Yeisu Besinana tawalo vetuvehaeyei, nigele yana abaꞌovi. Moiha. 


text:
<pb/>Tahiguwao, yami leta teina bada ahuꞌahubalina na yaꞌawanoi alimiyai mayami alamaꞌiꞌita yagu guguya teina ambenalei. 


text:
<pb/>Nuwanuwagu hinage ada gelu Timoti wasana ambenalei, wuwuna bada vada paipaiyene hilivahiyaꞌo, ainaena ebe imwayamwayau aliguwai, mata baidagu alaowa alimiyai. 


text:
<pb/>Yama awayauwedo yavetamalenawa ami taumugaiwo yo tauyemidiwo maudoimiu alimiyai. Na Italiwone hinage yadi awayauwedo hivetamalenawa maudoimiu alimiyai. 


text:
Aꞌawa yauwedo omiu Yaubada yana tomowao huhu 12 aidiyena amlolouhagwaline na amlau ammiya taumana tupwa maudoina aidiyai. Teina yami leta yaleleyawa. Yau Yemesa, Yaubada yo yada Bada Yeisu Besinana yadi taupaihowa. Yemidi yo hanapu 


text:
Hauga maudoina amtowolo wahiyala na ana higa amhuna iliꞌilimani ta Yaubada yana paihowa maudoina howahowamiu. 


text:
<pb/>Na ebe yaiyadiwo omiu Yaubada ana hanapu moiha nigele alimiyai, Yaubada ainai amꞌawanoi ta alimiyai iꞌaiyauya. Wuwuna iya Tautalam na Tauꞌaiyauya moiha. 


text:
Na amꞌawanoi mayami yemidi moiha na havena yami nuwatuwu bwau, wuwuna hiya mayadi nuwatuwubwau hiya dova bagodu hilasalasa niꞌu awawai, na yaumai ihivehiveyedi. 


text:
<pb/>Na hinage tauwasawasa ilowoinanedi yo hiyaliyaya ebe Yaubada imwauꞌaituluwedi, ta tomowa iveꞌitaei yana wasawasao dova awahi tayadi mata hisawali. 


text:
Wuwuna ebe mahana ihinali aidiyai mata yana wahiyalaena tayadine hiꞌwelai na hibeꞌu na hinage adi ita namwanamwadiwa isawali. Dova taꞌi tauwasawasaone howola mata yadi wasawasaone vehabadi hipaipaihowa na yadi mwalowoi nigele iyabweda. Abatowoiwo 


text:
<pb/>Ebe yaiya owa abatowoiwo aidiyai utowolo tamomohi, uyaliyaya vehabana, wuwuna mata ammaiha namwanamwana Yaubada ainaena ulobai. Neta yawahi miyamiyavateyaina. Teina Yaubada yana waloyemidi maudoida alidai, ebe tavelauwei. 


text:
<pb/>Na yaiya ebe owa abatowoiwone ulobaidi, havena unuwanuwatuwu pwano, na uwalo ebeha ‘Yaubada itowotowoigau’. Nigele howahowana na Yaubada tomowa itowoi wuwuna paihowa yababadi Yaubada nigele iyaꞌawa namwanamwaei, 


text:
Na yada nuwatuwu dawaniwone aidiyena paihowa yababadi himahamahalava, na mulitai mwalowoi imahalava. 


text:
Eeta amnuwatuwu avivini ebeha velau namwanamwagaugauna yo hinage velau namwanamwadi moiha galewaena hiꞌaiꞌaituluma Yaubada ainaena, ibom taꞌi masele adi Tauꞌabiye mahalava na hinage nigele howahowana imwaugwaipiledi, dova abaꞌailogulogu hibuibuidi. 


text:
<pb/>Na yana nuwatuwu ibom ainaena, na hinage yana walomoiha ainaena, iyemasele mugaiyegita ta ita yana yemaselewo maudoidi aidiyena tahae alili. Walo ana benali na ana paihowa 


text:
<pb/>Tahiguwao, howahowana na walo ambenalei iliꞌilimani, na havena waloveuyo yo modiꞌini aidiyai amwahiwahiyala. 


text:
Eeta yami mumuga yo yami paihowa yababadi amtauvehuludi, na amtalamwegomiu Yaubada ainai, na hinage Yaubada walowa atemiyai iꞌuꞌumaiwa amyemidiyei, na amꞌawa abiyei ta ebe ainaena livahi amlobai. 


text:
Wuwuna ebe benali aꞌavana na nigele ana paihowa neta dova towaho ehebo gelasi ainai manina iꞌitaꞌita, 


text:
<pb/>Na Yaubada yana loina dumwadumwaluna ainaena yada yababao aidiyena ilivahigita. Eeta ebe yaiya loinanane vehabana inuwanuwatuwui na ipaipaihowai, na nigele iyanuwanuwapwanopwanowei, iya towahonane yana paihowa maudoina yaliyaya aꞌava. 


text:
<pb/>Na ebe teya towaho inuwahaehae ebeha iya tautapwalolo moiha, na nigele yana walo iyaꞌita avivini, yana tapwalolone ginauli awaꞌawawa. 


text:
Na hesi tapwalolo masemaselena yo dumwadumwaluna Yaubada Tamada mehenai teina ebeha hiya sinasinagehedi yo hiwahiwapewo yadi miya vitai ainai tahaguidi, na hinage havena mumuga baleꞌu ainaena taꞌabiꞌabiye biꞌidi.<pb/>


text:
Tahiguwao, omiu yada Bada Yeisu Besinana namwanamwana ana tauyemidiwo havena yami vesinuwa ammwaumwauwi tauwasawasao aidiyai. 


text:
Eeta ebe tomowa bwau hiluwu yami vada tapwalolo holanai, ehebo iya tauwasawasa ana aleꞌo namwanamwana na hinage ana pasa namwanamwadi, na bwaunane wewelohena ana aleꞌo biꞌibiꞌidi. 


text:
Ta ebe bwauwone amiꞌitadi mata tauwasawasane amveꞌahihiyei na ainai amwalo, ‘Abamiya teina namwanamwanane ainai umiya’, na wewelohewa mata ainai amwalo, ‘Netai utowolo’ o ‘Umiya hevalai’. 


text:
Na ebe yami vesinuwa teina dova, ana ita nigele namwanamwana, wuwuna nuwatuwunane nigele iyadumwalu. 


text:
<pb/>Tahiguwao, yagu walo teina ambenaledi, neta ebeha Yaubada tauwewelohe baleꞌuwai ivesinuwaedi ta ebe yemidi ainaena hivewasawasa wuwuna Yaubada yana Abaloinane iwalo yemidiyenaꞌo ta ainai himahalava, ebe ibom hiyemidiyei. 


text:
Na hesi tauwewelohewone nigele amyaveꞌahihiyedi. Na amnuwatuwui tauwasawasa yadi laulau, hiya hauga maudoina loina vitavitaina adiyena hiyemoyemodegomiu na lauvetala haugadi aidiyai hiveꞌewaigomiu. 


text:
<pb/>Amnuwatuwui hinage ebeha yada Bada yehana imohegita na hiya hesi yehanane hiꞌawaꞌawa yababaei. 


text:
<pb/>Na yada Bada yana loina mwalaꞌina Buki Veꞌahihi ainai iwalo, ‘Am geluwo uvelauwedi dova ubom amvelaune’. Teina mumuga namwanamwana. 


text:
Na ebe tupwadi tomowa amveꞌahihiyedi na tupwadi tomowa nigele, neta bada loinanane amloꞌeyaꞌo na ambom yami mumuga amꞌabiye yababayaꞌo. 


text:
Wuwuna loina maudoina adi taumohe ehebo mohimohili taꞌi na iwalo, ‘Havena meheganawali’, na hinage iwalo, ‘Havena lauwunu’. Na ebe nigele amyameheganawali, na hesi amlauwunu neta bada yana loina amloꞌeyaꞌo. 


text:
Ainaena yami walo yo yami paihowa amꞌita avivinidi, wuwuna Yaubada howola abo ivesinuwa yana loinaena, na yana loinane neta tomowa yawahida ada livahi vehabana. 


text:
<pb/>Ebe yaiya ana gelu nigele iyaꞌatemuyamuyaei, Yaubada hinage towahonane mata nigele iyaꞌatemuyamuyaei. Eena ebe yaiya tauꞌatemuyamuya Yaubada yana lauvetala mata nigele iyameheuhei. Yemidi paihowa baidana 


text:
<pb/>Tahiguwao, hava ana namwanamwa ebe yaiya iwalo, ‘Yau yayemidiꞌo’, na nigele iyavehaguhagu, yana yemidine mata iveginauli awaꞌawawa na mata nigele hagu iyalobai. 


text:
na aidiyai tawalo velau tawalo, ‘Yauwedo ammiya namwanamwa na amꞌai iliꞌilimani’, na ebe nigele hagu tayamohemohedi, hava yada walone ana namwanamwa? 


text:
Teina dova yemidine ebe yemidi aꞌavana, na nigele paihowa baidana, yemidinane yemidi mwalomwalowoina. 


text:
<pb/>Na ebe tupwadi tomowa hiwalo, ‘Owa mayam yemidi na yau mayagu paihowa’. Yau yagu maiha yawalo, ‘Yam yemidine nigele paihowa baidana? Na yau teina yagu paihowaena yagu yemidi yaveꞌitaei na owa mata vedova yam yemidine ana oleya uveꞌitaeine.’. 


text:
<pb/>Owa uyemidi ebeha Yaubada ehebo, awa? Ehe neta ausala, eena unuwatuwu avivini ebeha Tomodulele maꞌana geluwo hiya hinage yadi yemidi dova, na hinage mayadi meheuhi. 


text:
Owa yauyaulem, Teina abaꞌita yamohego ebeha yemidi aꞌavana, na nigele paihowa, neta ginauli awaꞌawawa. 


text:
<pb/>Abaꞌita ehebo teina, tubudawa Abelaham yana paihowa ainaena Yaubada iꞌawa namwanamwaei. Yana paihowane neta natuna Aisake italamwei ta ebeha ipwaoliyei Yaubada ainai. 


text:
Teina ainaena tahanapui ebeha Abelaham yana yemidi yo yana paihowa hipaipaihowa toyatoyawa, ainaena yana paihowaena yana yemidi moiha iꞌabiye mahalavaei. 


text:
Eeta Buki Veꞌahihi yana walowa imahalava iliꞌilimani iwalo, ‘Abelaham Yaubada iyemidiyei, eeta yana yemidiwa vehabana Yaubada iꞌawa dumwadumwaluwei’, yo iꞌawa augeluweine. 


text:
Ainaena tahanapui ebeha Yaubada iꞌawa dumwaluwegita yada paihowaena na nigele ebeha yada yemidi aꞌava ainaena. 


text:
<pb/>Abaꞌita bwauna teina! Lehabi ibom mehemeheganawalina na yana paihowa namwanamwana ainaena Yaubada iꞌawa dumwaluwei, wuwuna Yosuwa yana tauyewasao hitau bwau ihaguidi, eeta vali amwahaena hilalaune. 


text:
<pb/>Dova taꞌi ebe tauda nigele Aluꞌaluwana neta bada mwalomwalowoina, na ebe yemidi nigele paihowa baidana, yemidinane mwalomwalowoina.<pb/>


text:
Tahiguwao, havena amtowotowoi ta ebeha amvetauveꞌita bagibagilimiu, na hesi amnuwatuwui ebe taveꞌita na nigele tayapaihowai, howola abo Yaubada yana lauvetala mwalaꞌina talobai. 


text:
<pb/>Moiha taꞌi, maudoida lauhapuli tapaipaihowai. Eena ebe yaiya iya nigele walo yababadi awanaena hiyamahamahalava, iya towaho namwanamwana na dumwadumwaluna, eeta howahowana na ibom tauna iloinaei. 


text:
<pb/>Dova lagulagu hosi ana abaꞌeyaisi awanai tamwauwi ta ebe ainaena taꞌabiye dumwalu, na ebe nuwanuwada havaidova ilawegita, gulawane ainaena ta eyaisiyei. 


text:
<pb/>Abaꞌita teina hinage ehebo, ebe tanuwatuwui waga vehabana, wagane mwalaꞌina na yaumai mwalaꞌina ainai isagena, na ana eyaisine habuluna taꞌi, tauyiune howahowana na wagane iloinaei ta ebe havaidova nuwanuwana ilau bada taꞌi ilau. 


text:
Dova memenadane yana paihowane, ginauli habuluna na howahowana yo ginauli mwalaꞌidi iloinaedi. Teina hinage ehebo abaꞌita ebe aiwa alaꞌalahina habuluna ainaena pwatula uloumohei, howahowana aiwanane pwatulane iꞌalahiveꞌovi. 


text:
Na memenada dova aiwa yana paihowa, wuwuna ginauli yababadi maudoina yadi abavetuwuni. Ainaena tauda maudoina taꞌabiꞌabiye yababadi memenadane habulunane ainaena. Moiha, yababa maudoina ilaolaoma Tomodulele ibom ainaena, na ginauli maudoidi awadaena iꞌabiꞌabiye yababadi. 


text:
<pb/>Moiha taꞌi, tomowa ita howahowada na lagulagu taꞌabiye manahamdi hiya dova maheyanuꞌula yo lowolowo yo lagulagu daladaladi na hinage yamao, 


text:
na hesi nigele howahowada memenada taꞌabiye manaham wuwuna memenada ginauli yababa alilidi na newanewalidi himiyamiya ainaena ana abiye manahamne ivitai moiha. 


text:
<pb/>Moiha taꞌi, hopadaena Tamada Yaubada tawalowalo vetuvehaeyei na hinage hopadaena ada geluwo taꞌawaꞌawa yababaedi, hiya Yaubada ana ita dova. 


text:
Ainaena tahiguwao ebeha ginauliwone teina hopa ehebo ainaena neta ginauli namwanamwadi na ginauli yababadi himahamahalavamane, ta ana ita nigele namwanamwana. 


text:
<pb/>Na tanuwatuwui bwahi bidalaena ana lautowoi nigele teya hauga iyabuibui, ta tupwana hauga namwanamwana na tupwana hauga abelena. 


text:
Wuwuna yagahu ainaena nigele howahowana na bwahi namwanamwana talobai. Tahiguwao, dova hinage damaya aiwana nigele howahowana na mwagolu ainona imwauwi. Hanapu Yaubada ainaena 


text:
<pb/>Ebe yaiya owa mayam hanapu, upaihowa namwanamwa mayam nuwa dobi ta ebe tomowa hihanapui ebeha yam mumuga dumwadumwaluna. 


text:
<pb/>Ebe atemwai alomagili yo ꞌwaunihaniha himiyamiya, ebeha neta yababana. Ainaena havena amꞌoyaꞌoyamauyowegomiu ta amwalo, ‘Walomoiha tamulitaei’. 


text:
Wuwuna ebe tomowa hiꞌalomagigili yo hibom vehabadi hinuwanuwatuwu, mata miya tulutuluha na mumuga yababadi maudoina himahamahalava. 


text:
<pb/>Na ebe yaiya yana hanapu galewaena ilaoma, iya yana mumuga masemaselena na hinage nuwanuwadaumwalina wuwuna iya taumumuga hegoya, yo veꞌauꞌaugelu, yo atemuyamuya, na hinage ainona namwanamwana aidiyena himahamahalava, na nigele ana geluwo iyasosomanaedi nuwana iya oyaꞌoyamaedi. 


text:
<pb/>Na hinage hiya tauꞌabiye nuwadaumwali yadi paihowaena mumuga namwanamwana hiꞌabiꞌabiye mahalava.<pb/>


text:
Hava vehabana aleha yo awapaꞌipaiꞌi himahamahalavane alimiyai? Nuwana ana wuwu teina, ehebo ehebo amnuwanuwalele dawani. 


text:
<pb/>Tupwana hauga nuwanuwamiu na ami geluwo yadi tobwatobwa amvaidi, na nigele howahowamiu, eeta amꞌoiyemwalowoidi na ginaulidine amhaloidi. Tomowa nigele howahowana yadi tobwatobwa amvaidi ainaena manini amvetuwuni. Na ginaulidine nigele amyalobalobaidi wuwuna nigele Yaubada ainai amyaꞌawaꞌawanoi vehabadi. 


text:
Na ebe amꞌawaꞌawanoi vehabadi na nigele adi maiha amyalobaidi yami awanoine nigele namwanamwana, wuwuna ginaulidine vehabadi amꞌawaꞌawanoine neta ambom yami yaliyaya vehabana. 


text:
<pb/>Omiu tauyemidi oyaꞌoyamao amhanapui ebe baleꞌu mumugana amvelauwei, Yaubada bada amꞌabiye ꞌwaunihanihayaꞌo, wuwuna ebe yaiya inuwalele baleꞌu mumugana ainai iya neta Yaubada ana aleha. 


text:
<pb/>Ainaena havena Buki Veꞌahihi yana walomahalava amwalowalo dobidobiyei hauganane iwalo:<pb/>‘Aluꞌaluwa Yaubada imwamwauwiwa alidai nuwanuwana mwalaꞌina ita.’ 


text:
Ainaena Yaubada yana hagu alidai imwalaꞌi iꞌalili, wuwuna Buki Veꞌahihi ainai iwalo mahalava iwalo:<pb/>‘Yaubada taugagasa aidiyai iꞌauhi na hesi taunuwayababa aidiyai italam na ihaguidi.’ 


text:
Na amlaoma Yaubada vahalinai ta ebe iya ilaowa vahalimiyai na omiu tauyababao nimamiu amꞌuwadi yo omiu taunuwatuwu bwaubwau atemiu amꞌabiye maseledi. 


text:
Na yami mumuga yababadi vehabadi amdou taꞌetaꞌe mayami nuwayababa na yami maluwone amyemiya buidi ta amdou, yo hinage yami yaliyaya amyemiya buidi ta amnuwayababa. 


text:
<pb/>Tahiguwao, havena ami geluwo amvetavetalapiliyedi, wuwuna ebe yaiya, iya tahina ivetalapiliyei, nuwana iloinaei, iya nigele Yaubada yana loina iyamulitaei. Hinage ebe yaiya loinaone iwalo dobidobiyei neta towahone iya tauꞌawa paꞌipaꞌiꞌi na nigele tauꞌawa abi. 


text:
Na amhanapui ebeha Yaubada ibom loina ana taumohe, na hinage tauloina, ibom howahowana ilivahigo yo iyemwalowoigo. Ainaena omiu havena ami geluwo amꞌawaꞌawa yababaedi. Havena amwalowalo haehae 


text:
<pb/>Ambenali iliꞌilimani, ebe yaiyadiwo omiu amwalowalo gagasa na amwalo, ‘Mata bo iꞌahubena alau vali tupwa dalava mwalaꞌidi aidiyai na nemai bolimai ehebo amiyamiya, na abom yama paihowa apaihowaidi, na ebe ayemala wasawasa’. 


text:
Na hesi nigele amyahanapui yawahimiu yana lau iꞌahubena vehabana, wuwuna ita tomowa dova malagau, imahalava hauga habuluna, na hinage isawaliuyo. 


text:
<pb/>Na hesi ilowoinanegita ebe teina dova amwalo, ‘Ebe yada Bada italam, neta amiyamiya na ginaulidine nuwanuwamai apaihowaidi’. 


text:
<pb/>Ainaena ebe yaiya ginauli namwanamwadi ihanapuidi na nigele iyapaihowaidi neta yana pwanoli.<pb/>


text:
<pb/>Yami manewowa biꞌibiꞌidi mata hiwalo mahalavaegomiu, wuwuna nigele tomowa amyamohemohedi ainaena Yaubada yana hauga lauvetala ainai yami tobwatobwaone mata hiꞌabigwaipile ta dova aiwa alaꞌalahina taumiu alonai. 


text:
<pb/>Na yami oya adi taupaihowao nigele amyayemaiha iliꞌilimanidi. Eeta taupaihowaone yadi ulumiyai na yadi dou bada Yaubada Tauwahiwahiyala ibenalenaꞌo. 


text:
<pb/>Na yami miya baleꞌuwai inamwanamwa alili wuwuna hauga maudoina mayami yaliyaya, na ami sinibu mwalaꞌidi oiyemwalowoi ilowoinanegomiu, dova taꞌi guyau maheyadi. 


text:
Wuwuna hiya dumwadumwaludi amhinahinabodaidiꞌo yo amyemwalowoidiꞌo, ta nigele howahowana na alimiyai hiyemaiha. Alamaꞌiꞌita vehabana 


text:
<pb/>Tahiguwao, amꞌalamaꞌiꞌita ana higa yada Bada iwuyoma dova tanovi ana taupaihowa mayana alamaꞌiꞌita na ihaꞌwahaꞌwa ꞌwesu yo yaigalugalu na bolimai adi hauga ainai ta ana higa laulauꞌeli ana hauga ainai. 


text:
<pb/>Na tahiguwao, havena ambom amꞌuluꞌulumiyanegomiu, wuwuna mata yada Badane ilauvetalaegomiu, ta muhamuhana na imahalava. 


text:
<pb/>Ainaena tahiguwao, amnuwatuwu avivini tauwalo mahalavao, hiya yada Bada vehabana hiwalowalo mahalava. Teina abaꞌita namwanamwana alimiyai, wuwuna tauwalo mahalavao yadi miya vitai aidiyena hiꞌalamaꞌiꞌita, na hitowotowolo wahiyala. 


text:
Na ebe yaiyadiwo dova hiya, tayogaedi tauyaliyaya wuwuna vitaiwone aidiyena hitowolo wahiyalaꞌo. Na teina hinage ehebo abaꞌita Yobi yana alamaꞌiꞌita vehabana. Bada amhanapuiyaꞌo ebeha Yobi yana miya vitai yana abaꞌovi ainai ana hagu ilobai yada Bada ainaena, wuwuna iya yada Bada tauvelau na tauꞌatemuyamuya. 


text:
<pb/>Na tahiguwao, ehebo ginauli mwalaꞌina havena amꞌawaꞌawa tamada Tamada yehanaena, yo baleꞌu ginaulidi aidiyena, yo bada aiteya ginauli aidiyena ebe yami waloyemidi aidiyai. Na hesi ebe amwalo, ‘Ehe’, ebe yami nuwatuwu dova, na ebe nigele, amwalo, ‘Nigele’. Wuwuna ebe ginauli mwalaꞌidi amꞌataidi mata howola abo Yaubada ilauvetalaegomiu. 


text:
<pb/>Ebe yaiya yana miya ivitai, howahowana iꞌawanoi taꞌi Yaubada ainai. Ebe yaiya mayana yaliyaya, waliyena Yaubada inoꞌowei. 


text:
<pb/>Na hinage ebe teya alimiyai mayana lovala, tauyemidiwo yadi taumugaiwo iyogaedima na hiꞌawanoi vehabana, na hinage woloi ainai hihiwai yada Bada yehanaena. 


text:
Na ebe mayadi yemidi hiꞌawaꞌawanoi, Yaubada mata ihagui taulovalane, na iꞌabiye namwanamwa, na hinage ebe mayana pwanoli Yaubada mata inuwahamui. 


text:
<pb/>Eeta ehebo ehebo yami pwanoliwo alimiyai vehabadi amwalo mahalavaei ta vehabadi amꞌawaꞌawanoi ta ebe yami namwanamwa amlobai. Moiha taꞌi taudumwaluwo yadi awanoi wahiwahiyalana. 


text:
<pb/>Teina ehebo abaꞌita alidai, neta Elaitiya, ibom tomowa taꞌi dova ita na iꞌawaꞌawanoi nuwana maudoina ainaena ta ebe havena ꞌwesu italutalu bolimai tonuga matupwana aidiyai, eeta dova imamahalavane. 


text:
Na hinage dova iꞌawaꞌawanoiuyo ta galewaena ꞌwesu italuma na aiꞌai maudoina hiꞌini iliꞌilimaniuyone. 


text:
<pb/>Na tahiguwao, ebe ehebo alimiyena teya amwaha namwanamwana ilauvehulu, ami gelune amlauvaiyoiyama amwaha namwanamwana ainai. 


text:
Teina amnuwatuwu avivini ebe teya towaho amwaha ipwanoli ta aluꞌaluwana imwalowoi na towaho teya ilauvai ta ihagui, neta mwalowoi ainaena uhaloiyaꞌo ta yana yababao Yaubada ibaꞌili vehuludiꞌo.<pb/>


text:
Hauga yana abavetuwuni mayamayauni ainai Walo imiyamiya. Na Walonane iya Besinana Yaubada baidana yo iya taꞌi Yaubadanane. 


text:
na Walonane iya Besinana Yaubada baidana galewa yo baleꞌu yo ginauli maudoidi hiyeyemaseledine na nigele teya tauyemasele. 


text:
Na masele ihinali guguyou badobadona ainai na guguyou badobadona nigele howahowana na maselene ihuma. 


text:
Iya ilaoma na tomowa nuwadiyai habi mwauwina maselene vehabana na ebe tomowa maudoidi hibenalei ta maselene ainai hiyemidi. 


text:
<pb/>Walowa ilaomaꞌo baleꞌuwai, na iya baleꞌu ana tauyemasele, na hesi taumiya baleꞌu nigele hiyahanapui. 


text:
Eeta tomowa teina tawalowedi ebeha hiya bada hitubuiuyoꞌo tubuiuyone nigele dova tomowa ꞌwahinadiyena yo yadi nuwatuwuwena na hesi tubuiuyo Yaubada ainaena. 


text:
<pb/>Walonane bada ilaomaꞌo ta iyemala tomowa alidai yo hinage baidada tamiyamiya teina haugane ainai. Na taꞌitayaꞌo yana wasawasa wuwuna iya Yaubada Natuna moiha, na hinage iya tauvelau yo mumugana dumwadumwaluna. 


text:
<pb/>Mugai Yoni Yeisu iwalo mahalavaei alinana mwalaꞌina ainaena iwalo, ‘Teina iya towahowa yawalowaloweine vehabana hauganane yawalo mahalava neta ehebo towaho tuluhaguwena ilalaoma iya imwalaꞌi gabaegau, wuwuna mulitai abo hilalabahigaune iya mugai imiyamiya’. 


text:
Mosese yana aiyauya namwanamwana, neta loinadine Buki Veꞌahihi ainai, na hesi Yeisu Besinana yana aiyauya inamwanamwa alili, wuwuna veꞌiꞌila yo mumuga namwanamwana imohegitaꞌo. 


text:
Nigele teya hauga tomowa Yaubada ana oleya hiyaꞌita, na hesi Natuna moihanane iya vahalinai imiyamiya ta Tamanane iya ana ita bada iveꞌitagitaꞌo. Yoni Yeisu vehabana iyewasa 


text:
<pb/>Hauganane tenem ainai Yudeyaone yadi taumugaiwo Yelusalem ainai himiyamiya, ta tupwadi taupwaoliwone yo tupwadi Livai yana huhuwo hivetamaledi Yoni ainai, habi panivilaeina ebeha iya yaiya. 


text:
Na Yoni nigele iyauvala yadi panivilane vehabana na hesi yemaiha masemaselena yo namwanamwana imohedi iwalo, ‘Yau nigele Besinana towahona’. 


text:
<pb/>Eena hinage hipanivilauyo, hiwalo, ‘Yaiya yede owa? Owa ebeha Elaitiya awa?’ Na Yoni iwalo, ‘Yau nigele’. Na hinage hipanivilauyoi, ‘Nuwana owa tauwalo mahalavanaede Mosese vehabana iwalowalowa?’ Yo hinage Yoni iyemaiha iwalo, ‘Yau nigele’. 


text:
<pb/>Na hiya hinage hiwalo, ‘Owa yede yaiya? Hava yam walo vehabam, ta ebe awuyo na ama tauvetamalewone aidiyai awalowei.’ 


text:
<pb/>Na Yoni yadi panivilane iyemaiha ta iwalo mahalava iwalo, ‘Mwalona tauwalo mahalava Aisaya yana buki ainai vehabagu iwalo mahalava tenem dova, Tomowa ehebo nuꞌula awawai tupwanane ainai ibwaleni ta iyogayoga yo iwalowalo, “Bada yana amwaha amsepa yo amꞌabiye dumwadumwalu”.’ 


text:
<pb/>Na Palisiwone yadi tauyewasaone Yoni hipanivilaei hiwalo, ‘Ebe owa nigele Besinana towahona, bo nigele Elaitiya, bo nigele teya vali tauwalo mahalava, hava wuwuna tomowa uꞌabiꞌabiye bapitaisowedine?’ 


text:
<pb/>Na Yoni iwawalone aidiyai iwalo, ‘Yau weꞌahaena tomowa yaꞌabiꞌabiye bapitaisowedi, na ehebo towaho nigele amyahanapui ahipumiyai teina taꞌi itotowolo, 


text:
iya tuluhaguwena ilalaoma, ta yau nigele iyalowoinanaegau na aenane ana huma yalivahi, wuwuna iya imwalaꞌi gabaegau’. 


text:
<pb/>Teina ginauliwone maudoidi neta Betani ainai himamahalavane, Yoni yana abaꞌabiye bapitaiso tupwanane ainai, weꞌaha Yolidani vali geyoꞌawai. Yaubada yana pwaoli 


text:
<pb/>Iꞌahubenama na Yoni Yeisu iꞌita ilaolaoma ainai, ta Yoni tomowaone aidiyai iwawalone, ‘Tenem towahone iya Yaubada yana Lami taumiya baleꞌu maudoida vehabada mata imwalowoi na mumugada yababadi ihoꞌevehuludi. 


text:
Mwalona teina towahone vehabana yawalowalone, hauganane yawalo alimiyai neta towaho tuluhaguwena ilalaoma na iya imwalaꞌi gabaegau, wuwuna mulitai abo yau yalaoma na hesi iya bada mwalona imiyamiya. 


text:
Mwalona nigele yayahanapui ebeha yaiya iya, na yau weꞌahaena yaꞌabiye bapitaisogomiu, ta ebe omiu Isileliwone yadi Yaubada yana Besinana amhanapui.’ 


text:
<pb/>Walone teina Yoni iwalo mahalava Yeisu vehabana, ta aidiyai iwalo, ‘Aluꞌaluwa Veꞌahihi yaꞌiꞌitane ana itane dova gabubu galewaena iꞌaituluma ta Yeisu ainai itotowone. 


text:
Mwalona nigele yayahanapui iya yaiya, na Yaubada iya ivetamalegauma ta bapitaiso weꞌahaena yapaihowaidi, na aliguwai iwalo mahalavaeine, iwalo, “Howola abo Aluꞌaluwagu uꞌita mata iꞌaituluma ta towaho ainai itowa, iya mata Aluꞌaluwa Veꞌahihi ainaena iꞌabiye bapitaiso tomowa aidiyai”.’ 


text:
Na hinage Yoni aidiyai iwalo, ‘Yau towahonane meheguwena bada yaꞌitayaꞌo, ainaena teina yawalowalo mahalavane ebeha iya Yaubada Natuna moiha’. Yeisu ana taumulitao mugamugaidi 


text:
na Yeisu hiꞌiꞌitane vahalidiyena ilaulau. Ainaena Yoni ana taumulitaone aidiyai iwalo, ‘Tenem towahone iya Yaubada yana Lami’. 


text:
Na Yeisu tuluhanaena hilaulau na iꞌita gwaipile ta iꞌiꞌitadine. Ta ipanivilaedine iwalo, ‘Hava nuwanuwamiu?’ Na hiya hiwalo, ‘Labai, haidova umiyamiyane?’ (Labai ana bui neta tauveꞌita.) 


text:
<pb/>Na Yeisu aidiyai iwawalone iwalo, ‘Ammulitaegau na yagu abamiyane yaveꞌitagomiu’. Ta lavilaviyena hibwabwalenine tupwanane ainai na nemai himimiya yebonine. 


text:
Andulu, imwayamwayau ta tuwanane ilobai na iwawalone iwalo, ‘Saimoni, Yaubada yana Besinana towahona bada alobaiyaꞌo’. (Besinana towahona ana bui neta Keliso.) 


text:
Na Saimoni ilauvai ta Yeisu ainai ilauvaiyamane. Tenem ainai Yeisu Saimoni iꞌiꞌitane na iwalo auli iwalo, ‘Owa yeham Saimoni, Yoni natuna, na yeham vauvauna yamwauwi Pita, ana bui Gaima’. 


text:
<pb/>Ainaena iꞌahubenama Yeisu nuwanuwana ilau Galili, eeta ilau ta nemai Pilipi ilolobaine, na iwawalone ainai iwalo, ‘Umulitaegau’. 


text:
Na Pilipi Nataniyela ilobai na iwawalone ainai, iwalo, ‘Bada Besinana towahonawa alobaiyaꞌo, iya mwalona Mosese yana Buki loinao aidiyai yo hinage tauwalo mahalavaone yadi laulelewone aidiyai hiwalo mahalavaewa, iya Nasaleti towahona, Yosepa natuna, yehanaede Yeisu’. 


text:
<pb/>Na Nataniyela Pilipi ainai iwalo, ‘Moiha mata Nasaleti hava namwanamwana ainaena ibwalenine?’ Eeta Pilipi iwalo, ‘Ulaoma na towahonane uꞌita’. Ta Yeisu ainai hilalaomane. 


text:
<pb/>Hauganane Yeisu Nataniyela iꞌita ta tomowaone aidiyai iwawalone Nataniyela vehabana, iwalo, ‘Tenem towahone iya Isileli towahona moiha na nigele teya lauhapuli ainai’. 


text:
<pb/>Na Nataniyela ipanivila Yeisu ainai iwalo, ‘Vedova ta uhahanapuigaune?’ Na Yeisu iwalo, ‘Mulitai abo Pilipi iyoyogaegone yau bada yaꞌita mugaiyegoꞌo damaya wuwunai umiyamiya’. 


text:
<pb/>Tenem hauganane ainai Nataniyela aluwana igavai ta Yeisu ainai iwalo, ‘Bada moiha taꞌi owa Yaubada Natuna, na owa Isileli yama Tauwasawasa’. 


text:
<pb/>Na Yeisu iwawalone ainai iwalo, ‘Uyemidiyegau wuwuna alimwai yawalo owa damayane wuwunai yaꞌiꞌitagone, awa? Teina bada abaꞌita iuꞌiuna na howola abo ginauli mwalaꞌidi uꞌitadi.’ 


text:
Na Yeisu hinage iwalo, ‘Yawalo moiha alimwai howola abo galewa ilotahoꞌe na Yaubada yana tausagenawasao mata amꞌitadi hihaehae yo hiꞌaiꞌaitulu yau Tomowa Moihagu aliguwena’.<pb/>


text:
Ahubena bwau hiꞌovi ta tawahola guyauna hipaihowai Kena dalavanai, Galili tupwanane ainai. Na Yeisu hinanane guyaune holanai. 


text:
Hauganane yadi aine holanai adi waini hinuma veꞌovidi, ta Yeisu hinana iwalo, ‘Natugu, wainine maudoina bada iꞌoviꞌo’. 


text:
<pb/>Eena Yeisu hinanane taupaihowaone aidiyai iwawalone, ‘Ebe hava nuwanuwana na ampaihowaidi, ampaihowaidi taꞌi’. 


text:
<pb/>Hauganane ainai Yudeyaone mumugadi neta, weꞌaha abahiwa hipaihowaidi gaima ainaena abaꞌuwa vehabana. Na tenem guyaune hauganane ainai abahiwa 6 himiyamiya, ovaꞌovaꞌaꞌavadi na mwalaꞌidi, howahowana weꞌaha mwalaꞌi alilina aidiyai hihiwai. 


text:
Na Yeisu aidiyai iwalo ta weꞌahane iuꞌiuna higoini abahiwaone holadiyena ta hilalaweine guyaune taniwaganane ainai. 


text:
<pb/>Ta guyaune taniwaganane weꞌahawa ilautowoi ta ana lautowoine vagana, nigele dova weꞌaha na hesi dova waini ana lautowoi namwanamwana. Na guyaunane taniwaganane nigele iyahanapui havaena waininane hivavaine, na hesi taupaihowaone hibom hihahanapuine. Eeta guyaune taniwaganane tautawaholane towahonane iyogaei, 


text:
ta ainai iwawalone, iwalo, ‘Ita mumugada neta waini namwanamwana tomowa tamohe mugaiyedi abo mulitai waini yababana tamohedi. Na owa hava wuwuna ta wainine namwanamwa alilinane umwau dawani ta uvemulitaeine?’ 


text:
<pb/>Teina ainai Yeisu yana paihowa wahiwahiyalana yo mugamugaina ana veꞌiveꞌilala iꞌabiye mahalavaeine Kena dalavanai, Galili tupwanane ainai, na yana wahiyalane iveꞌitaei tomowaone aidiyai ta ana taumulitaone hiyemidiyeine. 


text:
<pb/>Guyaune iꞌovi ta Yeisu hinanane yo tahinaone yo hinage ana taumulitaone baidanao hidodobine Kapaneum, ta tenem ainai ahubena tupwadi aidiyai himiyamiya. Yeisu taugimwala iheusilidi vada tapwalolo ainaena 


text:
<pb/>Hauga bada ilautebitebiniyaꞌo na Yudeyaone yadi Buidiꞌwa guyauna. Hauganane ainai Yeisu ihahaene Yelusalem. 


text:
Ta iluwu vada tapwalolo mwalaꞌina holanai na taugimwalaone iꞌiꞌitadine hiya bulumakau yo sipi yo gabubu adi tauvegimwalao, na hinage mane ana tauvesaugelasi vada tapwalolo holanai hidabadabalala. 


text:
Ainaena balavai veiveina ivai ta tomowaone yo lagulaguwone vada tapwalolo ainaena iheheusilidine, na hinage mane ana tauvesaugelasiwo yadi vatavata iꞌoipeiyedi ta yadi manewone ibudeyanaedi, 


text:
na tauvegimwalao gabubuwone aidiyai iwalo, ‘Yami lowolowo maudoidi teinaena amhiwa bwalenedi na havena Tamagu yana Vadane amyebiyebiꞌi yo ebeha yami abavegimwala’. 


text:
<pb/>Na ana taumulitaone walowa Buki Veꞌahihi holanai hinuwatuwu avivinine iwalo, ‘Aee Yaubada, yam vadane inamwanamwa alili ainaena nuwagune ivai’. 


text:
<pb/>Eena Yudeyaone adi taumugaiwone hilaoma ta Yeisu hipanivilaei, hiwalo, ‘Teya veꞌiveꞌilala uveꞌitagai ta ebe ahanapui yaiya yana loinaena teina ginauliwone upaipaihowaidine?’ 


text:
<pb/>Na Yeisu aidiyai iwalo, ‘Teina Yaubada yana vadane ebe amloꞌe, ahubena tonuga ainai mata yavetowolouyoi’. 


text:
<pb/>Na hiya hinage hiwalo, ‘Ebeha teina, vadane ahubena tonuga ainai uꞌabiuyoi? Na unuwatuwu avivini ebeha vadane teina, bolimai 46 holanai hiꞌabiꞌabi abo hiveveꞌovine.’ 


text:
Eena hauganane Yeisu mwalowoiyena itowolouyo ta ana taumulitaone Buki Veꞌahihi yana walo yo hinage Yeisu yana walo aidiyena hinuwatuwu avivini ta hiyemidi moiha. Yeisu tomowa maudoidi yadi nuwatuwu ihanapuidiꞌo 


text:
<pb/>Yeisu haugana Buidiꞌwa guyaunane holanai imiyamiya tomowa maudoidi yana paihowa wahiwahiyaladi hiꞌiꞌitadine, eeta yehana hiyemidiyei. 


text:
Nigele howahowana na tomowa tupwadi hiꞌaubabadaneuyowedi Yeisu ainai, wuwuna hava yadi nuwatuwu atediyai bada ihanapu iliꞌilimanidiꞌo.<pb/>


text:
na boniyaiyena ilaoma Yeisu ainai ta iwawalone, iwalo, ‘Bada yahanapuigoꞌo ebeha owa tauveꞌita Yaubada ainaena, wuwuna nigele teya yaiya yana paihowa wahiwahiyalana dova owa ebe Yaubada nigele baidana’. 


text:
<pb/>Na Yeisu iyemaiha iwalo, ‘Yawalo moiha alimwai, ebe nigele uyatubuiuyo, nigele howahowana Yaubada yana Abaloina uꞌita’. 


text:
<pb/>Ta Nikodimo Yeisu ipanivilaei, iwalo, ‘Vedova ta yau towaho mwalaꞌigu na ebeha yatubuiuyo? Moiha nigele howahowana na hinagu diyanaena yaluwuyo na yatubuiuyo.’ 


text:
<pb/>Na Yeisu iwawalouyone, ‘Yawalo moiha alimwai ebe nigele weꞌahaena yo Aluꞌaluwa Veꞌahihi ainaena uyatubuiuyo, nigele howahowana Yaubada yana Abaloina ainai uluwu. 


text:
Hinadaone aidiyena tatubuima tomowa mohili. Na Aluꞌaluwa yana tubuiuyo Yaubada Aluꞌaluwana ainaena. 


text:
Dova bada yaumai yana towa tupwa vagana yo vagana ainai daguguna tabenabenalei, na nigele tayahanapui havaena yaumai ilaolaomane yo havaidova ilalau. Dova hinage hiya Aluꞌaluwa ainaena hitubuiuyo.’ 


text:
<pb/>Na Yeisu iwalo, ‘Owa Isileli yadi tauveꞌita mwalaꞌina, na teina yagu walone vehabana nigele uyanuwamasele. 


text:
Yawalo moiha alimwai neta ginauliwone bada yaꞌitadiꞌo yo yahanapuidiꞌo ainaena yawalowalo mahalavaedine alimwai, na nigele yagu walowone uyayemidiyedi. 


text:
Ebe baleꞌu ginaulidi alimiyai vehabadi yawalowalo mahalavaedi na nigele amyayemidiyedi, vedova mata ginauliwone galewa vehabana yaveꞌitaei amhanapuine. 


text:
Wuwuna nigele teya iyahae galewai, na hesi yau Tomowa Moihagu, wuwuna yau galewaena yaꞌaꞌaitulumane. 


text:
Dova mwalona hauganane Isileliwone hilaulau balabala awawai, ta Mosese weso pwawati ainaena ipaihowai ta aiwa ainai iꞌabiye patu na iꞌaꞌabihinine, dova yau mata hiꞌabihinigau. 


text:
<pb/>‘Yaubada tomowa maudoidi baleꞌuwai ivelauwedi ta Natuna ibom italamwei ta ebe yaiyadiwo hiyemidiyei mata nigele hiyamwalowoi na hesi yawahidi miyamiya vateyaina hilobai. 


text:
Na Yaubada Natunane baleꞌuwai ivetamalenama nigele ebeha omiu taumiya baleꞌu iyaveꞌewaigomiu na hesi habi lauyeyawahaigomiu. 


text:
Ebe yaiya Yaubada Natuna iyemidiyei nigele howahowana lauvetala ilobai, na ebe yaiya nigele iyayemidiyei, iya bada lauvetala ainai iluwuꞌo. Wuwuna nigele Yaubada Natuna moiha ainai iyayemidi. 


text:
Tomowa yadi lauvetala wuwuna teina maselene bada baleꞌuwai ilaomaꞌo na yadi paihowa yababadi imiya mahalava na hesi tomowaone guguyoune nuwanuwadi, ta maselene hitaꞌwataꞌwataei wuwuna mumugadine hiyababa. 


text:
Ainaena yaiyadiwo ebe mumugadi yababadi, tomowadine maselene hitaꞌwataꞌwataei ta nigele ainai hiyalaoma, ta mata maselene iꞌabiye mahalavaedi ebeha hiya mumugadi yababadi. 


text:
Na ebe yaiyadiwo hiya mumugadi dumwadumwaludi howahowana maselene ainai hibwaleni ta ebe maselene iꞌabiye mahalavadi ebeha hiya yadi paihowa namwanamwana Yaubada ainaena.’ Yoni yana walomahalava Yeisu vehabana 


text:
<pb/>Mulitai Yeisu mayana taumulitao hilau dalava mwalaꞌina Yudeya ainai, ta nemai tupwana ahubena himiyamiya, na Yeisu tomowa iꞌabiꞌabiye bapitaisowedi. 


text:
Yoni hinage tomowaone iꞌabiꞌabiye bapitaisowedi Ainoni tupwanane ainai neta Salim vahalinai, wuwuna tupwanane ainai weꞌaha mwalaꞌina. Ainaena tomowa maudoidi hilaulau ainai na iꞌabiꞌabiye bapitaisowedi. 


text:
Na Yoni ana taumulitaone yo ehebo Yudeya towahona baidadi walowena hiꞌawa paꞌipaꞌiꞌi abiye bapitaiso vehabana, ebeha yaiya yana abiye bapitaiso namwanamwana ta tomowaone iꞌabiye maseledi. 


text:
Eeta tauꞌawa paꞌipaꞌiꞌiwone hilau ta Yoni ainai hiwawalone, hiwalo, ‘Taubada, unuwatuwu avivini towahowa mwalona Yolidani vali geyoꞌwanai baidam, eena alimaiyai uwawalo mahalavane towahonane vehabana, iya bada teina haugane tomowa iꞌabiꞌabiye bapitaisowedi, na maudoidi yana abiye bapitaisone nuwanuwadi, ta ainai hilaulau’. 


text:
<pb/>Ta Yoni aidiyai iwawalone, iwalo, ‘Nigele teya yaiya howahowana iyemala towaho mwalaꞌina, ebe nigele Yaubada ainai iyatalam, wuwuna ginauli maudoina Yaubada ibom ainaena hilalaomane. 


text:
Omiu bada alimiyai yawaloꞌo ta ambenalenaꞌo ebeha yau nigele Yaubada yana Besinana towahona, na hesi yau Yaubada ivetamale mugaiyegauma abo Besinana towahona imulitama. 


text:
Yeisu bada iya dova tautawahola towahona na ita ana geluwo, ainaena wasanane yabenalei ta mayagu yaliyaya mwalaꞌina. Dova bada tautawaholane towahonane mwanena ilobai, yo ebe tautawaholane alinana teya ana gelune ibenalei, ana gelune vehabana iyaliyaya. 


text:
<pb/>Towahonane galewaena ilaoma, tomowa maudoida imwalaꞌi gabaegita, na hesi yaiya iya baleꞌuwena ilaoma iya baleꞌu tomowana, yo baleꞌu ginaulinao vehabadi iꞌauꞌaubabada. Na towahonane galewaena iꞌaꞌaitulumane tomowa maudoida imwalaꞌi gabaegita. 


text:
Ginaulidine bada iꞌitadiꞌo, vehabadi iwalowalo mahalava na nigele teya yaiya iyabenaledi na iyayemidiyei yana walomahalavaone vehabadi. 


text:
Na ebe yaiyadiwo yana walomahalavane hiyemidiyei tenem ainai hiꞌawa moiha ebeha Yaubada iya taudumwalu. 


text:
Towahonane iya Yaubada ivetamalenama iya Yaubada yana walo iwalowalo mahalavaei, wuwuna Yaubada Aluꞌaluwana iꞌoiye mwau moiha. 


text:
ta ebe yaiya iya iyemidiyei yawahina miyamiya vateyaina ilobai, na ebe yaiya iya itaꞌwataꞌwataei mata nigele yawahina miyamiya vateyaina iyalobai, na hesi Yaubada yana modiꞌini ainai mata nigele iyaꞌovi.’<pb/>


text:
Yeisu yana abiye bapitaisowena ana taumulitao bagibagilidi ilolobaidine na Yoni ana taumulitaone nigele bagibagilidi. 


text:
Eeta Yeisu bada ihanapuiyaꞌo ebeha Palisiwone bada Yeisu yana paihowaone wasana hibenalenaꞌo, ta Yudeya ilaugabaei habi wuyouyo Galili ainai. 


text:
ta Sameliya dalavana ehebo yehanaede Saika ainai ibwabwalenine. Saika ainaena baleꞌuwa mwalona Yakobo natuna Yosepa imomoheiwa nigele amwaha daodao. 


text:
Dalavane ainai ehebo weꞌaha eli imiyamiya, iya Yakobo ana eliꞌeli, na Yeisu ilau ta mahana alaꞌalapwahiyai ibwabwalenine tupwanane ainai, na amnanane hiyababa ta imiya gabaei habi aiyawasi. 


text:
<pb/>Hauga muhamuhana ainai na ehebo Sameliya waihiuna ibwabwalenine habi weꞌaha goi na Yeisu waihiunane iꞌita ta ainai iꞌaꞌawanoine iwalo, ꞌWaihiu weꞌaha umohegau ta yanumaꞌ. 


text:
Tenem hauganane ainai Yeisu ibom imiyamiya wuwuna ana taumulitaone bada hilaoꞌo dalava mwalaꞌina ainai adi tamahina habi gimwala. 


text:
<pb/>Tenem ainai waihiune iwawalone Yeisu ainai, iwalo, ‘Uꞌita, owa Yudeya towahona na yau Sameliya waihiuna na hava wuwuna ta uꞌaꞌawa weꞌahane aliguwai?’ (Wuwuna Yudeya na Sameliya nigele hiyaꞌawa heliheliyam.) 


text:
<pb/>Eeta Yeisu iwawalone waihiune Sameliyaenane ainai iwalo, ‘Ebe uhanapui Yaubada yana velaune alimwai yo hinage ebe uhanapuiyaꞌo ebeha yau yaiya ilowoinanego na uꞌawanoiyegau ta weꞌaha yawahim vehabana yamohego’. 


text:
<pb/>Ainaena waihinane iwalo, ‘Taubada nigele yam vedigolo na hinage weꞌaha eline idobi alili. Na havaena mata weꞌahane umohegaune yawahi vehabana? 


text:
Moiha owa tubudane Yakobo umwalaꞌi gabaei? Yakobo iya weꞌaha eline teina ipapaihowaine ta mwalona natunaone yo yadi lagulaguwone weꞌahanane yadi abanuma.’ 


text:
<pb/>Na Yeisu iwawalone waihiune ainai iwalo, ‘Ebe yaiya teina weꞌahane ainaena inuma mata gadona imaguniuyo, 


text:
na ebe yaiya teina weꞌahane aliguwena inuma nigele howahowana mata gadonane iyamaguniuyo. Wuwuna ebe weꞌahanane yamohei iya atenai ivebidala ta ebe yawahi miyamiya vateyaina ilobai ainaena.’ 


text:
<pb/>Na waihiune Yeisu ainai iwalo, ‘Taubada, weꞌahanane umohegau, ta ebe havena gadogune imagumaguni yo havena yawuyouyoma teina weꞌahane ainai habi goiuyo’. 


text:
<pb/>Na waihiune iwalo, ‘Yau nigele teya mwanegu’. Yeisu hinage iwalouyo, iwalo, ‘Neta walo moiha ebeha nigele teya mwanem, 


text:
na hesi owa mwanemwone adi bagibagili 5, na towahone utatawaholaine ta baidam ammiyamiyane dalavai nigele mwanem moiha. Na hava uwawaloweine neta walo moiha.’ 


text:
<pb/>Tenem ainai waihiune Yeisu yana walo iyemaiha ta iwalo, ‘Taubada bada yahanapuigoꞌo owa teya tauwalo mahalava. 


text:
Eeta uwalo moiha aliguwai aiteya tupwa ainai Yaubada ana walovetuvehae ilowoinaneine? Wuwuna ai tubumaiyaone aidiyena ta wau teina, Sameliya oyanane ainai atapwatapwalolone, na omiu Yudeyaone amwalo ebeha Yelusalem abatapwalolo moiha.’ 


text:
<pb/>Eeta Yeisu waihiune yana walone iyemaiha iwalo, ‘Waihiu, yagu walone uyemidiyei wuwuna hauga ilalaoma ainai mata tomowao nigele howahowana Yaubada ainai hitapwalolo teina Sameliya oyanane ainai bo Yelusalem ainai. 


text:
Howahowana uhanapui ebeha omiu Sameliyaone nigele amyahanapui yaiya ainai amtapwatapwalolone, na ai Yudeyaone hesi ahanahanapui yaiya ainai atapwatapwalolone wuwuna Taulivahine alimaiyena ibwabwalenimane. 


text:
Na hauga teina bada ibwalenimaꞌo ta hiya Tamadane ana tautapwalolo moihadi ainai hitapwalolo ta yadi tapwalolone aluꞌaluwadi maudoina ainaena yo hinage walomoiha ainaena. Yaubada tomowa teina dova ibehabehaedi. 


text:
Yaubada iya aluꞌaluwa na yaiyadiwo hiya ainai hitapwalolo, aluꞌaluwadi maudoina yo hinage walomoiha ainaena hitapwalolo.’ 


text:
<pb/>Na waihiune Yeisu ainai iwalo, ‘Bada yahanapuiyaꞌo ebeha howola mata Besinana towahona ilaoma, iya hiyoyogaeine Keliso, na ebe ilaoma iya hanapu maudoina mata iwalo mahalavae alidai’. 


text:
<pb/>Tenem hauganane ainai Yeisu ana taumulitaone hiwuyoma ta yadi taubadane hiꞌiꞌitane waihiu baidana hiꞌauꞌaubabada, ta aluwadine igagavaine, na hesi nigele teya yaiya iyawalo, ‘Hava nuwanuwam?’ bo ‘Hava wuwuna waihiune baidam amꞌauꞌaubabadane?’ 


text:
iwalo, ‘Amlaoma na towahonane amꞌita, iya mumugagune maudoina vehabana aliguwai iwalo mahalavediꞌo. Eeta teina iya Besinana towahona.’ 


text:
<pb/>Na Yeisu aidiyai iwalouyo na iwalo, ‘Agu wede neta agu tauvetamalene yana nuwatuwu yaꞌabigabaedi’. 


text:
Na hinage aidiyai iwalo, ‘Yami walo ehebo imiyamiya ebeha waiꞌena vehopali hiꞌovi na abo laulau eli, na yawalo moiha alimiyai amꞌita gwaipile na tanovine ana itane amꞌita bada aiꞌaine ihunaꞌo ta ana lowoinane laulau eli ana hauga. 


text:
Yaiyadiwo hiya hilaulauꞌeli adi maiha hilobai, na laulauꞌeline tomowa yawahidi miyamiya vateyaina vehabana. Eeta yaiyadiwo hiya hilalaupeliwa na yaiyadiwo hiya hilalauꞌeline hiyaliyaya oviꞌovi. 


text:
Yau yavetamalegomiu laulauꞌeli vehabana ta tomowa amtanoidi. Tomowa tupwadi mwalona hilaupeli na hiꞌabiye masele na omiu amlauꞌeli.’ 


text:
<pb/>Tenem dalavanane ainai Sameliyaone bagibagilidi Yeisu hiyemidiyei wuwuna waihiunane aidiyai iwalo mahalava iwalo, ‘Mumugagu maudoina iwalo mahalavaedi’. 


text:
Eeta Sameliyaone hilaoma Yeisu ainai ta hiꞌawanoiyei ebeha baidadi himiyamiya ta Yeisu nemai ahubena bwau aidiyai imiyamiya. 


text:
<pb/>Na waihiunane ainai hiwalo, ‘Yam walone ainaena aꞌawa moihaꞌo, nigele ebeha yam walo aꞌava vehabadi na hesi ai ibom yana walone abenalenaꞌo na ainaena ahanapui iliꞌilimaniyaꞌo ebeha iya Taulivahinaede taumiya baleꞌu maudoida vehabada’. Yeisu ehebo tauloina natuna iꞌabiye namwanamwa 


text:
Ta Yeisu yana aubabada tenem dova iwalo, ‘Tauwalo mahalavaone nigele teya adi veꞌahihi ebe hibom yadi tupwai higuguguguya’. 


text:
Hauganane ibwaleni Galili ainai, Galiliwone hiyaliyaya yana bwalenine vehabana, wuwuna Buidiꞌwa guyauna Yelusalem ainai hilau ta Yeisu yana paihowa bada hiꞌitayaꞌo guyaune holanai ipapaihowaidine. 


text:
<pb/>Ta ainaena Yeisu iwuwuyone Kena dalavanane holanai neta Galili tupwanane ainai. Mwalona tupwanane ainai weꞌaha mohili ipaihowai ta iyemala wainine. Tenem ainai ehebo tauloina mwalaꞌina natuna towahona ilovala Kapaneum ainai. 


text:
Hauganane ibenalei ebeha Yeisu tupwa Yudeyaena ilaoma ta Galili ainai imiyamiya, tauloinanane ilau na Yeisu ainai iꞌawanoi iwalo, ‘Howahowana talau Kapaneum na natugu ilovala uꞌabiye namwanamwa, wuwuna muhamuhana na yana hauga iꞌovi’. 


text:
<pb/>Na Yeisu towahonane ainai iwalo, ‘Omiu alimiyena nigele teya towaho iya yemidiyegau na ebe yagu paihowa wahiwahiyalana ana veꞌiveꞌilala amꞌita, abo amyemidiyegau’. 


text:
<pb/>Na tauloinane Yeisu ainai iwalo ‘Bada, umwayamwayau ta talau mata dova ta natugune imwalowoi’. 


text:
<pb/>Na Yeisu iwalo, ‘Uwuyouyo yam vadai ta natumne uꞌita bada inamwanamwaꞌo’. Na towahonane Yeisu yana walone iyemidiyei ta ilau gwaipileuyone. 


text:
Hauganane yana laugwaipilene ainai yana taupaihowaone ilobaidi ta wasa himomoheine, hiwalo, ‘Natumwa bada ana lovala iꞌoviꞌo’. 


text:
Ta aidiyai ipapanivilane mahana viha ainai natunane ana lovalane iꞌoꞌovine. Na hiya hiwalo, ‘Lavi mahana alaꞌalapwahiyai ana alaꞌalawowoline isasawaline’. 


text:
<pb/>Ta tauloinawa inuwatuwui tenem hauganane ainai Yeisu iwalo, ‘Natumne bada inamwanamwaꞌo’. Eeta towahonane yana huhuwone baidanao Yeisu hiyeyemidiyeine. 


text:
<pb/>Teina Yeisu yana paihowa wahiwahiyalana ana veꞌiveꞌilala bwauna hauganane Yudeyaena ilaoma ta Galili ainai ipaipaihowa.<pb/>


text:
Hauga teina tuluhanai Yudeyaone ehebo abanuwatuwu avivini hipaihowai Yelusalem ainai, eeta Yeisu ihahaene Yelusalem guyaune vehabana. 


text:
Na Yelusalem ainai neta sipiwone yadi awaꞌedane ainai ehebo weꞌaha niꞌuniꞌuna imiyamiya. Weꞌahanane Yudeyaone alinadiyena hiwalo Bedesaida. Na tupwanane ainai vada abaꞌaiyawasi 5 hiꞌabidi ta himiyamiya weꞌahane papalinai. 


text:
Na vadaone aidiyai taulovala bagibagilidi himiyamiya, taumehe gibugibu yo daladaladi yo tapitapiyadi na hihaꞌwahaꞌwa weꞌahane yana mwahali vehabana. 


text:
Wuwuna hauga maudoina Yaubada yana tausagenawasa ilaolaoma na weꞌahanane inuꞌunuꞌuvi na ebe yaiya taulovala teya imwayamwayau na idalahugu mugai mata ana lovalane iꞌovi ainaena. 


text:
Na Yeisu ibwaleni ta towahonane iꞌiꞌitane na hinage ihanapuiyaꞌo ebeha bolimai bagibagilidi lovala ainai imiyamiya, eeta Yeisu towahonane ipanivilaei, iwalo, ‘Nuwanuwam unamwanamwa?’ 


text:
<pb/>Na taulovalane iwalo, ‘Taubada, nigele teya agu tauhagu ta teina weꞌahane ainai imwau aituluwegau ebe weꞌahane yana hauga mwahali. Hauga maudoina yatowoi ebeha yabom yaꞌaitulu na nigele howahowagu, vali taulovalao hilaoma ta hiꞌaitulu ta hinamwanamwa na yau bada agu itaede.’ 


text:
Tenem ainai towahone inamwanamwa ta yana halabine iꞌavalai ta ilalaune. Tenem hauganane ainai tapwalolo ana ahubena. 


text:
Na Yudeyaone adi taumugaiwone towahonane hiꞌita ta ainai hiwawalone, hiwalo, ‘Hava wuwuna tapwalolo udiꞌwai na yam halabine uꞌavaꞌavalauheine?’ 


text:
<pb/>Na yadi walone iyemaiha iwalo, ‘Towahone agu tauꞌabiye namwanamwane aliguwai iwalo, “Yam halabine uꞌavalai ta ulau” ’. 


text:
<pb/>Eeta towahowa lovalaena inamwanamwawa nigele iyahanapui yaiya towaho. Wuwuna Yeisu bada ilaoꞌo tomowa alodiyai ta nigele iyaꞌita lobai. 


text:
<pb/>Hauga mulitai Yeisu towahonane ilolobaine vada tapwalolo mwalaꞌina holanai, ta ainai iwawalone iwalo, ‘Uꞌita bada unamwanamwaꞌo, na havena hinage yababana upaipaihowai, mata dova ta ginauli yababa alilina ibwaleni alimwai’. 


text:
Na towahonane ilau ta Yudeyaone aidiyai iwalo mahalavane ebeha ana tauꞌabiye namwanamwane iya Yeisu. 


text:
<pb/>Teina ainaena Yudeyaone Yeisu hiveꞌalehaeine wuwuna paihowanane ahubena tapwalolo ainai ipapaihowaine. 


text:
Tenem ainai Yeisu Yudeyaone aidiyai iwawalone iwalo, ‘Tamagu ahubena maudoidi aidiyai ipaipaihowa ainaena yau hinage dova’. 


text:
Yudeyaone yana walone hibenalei ta hitowotowoi vedova na hiꞌoiye mwalowoi. Wuwuna tapwalolo ana loina idiꞌwai yo hinage iwalo ebeha iya Yaubada Tamana moihana, yo ebeha Yaubada baidana hivetoyatoyawa. Yaubada Natuna yana loina 


text:
<pb/>Yeisu tomowaone aidiyai iwalo, ‘Yawalo moiha alimiyai, yau nigele howahowagu yabom paihowa hava yapaihowai. Na Tamagu yana paihowa, yaꞌitadi ta dova hinage yapaipaihowaidine. 


text:
Tamagu ivelauwegau mwalaꞌina ainaena yana paihowa maudoidi ipaipaihowaidi iveꞌitagau, ta yana paihowa yapaihowaidi. Na mata aluwamiu higavai wuwuna paihowa mwalaꞌi alilidi iveꞌiveꞌitagau. 


text:
Dova Tamagu taumwalowoiwone iꞌabiye towolodi ta yawahidine imohemohedine, yau hinage dova yawahi vauvauna yamohe tomowa aidiyai, yaiyadiwo hiya ivesinuwaidiꞌo. 


text:
Nigele hinage teya Tamagu yana loina tomowa adi lauvetala vehabana, wuwuna lauvetala ana loina maudoina bada imohegauꞌo ta yabom yapaihowaidi. 


text:
Eeta maudoimiu amveꞌahihiyegau bada dova Tamagu amveꞌaveꞌahihiyeine. Na yaiyadiwo hiya nigele hiyaveꞌahihiyegau, hiya hinage Tamagu tauvetamalegaumane nigele hiyaveꞌahihiyei. 


text:
<pb/>‘Yawalo moiha alimiyai ebe yaiyadiwo yagu walowone hibenaledi na iya ivetamalegaumane hiyemidiyei yawahi miyamiyavateyaina hilobai. Na ebe lauvetala ana hauga ainai omiu mata nigele loina amyalobai, wuwuna bada mwalowoi yana tupwa amlaugabainaꞌo ta amgeyoꞌawaꞌo yawahi vauvauna ainai. 


text:
Na hinage yawalo moiha alimiyai ebeha hauga ilalaoma na bada teina ilaomaꞌo ta ebe taumwalowoiwo Yaubada Natuna alinana hibenalei, neta yau alinagu. Na ebe yaiyadiwo alinagu hibenalenaꞌo yawahidi vauvauna hilobai. 


text:
<pb/>‘Eena havena amꞌaluꞌaluwagavai teina ginauliwone vehabadi. Hauga ilalaoma ainai taumwalowoi maudoidi alinagune mata hibenalei, 


text:
na magaiyena hibwalenima, ta hiya mumugadi namwanamwadi yawahi namwanamwana hilobai, na hiya mumugadi yababadi lauvetala hilobai. 


text:
Yau nigele howahowagu yabom paihowa yapaihowaidi, wuwuna yagu loina lauvetala vehabana Yaubada iveꞌitagauꞌo, ainaena yagu loina dumwaluna. Wuwuna yau nigele yatowotowoi na yagu nuwatuwu yabom yapaihowaidi, na hava dova iya ivetamalegaumane yana nuwatuwu yapaihowaidi.’ Yeisu ana tauwalo mahalavao 


text:
Na hesi vali tomowa iya vehabagu bada iwalo mahalavaꞌo ta yahanapuiyaꞌo hava dova yana walomahalavane vehabagu neta walo moiha. 


text:
Mwalona omiu tauyewasa tupwadi amvetamaledi towahonane Yoni ainai, ta iya walomoiha ainaena vehabagu iwawalone, ta alimiyai hiwalo mahalavane.’ 


text:
<pb/>Hinage Yeisu aidiyai iwalo, ‘Yau nigele tomowa yadi walomahalava vehabana yayanuwanuwatuwu, na vehabamiu yawalowalo mahalava Yoni yana aubabada vehabana, ta ebeha amnuwamasele ta livahi amlobai. 


text:
Yoni dova lampa masemaselena, ta omiu mwalona hauga iuꞌiuna ainai nuwanuwamiu, ta yana maselene ainaena amyaliyaliyaya. 


text:
<pb/>‘Yoni yana walomahalavane vehabagu neta ginauli mwalaꞌina, na hesi ehebo ginauli mwalaꞌi alilina imiyamiya, neta abaꞌitao teina Tamagu ainaena yapaipaihowaidine. Ebe paihowadine vehabadi amnuwatuwu iliꞌilimani mata amnuwamasele ebeha Tamagu iya ivetamalegaumane. 


text:
Na Tamagu hinage iya iwalo mahalavaegau, na omiu nigele teya hauga alinanane amyabenalei bo maninane amyaꞌita. 


text:
Na hinage yana walowone alimiyai nigele atemiyai hiyamiya. Wuwuna nigele amyayemidiyegau ebeha yau Yaubada ainaena yalalaomane. 


text:
Hauga maudoina Buki Veꞌahihi amvahivahili na yami nuwatuwu ebeha howola mata yawahi miyamiya vateyaina amlobai, na nigele amyanuwamasele ebeha Buki Veꞌahihine iwalowalo mahalavaegau. 


text:
Am ita yau Tamagu yehanaena yalalaomane na nigele vehabagu amyayaliyaya, na ebe yaiya ibom yehanaena na ilaoma alimiyai, iya vehabana mata amyaliyaya. 


text:
Omiu nuwanuwamiu tomowa aidiyena walo vetuvehae ambenalei, na hesi ami walo vetuvehae Yaubada ainaena nigele nuwanuwamiu. Eeta neta wuwuna nigele amyayemidi. 


text:
<pb/>‘Havena amnuwanuwatuwu ebeha yau mata yaveꞌewaigomiu Tamagu mehenai. Hesi Mosese mata howola abo iveꞌewaigomiu. Yami nuwatuwu ebeha Mosese yana laugagayo ihaguigomiu, mata nigele. 


text:
Na ebe omiu Mosese amyemidiyei moiha, yau hinage amyemidiyegau, wuwuna iya mwalona Buki Veꞌahihi ainai vehabagu iwalo mahalava ta ilelelene. 


text:
Na yana walomahalavane nigele amyayemidiyei ainaena nigele howahowana yagu walone amyemidiyei.’<pb/>


text:
Yeisu Galili leꞌawanane imiyamiya, na leꞌawanane yehana bwauna neta Taibiliya. Ta Yeisu igelu na igegeyoꞌawane vali geyoꞌawai. 


text:
Na hinage boda mwalaꞌina Yeisu himulimulitaei, wuwuna bada yana paihowa wahiwahiyalana taulovala aidiyai hiꞌitayaꞌo. 


text:
<pb/>Eeta Yeisu iꞌita gwaipile ta boda mwalaꞌina iꞌiꞌitadine hilaolaoma ainai. Ta Yeisu Pilipi ainai iwalo, ‘Pilipi havaena mata aiꞌai tagimwala ta teina tomowaone taveꞌaidine?’ 


text:
Teina panivilane ainaena Yeisu Pilipi itotowoine, na bada ihanapuiyaꞌo hava mata ipaihowai tomowaone vehabadi. 


text:
<pb/>Eeta Pilipi Yeisu ainai iwawalone iwalo, ‘Teina boda imwalaꞌi alili, na ebe 200 kina ainaena beledi tagimwalai na taguyauwei aidiyai, mata nigele howahowana maudoidi hilautowo’. 


text:
iwalo, ‘Ehebo gama teina yalobaiyaꞌo maꞌana beledi nima eheꞌehebo na yama bwau ainai, na nuwana teina bodane nigele howahowadi’. 


text:
<pb/>Ta Yeisu ana taumulitaone aidiyai iwalo, ‘Tomowaone maudoidi aidiyai amwalo ta awahine ainai himiya’. Wuwuna tupwanane tenem iꞌawahi ta tomowa himimiyane ainai. Na towatowaho hibom hivavahilidine ta adi bagibagili dova tausani 5. 


text:
Na Yeisu belediwa ivaidi ta vehabadi iꞌawa yauwedo Yaubada ainai, na mulitai tomowaone himimiyane aidiyai higuguyauweine. Na hinage yamaone bwau dova aidiyai hipapaihowaine, ta maudoidi hiꞌai ta howahowadi? 


text:
<pb/>Hiꞌai iꞌovi na Yeisu ana taumulitaone aidiyai iwalo, ‘Beledi tupwatupwadine amtanoꞌahai. Havena teya tupwa amgabagabaei.’ 


text:
Eeta beledi 5 ainaena tomowaone hiꞌaꞌaine, na taumulitaone tupwawa hitanoꞌahaidi ta boha 12 hiꞌoiye mwaudine. 


text:
<pb/>Tenem hauganane ainai tomowaone Yeisu yana paihowa wahiwahiyalana ana veꞌiveꞌilala hiꞌita ta hiwalo, “Moiha teina tauwalo mahalavanaede hiwalo yemidiyeiwa ebeha baleꞌuwai mata ilaoma”. 


text:
Ta tenem ainai Yeisu tomowaone ihanapuidi ebeha muhamuhana na hiꞌabi avivini ta aidiyai ivetauwasawasa. Na Yeisu ibom nigele nuwanuwana eeta ibom ilau ta ihahaene oyai. Yeisu yana lau niꞌu ewanaena 


text:
na yadi wagane ainai higelu ta ebeha higeyoꞌawauyo Kapeneum tupwanane ainai. Gabwai hiwohewohe ta iguguyouꞌo na Yeisu nigele aidiyai iyalaoma. 


text:
Na bada hiwohe ta muhamuhana amwaha daodaowai, na Yeisu niꞌune ewanaena ilaolaoma yadi wagane vahalinai hiꞌiꞌitane ta maudoidi himeheuhi. 


text:
Eena taumulitaone hiwalo ta Yeisu igegelune wagai. Na wagane itaumwayaumwayau ta hidunahaene Kapeneum leꞌawanai. Yeisu iya aiꞌai moiha mayawahina 


text:
<pb/>Iꞌahubenama ta vali geyoꞌawai Galili leꞌawanai ana taumiyao hihanapuiyaꞌo hiya Yeisu ana taumulitao hibom waga higelui ta hilalaune, Yeisu nigele baidadi. 


text:
Ahubenanane ainai Taibiliyaena waga tupwadi hilaoma ta tupwanane ainai Yeisu bodaowa belediyena iveveꞌaidiwa vahalinai hiluluwune. 


text:
Ta tenem ainai tomowa maudoidi Yeisu mayana taumulitao hibeha ahayaidi, eeta higelu ta higegeyoꞌawane Kapeneum wagaena Yeisu habi behaeina. 


text:
<pb/>Na tomowaone aidiyai iwalo, ‘Yawalo moiha alimiyai omiu nigele amyabehabehaegau yagu paihowa wahiwahiyaladi adi veꞌiveꞌilala vehabadi, na hesi yami beha wuwuna neta belediwone amꞌaidi ta amꞌaiꞌiꞌiꞌwahine vehabana. 


text:
Omiu havena aiꞌai oviꞌovina vehabana ampaipaihowa na hesi aiꞌai yawahi miyamiya vateyaina vehabana ampaihowa. Yau Tomowa Moihagu teina aiꞌainane yamohemohegomiu, wuwuna Yaubada Tamagu iya ivesinuwaigau teina yana paihowane vehabana.’ 


text:
<pb/>Na Yeisu aidiyai iwawalone, iwalo, ‘Yaubada yana paihowa teina, ebeha amyemidiyegau yau Tomowa Moihagu ivetamalegaumane’. 


text:
Mwalona dova tubumaiyaone nuꞌulu awawai na aiꞌainane hiꞌaiꞌai, yehanaede mana, dova Buki Veꞌahihi yana walo, aiꞌai galewaena imohedi ta hiꞌaꞌaine. Eeta owa havaidova hinage yam veꞌiveꞌilala upaihowai, na aꞌita. 


text:
<pb/>Na Yeisu tomowaone aidiyai iwalo, ‘Yawalo moiha alimiyai neta Mosese iya nigele aiꞌai galewaena iyamohegomiu, na hesi Tamagu iya aiꞌai moiha galewaena imohemohegomiu. 


text:
<pb/>Na hiya hinage Yeisu ainai hiwawalone, hiwalo, ‘Taubada teina aiꞌaine umohegai hauga maudoina’. 


text:
<pb/>Na Yeisu aidiyai iwalo, ‘Yau aiꞌai yawahi vehabana ta ebe yaiya ilaoma aliguwai, mata nigele iyavahali, na hinage ebe yaiya iyemidiyegau mata nigele gadonane iyamaguni. 


text:
Wuwuna yau galewaena yalaoma nigele yabom yagu nuwatuwu habi paihowaina, na hesi iya ivetamalegaumane yana nuwatuwuwena. 


text:
Agu tauvetamalene yagu tomowa imohegauꞌo, na teina yana nuwatuwu ta ebeha havena teya aidiyena yavesavesawali, na hesi hauga yana abaꞌovi ainai mwalowoiyena yaꞌabiye towolouyowedi. 


text:
Teina Tamagu yana nuwatuwu dova, ebe yaiyadiwo hiya, yau natunane hiꞌitagau yo hinage hiyemidiyegau yawahi miyamiya vateyaina hilobai, na hauga yana abaꞌovi ainai yau mwalowoiyena yaꞌabiye towolouyowedi.’ 


text:
<pb/>Tenem ainai Yudeyaone yana walone hibenalei ta hiꞌuꞌulumiyaneine, wuwuna yana walone ainai iwalo, ‘Yau aiꞌainaede galewaena yaꞌaꞌaitulumane’. 


text:
Na hinage hiya hiwalo, ‘Teina towahone Yosepa natuna, iya Yeisu, awa? Na tamanane yo hinanane tahanahanapuidi, na vedova ta iwalo ebeha iya galewaena iꞌaꞌaitulumane?’ 


text:
Nigele howahowana yaiya ibom nuwanaena ilaoma aliguwai na hesi ebe yaiyadiwo hiya Tamagu iniulidi na aliguwai hilaoma, hiya hauga yana abaꞌovi ainai mwalowoiyena yaꞌabiye towolouyowedi. 


text:
Teina walone bada mwalona tauwalo mahalavao hileleyaꞌo Buki Veꞌahihi ainai, hiwalo, ꞌTomowa bagibagilidi adi veꞌita hilobai Yaubada ainaena, na ebe yaiyadiwo hiya Tamagu yana veꞌita hibenalei yo hihanapui hiya mata aliguwai hilaoma. 


text:
Mwalona nuꞌula awawai tubumiyaone aiꞌai yehanaede mana hiꞌaiꞌai na hesi nigele yawahi miyamiya vateyaina ainaena hiyalobai na bada himwamwalowoine. 


text:
Yau yawahimiune ana galewaena yaꞌaꞌaitulumane ta ebe yaiya aiꞌainane iꞌai yawahina miyamiya vateyaina ilobai, na aiꞌainane yamohegomiu neta yau taugu, wuwuna taugune yatalamwei taumiya baleꞌu bagibagilimiu yawahimiu vehabana.’ 


text:
<pb/>Ta tenem ainaena Yudeyaone hivetuwuni na hibom hivetaꞌetaꞌe, hiwalo, ‘Vedova ta teina towahone ebeha taunane imohegita taꞌai?’ 


text:
<pb/>Eeta Yeisu aidiyai iwawalone, iwalo, ‘Yawalo moiha alimiyai, yau Tomowa Moihagu, na ebe taugu nigele amyaꞌai yo hinage ꞌwahinagune nigele amyanuma, mata nigele yawahimiu amyalobai. 


text:
Na ebe yaiya taugune iꞌai yo ꞌwahinagune inuma, yawahi miyamiya vateyaina ilobai, na hauga yana abaꞌovi ainai mwalowoiyena yaꞌabiye towolouyowei. 


text:
Ainaena ebe yaiya iya taugune iꞌai yo ꞌwahinagune inuma iya aliguwai imiyamiya na yau hinage ainai yamiyamiya. 


text:
Tamagu iya mayawahina ivetamalegauma ta iya hauga maudoina ainaena yawahigune yavaivaine. Yau hinage dova, ebe yaiya iꞌaigau mata yawahina aliguwena ilobai. 


text:
Teina aiꞌaine galewaena ilalaomane nigele dova aiꞌaiwa tubumiyaone hiꞌaꞌaiwa, balabala awawai wuwuna mwalona aiꞌaiwa hiꞌaꞌaine nigele ainaena yawahidi miyamiya vateyaina hiyalobai, na bada himwamwalowoine. Eeta teina aiꞌaine aliguwena ebe yaiya iꞌai yawahi miyamiya vateyaina mata ilobai.’ 


text:
Teina ginauliwone maudoina iwalo mahalavaedi hauganane iveꞌiveꞌita vada tapwalolo holanai tupwa Kapaneum ainai. Yawahida miyamiya vateyaina aubabadana vehabana 


text:
<pb/>Ana taumulitaone bagibagilidi Yeisu yana walone teina hibenalei ta hibom aidiyai hiwalo, ‘Teina walone ana benaline ivitai. Yaiya mata ibenaleine?’ 


text:
<pb/>Na Yeisu iya ihanapu mugaiyenaꞌo ebeha teina walone vehabadi hiꞌuluꞌulumiyaine, ta aidiyai iwalo, ‘Teina walone vehabana nuwamiune iyababa. 


text:
Yau Tomowa Moihagu mwalona galewaena yadobima na howola abo yawuyo. Na ebe yagu wuyone amꞌita, mata amyemidiyegau? 


text:
Na Yaubada Aluꞌaluwana iya yawahimiu ana taumohe ta nigele howahowana na tomowa hibom yadi wahiyalaena. Yagu walo teina bada yamohegomiuꞌo, na aidiyena Yaubada Aluꞌaluwana ainaena yawahimiu imohegomiu. 


text:
Hesi tupwamiu nigele amyayemidiyegau.’ Yeisu teina walowone iwalowedine, wuwuna ihanapu mugaiyenaꞌo, yaiyadiwo hiya nigele hiyayemidiyei na hinage ihanapuiyaꞌo yaiya ana tauhuhulane. 


text:
Na hinage aidiyai iwawalone, iwalo, ‘Teina vehabana mwalona yawawalo mugaine alimiyai, ebeha nigele howahowana na yaiya ibom ilaoma aliguwai na hesi yaiyadiwo hiya Tamagu aidiyai italam’. 


text:
<pb/>Na hitau 12 aꞌava hitutupwane, na Yeisu aidiyai iwawalone, iwalo, ‘Omiu hinage nuwanuwamiu na amlau, awa?’ 


text:
<pb/>Eena Saimoni Pita iwawalone Yeisu ainai, iwalo, ‘Bada, yaiya ainai mata alaune? Wuwuna owa ubom yawahi miyamiya vateyaina ana walo alimwai imiyamiya. 


text:
<pb/>Na Yeisu iwalo, ‘Moiha, amtau 12 yavesinuwaigomiu, na hesi ehebo alimiyena iya Tomodulele yana boda’. 


text:
(Yeisu teina iwalowalone Yudasa vehabana, iya Saimoni Isakaliyota natuna. Na Yudasanane iya teya Yeisu ana taumulita na hesi howola abo iya ihuhulaei.)<pb/>


text:
Mulita Yeisu Galili maudoina ainai itataꞌiꞌiline. Na hesi nigele nuwanuwana na Yudeya tupwanane ainai itaꞌiꞌili, wuwuna Yudeyaone yadi tauloinao nuwanuwadi ebeha hiꞌoiye mwalowoi. 


text:
Eeta Yeisu tahinaone ainai hiwawalone, hiwalo, ‘Teina tupwane ulaugabaei na Yudeya ainai ulau ta ebe nemai amtau mulitaone yam paihowa hiꞌita’. 


text:
Yo hinage ainai, hiwalo, ‘Uhanapui neta ebeha nigele teya yaiya paihowa dawaniyena ainaena yehana iyamwalamwalaꞌi, na ebe nuwanuwam na tomowaone maudoidi hihanapuigo, ubom uveꞌitauyowego tomowaone aidiyai’. 


text:
<pb/>Ta tenem ainai iwawalone aidiyai, iwalo, ‘Yagu hauga moihana nigele iyabwaleni na tenem tupwanane ainai yalau, na omiu hesi ilowoinanegomiu ta ainai amlau, ebe aiteya hauga nuwanuwamiu. 


text:
Wuwuna omiu nigele howahowana taumiya baleꞌuwone hiveꞌalehaegomiu, na yau hesi hiveꞌalehaegau wuwuna mumugadi yababadiyaone yawalowalo mahalavaedi. 


text:
Inamwanamwa omiu ambom amlau guyaune ainai. Yau mata nigele yayalaowa ainai, wuwuna nigele yagu hauga moiha iyabwaleni.’ 


text:
Teina walone imohedi ta hilalaune na iya Galili ainai bada imiyamiya. Yeisu yana paihowa Gwau guyauna ainai 


text:
<pb/>Yeisu tahinaone hilaugabaei ta hilaoꞌo guyaune ainai, na Yeisu tuluhadiyena ilaudawadawani ta tupwanane ainai ibwabwalehine, na nigele teya yaiya iyahanapui. 


text:
Hauganane ainai Yudeyaone yadi tauloinao Yeisu hibehabehaei guyaune holanai na hiꞌauꞌaubabada, ‘Haidova teina towahonane?’ 


text:
<pb/>Ta tenem ainai tomowa bagibagilidi hibom aidiyai hiꞌuluꞌulumiya Yeisu vehabana, ta tupwadi hiwalo, ‘Iya towaho namwanamwana’. Na tupwadi hiwalo, ‘Nigele! Iya towaho oyaꞌoyamana.’ 


text:
Na tomowa bagibagilidi Yudeyaone yadi tauloinao himeheuhedi ta nigele yaiya teya iyaꞌawa namwanamwa Yeisu vehabana. 


text:
<pb/>Na bada guyau gamwagamwana ta Yeisu iluwu vada tapwalolo holanai ta yana veꞌita ivevetuwunine. 


text:
Eena Yudeyaone tenem ainai nuwadine ipwanopwano mwalaꞌina na hiwalo, ‘Havanaena teina towahone yana hanapune ilolobaine? Iya nigele abaseꞌulu teya ainai iyaluwu.’ 


text:
<pb/>Na Yeisu iwawalone aidiyai, iwalo, ‘Yau nigele yabom yagu nuwatuwuwena na hesi agu tauvetamalene yana nuwatuwu ainaena yaveꞌiveꞌitane. 


text:
Omiu hinage ebe nuwanuwamiu na Yaubada yana nuwatuwu ampaihowai, yagu veꞌitane amhanapui ebeha Yaubada ainaena, na nigele yabom yagu nuwatuwu ainaena. 


text:
Hesi amnuwatuwu avivini ebe yaiya ibom yana nuwatuwuwena iveꞌiveꞌita iya ibom yehana vehabana ipaipaihowane. Na yau hesi nigele dova omiu, wuwuna yau nuwanuwagu na agu tauvetamalene yehanane yaꞌabiye mwalaꞌi, eeta yana walone hidumwalu na hinamwanamwa. 


text:
Mosese yana loina imohemohegomiu maudoimiu amtaꞌwataꞌwataei eeta nuwanuwamiu ebeha amꞌoiye mwalowoigau.’ 


text:
<pb/>Ainaena tomowaone yana walone hiyemaiha na hiwalo, ‘Vedova aluꞌaluwa yababana uluꞌulum iꞌabiye yauyaule, eeta neta dova uwalowalone? Na yaiya nuwanuwana ebeha iꞌoiye mwalowoigo?’ 


text:
<pb/>Eena Yeisu yadi walone iyemaiha na aidiyai iwalo, ꞌNuwamiune ipwanopwano wuwuna ahubena Tapwalolo ainai towaho yaꞌabiye namwanamwa. 


text:
Na vedova omiu yami paihowa ahubena Tapwalolo ainai? Wuwuna Mosese yana loinaena natumiyaone towatowahodine taudiyai veꞌiveꞌilala amhapihapidi. (Na teina loinane nigele Mosese ainaena na hesi mwalona tubudaone mumugadiyaone aidiyena ilalaomane.) 


text:
Na amwaꞌamwahane towatowahodi aidiyai ampaipaihowai ahubena Tapwalolo ainai. Hava wuwuna ta amveꞌalehaegaune hauganane ahubena Tapwalolo ainai towahone yaꞌabiye namwanamwane? 


text:
Havena walo vesivesinuwaena amveꞌewa oyaꞌoyamaegau na hesi mumugagu yo yagu walo amvinunu iliꞌilimanidi. Teina towahone ebeha Besinana towahona? 


text:
<pb/>Tenem ainai tupwadi Yelusalemaone hiwalo, ‘Nuwana teina towahone iya nuwanuwadi na hiꞌoiye mwalowoi, awa? 


text:
Na amꞌita tomowaone ahiꞌahipudiyai itowotowolo na iꞌauꞌaubabadane aidiyai, na nigele teya alinanane iyayemaiha. Nuwana ada taumugaiwone hiꞌawa moihae ebeha iya Besinana towahona, awa? 


text:
Na tupwadi hiwalo, ‘Maudoida bada tahanapuiyaꞌo havaena ilalaomane. Na ebeha Besinana towahona mata yana abalaoma nigele teya yaiya iyahanapui.’ 


text:
<pb/>Hauganane Yeisu howola iveꞌiveꞌita vada tapwalolo holanai alinana mwalaꞌina ainaena iwawalone, ‘Moiha amhanapuigauꞌo ebeha yau havaena yalalaomane? Na amnuwatuwu avivini iya ivetamalegaumane ta yana loinaena yalalaomane. Nigele yau yagu loina ainaena na dalava teina ainai yalaoma, na agu tauvetamalene mumuganane inamwanamwa yo idumwalu, na omiu hesi nigele amyahanapui iya yaiya. 


text:
<pb/>Tenem ainai tomowaone hitowoi ta ebeha hiꞌabi avivini, na hesi nigele teya yaiya iyaꞌabitowoi, wuwuna iya nigele yana hauga iyabwaleni na imwalowoi. 


text:
Na hesi tomowa bagibagilidi hiyemidiyei ta hiwalo, ‘Moiha teina Besinana towahona, nigele howahowana na besinana teya ilaoma na yana paihowa wahiwahiyalana imugaiyei’ Yudeyaone yadi tauloinao nuwanuwadi na ebeha Yeisu hiꞌabi avivini 


text:
<pb/>Tenem ainai tomowaone yadi walo himhim Palisiwone hibenalei, ta hiya yo taupwaoliwone mwalamwalaꞌidi yadi tauꞌalehao hivetamaledi na Yeisu ebeha hiꞌabi avivini. 


text:
<pb/>Eena Yeisu iwawalone, iwalo, ‘Yau bada hauga ubwaꞌubwana ainai baidamiu na hinage yawuyouyo agu tauvetamalene ainai. 


text:
Na howola mata ambehaegau na nigele mata amyalobaigau, na tupwanane ainai yamiyamiyane omiu nigele howahowamiu na ainai amlaowa.’ 


text:
<pb/>Eeta Yudeyaone hibom aidiyai hiwalo, ‘Havaidova ainai ebeha ilalau ta mata nigele tayalobai? Ebeha ilalau hiya Yudeyaone himiyamiya taumiya ganamuli yadi tupwa ainai ta iveꞌitadi, awa? 


text:
Teina yana walone vedova ana nuwamasele? Wuwuna iwalo, “Howola abo ambehaegau na mata nigele amyalobaigau”, na hinage iwalo, “Tupwanane ainai yamiyamiyane omiu nigele howahowamiu na ainai amlaowa”.’ Weꞌaha mayawahina 


text:
<pb/>Guyau ana ahubena mwalaꞌina yana abaꞌovi ainai, Yeisu ahiꞌahipudiyai itowolo na alinana mwalaꞌina ainaena iyogayoga, iwalo, ‘Yaiya owa gadom imaguni ulaoma aliguwai ta unuma. 


text:
Wuwuna Buki Veꞌahihi ainai iwalo mahalavaenao, iwalo, “Agu tauyemidiwone atediyena dova weꞌaha mayawahina isagesagena”.’ 


text:
Yeisu yana walone neta Aluꞌaluwa Veꞌahihi vehabana iꞌauꞌaubabadane wuwuna, Aluꞌaluwa Veꞌahihi mata tauyemidiwo atedi iꞌoiye mwaudi. Na hauga tenem ainai Aluꞌaluwa Veꞌahihi nigele iyaluwu tomowaone aidiyai, wuwuna Yeisu howola nigele iyayemala wasawasa. Tomowa holadiyai wahei ibwaleni 


text:
<pb/>Yeisu yana walo tomowa bagibagilidi hibenalei, ta tupwadi hiwalo, ‘Moiha, teina towahone iya tauwalo mahalavanaede hiwalowaloweine’. 


text:
<pb/>Na tupwadi hinage hiwalo, ‘Iya Besinana towahona’. Na hinage tupwadi aidiyena hiwalo, ‘Ebeha Besinana moiha Galiliyena ilalaomane? 


text:
Nigele howahowana, wuwuna Buki Veꞌahihi bada ainai iwalo mahalavaꞌo ebeha Besinana Deivida yana huhu ainaena ilalaoma ta Deivida yana dalavane Betelehem ainai mata Besinana itubui.’ 


text:
Ta tupwadi nuwanuwadi na Yeisu hiꞌabi avivini, na nigele teya yaiya iyaꞌabitowoi. Yudeyaone yadi tauloinaone nigele Yeisu hiyayemidiyei 


text:
<pb/>Eeta tauꞌalehao hiwuyo taupwaoli mwalamwalaꞌidi yo Palisiwone aidiyai, na hipanivilaedi hiwalo, ‘Hava wuwuna nigele amyaꞌabi avivinine?’ 


text:
<pb/>Na tauꞌalehaone yadi babadaone aidiyai hiwawalone hiwalo, ‘Tenem towahone yana walone inamwanamwa alili. Nigele teya hinage yaiya dova.’ 


text:
Na hesi tomowa maudoidi Yeisu hiyemidiyei, wuwuna tomowaone nigele Mosese yana loinane ainai hiyanuwamasele, eeta Yaubada adi maiha yababana mata imohedi.’ 


text:
<pb/>Ehebo hinage aidiyena tauloina yehanaede Nikodimo, iya mwalona boniyaiyena ilau ta Yeisu baidana hiꞌaubabadane, ana geluwone aidiyai iwawalone, 


text:
iwalo, ‘Ita yada loina tenem dova, ebeha havena taloiloina awaꞌawawa na hesi mugai towaho tapanivilaei na yana yababa hava abo ana loina tamohei’. 


text:
<pb/>Na babadaone Nikodimo hiwalo yagai, hiwalo, ‘Nuwana owa hinage gama Galiliyena awa? Na Buki Veꞌahihi uvahili ta uhanapui ebeha nigele hinage teya tauwalo mahalava Galiliyena iyalaoma.’ [ 


text:
Na malatomtomwai Yeisu ilau gwaipileuyoma vada tapwalolo mwalaꞌina holanai na tomowa maudoidi himiya gwaigwaipileyei na iya hinage italumiyahiwa ta iveveꞌitadine. 


text:
Na loina ana tauveꞌitao yo hinage Palisiwo waihiu ehebo hilauvaiyama, wuwuna iya hilobai ipwanoli eeta waihiunane tomowa ahiꞌahipudiyai hivetowolo, 


text:
Na ita yada loina Mosese ainaena ebe waihiu teina dova talobai, gaimaena tagohayeꞌiꞌiwahi ta imwalowoi. Na owa vedova yam nuwatuwu waihiu teina vehabana?’ 


text:
Walo teina hiꞌaꞌataine ebeha Yeisu yana walo pwano hilobai na hiveꞌewai. Eeta Yeisu nigele teya yadi walone iyayemaiha na hesi imiyanobu na ipwagogo ta nimagiginaena namonamowai ilaulaulele, 


text:
na hibom bada howola hipanipanivilaei. Eeta Yeisu itowolo ta iwalo aulidine iwalo, ‘Ehe, ausala, ebe alimiyena nigele teya yaiya yana yababa, mata iya gaima utuwu mugaiyei waihiune tenem ainai’. 


text:
<pb/>Tenem ainai Yeisu yana walo hibenalei ta yadi pwanoliwo hinuwatuwuidi eeta ehebo ehebo ilaulau. Hiya Tautaubadao hilau mugai na maudoidi tuluhadiyena ta hitau bwau hitutupwane Yeisu na waihiuwa ibom itowotowolo. 


text:
Yeisu itowolo ta waihiuwa iwalo auli, iwalo, ‘Towatowahowa havaidova hilaoꞌo? Nigele teya iyatupwa ta iyaveꞌewaigo?’ 


text:
<pb/>Na waihiuwa iwalo, ‘Taubada, nigele teya yaiya’. Eena Yeisu iwalo, ‘Ehe, yau hinage mata nigele yayaveꞌewaigo. Ausala, ulau, na hesi havena upwanopwanoliuyo.’] Yeisu iya tomowa yadi masele 


text:
<pb/>Yeisu aidiyai iwalouyo, iwalo, ‘Yau tomowa yadi masele, na ebe yaiya iya imulitaegau maselegu yawahina ainai ihinali, na mata nigele hinage guguyou ainai iyalaulau’. 


text:
<pb/>Na Palisiwone Yeisu hiwalo auli hiwalo, ‘Owa ubom vehabam uwalowalo, ainaena nigele ayayemidiyego’. 


text:
<pb/>Na Yeisu hinage iwalouyo aidiyai iwalo, ‘Moiha yabom vehabagu yaꞌauꞌaubabada na hesi hava dova yagu walomahalava, neta walo moiha, wuwuna tupwanane ainaena yalalaomane yo hinage mulitai abo ainai yawuyo yahanapuiyaꞌo. Na hesi omiu tupwanane ainaena yalalaomane na hinage howola mata ainai yalau gwaipile nigele amyahanapui. 


text:
Na omiu yami veꞌewa, taumiya baleꞌu yadi nuwatuwuwena amveꞌeveꞌewaigau na yau nigele teya yaiya yayaveꞌeveꞌewai. 


text:
Ebe tomowa yaveꞌewaidi, teina loina dumwadumwaluna, wuwuna loina teina nigele yau yagu loina na hesi Tamagu iyaꞌivetamalegaumane baidagu yama loina. 


text:
Na hinage yada loinaone leleledi ainai hiwalo mahalava ebeha tauwalo mahalava hitau bwau yadi walo eheꞌehebona, neta walomahalava moiha. 


text:
Neta dova yau vehabagu yawalowalo na hinage Tamagu iya ivetamalegauma vehabagu iwawalo mahalavamane.’ 


text:
<pb/>Eena hipanivilaei, hiwalo, ‘Haidova tamamne?’ Na Yeisu iwalo, ‘Nigele amyahanapuigau ainaena Tamagu hinage nigele amyahanapui. Na omiu ebe amhanapuigau neta Tamagu amhanapui.’ 


text:
Yeisu yana veꞌitao teina vada tapwalolo mwalaꞌina holanai iveꞌiveꞌitadi neta velau dedewaganane vahalinai na tenem ainai nigele teya yaiya Yeisu iyaꞌabi avivini wuwuna yana hauga nigele iyalobai. Tupwanane ainai yalalau omiu mata nigele ainai amyalaowa 


text:
<pb/>Yeisu hinage aidiyai iwalo, ‘Mata yalauvehulugomiu na omiu ambeha ahayaigau ta mayami mumuga yababa ammwalowoi. Wuwuna tupwanane ainai yalalau omiu nigele howahowamiu amyalaowa.’ 


text:
<pb/>Eena Yudeyaone hibom aidiyai hiwalo, ‘Yana walone hola ambenalei haugana iwalo, “Tupwanane ainai yalalau omiu nigele howahowamiu na ainai amlaowa”. Yana walo teina ana nuwamasele ebeha ibom iꞌoiye mwalowoiuyo, awa?’ 


text:
<pb/>Na Yeisu iwalo aulidi iwalo, ‘Omiu duyaena amlalaomane na yau ewaena yalalaomane. Ana nuwamasele ebeha omiu baleꞌuwena na yau hesi nigele baleꞌuwena yayalaoma. 


text:
Eena yawalo auligomiu ebeha mumuga yababadi aidiyena mata ammwalowoi ebe nigele amyayemidiyegau, neta ainaena yawalo alimiyai ebeha ammwalowoi mayami mumuga yababa.’ 


text:
<pb/>Eena hipanivilaei, ‘Yaiya owa?’ Na hinage iwalo aulidi, iwalo, ‘Teina dova mwalona yawalo mahalava alimiyaiꞌ. 


text:
Ginauli bagibagilidi vehabamiu howahowana na yaveꞌewaigomiu, na hesi mata nigele wuwuna iya ivetamalegaune yana mumuga dumwaluna, eeta hava dova ainaena yabebenalediwa teina vehabadi taumiya baleꞌu alimiyai yawalo mahalavaedi.’ 


text:
Ta Yeisu iwalo aulidi, iwalo, ‘Howola mata yau Tomowa Moihagu amꞌabihinigau abo neta ainai amhanapuigau yaiya yau, ta amhanapui ebeha yau nigele yagu nuwatuwuwena yayapaihowa na hesi hava dova Tamagu iveꞌitagaune aidiyena yaꞌauꞌaubabadaedine. 


text:
Na tauvetamalegaune nigele iyalaulaugabaigau na hesi baidagu apaipaihowa ta hauga maudoina yagu paihowa ainaena yaꞌabiꞌabiye yaliyaya.’ 


text:
Tenem ainai tomowa maudoidi Yeisu yana walo hibenaledi na ainai hiyemidi moiha. Abelaham yana huhuwo 


text:
<pb/>Yudeyaowa Yeisu hiyemidiyeiwa iwalo aulidi, iwalo, ‘Ebe yagu veꞌita ammulitaedi omiu agu taumulitao moiha. 


text:
<pb/>Na hibom Yeisu hiwalo auli hiwalo, ‘Ai Abelaham yana huhu, ainaena nigele teya yaiya yana loina ainaena iyatauꞌauhigai. Na hava yam walo ana nuwamasele haugana uwalo, “Livahi amlobai”?’ 


text:
<pb/>Yeisu iwalo, ‘Yawalo moiha alimiyai ebe yaiyadiwo mumugadi yababana, hibom yababanane ipaipaidi, yo yababa yana tupwa ainai himiyamiya. 


text:
Wuwuna yana taupaihowa mohili mamaihana nigele yana huhuwone aidiyai iyamiya vateyai, na hesi towaho natuna huhu holanai imiya vateyai. 


text:
Yahanapuigomiuꞌo ebeha omiu Abelaham yana huhuwo, na hesi amtowotowoi ebeha amꞌoiye mwalowoigau, wuwuna nigele yagu veꞌita atemiyai amyamwauwidi. 


text:
Yau hava dova Tamagu iveꞌitagau teina alimiyai yawalowalowedine, na omiu hesi hava dova tamamiu ainaena ambebenalediwa hinage ampaipaihowaidine.’ 


text:
<pb/>Ta Yeisu yana walo hiyemaiha hiwalo, ‘Ai tubumai Abelaham’. Na hinage Yeisu iwalo, ‘Ebe omiu Abelaham tubunao moiha, mumuganane ammulitaedi. 


text:
Na hesi omiu yami nuwatuwu vagadi ainaena ebeha amtowotowoi ta amꞌoiye mwalowoigau, yau Yaubada yana walo moihadi adi tauwalo mahalava. Na amꞌita Abelaham mumugana nigele teya tenem dova. 


text:
Omiu tamamiu yana paihowa ammulimulitaedi.’ Na hibom hinage hiwalo, ‘Aee, ai nigele tama budabuda. Ai tamamai ehebo bada, Yaubada.’ 


text:
<pb/>Yeisu hinage aidiyai iwalo, ‘Ebe Yaubada ibom tamamiu moiha amvelauwegau wuwuna yau Yaubada ivetamalegauma ta tupwa teina ainai yalalaomane, yau nigele yabom yagu nuwatuwuwena yayalaoma na hesi iya ivevetamalegaumane yana nuwatuwu ainaena. 


text:
Hava wuwuna yagu walo alimiyai nigele hiyamasele? Yahanapuiyaꞌo wuwuna nigele yagu walomahalava amyabenale iliꞌilimani. 


text:
Yahanapuigomiu omiu Tomodulele natunao, ainaena nuwanuwamiu na tamamiu yana nuwatuwu ampaihowaidi. Wuwuna hauga yana abavetuwuni ilau ana higa wau ibom tauꞌoiye mwalowoi na nigele teya amwaha dumwaluna ainai iyamiyamiya. Hauga maudoina oyamaena iꞌauꞌaubabada ta iya yana amwaha moihana eeta iya tauꞌoyamao tamadi. 


text:
Vedova, howahowamiu alimiyena ehebo yaiya mumugagu yababadi iwalo mahalavaedi? Nuwana nigele howahowamiu awa? Na ebe walo moihaena yaꞌauꞌaubabada alimiyai, hava vehabana nigele amyayemidiyegaune? 


text:
Wuwuna ebe yaiya iya Yaubada ainaena ilaoma, iya Yaubada yana walo ana taubenali iliꞌilimani. Na omiu nuwana nigele Yaubada ainaena amyalaoma, neta wuwuna nigele Yaubada yana walowone amyabenaledine.’ 


text:
<pb/>Tenem ainai Yudeyao yadi tautaubadaone Yeisu ainai hiwalo, ‘Yama walo mugai ainona moiha bada imahalavaꞌo, wuwuna awalo, owa ehebo tomowa Sameliya, na viꞌaviꞌa alimwai imiyamiya’. 


text:
<pb/>Na Yeisu tautaubadaone iwalo aulidi iwalo, ‘Yau yabom nigele teya viꞌaviꞌa aliguwai, wuwuna Tamagu yaveꞌahihiyei moiha, na omiu hesi nigele amyaveꞌahihiyegau. 


text:
Yau nigele yabom yehagu yayaꞌabiꞌabihini, na hesi ehebo Tauloina iya yehagu ana tauꞌabihini iya iꞌawa moihaegau. 


text:
<pb/>Ta Yudeyaone Yeisu hiwalo auli, hiwalo, ‘Ahanapuigoꞌo moiha ebeha viꞌaviꞌa alimwai imiyamiya, wuwuna Abelaham ahanapuiyaꞌo ebeha iya bada imwalowoiꞌo, na hinage tauwalo mahalava ahanapuidi ebeha bada himwalowoiꞌo, na uwalo ebe yaiya yam walo imulitaedi moiha mata nigele iyamwalowoi. 


text:
Yaiya towaho yede owa? Tubumai Abelaham bada imwalowoiꞌo, ainaena havena utowotowoi ta ebeha umwalaꞌi gabaei. Na hinage tauwalo mahalavao bada himwalowoiꞌo, na yam nuwatuwu ebeha umwalaꞌi gabaedi awa?’ 


text:
<pb/>Eeta Yeisu aidiyai iwalo, ‘Ebe yau yabom yawalo vetuvehaegau, agu walovetuvehaene neta ginauli awaꞌawawa, na Tamagu iya iwalowalo vetuvehaegaune, iya amwalo ebeha yami Yaubada. 


text:
Omiu nigele Yaubada amyahanapui, na hesi yau yahanapuiyaꞌo, ebe yawalo, “Nigele, yayahanapui”, mata yaꞌoyama, dova omiu yami oyamaone. Na hesi yahanapuiyaꞌo ta yana walo yaꞌawa abiyei. 


text:
Na tubumiune Abelaham yana yaliyayane ebeha yagu hauga iꞌita ta bada iꞌitayaꞌo ainaena iyaliyaya mwalaꞌina.’ 


text:
<pb/>Na Yudeyaone ainai hiwalo, ‘Owa howola nigele ambolimai 50 uyalobai, na uwalo ebeha Abelaham uꞌitayaꞌo’. 


text:
<pb/>Na Yeisu iwalo aulidi iwalo, ‘Yawalo moiha alimiyai, ebeha mulitai abo Abelaham itubui na yau bada yamiyamiya’. 


text:
Eeta Yudeyaone gaima hivaidi ebeha hiꞌoiye mwalowoi, na Yeisu aidiyena iꞌaidawanedi na vada tapwaloloyena imamahalavane.<pb/>


text:
Na ana taumulitaone hiꞌita ta Yeisu hipanivilaei, hiwalo, ‘Tauveꞌita, yaiya yana yababa ainaena towaho teina mamehegibugibuna na hilalabahine, iya yana yababa bo tamana na hinana yadi yababa?’ 


text:
<pb/>Eeta Yeisu iwalo aulidi, iwalo, ‘Nigele iya yana yababayena, nuwana tamana na hinana, na hesi mamehegibugibuna hilabahi ta ainaena Yaubada yana paihowa wahiwahiyalana tomowa maudoidi hiꞌita towahone ainai. 


text:
Iya ivetamalegauma yana paihowa tapaihowaidi ahubenaena wuwuna ebe masigili ilaoma nigele teya yaiya howahowana na ipaihowa. 


text:
<pb/>Walo teina iwalowedi iꞌovi na baleꞌu ihowai na tobatoba ipapaihowaine, eena tobatobane ivai ta towahonane mehenane iꞌaꞌabidine, 


text:
na iwalo auli iwalo, ‘Ulau ta Sailowam bwahinane ainai mehemne uuwa’. (Sailowam ana bui Vetamale.) Eeta ilau ta ihuhugune, na mehenane iꞌitanedine, ta ilau gwaipileuyone. 


text:
<pb/>Na tupwadi hiwalo, ‘Iya ainaede taꞌi’. Na tupwadi hiwalo, ‘Nigele, teya towaho. Na hesi ana oleya bada dova’. Na towahonane iwalo, ‘Yau ainaede’. 


text:
<pb/>Na iwalo aulidi iwalo, ‘Ehebo towaho yehanaede Yeisu, tobatoba ipaihowai na mehegu iꞌabidi, na aliguwai iwalo, “Ulau Sailowam bwahinane ainai mehem uuwa”. Ainaena yalau ta mehegune yauwadi ta yaꞌiꞌitanedine.’ 


text:
<pb/>Eena hipanivilaei, hiwalo, ‘Haidova ainaede?’ Na towahonane iwalo, ‘Nigele yayahanapui’. Palisiwone nuwanuwadi ginauli teina hihanapui 


text:
<pb/>Yeisu ahubena tapwalolo ainai towahonane mehena tobatobaena iꞌaꞌabiye namwanamwadine, neta wuwuna towahonane hilauvaiyama Palisiwone aidiyai. 


text:
Na Palisiwone taumehegibugibuwa hipanivilauyowei, hiwalo, ‘Vedova ta mehemne uꞌiꞌitanedine?’ Eena iwalo aulidi iwalo, ‘Yeisu tobatoba ipaihowaidi ta meheguwai iꞌabiꞌabiyedi na weꞌaha ainaena yauuwane, ta meheguwone yaꞌiꞌitanedine’. 


text:
<pb/>Na tupwadi Palisiwone hiwalo, ‘Iya taupaihowainane nigele Yaubada ainaena, wuwuna ahubena tapwalolo yana loina nigele iyamulitaei’. Na tupwadi hinage hiwalo, ‘Vedova ta tauyababa veꞌiveꞌilala wahiwahiyalana teina dova ipapaihowaidine? Nuwana nigele howahowana awa?’ Tenem ainai wahei imahalava aidiyai. 


text:
<pb/>Na hinage Palisiwone mehegibuginane hipanivilauyowei hiwalo, ‘Na owa vedova yam nuwatuwu iya mehemne iꞌabiye maseledine vehabana?’ Na iwalo, ‘Iya tauwalo mahalava ehebo’. 


text:
<pb/>Na Yudeya babadaone nigele hiyayemidi ebeha towahonane mamehegibugibuna itutubuine na teina taꞌi mehena iꞌitanedine. Eeta tamanawa yo hinanawa hiyogaedima, 


text:
ta hipanivilaedi hiwalo, ‘Ebeha heda teina mehegibugibuna amlalabahine? Na vedova yede ta mehenaone iꞌitanedine?’ 


text:
<pb/>Eena towahonane tamanawa yo hinawa Palisiwone aidiyai hiwalo, ‘Ahanapuiyaꞌo iya moiha natumai na hinage mehegibugibuna alalabahine, 


text:
na hesi nigele ayahanapui vedova ta mehenane iꞌitanedine, na hinage yaiya iꞌabiye namwanamwadine nigele ayahanapui. Ta hola ampanivilaei na ibom vehabana iꞌaubabada, wuwuna bada imwalaꞌiꞌo.’ 


text:
Tamana yo hinana walo teina hiꞌataidi wuwuna yadi tautaubadaone aidiyai himeheuhi. Wuwuna tautaubadaone yadi loina himwauwidi ta ebe yaiya Yeisu iꞌawa Besinanaei iya vada tapwalolowena hisosomanaei. 


text:
<pb/>Eeta taumehegibugibuwa hiyogaeuyowei na hiwalo auli hiwalo, ‘Havena Yeisu unoꞌonoꞌowei na Yaubada unoꞌowei wuwuna iya ililivahigone na neta towahone ahanapuiyaꞌo iya towaho yababana.’ 


text:
<pb/>Na iwalo, ‘Nigele yayahanapui nuwana iya tauyababa bo nigele. Na neta bada yahahanapuine ebeha meheguwone higibu na iꞌabiye namwanamwadine.’ 


text:
<pb/>Na iwalo, ‘Bada yawalo auligomiuꞌo na nigele alinagu amyabenalei. Hava wuwuna nuwanuwamiu ebeha ambenaliuyoi, nuwana omiu ana taumulitao awa?’ 


text:
wuwuna bada ahanapuiyaꞌo ebeha Yaubada iꞌauꞌaubabada Mosese ainai, na towahone Yeisu nigele ayahanapui havaena ilalaomane’. 


text:
<pb/>Na towahowa aidiyai iwalo, ‘Teina ginauli palipalina wuwuna towahonane mehegu iꞌabiye namwanamwadi na nigele amyahanapui ebeha havaena ilalaomane. 


text:
Na bada tahanapuiyaꞌo Yaubada nigele tauyababa alinadi iyamulimulitaedi, na hesi ebe yaiya Yaubada iveꞌahihiyei yo yana nuwatuwu ipaihowaidi, mata Yaubada towahonane alinana imulitaei. 


text:
Na bada tahanapuiyaꞌo mugai ta wau nigele teya yaiya tayabenalei ebeha taumehegibugibu iyaꞌabiye namwanamwadi. 


text:
Ebe towaho teina nigele Yaubada ainaena, mata nigele howahowana veꞌiveꞌilala teina dova iyapaihowaidi.’ 


text:
<pb/>Ta Palisiwone taumehegibugibune hiwawalo auline hiwalo, ‘Owa tauyababa yam hauga heda ainaena ta wau. Ta ebeha uveꞌitagai yaiya owa?’ Eeta vada tapwalolowena hiheusili ta iꞌaitulu gabaedine. 


text:
<pb/>Na Yeisu towahowa wasana ibenalei ebeha vada tapwalolowena hiheusiliyaꞌo, ta ibehaei na haugana ilobai iwalo auli iwalo, ‘Yaubada yana Besinana towahona uyemidiyei awa?’ 


text:
<pb/>Na Yeisu iwalo, ‘Yau baleꞌuwai bada yalaomaꞌo ta yaloinaegomiu, ta ebe yaiyadiwo mamehegibugibudi mata hiꞌitanedi, na yaiyadiwo mehedi hiꞌitaꞌitanedi mata higibu’. 


text:
<pb/>Ta Palisiwone Yeisu yana walo hibenaledi na hiwalo, ‘Vedova, ebeha ai hinage mehegibugibumai, awa?’ 


text:
<pb/>Na Yeisu iwalo aulidi iwalo, ‘Ebe omiu mamehegibugibumiu mata nigele mumuga yababadi alimiyai hiyamiyamiya, na omiu amwalo, ai mehemai aꞌitanediꞌo, ainaena mata yami mumuga yababadi himiya vateyai’.<pb/>


text:
Yeisu hinage aidiyai iwalo, ‘Yawalo moiha alimiyai ebe yaiya sipi adi abwalu amwahanaena nigele iyaluwu na vali tupwaena imwalaediꞌwa, iya neta tauꞌaivavali na taulauwunu. 


text:
wuwuna yadi amwahane ana tauꞌita avivini amwahanane mata ihoꞌe ta sipi ana tauꞌita avivinine iluwu na yana sipiwone yehadiyena iyogaedi ta alinana hibenalei na himulitaei ta himahalava maseleyai. 


text:
Maudoidi himahalava na adi tauꞌita avivinine imugai na himulitaei wuwuna alinana hihanapuiyaꞌo na himanahamwei. 


text:
Na sipiwone nigele howahowana na vali towaho himulitaei, na hesi mata ainaena hidena, wuwuna alinanane nigele hiyahanapui na hinage nigele hiyamanahamwei.’ 


text:
Walo vegevegedi teina Yeisu iwalo mahalavaei aidiyai, na ginaulinane vehabana iwalo aulidi nigele iyamasele hibom aidiyai. Yeisu iya tauꞌita avivini sipi namwanamwana 


text:
Na mugamugaidi tauꞌita aviviniwone hilaoma, hiya tauꞌaivavali na taulauwunu eeta sipiwone nigele alinadi hiyabenaledi. 


text:
Yau hesi sipiwone yadi awaꞌeda na ebe yaiya iya aliguwena iluwuma iya mata namwanamwa ilobai, wuwuna hauga bagibagilina hiluwuluwu yo himahamahalava na awahi namwanamwana hilobalobaidi, 


text:
na tauꞌaivavali yadi paihowa neta hilaoma hiꞌaivavali yo hiꞌoiye mwalowoidi yo hinage hiꞌabiye yababadi, na yau yalaoma tomowa yawahidi namwanamwana mwaumwauna aliguwena hilobai. 


text:
<pb/>‘Na hinage aidiyai iwalo, ꞌYau sipi adi tauꞌita avivini namwanamwana wuwuna yawahigu yatalamwei ta yagu sipiwone vehabadi yamwalowoi. 


text:
Na ebe yaiya nigele yana sipiwo na maiha vehabana iꞌitaꞌita avivini, na ebe edewa manimaninina iꞌita ilaolaoma sipiwone ilauvehuludi na idena. Na edewanane sipi tupwadi iꞌoiye mwalowoidi, yo meheuhiyena sipi maudoidi hitaubudebudeyanaedi. 


text:
Towahonane yana dena wuwuna wau maiha vehabana ipaipaihowa, na sipiwone iya nigele ainaena, eeta vehabadi nigele iyanuwanuwatuwu. 


text:
<pb/>‘Yau sipi adi tauꞌita avivini namwanamwana, wuwuna yagu sipiwone yahanapuidi na hiya hinage hihanapuigau. 


text:
Dova hinage Tamagu ihanapuigau na yau yahanapuiyaꞌo. Ta yau yawahigu bada yatalamwenaꞌo ta yagu sipiwone vehabadi yamwalowoi. 


text:
Tupwadi yagu sipiwone himiyamiya, neta hiya teina taꞌi nigele yagu abwaluwai hiyamiyamiya, hiya sipiwone aliguwai yalauvaidima ta ebe alinagu hibenalei na hilaoma aliguwai, na maꞌadi geluwo hiyeboda ehebo, na ebe adi tauꞌita avivini ehebo taꞌi. 


text:
Tamagu ivelauwegau moiha wuwuna yawahigu yatalamwei ta ebe yamwalowoi, na mulitai yawahigu yalobuyoi. 


text:
Nigele mata yaiya iyaloinaegau ta yamwalowoi. Yau taꞌi yatalamwegau ta yamwalowoi, eena howahowagu yawahigu yavaiuyoi. Wuwuna teina dova Tamagu yana nuwatuwu na hinage yana loina aliguwai.’ 


text:
<pb/>Yeisu yana walo teina vehabadi Yudeyaone hibom aidiyai hivetaꞌetaꞌe mwalaꞌina, ta wahei aidiyai imahalava. 


text:
Na tomowa bagibagilidi hiwalo, ‘Iya viꞌaviꞌa ainai imiyamiya ainaena iꞌabiye buwane. Havena yana walo ambenabenaledi.’ 


text:
<pb/>Na tupwadi hiwalo, ‘Teina nigele dova viꞌaviꞌa yana walo, wuwuna viꞌaviꞌa nigele howahowana towaho mehegibugibuna mehena iꞌabiye maseledi!’. Yudeyaone Yeisu hitaꞌwataꞌwataei 


text:
Eena Yeisu vada tapwalolo holanai ilowolowouhi, ehebo biliutuhi ainai neta tauwasawasa Solomoni yana biliutuhi. 


text:
Tenem ainai Yudeyaone Yeisu hitowolo gwaigwaipileyei na hiwalo auline, ‘Owa hauga maudoina nuwamai uꞌoiꞌoiye pwanopwano na aiteya hauga ainai abo alimaiyai uwalo mahalava moiha ebeha owa Besinana towahona?’ 


text:
<pb/>Na Yeisu aidiyai iwalo, ‘Bada alimiyai yawalo mahalavaꞌo na hesi nigele amyayemidiyegau. Na hinage paihowadine Tamagu yehanaena yapapaihowaidine aidiyena bada hiveꞌitagauꞌo, 


text:
Na yau yagu sipiwone alinagu hibenabenalei, na hiya hinage yahanapuidiꞌo ta ainaena himulimulitaegau. 


text:
Na yawahi miyamiya ateyaina yamohedi ta nigele mata hiyamwalowoi, eeta nigele mata yaiya nimaguwena iyaꞌwayaꞌwayaidi. 


text:
Hiya sipiwone Tamagu imohegau, ainaena nigele teya howahowana na Tamagu nimanaena iꞌwayai, wuwuna iya ginauli maudoina imwalaꞌi gabaedi. 


text:
Na Yeisu iꞌitadi ta aidiyai iwalo, ‘Paihowa bagibagilidi na namwanamwadi Tamagu ainaena bada yapaihowaidiꞌo alimiyai, na vedova ta amꞌawa yabayababaegaune, ta ebeha gaimaena amtalaigau’. 


text:
<pb/>Na Yudeyaone Yeisu yana walowa hiyamaiha, hiwalo, ‘Nigele ebeha yam paihowa namwanamwadi vehabadi atalaigo, na hesi yam walo yaiyai vehabadi atalaigo, wuwuna owa towaho mohili na uwalo ebeha owa Yaubada’. 


text:
<pb/>Na Yeisu hinage aidiyai iwalo, ‘Loina lelelelena yami Buki Veꞌahihi holanai iwalo, “Bada yawaloꞌo Ebeha omiu yaubadao”. 


text:
Na tahanapuiyaꞌo ebeha yana walomahalava maudoina nigele oyama, na Buki Veꞌahihi tenemdova yana walomahalava ebeha hiya Yaubada yana walo imohediꞌo iꞌawa yaubadaedi. 


text:
Eeta hava wuwuna haugana yawalo, ebeha yau Yaubada Natuna, na yagu walone vehabana amnuwatuwu ebeha walo awawa. Na yau ihanapuigau ta ivetamalegauma baleꞌuwai yalaoma na yana paihowa yapaihowaidi. 


text:
Na hesi ebe amnuwatuwui paihowadine yapaipaihowaidi na nigele amyayemidiyegau, bada yede paihowadiyaone amyemidiyedi na tenem ainaena hiꞌabiye gwaipilegomiu na amhanapuigau ebeha yau Tamagu aliguwai imiyamiya na yau hinage ainai yamiyamiya.’ 


text:
Tenem ainai Yudeyaone hitowoi na ebeha hiꞌabi avivini ta nigele howahowadi, eeta Yeisu ilalaugabaidine. 


text:
<pb/>Ilau Yolidani bwahi igeyoꞌawauyoi, neta Yoni yana abaꞌabiye bapitaiso mugai tupwanane ainai na tenemai imimiyane, 


text:
na tenem ainai tomowa bagibagilidi ainai hilaoma na hibom hiwalo, ‘Yoni nigele teya paihowa wahiwahiyalana iyapaihowaidi, na hesi Yoni yana walomahalava towaho teina vehabana moihana imahalavaꞌo’. 


text:
Ehebo towaho lovalovalana yehanaede Lasalo. Lasalo iya Betani towahona na hinage nuhunao bwau, neta Meli na Malida baidana himiyamiya. 


text:
Na haugana nuhudine Lasalo ilovala, na nuhunaone wasa hivetamalei Yeisu ainai hiwalo, ‘Bada, am geluwo Lasalo ilovala’. 


text:
<pb/>Ta Yeisu wasane ibenalei na iwalo, ‘Lovala teina ainona ebeha Lasolo mata nigele yana hauga mwalowoi na hesi Yaubada yana wahiyala tomowa maudoidi hiꞌita na Yaubada hiwalo vetuvehaeyei na hinage Natuna hiwalo vetuvehaeyegau’. 


text:
<pb/>Na ana taumulitaone Yeisu ainai hiwalo, ‘Bada, havena talaulau tupwanane ainai, wuwuna Yudeyaone howola taꞌi nuwanuwadi ebeha gaimaena hitalaigo’. 


text:
<pb/>Na Yeisu aidiyai iwalo, ‘Ahubena maudoina ainai neta malatomtomwena ana higa ilavilavi, na ebe yaiya ahubenaena ilau mata nigele iyalautupatupa wuwuna baleꞌu ana masele imiyamiya, 


text:
<pb/>Yana nuwatuwu teina iwalowedi iꞌovi na iwalouyo iwalo, ‘Ada gelune Lasalo bada iꞌeno iꞌiwahiꞌo ainaena talau na yavanoi’. 


text:
Na Yeisu yana walo ainona ebeha Lasalo bada imwalowoiꞌo, na hesi ana taumulitaone yadi nuwatuwu ebeha moiha iꞌeno iꞌiwahiꞌo vehabana iwalowalone. 


text:
na yayaliyaya wuwuna yana mwalowoine nigele ainai yayamiyamiya na ainaena yagu paihowa amꞌita na amyemidiyegau. Inamwanamwa bada talau na taꞌita.’ 


text:
<pb/>Na Tomasi iya yehana himwauwi patubwau, iꞌapuhini na ana geluwo aidiyai iwalo, ‘Badagi yada tauveꞌita baidada talau na ebe imwalowoi ita hinage tamwalowoi’. 


text:
<pb/>Haugana Yeisu ilaoma Betani vahalinai wasa ibenalei ebeha ahubena vehopali iꞌoviꞌo aidiyai Lasalo himwauwiyaꞌo magaiyai. 


text:
eeta Yudeyaone bagibagilidi mayadi atemuyamuya hilaoma ebeha Malida na Meli nuwadi tupwana hiꞌabiye namwanamwadi nuhudine vehabana. 


text:
Na Malida wasa ibenalei ebeha Yeisu ilalaoma, eeta imahalava Yeisu habi lawenama, na tahinane Meli vadai imiyamiya. 


text:
<pb/>Malida Yeisu ilobai na ainai iwalo, ‘Bada, ebe owa mwalona teinai umiyamiya, nigele mata nuhugune iyamwalowoi. 


text:
<pb/>Na waihiune iwalo, ‘Ehe, yahanapuiyaꞌo ebeha mulitai hauga yana abaꞌovi ainai mwalowoiyena abo itowolouyo’. 


text:
<pb/>Na Yeisu iwalo, ‘Yau towolouyo wuwuna yo hinage yawahi moiha. Ainaena ebe yaiya iyemidiyegau, na haugana imwalowoi mata yawahi miyamiya vateyaina ilobai. 


text:
Na ebe yaiyadiwo hiya mayawahidi hiyemidiyegau mata nigele hiyamwalowoi. Na owa vedova? Yagu walo teina vehabana uyemidiyegau bo nigele?’ 


text:
<pb/>Na Malida iwalo, ‘Bada, yayemidiyego ebeha owa Besibesinanam, Yaubada Natuna baleꞌuwai ulaoma’. 


text:
<pb/>Malida yana walo tuluhanai ilau gwaipile vadai na tahina Meli ainai iwalo dawani, iwalo, ‘Tauveꞌitawa bada ilaomaꞌo na ipanipanivilaego’. 


text:
Na Yudeyaone hiya Meli baidanao vadai hidoudou, Meli yana lau hiꞌita na yadi nuwatuwu ebeha ilalau magaiyai habi dou, ta tuluhanaena hilalaune. 


text:
<pb/>Meli tupwanane ainai imahalava ta Yeisu iꞌita, na mehenai ipwagogo aitulu na ainai iwalo, ‘Bada, ebe owa teinai umiyamiya mata nigele nuhugune iyamwalowoi’. 


text:
<pb/>Na tenem ainai Yeisu Meli yana dou iꞌita na hinage Yudeyaone hiya baidanao hilaoma yadi dou hinage iꞌitadi na atena imuya, na nuwana iyababa mwalaꞌina. 


text:
<pb/>Na tupwadi aidiyena hiwalo, ‘Yeisu iya tauwahiyala, na howahowana mehegibugibudi mehedi iꞌabiye maseledi awa? Na vedova ta nigele iyalaoma lavinai na ana gelune iyalauyeyawahaine ta havena imwalomwalowoi.’ 


text:
<pb/>Yeisu mayana nuwayababa na ihae magai ainai, na magaine bada duluva ta ana awaꞌedane gaima mwalaꞌina ainaena hiveꞌenoꞌauhine. 


text:
Eena Yeisu boda aidiyai iwalo, ‘Gaimane amvaivehulu’. Na Malida iya taumwalowoiwa nuhunane iwalo, ‘Bada, bada ibovaꞌo, wuwuna ahubena vehopali bada hiꞌoviꞌo ainai himwamwauwine’. 


text:
<pb/>Na Yeisu Malida ainai iwalo, ‘Wau yawalo mahalava alimwai ebeha ebe uyemidiyegau mata Yaubada yana wahiyala abo uꞌita’. 


text:
<pb/>Eeta gaimane hivaivehulu na Yeisu iꞌita hae na iꞌawanoi, iwalo, ‘Tamagu yauwedo mwalaꞌina, wuwuna hauga maudoina alinagu ubenabenaledi. 


text:
Na teina yaꞌawaꞌawanoine tomowa teina vehabadi ta ebe yam wahiyala hiꞌita na hiyemidi moiha ebeha owa uvetamalegaumane.’ 


text:
Na taumwalowoiwa maꞌana huma imamahalavamane, wuwuna nimana yo aena na hinage maninane aleꞌowena hihuma, eena boda iwalo aulidi, iwalo, ‘Amlivahi vehulu na amꞌabigabaei ta ilau’. Yudeyaone nuwanuwadi Yeisu hiꞌoiye mwalowoi 


text:
<pb/>Tenem ainai Yudeyaone Meli ana tauboꞌewone Yeisu yana paihowa hiꞌita, na bagibagilidi hiyemidiyei moiha, 


text:
na hesi tupwadi nigele hiyayemidiyei, ta hilau gwaipile Palisiwone aidiyai hiwalo mahalava hava dova hiꞌitayaꞌo Yeisu ipapaihowaine. 


text:
<pb/>Ta Palisiwone na taupwaoliwo mayadi babadao maudoidi himiya ahaidi na hiwalo, ‘Towahone hava ainai mata tapaihowai? Wuwuna paihowa wahiwahiyaladi ipaipaihowaidi. 


text:
Na ebe nigele hava ainai tayapaihowai mata tomowa maudoidi ainai hiyemidi na Lomaone yadi loina imahalava ta yada vada tapwalolo na hinage yada boda maudoidi hiꞌabiye yababadi.’ 


text:
<pb/>Na ehebo aidiyena yehanaede Kayapasi iya bolimai tenem ainai taupwaoli yadi taubada mwalaꞌina, ana geluwone iwalo aulidi iwalo, ‘Omiu taꞌi nuwapwanopwanomiu! 


text:
Ainaena nigele amyanuwamasele ebeha ginauli namwanamwana alidai imahalava neta ehebo towaho imwalowoi tomowa maudoida vehabada. Na nigele ana ita namwanamwana ebe ita Yudeyaone yada boda hiꞌabiye yababa.’ 


text:
<pb/>Na Kayapasi walo teina iꞌaꞌataidine nigele iya yana nuwatuwuwena, na hesi bolimai tenem ainai iya taupwaoli yadi taubada mwalaꞌina. Ainaena hauga tenem ainai iwalo mahalava howola abo Yeisu mata imwalowoi Yudeyaone bodadi vehabadi. 


text:
Na nigele ebeha Yudeyaone hiya vehabadi na hesi tupwa maudoidi aidiyai Yaubada yana tomowao ilaugogoidima ta hiveboda ehebo. 


text:
<pb/>Tenem ainai Yeisu nigele Yudeyaone mehediyai iyalowolowouhi, eeta ilaugabaidi ta ilau nuꞌula papalinai ehebo dalava yehanaede Ipileim ainai, na tenemai maꞌana taumulitao himiyamiya. 


text:
<pb/>Na hauganane ainai Yudeyaone yadi Buidiꞌwa guyauna ana hauga muhamuhana ta tomowa bagibagilidi yadi dalavaena hihae Yelusalem habi abiye maseledi abo mulitai Buidiꞌwa hipaihowai. 


text:
Tenem ainai Yeisu hibehaei, na yadi behane ainai vada tapwalolo vahalinai hitowotowolo na hibom aidiyai hiwalo auliyoidi hiwalo, ‘Vedova yami nuwatuwu? Moiha towahonane nigele mata iyalaoma guyau teina ainai awa?’ 


text:
Taupwaoliwo yadi babadao na hinage Palisiwone tomowa aidiyai hiloina neta ebe teya tupwa ainai Yeisu hilobai hiwalo mahalava mwayamwayau babadaone aidiyai ta Yeisu hiꞌabi avivini.<pb/>


text:
Ahubena 6 hihaꞌwahaꞌwana na Buidiꞌwa guyauna hipaihowai, na Yeisu ilau Betani Lasalo yana dalavai, iya mwalona mwalowoiyena Yeisu iꞌabiye towolouyoine. 


text:
Na nemai aiꞌai hilauliga Yeisu vehabana, na Malida ilauhuwa, ta Lasalo yo Yeisu mayana bodao himiyagogoi ta hiꞌaiꞌai. 


text:
Na Meli woloi dova oiwaga, ana maiha mwalaꞌina, ivai ta Yeisu aenai ihihiwaine. Mulitai abo Meli ipwagogo ta vahunaena Yeisu aena ibabaꞌilidine. Na woloiwa panena mwalaꞌina ainaena vadane ilauꞌauhi. 


text:
<pb/>Eena Yudasa Isakaliyota, ibom ehebo Yeisu ana taumulita yo hinage iya mata mulitai Yeisu iꞌalomagigiyei inuwanuwatuwu ta iwalo, 


text:
‘Hava vehabana ta woloine nigele iyagimwalaei ta ana maiha dova 300 kina iyavai ta tauwewelohe iyahaguidine?’ 


text:
Yudasa yana walo nigele teina walo moiha ebeha tauwewelohe vehabadi, na hesi ibom vehabana, wuwuna iya tauꞌaivavali ehebo, na hinage Yeisu mayana taumulitao yadi mane ana tauꞌita avivini, na manenane ainaena iꞌaiꞌaivavali. 


text:
<pb/>Eeta Yeisu iwalolau Yudasa ainai iwalo, ‘Badagi, havena waihiu teina uꞌuluꞌulumiyanei. Wuwuna hava teina aliguwai ipapaihowaine neta agu mwau magai vehabana. 


text:
Na tauwewelohe uwawalowedine hauga maudoina vahalimiwai mata himiyamiya, na yau hesi nigele hauga daodaona mata baidamiu tayamiyamiya.’ 


text:
<pb/>Ta Yudeya bodadi Yeisu wasana hibenalei ebeha Betani ainai imiyamiya, ta dalavanane ainai hilalaune. Yadi lau wuwuna ebeha nuwanuwadi Yeisu hiꞌita, yo hinage Lasalo hiꞌita, ibom mwalowoiyena Yeisu yana walowena iꞌabiye towolone. 


text:
Tenem ainai Lasalo hiꞌiꞌitane na Yudeya bagibagilidi yadi taumugaiwo yadi loina hitaꞌwataꞌwataedi na Yeisu ibom hiyemidiyei, eeta taupwaoli mwalamwalaꞌidi hiloina toyawa ta ebeha Lasalo hiꞌoiye mwalowoi. Yeisu yana luwu Yelusalem 


text:
<pb/>Iꞌahubena na boda mwalaꞌina hilaoma Buidiꞌwa guyauna ainai ta Yeisu wasana hibenalei ebeha ilalaoma Yelusalem. 


text:
Eeta luwuluwu hivaidi ta himahalava habi lauvaina na hiwuiwui alinadi mwalaꞌina hiwalo:<pb/>‘Hosana! Anoꞌowego Bada! Yaubada yehanaena ulaoma uvetauloina mwalaꞌina Isileli alimaiyai.’ 


text:
Na Yeisu lagulagu yehana ase ainai igelu ta ilaulau, dova mwalo Buki Veꞌahihi ainai iwalo mahalava iwalo:<pb/> 


text:
‘Saiyoni dalava didigana tomowamiu havena ammehemeheuhi. Teina hauga yami tauwasawasa bada iluluwuwa alimiyai, lagulagu ase yauyaubona ainai igelu.’ 


text:
<pb/>Hauganane tenem ainai ana taumulitao nigele walone vehabana hiyanuwamasele, na hesi Yeisu yana towolouyo wasawasana abo nuwadiyena ihae neta Buki Veꞌahihi hilelelelewa ainona imamahalavane. 


text:
<pb/>Eena tupwadi mwalona mehediyai Yeisu Lasalo magaiyena iyogaei na mwalowoiyena itowolouyo, bada hilaoꞌo adi geluwo aidiyai, ta wasanane hiwalo mahalavaei amwaha daodaowai. 


text:
Tenem ainai Yudeya bagibagilidi Yeisu yana paihowa wahiwahiyalana wasana hibenalei, Eeta hilaoma habi itana. 


text:
Eeta Palisiwone hibom aidiyai hiwalo, ‘Amꞌita, yada wahiyala bada iꞌoviꞌo, wuwuna tomowa maudoidi Yeisu yana boda aidiyai hilaulau’. Tupwadi Gilisi nuwanuwadi na Yeisu hiꞌita 


text:
<pb/>Guyaune ainai tupwadi Gilisiwone ahiꞌahipudiyai himiyamiya na hiya habi tapwalolo ta hihae Yelusalem Buidiꞌwane guyauna ainai. 


text:
Na taumiya Gilisi mayadi panivila hilau Pilipi ainai. Na Pilipi iya Bedesaida towahona, neta Galili tupwanai. Eeta hilau hipanivilaei ebe Yeisu hiꞌita. 


text:
Na Pilipi ilau ta Andulu ainai iwalo mahalava ta hitau bwau Yeisu ainai hilaoma ta taumiya Gilisi yadi nuwatuwu hiwawalo mahalavaeine. 


text:
<pb/>Ta Yeisu Gilisiwone yadi walo iyemaiha iwalo, ‘Hauga bada imahalavaꞌo na Tomowa Moihagu yagu wasawasa yalobai. 


text:
Yawalo moiha alimiyai, ebe patu baleꞌu ainai taꞌumai, mulitai baleꞌu holanai ipwaha, na holanaena mata iꞌini yo iꞌaino namwanamwa yo mwalaꞌidi. 


text:
Omiu dova hinage patu ebe yawahimiu amnuwavidi mata amvetaudawanidi na ebe yawahimiu amtalamwedi, hauga ilalaoma ainai yawahi miyamiya vateyaina mata amlobai. 


text:
Ainaena ebe yaiya nuwanuwana na aliguwai ivetaupaihowa, mugai imulitaegau, yo hinage ebe yaiya vehabagu ivetau paihowa Tamagu iꞌawa namwanamwaei.’ Yeisu yana mwalowoi vehabana iwalo mahalava 


text:
<pb/>‘Hauga teina ainai nuwagu ivitai mwalaꞌina, ta vedova mata yagu awaꞌawanoine? Ta vitai teina ainai Tamagu ivaivehulugau. Nuwana havena tenem dova yaꞌawaꞌawanoi, wuwuna vitai teina iya vehabana yalalaomane. 


text:
Na hesi yaꞌawanoi na Tamagu ainai yawalo, ‘Tamagu, yeham uꞌabihini!’. Eena ehebo alina galewaena hibenalei, iwalo, ‘Yehagu bada yaꞌabihiniyaꞌo na mulitai abo yaꞌabihiniyoi’. 


text:
Na bodaone tenem ainai hitowotowolo, alinane hibenalei ta hiwalo, ‘Tutu idagudagugune’. Tupwadi hiwalo, ‘Nigele, tausagenawasa hesi ainai iꞌauꞌaubabadane’. 


text:
<pb/>Mulitai Yeisu aidiyai iwalo, ‘Alinane ambebenaleine nigele yau vehabagu na hesi omiu vehabamiu. 


text:
Hauga teina bada imahalavaꞌo yo tauyababa baleꞌuwai himiyamiya Yaubada iloinaedi, yo hinage baleꞌu teina ana tauloina Tomodulele mata igabaei aituluwei. 


text:
<pb/>Bodaone yana walo hibenalei ta hiyemaiha, hiwalo, ‘Yama Buki Veꞌahihi iwalo mahalava ebeha Yaubada yana Besinana miyamiya vateyaina, na vedova ta uwalo mata Towahonane hiꞌabihini? Yaiya teina Towaho?’ 


text:
<pb/>Yeisu iwalo, ‘Hauga ubwaꞌubwana ainai masele alimiyai imiyamiya ta teina hauga maselene ainai amlau. Wuwuna ebe yaiya guguyou ainai ilau mata nigele amwaha iyaꞌita lobai. 


text:
Teina haugane masele alimiyai imiyamiya, ta maselene amyemidiyei, omiu masele natunao.’ Yeisu yana walo teina iꞌataidi na ilaugabaidi ta aidiyena iꞌaꞌaidawanine. 


text:
Ainaena dova tauwalo mahalava Aisaya mwalona Buki Veꞌahihi ainai iwawaloweiwa, iyemala moihaꞌo, haugana iwalo:<pb/>“Bada, wasanane awalo mahalavaenaꞌo, na nigele teya yaiya iyayemidiyedi? Yam wahiyala bada hiꞌitayaꞌo na nigele hiyayemidi.” 


text:
<pb/>Na hibom nigele hiyayemidi wuwuna Aisaya hinage Buki Veꞌahihi ainai iwalo mahalava, iwalo:<pb/> 


text:
‘Yaubada bada mehedi iꞌabiye gibudiꞌo, yo hinage yadi nuwatuwu iꞌabi auhidiꞌo, Eeta nigele howahowana ta mehediyena hiꞌitadi, na nigele howahowadi yadi nuwatuwu ainaena hanapu hivai, na nigele howahowadi hiꞌita gwaipilema aliguwai ta ebe yaꞌabiye namwanamwadi.’ 


text:
Aisaya walo iꞌataidi wuwuna Besinana yana wasawasa iꞌita mugaiyediꞌo, eeta vehabana iwalo mahalavaedi. 


text:
<pb/>Tenem ainai Yudeyaone adi taumugaiwo tupwana bagibagilidi Yeisu hiyemidiyei, na nigele hiyawalo mahalava, wuwuna Palisiwone himeheuhedi, mata dova vada tapwalolowena hivaivehuludi. 


text:
<pb/>Yeisu boda aidiyai iwalo mahalava iwalo, ‘Ebe yaiyadiwo omiu amyemidiyegau, agu tauvetamale hinage amyemidiyei. 


text:
Yau maseleyede teina yalaoma baleꞌuwai ta ebe yaiyadiwo amyemidiyegau nigele hinage guguyou ainai amyamiyamiya. 


text:
<pb/>‘Na ebe yaiya alinagu ibenalei na nigele iyamulitaedi, nigele mata yababa vehabana yayalauvetalaei. Wuwuna yau yalaoma nigele habi lauvetala na hesi tomowa habi livahidi. 


text:
Eeta ebe yaiya owa utaꞌwataꞌwataegau yo hinage yagu walo utaꞌwataꞌwataedi, hauga yana abaꞌovi ainai loina ulobai, nigele aliguwena na hesi yagu walowo aidiyena mata ulobai. 


text:
Wuwuna walowone nigele yagu nuwatuwuwena, na hesi agu tauvetamalene hava dova ivenuwamwauwegauwa yawalo mahalava alimiyai. 


text:
Na yana venuwamwau yahanapuiyaꞌo yawahi miyamiya vateyaina ainai imiyamiya. Ainaena hava Tamagu yana venuwamwau aliguwai teina dova yawalowalowedine.’<pb/>


text:
Bada hauga iuꞌiuna na Buidiꞌwa guyauna ana ahubena ebe hipaihowai, ta Yeisu ihanapuiyaꞌo bada yana hauga imamahalava na baleꞌu teina ilaugabaei na iwuyo Tamana ainai. Hesi Yeisu yana bodao iꞌatemuyamuyaedi mwalaꞌina, hauga yana abavetuwuni ta ilaoma yana abaꞌovi. 


text:
<pb/>Na Tomodulele bada Yudasa ainai iluwuꞌo ta ivenuwamwauwenaꞌo ebeha Yeisu ihuhulaei. Yudasa iya Saimoni Isakaliyota natuna. Eeta yadi ai ainai 


text:
Yeisu bada ihanapuiyaꞌo ebeha Yaubada ginauli maudoidi imohenaꞌo ta ibom iloina, yo hinage ihanapuiyaꞌo iya Yaubada ainaena ilaoma yo hinage mata Yaubada ainai ilau gwaipile. 


text:
Ainaena yadi abaꞌaiyena Yeisu itowolo ta ana luwuluwu ivai vehuludi na tawelo ivai ta ilau tulituliyei. 


text:
Na bwahi ihiwai gaeba mwalaꞌina ainai na ivetuwuni ta ana taumulitao aedi iuwadi na mulitai tawelowa ilalau tulituliyeiwa ainaena aedi ibaꞌilidi. 


text:
<pb/>Na Yeisu iwalo, ‘Nigele uyahanapui hava wau yapaipaihowaidi alimwai na hesi howola abo uhanapuidi’. 


text:
<pb/>Na Pita Yeisu ainai iwalo, ‘Havena hinage teya hauga aegu uuwauwadi.’ Eena Yeisu Pita yana walo iyemaiha, iwalo, ‘Ebe nigele aem yayauwadi owa nigele augelu’. 


text:
<pb/>Eeta Saimoni Pita italam, iwalo, ‘Bada, ausala. Na hesi havena aeꞌaꞌavagu, na nimagu yo vahugu uwuwadi’. 


text:
<pb/>Na Yeisu iwalo, ‘Ebe yaiyadiwo omiu bada amhuguꞌo, howahowana aeꞌaꞌavamiu amꞌuwadi na ainaena taumiu maudoina imasele. Bada omiu ammaseleꞌo, na hesi nigele maudoimiu.’ 


text:
Yeisu bada ihanapu mugaiyenaꞌo yaiya iya howola abo ihuhulaei, eeta iwalo, ‘Nigele maudoimiu amyamasele’. 


text:
<pb/>Eeta aedi iuuwadiꞌo ta ana luwuluwu iliꞌwauyoi ta imiyauyo na aidiyai iꞌaubabada, iwalo, ‘Amhanapuiyaꞌo hava yapaipaihowaine alimiyai? 


text:
Yau yami Bada yo hinage Tauveꞌita na bada aemi yauwadiꞌo, ainaena omiu amveꞌaoꞌaonaegau ta hinage ami geluwo aedi amuwadi, 


text:
Na yawalo moiha alimiyai mata nigele teya taupaihowa yana taubada iyadiꞌwai, yo nigele mata teya tauyewasa ana tauvetamale iyataudiꞌwai. 


text:
<pb/>‘Ginauli teina nigele ebeha maudoimiu vehabamiu yayawalowalo, na hesi hiya yavesinuwaediꞌo vehabadi yawalowalone, na Buki Veꞌahihi yana walomahalava teya towaho vehabana iwalo:<pb/>“Towaho teina iya aiꞌai yamohei, itaugwaipile ta iveꞌalehaegau.” 


text:
<pb/>‘Ginaulidine teina alimiyai yawalo mahalavaediꞌo mulitai abo himahalava, ta ebe haugana himahalava amyemidiyegau taꞌi. 


text:
‘Moiha, mulitai abo yavetamalegomiu boda aidiyai na ebe yaiya iꞌabiye yaliyayagomiu, neta yau iꞌabiye yaliyayagau na ebe yaiya iꞌabiye yaliyayagau agu tauvetamalene iꞌabiye yaliyaya.’ Yeisu ana huhula vehabana iwalo mahalava 


text:
<pb/>Yeisu ginauliwone teina iwalowediꞌo ta nuwana ivitai mwalaꞌina, eeta ana taumulitao aidiyai iwalo mahalava iwalo, ‘Yawalo moiha alimiyai ehebo alimiyena mata ihuhulaegau’. 


text:
Na ana taumulitao maudoidi hibom hivinuvinunuyoidi, ta nuwadi ipwanopwano mwalaꞌina. Wuwuna yana walo ana maselene nigele hiyahanapui. 


text:
<pb/>Eeta iduivahali iliꞌilimani Yeisu ainai na talinanai iwalohimhim, iwalo, ‘Bada, yaiya vehabana uwalowalone?’ 


text:
<pb/>Ta Yeisu iwalo auli, iwalo, ‘Mata beledi yatomwahi ta yayebuta na yamohei, iya neta towahonaede’. Eeta Yeisu beledine iuꞌiuna ivai ta iyebuta ta Yudasa imomoheine, Yudasa iya Saimoni Isakaliyota natuna. 


text:
Hauganane Yudasa beledi ivai Tomodulele iluwu ainai. Ta Yeisu Yudasa iwalo auli, ‘Umwayamwayau ta yam nuwatuwu upaihowai.’ 


text:
Na hiya Yeisu baidanao hiꞌaꞌaine nigele teya yaiya aidiyena iyahanapui hava Yeisu vehabana iwalowalone. 


text:
Yudasa iya yadi mane ana tauꞌitaꞌita avivini, eeta yadi nuwatuwu ebeha Yeisu iwalo auli ta Yudasa ilalau yadi guyau pwalawana iyemaihadi, bo ilalau tupwana mane tauwewelohe imohedi. 


text:
Eeta Yudasa belediwa iꞌai, na mwayamwayauwena imahalava maseleyai. Neta bada imasigiliꞌo. Loina vauvauna Yeisu ainaena 


text:
<pb/>Yudasa bada ilaugabaidiꞌo, na Yeisu iwalo aulidi, iwalo, ‘Yagu hauga bada imahalavaꞌo na mata yau Tomowa Moihagu yagu wasawasa imahalava yo Yaubada yana wasawasa hinage yayemahalava. 


text:
Na ebe aliguwena Yaubada yana wasawasa iꞌabiye mahalava, yau hinage Natuna mata iꞌabiye wasawasaegau ta yagu wasawasane iꞌabiye mahalava mwayamwayauwei. 


text:
<pb/>‘Natuguwao, hauga iuꞌiu alilina ainai yau baidamiu, na mulitai ambehaegau, dova mwalona Yudeyaone aidiyai yawalo mahalavaꞌo, yawalo, tupwanane ainai yalaulaune omiu nigele howahowamiu na ainai amlaowa. 


text:
<pb/>‘Ainaena omiu hinage teina hauga loina vauvauna yamohegomiu, neta atemiyena amvelau ehebo ehebo ainai, dova yau yavevelauwegomiune, 


text:
ta yami velau ainaena tomowa bodadi hihanapui ebeha omiu agu taumulitao.’ Pita yana uvala Yeisu iwalo mahalavaei 


text:
<pb/>Ainaena Saimoni Pita Yeisu ipanivilaei, iwalo, ‘Bada, havaidova mata ulalau?’ Ta Yeisu iwalo, ‘Nigele howahowam na hauga teina ainai umulitaegau, na hesi howola abo umulitaegau tupwanane ainai’. 


text:
<pb/>Eena Pita Yeisu ipanivilaei, iwalo, ‘Bada, hava wuwuna teina hauga havena yamulimulitaego? Bada yatalamꞌo ta vehabam howahowana yamwalowoi.’ 


text:
<pb/>Ta Yeisu Pita ainai iwalo, ‘Yam walo aliguwai nigele yayaꞌawa moihayei, na yawalo moiha alimiwai ebeha mata masigili teina ainai uuvalaegau mai tonuga, na mulitai amꞌam idou’.<pb/>


text:
Yeisu iguguyeidi iwalo, ‘Havena amꞌaluꞌaluwagavai, na hesi Yaubada amyemidiyei, yo hinage yau amyemidiyegau. 


text:
Na Tamagu yana tupwa ainai abaꞌaiyawasi bahudi. Ainaena yalalau ta yami abamiya yaꞌatububuni. Ebe teina nigele walo moiha, mata nigele teina dova yayawalo mahalava alimiyai. 


text:
Na ebe yalau na yami abamiya yaꞌatububuni, howola abo yawuyoma na yalauvaigomiu ta tupwanae ainai yamiyamiyane omiu hinage ainai ammiyamiya. 


text:
<pb/>Na Yeisu Tomasi ainai iwalo, ‘Yau amwahaede, na yau walomoiha yo yau yawahimiu wuwudi. Ebe yaiya nuwanuwana na ilau Tamagu ainai, nigele teya amwaha iyamiyamiya, neta bada yau taꞌi.’ 


text:
Na Yeisu hinage aidiyai iwalo, ‘Yau bada amhanapuigauꞌo, ainaena Tamagu amhanapuiyaꞌo. Moiha, Tamagu bada amhanapuiyaꞌo, yo hinage amꞌitayaꞌo.’ 


text:
<pb/>Eeta Yeisu Pilipi ainai iwalo, ‘Hauga daodaona alimiyai yamiyamiya na nigele amyahanapuigau? Na yaiyadiwo omiu bada amꞌitagauꞌo, omiu hinage Tamagu bada amꞌitayaꞌo yo amhanapuiyaꞌo. Eeta hava vehabana uwalo “Tamamne uveꞌitagai”? 


text:
Nuwana nigele uyayemidiyegau ebeha yau Tamagu ainai yamiyamiya, na hinage Tamagu ibom aliguwai imiyamiya, awa? Walowone bada yawalowediꞌo alimiyai nigele yau yagu walo na hesi Tamagu ainaena, wuwuna ibom aliguwai imiyamiya, yo hinage aliguwena yana paihowa ipaipaihowaidi. 


text:
Teina hauga amyemidiyegau neta yau Tamagu ainai yamiyamiya, na Tamagu hinage iya aliguwai imiyamiya. Na ebe yagu walowone nigele amyayemidiyedi, yede yagu paihowaone wahiwahiyaladine amnuwatuwu avivinidi, ta ainaena ebe amyemidiyegau. 


text:
Na yawalo moiha alimiyai, ebe yaiyadiwo omiu amyemidiyegau, mata paihowa wahiwahiyaladi yapaipaihowaidiwa omiu hinage dova mata ampaihowaidi, yo hinage howola abo paihowa wahiwahiyala alilidi amꞌabiye mahalavadi, wuwuna yau yalalau Tamagu ainai. 


text:
Ebe hava dova nuwanuwamiu na yehaguwena amꞌawanoi, yamohegomiu taꞌi, na neta ainaena Tamagu yana wasawasa ilobai yagu paihowa ainaena. 


text:
Ebe teya ginauli vehabana yehaguwena amꞌawanoi mata yapaihowai taꞌi.’ Yeisu yana waloyemidi Aluꞌaluwa Veꞌahihi vehabana 


text:
na howola abo Tamagu ainai yaꞌawanoi ta ami Tauhagu ehebo imohegomiu. Iya Tauhagune, Aluꞌaluwa moiha yo dumwadumwaluna, ta iya alimiyai imiya vateyai. 


text:
Na hiya taumiya baleꞌu nigele howahowadi ta Aluꞌaluwane hilauvai, wuwuna ana oleya nigele hiyaꞌita yo nigele hiyahanapui. Na hesi Tauhagune amhanapuiyaꞌo iya hauga maudoina atemiyai imiyamiya. 


text:
Na hauga muhamuhana ainai mata yalaugabaigomiu, ta nigele mata taumiya baleꞌu hiyaꞌitauyoigau, na omiu howola abo amꞌitagau mayawahigu yamiyamiya, ainaena omiu hinage dova mayawahimiu ammiyamiya. 


text:
Na hauganane tenem ainai amhanapuigau ebeha yau Tamagu ainai yamiyamiya, na omiu aliguwai ammiyamiya na yau alimiyai yamiyamiya. 


text:
Ebe yaiya owa yagu loina uhanapuidi yo uyemidiyedi, owa bada uvelauwegauꞌo. Eena Tamagu hinage ivelauwegoꞌo yo yau hinage yavelauwego na yaveꞌitauyowegau alimwai.’ 


text:
<pb/>Ehebo Yudasa (iya nigele Yudasa Isakaliyota) Yeisu ainai iwalo, ‘Bada, vedova ta abom alimaiyai mata umahalavauyo na nigele taumiya baleꞌu aidiyai?’ 


text:
<pb/>Na Yeisu ainai iwalo, ‘Ebe owa yaiya uvelauwegau yagu walo umulitaedi, eeta Tamagu mata ivelauwego, yo ainaena Tamagu baidagu alaowa alimwai, ta owa baidamai tamiya toyawa. 


text:
Na ebe owa yaiya nigele uyavelauwegau, owa yagu walo nigele uyamulitaedi, na yagu walo nigele uyayemidiyedi. Na walone neta ambebenaledine nigele aliguwena, na hesi iya agu tauvetamale Yaubada ainaena. 


text:
na howola Tauhagune, yehaguwena Yaubada ivetamalenama iya Aluꞌaluwa Veꞌahihi, ibom mata ginauli bahudi iveꞌitagomiu, yo hinage walowone maudoidi yawalowalowedine ivenuwamwauwegomiu. 


text:
Teina na yalau vehulugomiu, ainaena yagu nuwadaumwali yamwauwi, na nuwadaumwalinane nigele dova taumiya baleꞌu yadi nuwadaumwali. Eeta havena amꞌaluꞌaluwagavai bo ammehemeheuhi. 


text:
<pb/>‘Yagu walo bada ambenalenaꞌo ebeha howola mata yalau na mulitai abo yawuyoma alimiyai. Na ebe omiu amvelauwegau, yagu laune Tamadane ainai vehabana amyaliyaya, wuwuna Tamadane iya imwalaꞌi gabaegau. 


text:
Hauga teina ainai ginaulidine yawalo mahalavaedi alimiyai, ta ebe hauga ilalaoma ainai himahalava, neta yagu walone amꞌawa moihaedi. 


text:
Mata nigele hauga daodaona yaꞌauꞌaubabada alimiyai, wuwuna baleꞌu ana tauloina, Tomodulele, ilalaoma, na iya nigele teya yana wahiyala aliguwai, 


text:
na agu loina hesi Tamagu ainaena hauga maudoina yapaipaihowaidi, ta teina ainaena taumiya baleꞌu hihanapui ebeha Tamagu yavelauwei. ‘Badagi! Amtowolo, talau.’<pb/>


text:
Na ebe lagalagaguwone nigele hiyaꞌaino, mata itom vehuludi; na ebe lagalagaguwone ainodi imwauwidi, igula yawahidi ta ebe hiꞌaino iliꞌilimani. 


text:
Eeta omiu aliguwai ammiyamiya, yau hinage alimiyai yamiyamiya. Wuwuna ebe omiu nigele aliguwai amyamiyamiya, mata nigele amyaꞌaino iliꞌilimani. Dova ebe aiwa lagalagana nigele aiwana ainai iyamiyamiya, mata nigele iyaꞌaino. 


text:
<pb/>‘Yau aiwaꞌahipuna na omiu lagalagaguwao, eeta ebe yaiya aliguwai imiyamiya, iꞌaino iliꞌilimani. Wuwuna ebe yau nigele, mata nigele hava teya namwanamwana amyapaihowai. 


text:
Na ebe yaiya iya nigele aliguwai iyamiyamiya, mata hitom vehulu ta iwelai, ta lagalaga tomtom vehuludi hitanoidi ta aiwa alaꞌalahina ainai higabudi. 


text:
Na ebe aliguwai ammiyamiya na hinage yagu walo alimiyai imiyamiya, na ebe hava nuwanuwamiu amꞌawanoi mata amlobaidi. 


text:
Ebe yagu loina ammulita moiha, yagu velau ainai ammiyamiya. Dova yau Tamagu yana loina yamulitaedi, ta yau yana velau ainai yamiyamiya. 


text:
Bada dova yawalo auligomiuꞌo na teina taꞌi yagu yaliyayaena amyaliyaya, ta nuwamiu maudoina hiyaliyaya moiha. 


text:
Nigele howahowana ta yaꞌawa taupaihowaegomiu, wuwuna taupaihowao yadi taubada yana nuwatuwu nigele hiyahanapui. Na hesi yaꞌawa augeluwoegomiu, wuwuna hava dova Tamagu ainaena yabebenalediwa bada yawalo mahalavaediꞌo. 


text:
Omiu nigele amyavesinuwaegau na hesi yau yavesinuwaigomiu ta ebeha yavetamalegomiu ta ampaihowa, na yami paihowane ainaena ainomiu namwanamwadi himahalava, na ainomiune himiya vateyai. Na hinage ebe hava yehaguwena amꞌawanoiyei, Tamagu taꞌi imohegomiu. 


text:
Neta bada yagu loinaede alimiyai yawalo mahalavaenaꞌo, ebeha amvelauyoigomiu.’ Taumiya baleꞌu Yeisu yana bodao hitaꞌwataꞌwataedi 


text:
<pb/>Yeisu hinage aidiyai iwalo, ‘Ebe taumiya baleꞌu hitaꞌwataꞌwataegomiu, amnuwatuwu avivini ebeha yau hinage mwalona hitaꞌwataꞌwataegaune. 


text:
Na ebe omiu mumugamiu dova taumiya baleꞌu mata taumiya baleꞌu hivelau alimiyai, wuwuna omiu adi geluwo. Na hesi baleꞌu teina ainaena omiu bada yavai mahalavaegomiuꞌo, ainaena nigele taumiya baleꞌu yadi boda ainai amyamiyamiya. Neta wuwuna ta mata taumiya baleꞌu hitaꞌwataꞌwataegomiu. 


text:
Amnuwatuwu avivini walo mugai yamohegomiu neta nigele teya taupaihowa yana taubada iyataudiꞌwai. Yau mugai hiveꞌalehaegau, ainaena omiu hinage dova mata hiveꞌalehaegomiu. Na ebe mugai yagu walo hiyemidiyedi omiu hinage yami walo hiyemidiyedi. 


text:
Ginauliwone yababadi teina hipaipaihowaidi alimiyai wuwuna omiu yagu bodao, yo hinage agu tauvetamalene nigele hiyahanapui. 


text:
Ebe mugai nigele yayalaoma ta aidiyai yayawalo mahalava, nigele yadi pwanoli iyamiyamiya. Na hesi bada yalaomaꞌo ta aidiyai yavenuwamwauꞌo, ainaena nigele howahowana na yadi pwanoli vehabana hiwalogeyoꞌawa. 


text:
Mugai paihowa abanuwapwanopwano mehediyai yapaipaihowaidi, neta nigele teya yaiya howahowana na ipaihowaidi. Paihowa abanuwapwanopwano hiꞌitadiꞌo ta hitaꞌwataꞌwataegau na Tamagu hitaꞌwataꞌwataei na mata iveꞌewaidi ta nigele teya yadi abauvala. 


text:
Na yadi paihowane yababadine imahalava moiha wuwuna Buki Veꞌahihi ainai iwalo yemidi mugai, iwalo: ‘Yadi taꞌwataꞌwata vehabagu nigele wuwuna.’ 


text:
na omiu hinage amwalo mahalava vehabagu, wuwuna yagu paihowa ana abavetuwuni ainaena ta wau omiu baidaguwao.’<pb/>


text:
Yeisu ana taumulitao aidiyai iwalo, ‘Bada ginauli teina yawalo mahalavaediꞌo alimiyai ainaena nigele mata aidiyena amyabeꞌu. 


text:
Wuwuna howola vada tapwalolowena hiheusiligomiu yo hinage howola hauga ilalaoma ta ebe yaiya iꞌoiye mwalowoigomiu, iya yana nuwatuwu ebeha teina Yaubada yana awanamwanamwa. 


text:
Yadi paihowa teina yababadi mata alimiyai hipaihowaidi, wuwuna Tamagu yo yau nigele hiyahanapuigai. 


text:
Ginauliwone tenem dova bada yawalo mahalavaediꞌo alimiyai eeta haugana ebe himahalava amnuwatuwu avivinidi.’ Aluꞌaluwa Veꞌahihi yana mahalava Yo hinage aidiyai iwalo, ‘Ginauliwone teina dova nigele mugai yayawalo mahalavaedi alimiyai, wuwuna yau baidamiu. 


text:
Muhamuhana na yalau iya ivetamalegaumawa ainai, ainaena mata yalaugabaigomiu na nigele teya yaiya alimiyena iyapanivilaegau yo iya walo, “Havaidova ulalau?”. 


text:
Na hesi yawalo moiha alimiyai neta inamwanamwa alili ebe yalaugabaigomiu, wuwuna ebe nigele yayalaugabaigomiu Tauhagune mata nigele iyalaoma. Na ebe yalaugabaigomiu na yalau mata Tauhagune yavetamalenama alimiyai. 


text:
Ebe ilaoma, baleꞌuwai mata yadi paihowa yababana iꞌabiye mahalavadi na Yaubada yana paihowa namwanamwana yo yana lauvetala iꞌabiye mahalavadi. 


text:
Paihowa dumwadumwaluna iꞌabiye mahalavadi wuwuna yau bada yalalau Tamagu ainai na nigele mata amyaꞌitaꞌitauyoigau. 


text:
Na lauvetala iꞌabiye mahalavadi wuwuna Yaubada Tomodulele baleꞌu loinana bada ilauvetalaenaꞌo ta yana yababa maihana iveꞌaloyaꞌo. 


text:
<pb/>‘Na veꞌita bahudi himiyamiya, na hesi nigele mata maudoina hauga teina yawalo mahalavaedi alimiyai, wuwuna nigele howahowamiu amhanapuidi. 


text:
Howola mata Aluꞌaluwa Veꞌahihi ilaoma abo iya imugaiyegomiu ginauli dumwadumwaludi maudoidi aidiyai. Na iya mata nigele yana nuwatuwuwena iyawalowalo, na hesi hava ibebenalediwa, iwalowedi, yo hinage iwalowalo ginauli mehemiyai vehabadi. 


text:
Hinage hava Tamagu yana ginauli maudoina yau aliguwena mata iꞌabiye mahalava. Neta vehabana yawalo auligomiu yawalo Aluꞌaluwana mata iveꞌitagomiu yau vehabagu.’ Nuwayababa tuluhanai yayaliyaya 


text:
<pb/>Yeisu iwalouyo, iwalo, ‘Hauga muhamuhana ainai mata nigele amyaꞌitagau, na hinage hauga muhamuhana ainai abo amꞌitagau’. 


text:
<pb/>Na tupwadi ana taumulitaowa adi geluwo aidiyai hiwalo, ‘Hava yana walo teina ana hanapu? Wuwuna alidai iwalo, “Hauga muhamuhana ainai nigele mata amyaꞌitagau, na hauga muhamuhana ainai abo amꞌitauyoigau. Wuwuna yalalau Tamagu ainai”, 


text:
eeta hava “Hauga muhamuhana ana hanapu”?’ Na hiwalo, ‘Taꞌiꞌita! Nigele tayahanapui hava vehabana iwalowalone’. 


text:
<pb/>Na Yeisu ana taumulitaowa yadi nuwatuwu bada ihanapuidiꞌo ebeha ainai hipanivila, eeta aidiyai iwalo, ‘Hava vehabana ambom ampanipanivilauyowegomiune?’ Eena iwalo, ‘Hauga muhamuhana mata nigele amyaꞌitagau, na hauga muhamuhana mulitai abo amꞌitauyoigau, awa? 


text:
Yawalo moiha alimiyai mata howola mayami nuwayababa amdoudou, na hesi taumiya baleꞌu maudoidi hiyaliyaya. Na omiu howola abo yami nuwayababane ibui ta yaliyaya. 


text:
Dova haugana ebe waihiu yana hauga labalaba ainai mata muya ilobai, na yana labalaba tuluhanai, muya maudoina inuwavehuludi, wuwuna gama bada iꞌavalaiyaꞌo ta mayana yaliyaya. 


text:
Omiu dova hinage, wuwuna nuwayababa alimiyai, hauga teina, na howola yalau gwaipilema na amꞌitagau, na vehabagu amyaliyaya moiha. Na yaliyayane mata nigele teya yaiya alimiyena iyavai vehulu. 


text:
Ta ebe hauganane ilaoma, omiu havena hava aliguwai vehabana ampanipanivila. Na yawalo moiha alimiyai ebe yehaguwena Tamagu ainai hava vehabana amꞌawanoi, imohegomiu taꞌi. 


text:
Mwalona ta wau nigele teya hava vehabana yehaguwena amyaꞌawaꞌawanoi. Ainaena teina hauga ebe hava nuwanuwamiu vehabana amꞌawanoi mata imohegomiu, na ainaena amyaliyaya moiha. 


text:
<pb/>‘Bada walo vegevegediyena ginauli teina yawalo mahalavaediꞌo alimiyai. Na howola hauga ilalaoma mata nigele walo vegevegediyena yayawalo auligomiu, na hesi Tamagu vehabana yawalo mahalava moiha alimiyai. 


text:
Hauga howola ainai omiu yehaguwena amꞌawanoi Yaubada ainai, na mata nigele yau vehabamiu yayaꞌawaꞌawanoi, 


text:
wuwuna Tamagu iya bada ivelauwegomiuꞌo. Na yana velauwegomiune wuwuna omiu amveluwegau, yo hinage amyemidiyegau ebeha Yaubada ainaena yalalaomane. 


text:
Yau Tamagu ainaena yalaoma ta baleꞌuwai yamiyamiya, ainaena teina hauga baleꞌu yalalaugabaei ta yawuwuyo Tamagu ainai.’ 


text:
<pb/>Eena ana taumulitao hibenalei ta hiwalo auli, hiwalo, ‘Bada, teina hauga bada uwalo mahalavaꞌo moiha alimaiyai, na havena walo vegevegediyena. 


text:
Teina ainaena ebe ahanapu iliꞌilimanigo neta owa ginauli bagibagilidi uhanahanapuidi. Ainaena nigele mata ayapanivilaego, wuwuna bada yama nuwatuwu maudoidi uhanahanapuidi. Na bada ayemidiyegoꞌo ebeha owa Yaubada ainaena ulalaomane.’ 


text:
Na howola abo hauga imahalava, nuwana tawalo, bada hauga imahalavamaꞌo, na maudoimiu amtaubudebudeyanaei yami dalava aidiyai, na yau yabom yamiyamiya. Ta nigele ebeha yau yabom, na hesi Tamagu baidagu. 


text:
<pb/>‘Walo teina yawalo mahalavaediꞌo alimiyai ta ebe mayami nuwadaumwali ammiyamiya, wuwuna yau baidamiu. Hinage howola abo baleꞌu ainai vitai amlobai na hesi amꞌatepatu, wuwuna yau baleꞌu maudoina ana loina yawahiyala gabaenaꞌo.’<pb/>


text:
Ginauli teina Yeisu bada iꞌataꞌidiꞌo ta galewa ainai itamayahi, ta iꞌawaꞌawanoi, iwalo, ‘Tamagu, yagu hauga bada ibwalenimaꞌo. Ainaena yau natum mata yam wasawasa umohegau ta yam wasawasa yaꞌabiye mahalava. 


text:
Dova owa loina umohegau tomowa maudoidi vehabadi, na ainaena yau yawahi miyamiya vateyaina tomowaowa yamohe geyoꞌawaei aidiyai. 


text:
Neta yawahi miyamiya vateyaina mata tomowa hihanapuigo ebeha owa ubom Yaubada moiha, yo yau Besibesinanagu hihanapuigau ebeha owa uvevetamalegaumane. 


text:
Baleꞌu teina ainai yam wasawasa yaꞌabiye mahalavayaꞌo, wuwuna yagu paihowao umomohegauwa bada yaveꞌovidiꞌo. 


text:
Tamagu ee, owa, teina hauga mehemwai uꞌabiye wasawasaegau, dova mugai owa na yau yada wasawasawa ainai tamiyamiya, na mulitai baleꞌu taꞌaꞌatububunine. 


text:
<pb/>‘Ta mumugam maudoina bada yaveꞌitaenaꞌo hiya taumiya baleꞌu umomohegaune aidiyai, wuwuna owa yam bodao na umomohegaune, ta yam walo maudoina himulitaedi, 


text:
Eeta walowa umomohegaune bada yaveꞌitadiꞌo ta atediyai himwaudiꞌo, ainaena hihanapu iliꞌilimanigau ebeha owa alimwena yalalaomane, yo hinage hiyemidiyegau ebeha owa uvetamalegaumane. 


text:
Ainaena teina hauga vehabadi yaꞌawaꞌawanoi alimwai. Nigele ebeha taumiya baleꞌu vehabadi, na hesi bodaone umomohegaune vehabadi, wuwuna hiya yam bodao. 


text:
Na yam bodaone yau yagu bodao dova hinage yagu bodaone owa yam bodao. Eeta yada bodaone yadi yemidi ainaena yavewasawasaꞌo. 


text:
Na yau hauga teina baleꞌu yalaugabaei na alimwai yalaowa, na hiya baleꞌuwai himiyamiya, vehabadi yaꞌawaꞌawanoi. Tamagu tauwahiyala yeham alaꞌalawowolina ainaena uꞌita avivinidi na yeham umomohegauwa, ainaena hiyeboda ehebo, dova owa na yau taveꞌehebone. 


text:
Haugana yau baidadi yam wahiyalane umohegauꞌo ainaena yaꞌiꞌita avivinidine, ta nigele teya yayagabaei, na ehebo aꞌava yababa ainaena mugai Buki Veꞌahihi ainai iwalo mahalavaꞌo ta ebe iꞌwadalele. 


text:
<pb/>‘Ta yau bada teina na yalalaowa alimwai, na yagu walo teina baleꞌuwai yagu bodao yawalowalowedine aidiyai ebe yagu yaliyaya ainaena hiyaliyaya mwalaꞌina. 


text:
Ta tomowadine yam walo bada yamohediꞌo, na hesi taumiya baleꞌu hiveꞌalehaedi, wuwuna hiya nigele taumiya baleꞌu yadi boda aidiyai hiyamiyamiya, dova hinage yau nigele yadi boda ainai yayamiyamiya. 


text:
Nigele yayaꞌawanoi vehabadi ta ebeha baleꞌuwena uvai mahalavaedi, na hesi yaꞌawaꞌawanoi vehabadi ta ebe havena Tomodulele iꞌabiꞌabitowoidi. 


text:
Dova owa uvetamalegauma taumiya baleꞌu aidiyai yau hinage teina yavetamaledi taumiya baleꞌu aidiyai. 


text:
Yagu bodao vehabadi yatalamwegau alimwai ta ebe hauga ilalaoma ainai hiya hinage hitalam moiha alimwai. 


text:
<pb/>‘Tamagu yo, nigele ebeha hibom vehabadi yayaꞌawanoi, na hesi hiya hinage mulitai yadi walowena hiyemidiyegau vehabadi. 


text:
Yaꞌawanoi alimwai ta ebe maudoidi hiveꞌehebo alidai, dova owa na yau ehebo taꞌi, na ainaena taumiya baleꞌu hiyemidiyegau ebeha owa uvevetamalegaumane. 


text:
Mugai yam wasawasa umomohegauwa bada bodadine yamohediꞌo, ta ainaena hiveꞌeheboꞌo, dova tabom yada veꞌehebone. 


text:
Ta yau aidiyai yamiyamiya, owa hinage aliguwai umiyamiya, ta teina ainaena hiveꞌehebo moiha. Ta teina ainaena taumiya baleꞌu hihanapuigau ebeha owa uvetamalegauma, yo hinage hihanapuigo ebeha owa hiya uvelauwedi, dova yau uvelauwegau. 


text:
<pb/>‘Tamagu yo, hiya bada umohediꞌo aliguwai nuwanuwagu na baidaguwao amiyamiya. Ta tenem ainaena yagu wasawasawa umomohegauwa hiꞌita, wuwuna mulitai abo baleꞌu upaihowai owa uvelau mugaiyegau. 


text:
<pb/>‘Tamagu yo, owa taudumwalu, na taumiya baleꞌu nigele hiyahanapuigo, na hesi yau yahanapuigoꞌo. Na hinage teina bodaone bada hihanapuigoꞌo ebeha owa uvetamalegaumane. 


text:
Eeta mumugam yaveꞌitaenaꞌo aidiyai, na howola abo yaveꞌitauyoidi ta hihanapu iliꞌilimanigo, na ainaena yam velaune ateguwai imiyamiya, hiya hinage atediyai imiyamiya, na yau hinage atediyai yamiyamiya.’<pb/>


text:
Yeisu yana awanoi iveꞌoviyaꞌo, ta ana taumulitaone baidanao hilau ta ehebo weꞌaha yehanaede Kidiloni higeyoꞌawai, ta hilau Olibe oyana ainai hiluluwune. 


text:
<pb/>Yudasa iya tauhuhulane dalavanane ihanahanapui, wuwuna hauga maudoina Yeisu mayana taumulitao tupwanane ainai hilaulau. 


text:
Eeta Yudasa tauꞌalehaone baidanao hilalaune tupwanane ainai, mayadi wodam yo lampa yo hinage mayadi gogoꞌaleha, wuwuna tauꞌalehaone hiya taupwaoliwo yo Palisiwo hivetamaledi Yudasa baidadi. 


text:
<pb/>Na Yeisu bada ihanapuiyaꞌo hava mata imahalavane ainai, eeta ilau ta tauꞌalehaone ipapanivilaedine, iwalo, ‘Yaiya ambehabehaeine?’ 


text:
<pb/>Na hiya hiwalo, ‘Ehebo Nasaleti towahona, yehanaede Yeisu.’ Ta Yeisu aidiyai iwalo, ‘Yau teina.’ Yudasa na tauꞌalehawone baidanao hitowotowolo. 


text:
<pb/>Tauꞌalehaone hitowolouyoma baleꞌuwena na hinage Yeisu ipanivilauyone, iwalo, ‘Yaiya yede ambehabehaeine?’ Na hiwalo, ‘Ehebo Nasaleti towahona, yehanaede Yeisu.’ 


text:
<pb/>Na hinage aidiyai iwalouyo, iwalo, ‘Bada alimiyai yawaloꞌo ebeha yau teina, na ebe yau amꞌabi avivinigau agu taumulitaone amtalamwedi ta hilau yadi dalavai’. 


text:
Yeisu walone teina dova iꞌaꞌataine wuwuna yana awanoiwa ebe imahalava iliꞌilimani, haugana iwalo: ‘Tamagu tomowaowa umomohegauwa nigele teya yayagabaei.’ 


text:
<pb/>Na Saimoni Pita vahalinai itowotowolo yana aleha elepana iwunihiyama ta ehebo taupwaoli mwalaꞌina yana taupaihowa talina tautuwana itotomvehulune, yehanaede Maki. 


text:
<pb/>Na Yeisu iwalo Pita ainai, ‘Yam elepane umwauyoi abamwauwinane ainai, nigele howahowana agu muya vedinane ulaugagayowei. Wuwuna vedi teina Tamagu imohegau ta ebeha yanuma.’ Yeisu hivetowolo Anase mehenai na Pita iuvala 


text:
<pb/>Tauꞌalehaone mayadi taumugaiwo yo Yudeyaone mayadi taupaihowao Yeisu hiꞌabi avivini ta nimanane hipaidi. 


text:
Iꞌovi na hilalaweine Anase yana vadai, Anase iya Kayapasi bwahiyana, bolimai tenem ainai Kayapasi iya taupwaoli adi taumugai mwalaꞌina. 


text:
Na hinage iya Kayapasi mwalona Yudeyaone aidiyai iwalo. ‘Howahowana teya towaho imwalowoi tomowa maudoidi vehabadi’. 


text:
<pb/>Na Yeisu hilauvai yo ana taumulitaone hitau bwau Saimoni Pita na ehebo hinage Yeisu ana taumulita iya taupwaoline mwalaꞌinane ana gelu ta bodaone baidadiyao hiluluwune taupwaoline mwalaꞌinane yana vadai. 


text:
Pita nigele iyaluwu na hesi awaꞌedane vahalinai itowotowolo, eena taumulitawa iya taupwaoli mwalaꞌina ana geluwa imahalavauyoma ta awaꞌedane ana tauꞌita avivini ehebo waihiu ainai iwalo ebeha Pita hinage iluwu, eeta waihiuwa italam ta Pita iluluwune. 


text:
<pb/>Na waihiuwa Pita ipanivilaei iwalo, ‘Owa nuwana ehebo Yeisu ana taumulita, awa?’ Na Pita iuvala iwalo, ‘Yau nigele’. 


text:
<pb/>Na hauganane gwaugwau ana hauga, ta taupaihowaone yo tauꞌalehaone aiwa hiyuvi na himwaimwaibwa, eena Pita iluwu aidiyai ta baidanao himwaimwaibwa. 


text:
<pb/>Na taupwaoline mwalaꞌinane Yeisu ipanivilaei, ‘Yaiyadiwo amtaumulitaone yo hinage vedova yam veꞌita aidiyai’. 


text:
<pb/>Na Yeisu iwalo, ‘Yau yagu veꞌitane maseleyai yo vada tapwalolo holadiyai, yo hinage Yelusalem vada tapwalolo mwalaꞌina holanai, eena hiya Yudeyaone maudoidi hauganane ainai hiluwuluwu ta bada yagu veꞌita hibenalediꞌo, wuwuna nigele aidiyena yayaveꞌita dawani. 


text:
Na hava wuwuna ta nigele hiya aidiyai uyapanivilane, wuwuna hiya yagu walo maudoina bada hibenalediꞌo na hava yagu walo aidiyai bada hihanapuiyaꞌo.’ 


text:
<pb/>Hauganane Yeisu yana walo tenem dova iwalo mahalavaei, ehebo tauꞌaleha vahalinai itowotowolo nimanaena Yeisu iꞌoꞌoinavanavavaine na iwalo, ‘Hava vehabana taupwaoli mwalaꞌina uwalowalo mehei’. 


text:
<pb/>Towahonane yana walo Yeisu iyemaiha iwalo, ‘Ebe hava yagu walopwano, uwalo mahalava tomowa aidiyai, na ebe yagu walo dumwaluna hava vehabana utatalaigaune?’ 


text:
Na Anase Yeisu ivetamalei, ta maꞌana pai tauꞌalehaone hilalaweine taupwaoli mwalaꞌina Kayapasi ainai. 


text:
<pb/>Na Pita besiwa baidadi hitowotowolo na himwaimwaibwa, ta hipanivilaei, hiwalo, ‘Owa teina towahone ana taumulita teya, bo?’ Na Pita hinage iuvala iwalo, ‘Yau nigele’. 


text:
<pb/>Na taupwaoli mwalaꞌina yana taupaihowa teya mwalona Pita talinanane itotomvehulune ana gelu ehebo Pita hinage ipanivilauyoi iwalo, ‘Owa hinage Yeisu baidam alowai yaꞌiꞌitagomꞌune awa?’ 


text:
Na Pita hinage iuvala, na tenem hauganane ainai amꞌamne idodoune. Yeisu yana lauvetala Pailato mehenai 


text:
<pb/>Eeta Yeisu Kayapasi yana vadaena hilauvai ta hilalaweine tauloina mwalaꞌina, Pailato yana vadai, na bada malane itomyaꞌo, eeta nigele howahowana Yudeyaone hiluwu Pailato yana vadai, wuwuna hauganane ebe Buidiꞌwa guyauna hiꞌai nigele howahowana Loma tomowana yana vadai hiluwu, neta yadi veꞌahihi mwalaꞌina. 


text:
Ainaena Pailato ibwalenima yana vadaena ta ipapanivilaedine, iwalo, ‘Hava yami veꞌewa teina towahone vehabana?’ 


text:
<pb/>Na Yudeyaone hiwalo, ‘Ebe teina towahone nigele taupwanoli, mata nigele ayalauvaiyama alimwai’. 


text:
<pb/>Na hinage Pailato aidiyai iwalo, ‘Ausala, yede ambom amlauvai amlawei na yami loinaena amlauvetalaei.’ Na Yudeyaone hiwalo, ‘Ai nigele ama talam ebeha towaho teya yana mwalowoi vehabana aloina’. 


text:
Na Yeisu yana mwalowoi aiwa lagalagana ainai vehabana mwalona bada ibom iwalowediꞌo ta teina haugane ainai walowone hibwabwaleni iliꞌilimani. 


text:
<pb/>Ta Pailato iluwuyo yana vadai, na Yeisu iyogaei ta hinage iluluwune ainai, ta ipapanivilaeine, iwalo, ‘Owa Yudeyaone yadi tauwasawasa?’ 


text:
<pb/>Na Yeisu iwalo, ‘Teina owa yam nuwatuwu ebeha yau Yudeya yadi tauwasawasa, bo nuwana tomowa yadi walo?’ 


text:
<pb/>Na Pailato iwalo, ‘Yau nigele Yudeya towahona, owa hesi yam tomowao yo yam taupwaoliwo hilalauvaigomane aliguwai, hava yede yam pwanoline?’ 


text:
<pb/>Na Yeisu iwalo, ‘Yagu abaloina nigele teina baleꞌuwai, wuwuna ebe yagu abaloina moiha teina baleꞌuwai mata yagu hevahevaliwo hiꞌaleha vehabagu na nigele howahowana Yudeyaone hiꞌabi avivinigau, na hesi yagu abaloina hali tupwai’. 


text:
<pb/>Hinage Pailato ipanivilaei iwalo, ‘Moiha owa tauwasawasa?’ Yeisu iwalo, ‘Ehe, neta dova yau tauwasawasa. Yalaoma baleꞌuwai hilabahigau ebeha yavetauwasawasa na mumuga dumwadumwaluna yawalo mahalavaei. Ebe yaiyadiwo nuwadi himasele mata walomoiha hiꞌawa abiyei.’ 


text:
<pb/>Na hinage Pailato ipanivila, ‘walomoiha hava?’ Pailato ibwaleniuyoma na Yudeyaone aidiyai iwalo, ‘Nigele teya pwanoli yayalobai ainai’. Pailato iloina Yeisu yana mwalowoi vehabana 


text:
<pb/>Pailato iwalo Yudeyaone aidiyai, ‘Omiu mumugamiu neta ebe Buidiꞌwa guyauna ana hauga ainai mata teya taupwanoli yalivahi vehabamiu, ainaena vedova, nuwanuwamiu Yudeya yami tauwasawasa yalivahi vehabamiu?’ 


text:
<pb/>Maudoidi hiwuiwui mwalaꞌina na hiwalowalo, ‘Havena iya na hesi Balabasi ulivahi’. Na Balabasi iya tauꞌaivavali mwalaꞌina.<pb/>


text:
Hinage haihaili womawomalina hivai ta ana pwaopwaomi hipai ta uluꞌulunai himwamwauwine yo hinage luwuluwu hawahawawalina hivai ta hiveveluwuine, 


text:
mulitai hilaoma vahalinai na hiꞌabiꞌabitalawahiyei hiwalo, ‘Yauwedo, owa Yudeya yadi tauwasawasa!’. Na hinage nimadiyena higohagohanavanavai. 


text:
<pb/>Pailato ibwalenima ta bodaone aidiyai iwalo, ‘Amꞌita towahowa teina yamahalavaenamaꞌo ta ebe amhanapui neta nigele teya pwanoli yayalobai ainai’. 


text:
Na mulitai Yeisu uluꞌuluna maꞌana pwaopwaomi yo maꞌana luwuluwu hawahawawalina hibwaleniyenama, na Pailato bodaone aidiyai iwalo, ‘Towahowa teina amꞌita’. 


text:
<pb/>Na taupwaoliwo yadi babadao mayadi taupaihowao Yeisu hiꞌita ta hiwuiwui hiwalo, ‘Amtutu yepatu’. Na Pailato aidiyai iwalo, ‘Ambom amlauvai ta amtutuye patu, wuwuna yau nigele teya yana pwanoli yayalobai’. 


text:
<pb/>Ta Yudeyaone hiwalouyo, hiwalo, ‘Yama loina neta iya bada mata imwalowoi, wuwuna iꞌoyama ebeha iya Yaubada Natuna’. 


text:
Na hinage Yeisu ilauvaiyoi ta hiluluwune yana vadai na ipanivilaei, iwalo, ‘Owa havaena ulalaomane?’ Na Yeisu nigele hava teya iyawalowei; bada inobu. 


text:
Ta Pailato iwawalouyone, ‘Nigele yagu panivilane uyayemaiha awa? Na uhanapuiyaꞌo ebeha mayagu loina ta hilivahigo na mayagu loina ta umwalowoi.’ 


text:
<pb/>Yeisu iwalo, ‘Nigele teya yam loina aliguwai imiyamiya ebe Yaubada nigele iyatalamwegau alimwai, na hesi uhanapui neta towahone iya itatalamwegaune yam loina ainai, iya ana veꞌewa mwalaꞌina, na abo owa’. 


text:
<pb/>Pailato walone tenem ibenalei ta nuwanuwana mwalaꞌina ebeha Yeisu ilivahi. Na Yudeyaone hiwuiwui mwalaꞌina hiwalo, ‘Ebe neta towahone ulivahi, owa nigele Sisa ana gelu. Wuwuna neta towahone iwalo ebeha iya tauwasawasa, ainaena tahanapuiyaꞌo ebeha iya Sisa ana aleha.’ 


text:
<pb/>Ta Pailato yadi walone ibenalei eeta Yeisu ilauvai ibwaleniyenama ta Pailato imiyatalu yana abamiya talitalini ainai, Yudeyaone yadi yeha neta Gabata. 


text:
Na bada mahana alaꞌalapwahi ainai mulitai abo vali ahubena, na Buidiꞌwa guyauna hiꞌai. Ta Pailato iwalo, ‘Amꞌita yami tauwasawasa teina’. 


text:
Na hiya hiwuiwui hiwalo, ‘Amtutuye patu’. Hinage Pailato ipanivilauyo, ‘Vedova ta yami tauwasawasa na ebeha hiꞌoiye mwalowoi?’ Na taupwaoli mwalaꞌidi yana walone hiyemaiha hiwalo, ‘Yama tauwasawasa Sisa ibom’. 


text:
<pb/>Eeta Pailato italam ta ebe Yeisu hiꞌoiye patu. Yeisu ana tutuye patu Tauꞌalehaone Yeisu hiꞌabi avivini ta hilalaweine. 


text:
Ibom ana aiwa lagalagana iꞌavalai ta hilalaune tupwa ehebo ainai yehanaede uluꞌulu dalavana (na alina Yudeyaena hiwalo Goligota). 


text:
Ta tenem ainai hiꞌoiye patu na hinage towatowaho bwau hiꞌoiye patudi ta hivetowolodine vahalinai, ehebo nima tautuwanaena na ehebo nima ehaꞌehanaena na Yeisu ahipuwai. 


text:
<pb/>Pailato ilaulele ta hiꞌoꞌoiye patune Yeisu ana aiwa lagalaganane ainai, iwalo:<pb/>‘Yeisu towaho Nasaleti iya Yudeya yadi Tauwasawasa’ 


text:
<pb/>Na tupwanane ainai Yeisu hiꞌoiye patune nigele amwaha daodao Yelusalem ainaena, eeta laulelene Yeisu vahunai himwamwauwiwa Yudeyaone maudoidi hivavahiline, wuwuna alina tonuga ainaena, hilelelene, alina Yudeya alina Loma na alina Gilisi. 


text:
Na Yudeya yadi taupwaoli babadadiyao hilaoma ta Pailato ainai hiwalo, ‘Taubada, hava wuwuna ulele uwalo, Yudeya yama Tauwasawasa? Na hesi ebe ulele uwalo teina towahone iwalo ebeha iya Yudeya yadi Tauwasawasa.’ 


text:
<pb/>Na tauꞌaleha hitau vehopali Yeisu hiꞌoꞌoiye patune, ana aleꞌowa hivaidi ta higuyauwei hibom aidiyai na ana luwuluwu hivai ta hibom hiwalo havena tapulipulihi, wuwuna luwuluwu mwalaꞌina na tabatabana na nigele ana dahe, eeta ehebo aiꞌopiꞌopi hipaihowai dova kati, ta ebe yaiya imugai abo luwuluwunane ivai. Nuwatuwunane dova hipapaihowaine ta ebeha hava Yaubada yana Buki Veꞌahihi ainai iwawaloweiwa ana moiha imahalava haugana iwalo:<pb/>‘Agu aleꞌo higuyauwedi’, na agu luwuluwu hiꞌaiꞌopiꞌopiyedi. 


text:
<pb/>Na Yeisu ana aiwa lagalagana vahalinai waiwaihiu hitau vehopali hitowotowolo, hiya Yeisu hinana matahina yo vali Meli iya Kilopasi mwanena, na hinage Meli Magidalaena. 


text:
Tenem ainai Yeisu iꞌitadobi ta hinanane waiwaihiuwone baidanao hitowotowolo iꞌiꞌitadine na hinage taumulitawa iya ivelauwei moiha iꞌiꞌitane, na hinanane ainai iwalo, ‘Hinagu, natum uꞌita’. 


text:
<pb/>Na hinage ana taumulitane ainai iwalo, ‘Augelu, hinam uꞌita’. Tenem ainai Yeisu yana mwalowoi tulahanai taumulitawa Yeisu hinanane ilauvai hilau yana vadai ta iꞌita avivinine. Yeisu yana mwalowoi 


text:
<pb/>Tenem hauganane ainai Yeisu ihanapuiyaꞌo ebeha ginauli maudoina bada hiꞌoviꞌo ta iwalo, ‘Gadogune imaguni’. Ta teina walone ainaena Buki Veꞌahihi yana walomahalava ibwaleni iliꞌilimani. 


text:
Tupwanane ainai waini mayumayuyuna mavedina himwauwi ta imiyamiya, na balou hivai ta hiyebuta weꞌahane mavedina ainai na teya aiwa yehanaede hisopa hivai ta baloune mabutabutana hiꞌatuwomalei na hivelele haeyei Yeisu awanai ta imalahuhuine. 


text:
Mulitai Yeisu iwalo, ‘Bada iꞌoviꞌo’. Eeta uluꞌuluna iyagelo na yawahina iꞌoꞌovine. Yeisu luhuluhuna hiwomali 


text:
<pb/>Yeisu yo towatowahowowa hitau bwau hitutuye patudi na Yudeyaone adi taumugaiwone hilau ta Pailato ainai hiꞌawanoi ebe howahowana italam ta aedine higodudi na ebe himwalowoi mwayamwayau ta ebe hiꞌavala aituluwuwedi adi aiwa lagalaganane aidiyena, wuwuna bada ahubena mwalaꞌina ilau tebitebiniyaꞌo, eeta hiya nigele nuwadi ebeha towatowahowone besiwa hiꞌabaꞌabahi ahubena tapwalolo ainai. 


text:
Nigele ta Pailato italam ta tauꞌaleha tupwadi ivetamaledi hilau towatowahowone hitau bwauwa aedine higogodudine, ta himwamwalowoine. 


text:
Yau ana taumulita teya hava meheguwena yaꞌiꞌitadine teina vehabana yawalowalo alimiyai ta ebeha walo moihana teina amhanapui yo amyemidiyedi. 


text:
Teina ginauliwone bada hibwaleniꞌo, ta ebe Buki Veꞌahihi yana walomahalava ibwaleni iliꞌilimani, hauganane iwalo, ‘Nigele mata teya hilihiliyanane hiyagodu’. 


text:
Na hinage Buki Veꞌahihi yana walomahalava teya iwalo, ‘Towahonane hiwowomaline mata mulitai abo hiꞌita’. Yeisu ana mwau magaiyai 


text:
<pb/>Ta bada ginauli maudoina hiꞌoviꞌo na ehebo towaho ilaoma ta Yeisu taunane Pailato ainai iꞌaꞌawanoiyeine. Iya Alimatiya towahona, yehanaede Yosepa, na hinage iya Yeisu ana taumulita dawadawanina, wuwuna Yudeyaone adi taumugaiwone aidiyai imeheuhi, na Pailato italam Yosepa ainai ta Yeisu tauna ivavaine. 


text:
Hinage Nikodimo ilaoma Yosepa ihagui ta Yeisu taunane hivavaine. Iya Nikodimonane mwalona masigiliyena ilau Yeisu ainai ta baidana hiꞌaꞌaubabadane, na Nikodimo woloi teya mwalaꞌina na vitavitaina ivai ta ilawenama, na woloinane ana vitaine dova towaho ana vitai na aiwa bwau aidiyena hipapaihowaine hiya hiwalo mulo yo aloe. 


text:
Ta towatowahowone hitau bwau Yeisu taunane hivai ta woloinane ainaena hiyewoloi na aleꞌo daodaodi, na hewahewadi ainaena hihuma woloine baidana, bada dova Yudeyaone yadi yemagai yo yadi atuꞌatububuni taumwalomwalowoi vehabadi. 


text:
Na Yeisu yana abamwalowoi vahalinai, teya tanovi, na ainai magai, na magainane nigele teya taumwalowoi hiya mwauwi ainai. 


text:
Ta magainane ainai Yeisu taunane himwamwauwine, wuwuna vahalidiyai na hinage bada Yudeyaone yadi tapwalolo ana ahubena ilautebitebiniyaꞌo.<pb/>


text:
Bada wiki ana ahubena mugamugaina ibwaleniꞌo ta howola maguguyouna, Meli Magidalaena ilau magaiyai ta magaine ana oiꞌauhi gaima bada hiveꞌiwahiyenaꞌo. 


text:
Na isagena iwuyo ta Pita na Yeisu ana gelu moihawa aidiyai iwalo, ‘Badawa magaiyena bada hivaiyaꞌo ta havaidova himwauyaꞌo’. 


text:
Hitau bwau hitowolo na hilalaune magaiyai, na yadi laune ainai hisagesagena mohili ta Yeisu ana gelu moihane itauwahiwahiyala ta imumugaine magaiyai, 


text:
ta ipwagogo na iꞌitaluwu magaine holanai ta huma aꞌava iꞌiꞌitadine hidabadabalala na nigele iyaluwu. 


text:
Mulitai abo Saimoni Pita igavaibwaleni ta itauꞌaliꞌaliline magaine holanai na hinage humaowone iꞌiꞌitadine himiyamiya. 


text:
Mulitai abo towahowa taubwaleni mugaiwa iluluwune magaine holanai Pita ainai, ta hinage aleꞌowone iꞌitadi ta iꞌawa moihane. 


text:
(Na hesi nigele hiyanuwamasele Buki Veꞌahihi yana walomahalava, iwalo, ‘Iya mata itowolouyo’.) Yeisu yana mahalava Meli Magidalaena ainai 


text:
Na Meli ibom itowolo magaine papalinai iꞌaiꞌaimehelino, na mamehelinona ipwagogo ta iꞌita luwu magaine holanai. 


text:
Na tausagenawasa bwau iꞌiꞌitadine ehebo Yeisu abaꞌulunai na ehebo abaꞌaenai himiyamiya na adi luwuluwu hewahewadi. 


text:
<pb/>Na hitau bwau Meli ainai hiwalo, ‘Hava vehabana udoudoune?’ Na aidiyai iwalo, ‘Yagu Bada magaiyena hivaiyaꞌo na nigele yayahanapui havaidova himwamwauwine’. 


text:
Iwalo iꞌovi na ebeha iꞌita gwaipile ta Yeisu vahalinai itowotowolo, na hesi nigele iyahanapui ebeha iya Yeisu. 


text:
<pb/>Eeta Yeisu Meli ainai iwalo, ‘Waihiu, hava vehabana uꞌaiꞌaimehelinone, na yaiya ubehabehaeine?’ Na Meli yana nuwatuwu ebeha tanovi ana taupaihowa teya, eeta iwalo, ‘Taubada ebe owa uvavai mahalavaeine uwalo mahalavaei, havaidova ta yavai’. 


text:
<pb/>Na Yeisu Meli yehanane iꞌatai, iwalo, ‘Meli!’. Na Meli iꞌita gwaipile iwalo, ‘Labonai’. (Yudeyaone alinadiyena ana bui neta Tauveꞌita.) 


text:
<pb/>Yeisu iwalo, ‘Havena aliguwai uꞌabiꞌabi. Nigele yayahae Tamagu ainai na hesi ulau ta tahiguwone nuwadiyai umwauwi, yahahae Tamagu ainai na omiu hinage Tamamiu, yagu Yaubada na hinage yami Yaubada.’ 


text:
<pb/>Na Meli ilau taumulitaone aidiyai iwalo, ‘Badawa yaꞌitayaꞌo’. Na hava Yeisu iwawaloweiwa, iwalowedine taumulitaone aidiyai. Yeisu yana mahalava ana taumulitaone aidiyai 


text:
<pb/>Wiki ana ahubena mugamugaina, lavilavinane ainai taumulitaone ehebo vada ainai hiluwu ta awaꞌedane higudui na holanai himiyamiya, mayadi meheuhi Yudeyaone aidiyai. Na Yeisu ilaoma ahiꞌahipudiyai itowolo ta iwalo, ‘Havena ammehemeheuhi’. 


text:
<pb/>Na hinage Yeisu aidiyai iwalo, ‘Havena ammehemeheuhi, na hesi amꞌatepatu, wuwuna Tamagu iya ivetamalegauma na yau yavetamalegomiu’. 


text:
Na hinage iwalo, ‘Ebe towaho yadi pwanoli amnuwahamuidi, mata Yaubada inuwahamuidi, na ebe nigele, mata besiwa imiyamiya aidiyai’. Tomasi yana awaꞌoyaꞌoyama 


text:
<pb/>Tomasi iya hitau 12 aidiyena na yehana bwauna Patubwau, haugana Yeisu itaumahalava iya nigele baidadi. 


text:
Tupwadi hiwalolau Tomasi ainai hiwalo, ‘Yada Bada aꞌitayaꞌo’. Na iya iwalo, ‘Neta amꞌoꞌoyama, yau ebe ana elowone aidiyai nimagune yamwauwidi yo yaꞌabisawahidi abo yayemidi’. 


text:
<pb/>Wiki ehebo iꞌovi na taumulitaone vada ehebonane ainai hiluwu na higudu auhiyoidi ta holanai himiyamiya, na Tomasi baidadi. Na Yeisu ibwalenima ta ahiꞌahipudiyai itowolo, na iwalo, ‘Havena ammehemeheuhi’. 


text:
Na Tomasi ainai iwalo, ‘Nimagigim utautuwuyama nimagu ainai ta uꞌita. Na hinage nimam utautuwuyama luhuluhugu ainai ta umwauwi na havena unuwanuwatuwu bwaubwau na uꞌawaꞌawa oyaꞌoyama.’ 


text:
<pb/>Na Yeisu ainai iwalo, ‘Tomasi bada uꞌitagau ta uyemidiꞌo, awa? Na hiya nigele hiyaꞌitagau na hesi hiyemidiyegau mata moiha hiyaliyaya.’ Buki teina ana lele vehabana 


text:
<pb/>Ta Yeisu abaꞌita bahudi ipaihowaidiꞌo ana taumulitaone mehediyai, na maudoina nigele yayaleledi teina Bukine ainai. 


text:
Na bada vihavihadi teina amvahili ta amhanapui yo hinage Yeisu amyemidiyei ebeha iya Yaubada yana Besinana na Yaubada Natuna ta Yeisu yehanaena yawahi miyamiya vateyaina amvai.<pb/>


text:
Temdova yana mahalava aidiyai. Ana taumulitaone teina Saimoni Pita yo Tomasi, iya hiwalo Patubwau yo Nataniyela iya yana dalava Kena, neta Galili holanai, na hinage Sebedi natunaone, yo hinage bwau taumulitaone baidadiyao. 


text:
Tenem ainai Saimoni Pita taumulitaone aidiyai iwalo, ‘Augeluwo, nuwana yalalau yayama’. Na ana geluwone hiwalo, ‘Ehe inamwanamwa, talaowa’. Ta maudoidi higelu wagaena hiwowohene, na tenem boniyainane ainai hiyama ahubena na nigele teya yama hiyaꞌona. 


text:
<pb/>Na bada malane itomtom ta taumulitaone Yeisu hiꞌiꞌitane maguwai itowotowolo, na hesi nigele hiyahanapui ebeha iya Yeisu. 


text:
<pb/>Na hinage aidiyai iwalo, ‘Amtaudobi ta vinayane amyahuwei wagane ateyaniyena na yama amꞌonadi’. Eeta yadi vinayane hiyahuwei na yama bahudi hiꞌoꞌonadine, ta nigele howahowadi vinayane hiniulihini. 


text:
<pb/>Tenem ainai Yeisu ana taumulitawa iya ana gelu moihawa Pita ainai iwawalone, iwalo, ‘Tenem iya yada Badawa’. Hauganane Pita ibenalei ebeha yadi Badawa, ana luwuluwu iliꞌwa na idadalahugune niꞌuwai. 


text:
Na Yeisu ana taumulitaone maudoidi hiwohema vinayane mayamadi hiniulidima ta hidudunane maguwai, wuwuna leꞌawane nigele amwaha daodao. 


text:
<pb/>Ta Saimoni Pita wagai igeluyo ta vinayawa iniulihini maguwai, na vinayane imwau moiha ta yama ana bagibagili 153 hiꞌoꞌonadine na hesi vinayane nigele iyalotapulihi. 


text:
Na Yeisu aidiyai iwalo, ‘Amlaoma na amꞌai’. Hihanapuiyaꞌo ebeha iya yadi Badawa, ta nigele teya aidiyena iyapanivilaei ebeha ‘Yaiya owa?’ Wuwuna bada hihanapuiyaꞌo. 


text:
Teina Yeisu yana mahalava tonugana ana taumulitaone aidiyai yana towolouyo tuluhanai. Yeisu na Pita yadi aubabada 


text:
<pb/>Hiꞌai iꞌovi na Yeisu iwawalone Saimoni Pita ainai, iwalo, ‘Saimoni owa Yoni natuna, yam velau imwalaꞌi alili aliguwai, na hiya teina tupwana awa?’ Pita iwalo, ‘Bada uhanapuigauꞌo ebeha yavelauwego mwalaꞌina’. Yeisu iwalo, ‘Yagu sipiwone uꞌita avivinidi’. 


text:
<pb/>Yeisu hinage iwalouyo, iwalo, ‘Saimoni owa Yoni natuna, uvelauwegau mwalaꞌina?’ Pita iwalo, ‘Ehe, bada uhanapuigauꞌo ebeha yavelauwego’. Ainaena Yeisu iwalo, ‘Yagu sipiwone uꞌita avivinidi’. 


text:
<pb/>Yeisu hinage yana walo tonugana Pita ainai iwalo, ‘Saimoni, owa Yoni natuna, uvelauwegau?’ Ta tenem ainai Pita nuwanane iyayababane, wuwuna Yeisu ipanivila mai tonuga ainai, iwalo, ‘Uvelauwegau?’ Na Pita iwalo ainai iwalo, ‘Bada ginauli maudoina uhanapuidiꞌo, ainaena uhanapuigauꞌo ebeha yavelauwego’. Ta Yeisu Pita ainai iwalo, ‘Yagu sipiwo uꞌita avivinidi. 


text:
Yawalo moiha alimwai neta yam hauga heda ainai ubom am luwuluwu uliꞌwaliꞌwa, na ebe nuwanuwam teya tupwa ainai ulau, mata bada ulau, na mulitai yam hauga yemala tautaubada ainai nimamne utau velele na vali tomowa am luwuluwune hiveliꞌwago na aiteya tupwa ainai nigele nuwam ulau, tupwanane ainai mata hilawego.’ 


text:
Teina walone ainaena Yeisu ilaulau livahi Pita yana mwalowoi vehabana, ta ebe yana mwalowoine ainaena Yaubada yehanane iꞌabiye mwalaꞌi. Na hinage Pita ainai iwalo, ‘Umulitaegau.’ 


text:
<pb/>Pita iꞌita gwaipile ta teya taumulitawa Yeisu ana gelu moihawa iꞌiꞌitane (iya aine hauganane ainai Yeisu vahalinai iduivahali ta ipapanivilaeine, iwalo, ‘Bada yaiya amtauhuhulane’). 


text:
Na Pita towahonane iꞌiꞌitane, imulimulitaedi ta iwawalone, ‘Bada, teina towahone vedova ana loina?’ 


text:
<pb/>Ta Yeisu Pita yana walone iyemaiha iwalo, ‘Ebe nuwanuwagu iya imiyamiya ana higa yawuyoma, neta nigele teya hava, na owa hesi umulitaegau’. 


text:
Ainaena Yeisu ana taumulitaone teina yana walone hibenalei, eeta hibom aidiyai hiꞌauꞌaubabada wuwuna yadi nuwatuwu ebeha taumulitanane mata nigele iyamwalowoi, na Yeisu nigele tenem dova iyawalo, na hesi iwalo, ‘Ebe nuwanuwagu iya imiyamiya ana higa yawuyoma, neta nigele teya hava alimwai’. 


text:
<pb/>Taumulitanane iya ginauliwone teina vehabadi iwawalo mahalavane hinage iya walowone ileleledine teina aubabadane ainai, bada tahanapuiyaꞌo hava iwalo mahalavaedine, walo moiha maudoina. 


text:
<pb/>Yeisu yana paihowa ibagibagili alili, na ebe ehebo ehebo taleledi, yanuwatuwui mata buki hibagibagili alili na baleꞌu tupwa vehopali hiꞌoiye mwau.<pb/>


text:
Yau Yude, Yeisu Besinana yana taupaihowa, na tahigu neta Yemesa. Teina yami leta yaleleyawa, omiu Tamada Yaubada ana vesivesinuwao, eeta ivelauwegomiu na Yeisu Besinana iꞌita avivinigomiu. 


text:
Yaubada yana atemuyamuya yo yana nuwadaumwali yo yana velau imwalaꞌi alimiyai. Tauveꞌita oyaꞌoyamao 


text:
<pb/>Augeluwo, nuwanuwagu ada livahi vehabana yalaulelewa, na hesi nigele howahowana, wuwuna ehebo veꞌita vaga bada alimiyai imahalavaꞌo, eeta leta teina ainaena yaguguyeigomiu ta ebe havena yada abayemidi dumwaluna amtaꞌwataꞌwataei, na hesi amꞌaipate vehabana. Wuwuna tauveꞌahihiwo ita bada Yaubada abayemidiwo imohegitaꞌo. 


text:
<pb/>Vitai teina bada alimiyai imahalavaꞌo neta tupwadi tauyababao hiꞌoyaꞌoyamaegomiu ta ami boda ainai hiluwuꞌo, eeta Yaubada yana veꞌiꞌila alidai hiya yadi veꞌitaena himwaugwaipiledi ta pwanoli adi amwaꞌamwaha aidiyai, yo hinage yada Taubada yo yada Bada Yeisu Besinana hitaꞌwataꞌwataedi. Hiya yadi pwanoli vehabana adi loina vitaina mugai Yaubada yana buki ainai hileleyaꞌo. 


text:
<pb/>Yagu venuwa yawalouyowei, neta mugai amnuwamasele ainaena amnuwatuwu avivini, neta mwalona Bada yana boda ihaguidi ta himahalava tupwa Itipita ainaena, na mulitai aidiyena tupwadi imumutudine, neta hiya nigele hiyayemidi. 


text:
<pb/>Tausagenawasao hinage amnuwatuwu avivinidi, wuwuna yadi abamiyao hilaugabaidi ta himwauihiniuyoidi, ainaena Yaubada ipaidi ta dalava guguyou holanai imwauwidiꞌo, ta nemai himiyamiya ana higa lauvetala ana ahubena imahalava. 


text:
<pb/>Hiya yadi mumuga dova tupwadi dalava mugai, neta Sodoma yo Gomola yo tupwadi dalavao vahalidiyai, wuwuna pwanoli ana nuwavai mwalaꞌina ainaena hipaipaihowa awaꞌawawa na yadi taliya towatowahowo baidadiyao hipwanopwanoli, eeta Yaubada igabudi aiwa alaꞌalahi vateyaina ainai. Ta veꞌita tenem ita maudoida vehabada. 


text:
<pb/>Na tomowaone, bada hiluwuwaꞌo alimiyai, yadi mumuga eheꞌehebonane, wuwuna hiya yadi enoniviniviwo aidiyena veꞌita yababadi, hipaipaihowaidi, neta meheꞌayo na Yaubada yana loinao hiuvalaedi, na taumiya galewa masemaseledi hiꞌawaꞌawa yababaedi. 


text:
Na hesi tausagenawasao adi taumugai Maikeli mugai iꞌawa paꞌipaꞌiꞌi Tomodulele baidana, Mosese tauna vehabana, na Maikeli nigele Tomodulele iyahinahinabodai. Na teina dova iwalo, ‘Bada ihinahinabodaigo’. 


text:
<pb/>Na tomowaone, ebe hava nigele hiyahanapuidi bada taꞌi hiꞌawa yababaedi, wuwuna hiya dova lagulagu, ta adi lautowoi iloiloinaedi, ta hiya hiꞌabiꞌabiye yababauyoidi. 


text:
Nuwayabayababadi, wuwuna Keni yana amwaha yababana ainaena hilaulau, na yadi tobwatobwa vehabana himumuga yababa dova hinage Balam mugai yana mumuga. Ainaena mata hisilahe, wuwuna Yaubada yana loina hitaꞌwataꞌwataenaꞌo, dova Kola mugai loina itaꞌwataꞌwataei. 


text:
<pb/>Ebe tapwalolo toyawa ainai aiꞌai ampaihowai, na tomowaone hiluwuwa, na aine hiꞌabiye yababa, wuwuna hiꞌai alaꞌalabili na hibom hinuwanuwatuwuyoidi. Nuwanuwadi hiya hiyaliyaya, ta adi oleya dova yalovi gibana yaumai ipeiyei, na nigele ꞌwesu. Hinage adi oleya dova aiwa yana hauga aino na nigele ainona, eeta lamlamna hidavai vehulu ta imwalowoi iliꞌilimani. 


text:
Na hinage adi oleya dova bagodu mwalaꞌidi na gwalagwalabuhodi yadi paihowao abahinimaya. Hinage adi oleya dova utui hilowolowouhi awawauhi ta mata guguyou yana tupwa ainai himiya vateyai. 


text:
<pb/>Mugai Adam yana hauga ainai ta ilaoma Inoke ainai neta yaso maudoina 7. Inoke iwalo mahalava tomowaone vehabadi iwalo, ‘Amꞌita Bada ana tauveꞌahihiwo tausani viha baidanao hilalaoma, 


text:
na ebe tomowa maudoidi iloinaedi na ilauvetalaedi yadi mumuga bagibagilidi na yababadi vehabana, na hinage yadi awayababa Yaubada ainai maudoina vehabadi.’ 


text:
<pb/>Tomowaone tauꞌulumiyai na tauꞌawa yali, na hiya adi lautowoi ainaena hilaulau. Hinage tauwalo haehae, na ebe adi geluwo aidiyai hiwalo amꞌamna, neta tobwatobwa vehabadi. Amꞌita avivinigomiu 


text:
<pb/>Augeluwo, yada Bada Yeisu Besinana yana tauyewasao yadi walomahalava amnuwatuwu avivini haugana mwalona hiwalo, 


text:
‘Hauga yana abaꞌovi ainai tupwadi tomowa mata mumuga dumwaluna hiꞌabi talawahiyei, wuwuna hiya adi lautowoi yababana iloiloinaedi’. 


text:
<pb/>Tomowaone mumuga baleꞌu himulimulitaei, ainaena hiya tauyemidiwo adi tauwaheiwo, ta Aluꞌaluwa nigele aidiyai. 


text:
<pb/>Augeluwo, ilowoinanegomiu na yami yemidi veꞌaveꞌahihinaena amabiuyoigomiu ta amtowolo wahiyala na Aluꞌaluwa Veꞌahihi yana nuwatuwuwena amꞌawaꞌawanoi Yaubada ainai. 


text:
Na hinage velaune Yaubada ainaena amꞌabi avivini, na amhaꞌwahaꞌwa maivihana abo yada Bada Yeisu Besinana yana atemuyamuyaena yawahimiu miyamiya vateyaina imohegomiu. 


text:
Tupwadi hinage dalava alaꞌalahina ainai himiyamiya, amtowoi ta amhaloidi. Tupwadi hinage taulauhapuliwo amꞌatemuyamuyaedi mayami meheuhi, ta yadi nuwalele yababadi dova luwuluwu biꞌibiꞌidi amtaꞌwataꞌwataedi. Walo vetuvehae 


text:
<pb/>Yaubada howahowana iꞌita avivinigomiu ta havena ambeꞌubeꞌu, ana higa haugana iya mehenai ilauvaigomiu yana dalava masemaselena ainai, mayami mumuga namwanamwana, na hinage mayami yaliyaya mwalaꞌina. 


text:
Yaubada iya ibom ada Taulivahi, neta yada Bada Yeisu Besinana yana mumuga ainaena, eeta tawalo vetuvehaeyei yana wasawasa yo yana namanamalina yo yana wahiyala yo yana loina mugai ta wau yo hinage hauga hilalaoma aidiyai. Moiha.<pb/>


text:
Aee taubada Tiyopilo. Tomowa bagibagilidi hiꞌaipate ebeha hilele dobiyei hava alidai ivevetuwunine. 


text:
Yeisu wasana hilelediꞌo hava dova hiya mehediyena hiꞌiꞌitamugaiyei, eeta higuguyanei na hiꞌauꞌaubabadanei alimaiyai. 


text:
Ainaena ginaulidine maudoidi hauga mugai ainaena ta wau yahanapui moiha, eeta nuwanuwagu na ebe ginaulidine yaꞌaubabada iliꞌilimanidi alimwai, owa Tiyopilo tauloina namwanamwam vehabam. 


text:
Ta ebe ginaulidine bada ubenalediꞌo wuwudi uhanapuidi na hinage uꞌawa moihaedi. Elisabeti yana hiuma 


text:
<pb/>Yagu aubabada ana abavetuwuni teina dova: Hauganane Helodi ivetauwasawasa Yudeya ainai, ehebo taupwaoli yehana Sekalaya imiyamiya. Na mwanena yehana Elisabeti. Hitaubwaune yadi huhuwone taupwaoliwo, na hesi Sekalaya yana boda taupwauliwo yehana Abaya. 


text:
Na hitau bwauwone Yaubada mehenai himumuga dumwalu ta Yaubada yana loina maudoina hiꞌawa abi iliꞌilimanidi. 


text:
Na hesi nigele natudi, wuwuna Elisabeti iya iyaipoi na iyemala aiꞌaihaleꞌo yo hinage mwanena bada iyemala tautaubadaꞌo. 


text:
Wuwuna dova yadi mumuga, ta ana geluwone aidiyena Sekalaya vesinuwa ilobai, ainaena Bada yana vada tapwalolo mwalaꞌina holanai iluwu na ebe gadoꞌa panena igabu abapwaoline ainai. 


text:
<pb/>Na Yaubada yana tausagenawasa ehebo imahalava Sekalaya mehenai, na itowotowolo gadoꞌa panena ana abagabu nima tautuwanaena. 


text:
Na tausagenawasane iwalo, ‘Sekalaya, havena umehemeheuhi na hesi uyaliyaya, wuwuna Yaubada yam awanoi bada ibenalenaꞌo, ta mwanem Elisabeti mata natum towahona ilabahi na yehana uyogaei Yoni. 


text:
Wuwuna gamanane mata yehana imwalaꞌi Yaubada mehenai. Havena waini yo bwahi wahiwahiyaladi inumanuwadi, na hinage hauga labahina ainaena mata Aluꞌaluwa Veꞌahihi iꞌoiye mwau. 


text:
Iya mata Bada mehenai imugai ta yana nuwatuwu yo yana alaꞌalawowoli dova tauwalo mahalava Elaitiya yana wahiyalane, na yana guguya ainaena tamadiyao nuwadi ibuidi ta natudiyao hinuwatuwu avivini, yo hinage hiya loina adi tauloꞌewo nuwadi ibuidima amwaha dumwaluna ainai, na Bada vehabana tomowa iꞌatububunidi.’ 


text:
<pb/>Na Sekalaya tausagenawasane iwalo auline, iwalo, ‘Walo teina vedova ana awamoiha, wuwuna yau bada yatautaubadaꞌo na mwanegune hinage bada iyemala aiꞌaihaleꞌo’. 


text:
<pb/>Na tausagenawasane iwalo, ‘Yau Gabeliyela, na hauga maudoina Yaubada mehenai yatowotowolo, na wau ivetamalegau wasa teina namwanamwana yaꞌaubabadaei alimwai. 


text:
Na hesi yagu walone alimwai nigele uyaꞌawa moihaei, ainaena mata memenam ivitai ta nigele howahowana uꞌaubabada ana higa yagu walone ana moiha imahalava, abo mulitai uꞌaubabadauyo.’ 


text:
<pb/>Na tomowa maudoidi howola maseleyai hihaꞌwahaꞌwa, na hinuwanuwatuwu hava vehabana Sekalaya ibwedabwedane vada tapwalolo mwalaꞌina holanai. 


text:
Mulitai Sekalaya imahalava, ta nigele howahowana iꞌaubabada aidiyai, wuwuna memenanane ivitai. Eeta hihanapui ebeha vada tapwalolo mwalaꞌina holanai veꞌiveꞌilala iꞌitayaꞌo. Ainaena nigele howahowana iꞌaubabada aidiyai, ta nimanaena iꞌauꞌaubabada. 


text:
Na hauga mulitai, mwanena Elisabeti ihiuma, ta waiꞌena nima eheꞌehebo holadiyai nigele iyalowolowowouhi na hesi vadai imiyamiya. 


text:
Na iwalo, ‘Teina agu hagu Bada ainaena. Mugai yayaipoi ta yahinimaya na hesi teina taꞌi agu hinimayawa iꞌoviꞌo.’ Yeisu yana tubui aubabadana 


text:
<pb/>Elisabeti ihiuma na imiyamiya waiꞌena ana bagibagili 6 na Yaubada tausagenawasa Gabeliyela ivetamalei Galili, ehebo dalava yehana Nasaleti ainai. 


text:
Na ehebo waihiu nuwanuwapuyona ainai imahalava, yehana Meli. Vahalanane iya Yosepa ainai hiwalo abiꞌabiyei, na towahonane Deivida yana huhu ainaena. 


text:
Na tausagenawasane ilau iwalo auli, iwalo, ‘Yauwedo Meli, Bada yana velau mwalaꞌina alimwai, na iya baidam’. 


text:
Na tausagenawasanane iwalo, ‘Meli, havena umehemeheuhi. Yaubada yana velau alimwai mwalaꞌi alili imiyamiya, 


text:
Iya howola mata tauwahiyala moiha, na tomowa mata hiwalo vetuvehaeyei na hiwalo, Yaubada Haehae alilina Natuna, na Yaubada mata wahiyala imohei, dova tauwasawasa Deivida yana wasawasa, 


text:
eena Yakobo yana huhuwone alonai ivewasawasa hauga maudoina ilaulau yo nigele ana higa na yana abaloina mata nigele yana abaꞌovi.’ 


text:
<pb/>Na tausagenawasa iwalo, ‘Aluꞌaluwa Veꞌahihi mata alimwai iꞌaituluma na Yaubada iꞌabiye wahiyalago na natum ulabahi gama veꞌaveꞌahihina iya mata hiyogaei Yaubada Natuna. 


text:
Na uhanapui ebeha yam huhuwena waihiu yehana Elisabeti iꞌaiꞌaihaleꞌo na yaiyaipoina, na hesi bada ihiumaꞌo, ta teina yana waiꞌena 6. 


text:
<pb/>Ainaena Meli iwalo, ‘Yau Yaubada yana taupaihowa. Hava dova yam walo aliguwai imahalava taꞌi.’ Eeta tausagenawasanane Meli ilaugabaei na ilalaune. Meli yana tauboꞌe Elisabeti ainai 


text:
<pb/>Na teina tuluhanai Meli itowolo ta Yudeya oyana ibuidiꞌwaidi ta Elisabeti yana dalava ainai imamahalavane. 


text:
Na hauganane Elisabeti alinana ibenalei, gamawa diyanai iwutugavaine, na hinage Aluꞌaluwa Veꞌahihi Elisabetinane iꞌoiye mwau, 


text:
eeta alinana mwalaꞌina iwalo, ‘Yaubada ivelauwegoꞌo, nigele teya hinage waihiu dova owa. Na natumne mata ulabahine namwanamwa gaugauna moiha. 


text:
Na owa Yaubada yana walo ana tauyemidi, ainaena uyaliyaya, wuwuna mata ana moiha imahalava alimwai.’ Meli Bada inoꞌowei 


text:
Yau yana taupaihowa wewelohegu taꞌi, na hesi iꞌita dobima aliguwai na ebe hauga mulitai hilalaoma aidiyai yaso vauvaudi hinoꞌowegau. 


text:
Wuwuna Yaubada iya Tauwahiyala moiha paihowa wahiwahiyalana ipaipaihowai vehabagu, na iya yehana Veꞌaveꞌahihina.<pb/> 


text:
Na hinage tauwasawasao imwau aituluwedi yadi abamiya wasawasa aidiyena eena tauwewelohe iꞌabihinidi.<pb/> 


text:
Ibom yana waloyemidine tubudao aidiyai inuwatuwu avivini ainaena ita Isileli iꞌatemuyamuyaegita na ihaguigita,<pb/> 


text:
<pb/>Eeta Meli Elisabeti baidana himiyamiya dova waiꞌena tonuga, abo mulitai ilalau gwaipilene yana dalavai. Yoni tauꞌabiye bapitaiso yana tubui 


text:
<pb/>Na gamanane yana tubui neta ahubena eitina ainai yana bodao hitauꞌahaiyama gamanane yana veꞌiveꞌilala neta tauna hihapi yo ebeha tamana ainai hiyewaligehaei. 


text:
Ta Sekalaya abalaulele iꞌawanoiyei ta gamanane yehana ilele, iwalo, ‘Yehanaede Yoni’. Na boda maudoidi hiꞌita ta hiꞌaluwagavai. 


text:
Na tomowaowa yaiyadiwo hibebenaleine hinuwatuwu behabeha, na hibom hipanivilauyoidi hiwalo, ‘Gama teina vedova mata yana paipaihowa?’ Wuwuna hiꞌitayaꞌo Yaubada yana wahiyala ainai imiyamiya. Sekalaya yana walomahalava 


text:
‘Bada tanoꞌowei, iya Isileli tomowadi yadi Yaubada, wuwuna bada ilomaꞌo habi haguigita yo miya vitai ainaena ilivahigita.<pb/> 


text:
mwalona tauwalo mahalavao veꞌaveꞌahihidi mugamugaidi Yaubada yana walo teina dova hiwalo mahalava mugaiyei hiwalo.<pb/> 


text:
Taulivahi mata ivetamalei ta ihaguigita ada alehao aidiyena, yo hinage hiya ada tausosomanao aidiyena,<pb/> 


text:
na hinage mwalona iwalo yemidi ebeha tubudao mugamugaidi mata iꞌatemuyamuyaedi, na yana waloyemidine veꞌaveꞌahihina nigele iyanuwanuwapwanopwanowei.<pb/> 


text:
Na owa natugu, mata hiyogaego Tauwahiyala moiha yana tauwalo mahalava, wuwuna owa mata umugai na Bada yana amwaha uꞌatububuni,<pb/> 


text:
yo hinage yana bodao uvenuwamwauwedi neta yadi mumugao yababadi mata inuwahamuidi na livahi hilobai.<pb/> 


text:
Wuwuna Yaubada yana atemuyamuya alidai imwalaꞌi iꞌalili na howola abo ada livahi galewaena dova masele iꞌabiye mahalava alidai,<pb/> 


text:
eeta hiya guguyou yo mwalowoi tupwanao aidiyai himiyamiya hinage iꞌabiye maseledi, na maudoida imugaiyegita miya daumwali ana amwaha ainai.’ 


text:
<pb/>Ta gamane imwalaꞌi yo yana nuwatuwuwo hinage hiwahiyala, na hesi ibom balabala awawai imiyamiya ana higa Isileliwone aidiyai imahalava, na iguguya.<pb/>


text:
Yoni yana hauga heda ainai ehebo tauwasawasa mwalaꞌina yehana Sisa Ogusito imiyamiya, na yana loina imwauwi ta ebe dalava ehebo ehebo tomowanao yehadi hileledi. 


text:
<pb/>Yosepa hinage Nasaletiyena itowolo neta Galili holanaena ta ilau Yudeya, Deivida yana dalava yehana Betelehem ainai wuwuna Yosepa iya Deivida yana huhu. 


text:
Eena iya Meli ainai Yosepa hiwalo abiꞌabiyei baidana hilau ta ebe nemai yehadi hileledi, na Meli bada ihiumaꞌo. 


text:
Na ilabalaba ta yana tautuwa towaho iꞌavalai na aleꞌo ainaena ihuma ta lagulagu yadi abaꞌai ainai imwamwauwine. Wuwuna vada taumana bada imwauꞌo, na nigele teya hinage tupwa vehabadi ta ainai hiꞌeno. Sipi adi tauꞌita aviviniwo Yeisu hiboꞌeyei 


text:
<pb/>Na tupwanane ainai Sipi adi tauꞌita aviviniwo masigiliyena hihilahilawa na yadi sipiwone hiꞌitaꞌita avivinidi, 


text:
Eeta tausagenawasane iwalo aulidi, iwalo, ‘Havena ammehemeheuhi, na hesi amyaliyaya, wuwuna wasa namwanamwana yavaiyama alimiyai na ainaena mata tomowa maudoina yadi abayaliyaya. 


text:
Wasanane teina, wau masigiline Deivida yana dalavai Taulivahiwa bada itubuiꞌo iya Bada Yaubada yana Besinana towahona. 


text:
Na ana abaꞌataiyede teina, iya gamanane aleꞌo ainaena hihuma na lagulagu yadi abaꞌai ainai iꞌenoꞌeno mata amlobai.’ 


text:
<pb/>Maiꞌehebo na tausagenawasa bagibagilidi himahalava, tausagenawasanane baidadi Yaubada hinoꞌonoꞌowei, 


text:
<pb/>Iꞌovi na tausagenawasaowa hilau gwaipile galewai, na sipi adi tauꞌita aviviniwone hibom aidiyai hiwalo, ‘Betelehem ainai talau ta ginauliwa iꞌaubabadaeiwa hola taꞌita’. 


text:
<pb/>Eeta himwayamwayau hilalaune, na Meli yo Yosepa na gamane lagulagu yadi abaꞌai ainai iꞌenoꞌeno hilolobaidine. 


text:
Hiꞌita iꞌovi na gamane tamana yo hinana hiwalo aulidi hava dova tausagenawasa yana walo aidiyai gamane vehabana. 


text:
Eena tupwadi tomowa wasanane hibenalei ta hiꞌaluwagavai moiha tauꞌitaꞌita sipiwone yadi aubabada vehabana. 


text:
Na tauꞌitaꞌita sipiwone hilau gwaipile na yadi walo vetuvehae ainaena Yaubada yehana hiꞌabiye mwalaꞌi, wuwuna tausagenawasane yana walomahalava aidiyai ana moiha hiꞌitayaꞌo. Yeisu hilawei vada tapwaloloyai 


text:
<pb/>Wiki ehebo iꞌovi, ta gamane yana veꞌiveꞌilala neta tauna hihapi na yehana himwauwi Yeisu, iya mwalona tausagenawasa Meli imomoheine haugana howola nigele iyahiuma. 


text:
<pb/>Na mulitai Meli ana abiye masele ana ahubena ainai natunane ilawei Yelusalem habi moheina Bada ainai dova Mosese yana loina. 


text:
Yaubada yana loina teina dova hilele, iwalo, ‘Hedaheda tautuwa towatowahodi amtalamwedi Bada ainai’. 


text:
Na hinage yadi pwaoli Yaubada ainai hilawedi, dova yana loina imwauwi iwalo, ‘Yami pwaoli gabubu bwau bo natunatudi bwau’. Simiyoni yana walo 


text:
<pb/>Hauganane Yelusalem ainai ehebo taubada yehana Simiyoni imiyamiya. Ibom towaho namwanamwana, na hinage Yaubada iveꞌahihiyei mwalaꞌina na ihaꞌwahaꞌwa Isileliwone adi livahi vehabana. Towahonane Aluꞌaluwa Veꞌahihi ainai imiyamiya. 


text:
Na Aluꞌaluwa Veꞌahihi iveꞌita ebeha mata nigele iyamwalowoi ana higa Bada yana Besinana towahona iꞌita mugaiyei na abo imwalowoi. 


text:
Na Aluꞌaluwa Veꞌahihi ivenuwamwauwei, ta Simiyoni iluluwune vada tapwalolo mwalaꞌina ainai, na Yosepa yo Meli gamane Yeisu hiꞌavalaiyama vada tapwalolo mwalaꞌina ainai, ta hava dova Mosese yana loina hiꞌawa abiyei. 


text:
‘Yaubada yam waloyemidi aliguwai bada yalobaiyaꞌo, eeta teina taꞌi utalam ta mayagu yaliyaya yamwalowoi.<pb/> 


text:
Iꞌovi na Simiyoni iwalo velauwedi, na iwalo Meli ainai, iwalo, ‘Uꞌita gamane teina, Yaubada ivesinuwaei mata howola abo Isileliwo bagibagilidi iꞌabiye beꞌudi na bagibagilidi iꞌabiye towolodi na iya mata hinage iyemala veꞌiveꞌilala tomowa aidiyai, na tupwadi hiꞌawa oyaꞌoyamaei, 


text:
eeta yadi nuwatuwu dawadawanidi imwau mahalavaedi. Na owa Meli mata yam nuwayababane dova elepa aleꞌaleha atem iwomali.’ Ana yana walo 


text:
<pb/>Tenem ainai ehebo tauwalo mahalava waihiuna imiyamiya, yehana Ana, iya Panuweli natuna, na hinage Ase yana huhu ehebo. Waihiunane bada iveꞌaiꞌaihaleꞌo, na mugai itawahola ta mwamwanena himiyamiya dova bolimai 7. 


text:
Eena bada ihiwapeꞌo na imiyamiya bolimai 84 na hesi vada tapwalolo mwalaꞌina nigele iyalaulaugabai ahubena yo boniyai aidiyai, Yaubada iveꞌahihiyei na iꞌawaꞌawanoi yo ihudihudi. 


text:
Hauga tenem ainai waihiunane ilaoma na Yaubada ainai iꞌawa yauwedo, na gamanane vehabana iꞌaubabada, iwalo, ‘Gamane teina Yelusalem ada Taulivahiwa tahaꞌwahaꞌwaine’. Yadi wuyo Nasaleti ainai 


text:
<pb/>Eeta paihowa maudoina hiveꞌovidi hava dova Yaubada yana loina, na hilalau gwaipilene Galili, wuwuna hiya Nasaleti yadi dalava. 


text:
Na gamane imwalaꞌi mayana wahiyala, na mayana hanapu, wuwuna Yaubada gamanane ivelauwei mwalaꞌina. Gama Yeisu tauveꞌitao baidanao hiꞌauꞌaubabada 


text:
<pb/>Bolimai ehebo ehebo aidiyai Yeisu hinana yo tamana hihaehae Yelusalem, Buidiꞌwa guyauna vehabana. 


text:
Eeta guyaune iꞌovi na maudoidi hilaulau gwaipile yadi dalavai, na gamawa Yeisu Yelusalem ainai imiyamiya. Na tamana yo hinana nigele hiyahanapui, 


text:
na yadi nuwatuwu ebeha iya bodaone holadiyai. Ainaena hilaulau ta imasigili, na Yeisu hibehabehaei yadi bodaone yo adi geluwo aidiyai, 


text:
na hesi nigele hiyalobai ana higa ahubena tonuga hiꞌovi, abo hilolobaine vada tapwalolo mwalaꞌina holanai, Yudeya yadi tauveꞌita baidanao ibenabenali aidiyai yo ipanipanivilaedi. 


text:
Na haugana tamana yo hinana hiꞌita, hiꞌaluwagavai mwalaꞌina eeta hinanane iwalo, ‘Natugu, hava vehabana teina dova upapaihowaine, ta mayama nuwayababa tamamne baidagu abehabehaego?’ 


text:
<pb/>Eeta Yeisu iwalo, ‘Hava vehabana ambehabehaegaune? Nigele amyahanapui neta Tamagu yana vadai yamiyamiya?’ 


text:
<pb/>Iꞌovi na baidanao hilau gwaipile Nasaleti, ta nemai yadi walowo imulitaedi. Na hesi hinanane ginauli teina vehabana inuwanuwatuwu mwalaꞌina. 


text:
Na Yeisu imwalamwalaꞌi mayana hanapu na Yaubada iyaliyaya mwalaꞌina yo tomowa hinage dova hiyaliyaya ainai.<pb/>


text:
Tauwasawasa mwalaꞌina Sisa, iya yehana Taibiliya iloiloina bolimai 15, na elauhanai Ponitiyo Pailato Yudeya iloiloinaei, eena Helodi neta Galili tupwanane iloiloinaei, na tahinane Pilipi neta tupwa Ituliya yo Tilakiniti iloiloinaedi, na Lisaniyasi tupwa Abiline iloiloinaei. 


text:
Na Anasa yo Kayapasi hiya taupwaoliwo adi tauloinao. Hauga tenem ainai Yaubada yana walo ilaoma Sekalaya natunane Yoni ainai, iya balabala awawai imiyamiya. 


text:
Tenem ainai Yoni itowolo ta Yolidani maudoina ainai ilalaune na tomowa aidiyai iguguguguya, iwalo, ‘Yami paihowa yababadi amtaꞌwataꞌwataedi na yaꞌabiye bapitaisogomiu ta ebe Yaubada yami pwanoliwo inuwahamuidi’. 


text:
Dova Yaubada yana Buki ainai tauwalo mahalava Aisaya iwalo mahalava mugaiyei, iwalo:<pb/>‘Towaho ehebo nuꞌula awawai alinana mwalaꞌina iyogayoga iwalo:<pb/>“Bada yana amwaha amsepa, na amꞌabiye dumwadumwalu.<pb/> 


text:
Oyao maudoina amꞌelidi ta hiyemala ꞌwabu, na aloꞌalodi amhamuidi.<pb/>Yo hinage amwaha giyogiyodi maudoina amꞌabiye dumwaludi na daꞌwadaꞌwadi amtalaꞌwaꞌwalidi.<pb/> 


text:
<pb/>Ainaena tomowa bagibagilidi hilau Yoni ainai ta iꞌabiye bapitaisodi, na Yoni iwalo aulidine, iwalo, ‘Tauꞌoyama omiu, dova weso! Yami nuwatuwu ebeha mata Yaubada yana modiꞌini ainaena amdena, awa? 


text:
Ilowoinanegomiu ta yami nuwabui moiha amveꞌitaedi yami paihowa namwanamwadi aidiyena. Na havena amwalo, “Ai Abelaham tubunao ainaena Yaubada mata iꞌatemuyamuyaegai.” Nigele taꞌi! Amꞌita, Yaubada howahowana gaima teina aidiyena Abelaham tubunao iꞌabilawedi. 


text:
Teina haugane Yaubada ilam iꞌabinonovaiyaꞌo ta ebe aiwa lamlamdi igohaidi. Wuwuna aiwa maudoina nigele hiyaꞌaiꞌaino mata higoha vehuludi na aiwa alaꞌalahina ainai higabudi.’ 


text:
<pb/>Na Yoni iwalo, ‘Ebe yaiyadiwo omiu ami aleꞌo bwau na ami geluwo hiya nigele adi aleꞌo, ehebo ammohedi. Na hinage ebe amiu mwalaꞌina, tupwana tauvahaliwo aidiyai amꞌaiyauyanedi.’ 


text:
<pb/>Na tupwadi takesi ana tauvaiwo hilaoma yadi bapitaiso vehabana, na Yoni ainai hipanivila, hiwalo, ‘Tauveꞌita! Hava mata apaihowaine?’ 


text:
<pb/>Na tupwadi hinage tauꞌalehao hipanivilaei, hiwalo, ‘Na ai, mata hava apaihowaine?’ Eeta Yoni iwalo, ‘Tomowa yadi tobwatobwa havena amhalohaloidi bo oyamaena amvaivaidi. Na hesi yami paihowa maihadi vehabadi amyaliyaya.’ 


text:
<pb/>Na tomowa maudoidi mayadi yemidi hihaꞌwahaꞌwa Besinana towahona yana laoma vehabana, ta Yoni hiꞌita na maudoidi hivenuwatuwu bwaubwau hiwalo, ‘Iya Besinana towahona, bo nigele?’. 


text:
<pb/>Eeta Yoni maudoidi aidiyai iwalo mahalava iwalo, ‘Yau nigele. Yau bwahiyena yaꞌabiye bapitaisogomiu, na hesi ehebo towaho tuluhaguwena ilalaoma mata Aluꞌaluwa Veꞌahihi na aiwa alaꞌalahawawalina ainaena iꞌabiye bapitaisogomiu. Iya imwalaꞌi gabaegau, na nigele iyalowoinanegau na ana ae humahuma yalivahi. 


text:
Na towahonane yana digonaena mata witi itapidi ta ainona hiholu na mulitai abo ainona namwanamwadi ihiwaihinidi yana vadavadai na mohomohonane aiwa alaꞌalahawawali vateyaina ainai igabudi.’ 


text:
na hinage Yoni tauwasawasa yehana Helodi iꞌawa yababaei, iwalo, ‘Helodi, bada ilauhapuliꞌo. Helodiyasa iya tahina mwanena, na itatawaholaine.’ Na tupwadi hinage Helodi yana pwanoliwo Yoni iwalo mahalavaedi. 


text:
Ainaena Helodi vada abapaiyai imwauluwuweine. Tenem ainaena Helodi yana pwanoli imwalaꞌi moiha. Yoni Yeisu iꞌabiye bapitaiso 


text:
<pb/>Na Yoni boda maudoidi bada iꞌabiye bapitaisodiꞌo, abo mulitai Yeisu hinage iꞌabiye bapitaiso, ta Yeisu Yaubada ainai iꞌawaꞌawanoi, na galewa ilotahoꞌe, 


text:
na Aluꞌaluwa Veꞌahihi iyemala gabubu, ta iꞌaituluma Yeisu ainai, eena ehebo alina galewaena hibenalei, iwalo, ‘Owa natugu yavelauwego na vehabam yayaliyaya mwalaꞌina’. Yeisu tubunao 


text:
<pb/>Hauganane Yeisu ana bolimai dova 30 ilobai, yana paihowa tomowa aidiyai ivetuwuni. Na tomowa hinuwatuwui ebeha iya tamana Yosepa na Yosepa tamana Heli, 


text:
na Heli tamana Madati, na Madati tamana Livai na Livai tamana Meliki, na Meliki tamana Yanai, na Yanai tamana Yosepa, 


text:
na Yosepa tamana Matadaya, na Matadaya tamana Emosi, na Emosi tamana Nahum, na Nahum tamana Esili, na Esili tamana Nagai, 


text:
na Nagai tamana Madi, na Madi tamana Matadaya, na Matadaya tamana Semini, na Semini tamana Yoseki, na Yoseki tamana Yoda, 


text:
na Yoda tamana Yaonani, na Yaonani tamana Lesa, na Lesa tamana Selubabela, na Selubabela tamana Selatiyeli, na Selatiyeli tamana Neli, 


text:
na Neli tamana Meliki, na Meliki tamana Adi, na Adi tamana Kosam, na Kosam tamana Elimadam, na Elimadam tamana Eli, 


text:
na Eli tamana Yosuwa, na Yosuwa tamana Eliyesa, na Eliyesa tamana Yolim, na Yolim tamana Madati, na Madati tamana Livai, 


text:
na Livai tamana Simiyoni, na Simiyoni tamana Yuda, na Yuda tamana Yosepa, na Yosepa tamana Yonam, na Yonam tamana Elayakim, 


text:
na Elayakim tamana Meleya, na Meleya tamana Mena, na Mena tamana Matada, na Matada tamana Natani, na Natani tamana Deivida, 


text:
na Deivida tamana Yesi, na Yesi tamana Obedi, na Obedi tamana Boasa, na Boasa tamana Salimoni, na Salimoni tamana Nasoni, 


text:
na Nasoni tamana Aminadaba, na Aminadaba tamana Adimana na Adimana tamana Anai, na Anai tamana Hesiloni, na Hesiloni tamana Pelesi, na Pelesi tamana Yuda, 


text:
na Yuda tamana Yakobo, na Yakobo tamana Aisake, na Aisake tamana Abelaham, na Abelaham tamana Tela, na Tela tamana Neho, 


text:
na Neho tamana Seluge, na Seluge tamana Leu, na Leu tamana Pelegi, na Pelegi tamana Ebe, na Ebe tamana Sala, 


text:
na Sala tamana Keinana, na Keinana tamana Apakisadi, na Apakisadi tamana Sem, na Sem tamana Nowa, na Nowa tamana Lameki, 


text:
na Lameki tamana Metusela, na Metusela tamana Inoke, na Inoke tamana Yeledi, na Yeledi tamana Mahalili, na Mahalili tamana Keinana, 


text:
Aluꞌaluwa Veꞌahihi Yeisu iꞌoiye mwau na Yolidaniyena ilaulau gwaipile ta Aluꞌaluwa Veꞌahihi ilalaweine balabala awawai. 


text:
Eena ahubena 40 aidiyai Tomodulele itowotowoi yo ebeha Yeisu iꞌabiye beꞌu, na ahubenadine aidiyai Yeisu nigele iyaꞌai, ta ivahali mwalaꞌina. 


text:
<pb/>Na Tomodulele Yeisu iwalo auli, iwalo, ‘Ebe owa Yaubada Natuna, gaima teina uloinaedi na hiyemala aiꞌai vehabam’. 


text:
<pb/>Eena Yeisu iwalo, ‘Yaubada yana Buki holanai loina imiyamiya ebeha: “Tomowa yawahidi nigele aiꞌai aꞌava ainaena hiyalobalobai”.’ 


text:
<pb/>Iꞌovi na Tomodulele Yeisu ihaeyei ewai na baleꞌu yana abaloinao maudoidi iveꞌita mwayamwayauwei, na iwalo, 


text:
‘Teina abaloinao maudoidi yamohego ebe aliguwai upwagogo. Wuwuna maudoidi bada yagu abaloina. Na ebe yaiya nuwanuwagu na yamohei, yamohei taꞌi.’ 


text:
<pb/>Na Yeisu iwalo, ‘Yaubada yana Buki holanai loina imiyamiya iwalo: “Yam Yaubada ibom ainai upwagogo na ibom yana walo umulitaedi”.’ 


text:
<pb/>Iꞌovi na Tomodulele Yeisu ilauvai ilalaweine Yelusalem vada tapwalolo mwalaꞌina ewa alilinai imwamwalaeyeine na ainai iwalo, ‘Ebe owa Yaubada Natuna, teina ainaena ugavai na havena usilasilahe, 


text:
wuwuna Yaubada yana Buki bada iwalo mahalavaꞌo, iwalo:<pb/>“Yaubada yana tausagenawasao mata iloinaedi ta hiꞌita avivinigo”. 


text:
Na hinage ehebo yana walo, iwalo mahalava:<pb/>“Mata yana tausagenawasa hiꞌavalaigo ta havena aem hisilasilahe gaima aidiyai”.’ 


text:
<pb/>Ta Yeisu walonane iyemaiha iwalo, ‘Yaubada yana Buki ainai ehebo walo imiyamiya iwalo, “Havena Bada yam Yaubada utowotowoi”.’ 


text:
<pb/>Eeta Tomodulele yana towoiwowa maudoina bada Yeisu ainai iveꞌovidiꞌo, na ilalauvehulune hauga ahuꞌahubalina aꞌava vehabana. Yeisu yana paihowa Galili ainai ivetuwuni 


text:
<pb/>Yeisu Aluꞌaluwa Veꞌahihi yana wahiyalaena ilau gwaipile Galili. Na tenem ainai Yeisu wasana hiꞌauꞌaubabadaei Galili tupwanao aidiyai. 


text:
<pb/>Na mulitai Yeisu ilaoma Nasaleti, iya yana dalava moiha. Na ehebo Tapwalolo ainai Yeisu iluwu vada tapwalolowai, mumugana dova. Eeta itowolo Yaubada yana Buki habi vahilina, 


text:
‘Bada Aluꞌaluwana aliguwai imiyamiya. Ibom ivesinuwaegau ta tauwewelohe aidiyai wasa namwanamwana yaguguyaei. Yo paipaidi hinage aidiyai ivetamalegau ta adi livahi vehabana aidiyai yawalo mahalava.<pb/>Yo mehedigibugibudi hinage hivinunuyo. Na hinage ivetamalegau taumiya vitai yaꞌabiye yaliyayadi.<pb/> 


text:
<pb/>Ta Yeisu Bukine ivahili iꞌovi na iyou, ta buki ana tauꞌita avivini imoheuyoi, na imimiyane. Na hesi taubenaliwo maudoidi bada nuwadi ivaiyaꞌo, ta himiyamiya na hivinuvinunui. 


text:
Eeta iwalo aulidi iwalo, ‘Aubabadane yavavahiline ambenalenaꞌo, mwalona hiꞌaubabada mugaiyei, na wao bada himahalavaꞌo’. 


text:
<pb/>Na hiya nuwadi ipwanopwano moiha, ainaena yana aubabadao maudoina vehabadi hinoꞌowei mwalaꞌina, hiwalo, ‘Towaho teina Yosepa natuna, awa? Na hesi vedova?’ 


text:
<pb/>Eena iwalo aulidi, iwalo, ‘Bada yahanapuigomiuꞌo mata walo vegevegediyena amwalo auligau amwalo, “Owa tauꞌabiye namwanamwa taꞌi, ainaena ubom uꞌabiye namwanamwago”. Na hinage mata yami walo teya ainaena amwalo auligau amwalo, “Paihowaowa wahiwahiyaladi dalava Kapeneum ainai upapaihowaidiwa, dova hinage upaihowaidi teina yada dalavane ainai”. 


text:
<pb/>‘Na hesi yawalo iliꞌilimani alimiyai neta nigele teya tauwalo mahalava yana bodao aidiyena ana veꞌahihi iyalobalobai. 


text:
Na amnuwatuwu avivini neta mwalona tauyewasa Elaitiya yana haugai hiwahiwape bagibagilidi Isileli ainai himiyamiya, na Yaubada nigele teya Isileli waihiuna iyavesinuwaei ta iyaꞌita avivini hauga vahali ainai, neta bolimai tonuga na tupwana aidiyai nigele dohi, na hesi hiwape Salepati ivesinuwaei Elaitiya ta iꞌita avivinine iya Saidoni tupwanaena. 


text:
Na hinage tauwalo mahalava Elaisa yana haugai taulepelo bagibagilidi Isileli ainai himiyamiya, na nigele teya yaiya aidiyena iyaꞌabiye namwanamwa, na hesi ehebo mohimohili towaho Siliya iꞌabiye namwanamwane, yehana Nemani.’ 


text:
hitowolo ta Yeisu hiꞌabi avivini na dalavaena hilauvai himahalavaei ta hihahaeyeine yadi dalavane oyana ainai, ta oya ewanai himwauwi ebeha hiꞌoipeiyei tapatapai. 


text:
<pb/>Na vada tapwalolone ainai ehebo towaho imiyamiya, na towahonane alonai viꞌaviꞌa imiyamiya, na alinana mwalaꞌina iwui, iwalo, 


text:
‘Ya! Owa towaho Nasaleti, hava wuwuna ulalaomane alimaiyai? Nuwanuwam na ebeha umutugai awa? Na owa bada yahanapuigoꞌo, owa Yaubada ainaena Veꞌaveꞌahihim.’ 


text:
<pb/>Eena Yeisu iloinaei, iwalo, ‘Ulaumwau na towahone ainaena umahalava’. Eeta boda mehediyai viꞌaviꞌawa towahowa igabaei baleꞌuwai na ainaena imahalava, na nigele teya havana tomowanane iyaꞌabiye yababa. 


text:
<pb/>Ainaena maudoidi hiꞌaluwagavai ta hibom hipanivila, hiwalo, ‘Vedova teina? Ta walo yana wahiyala ainaena viꞌaviꞌa iloinaedi ta himahamahalava.’ 


text:
Tenem ainaena Yeisu wasana hivetala auꞌaubabadaei Galili dalavanao aidiyai. Yeisu taulovala bagibagilidi iꞌabiye namwanamwadi 


text:
<pb/>Yeisu vada tapwalolo ainaena imahalava ta Saimoni yana vadai iluwu. Eena Saimoni lawana ilovala tauꞌalaꞌalawowoli ainaena, na Yeisu hiꞌawanoiyei ebe iꞌabiye namwanamwa. 


text:
Eeta Yeisu iluwu yana abaꞌeno vahalinai itowolo, na tauꞌalaꞌalawowoline iwalowei na tauꞌalaꞌawawowoline iꞌoꞌovine, na wahiuwa itowolo ta adi ipapaihowaine. 


text:
<pb/>Na bada mahana ihuguꞌo na taumiya dalavao taniwagadi yadi taulovalao adi lovala vagadi vagadi hilauvaidima Yeisu ainai, ta maudoidi, iꞌabitowoidi ta hinanamwanamwane. 


text:
Na hinage bagibagilidi aidiyena viꞌaviꞌa himahalava ta hitautau wuiwui, hiwalo, ‘Moiha taꞌi owa Yaubada Natuna!’. Na hesi Yeisu ilaugagayowedi havena dova hiꞌauꞌaubabada, wuwuna bada hihanapuiyaꞌo ebeha iya Besinana towahona. Yeisu iguguya taꞌiꞌili 


text:
<pb/>Bada mala itomtom ta Yeisu dalavanane ilauvehulu na ibom ilau balabala awawai. Na tomowa bagibagilidi hivetuwuni Yeisu hibehabehaei, na hauganane hilobai hiwalo auli, hiwalo, ‘Havena ulaulau. Teinai tamiyamiya.’ 


text:
Na iwalo aulidi, iwalo, ‘Tupwadi hinage dalava aidiyai yalau ta Yaubada yana Abaloina wasana yaguguyaei. Teina wasane vehabana Yaubada ivetamalegaune.’ 


text:
Eeta imahalava ilalaune Yudeya dalavanao maudoidi aidiyai, na yadi vada tapwalolo holadiyai iguguya taꞌiꞌili.<pb/>


text:
Ehebo hauga Yeisu itowotowolo leꞌawa Genesaleta papalinai na boda hilaoma ta hitowolo tutuniyama ebeha Yaubada yana walo Yeisu ainaena hibenalei. 


text:
Tenem ainai tauyamayamao yadi waga bwau iꞌiꞌitadine vahalinai hiniulidi magumaguwai, na tauyamaone bada hiꞌaituluꞌo ta yadi vinaya hiuwauwadi. 


text:
Eena Yeisu waga ehebo ainai igelu, neta Saimoni yana waga, eeta Saimoni iwalo auli ta ebe tupwana iꞌoidobi, ainaena iꞌoidobi niꞌuwai ta wagane ainai imiya na iveꞌita boda aidiyai. 


text:
<pb/>Na yana veꞌita iꞌovi ta Saimoni iwawalo auline, iwalo, ‘Saimoni tupwana uꞌoidobi niꞌuwai na yami vinayane amyahuwei’. 


text:
<pb/>Na Saimoni iwalo, ‘Taubada, boniyena taꞌi ayama ahubena na nigele teya yama ayaꞌona. Na yam walo vehabana mata ayahuwei.’ 


text:
Eeta adi geluwone vali wagaena hiyogaedi ebeha hilaoma hihaguidi, ta hiya yadi wagaena hilaoma na waga bwau hiꞌoiye mwaudi eeta muhamuhana hihanene. 


text:
Tenem ainai Saimoni Pita iꞌitaꞌita ta Yeisu ainai ipwagogo, ta iwalo, ‘Taubada ulaugabaigau, wuwuna yau tauyababa’. 


text:
<pb/>Walo teina iꞌatai wuwuna maꞌana geluwo nuwadi ipwanopwano alili yamaone hiꞌoꞌonadine vehabadi, 


text:
na Saimoni ana tauhaguwo Yemesa yo Yoni, hiya Sebedi natunao hinage hiꞌaluwagavai moiha. Na Yeisu Pita iwalo auli, iwalo, ‘Havena umehemeheuhi. Mata ivetuwuni na ilaulau owa mata tomowa uꞌonadi.’ 


text:
<pb/>Na wagaone hiniulihaedi leꞌawai na ginauli maudoina hitauvehuludi na Yeisu himumulitaeine. Yeisu ehebo taulepelo iꞌabiye namwanamwa 


text:
<pb/>Hauga teya ainai Yeisu hinage ehebo dalava ainai imiyamiya. Tupwanane ainai ehebo towaho tauna maudoina lepelo ivai. Eena towahonane Yeisu iꞌita lobai ta ainai italupwagogo na iꞌawanoiyei, iwalo, ‘Taubada, ebe dova yam nuwatuwu, howahowana uꞌabiye namwanamwagau’. 


text:
<pb/>Na Yeisu nimanaena towahowa taunane iꞌabitowoi na iwalo, ‘Ehe, nuwanuwagu. Badagi na unamwanamwa.’ Eeta towahowa ana lepelowa iꞌovi. 


text:
<pb/>Na Yeisu towahonane ivenuwamwauwei iwalo, ‘Ulau na havena yaiya teya ainai uwalowalo mahalavaegau na hesi udumwalu taupwaoli ainai ta iꞌitago, na upwaoli Yaubada ainai, hava dova ada loina Mosese ainaena, ta ebe tomowa hihanapuigo ebeha bada uyawahaiuyoꞌo’. 


text:
<pb/>Na hesi tenem ainai Yeisu wasana imwalaꞌi moiha ta boda bagibagilidi hilaoma ebeha Yeisu yana aubabada hibenalei, na hinage adi lovala ebeha iꞌabiye namwanamwadi, 


text:
na hesi hauga maudoina boda aidiyena itautauwahi na ibom iꞌawaꞌawanoi Yaubada ainai. Yeisu ehebo taupeu iꞌabiye namwanamwa 


text:
<pb/>Ehebo ahubena ainai Yeisu boda iveꞌiveꞌitadi, na tupwadi Palisiwo yo loina ana tauveꞌitao hiya Galili dalavanao maudoidi yo Yudeya na Yelusalem aidiyena hilaoma na boda baidadiyao himiyamiya na hiꞌauꞌaubabada. Hauga tenem ainai Yaubada yana wahiyalaena Yeisu taulovalao iꞌabiye namwanamwadi. 


text:
Ainaena bodaone aidiyena ehebo taupeu mahalabina hiꞌavalaiyama na hitowotowoi ebeha hiluwuwei vadai ta Yeisu mehenai himwauwi. 


text:
Na hesi nigele howahowadi, wuwuna bodane imwalaꞌi alili. Eeta taupeuwa hiꞌavala mwalaeyei vadane ewanai na ana atovine hivaivehulu ta ainaena taupeuwa maꞌana abaꞌavala hivelele dobiyei bodaowa ahipudiyai, ta Yeisu mehenai himwamwauwine. 


text:
<pb/>Eena Yeisu tomowaowa yadi yemidi ihanapuiyaꞌo ta towahonane iwalo auli, iwalo, ‘Augelu, mumugam yababa adi nuwahamu bada ulobaiyaꞌo’. 


text:
<pb/>Na hesi loina ana tauveꞌitao yo Palisiwowa Yeisu yana aubabadane hibenalenaꞌo ta hibom aidiyai hiꞌauꞌaubabada hiwalo, ‘Towaho teina vedova ta Yaubada iꞌabiꞌabitalawahiyeine wuwuna nigele teya yaiya howahowana tomowa yadi mumuga yababao inuwahamuidi, bada Yaubada ibom howahowana’. 


text:
Na hava amnuwatuwui ebe towaho teina ainai yawalowei, “Yam mumuga yababao bada yanuwahamuidiꞌo”, bo yawalo, “Utowolo ulau”? 


text:
Mata amhanapui yau Tomowa Moihagu mayagu loina baleꞌuwai ebeha tomowa yadi mumuga yababao mata yanuwahamuidi.’ Eeta taupeuwa iwalo auli, iwalo, ‘Yau teina yawalo auligo, utowolo yam halabi uꞌavalai na ulau yam dalavai!’. 


text:
<pb/>Na itautowolo ta boda mehediyena yana halabi iꞌavalai ilalaune yana dalavai mayana yaliyaya Yaubada inoꞌonoꞌowei. 


text:
Tenem ainai boda maudoidi nuwadi ipwanopwano mwalaꞌina, eeta mayadi veꞌahihi Yaubada hiwalo vetuvehaeyei, hiwalo, ‘Wau ehebo abanuwapwanopwano taꞌitayaꞌo’. Yeisu Livai iyogaei 


text:
<pb/>Mulitai Yeisu imahalava ta ehebo takesi ana tauvai yehana Livai iꞌita lobai yana vada abapaihowa ainai imiyamiya na iwalo auline, iwalo, ‘Livai umulitaegau’. 


text:
<pb/>Na Livaiwa aiꞌai mwalaꞌina ipaihowai Yeisu vehabana, eeta boda mwalaꞌina hilaoma Livai yana vadai aiꞌaine vehabana, na takesi ana tauvaiwo bodadi hinage baidanao. 


text:
Tenem ainai Palisiwo yo loina ana tauveꞌitao hiꞌuluꞌulumiyai Yeisu ana taumulitao aidiyai, hiwalo, ‘Hava wuwuna ta takesi ana tauvaiwo yo hinage tauyababao tupwadi baidamiyao amꞌaiꞌai toyawane?’ 


text:
<pb/>Na yadi walowone Yeisu iyemaihadi iwalo, ‘Hiya namwanamwadi taulaumulamula nigele nuwadi, na hesi lovalovaladi nuwanuwadi taulaumulamula. 


text:
Yau yalaoma nigele ebeha taunamwanamwa vehabadi, na hesi taupwanoliwo habi haguidi, ta ebe hinuwabui.’ Yeisu yana walo aiꞌai ana veꞌahihi vehabana 


text:
<pb/>Militai hinage tupwadi tomowa Yeisu hiwalo auli hiwalo, ‘Yoni ana taumulitao hauga maudoina mavahalidi hiꞌawaꞌawanoi Yaubada ainai, dova Palisiwone adi taumulitaone yadi paihowa, na vedova ta owa am taumulitaone nigele hiyahudihudine, na hiꞌaiꞌai yo hinumanuma’. 


text:
<pb/>Eeta Yeisu iwalo vegevegedi iwalo, ‘Vedova, howahowana na tautawahola towahona ana taumanao hiveꞌahihi ai yo numa ainaena ebe tautawahola towahona baidadi hiyaliyaya? Nigele awa? 


text:
Na amnuwatuwu avivini ebeha hauga ilalaoma ebe tautawaholawa ilaugabaidi abo hesi hinuwayababa na hiveꞌahihi, aiꞌai yo numa ainaena.’ 


text:
<pb/>Na hinage ehebo walo vegevegedi iꞌaubabadaei aidiyai, iwalo, ‘Nigele howahowana luwuluwu vauvauna tupwana ta vai na luwuluwu miyamiyana ta bwalui. Nigele! Na ebe dova, neta luwuluwu vauvaunane bada iꞌabiye yababaꞌo na hinage vauvaunawa tupwatupwanane luwuluwu miyamiyanane nigele iyalowoinanei. 


text:
Na hinage nigele teya yaiya bwahi wahiwahiyalana dova waini vauvauna iyahiwahiwai abahiwa ꞌwapi miyamiyana aidiyai, mata dova ta ilotapulihi ta bwahi yo abahiwa hiyepaipaihedi. 


text:
Na ebe yaiya waini miyamiyana inuma, mata iwalo ebeha nigele nuwanuwana vauvauna, wuwuna waini miyamiyana hesi inamwanamwa alili.’<pb/>


text:
Tapwalolo ehebo ainai Yeisu mayana taumulitao baidanao tanovi holanaena hilaulau, na ana taumulitaone witi ainona higigidi ta hiꞌaiꞌaidi. 


text:
Na tupwadi Palisiwone hiwalo, ‘Yada loina iwalo mahalava ebeha havena tapwalolo ainai tapaipaihowa na omiu vedova ta teina dova ampaipaihowaine?’ 


text:
<pb/>Eeta Yeisu Palisiwone yadi walo iyemaiha iwalo, ‘Yaubada yana Buki ainai hilele Deivida vehabana ebe amvahili amhanapui neta iya maꞌana geluwo hivahali ta 


text:
Yaubada yana vadai iluwu na beledi veꞌaveꞌahihina ivai ta hiꞌaꞌaine. Beledinane maꞌana loina ebeha taupwaoli aꞌava adi talam yo hiꞌai. Na hivahali alili ta bada hiꞌaꞌaine.’ 


text:
<pb/>Ehebo hinage Tapwalolo ainai Yeisu iluwu vada tapwalolo ainai ta iveꞌiveꞌita. Vadanane ainai ehebo towaho imiyamiya nima tautuwana peupeuna. 


text:
Na hinage tupwadi loina ana tauveꞌitao yo Palisiwo himiyamiya, Yeisu hiꞌitaꞌita sipwai mata dova ta towahonane iꞌabiye namwanamwa Tapwalolo ainai eeta ebe ainaena hiveꞌewai tauloina mehenai. 


text:
<pb/>Na hesi yadi nuwatuwune ihanapuiyaꞌo, ainaena towahonane iwalo auli, iwalo, ‘Utowolo na uhaema’. Eeta towahowa itowolo ta ihahaene. 


text:
Ta Yeisu iwalo aidiyai na iwalo, ‘Hola yapanivilaegomiu. Hava yada loinane itatalamweine Tapwalolo ainai. Tomowa taꞌabiye namwanamwadi bo taꞌabiye yababadi, bo tomowa tahaguidi bo taꞌabiye muyadi?’ 


text:
<pb/>Tenem ainai maudoidi ivinunuꞌabiꞌabidi na towahowa iwalo auli iwalo, ‘Nimam utautuwudi’. Eeta towahowa nimana itautuwudi ta inanamwanamwane. 


text:
Na hesi tauloinaone modiꞌini iꞌoiye mwaudi na hivetuwuni hibommo hiꞌauꞌaubabada hava mata Yeisu ainai hipaihowaine. Yeisu ana mulitao ivesinuwaedi 


text:
<pb/>Tauyewasaone yehadi teina: Saimoni, iya iyogaei Pita na tahina Andulu na hinage Yemesa yo Yoni na Pilipi yo Batolomiu. 


text:
Madiu yo Tomasi yo vali Yemesa iya Alipiyosi natuna, na hinage vali Saimoni iya tauhamadudu mwalaꞌina abaloina vehabana, 


text:
yo Yudasa iya Yemesa natuna, na hinage Yudasa Isakaliyota, iya howola abo Yeisu ihuhulaei. Yeisu taulovalao bagibagilidi iꞌabiye namwanamwadi 


text:
<pb/>Yana tauyewasaone yo hinage ana taumulitao maudoidi baidanao oyaena hiꞌaituluma ta ꞌwabuwai hitowolo, na ꞌwabunane ainai boda mwalaꞌina himiyamiya, hiya hilaoma Yudeya yo Yelusalem na hinage Taya na Saidoni tupwa leꞌawadine aidiyena. 


text:
<pb/>Ta hilaoma Yeisu yana aubabada habi benaleina yo hinage ebeha adi lovala iꞌabiye namwanamwadi. Na hinage hiya aluꞌaluwa yababadi aidiyai hiluwu nuwanuwadi na iꞌabiye namwanamwadi. 


text:
Bodaone maudoidi hitowoi ta ebeha Yeisu hiꞌabisawahi wuwuna wahiyala imahamahalava ainaena na tomowa maudoidi iꞌabiꞌabiye namwanamwadi. Nuwavitai na yaliyaya 


text:
<pb/>Yeisu ana taumulitaowowa ivinuvinunuidi na iwalo aulidi, iwalo, ‘Ebe omiu amwewelohe, amyaliyaya wuwuna Yaubada nimanai ammiyamiya. 


text:
Na omiu ebe amvahali amyaliyaya, wuwuna howola abo diyamiu himwau. Na hinage omiu amdoudou amyaliyaya wuwuna howola abo ammalu. 


text:
<pb/>Amyaliyaya ebe yau Tomowa Moihagu vehabagu tomowa hiveꞌalehaegomiu, bo hitaꞌwataꞌwataegomiu, bo hisosomanaegomiu bo hiꞌawa yababaegomiu. 


text:
Hauga tenem ainai ebe vitaiwone himahalava vehabadi amyaliyaya na amtowolo amselo, wuwuna ami maiha namwanamwana galewai imiyamiya. Na amnuwatuwui ebeha tauꞌawa yababaone tubudiyao mwalona tauwalo mahalavao hiꞌawa yababaedi, dova teina haugane ainai. 


text:
<pb/>‘Na hinage ebe omiu amvewasawasa, nuwayabayababamiu, wuwuna yami wasawasa bada amlobaiyaꞌo ta mulitai mata nigele. 


text:
Na yaiyadiwo omiu teina taꞌi bada amꞌaiꞌiꞌiwahi moiha, amnuwayababa wuwuna muhamuhana vahali mwalaꞌina amlobai. Na hinage ebe teina taꞌi ammalumalu, howola abo mayami nuwayababa amdou. 


text:
<pb/>‘Na haugadine aidiyai ebe tomowa bagibagilidi hiꞌawa namwanamwaegomiu, amnuwatuwu gwaipile na amnuwayababa, wuwuna mwalona hiya tubudiyaone hinage dova tauwalo mahalava oyaꞌoyama hiꞌawa namwanamwaedi.’ Ami alehao amvelauwedi 


text:
na hinage hiya hiꞌawa yababaegomiu amꞌawa namwanamwaedi, na hiya hiꞌaleꞌalehaegomiu vehabadi amꞌawaꞌawanoi ta Yaubada ihaguidi. 


text:
Na ebe yaiya navanavam isapi, havena nimana uveuveuyo, na hesi vali navanavamne hinage umohei ta isapi. Ebe yaiya yam gwaugwau luwuluwuna ivai, amluwuluwu mohili hinage utalamwei ainai. 


text:
Na hinage ebe yaiya alimwai iꞌawanoi ehebo ginauli vehabana, ginaulinane umohei. Na ebe yaiya yam tobwatobwa ivai na ainai imiyamiya havena vehabana uwalowalouyo. 


text:
<pb/>‘Na ebe tomowa tauvelauwego hiya hibom uvelavelauwedi, hava vehabana mata awanamwanamwa uvai? Wuwuna tauyababao adi tauvelauwo, hinage hivelavelauwedi. 


text:
Na ebe tauꞌabi iliꞌilimanigo hibom uꞌabi iliꞌilimanidi, hava vehabana mata awanamwanamwa uvai, wuwuna tauyababao hinage neta paihowane hipaipaihowai. 


text:
Na ebe yaiyaidiwo uhanapuidi ebeha yam tobwatobwa umomohediwa mata hiyemaihauyoi, hava ana namwanamwa alimiwai? Wuwuna hiya tauyababao hiꞌaiꞌaiyauya adi geluwo aidiyai mata yadi ginauliwone adi mwalaꞌi hivedumwaluyoidi. 


text:
Na hesi ami alehao amvelauwedi na amꞌabi iliꞌilimanidi, na havena yemaiha vehabana amnuwanuwatuwu. Ainaena ami maiha mata mwalaꞌina amlobai, ta omiu Yaubada Ewaꞌaliliyai natunao. Wuwuna hiya tauyababao yo tauꞌaidumao aidiyai inamwanamwa. 


text:
Ainaena omiu hinage amꞌatemuyamuya, dova Tamamiune iꞌateꞌatemuyamuyane. Havena ami geluwo amꞌawaꞌawa yababaedi 


text:
<pb/>‘Hinage havena tomowa amꞌawaꞌawa yababaedi, mata dova ta Yaubada hinage iꞌawa yababaegomiu. Na hinage havena ami geluwo amveꞌeveꞌewaidi, ta ebe omiu havena veꞌewa amlobalobai Yaubada ainaena, na hesi ami geluwo yadi mumuga amnuwahamuidi, ta ebe Yaubada yami mumuga hinage inuwahamuidi. 


text:
Na ebe amꞌaiyauya mata Yaubada iꞌaiyauya alimiyai. Hava mwaumwauna yo maꞌana lauhepoi mata alimiyai iꞌatuhiwai. Wuwuna ginauliwone ana mwalaꞌi hava mata uꞌaꞌaiyauyaneine mata ulobauyoi.’ 


text:
<pb/>Ainaena walo vegevegedi teina imohedi, iwalo, ‘Vedova? Howahowana taumehegibugibu ana gelu mehegibugibuna imugaiyei? Mata nigele, awa? Ebe dova ipaihowai hitau bwauwone guda ainai hibeꞌu. 


text:
Dova hinage taubenali, nigele howahowana na yana tauveꞌita ihae gabaei. Na hesi bada ebe yana hanapune imwalaꞌi ta ebe hitau bwauwone yadi hanapu itoyatoyawa. 


text:
<pb/>‘Nigele iyalowoinanego na tahim vehabana uwalo ebeha mehenai aiwa muꞌamuꞌalina imiyamiya, wuwuna owa hinage mehemwai etupwa imiyamiya na nigele uyaꞌita. 


text:
Ainaena havena tahim ainai uwalowalo, uwalo, “Tahigu, ilowoinanegau ebe aiwa muꞌamuꞌalina mehemwena yavai vehulu”, wuwuna owa hinage etupwa mwalaꞌina mehemwai imiyamiya, nigele uyaꞌita. Moiha, owa ehebo tauꞌoyama, awa? Na hesi etupwane mehemwai uvai mugaiyei, ta ebe uꞌita iliꞌilimani na mulitai tahimne mehenaena aiwa muꞌamuꞌalinane uvaivehulu. Tomowa yadi mumuga dova aiwa ainona 


text:
<pb/>‘Aiwa namwanamwana nigele howahowana na ainona newanewalina imwauwi. Hinage dova aiwa newanewalina nigele howahowana na ainona namwanamwa imwauwi. 


text:
Ainaena aiwa ehebo ehebo ainodi aidiyena tahanahanapuidi ebeha aiwadine namwanamwadi bo newanewalidi. Moiha neta, nigele howahowana na haihaili aidiyena damaya ainona talobai, dova hinage nigele howahowana na vilolo ainaena sibweya ainona talobai. 


text:
Dova towaho yana mumuga, ebe towaho yana nuwatuwu ausalana yana mumuga maudoina namwanamwana. Na ebe yana nuwatuwu yababadi mumugana maudoina yababadi. Wuwuna nuwatuwuwone hava dova atemiyai himiyamiya hauga maudoina awamiyena himahamahalava. Tauꞌabi vada hitau bwau 


text:
Na ebe yaiya owa ulaoma na yagu walo ubenaledi na upaihowaidi, owa yam mumuga dova ehebo tauꞌabi vada yaveꞌitaei alimiyai. 


text:
Iya dova tauꞌabi vada yana wahuwahu yaiyaina ilobai, gaima aꞌavana ainai, ta yana vadane ainai iꞌaꞌabine. Na haugana ꞌwesu mwalaꞌina iꞌaituluma na abaꞌita isagena, ta vadanane iguhui na nigele iyaꞌabiye yababa, wuwuna wahuwahu namwanamwana ainai iꞌaꞌabine. 


text:
<pb/>‘Na hesi ebe yaiya owa yagu walo ubenaledi na nigele uyamulitaedi, owa bada dova tauꞌabi vada namonamo aꞌavana ainai yana vada iꞌaꞌabine. Eeta haugana abaꞌita imahalava vadanane iguhui ta ibeꞌu mwayamwayau na maudoina iloꞌevehulune.’<pb/>


text:
Dalavanane ainai tauꞌalehao hiya Loma adi taumugai ehebo mayana hevali himiyamiya. Na yana hevaline ivelauwei iliꞌilimani. Na hauga tenem ainai ilovala mwalaꞌina ta habi imwalowoina. 


text:
Na tauloinanane Yeisu yana laoma wasana ibenalei, eeta Yudeya yadi babadao tupwadi ivetamaledi Yeisu ainai habi awanoiyei ebe Yeisu ilaoma na yana hevaline iꞌabiye namwanamwa. 


text:
Ta babadaowa hilau Yeisu ainai hiꞌawanoi, hiwalo, ‘Bada, nuwanuwamai ebe talau teina towahone awalowaloweiwa ana dumwalu ebeha uhagui. 


text:
Wuwuna iya towaho namwanamwana, na Yudeya maudoida ivelauwegita, ta yada vada tapwalolo iꞌaꞌabine.’ 


text:
<pb/>Eeta Yeisu baidadi hilalaune. Hilau ta dalavanane ainai himahamahalava, eena tauloinawa ana geluwo tupwadi hinage ivetamaledi Yeisu habi auhina. Na hilau Yeisu ainai ta hiwalo, ‘Bada, yama taumugai iwalo ebeha owa towaho mwalaꞌina ainaena nigele iyalowoinanego ebe uluwu yana vadai. 


text:
Na hinage nigele iyalowoinanego na baidam amwahai amvelobaloba. Na hesi nuwanuwana ebe uwalo mohili na yana hevaline inamwanamwa. 


text:
Na hinage alinana teina dova iwalo, “Yau loina yahanahanapui na agu tauloina yadi walo ana tauꞌawa abi, na hinage yagu tauꞌalehao yaloiloinaedi, na ebe teya ainai yawalo, ‘Ulau’ bada ilau taꞌi; na ebe ehebo ainai yawalo, ‘Ulaoma’ bada taꞌi ilaoma, na ebe yagu taupaihowa ehebo ainai yawalo, ‘Teina upaihowai’, bada ipaihowai”.’ 


text:
<pb/>Teina walowone Yeisu ibenaledi na iꞌaluwagavai moiha na iꞌita gwaipile ta bodaowa himulimulitaeine iwalo aulidi, iwalo, ‘Moiha taꞌi nigele teya yaiya Isileli alimiyena yayalobai yana yemidi dova teina towahone’. 


text:
Eena tauloinawa yana hevahevaliwone hilau gwaipile yana vadai, ta nemai yana hevaliwa hilobai bada inamwanamwaꞌo. Hiwape ehebo natuna towahona Yeisu mwalowoiyena iꞌabiye towolo 


text:
<pb/>Nigele hauga daodaona tuluhanai Yeisu ilau ehebo dalava ainai, yehana Naini. Na ana taumulitao yo hinage boda mwalaꞌina hiꞌwaꞌwayabuine. 


text:
Ilaoma dalavanane ainai ta taumwalowoi himahamahalavaenama dalavanane ainaena. Na taumwalowoine neta hiwape ehebo natuna, bada ehebo mohimohili, ainaena hiwapenane boda mwalaꞌina baidana hilaulau habi mwauwina magaiyai. 


text:
Na iwutu lau ta mwalowoiwa ana huma iꞌabitowoi eena tauꞌavalaowa hitowotowolo. Na Yeisu iwalo, ‘Hevali, utowolo’. 


text:
<pb/>Ainaena tomowaowa himeheuhi na Yaubada hiwalo vetuvehae, hiwalo, ‘Tauwalo mahalava mwalaꞌina bada imahalavamaꞌo. Teina Yaubada yana tauboꞌe ita yana tomowao alidai.’ 


text:
Eeta Yeisu wasana hiyewasaei Yudeya maudoina, na hinage dalavao vahalinai aidiyai. Yoni taubapitaiso yana panivila Yeisu vehabana 


text:
Ainaena ana taumulitao hitau bwau iyogaedima na iwalo aulidine, iwalo, ‘Amlau na ampanivilaei, ebe iya Besinanawa vehabana yaꞌauꞌaubabadane, bo vali towaho hinage tahaꞌwai?’ 


text:
<pb/>Na hilaoma ta Yeisu hiwalo auli, hiwalo, ‘Yoni taubapitaiso ivetamalegai alaoma habi panivilaego ebe owa Besinanawa, bo vali towaho ahaꞌwahaꞌwai?’ 


text:
<pb/>Hauga tenem ainai Yeisu howola taulovalao adi lovala yo adi muya yo viꞌaviꞌa aidiyena iꞌabiꞌabiye namwanamwadi yo hinage taumehegibugibu mehedi iꞌabiye maseledi. 


text:
Eeta iꞌovi na mulitai yadi panivilawa iyemaiha, iwalo, ‘Amwuyo ta Yoni ainai amꞌaubabada ginauliwone aliguwena hava bada amꞌitadiꞌo yo ambenalediꞌo, neta: taumehegibugibu mehedi bada himaseleꞌo, taupeu bada hinamwanamwaꞌo ta hilaulau, taulepelo taudi hinamwanamwauyoꞌo, tautalina tui bada talinadi hinamwanamwaꞌo, taumwalowoi hitowolouyo na hinage tauwewelohe bada wasa namwanamwana hibenalenaꞌo. 


text:
Eeta amlau na Yoni amwalo auli havena vehabagu inuwanuwatuwu bwaubwau, wuwuna ebe yaiya yana yemidi aliguwai nigele iyatapitapiya, mata iyaliyaya.’ Yeisu yana walomahalava Yoni vehabana 


text:
<pb/>Haugana Yoni ana taumulitaowowa hilaulau gwaipile, na Yeisu ivetuwuni boda aidiyai Yoni vehabana iwalo mahalava, iwalo, ‘Mwalona maudoimiu tupwa balabala awawai amlau Yoni habi benaleina, na hava nuwanuwamiu ebeha amꞌita? Bo ebeha ehebo awahi mwalaꞌina yaumai iguhuguhui amꞌita? 


text:
Bo ehebo towaho ana aleꞌo wasawasa habi itana? Nigele, awa? Wuwuna hiya adi aleꞌo namwanamwadi moiha tauloina mwalaꞌidi yadi tupwai himiyamiya na hiyaliyaliyaya. 


text:
<pb/>‘Na hava yede vehabana amlalaune balabala awawai? Bo yami nuwatuwu ebeha ehebo tauwalo mahalava amꞌita, awa? Moiha taꞌi towahonane amꞌiꞌitane tauwalo mahalavao imwalaꞌi gabaedi. 


text:
Yoni vehabana mwalona Yaubada yana Buki ainai teina dova iwalo mahalava mugaiyei iwalo:<pb/>“Teina yagu tausagenawasa yavetamale mugaiyei na yam amwaha isepa”.’ 


text:
<pb/>Na Yeisu hinage iwalo, ‘Yoni iya taumiya baleꞌu maudoina imwalaꞌi gabaedi, na hesi maudoidi hiya Yaubada yana Abaloina holanai Yoni himwalaꞌi gabaei’. 


text:
<pb/>Eena bodaone yo takesi adi tauvaiwo Yeisu yana aubabada teina hibenaledi ta Yaubada hiwalo vetuvehaeyei, wuwuna hiya mwalona Yoni iꞌabiye bapitaisodi. 


text:
Na hesi Palisiwone yo loina ana tauveꞌitao Yaubada yana nuwatuwu hitaꞌwataꞌwataei, ainaena nigele nuwadi na Yoni iꞌabiye bapitaisodi. 


text:
Nuwana yawalo, omiu bada dova hedaheda abagimwala holanai hiꞌaiꞌaiꞌopiꞌopi na adi geluwo aidiyai hiyogayoga, hiwalo, “Ama geluwo vedova ta aꞌabiꞌabi sinaha na nigele amyasobune, na hinage ayebwayebwasa na nigele amyadoune”. 


text:
Waloyepatu teina ana hanapu neta, Yoni tauꞌabiye bapitaiso ilaoma ta ihudihudi yo waini nigele iyanumanuma, ainaena amwalo ebeha aluꞌaluwa yababana Yoni iꞌabiye yauyauleyaꞌo? 


text:
Yau Tomowa Moihagu yalaoma yaꞌaiꞌai na yanumanuma na hinage vehabagu amꞌuluꞌulumiya, amwalo, “Towaho teina taunuma yo tauꞌaiꞌalaꞌalabili, na hinage takesi ana tauvaiwo yo tupwadi yabayababadi iveꞌauꞌaugeluwedi”. 


text:
Na hesi hiya tauhanapu moiha mata yadi paihowa namwanamwadi aidiyena hanapu moiha imahamahalava.’ Tauyababa ehebo Yeisu aena iyewoloi 


text:
<pb/>Ehebo hauga Palisi ehebo yehana Saimoni Yeisu iyogaei ta baidana habi ai. Eeta Yeisu iluwu vadai ta imiya habi ai. 


text:
Na dalavanane ainai wahiu ehebo tauyababa imiyamiya. Iya bada ihanapuiyaꞌo ebeha Palisine yana vadai Yeisu iꞌaiꞌai. Ainaena woloi namwanamwana maꞌana abahiwa namwanamwana ivaiyama, 


text:
ta Yeisu vahalinai itowolo na idoudou na mehelinonaena Yeisu aena iyebuta, na waihiunane vahuna daodaona ta vahunaena aena ibaꞌilidi, yo hinage Yeisu aena inihoidi yo woloiwa ihiwai Yeisu aenai. 


text:
<pb/>Eena Palisiwa ibom inuwanuwatuwu iwalo, ‘Towaho teina, ebe iya tauwalo mahalava, ihanapui waihiune teina tauyababa, ta havena ainai iꞌabiꞌabi’. 


text:
<pb/>Na Yeisu iꞌapuhini iwalo, ‘Saimoni, nuwanuwagu ehebo ginauli yawalo mahalavaei alimwai’. Eeta Saimoni iwalo, ‘Ehewa, aiteya ginauli? Uwalowei aliguwai’. 


text:
<pb/>Ta Yeisu iwalo, ‘Ehebo tauwasawasa na tomowa bwau adi vagavaga imwauwi, ehebo ana vagavaga dova 50 kina, na ehebo dova 5 kina. 


text:
Na hitau bwauwone nigele howahowadi na hiyemaihadi. Ainaena tauwasawasawa hitau bwauwowa adi vagavaga inuwahamuidi. Na yapanivilaego. Hitaubwauwone aidiyena yaiya yadi taubadane ivelauwei mwalaꞌina?’ 


text:
<pb/>Ta Saimoni Yeisu alinana iyemaiha, iwalo, ‘Towahone iya ana vagavaga mwalaꞌinane ivelauwei mwalaꞌina’. Eena Yeisu iwalo, ‘Ehe, moiha’. 


text:
<pb/>Na iꞌita gwaipile waihiuwa ainai, na iwalo, ‘Saimoni, waihiune teina yana paihowa vehabagu uꞌitayaꞌo, nigele dova owa. Wuwuna yam vadai yaluwuma na bwahi aegu anauwa vehabana nigele uyamohegau na hesi waihiune teina mehelinonaena aegu iuwadi na vahunaena ibaꞌilidi. 


text:
Na owa yagu mahalava ana niho nigele uyapaihowai aliguwai, na hesi iya yagu mahalava vauvauwai aegu inihoidi. 


text:
Iya yana pwanoliwo bagibagilidi bada yanuwahamuidiꞌo, ainaena ivelauwegau mwalaꞌina, na hesi ebe yaiya yana pwanoliwo habuludi na yanuwahamuidi, yana velau aliguwai hinage habuluna.’ 


text:
<pb/>Na tomowaowa Yeisu baidanao hiꞌaiꞌaine, Yeisu yana walo hibenalei ta hibom aidiyai hiꞌuluꞌulumiyaei, hiwalo, ‘Yaiya yede teina ta ebeha pwanoliwo inuwahamuidi?’ 


text:
<pb/>Eena Yeisu waihiuwa ainai iwalo, ‘Yam yemidi ainaena bada livahi ulobaiyaꞌo, ta mayam yaliyaya ulau’.<pb/>


text:
Mulitai Yeisu itowolo na ilau dalava mwalaꞌidi yo habuludi aidiyai Yaubada yana Abaloina wasa namwanamwana iguguyaei, na ana taumulitaowa hitau 12 baidanao. 


text:
Na hinage tupwadi waiwaihiu baidanao, neta hiya mwalona lovala yo aluꞌaluwa yababadi aidiyena Yeisu abiye namwanamwadi. Waiwaihiuwone neta Meli Magidalaena iya mwalona ainaena aluꞌaluwa yababadi maudoina 7 Yeisu iheusili mahalavaedi, 


text:
na hinage Yoana iya Kusa mwanena, Kusanane Helodi yana taupaihowa, na hinage Susana yo tupwadi waiwaihiu baidadiyao. Waiwaihiuwone hiya yadi tobwatobwaena Yeisu maꞌana geluwo hiꞌiꞌita avivinidi. Patu ana walovegevegedi 


text:
<pb/>Tomowa maudoidi dalava bagibagilidi aidiyena hitaugogoiyama Yeisu ainai, eena Yeisu walo vegevegediyena iveꞌitadi, iwalo, 


text:
‘Tauꞌuma ehebo ilau yana oyai patu ivehulubudebudeyanaedi. Tupwadi patu amwahai hibeꞌu ta tomowa aediyena hiwutuꞌalatedi yo lowolowo hiꞌitadi ta hiꞌaitulu hiꞌaꞌaidine. 


text:
Na tupwadi patu malagaigaimana ainai hibeꞌu ta hiꞌini na mulitai hiwewelaine, wuwuna toputopunane nigele gwagwamana. 


text:
Na tupwadi patu haihaili aidiyai hibeꞌu ta hiꞌini mwalomwalowoi wuwuna haihailine iwahiyala ta iꞌoiye mwalowoidi. 


text:
Na hesi tupwadi patu toputopu namwanamwana ainai hibeꞌu ta himwalaꞌi na hiꞌaino, ta aidiyena aino namwanamwana ilobai.’ Iꞌovi na Yeisu bodaone ivenuwamwauwedi, iwalo ‘Ebe matalinamiu walo teina ambenaledi’. Patu walo vegevegedina ana livahi 


text:
<pb/>Mulitai ana taumulitaowowa Yeisu hipanivilaei, hiwalo, ‘Yam walo vegevegedine hava ana hanapu?’ 


text:
Na iya iwalo, ‘Omiu Yaubada alimiyai italam ta yana loina holana moiha ana tauhanapuwo, na hesi bagibagilidi walo vegevegedi aꞌava hibenalei.<pb/>“Na adi nuwamasele nigele hiyahanapui, yo hinage ana hanapu hibehabehaei na hesi nigele hiyalobai.” 


text:
Na patuwowa amwahai hibebeꞌune hiya neta tomowa walo hibenali mohilei, na hesi Tomodulele ilaoma ta atediyena walowa ivaivehulune, ta nigele howahowana hiyemidi ebeha Yaubada howahowana ihaguidi. 


text:
Na patuwowa hibebeꞌune toputopu malagaigaimana aidiyai neta tomowaowa hiya Yaubada yana walo vehabana hiyaliyaya, na hesi nigele lamlamdi hiyayaiyai wuwuna yadi yemidi nigele mwalaꞌina, ta ebe abatowoi aidiyai himahalava mata hibeꞌu. 


text:
Na patuwowa haihaili aidiyai hibebeꞌune neta tomowaowa hiya walowa hibenalei, na yadi nuwatuwu maudoina hilaulau nuwatuwu bagibagili yo wasawasa yo baleꞌu yaliyayanao aidiyai. Ainaena Yaubada yana walo aidiyai nigele ainona iyamahalava. 


text:
Na patuwowa toputopu namwanamwana aidiyai hibebeꞌune neta hiya tomowao mayadi atetalam Yaubada yana walo hibenaledi, yo mayadi alamaꞌiꞌita ainaena Yaubada yana walo aidiyai iꞌaino moiha.’ Masele ana walo vegevegedi 


text:
<pb/>Yeisu hinage aidiyai iwalo, ‘Nigele teya yaiya lampa iyagabu na gaeba ainaena iyaꞌoihamui bo abaꞌeno elauhanai iyamwauwi na hesi abamwau ewanai imwauwi ta ebe tomowa maselene hiꞌita haugana hiluwuluwu. 


text:
Hava dawadawanina mata imiya mahalava ta tomowa hibenalei. Na hava oiꞌoihamuina mata hilobai na hivaiyama maseleyai ta tomowa hiꞌita. 


text:
‘Eeta amꞌita avivini yami benabenali aidiyena. Wuwuna yaiya ainai hava namwanamwana imiyamiya mata Yaubada ilauhepoiyei iya ainai. Na hesi ebe yaiya ainai nigele na yana nuwatuwu ebeha hava habuluna ainai imiyamiya, mata Yaubada ivaivehulu.’ Yeisu hinana yo tahinao 


text:
<pb/>Mulitai Yeisu hinana yo tahinao hilaoma habi itana na hesi boda imwalaꞌi alili, eeta nigele howahowana hiluwu Yeisu ainai. 


text:
Ta walo aꞌava hivetamalei, hiwalo, ‘Taubada, hinam yo tahimwowa tenem maseleyai hitowotowolo, ebeha nuwanuwadi owa’. 


text:
<pb/>Na Yeisu iwalo aulidi, iwalo, ‘Nigele hibom, na hesi ebe yaiyadiwo Yaubada yana walo hibenalei na hiꞌawa abiyedi hiya neta hinaguwao yo tahiguwao’. Yeisu wowoli iꞌabiye daumwali 


text:
<pb/>Ehebo hauga Yeisu mayana taumulitao higelu na aidiyai iwalo, ‘Taꞌuꞌe tageyoꞌawa vali tupwai’. Eeta hiꞌuꞌe, 


text:
hisagesagena na Yeisu iꞌenoꞌeno ta iꞌeno iꞌiwahine. Na yaumai mwalaꞌina itowa ta bagodu mwalaꞌina ihiwahiwadiꞌwa wagai na muhamuhana hihanene. 


text:
<pb/>Eeta ana taumulitaowa Yeisu hivanoi hiwalo, ‘Taubada, Taubada, utowolo, mata tahanene!’ Eeta Yeisu itowolo ta yaumai yo bagodune iꞌahonedi, iwalo, ‘Amlaumwau!’ Eeta hilaumwau na idadaumwaline. 


text:
Ainaena Yeisu ana taumulitaowa iwalo aulidi, iwalo, ‘Vedova? Nuwana nigele amyayemidiyegau awa?’ Na hiya mayadi meheuhi hiꞌaluwagavai na hibom aidiyai hiwalo, ‘Towaho yehana teina? Ta yaumai yo bagodu alinana hiꞌaꞌawa abiyeine.’ Ehebo towaho aluꞌaluwa yababadi bagibagilidi holanaena himahalava 


text:
Eena Yeisu iꞌaitulu leꞌawai na ehebo taumiya dalava imahalavama ainai. Towahonane aluꞌaluwa yababadi hiluwu holanai ta ainai himiyamiya. Na towahonane hauga daodaona aleꞌo nigele iyaliꞌwaliꞌwa, na vada aidiyai nigele iyamiyamiya na hesi magai gudadi aidiyai imiyamiyane. 


text:
<pb/>Ta towahowa Yeisu iꞌita, na ilohagali ta ibeꞌu ainai na iwui mwalamwalaꞌi, iwalo ‘Yeisu yo, owa Yaubada Ewa aliliyai Natuna, hava ebeha upaihowai? Badagi! Havena uꞌabiꞌabiye muyagau.’ 


text:
Walo teina iꞌaꞌataine wuwuna Yeisu bada iwalo auliyaꞌo, ta ebeha aluꞌaluwa yababana towahone iꞌaitulu gabaei. Towahonane hauga bagibagilina aluꞌaluwane iꞌabiye yeyauyaule eeta hiꞌabiꞌabi avivini na nimana yo aena hipaipaidi pwawati aidiyena, na hesi pwawatine iwutuwutuhidi na towahonane ilawelawei nuꞌula awawai. 


text:
<pb/>Eeta Yeisu towahonane ipanivilaei, iwalo, ‘Vedova yeham?’ Na towahowa iwalo, ‘Yehaguwede Bagibagilimai’, wuwuna aluꞌaluwa bagibagilidi holanai himiyamiya. 


text:
<pb/>Na aluꞌaluwaowa Yeisu ainai hiꞌawaꞌawanoi, hiwalo, ‘Havena ugabagabae aituluwegai guda abasilahe ainai. 


text:
<pb/>Na hesi uvetamalegai ta aluwu maheyaone bagibagilidine tenem hidumudumuline oyane aidiyai. Eeta Yeisu italam. 


text:
Ta towahowa ainaena himahalava ta maheyaowa aidiyai hiluluwune. Tenem ainai maheyaowa maudoidi hiyauyaule ta hisagena tapatapana ainai hibeꞌu ta niꞌuwai hihahanenene. 


text:
<pb/>Na maheyaowa adi tauꞌita aviviniwowa hiꞌita na hidena ta hilalaune hiyewasa hava dova hiꞌiꞌitane, dalava mwalaꞌidi yo dalava habuludi tomowadiyaone aidiyai. 


text:
Eeta tomowa bagibagilidi hilaoma ta ebe hiya mehediyena hiꞌita hava imamahalavane. Ta Yeisu ainai hilaoma ta towahowa hiꞌita mwalona aluꞌaluwa yababadi holanai himiyamiya bada inamwanamwaꞌo ta aleꞌo iliꞌwa na Yeisu vahalinai imiyamiya. Tenem ainai maudoidi himeheuhi. 


text:
Eeta Gelasinewowa maudoidi himeheuhi mwalaꞌina ta Yeisu hisosomanaei ebe ilaugabaidi. Ainaena Yeisu wagai idodobi habi gelu. 


text:
<pb/>Ta towahowa iꞌabiye namwanamwawa iwalo atemuyamuya Yeisu ainai iwalo, ‘Uwalo ta owa na yau talau?’ Na Yeisu iwalo, 


text:
‘Nigele. Hesi ulau gwaipile dalavai ta hava Yaubada alimwai ipaihowaiyaꞌo uꞌaubabadaei.’ Eeta towahowa ilau dalavai na Yeisu yana paihowa iꞌaubabadaei taumiya dalava maudoidi aidiyai. Yeisu waiwaihiu bwau iꞌabiye namwanamwadi 


text:
<pb/>Yeisu mayana taumulitao higeyoꞌawauyo na boda mwalaꞌina mayadi yaliyaya hivevedunane. Wuwuna iya vehabana hihaꞌwahaꞌwane. 


text:
Eena ehebo towaho iluwu mahalava, yehana Yailo, iya yadi vada tapwalolo ana tauꞌita avivini. Ilaoma ta Yeisu ainai italupwagogo na iwalo, ‘Taubada talau yagu vadai, 


text:
ta natugu ilovala mwalaꞌina uꞌabiye namwanamwa. Iya bada ehebo mohimohili natugune, ana bolimai 12 na vadai iꞌeꞌeno na hauga habuluna na imwalowoi.’ Eeta baidana hilalaune. Hilaulau amwahai na boda mwalaꞌina himulimulitaedi, ta hiveveduidui. 


text:
Na bodaone holadiyai ehebo wahiu baidadi, maꞌana lovala. Lovalanane neta ꞌwahina isagesagenaei bolimai 12 hiꞌoviꞌo, na besiwa isagesagena. Hauga bagibagilina taulaumulamula hitowotowoi ebeha hiꞌabiye namwanamwa na hesi nigele howahowadi. 


text:
Eena wahiunane Yeisu tuluhanaena ilaoma ta ana aleꞌo papalinane iꞌabitowoine na wahinawa yana sagena ilalaumwaune. 


text:
Ainaena Yeisu itautowolo, ta iwalo, ‘Eei! Yaiya iꞌaꞌabitowoigaune?’ Na maudoidi hiuvala. Na hesi Pita iwalo auli, iwalo, ‘Bada, nuwana bodaone hiveveduidui ta hitatautupane alimwai’. 


text:
<pb/>Na Yeisu iwalo, ‘Nigele. Teya yaiya agu aleꞌo iꞌabitowoine, wuwuna yalautowoi aliguwena wahiyala imahalavaꞌo na tauꞌabitowoigaune ainai igeyoꞌawaꞌo.’ 


text:
<pb/>Na waihiuwa ilautowoiyaꞌo ebeha Yeisu bada yana paihowane ihanapuiyaꞌo, ainaena ilaoma na mayana batutuli ibeꞌu aitulu Yeisu aenai, na boda mehediyai yana paihowawa wuwuna iwalo mahalavaei, iwalo, ‘Taubada, nuwanuwagu na yanamwanamwa, ainaena amꞌaleꞌone yaꞌaꞌabitowoine, ta yananamwanamwane’. 


text:
<pb/>Eeta Yeisu waihiunane iwalo auli, iwalo, ‘Natugu, yam yemidi ainaena unamwanamwaꞌo. Utowolo na mayam yaliyaya ulau.’ 


text:
<pb/>Hauganane Yeisu iwalowalo waihiuwa ainai Yailo yana vadaena yana taupaihowa ehebo wasa ilawenama Yailo ainai, iwalo, ‘Taubada, natum bada imwalowoiꞌo na havena tauveꞌitane yana hauga igabagabaei.’ 


text:
<pb/>Wasa teina Yeisu ibenalei ta Yailo iwalo auli, iwalo, ‘Havena umehemeheuhi na hesi uyemidiyegau ebeha natum mata inamwanamwa’. 


text:
Ainaena hilau ta dalavai himahalava, eena Yeisu boda maudoidi iꞌauhidi ta ebe vadanane ainai havena hiluwuluwu, bada nuwanuwana Pita na Yoni yo Yemesa na hinage gamahinewa hinana yo tamana baidanao hiluwu. 


text:
<pb/>Na boda vadai howola hidoudou na hinage hiwoewoe gamahinewa vehabana. Ainaena Yeisu iꞌauhidi iwalo, ‘Badagi! Dou amlaumwau, wuwuna gamahinene nigele iyamwalowoi, na hesi iꞌenoꞌeno mohili.’ 


text:
Na gamahinewa yawahina iwuyoma ta itotowolone. Eena Yeisu gamahinewa hinana yo tamana aidiyai iwalo, ‘Aiꞌai ammohei na iꞌai’. 


text:
Tenem ainai tamana yo hinana nuwadi ipwanopwano moiha. Na Yeisu hinage ivenuwamwauwedi iwalo, ‘Havena teya yaiya ainai amwalowalo mahalava yagu paihowa teina vehabana’.<pb/>


text:
Yeisu ana taumulitao hitau 12 iyoga ahaidi na adi loina yo wahiyala imohedi ta ebe howahowadi aluꞌaluwa yababadi tomowa aidiyena hiheusili mahalavaedi, yo hinage adi lovalao hiꞌabiye namwanamwadi. 


text:
Eeta ivetamaledi ebeha Yaubada yana Abaloina tomowa aidiyai higuguyaei, yo hinage taulovalao hiꞌabiye namwanamwadi. 


text:
Na hinage yana aubabada ainai iloinaedi iwalo, ‘Havena teya hava amvaivai. Havena digona nuwana boha nuwana aiꞌai nuwana mane, nuwana ami aleꞌo bwauna. 


text:
Na ebe aiteya vada ainai hiyogaegomiu na amluwu, vadanane ainai amvetaumana ana higa tupwanane amlaugabaei. 


text:
Na ebe aiteya dalava ainai nigele hiyalauvaigomiu yadi vadai, dalavanane gawalanane aemiyena amꞌoiyeholudi na amlaugabaidi, eena ainaena amveꞌitadi ebeha mata vitai aidiyai imahalava.’ 


text:
<pb/>Eeta ana taumulitaone hilau ta tupwa maudoina aidiyai hitaꞌiꞌili na wasa namwanamwana higuguyaei, na hinage taulovala tupwa ehebo ehebo aidiyai hiꞌabiye namwanamwadi. Helodi nuwana ipwanopwano Yeisu vehabana 


text:
<pb/>Helodi iya Galili ana tauꞌita avivini, ginauli teina himahamahalava wasadi ibenaledi na nuwana ipwanopwano mwalaꞌina wuwuna tupwadi tomowa hiwalo, ‘Yoni taubapitaiso ebeha mwalowoiyena itowolouyoꞌo’. 


text:
Na tupwadi hiwalo, ‘Nigele, Elaitiya imahalavaꞌo’, na hinage tupwadi hiwalo, ebeha ‘Ibom ehebo tauwalo mahalava mwalona imwalowoi na teina hauga itowolouyoꞌo’. 


text:
<pb/>Ainaena Helodi iwalo, ‘Yoni yau yagu loinaena ta gadona hitotomne. Na aiteya yede towaho teina hiwalowaloweine.’ Tenem ainai Helodi iꞌaiꞌaipate mwalaꞌina ebe Yeisu iꞌita. Yeisu tomowa bagibagilidi iveꞌaidi 


text:
<pb/>Yeisu yana tauyewasao yadi taꞌiꞌiliyena hiwuyo ta yadi paihowa maudoina hiꞌaubabadaei Yeisu ainai. Mulitai yadi taubadane ilauvaidi ta baidanao hilau ehebo dalava yehana Bedesaida ainai, ta ebe hibom nemai himiyamiya. 


text:
Na nigele howahowadi, wuwuna boda wasa hibenalenaꞌo ta Yeisu himulitaei hilaoma ainai. Eena Yeisu iyaliyayaidi ta aidiyai Yaubada yana Abaloina vehabana iveꞌita, na hinage adi lovalao iꞌabiye namwanamwadi. 


text:
<pb/>Himiyamiya ee mahana ihugu, na hitau 12 hilaoma Yeisu hiwawalo auline, hiwalo, ‘Taubada, boda teina uvetamaledi ta hiwuyo dalavao vahalidai aidiyai, ta nemai aiꞌai yo abaꞌeno hibeha, yo hiꞌaiyawasi. Wuwuna teina bada balabala awawa.’ 


text:
<pb/>Na Yeisu aidiyai iwalo, ‘Omiu aiꞌai ammohedi ta hiꞌai?’ Na hiya hiwalo, ‘Vedova mata teina aveꞌaidine? Wuwuna amaine nigele mwalaꞌina. Beledi nima eheꞌehebo na yama bwau hitutupwane. Nuwanuwam ebeha alau na bodaone adi agimwala, awa?’ 


text:
<pb/>Na bodaone aidiyena towatowaho aꞌava adi bagibagili dova 5,000. Ainaena Yeisu ana taumulitao iwalo aulidi, iwalo, ‘Tomowaone amwaheidi na yadi boda aidiyai ammwauwidi, dova 50 boda ehebo ehebo aidiyai, himiya’. 


text:
<pb/>Eena Yeisu beledi nima eheꞌehebo na hinage yama bwauwa ivaidi, na galewai iꞌita hae na aiꞌaiwone vahabadi iꞌawa yauwedo. Abo mulitai iꞌabitomwahidi na ana taumulitao imohedi na hiveguyau tomowa aidiyai. 


text:
Na maudoidi hiꞌai ta hiꞌai iꞌiwahi, na aiꞌai tupwatupwadi hitanoꞌahaidi, neta boha 12 hiꞌoiye mwaudine. Pita yana walomahalava ebeha Yeisu iya Besinana towahona 


text:
<pb/>Yeisu ana taumulitaone hilaoꞌo hilowolowouhi na Yeisu ibom imiyamiya, Yaubada ainai iꞌawaꞌawanoi. Iꞌawanoi iꞌovi na ana taumulitaowa hilaoma ta ipanivilaedi iwalo, ‘Vedova tomowa yadi walo vehabagu, ebeha yau yaiya?’ 


text:
<pb/>Na ana taumulitaowa hiwalo, ‘Tomowa tupwadi hiwalo, ebeha owa Yoni tauꞌabiye bapitaiso, na tupwadi hiwalo ebeha owa Elaitiya, na tupwadi hiwalo ebeha owa tauwalo mahalava mugamugaina mwalowoiyena itowolouyoma’. 


text:
<pb/>Hinage ipanivilaedi iwalo, ‘Na omiu vedova yami nuwatuwu ebeha yau yaiya?’ Eeta Pita iwalo, ‘Owa Besinana towahona, Yaubada ainaena’. 


text:
<pb/>Tenem ainai Yeisu ana taumulitao ivenuwamwauwedi ebeha havena hiwalowalo mahalavaei tomowa aidiyai. 


text:
Yo hinage iwalo aulidi, iwalo, ‘Yau Tomowa Moihagu howola abo muya mwalaꞌina yalobai. Wuwuna babadao yo taupwaoli mwalaꞌidi yo hinage loina ana tauveꞌitao mata hisosomanaegau na hiꞌoiye mwalowoigau, na ahubena tonugana ainai Yaubada iꞌabiye towolouyoigau.’ Yeisu ana mulita vehabana 


text:
<pb/>Mulitai maudoidi aidiyai iwalo, ‘Ebe yaiya owa nuwanuwam umulitaegau, havena ubom vehabam unuwanuwatuwu. Na hesi ubom yam aiwa lagalagana uꞌavalai ahubena ehebo ehebo, na umulitaegau. 


text:
Ebe yaiya yawahina inuvavi howola abo yawahinane iveꞌwadalele. Na ebe yaiya yawahina vehabagu italamwei na imwalowoi, ibom mata yawahi namwanamwana ilobai. 


text:
Ebe yaiya yana tobwatobwa mwalaꞌina, mata Yaubada yana mumuga inuwapwanopwanowei, eeta hava mata namwanamwana ilobaine? 


text:
<pb/>‘Ebe yaiya tomowa vehabagu ihinimaya na yagu veꞌita vahabadi ihinimaya mata yau Tomowa Moihagu yagu hauga laoma ainai mata yahinimayaei. Haugana yalaolaoma yagu wasawasa ainaena na Tamagu yo yana tausagenawasao veꞌaveꞌahihidi yadi wasawasa namanamalinaena. 


text:
Yawalo moiha alimiyai tomowa tupwamiu teina mata nigele amyamwalowoi ana higa Yaubada yana Abaloina amꞌita. Yeisu ana ita igwaipile 


text:
<pb/> Walowone teina hiꞌovi na dova wiki ehebo tuluhanai, Pita yo Yoni yo Yemesa Yeisu ilauvaidi ta baidanao hihae ehebo oya ainai habi awanoi Yaubada ainai. 


text:
Eeta howola Yeisu iꞌawaꞌawanoi na maninane ana oleya maudoina igwaipile yo hinage ana aleꞌone iwadaheya moiha dova namali. 


text:
Hiya hinage aidiyena masele ihinahinadi, na Yeisu baidadi hiꞌauꞌaubabada vedova mata Yeisu yana mwalowoi Yelusalem ainai Yaubada yana nuwatuwu ana yemala moiha vehabana. 


text:
Na Pita maꞌana geluwo bada hiꞌeno iꞌiwahiꞌo, na mulitai hiꞌeno towolo, ta masele mwalaꞌina hiꞌita Yeisu maꞌana geluwo aidiyai. 


text:
Na mulitai hitau bwauwowa Yeisu hilaugabaei, na Pita iꞌapuhini iwalo, ‘Taubada, inamwanamwa baidadao teinai tamiyamiya na yami gwau tonuga aꞌabidi, ehebo owa vehabam, ehebo Mosese vehabana, na ehebo Elaitiya vehabana’. Pita bada iwalowalo awawa. 


text:
<pb/>Pita yana aubabadane howola nigele iyaveꞌovi, na ewadiyena hogahoga iꞌaituluma iꞌoihamuidi, ainaena taumulitaowa himeheuhi. 


text:
Na hogahogane ainaena ehebo alina hibenalei, iwalo, ‘Teina Natugu. Iya yavesinuwai na amꞌawa abiyei.’ 


text:
Ta alinawa iꞌovi, na Yeisu ibom hiꞌiꞌitane itowotowolo. Hauga tenem ainai hava dova mehediyena hiꞌiꞌitane nigele teya yaiya ainai hiyawalo mahalavaei. Yeisu gama iꞌabiye namwanamwa 


text:
<pb/>Iꞌahubena ta Yeisu mayana taumulitao oyaena hiꞌaitulu dalavai na boda mwalaꞌina baidadiyao hivelaulobaloba. 


text:
Na ehebo towaho bodaone aidiyena Yeisu iꞌita na iyoga, iwalo, ‘Tauveꞌita, nuwanuwagu natugu uꞌabiye namwanamwa, natugune ehebo mohimohili. 


text:
Na hauga bagibagilina ebe aluꞌaluwa yababana gamanane iꞌabi avivini, iwuiwui mwalaꞌina na awanaena gwalagwalabuho himahamahalava. Hauga bagibagilina dova iꞌabiꞌabiye muya. 


text:
Na amtaumulitaone yaꞌawanoiyedi ebeha aluꞌaluwa yababanane higabae mahalavaei, na hesi nigele howahowadi.’ 


text:
<pb/>Ainaena Yeisu iyemaiha iwalo, ‘Omiu teina yasone nigele yami yemidi ta tomowa yababamiu? Hauga daodaona maiviha mata yamiya vahaligomiu yo yanuwatuwuigomiu?’ Ainaena towahonane ainai iwalo, ‘Natumne ulawenama aliguwai’. 


text:
Na gamawa ilaoma Yeisu ainai, ta aluꞌaluwa yababanawa gamawa ibuiyei baleꞌuwai ta itataine. Eena Yeisu iloina ta aluꞌaluwawa imahalava na gama inamwanamwane. Abo mulitai Yeisu gamanane ilawei tamanawa ainai. Yeisu iꞌaubabadauyo yana mwalowoi vehabana 


text:
<pb/>Hauga tenem ainai tomowa maudoidi Yaubada yana wahiyala bada hiꞌitayaꞌo, ainaena nuwadi ipwanopwano mwalaꞌina. Na tomowadine howola mayadi nuwanuwapwanopwano, na Yeisu ana taumulitao iwalo aulidi, 


text:
iwalo, ‘Yagu walone teina mata yawalo mahalavaeine alimiyai amnuwatuwu avivini, neta Tomowa Moihagu mata hihuhulaegau na agu alehao aidiyai himwaugeyoꞌawahegau’. 


text:
Tenem ainai iꞌabiye nuwapwanopwanodi, ainaena nigele howahowadi yo ginauli teina vehabadi nuwadi imasele, ta Yeisu ainai nigele hiyapanivila na ebe iꞌabiye masele aidiyai, wuwuna himeheuhi. Taumugai himulita 


text:
<pb/>Na Yeisu hesi bada yadi nuwatuwu ihanapuiyaꞌo. Ainaena ehebo gama ilauvaiyama ta vahalidiyai ivetowolo, na iwalo aulidi iwalo, 


text:
‘Gama teina amꞌita. Ebe yaiya gama teina yehaguwena ivelauwei, neta bada ivelauwegauꞌo, na hinage agu tauvetamalene bada ivelauwenaꞌo. Eena ebe yaiya alimiyena idobi alili iya mata ihae alili.’ Ebe yaiya iya nigele iyaꞌaleꞌalehaegita iya ihaguhaguigita 


text:
<pb/>Yoni iꞌapuhini iwalo, ‘Taubada, ehebo towaho aꞌitayaꞌo yehamwena aluꞌaluwa yababadi igabagabae mahalavaedi. Ainaena alaugagayowei, wuwuna towahonane nigele yada boda holanai.’ 


text:
<pb/>Na Yeisu iwalo, ‘Havena amꞌauꞌauhi! Wuwuna ebe yaiya iya nigele iyaveꞌaveꞌalehaegomiu iya ami tauhagu.’ Sameliya tupwadi Yeisu hitaꞌwataꞌwataei 


text:
<pb/>Bada ahubena ilautebitebiꞌo na Yeisu ilau gwaipile galewai, ainaena yana nuwatuwu imwauwi ebeha ilau Yelusalem. Eeta itowolo na mayana taumulitao hilalaune. 


text:
Hilaulau ta Yeisu ana taumulitao tupwadi ivetamalemugaiyedi, Sameliya yadi dalavai ta ebe yana abaꞌaiyawasi vehabana hiꞌatububuni. 


text:
Na Yemesa yo Yoni walo teina hibenalei, ta Yeisu ainai hiwalo, ‘Taubada, vedova? Nuwanuwam aiwa alaꞌalahina galewaena ayogaei ta iꞌaituluma na iꞌalayesawalidi?’ 


text:
<pb/>Hilaulau, na ehebo towaho ilaoma ta Yeisu ainai iwalo, ‘Yau nuwanuwagu yamulitaego. Aiteya tupwa ainai ulalau yau yamulitaego.’ 


text:
<pb/>Ainaena Yeisu towahonane iwalo auli, iwalo, ‘Lagulagu nuꞌula mayadi guda yo hinage lowolowo mayadi noi, na hesi yau Tomowa Moihagu nigele yagu abaꞌeno’. 


text:
<pb/>Eena bwauna hinage ilaoma ta Yeisu towahonane ainai iwalo, ‘Umulitaegau’. Na iya iwalo, ‘Taubada, utalamwegau ta mugai yawuyo tamagu yahaꞌwahaꞌwai yana mwalowoi vehabana na yamwaumagaiyei abo mulitai yamulitaego’. 


text:
<pb/>Na Yeisu iwalo, ‘Badagi tamamne. Hiya taumwalomwalowoi yadi taumwalowowo himagaiyedi. Na owa hesi yam paihowa ebeha uvetauwalo mahalava Yaubada yana Abaloina vehabana.’ 


text:
<pb/>Na tonugana hinage ilaoma, iwalo, ‘Taubada, inamwanamwa yamulitaego, na hesi utalam mugaiyegau ta yawuyo yagu bodao aidiyai, yaꞌawa yauwedo na mulitai abo yamulitaego’. 


text:
<pb/>Ainaena Yeisu hinage iwalo auline, iwalo, ‘Ebe yaiya owa nuwanuwam upaihowa na hesi mayam nuwatuwu bwau, nigele iyalowoinanego ta Yaubada yana Abaloina vehabana upaihowa’.<pb/>


text:
Teina tuluhanai, Yeisu tupwadi hinage ana taumulitao ivesinuwaidi, 72 adi bagibagili, na bwau bwau ivetamale mugaiyedi tupwadi dalava aidiyai na taumiya dalava hiꞌatububunidi Yeisu yana lowouhi aidiyai vehabana. 


text:
Na aidiyai iwalo, ‘Lauꞌeli namwanamwana na hesi taulauꞌeliwone omiu nigele bagibagilimiu, ainaena tanovi ana Bada ainai amꞌawanoi ta taupaihowao ivetamaledi na yana alowai hilauꞌeli. 


text:
‘Havena mane amvaivai, nuwana boha, nuwana ami aehumahuma amvaivaidi. Na ebe amlaulau havena amwahai yaiya am velavelauwei. 


text:
Na ebe nuwadaumwali ana taupaihowao himiyamiya yami velau aidiyai imiyaꞌalili. Na ebe nigele, velaunane ilau gwaipilewa alimiyai. 


text:
‘Na ebe vadanane ainai ammiyamiya, na hava amiu bo weꞌaha mehemiya himwauwi, amꞌai, wuwuna taupaihowao ilowoinanedi ebe adi maiha hilobai. Na havena amlaulau vali vada aidiyai, na hesi vadawa ainai amluluwu mugaiwa ainai ammiyamiya. 


text:
<pb/>‘Na ebe aiteya dalava ainai mayadi yaliyaya hilauvaigomiu na aidiyai amluwu, na hava mehemiyai himwau mahalavayei amꞌai bada. 


text:
Na hinage dalavanane ainai ammiyamiyane yadi tauꞌasiyebwao amꞌabiye namwanamwadi, na dalava tanitaniwagadiyao aidiyai, amwalo, “Yaubada yana Abaloina muhamuhana na imahalava alimiyai”. 


text:
amꞌita, yami dalava namonamona aemaiyena agoha yehoyeholuyaꞌo, na amhanapui ebeha bada Yaubada yana Abaloina vahalimiya imiyamiya!’ 


text:
Yawalo moiha alimiyai, howola Yaubada yana loina ana ahubena, mwalaꞌina ainai, hiya dalavaowa hitataꞌwataꞌwataegomiuwa mata muya mwalaꞌi alilina hilobai, na abo Sodoma adi muya.’ Tupwana tupwa aidiyai Yeisu nigele hiyayemidiyei 


text:
<pb/>Dalava ana taumiyao iwalo aidiyai, iwalo, ‘Omiu Kolasini yo omiu Bedesaida nuwayababamiu wuwuna abanuwapwanopwano bada yapaihowadiꞌo mehemiyai na hesi nigele amyanuwabui. Na ebe Taya yo Saidoni aidiyai yapaihowai nuwana mwalona bada hinuwabuiꞌo, ta ebe hilaunohiꞌo yo higibaꞌo ta ebe hiveꞌitauyoidi ebeha yadi mumuga yababana aidiyena bada hinuwabuiꞌo. 


text:
Na hesi omiu nigele aliꞌalili, ainaena Yaubada yana ahubena lauvetala mwalaꞌina ana hauga ainai, mata Yaubada hiya Taya na Saidoni iꞌatemuyamuyaedi na omiu nigele. 


text:
Na Kapaneum omiu vedova, ebeha amꞌabihinigomiu galewai, awa? Mata nigele! Na hesi mata Yaubada igabae aituluwegomiu bwebweso ainai.’ 


text:
<pb/>‘Ebe yaiya yami walo ibenaledi neta yau yagu walo ibenalenaꞌo. Na ebe yaiya itaꞌwataꞌwataegomiu yau hinage itaꞌwataꞌwataegauꞌo, na hinage agu tauvetamalene itaꞌwataꞌwataeinaꞌo. Taumulitao 72 yadi paihowa ainaena hilau gwaipile 


text:
<pb/>Eeta ana taumulitao hitau 72 yadi paihowaena hilau gwaipilema na mayadi yaliyaya Yeisu ainai hiꞌaubabada, hiwalo, ‘Bada, awalo mahalava alimwai neta aluꞌaluwa yababadi hinage yehamwena aloinaedi na himahalava’. 


text:
Eeta ambenalei, bada alaꞌalawowoli yamohegomiuꞌo ta howahowana weso womawomalidi ewadiyena amlau yo alivai amwutu alatedi yo Tomodulele yana alaꞌalawowoli maudoidi amdiꞌwaidi na mata nigele muya amyaveꞌalodi.’ 


text:
Na hinage yawalo auligomiu, ‘Havena amyaliyaliyaya, yami paihowa aluꞌaluwa yababadi aidiyai wahiwahiyalana vehabana, na hesi amyaliyaya wuwuna yehamiu bada galewai hilelediꞌo’. Yeisu yana yaliyaya 


text:
<pb/>Tenem hauganane ainai Aluꞌaluwa Veꞌahihi Yeisu iꞌabiye yaliyaya na iwalo, ‘Yauwedo Tamagu, owa galewa yo baleꞌu adi tauloina, veꞌitane teina udawani tauhanapu yo taunuwamaselewo aidiyai na hesi taunuwapwanopwanowo aidiyai uveꞌitaenaꞌo. Na moiha Tamagu, yam nuwatuwune teina namwanamwana.’ 


text:
<pb/>Yo hinage iwalo, ‘Ginauli maudoina bada Tamagu nimaguwai imwaudiꞌo, na Tamagu ibom ihanahanapuigau, na yau hinage yabom Tamagu yahanahanapui, yo hinage yaiyadiwo nuwanuwagu na Tamagu yaveꞌitaei aidiyai, hiya hinage hihanahanapui.’ 


text:
<pb/>Haugana Yeisu ana taumulitao baidanao hiꞌulewahi na mulitai iꞌita gwaipile ta aidiyai iwalo, ‘Omiu amyaliyaya wuwuna ginauli teina mehemiyena amꞌitaꞌitadi. 


text:
Yawalo moiha, mwalona tauwalo mahalavao yo tauloinao bagibagilidi nuwanuwadi na ginauli teina hiꞌitadi, yo hinage walowone ambebenaledine, hiya nuwanuwadi ebe hinage hibenaledi, na hesi nigele hiyalobaidi.’ Walo vegevegedi Sameliya ehebo vehabana 


text:
<pb/>Ehebo loina ana taumugai ilaoma Yeisu ainai na panivilaena ebeha itowoi na iwalo, ‘Taubada hava mata yapaihowai na yawahi vateyai yalobai?’ 


text:
<pb/>Na Yeisu iyemaiha iwalo, ‘Loinaone aidiyai Mosese hava ileleleledine. Na hava uvavahiline ana nuwamasele.’ 


text:
<pb/>Na towahowa iwalo, ‘Ehe loinanane teina dova, “Bada yam Yaubada uvelauwei atem yo aluꞌaluwam yo yam wahiyala yo yam nuwanuwatuwu maudoina aidiyena. Na hinage tomowa vahalimwai taumiya uvelauwedi dova owa ubom amvelaune.” 


text:
<pb/>Na towahone inuwatuwuiyoi ebeha iya taudumwalu, ainaena Yeisu hinage ipanivilauyoi, iwalo, ‘Yaiya yede vahaliguwai ana taumiyane?’ 


text:
<pb/>Eena Yeisu walo vegevegediyena towahone ainai iwalo, ‘Ehebo towaho Yelusalemaena itowolo na ilaulau Yeliko ta amwahai tauꞌaivavali ilobaidi ta hiꞌabi avivini na ana aleꞌo hipulihi igabaedi na hitalai ta hiveyababa moiha, muhamuhana imwalowoi, na hilalaugabaeine. 


text:
Iꞌenoꞌeno na taupwaoli ehebo imahalava ta tausilahene iꞌiꞌitane na ilau ta amwahane papalinaena ilalaune. 


text:
Na hinage taupwaoli adi boda Livai ehebo imamahalavane ta towahowa iꞌiꞌitane na hinage ivinunumohilei na ilalaugabaeine. 


text:
ainaena ilau vahalinai ta woloi na waini imwau mahalavaedi na ana elowone aidiyai ihiwaidi na ipaidi, iꞌovi na yana lagulaguwa ainai ivegelu ta baidana hilalaune ehebo vada taumana ainai, ta nemai iꞌitaꞌita avivini. 


text:
Malatomtomwai mane siliba bwau ivaidi ta vadane ana tauꞌita avivinine imomoheine, na ainai iwalo, “Tausilahe teina uꞌita avivini vehabagu, na hinage ebe viha mane ewanai umwauwi vehabana, mata yalau gwaipilema abo yayemaiha alimwai”.’ 


text:
<pb/>Ta Yeisu towahone ipanivilaei, iwalo, ‘Hitautonugane aidiyena yaiya tausilahene ana gelu moiha?’ 


text:
<pb/>Na towahowa iwalo, ‘Towahone ana tauvelaune’. Ainaena Yeisu iwalo, ‘Neta walo moiha, ainaena ulau na dova upaihowai’. Yeisu yana tauboꞌe Meli yo Malida aidiyai 


text:
<pb/>Mulitai Yeisu mayana taumulitao hilau ta himahalava ehebo dalava ainai, na waihiu ehebo yehana Malida ilauvaidi ta hilau yana vadai 


text:
na hinage waihiune tahina imiyamiya, yehanaede Meli. Eena Meli ilaoma ta Yeisu vahalinai imiya, yana walo habi benaleina. 


text:
Na Malida aiꞌai ipaipaihowai, na yana paihowane bagibagilidi. Ainaena Malida ilaoma Yeisu ainai iwalo, ‘Taubada vedova ta tahigune baidam ammiyamiya na nigele iyahaguigaune. Uwalo ta ilaoma ihaguigau.’ 


text:
Na hesi ehebo taꞌi ginauli mwalaꞌina vehabana unuwanuwatuwu, dova tahimne Meli yana vesinuwane. Meli nuwanuwana na yagu walo ibenaledi, ainaena havena teya paihowa igudugudui.<pb/>


text:
Ehebo hauga ainai Yeisu ibom tupwa ehebo ainai iꞌawaꞌawanoi. Yana awanoi tuluhanai ana taumulita teya ainai hiwalo, ‘Bada awanoi uveꞌitagai, dova Yoni ana taumulitao awanoi iveveꞌitadine’. 


text:
<pb/>Ainaena Yeisu aidiyai iwalo, ‘Teina dova amꞌawanoi amwalo:<pb/>“Tamamai yeham aveꞌahihiyei, na aꞌawanoi ta owa uloinaegai. 


text:
Na mumugamai yababadi unuwahamuidi, dova ai hinage ama geluwo yadi yababa anuwahamuidi. Na hesi havena towoi mwalaꞌina umohemohegai.” 


text:
<pb/>Na hinage Yeisu aidiyai iwalo, ‘Awanoi ana mumuga teina dova. Ebe yaiya owa amtaumana masigili holana ilaoma alimwai na nigele teya hava alimwai ebe umohei tamahina vehabana, ainaena howahowana am gelu teya ainai ulau na uꞌawanoi uwalo, “Augelu, howahowana uhaguigau ebe beledi tonuga umohegau, 


text:
wuwuna ehebo augelu abomohili amwaha daodaowena ilaoma, na nigele teya hava aliguwai ta tamahina yamohei.” 


text:
<pb/>‘Na ebe towahone vadane holanaena yam walo iyemaihayama iwalo, “Augelu, havena uvetavetausosomana wuwuna manatuguwao aꞌeꞌeno, na hinage awaꞌeda bada yaguduiyaꞌo, ainaena nigele howahowagu na yahaguigo”. 


text:
<pb/>‘Ainaena nuwamiyai yamwauwi, amꞌawanoi ta Yaubada imohegomiu. Na ambeha ta amlobai, na amꞌaigohagoha ta awaꞌeda ihoꞌe alimiyai. 


text:
Moiha taꞌi, ebe taꞌawanoi Yaubada ainai mata imohe alidai, na ebe tabeha mata talobai, na ebe taꞌaigohagoha mata awaꞌeda ihoꞌe alidai. 


text:
Omiu tauyababa, na hesi yami aiyauya natumiyao aidiyai bada amhanahanapui ebeha ginauli namwanamwa aꞌavadi ammohemohedi. Dova hinage tamamiu galewai yana aiyauya alimiyai inamwanamwa alili, ainaena ebe amꞌawanoi mata Aluꞌaluwa Veꞌahihi imohegomiu.’ Yeisu na Tomodulele 


text:
<pb/>Yeisu ehebo towaho ilobai iya aluꞌaluwa yababana yana wahiyalaena memenana ivitai ta nigele howahowana iꞌaubabada ainaena Yeisu aluꞌaluwa yababana igabae mahalavaei ta towahonawa inamwanamwa ta iꞌauꞌaubabada. Tenem ainai tomowa hiꞌita na nuwadi ipwanopwano. 


text:
Eeta tupwadi hiwalo, ‘Alawai yadi badane Tomodulele yana alaꞌalawowoliyena Yeisu aluꞌaluwa yababana igabae mahalavaei’. 


text:
Na tupwadi hinage Yeisu hitowoi na ebeha ilaꞌilala ehebo ipaihowai vehabadi, ta ebe ainaena hihanapui ebeha yana alaꞌalawowoli Yaubada ainaena ilalaomane. 


text:
<pb/>Na Yeisu bodaone yadi nuwatuwu bada ihanapuiyaꞌo, ta iwalo aidiyai iwalo, ‘Ebe ehebo abaloina ainai tomowa hivewahewahei na hibom hiꞌaleꞌalehauyoidi, mata abaloinane itapiya na ibeꞌu. Na hinage dova ebe ehebo huhu hibom hiꞌaleꞌalehauyoidi mata yadi miya iyababa. 


text:
Tomodulele dova ebe mayana bodao hiꞌalehauyoidi, mata yana abaloinane ibeꞌu. Na vedova ta amwalo ebeha Tomodulele yana alaꞌalawowoliyena aluꞌaluwa yababadi yagabagabae mahalavaedi, 


text:
na yaiya yede yana alaꞌalawowoliyena omiu yami tomowao aluꞌaluwa yababadi higabagabae mahalavaedine? Tomodulele ainaena bo Yaubada ainaena? Teina vehabana amnuwanuwatuwu na amhanapui ebeha yau yaiya? 


text:
Na yau hesi Yaubada yana alaꞌalawowoliyena aluꞌaluwa yababadi yagabagabae mahalavaedi ainaena amhanapui ebeha Yaubada yana loina bada imahalavaꞌo alimiyai. 


text:
<pb/>‘Tomodulele iya dova towaho ehebo wahiwahiyalana na mayana tobwatobwa aleha ainaena yana vada mwalaꞌina iꞌitaꞌita avivini ta ebe havena teya yaiya yana tobwatobwao iꞌabiꞌabiye yababadi. 


text:
Na ebe ehebo towaho wahiyalana imahalava, mata towahonane ipai na yana tobwatobwa alehaone itanoidi nimanaena ta ana geluwo imohedi. 


text:
<pb/>‘Ebe yaiyadiwo hiya nigele agu tauhaguwo hiya agu alehao. Na hinage yaiyadiwo nigele baidaguwao ayapaipaihowa toyawa, hiya yagu paihowa hiꞌabiꞌabiye yababa. Aluꞌaluwa yababana ilau gwaipile towaho holanai 


text:
<pb/>‘Ebe aluꞌaluwa yababana imahalava towaho ehebo ainaena, towahonane mata inamwanamwa, na aluꞌaluwawa yababanane mata ilau yabayababauhi na yana abamiya ibehabeha. Na ebe nigele iyalobai mata aluꞌaluwawa ibom ainai iwalo, “Nuwana ana ita yalau gwaipileuyo yagu abamiyane miyamiyanawa ainai. 


text:
ainaena ilau na aluꞌaluwa 7 yababa alilidi hinage ilauvaidima ta baidanao hiluwu abamiyawa ainai, ta nemai baidanao himiyamiya na towahonane yana miya hiꞌabiye yababa moiha, na abo mwalona. Yaliyaya moiha 


text:
<pb/>Haugana Yeisu iꞌauꞌaubabada na ehebo waihiu bodaowa aidiyena alinana mwalaꞌina Yeisu iwalo auli, iwalo, ‘Waihiu yehana ilalabahigone na ivevehuhugone iya tauyaliyaya moiha’. 


text:
<pb/>Na Yeisu iwalo, ‘Hiya hesi Yaubada yana walo hibenalei na walonane hiꞌawaꞌawa abiyei, hiya moiha tauyaliyayaede’. Yona iya ehebo abaꞌita alidai 


text:
<pb/>Haugana bodaone Yeisu hitowolo polupoluwei, ainaena ivetuwuni aidiyai iwalo, ‘Yaso teina yaso yababana! Wuwuna veꞌiveꞌilala vehabana hiꞌawanoi na hesi mata nigele Yaubada iyaꞌabiye mahalava aidiyai na veꞌiveꞌilalane alaꞌalawowolina neta Yona ibom iꞌaꞌabiye mahalavane. 


text:
Wuwuna Yona yana paihowa ainaena Nineva hihahanapuine ebeha iya Yaubada ainaena ilaoma. Dova hinage yau Tomowa Moihagu yagu paihowa aidiyena omiu yaso teina amhanapuigau ebeha Yaubada ainaena yalaoma. 


text:
<pb/>‘Eeta moiha Yaubada yana lauvetala ana ahubena ainai mata Siba yadi tauꞌalawata itowolo na omiu yaso teina iveꞌewaigomiu wuwuna waihiunane amwaha daodaowena ilaoma Solomoni yana walo hanahanapu habi benaleina, na yawalo auligomiu, teina ainai tomowa teya ihae alili abo Solomoni. 


text:
<pb/>‘Dova hinage Yaubada yana lauvetala ana ahubena ainai hiya Nineva mata yaso teina hiveꞌewaigomiu wuwuna Yona aidiyai iguguya ta yadi mumuga yababadi aidiyena hinuwabuiꞌo, na yawalo auligomiu, teina ainai tomowa teya ihae alili na abo Yona. Lampa ana walo vegevegedi 


text:
<pb/>‘Mata nigele teya yaiya lampa iyagabu na iyadawadawani guda ainai bo gaeba alonai, na hesi imwauhini abamwau ewanai ta vada ana tauluwuwo iꞌabiye maseledi. 


text:
Ainaena mehemne taum ana masele dova, ta ebe mehem masemaselena taum maudoina masele iꞌoiye mwau. Eena ebe mehem iyababa mata taum maudoina iguguyou. 


text:
Na ebe taum maudoina masele iꞌoyemau, na nigele teya guguyou ainai, maudoina mata masemaselena dova lampa mwalaꞌina yana masele. Palisiwo yo loina ana tauveꞌitau Yeisu iwalowedi 


text:
<pb/>Yeisu iꞌaubabada iꞌovi, na ehebo Palisi Yeisu iyogaei na baidana hiꞌai eeta iluwu na imiya abaꞌai ainai. 


text:
<pb/>Na Yeisu Palisine bada yana nuwatuwu ihanapuiyaꞌo, ta ainai iwalo, ‘Omiu Palisiwone dova vedi na gaeba, wuwuna dagela aꞌavadi amuwadi, na hesi holamiune imwau aiduma yo mumuga yababadi aidiyena. 


text:
<pb/>‘Omiu Palisiwone nuwayabayababamiu! Yami ginauli maudoina 10 na alodiyai ehebo. Yaubada ammohemohei, ginauliwone dova haiyala yo pam yo aiꞌai adi abiye namwanamwa maudoidi. Na hesi mumuga dumwaluna na Yaubada ana velau nigele vehabadi amyanuwanuwatuwu. Teina paihowaone neta ginauli mwalaꞌidi ebeha ammulitaedi, na yami aiyauya Yaubada ainai havena amnuwanuwapwanopwanowedi. 


text:
<pb/>‘Omiu Palisiwone nuwayabayababamiu wuwuna vada tapwalolo aidiyai nuwanuwamiu abamiya namwanamwadi aidiyai ammiyamiya, na hinage nuwanuwamiu ebeha tomowa hivelavelauwegomiu abagimwala aidiyai veꞌahihiyena hiveꞌahihiyegomiu. 


text:
<pb/>‘Omiu nuwayabayababamiu, wuwuna ami ita dova magai nigele ilaꞌilaladi na ewadiyena tomowa hilaulau.’ 


text:
<pb/>Eena ehebo loina ana tauveꞌita iwalo Yeisu ainai, iwalo, ‘Tauveꞌita yam walowone teina aidiyena ai hinage uhinahinaligai!’ 


text:
<pb/>Na Yeisu iwalo, ‘Omiu loina ana tauveꞌitao nuwayababamiu, wuwuna tomowa vitai mwalaꞌidi nigele howahowadi na hiꞌavalaidi na omiu hesi amveꞌaveꞌavalaidi. Na omiu nigele habuluna nima gigimiu ehebo amyatuwu ta tenem vitaine amyaꞌabitowoi. 


text:
<pb/>‘Nuwayabayababamiu, omiu wuwuna tubumiyaowa tauwalo mahalavao higogohaye mwalowoidiwa adi magaiwone amꞌabi iliꞌilimanidi. 


text:
Eeta paihowanane ainaena tubumiyaowa amꞌawaꞌawa namwanamwaedi, ebeha hiya tauwalo mahalavaowa hiꞌoiye mwalowoidiꞌo na omiu adi magaiwowa aidiyai adi abanuwatuwu avivini amꞌabiꞌabidi. 


text:
Ginauli teina vehabadi Yaubada yana hanapu imwauwi, iwalo, ‘Howola abo tauwalo mahalavao yo yagu tauyewasao yavetamalediwa, na tupwadi amꞌoiye mwalowoidi na tupwadi amꞌabiye muyadi’. 


text:
Ainaena yaso teina mata maiha maudoina amlobai tauwalo mahalavaowa himwamwalowoiwa baleꞌu yana abavetuwuni ainaena ta wau vehabadi, 


text:
Neta Abeli hiꞌoiye mwalowoi na ainaena hiꞌoiꞌoiye mwalowoi ana higa Sekalaya hiꞌoiye mwalowoi vada tapwalolo ana abapwaoli veꞌaveꞌahihina ahiꞌahipudiyai. Ainaena oiye mwalowoi maudoina adi maiha yaso teina mata amlobai. 


text:
<pb/>‘Na hinage omiu loina ana tauveꞌitao nuwayabayababamiu wuwuna hanapu ana amwaha amguduiyaꞌo, ta omiu nigele howahowana amluwu, na hinage hiya nuwanuwadi na hiluwu amguduguduidi.’ 


text:
<pb/>Haugana Yeisu dalavanane ilaugabaei loina ana tauveꞌitao yo Palisiwo hiwalo dobidobiyei. Na ginauli bagibagilidi vehabadi hipanivilaei, 


text:
Boda mwalaꞌina hihuluhuluꞌahaiyama ta hitupatupauyoidi, na Yeisu iwalo mugai ana taumulitaowo aidiyai iwalo, ‘Amꞌita avivinigomiu na havena Palisiwo yadi paihowa oyaꞌoyama ampaipaihowaidi, wuwuna yadi paihowa dova pwalawa ana abi yeseseha. Abaꞌabiye sesehane ebe hava habuluna mata iꞌabiye mwalaꞌi, 


text:
Na hinage hava guguyou ainai amwalowalowedi mata ahubena aidiyai tomowa hibenaledi. Na hava nuwana vehabana amwalo himhim vada holanai mata tomowa maudoina aidiyai hiwalo mahalavaei. Yaubada tameheuhei 


text:
<pb/>‘Na augeluwo yavenuwamwauwegomiu, hiya taumiu adi tauꞌoiye mwalowoi, havena ammehemeheuhedi, wuwuna hiya taumiu ibom howahowana na hiꞌoiye mwalowoi na aluꞌaluwamiu nigele howahowadi. 


text:
Na hesi Yaubada ammeheuhei, wuwuna iya howahowana dalava alaꞌalahina ainai taumiu na aluꞌaluwamiu iveyababa bwauwedi. Moiha iya ibom ammeheuhei! 


text:
<pb/>‘Viha dova lowolowo adi maiha? Nigele mwalaꞌina, dova toea bwau na lowolowone adi bagibagili nima ehebo. Na Yaubada nigele lowolowone ehebo iyanuwapwanopwanowei. 


text:
Na hinage uluꞌulumiu vahudi maudoidi Yaubada ivahili veꞌovidi. Ainaena havena ammehemeheuhi, wuwuna omiu amhae alili na abo lowolowo bodadi. Yeisu ana yemidi yo ana uvala vehabana 


text:
<pb/>‘Teina hinage amhanapu iliꞌilimani. Ebe yaiyadiwo vehabagu tomowa mehediya hiwalo mahalava, yau Tomowa Moihagu mata yawalo mahalavaei Yaubada yana Tausagenawasao mehediya. 


text:
Na ebe yaiyadiwo hiuvalaegau tomowa mehediya, yau hinage howola Yaubada yana tausagenawasao mehediya yauvalaedi. 


text:
<pb/>‘Yau Tomowa Moihagu ebe yaiya iꞌawa yabayababaegau Yaubada mata inuwahamui. Na ebe yaiya Aluꞌaluwa Veꞌahihi iꞌawa yabayababaei, mata nigele Yaubada iyanuwahamui. 


text:
<pb/>‘Na ebe tomowa hilauvaigomiu vada tapwalolo aidiyai habi lauvetala babadao yo tauloinao mehediyai havena ammehemeheuhi nuwana amnuwanuwatuwu vedova mata yadi panivila amyemaihadine, 


text:
wuwuna hauganane ainai Aluꞌaluwa Veꞌahihi baidamiu, na iya mata iveꞌitagomiu hava mata amwaloweine.’ Walo vegevegedi wasawasao vehabadi 


text:
<pb/>Bodaone aidiyena towaho ehebo iwalo, ‘Tauveꞌita, tahigu ainai uwalo ta tupwana abaloina imohegau mwalona tamamaiwa iwawaloweine’. 


text:
<pb/>Na Yeisu towahone yana walo iyemaiha, iwalo, ‘Augelu, yaiya loina imohegau ta ebeha yavetauloina bo yaveꞌaha alimiyai?’ 


text:
Na hinage yana walone itubwei ta boda maudoidi aidiyai iwalo, ‘Amꞌita avivinigomiu na havena wasawasa nuwamiu ivaivai, wuwuna nigele mata wasawasa ainaena yawahi namwanamwana amyalobai. 


text:
<pb/>Eeta ehebo abaꞌita imohedi walo vegevegediyena, iwalo, ‘Ehebo tauwasawasa yana tanovi mwalaꞌidi na bagibagilidi ta aiꞌai mwalaꞌina aidiyena ilobai. 


text:
Ainaena towahonane ibom inuwanuwatuwu, ta iwalo, “Aiꞌai mwalaꞌina na yagu vadavada nigele howahowana. Ainaena mata hava yapaihowaine? 


text:
Nuwana vadavada miyamiyadiwa yaloꞌe vehuludi na vauvaudi yo mwalaꞌidi yaꞌabidi ta aiꞌai yo yagu ginauli maudoina aidiyai yamwauwidi, 


text:
na mulitai mayagu yaliyaya yawalo, ‘Yau tauwasawasa ehebo bada yaꞌatububuni vateyaiꞌo na yagu wasawasaone maudoina howahowana bolimai viha hilalaoma vehabadi. Eeta paihowa ainaena yaꞌaiyawasi na hesi yaliyaya taꞌi, wuwuna bada agu yo agu weꞌaha maudoina howahowagu.’ ” 


text:
<pb/>‘Na hesi Yaubada towahowa ainai iwalo, “Owa, yauyaulem! Masigili teina ainai yawahim yavaivehulu. Na teina ginauliwone uꞌabinonovaidine mata yaiya vehabana.” ’ 


text:
<pb/>Na Yeisu yana walo abaꞌovi ainai iwalo, ‘Teina dova mata hiya wasawasa hibom vehabadi hihiwahiwagogoi mata nigele hiyavewasawasa Yaubada mehenai.’ Atehawawali 


text:
<pb/>Eena ana taumulitaowo aidiyai iwalo, ‘Havena yami miya baleꞌu vehabana amnuwanuwatuwu mwalaꞌina, amiu yo ami aleꞌo vehabana. 


text:
Wuwuna yawahida ginauli mwalaꞌina maudoida alidai na ginauli tau vehabadi nigele ginauli mwalaꞌina. 


text:
<pb/>‘Teina teya abaꞌita yamohegomiu aoꞌao vehabana hauga maudoina nigele hiyalaulaupeli, nuwana hiyalaulauꞌeli, na hinage nigele yadi vadavada, na Yaubada hauga maudoina aiꞌai imohemohedi; na hesi omiu amhae alili abo ꞌaoꞌao. 


text:
Ebe nigele howahowamiu na ginauli habuludi ampaihowaidi, hava vehabadi vagadi vehabadi amꞌateꞌatehawawaline? 


text:
<pb/>‘Na hinage teina teya abaꞌita, pwalawasi yadi ini vehabana amnuwanuwatuwu. Hauga maudoina nigele hiyapaipaihowa, na hinage nigele adi aleꞌo hiyapaipaihowadi. Na moiha, Solomoni ana aleꞌowone yo ana pasaone adi ita namwanamwadi, na hesi pwalawasi adi ita hinamwanamwa alili. 


text:
Ainaena amnuwanuwatuwu Yaubada yana itaꞌavivini alimiyai vehabana. Iya nuꞌula iyepasadi pwalawasi namwanamwadi aidiyena, mata hitaya na iꞌahubena hiwelai na higabudi, na omiu nuꞌula pwalawasidi amnamwanamwa gabaei, ainaena howahowana ami aleꞌo imohegomiu. Eeta havena yami yemidi Yaubada ainai ibelubelu. 


text:
Taumiya baleꞌu maudoidi ginauli teina vehabadi hinuwanuwatuwu, na hava yami nuwanuwatuwu Tamamiu bada ihanapuidiꞌo. 


text:
Eeta moiha, omiu Tamamiu yana sipiwo, ta havena ammehemeheuhi, wuwuna bada ivesinuwagomiuꞌo ta ebe yana abaloina ainai amluwu. 


text:
<pb/>‘Na yami tobwatobwao amvegimwalaedi na manedine amꞌaiyauyanedi tauwewelohe aidiyai, ta ebe galewai yami wasawasa imiyavateyai. Wasawasane galewai imiyamiyane nigele yana abaꞌovi, wuwuna nigele teya tauꞌaivavali tupwanane ainai, yo hinage nigele hulahula. 


text:
Eeta amhanahanapui neta aiteya tupwa ainai yami wasawasa imiyamiyane neta ainai yami nuwatuwu isagena. Taupaihowa namwanamwadi na yababadi 


text:
<pb/>‘Eeta amꞌabinonovai iliꞌilimani ta ami luwuluwu amliꞌwadi, na hinage mayami lampa masemaseledi amhaꞌwahaꞌwa, 


text:
dova taupaihowao yadi taubada hihaꞌwahaꞌwai yana laugwaipilema tawahola mahulina vehabana. Eeta ebe aiteya hauga ainai imahalava na awaꞌeda ainai iꞌaigohagoha, mwayamwayau awaꞌedane hihoꞌe ta iluwu. 


text:
Ainaena ebe hihilahilawa na hiꞌatuꞌatububuni na hihaꞌwahaꞌwa na ilobaidi, mata hiyaliyaya mwalaꞌina. Na yawalo moiha, yadi taubadane mata luwuluwu abapaihowa iliꞌwadi ta taupaihowao himiya na iya vehabadi ivetaupaihowa. 


text:
Na hinage ebe yana hauga laugwaipile ainai na ibwedabweda ta masigili holana bo nuwana iꞌahuꞌahubena na imahalava na bada dova yadi miyamiyane na ilobaidi, mata hinage hiyaliyaya mwalaꞌina. 


text:
<pb/>‘Hinage ginauli ehebo teina amnuwatuwu avivini ebe vada taniwagana ihanapui aiteya hauga ainai tauꞌaivavali iluwuluwune yana vadai, iꞌatububuni iliꞌilimani na ihilahilawa ta ebe havena yana vadane ipapapapa. 


text:
Ainaena omiu hinage amꞌatububuni iliꞌilimani, wuwuna yau Tomowa Moihagu yagu laugwaipilema ana mahana ainai amwalo mata nigele yayalaoma neta ainai mata yalaoma.’ 


text:
<pb/>Na Yeisu iwalo, ‘Taupaihowa namwanamwadi na hanahanapudi yadi mumuga teina dova, ebe yaiya iya yana taubada ivesinuwaei na vada iꞌita avivini, na ana geluwo aiꞌai imohemohedi ahubena ehebo ehebo. 


text:
Na yana taubadane ilau gwaipilema ta yana taupaihowane ilobai yana paihowa dumwaluna, mata vehabana iyaliyaya na ainai iwalo, 


text:
Na ebe taupaihowane ibom ainai iwalo, “Yagu taubadane howola ibwedabweda”, ainaena yabom yagu nuwatuwu yapaihowaidi. Ainaena ana geluwo towatowaho yo waiwaihiu italatalaidi, yo nigele aiꞌai iyamohedi, na ibom iꞌaiꞌai yo inumanuma ta inuma yauyaule. 


text:
Na mulitai abo yana taubadawa ahubena ehebo ainai mata ilaoma. Na yana laomane neta taupaihowane yana nuwatuwu ebeha mata nigele iyalaoma ta mahanana havena ihanahanapui. Na mata iyemaiha ta taupaihowawa awaꞌawasewanane baidana imwau eheboidi. 


text:
<pb/>‘Ainaena ebe yaiya yana Taubada yana nuwatuwu ihanahanapui na nigele iyapaihowai mata sapi mwalaꞌina iveꞌalo. 


text:
Na taupaihowa yaiya yana taubada yana nuwatuwu nigele iyahanapui, na ipaihowa pwanoli, mata sapi iveꞌalo, na nigele mwalaꞌina mata iyavai. Na hava mwalaꞌina ilolobaine ebeha mwalaꞌina italamwei. Na yaiya ainai mwalaꞌi alilina tomowa himwaumwauwi, hiya mata yadi awanoi mwaliꞌi alilina hipaihowai.’ Yeisu vehabana wahei imahalava 


text:
Na hesi hauga muhamuhana na bapitaiso muyamuyana mata yalobai, ainaena mayagu ate hawawali, ana higa bapitaisonane aliguwai hipaihowai. 


text:
<pb/>‘Na vedova? Yami nuwatuwu ebeha yagu laoma baleꞌuwai neta daumwali amlobai? Nigele taꞌi. Na hesi yawalo alimiyai, ebeha mata aleha yo wahei alimiyai himahalava. 


text:
Hauga teina aidiyena na hauga hilalaoma aidiyai, mata huhu aidiyena wahei himahalava. Huhuwone alodiyai ebe tomowa adi bagibagili dova nima ehebo, mata alodiyena hitau tonuga himanini hitau bwau aidiyai bo hitau bwau himanini hitau tonuga aidiyai. 


text:
Mata hiwahei ta tama natuna towahona iveꞌalehaei, na natu towahona tamana ainai iveꞌaleha. Hinage mata hina natuna waihiuna iveꞌalehaei na natu waihiuna hinana ainai iveꞌaleha. Aihale mata lawana iveꞌalehaei na wainiune mata lawanane aihalewa iveꞌalehaei.’ Veꞌiveꞌilala adi hanapu vehabana 


text:
<pb/> Yeisu hinage tomowaone aidiyai iwalo, ‘Haugana ebe amꞌita bolibolime yalovi gibagibadi hihaehaema, amhanapuiyaꞌo ebeha mata iꞌwesu, neta moiha. 


text:
Na ebe tupwa yalasi ainaena yaumai itowatowama, neta bada amhanapuiyaꞌo ebeha hauga muhamuha na mahavai imahalava. 


text:
Moiha, omiu baleꞌu adi ilaꞌilalao amhanahanapuidi na hesi Yaubada yana ilaꞌilalao nigele amyahanapuidi hauga vauvauna mehedai vehabana. Teina yami oyama. 


text:
Na ebe amꞌaleha ilaoma na iꞌitago ebeha ilauvetalaego, ilauwainanei ebe haugana amlaulau amwahai, utowoi na lauhapuliwa upapaihowaiwa uꞌabiye dumwalu, ta ebe havena amtaulauvetalane ilawelawego tauloina ainai, mata dova ta tauloinane vada paipai ana tauꞌita avivini iloinaei ta vada paipaiyai imwauwigo. 


text:
Na yawalo moiha mata nigele hiya livahigo vada paipaiyena ana higa am vagavaga maudoina uyemaiha veꞌovi.’<pb/>


text:
Hauganane ainai tupwadi tomowa hilaoma ta Yeisu ainai hiꞌaubabada, taumiya Galili vehabadi, hiwalo, ‘Taubada, taumiya Galili tupwadi hitapwatapwalolo Yaubada ainai na Pailato yana tauꞌalehao iloinaedi ta tomowadine hiꞌoiye mwalowoidiꞌo na ꞌwahinadi lagulagu ꞌwahinadi baidana iyeyebweline’. 


text:
<pb/>Eena Yeisu iwalo, ‘Yami nuwatuwu ebaha hibom tauyababao moiha, ainaena hiꞌoiye mwalowoidine, awa? Nigele! Taumiya Galili maudoidi yadi yababao bada dova. 


text:
Na vedova yami nuwatuwu Siloamao hitau 18 vehabadi, haugana vada haliyana daodaona iguli taꞌiꞌohamuidine, ebeha hibom yadi mumuga yababa alilina taumiya Yelusalem maudoidi aidiyena, eeta mwalowoinane hilolobaine? 


text:
Nigele taꞌi! Omiu hinage ebe nigele yami mumugao aidiyena amyanuwabui, mata ammwalowoi hitau 18 dova.’ Aiwa nigele ainona 


text:
<pb/>Mulitai ehebo hinage walovegevegedi imohedi, iwalo, ‘Ehebo towaho yana oyai aiwa dova mawiho iꞌumai. Na hauga bagibagilina ilaolaoma aiwanane ainai ta ebe ainona igigi, na hesi nigele teya hauga ainona iyalobai. 


text:
Ainaena yana oyane ana tauꞌita avivinine iwalo auli, iwalo, “Bada uhanapuiyaꞌo ebeha bolimai tonuga yalaolaoma teinai mawiho ainona habi gigina, na hesi nigele teya ainona yayalobai. Teina hauga ugohavehulu wuwuna baleꞌu namwanamwana iniꞌini awawai!” 


text:
<pb/>‘Na tauꞌita aviviniwa yana taubadane iwalo auli, iwalo, “Taubada, badagi! Havena yagohagoha vehulu, na hesi yana yababa yabehaei na gawala ainai yamwauwi na vali bolimaine ainai taꞌita, 


text:
na ebe iꞌaino, bada taꞌi itowotowolo; na ebe nigele iyaꞌaino, abo tagoha vehulu.” ’ Tapwalolowai Yeisu waihiu iꞌabiye namwanamwa 


text:
Na ehebo waihiu imiyamiya, na bolimai 18 holanai aluꞌaluwa yababana ainai imiyamiya, ainaena ilovalovala, na yana lau neta ilaulau pwagopwagogo, na nigele howahowana itowolo ta ilau dumwadumwalu. 


text:
Ta Yeisu waihiunane iꞌita ta iyogaei, iwalo, ‘Waihiu, ulaoma’. Ilaoma na iwalo auli, iwalo, ‘Aihale, amlovala ainaena yalivahigo’. 


text:
<pb/>Teina ainai vada tapwalolo ana tauꞌita aviviniwa Yeisu yana paihowane iꞌita, na ana modiꞌiꞌini wuwuna tapwalolowai taulovala iꞌabiye namwanamwa, ainaena towahowa boda aidiyai iwalo mahamahalava iwalo, ‘Maudoida, laugagayo tahanahanapui neta ahubena 6 aidiyai yada paihowao tapaipaihowaidi. Teina nigele ana itane iyanamwanamwa ebe tapwalolowai taulovalao hilawedima na adi lovalao habi abiye namwanamwadi.’ 


text:
<pb/>Eeta yana walo Bada iyemaiha iwalo, ‘Omiu ita oyaꞌoyama ampaipaihowai. Nigele teya yaiya yana bulumakau bo yana doniki tapwalolowai iya livahi ta iya numanuma, bo? 


text:
Na vedova waihiune yami nuwatuwune ta ebeha havena yana miyavitai ainaena yalivalivahi na hagu ilobai dova yami lagulaguwone. Teina waihiune iya Abelaham yana boda ehebo, na hesi Tomodulele bolimai 18 holanai iꞌabiꞌabi avivini.’ 


text:
<pb/>Yeisu yana walo teina ainaena tauꞌawa ulumwowa ivehinimayadi, na hesi boda ibagibagili alili hiyaliyaya mwalaꞌina Yeisu yana paihowa wahiwahiyaladi vehabana. Yeisu iwalo vegevegedi Yaubada yana Abaloina vehabana 


text:
<pb/>Mulitai bodaone aidiyai hinage iwalo, ‘Vedova mata Yaubada yana Abaloina yayemaselene alimiyai. Nuwana tenem dova, ehebo aiwa ainaena yalivahi. 


text:
Towaho ehebo haiyala patuna ivai ta maseleyai iꞌumai ta imwalaꞌi, na mulitai lowolowo hilaoma ta yadi noi lagalaganaone aidiyai hiꞌaꞌabidine.’ 


text:
<pb/>Iꞌovi na iwalo aulidi, iwalo, ‘Walo vegevegedi teina vedova mata yayemaselene ta ebe ainaena Yaubada yana Abaloina amhanapui? 


text:
Nuwana tenem dova: Waihiu ehebo pwalawa ana abaꞌabiye seseha habuluna taꞌi ivai ta pwalawa mwalaꞌina baidana ivivilaine, ainaena pwalawawa maudoina iseseha.’ Amwaha dinodinona 


text:
<pb/>Haugana Yeisu ilaulau Yelusalem na amwahai tupwadi dalava mwalaꞌidi yo habuludi aidiyai imahalava ta aidiyai iveꞌiveꞌita yo iguguguguya. 


text:
Na ehebo towaho Yeisu ipanivilaei, iwalo, ‘Taubada, vedova? Nuwana mata tomowa vihavihadi livahi hilobai, awa?’ 


text:
<pb/>Na Yeisu iwalo, ‘Ehe, dova, na hesi amtowoi wahiyala ta amluwu amwahanane dinodinona ainaena. Wuwuna bagibagilidi hitowotowoi na ebeha hiluwu ta hiꞌaipate ahaya. 


text:
Na mata hinage vadane taniwaganane amwaha igudui na omiu maseleyai amtowotowolo na awaꞌedai amꞌaigohagoha, na amdoudou, amwalo, “Taubada, awaꞌedane uhoꞌe na aluwuwa.” ‘Na mata taubadanane yami walo iyemaiha na alimiyai iwalo, “Havanaena amlalaomane? Nigele yayahanapuigomiu!” 


text:
<pb/>‘Na ebe omiu amyemaiha amwalo, “Ai mugai baidamwao taꞌaiꞌai, yo tanumanuma toyawa. Na hinage yama dalavai alimaiyai uveꞌiveꞌita”. 


text:
<pb/>‘Eena mata taubadanane iwalo, “Moiha, nigele yayahanapuigomiu. Havanaena amlalaomane? Amlau gwaipile na havena amluwuluwuma wuwuna omiu yababamiu!” 


text:
<pb/>‘Na mulitai mata Abelaham yo Aisake yo Yakobo yo hinage tauwalo mahalavao maudoidi baidadiyao amꞌitadi Yaubada yana Abaloinai himiyamiya na omiu mayami dou yo mayami sala tauꞌalahe hauganane ainai mata tulutuluhai ammiyamiya. 


text:
Na dalava maudoina aidiyena boda hilaoma ta yadi abamiya namwanamwadi hivaidi Yaubada yana Abaloinai. 


text:
Eeta ebe yaiyadiwo teina taꞌi himugamugai howola abo himulita, na yaiyadiwo himulimulita howola abo himugai.’ Yeisu yana nuwayababa Yelusalem vehabana 


text:
<pb/>Tenem haugane ainai tupwadi Palisiwo hilaoma na Yeisu hiwalo auli, hiwalo, ‘Teina taꞌi umwayamwayau na udena, mata dova ta Helodi iꞌoiye mwalowoigo!’. 


text:
<pb/>Eena Yeisu aidiyai iwalo, ‘Amlau na taumaninine amwalo auli mata teina taꞌi aluꞌaluwa yababadi tomowa aidiyena yavehulu mahalavaedi, na taulovalao yaꞌabiye namwanamwadi, na iꞌahubena hinage dova, na iꞌahubenauyo yagu paihowa maudoina yaveꞌovi. 


text:
<pb/>‘Na yau howola yalalau Yelusalem, mata yo iꞌahubena yo iꞌahubenauyo yamahalava, na nemai yamwalowoi, wuwuna tauwalo mahalavao maudoimai yama abamwalowoi Yelusalem’. Ainaena Yeisu nuwanane iyababa ta Yelusalem vehabana idodoune, iwalo, 


text:
‘Oo kaiyoni Yelusalem, kaiyoni Yelusalem, vedova ta tauwalo mahalavao oiyemwalowoidine, na hinage Yaubada yana tauyewasao ulau gaimaidine? Hauga bagibagilina nuwanuwagu na yam bodao yayoga ahaidima dova amꞌam natunao pepenaena iꞌoiꞌauꞌauhidi, na bada hitaꞌwataꞌwataegauꞌo! 


text:
Ainaena mata Yaubada yam vada tapwalolo mwalaꞌina ilaugabaei, na yawalo auligo mata nigele hinage uyaꞌitauyoigau ana higa yam bodao hitalam aliguwai na hiwalo, “Iya Yaubada yehanaena ilalaomane tawalo vetuvehaeyei”.’<pb/>


text:
Tapwalolo ehebo ainai Yeisu ilau habi ai Palisi yadi taumugai ehebo yana vadai. Vadanane ainai iluwuluwu na boda hivinuvinunui, 


text:
Eena Yeisu taulovalane vehabana ipanivila loina ana tauveꞌitao yo Palisi aidiyai, iwalo, ‘Vedova yami nuwatuwu? Howahowana ebe taulovala ahubena Tapwalolo ainai taꞌabiye namwanamwa bo nigele?’ 


text:
Na yana walone nigele hiyayemaiha na mulitai Yeisu taulovalane nimanai iꞌabi na ana lovalawa iꞌabiye namwanamwane. Eena ivetamalei ta ilalaune yana dalavai. 


text:
<pb/>Ilaulau na Yeisu iꞌita gwaipile aidiyai iwalo, ‘Yaiya ebe mayana lagulagu dova hosi bo bulumakau na ebe teya lagulagune ahubena Tapwalolo ainai ibeꞌu guda ainai, mata vedova? Howahowana iniulihini bo nigele? 


text:
<pb/>Aine holanai Yeisu tomowa iꞌitadi nuwanuwadi abamiya namwanamwana ainai himiyamiya, eeta ehebo walo vegevegedi imohedi, iwalo, 


text:
‘Ebe yaiya yana dalavai iyogaego tawahola guyauna vehabana havena abamiya namwanamuwana ainai umiyamiya wuwuna mata dova ta teya towaho mwalaꞌina ilaoma, 


text:
na guyaune taniwaganane iwalo alimwai na ulau papaliyai na yam abamiyane ainai towahowa mwalaꞌinawa imiya. Na owa mata mayam hinimaya umiya aitulu. 


text:
Ainaena ebe hiyogaego na ululuwu aidiyai abamiya papaliyai uvesinuwaei ta ainai umiya, na ebe haugana guyau taniwagana ilaoma iꞌitago mata alimwai iwalo, “Augelu umiyahae ahipuwai, eeta maꞌam walo vetuvehae tomowa mehediyai”. 


text:
Teina ainaena tahanapui ebeha yaiya iꞌabihiniuyoi mata howola himwau aituluwei na ebe yaiya imwau aituluweuyoi mata himwauhini ewai.’ 


text:
<pb/>Ainaena Yeisu Palisinane iyogaei na ainai iwalo, ‘Ebe aiꞌai upaihowai, havena am geluwo yo tahimwao yo yam bodao yo tauwasawasao uyogayogaedi aine ainai, wuwuna hibom howola abo hiyogaego habi yemaiha alimwai. 


text:
Na hesi ebe aiꞌai upaihowai hiya wewelohewo yo yabayababadi yo peupeudi yo hiya taumehegibugibu uyogaedi, 


text:
ta ebe awanamwanamwa moiha ulobai, wuwuna hiya nigele howahowadi na yam velaune hiyemaiha. Na hesi Yaubada ainaena mata ammaiha ulobai, haugana taunamwanamwa mwalowoiyena iꞌabiye towolodi.’ Taubada ehebo aiꞌai mwalaꞌina ipaihowai 


text:
<pb/>Eeta baidanao hiꞌaiꞌai na ehebo aidiyena walo teina ibenalei ta Yeisu iwalo auli iwalo, ‘Ehe dova! Ebe yaiyadiwo hiluluwu Yaubada yana Abaloina ainai na hiꞌai mata hiyaliyaya mwalaꞌina.’ 


text:
<pb/>Ainaena Yeisu towahonane yana walo iyemaiha iwalo, ‘Ehebo towaho aiꞌai mwalaꞌina ipaihowai na tomowa maudoidi iyogaedi. 


text:
Na aiꞌai iꞌatububuni ta yana hevali ivetamalei tomowa aidiyai na iwalo, “Bada aiꞌai hiꞌatububuyaꞌo ainaena amlaoma talau na aiꞌainane amꞌai”. 


text:
<pb/>‘Na maudoidi nigele nuwadi, eeta vali walo yo vali walo himohei. Ehebo iwalo, “Bada tanovi vauvauna yagimwalaiyaꞌo ainaena nuwana yalalau na yatauboꞌeyei. Na yauwedo mwalaꞌina, mata nigele yayalaowa.” 


text:
<pb/>‘Na ehebo hinage iwalo, “Yauwedo mwalaꞌina, na yau hinage mata nigele yayalaowa wuwuna bulumakau 10 na hinage abatudai 5 bada yagimwalaidiꞌo ainaena yalalau ebeha yayepaihowadi”. 


text:
<pb/>‘Ainaena hevaliwa ilau gwaipile yana taubadawa ainai iwalo, “Maudoidi nigele nuwadi”. Na vadane taniwaganane imodiꞌini ta yana taupaihowane ainai iwalo, “Ulau mwayamwayau dalava mwalaꞌina adi amwahao maudoidi aidiyai na viha tomowao ulobaidi wewelohedi yo tapitapiyadi yo mehegibugibudi yo yabayababadi besiwa ulauvaidima maudoidi ta hiꞌai”. 


text:
<pb/>‘Eeta hevaliwa ipaihowai dova na mulitai ilaoma na iwalo, “Taubada, tomowaone yayogaedimaꞌo na hesi yam vadane nigele hiyaꞌoiye mwau?” 


text:
<pb/>‘Hinage Taubadawa iwalo, “Amwaha maudoidi aidiyai ulau na tomowa ulauvaidi ta hilaoma yo yagu vadane hiꞌoiye mwau. 


text:
Na hesi tomowaowa yayoyogamugaiyediwa mata nigele teya aidiyena yagu aiꞌaine iyaꞌaisawahi.” ’ Vedova Yeisu ana mulita 


text:
‘Yaiya ebe nuwanuwana na imulitaegau mugai inuwaleleyegau na tamana yo hinana yo natunao yo tahinao yo nuhunao na hinage ibom itaꞌwataꞌwatauyowei. Na ebe nigele, iya nigele agu taumulita. 


text:
Na ebe yaiya yawahina nigele iyatalamwei na imwalowoi aiwa lagalagana ainai, iya nigele howahowana na imulitaegau. 


text:
<pb/>‘Na yaiya inuwanuwatuwu ebeha vada haliyana daodaona iꞌabi? Ginauli mugaimugaina mata imiya na maiha vehabana inuwanuwatuwu: Ebe mane howahowana mata paihowa iveꞌovi bo nigele? 


text:
Ebe nigele yana mane mata logidi aꞌava ivetowolo, na nigele howahowana iveꞌovi. Tomowa maudoidi hiꞌita ta himaluwei, 


text:
hiwalo, “Towaho teina dova wahiwahiyalana ta logidi ivetowolodi na nigele vadanane maudoina iyaꞌabi?”. 


text:
<pb/>‘Hinage dova ebe ehebo tauwasawasa mayana tauꞌalehao 10,000 hilalau habi aleha teya tauwasawasa mayana bodao 20,000 adi bagibagili aidiyai, vedova tauwasawasane yana nuwatuwu? Mata mugai imiya na inuwatuwu howahowana hiwahiyala adi alehao aidiyai bo nigele? 


text:
Na ebe nigele, yana tausagenawasao ivetamaledi na hisagena auhidi, ta vali tauwasawasane mayana tauꞌalehao howola amwaha daodaowai, na baidanao hiꞌaubabada nuwadaumwali vehabana.’ 


text:
<pb/>Iꞌovi na Yeisu iwalo aulidi iwalo, ‘Tenem dova agu mulita ana amwaha ebe yaiya owa nuwanuwam na umulitaegau mugai yam tobwatobwa maudoina ulaugabaidi’. Yagahu walo vegevegedina 


text:
Nigele hinage ilowoinanei na baleꞌu iꞌabiye namwanamwa, na hesi bada tataꞌwataꞌwataei. Ebe matalinamiu walo teina ambenalei.’<pb/>


text:
Eena Palisiwo yo loina ana tauveꞌitao hiꞌuluꞌulumiyai hiwalo, ‘Towaho teina tauyababao iꞌawa heliheliyamwedi yo hinage baidanao hiꞌaiꞌai’. 


text:
‘Vedova ebe ehebo alimiyena yana sipi adi bagibagili 100 na ehebo iꞌwadalele, mata 99 nuꞌulai ilaugabaidi na sipiwa ꞌwadaꞌwadalelenane ibehaei ana higa ilobai’. 


text:
na ana geluwo iyoga ahaidi na iwalo, “Sipiwa ꞌwadaꞌwadalelenawa bada yalobaiyaꞌo, ainaena vehabana tayaliyaya”. 


text:
Eeta dova hinage ebe ehebo tauyababa inuwabui mata taumiya galewa vehabana hiyaliyaya mwalaꞌina na hesi taunamwanamwa hitau 99 vehabadi yadi yaliyaya bada tupwana. Kina ꞌwadaꞌwadalelena ana walo vegevegedi 


text:
<pb/>‘Dova hinage ebe waihiu yana mane ana bagibagili 10 kina na ehebo iveꞌwadalele mata hava ipaihowai na manenane ilobai? Lampa igabu na vada maudoina iseꞌili na ibeha iliꞌilimani ana higa ilobai. 


text:
Na ebe ilobai ana geluwo iyogaedima na aidiyai iwalo, “Yagu kinawa ꞌwadaꞌwadalelenawa bada yalobaiyaꞌo, ainaena vehabana tayaliyaya”. 


text:
Dova hinage ebe ehebo tauyababa inuwabui, mata Yaubada yana tausagenawasao vehabana hiyaliyaya mwalaꞌina.’ Taubada natuna ꞌwadaꞌwadalelena 


text:
<pb/>Hinage Yeisu iwalo vegevegediyedi iwalo, ‘Ehebo taubada natunao towatowahodi bwau baidanao himiyamiya, 


text:
na habulune tamana ainai iwalo, “Tamagu, nuwanuwagu teina hauga agu veguveguyau umohegau”. Ainaena taubadawa ginauli maudoina iwahei natunao aidiyai. 


text:
<pb/>‘Ahubena tupwana hiꞌovi na habalunane yana ginauli ivegimwalaedi. Na ana maihaowa ivai, ta ilalaune amwaha daodaowai ta tenemai yaliyaya awaꞌawawa aidiyai yana manewa iveveꞌovine. 


text:
Yana mane maudoina iꞌovi na nimaꞌaꞌavana imiyamiya, na hauga tenem ainai vahali mwalaꞌina tupwanane ainai imahalava. 


text:
Eeta towahowa paihowa ibehabeha ta ehebo dalava ana taubada ilobai, ta ivetamalei yana maheyao iꞌitaꞌita avivinidi. 


text:
<pb/>‘Eena tenem ainai, nuwana imasele na ibom ainai iwalo, “Moiha, tamagu yana taupaihowaone maꞌadi, na yau teinai vahali iwunuwunuigau. 


text:
Ainaena mata yatowolo na yalau tamagu ainai, yawalo, ‘Tamagu bada yalauhapuliꞌo Yaubada mehenai, na hinage owa mehemwai. 


text:
<pb/>‘Teina dova inuwanuwatuwu, iꞌovi na itowolo ta tamanawa vehabana iwuwuyone, na amwaha daodaowena tamanawa iꞌitayama ilaolaoma na mayana atemuyamuya isagena iꞌatuhapwali ta inihoi na baidana hidoudou. 


text:
<pb/>‘Eeta iꞌovi na tamanawa iwalo auli, iwalo, “Tamagu bada yalauhapuliꞌo Yaubada mehenai yo hinage owa mehemwai, ainaena nigele iyalowoinanegau ebe uꞌawa natuguwegau”. 


text:
<pb/>‘Na hesi tamanawa yana taupaihowao iyogaedi na iwalo, “Mwayamwayau aleꞌo namwanamwana amvaiyama, na natugu amveliꞌwa yo hinage nimana ana pasapasa amvaiyama ta nimanai ammwauwi yo hinage aehumahuma aenai ammwauwi, 


text:
Wuwuna natugune teina mwalona imwalowoiꞌo, na teina hauga mayawahina talobauyoiyaꞌo, eeta hivetuwuni ai hihagahagani mayadi yaliyaya. 


text:
<pb/>‘Na hesi natunawa mwalaꞌinawa howola oyai ipaipaihowa, na haugana dalavai imahamahalava wali yo selo ibenaledi. 


text:
Na taupaihowawa iwalo, “Tahimwa bada iwuyomaꞌo eeta tamamne iwalo ta bulumakau yauyaubona tubutubuina hiwunui ta baidamai ayayaliyaya, wuwuna natunane mayana namwanamwa ilobauyoiyaꞌo”. 


text:
<pb/>‘Walo teina ibenalei na imodiꞌini mwalaꞌina eeta nigele nuwanuwana iluwu vadai. Na tamanawa imahalava ta natunane mwalaꞌinawa iwalo auli ebeha baidana hiluwu vadai. 


text:
Na towahonane itaꞌwataꞌwata, wuwuna imodiꞌini mwalaꞌina ainaena tamanawa ainai iwalo, “Tamagu, viha bolimai hiꞌoviꞌo vehabam yapaipaihowa ta yam veꞌabei maudoina yapaipaihowaidi, na nigele teya hauga uyavelauwegau, hinage nigele teya lagulagu uyamohegau na maꞌaugeluwo ayaꞌai na ayayaliyaya. Moiha nigele! 


text:
Na natumne teina yam tobwatobwa maudoina iyepaipaihiyei taumeheꞌayo aidiyai, na hava vehabana uvelavelauweine ta bulumakau yauyaubona na tubutubuina uwuwunuine vehabana?” 


text:
<pb/>‘Na taubadawa natunawa ainai iwalo, “Natugu, uhanapuiyaꞌo neta owa hauga maudoina vahaliguwai umiyamiya ta hava yagu abaloinao maudoina nimamwai himiyamiya. 


text:
Inamwanamwa na taꞌai ovi yo tayaliyaya wuwuna tahimne teina imwalowoi na hesi iyayawahaine, iꞌwadalele na iwuwuyomane.” ’<pb/>


text:
Yeisu hinage walo vegevegedi ehebo ana taumulitao imohedi iwalo, ‘Wasawasa ehebo mayana tauꞌita avivini yana ginauliwo iꞌita avivinidi. Na tomowa wasawasane ainai, hiwalo, “Taubada, yam tauꞌita avivinine yam tobwatobwaowa iyeyepaipaihedi”. 


text:
Ainaena wasawasawa yana tauꞌita avivinine iyogaenama na ainai iwalo, “Tupwadi walo yababana vehabam yabenalei, eeta teina hauga yagu tobwatobwa adi peipao umoheuyoigau na aliguwena uꞌovi?”. 


text:
<pb/>‘Ainaena tauꞌita aviviniwa inuwanuwatuwu, iwalo, “Vedova mata yapaihowane wuwuna bada yagu taubada isosomanegauꞌo? Eeta nigele howahowagu yatudai, na hinage abahinimaya ebe yalau tomowa aidiyai na aiꞌai vehabana yaꞌawaꞌawanoi.” 


text:
Inuwanuwatuwu, eeta ehebo amwaha inuwatuwu lobai, iwalo, “Ehe teina dova yapaihowai na ainaena augeluwo bagibagilidi yalobaidi ebe paihowa teina ainaena yamahalava”. 


text:
<pb/>‘Ainaena tauꞌita aviviniwa hiya maꞌadi vagavagao maudoidi iyogaedi na ehebo ehebo aidiyai ipanivila. Towaho mugamugaina ainai iwalo, “Viha am vagavaga teinai?”. 


text:
<pb/>‘Na iwalo, “Woloi adi bagibagili 100 agu vagao”. ‘Na tauꞌita avivinine iwalo, “Peipane teina ainai amvagavagane ulele 50 aꞌava umwau”. 


text:
<pb/>‘Na ehebo hinage iluwu na ipanivilaei iwalo, “Na owa, viha am vagavaga?” ‘Na iwalo, “Aiꞌai adi bagibagili 100 yavaidiꞌo agu vagavagaone”. ‘Na hinage iwalo, “Peipa ainai ulele am vagaone 80 aꞌava”. ‘Na maudoidi dova adi vagao himwau aituluwedi. 


text:
<pb/>‘Ainaena yana taubadawa yana paihowa teina wasana ibenalei na inoꞌowei yana hanapu vehabana. Walo vegevegedi teina ainaena iveꞌita moiha neta taumiya baleꞌu hiwahiyala yadi wasawasa ana paihowa vehabana, na hesi Yaubada yana bodao yadi paihowao masele vehabana nigele hiyawahiyala.’ 


text:
<pb/>Eena Yeisu iwalo, ‘Baleꞌu wasawasanao na ebe wasawasaone aidiyena ami geluwone amvelauwedi mata howola hiya hivedunagomiu abamiya vateyai ainai, hauganane wasawasaone hiꞌovi. 


text:
<pb/>‘Wuwuna ebe yaiya ginauli habuluna ainai iꞌawa abi, mata hinage ginauli mwalaꞌidi aidiyai iꞌawa abi. Na ebe habuludi aidiyai iꞌoyama hinage mwalaꞌidi aidiyai iꞌoyama. 


text:
Omiu hinage ebe nigele baleꞌu wasawasanao vehabadi amyapaihowa iliꞌilimani, mata Yaubada nigele wasawasa moiha iyamohegomiu. 


text:
Na ebe ami geluwo yadi wasawasa vehabadi nigele amyapaihowa iliꞌilimani, nigele howahowana hinage Yaubada yami wasawasane imohegomiu. 


text:
<pb/>‘Ainaena taupaihowa nigele howahowana na ivetaupaihowa tautaubadao bwau aidiyai, ehebo mata itaꞌwataꞌwataei na ehebo vehabana ipaihowa, yo hinage ehebo iꞌawa namwanamwaei na ehebo iꞌawa yababaei, eeta nigele howahowana Yaubada yana paihowa na wasawasa baleꞌu taꞌabibwauwedi.’ Palisiwo yadi mumuga 


text:
<pb/>Palisiwone walone hibenalei ta Yeisu hiꞌabi talawahiyei, wuwuna hibom mane nuwanuwadi mwalaꞌina. 


text:
Eeta Yeisu Palisiwone aidiyai iwalo, ‘Omiu amnuwatuwui ebeha mumugamiu namwanamwana tomowa mehediyai na hesi yababana maudoina atemiyai Yaubada ihanahanapuidi, wuwuna ginaulidine tomowa nuwadi ivai Yaubada ainai ginauli awaꞌawawa. 


text:
Na moiha Mosese yo tauwalo mahalavao yadi laulelewo alimiyai imiyamiya ana higa Yoni tauꞌabiye bapitaiso ilaoma, na hauga tenem ainaena ta wau, wasa namwanamwana Yaubada yana Abaloina vehabana howola awalowalo mahalavaedi, na abaloinane vehabana tomowa bagibagilidi mayadi wahiyala hiluwuluwu. 


text:
Galewa na baleꞌu yadi sawali malamalaina, na hesi Mosese yana loinao bwagana iuꞌiuna, mata nigele hiyaꞌovi.’ 


text:
<pb/>Na Yeisu hinage aidiyai iwalo, ‘Ebe yaiya towaho mwanena ivinawaheyei, na itawahola geyoꞌawa vali waihiu ainai, bada ipwanoliꞌo. Na hinage ebe waihiu vinavinawahena itawahola vali towaho ainai, towahonane hinage ipwanoliꞌo.’ Wasawasa ehebo na Lasalo 


text:
<pb/>Hinage Yeisu iwalo, ‘Ehebo hauga wasawasa ehebo na Lasalo himiyamiya. Wasawasane ana aleꞌowo namwanamwadi na hinage anao maudoidi namwanamwadi, ahubena ehebo ehebo aidiyai mayana yaliyaya imiyamiya. 


text:
na ebeha wasawasane ana tupwatupwadi ainaena iꞌai. Na Lasalonane hauga bagibagilina bonunaone edewa hilemlemhidi. 


text:
Haugana Lasalo imwalowoi tausagenawasao hilauvai ta Abelaham vahalinai himwau hiya taudumwaluwo yadi tupwai. Na mulitai hinage wasawasawa imwalowoi na hiye magaiyei, 


text:
na iya mayana muya mwalaꞌina taumwalomwalowoi yadi tupwa ainai iꞌita hae ta Lasalo iꞌita Abelaham baidana himiyamiya. 


text:
Na iyoga mwalaꞌina iwalo, “Tamagu yo! Uꞌatemuyamuyaegau na Lasalo uvetamalenama ta weꞌaha gwagwamana nimanaena memenagu iꞌabiye gwagwama, wuwuna teina hauga yamuyamuya mwalaꞌina, aiwa alaꞌala hawahawawalina ainai.” 


text:
<pb/>‘Na Abelaham iwalo, “Natugu, uhanapuiyaꞌo ebeha mwalona yawahim maudoina yaliyaya aꞌava, na hesi Lasalo nigele teya abayaliyaya iyalobai, ainaena teina haugane iya mayana yaliyaya na owa umuyamuya. 


text:
Na hinage uhanapui ebeha ahiꞌahipudai hawahawaga mwalaꞌina imiyamiya itomgitaꞌo ainaena nigele howahowana teina ainaena ageyoꞌawawa alimiyai, omiu hinage nigele howahowana amgeyoꞌawama alimaiyai.” 


text:
<pb/>‘Wasawasawa iwalo, “Oo, yede yaꞌawanoiyego nuwanuwagu na Lasalo uvetamalei yagu bodao aidiyai, 


text:
<pb/>Eeta Abelaham wasawasawa iwalo auli iwalo, “Tahimwone adi tauvenuwamwauwo himiyamiya, hibom neta Mosese yo tauwalo mahalavao yadi walowo Buki Veꞌahihi ainai. Walowone holanaine howahowana na tahimwone hibenalei iliꞌilimani.” 


text:
<pb/>Na hesi wasawasawa iwalo, “Tamagu, neta nigele howahowana. Hesi ebe yaiya mwalowoiyena itowolouyo na ilau aidiyai, na iya hiꞌita, abo hinuwabui iliꞌilimani.” 


text:
<pb/>Na Abelaham iwalo, “Ebe Mosese yo tauwalo mahalavao yadi walo nigele hiyayemidiyei, nigele howahowana teya yaiya hiyemidiyei, bwagana ebe ehebo mwalowoiyena itowolouyo na ilau alidiyai”.’<pb/>


text:
Yeisu ana taumulitao aidiyai iwalo, ‘Tomowa tupwadi mata abatowoi hipaihowaidi alimiyai ebeha hiꞌabiye beꞌugomiu, na ebe yaiya abatowoine ipaihowaidi iya atemuyamuyana! 


text:
Ilowoinanei na gaima mwalaꞌina hihipwai gadonai na niꞌu didigai higabaei, ta ebe havena tautapitapiya himulimulitaei.’ Nuwahamu vehabana 


text:
<pb/>‘Ebe am gelu alimwai ipaihowai yababana, uwalowei yana lauhapuline eeta ebe inuwabui unuwahamui. 


text:
Ta ebe tahimne ahubena ehebo ainai, na mai 7 ipaihowa yababana alimwai, na ehebo ehebo lauhapuline ainai iꞌawaꞌawanoi alimwai nuwahamu vehabana howahowana maudoina unuwahamuidi.’ Yemidi vehabana 


text:
<pb/>Na Bada iwalo, ‘Ebe yami yemidi ana wahiyala dova haiyala patuna, howahowamiu aiwa teina mwalaꞌina ainai amwalo, “Uhuluviyoigo na udobi gabwwai umaiuyoigo”; mata yami walone imulitaei.’ Taupaihowa yana paihowa 


text:
<pb/>Hinage adiyai iwalo, ‘Ebe yaiya owa mayam taupaihowa nuwana tautudai bo lagulagu ana tauꞌita avivini, na ebe haugana hevalinane paihowaena imahalava, mata nigele uyaloinaei ta iyaꞌai mugai, 


text:
Eeta hevalinane yana paihowa vehabana mata yana taubadane nigele iyaꞌawa yauwedowei, wuwuna iya taꞌi yana taupaihowa. 


text:
Na omiu hinage dova, ebe haugana ginauli maudoina ampaihowaidi hava dova yaloinaei, amwalo, “Ai taupaihowa taꞌi hava dova ama loina ta dova apapaihowaine, neta hesi ama lowoinana moiha”.’ Yeisu taulepelo 10 iꞌabiye namwanamwadi 


text:
<pb/>Ainaena iꞌita gwaipile na iwalo, ‘Amlau na taupwaoliwo aidiyai amveꞌitaegomiu’. Ta hilaulau amwahai na adi lepelo hiꞌoꞌovine, 


text:
na ehebo towaho aidiyena Sameliya towahona iꞌita ebeha bada inamwanamwaꞌo ta iwuyouyo na alinana mwalaꞌina Yaubada inoꞌowei, 


text:
<pb/>Ainaena Yeisu towahonane ainai iwalo, ‘Wau amtau 10 yaꞌabiye namwanamwagomiune na havaidova hitau 9? 


text:
Hava ta nigele hiyawuyoma na Yaubada ainai hiyaꞌawa yauwedone? Na owa taumana nigele Yudeya ainaena, na hesi ulaoma habi awayauwedo. 


text:
Ainaena yam yemidiyena livahi ulobai. Inamwanamwa utowolo na ulau.’ Yaubada yana Abaloina hauga ilalaoma vehabana 


text:
<pb/>Palisiwo tupwadi hilaoma na Yeisu hipanivilae aiteya hauga ainai mata Yaubada yana Abaloina imahalava. Eeta Yeisu yadi panivilane iyemaiha teina dova iwalo. ‘Nigele howahowana na Yaubada yana Abaloina veꞌiveꞌilalana taꞌita. 


text:
Na hinage nigele howahowana na hiwalo, “Amꞌita teina”, bo “Tenem”, wuwuna Yaubada yana Abaloina gamwagamwanimiyai imiyamiya.’ 


text:
<pb/>Ainaena ana taumulitao aidiyai iwalo, ‘Howola abo yalaugabaigomiu, na mulitai nuwanuwamiu mwalaꞌina na yau Tomowa Moihagu baidamiu tamiyamiya ahubena ehebo taꞌi vehabana, na hesi mata nigele amyaꞌitagau. 


text:
<pb/>‘Mulitai na ginaulidine himahalava, mugai yaso teina hitaꞌwataꞌwataegau na aidiyena muyamuya yalobaidi. 


text:
Wuwuna Nowa yana haugai tomowa hiꞌaiꞌai na hinumanuma yo hinage hitawatawahola ana higa Nowa yana wagai igelu na abaꞌita imahalava ta ainaena tomowa maudoidi imumutudine. Yau Tomowa Moihagu yagu laugwaipileuyoma dova. 


text:
<pb/>‘Na hinage Lota yana haugai dova, hauganane ainai tomowa maudoidi hiꞌaiꞌai na hinumanuma, yo hinage hipaipaihowa oyai, yo higimwagimwala na hivegivegimwala yo hiꞌabiꞌabi vada, 


text:
ana higa Lota Sodoma ilaugabaei na aiwa alaꞌala hawahawawalina yo gaima alaꞌalawowolidi galawaena hibeꞌuma dova ꞌwesu, na tomowa maudoidi iꞌoiye mwalowoidi. 


text:
Ginauli hava himamahalavane aidiyai, hinage mata dova tomowa aidiyai himahalava, hauganane yau Tomowa Moihagu yalau gwaipilema ainai. 


text:
<pb/>‘Na ahubenanane ainai ebe yaiya vatavatai imiyamiya mata nigele howahowana iluwu vadai ta ebeha yana ginauli iꞌavala, hinage ebe yaiya oyai ipaipaihowa, nigele howahowana isagena dalava vehabana. 


text:
Neta ebe yaiya yawahina vehabana ipaipaihowa mata yawahinane iveꞌwadalele na ebe yaiya yawahina italamwei na iveꞌwadalele howola abo ilobauyoi. 


text:
Na yawalo moiha alimiyai boniyainane ainai ebe tomowa bwau abaꞌeno ehebo ainai hiꞌenoꞌeno, ehebo yalauvai na ehebo imiyamiya. 


text:
<pb/>Eeta ana taumulitao hipanivilaei, hiwalo, ‘Taubada, havaidova ainai?’ Na Yeisu iwalo, ‘Havaidova ainai mwalowoi imiyamiya neta ainai aoꞌao hiyauyaugogoi’.<pb/>


text:
Teina dova iwalo, ‘Ehebo dalava ainai tauloina ehebo mwalaꞌina imiyamiya, iya nigele Yaubada iyameheuhei na hinage tomowa nigele iyaveꞌahihiyedi. 


text:
Na tupwanane ainai hinage ehebo hiwape imiyamiya, hauga bagibagilina hiwapenane imahamahalava tauloinane ainai na iꞌawaꞌawanoi hagu vehabana iwalo, “Taubada, agu aleha ainaena uvedumwalugau”. 


text:
<pb/>‘Hauga ehebo ehebo dova yana paihowa na hesi tauloinane nigele nuwana ihagui. Na ehebo hauga ainai tauloinanane tauna isosomana na iya ibom ainai iwalo, “Badagi, Yaubada nigele yayameheuhei na hinage tomowa nigele yayaveꞌahihiyedi, 


text:
na hesi hiwapene teina yana lau alaꞌalabilima aliguwai vehabana yavedumwalu ana aleha ainaena, mata dova ta agu tausosomana imwauwi”.’ 


text:
<pb/>Ainaena Yeisu hinage iwalo aulidi iwalo, ‘Taubada teina yana walo vehabana am nuwanuwatuwu walo moiha ibom towaho yababana na hesi hiwape ihagui. 


text:
Hinage dova Yaubada yana tomowao vesivesinuwadi ihaguidi hauganane ebe hiꞌawaꞌawanoi hamahamadudu ainai ahubena yo boniyai aidiyai, 


text:
na yana hagune mata dumwaluna ipaihowa aidiyai. ‘Na vedova omiu yami nuwatuwu ebe hauganane Yau Tomowa Moihagu yalau gwaipilema baleꞌuwai, viha tomowa mata mayadi yemidi yalobaidi hitowotowolo wahiyala?’ Palisi na takesi ana tauvai yadi awanoi 


text:
<pb/>Tomowa tupwadi hinuwanuwatuwu ebeha hiya taudumwalu na vali tomowa nigele, eeta Yeisu iwalo vegevegediyedi teina dova, 


text:
iwalo, ‘Ehebo hauga ainai tomowa hitau bwau hiluwu vada tapwalolo mwalaꞌina ainai habi awanoi Yaubada ainai. Ehebo Palisi na ehebo takesi ana tauvai. 


text:
Palisiwa ibom itowololau lovai iꞌawaꞌawanoi iwalo, “Yaubada yo, yaꞌawa yauwedo alimwai wuwuna yau nigele dova augeluwo mumugadine wuwuna hiya hiꞌaiꞌaivavali, yo hiꞌoyaꞌoyama yo hipwanopwanoli, na yau nigele dova takesi ana tauvaine tenem. 


text:
Yau hesi wiki ehebo ehebo ahubena bwau yahudihudi, yo hinage yagu tobwatobwao aidiyena tupwadi yamohemohego.” 


text:
<pb/>‘Na hesi takesi ana tauvaine lovaena itowolo na mayana hinimaya nuwanuwana itutututu na ipwagogo na iꞌawaꞌawanoi iwalo, “Yaubada yo, bada uhanapuigauꞌo ebeha yau tauyababa ainaena uꞌatemuyamuyaegau!”.’ 


text:
<pb/>Eeta Yeisu aidiyai iwalo, ‘Moiha, towaho teina yana awanoine vehabana mata ana awanamwanamwa ilobai Yaubada ainaena, na hesi Palisine nigele. Wuwuna ebe yaiya iꞌabihiniuyoi mata hiꞌabiye talu, na ebe yaiya iꞌabiye taluyoi mata Yaubada iꞌabihini.’ Hedaheda Yeisu iwalo velauwedi 


text:
<pb/>Tupwadi tomowa natudiyao habuludi hilauvaidima ta ebe Yeisu iꞌabi towoidi, na ana taumulitaone hiꞌaꞌauhidine. 


text:
<pb/>Na Yeisu iwalo lau aidiyai iwalo, ‘Hedaheda amtalamwedi ta aliguwai hilaoma. Hedaheda teina dova Yaubada yana Abaloina ilowonanaedi moiha. 


text:
Wuwuna ebe yaiyadiwo dova teina hedahedaone yadi yemidine, howahowana Yaubada yana Abaloina ainai hiluwu, na ebe nigele, mata nigele hiyaluwu.’ Tobwatobwa vehabana 


text:
<pb/>Yudeya yadi taumugai ehebo ilaoma na Yeisu ipanivilae, iwalo, ‘Taubada yahanahanapui ebeha owa tauveꞌita namwanamwana, ainaena hava yapaihowai ta ebe yawahi vateyai yalobai?’ 


text:
<pb/>Na Yeisu towahonane iwalo auli iwalo, ‘Vedova ta uꞌaꞌawa namwanamwaegau? Wuwuna nigele teya yaiya iyanamwanamwa, bada Yaubada ibom. 


text:
Na Yaubada yana loinao bada uhanapuidiꞌo, neta ebeha: Havena pwanoli, havena yemwalowoi, havena aivavali, havena veꞌewa oyaꞌoyama. Na hinage tamam yo hinam uveꞌahihiyedi.’ 


text:
<pb/>Yana walo teina dova Yeisu ibenalei, eeta iwalo, ‘Ehebo ginauli hinage nigele alimwai, neta yam tobwatobwa maudoina uvegimwalaedi na adi maihaone tauwewelohe aidiyai uꞌaiyauyaei, na ulaoma ta umulitaegau ta ebe howola abo yamtobwatobwa galewai ulobai’. 


text:
<pb/>Yana nuwavitaine bada Yeisu ihanapuiyaꞌo, eeta tomowa aidiyai iwalo, ‘Ebe yaiyadiwo hiya mayadi tobwatobwa mwalaꞌina yadi luwu Yaubada yana Abaloina ainai ivitai alili. 


text:
Moiha, kameli iya lagulagu mwalaꞌina, ta tupwana ivitai na nidili gudana ainaena iluwu, na hesi wasawasao yadi luwu Yaubada yana Abaloina ainai ivitai alili.’ 


text:
<pb/>Taumulitaowa Yeisu baidanao himiyamiyawa walonane hibenalei ta hipanivila hiwalo, ‘Ebe teina dova, yaiya yede howahowana na awanamwanamwane ilobai?’ 


text:
<pb/>Eeta aidiyai iwalo, ‘Hava tomowa aidiyai nigele howahowadi, mata Yaubada ainai ginaulinane malamalaidi’. 


text:
<pb/>Ainaena Pita Yeisu ainai iwalo, ‘Taubada, ai mata vedova? Wuwuna bada yama dalavao alaugabaidiꞌo na amumulitaegone’. 


text:
<pb/>Na Yeisu maudoidi iwalo aulidi iwalo, ‘Yawalo dumwalu alimiyai ebe yaiyadiwo omiu yami dalava yo mwanemiyao yo tahimiyao yo tamamiyao yo hinamiyao yo natumiyao amlaugabaidi na Yaubada yana Abaloina ainai amtalamwegomiu, 


text:
hauga teina ainai maiha mwalaꞌina amlobai, na hinage hauga ilalaoma ainai yawahi vateyai amvai’. Yeisu yana mwalowoi iwalo mahalavaei 


text:
<pb/>Yeisu hitau 12 iyoga ahaidi ta iyemiya wahiyedi na aidiyai iwalo, ‘Teina hauga tahahae Yelusalem na ginauli maudoina tauwalo mahalavao mwalona hileleyaꞌo yau Tomowa Moihagu vehabagu muhamuhana himahalava ta amꞌitadi. 


text:
Mugai hivaigau nigele Yudeya aidiyai, na hiꞌabi talawahiyegau yo hiꞌabiye hinimayagau na hihowaigau, 


text:
yo hinage balavaiyena hipwediligau na abo hiꞌoiye mwalowoigau, na ahubena tonuga ainai mwalowoiyena yatowolouyo.’ 


text:
<pb/>Na ana taumulitaowa nigele teya yana walone ana nuwamasele aidiyai iyaluwu. Yeisu ehebo taumehegibugibu iꞌabiye namwanamwa 


text:
<pb/>Yeisu Yeliko ainai imahalava na ehebo taumehegibugibu amwahai imiyamiya, na iꞌawaꞌawanoi mane yo tobwatobwa vehabadi. 


text:
<pb/>Na taumehegibugibunawa iyoga mwalaꞌi na iwalo, ‘Yeisu yo, owa Deivida yana huhu, uꞌatemuyamuyaegau!’. 


text:
<pb/>Na tomowaowa himugai ta towahonane hiꞌauhi hiwalo, ‘Ulau mwau havena uyogayoga!’. Na iyoga hamahamadudu iwalo, ‘Deivida tubuna yo, uꞌatemuyamuyaegau’. 


text:
<pb/>Tenem ainai mehena himasele ta iꞌawa yauwedo Yaubada ainai na Yeisu imumulitaeine. Na bodaone hiꞌita, ta maudoidi Yaubada hinoꞌowei.<pb/>


text:
Na haugana Yeisu ilaulau, Sakiusa nuwanuwana na Yeisu iꞌita ebeha iya yaiya, na hesi nigele howahowana yo iꞌita, wuwuna ibom towaho ubwaꞌubwana taꞌi, na hinage boda mwalaꞌina. 


text:
Ainaena itau mugai ta aiwa ehebo imwalaei, yehana sikamole, ta ebeha tenem ainaena Yeisu iꞌita, haugana ebe vahalinaena ilaulau. 


text:
<pb/>Na haugana Yeisu ilaoma vahalinai, ilau taꞌai ta Sakiusawa iꞌiꞌitane, eeta iwalo auli iwalo, ‘Sakiusa, uꞌaitulu mwayamwayauma, wuwuna mata owa na yau yam vadai tamiyamiya’. 


text:
<pb/>Tenem ainai tomowa ginauli teina hiꞌitadi, na hiꞌulumiya hiwalo, ‘Vedova ta Yeisu iluluwune tauyababa yana vadai’. 


text:
<pb/>Na Sakiusa itowolo ta Bada iwalo ainai iwalo, ‘Bada, wau mata ainai yagu tobwatobwa maudoina yatom bwauwi ta tupwa ehebo maudoina tauwewelohewo yamohedi. Yo hinage ebe yaiya ainaena mugai yaꞌaivavali yayemaiha maꞌana lauhepoi vehopali dova yamohei.’ 


text:
<pb/>Ainaena Yeisu iwalo auli, iwalo, ‘Teina vadane ainai livahi wau imahalavaꞌo, wuwuna towaho teina ibom ehebo Abelaham yana boda. 


text:
Moiha yau Tomowa Moihagu yalaoma taulaupwanopwano yabehaedi ta livahidi, towaho teina yalobaiyaꞌo dova.’ Walo vegevegedi mane vehabana 


text:
<pb/>Eeta Yelusalem ainai himahamahalava, na bodaone hinuwanuwatuwu ebeha Yaubada yana Abaloina muhamuhana ivetuwuni, ainaena walo vegevegedi teina imohedi, 


text:
iwalo, ‘Ehebo tauloina bada iꞌatububuniꞌo ta ilalau tupwa amwaha daodao ainai ta ebe nemai ivetauloina, na mulitai abo ilau gwaipilema, 


text:
yana taupaihowao iyogaidima na adi veguveguyai mane ehebo ehebo imohedi na iwalo, “Ami veguveguyai teina amyepaihowadi ta ana lauhepoi amlobaidi, ana higa yawuyouyoma!”. 


text:
<pb/>‘Na mulitai tauloinawa yana bodao tupwadi hitaꞌwataꞌwataei, nigele nuwadi ivetauloina, ainaena wasa hivetamalei, hiwalo, “Towaho neta nigele nuwanuwamai yo alimaiyai ivetauloina”. 


text:
<pb/>‘Na bada taꞌi ivevetauloinane, ta haugana ilau gwaipilema, na yana taupaihowaowa iyoga ahaidima ta ebeha nuwanuwana na ihanapui viha adi veguveguyaiwa aidiyena lauhepoi hilobaidiꞌo. 


text:
Ta ehebo towaho imugai ta yana taubada mehenai itowolo na iwalo auline, iwalo, “Yam mane ehebo mugai umomohegauwa teina ana lauhepoi hinage 10 yalolobaidine”. 


text:
<pb/>‘Eeta taubadawa iwalo, “Ausala owa tauꞌawa abi moiha, wuwuna ginauli habuluna na uꞌabiye mwalaꞌi ainaena am maiha yamohego, neta dalava 10 aidiyai uvetauloina”. 


text:
<pb/>‘Na towaho bwauna hinage ilaoma ta iwalo, “Taubada, yam manewa ehebo mugai umomohegauwa teina ana lauhepoi 5 yalolobaidine”. 


text:
<pb/>‘Na tonugadiwa hinage ilaoma ta iwalo, “Taubada, yam manewa teina, aleꞌo ainaena yahuma ta yamwau dawani iliꞌilimani. 


text:
Wuwuna yamatauhego owa towaho yaiyaim na yam mane uvaivai tomowa vagadi yadi paihowa aidiyena. Ainaena yam manewa teina uvaiuyoi.” 


text:
<pb/>‘Teina taupaihowane ainai iwalo, “Owa taupaihowa yababana. Walo hava awamwena hiꞌaiꞌaitulu mata aidiyena yaveꞌewaigo. Uhanapuiyaꞌo neta yau tomowa abiꞌabitauꞌwatagu. Hava nigele aliguwena yavaivai yo hava nigele yayaꞌumaꞌumai yavaivai 


text:
Ainaena hava ta yagu mane nigele banikai uyamwauwine? Eeta yagu laugwaipilema haugana ainai yagu mane maꞌana lauhepoi yayavaine!” 


text:
<pb/>‘Ainaena tupwadi tomowa vahalinai hitowotowolo iwalo aulidi, iwalo, “Yagu manene ainaena amvai na towahone ibom lauhepoi mwalaꞌina ilolobaine ammohei”. 


text:
<pb/>“Na hiya hiwalo, “Taubada, havena amohemohei, wuwuna iya bada mane 10 ivaidiꞌo ta howahowana”. 


text:
<pb/>‘Na taubadawa aidiyai iwalo, “Bada taꞌi ammohei wuwuna ebe yaiya ana veguveguyai ilauhepoiyei, tupwana hinage mata ilobai, na hesi ebe yaiya nigele iyalauhepoiyei hava ainai imiyamiya mata ainaena hivai vehulu. 


text:
Eena teina hauga agu alehaowa hiya hitaꞌwataꞌwataegau ta ebeha nigele nuwanuwadi aidiyai yavetau loina, amvaidima ta meheguwai amꞌoiye mwalowoidi.” ’ Yeisu yana luwu Yelusalem 


text:
na yadi lau ainai Bedipegi yo Betani vahalidiyai himahamahalava, neta Olibe oyana elauhanai, eena ana taumulitao bwau ivetamale mugaiyedi dalavadine aidiyai na iloinaedi, 


text:
iwalo, ‘Dalavane tenem mehedaine ainai ammugai ta mata ehebo lagulagu amꞌita, neta doniki yauyaubona, iya tomowa nigele hiyagelugelui, lagulagunane amlivahi ta amlawenama. 


text:
Na ebe yaiya iwalo, “Hava vehabana neta lagulagune amlivalivahine?” towahonane amwalo auli, amwalo, “Taubadane nuwanuwana”.’ 


text:
Na haugana donikiwa hilivalivahi, ana taniwagane ipanivilaedi, iwalo, ‘Hava ta yagu lagulagune amlivalivahine?’ 


text:
<pb/>Ta lagulaguwa hilauvai na hilalaweine Yeisu ainai, na adi aleꞌowena dagelana hiꞌoihamui, ta Yeisu ainai igelu taohani. 


text:
<pb/>Na bada hilaomaꞌo Yelusalem vahalinai ta hiꞌaꞌaitulu Olibe amwahana ainai na ana taumulitaone bodadi mayadi yaliyaya Yaubada hiwalowalo vetuvehaeyei wuwuna bada yana paihowa wahiwahiyaladi hiꞌitadiꞌo, 


text:
hiwalo, ‘Owa Tauwasawasa, Bada yehanaena ulaoma Yaubada iꞌawa namwanamwaego!’ ‘Nuwadaumwali galewai na walo vetuvehae owa haehae alilim alimwai!’. 


text:
<pb/>Ainaena Palisiwo tupwadi bodaone aidiyena Yeisu hiwalo auli, hiwalo, ‘Taubada am taumulitaone uwalo aidiyai ta hilaumwau’. 


text:
<pb/>Na Yeisu iwalo, ‘Havena yalaulaugagayowedi, wuwuna ebe hiya hinobu mata hinage gaimaone hiwui’. Yeisu idou Yelusalem vehabana 


text:
<pb/>Yeisu imahamahalava Yelusalem vahalinai na dalavane mwalaꞌina iꞌita na nuwana iyababa ta idou, iwalo, 


text:
Hauga ilalaoma mata am alehao maꞌwapeyadi hiꞌaligwaigwaipileyego na tupwa maudoina ainai hiwutuꞌauꞌauhigo 


text:
yo higohaloꞌego baleꞌuwai. Na tomowa alomwai mata hiꞌabiye yababadi. Vada maudoidi mata hiꞌovi, na mata nigele gaima ehebo yawenai iyamiyamiya, wuwuna nigele uyaꞌita lobai haugana Yaubada ilalaowa tauhaguigo.’ Yeisu vada tapwalolowena iheusilidi 


text:
iwalo, ‘Buki Veꞌahihi ainai Yaubada yana walo hileleyaꞌo iwalo:<pb/>“Yagu Vadane neta abaꞌawaꞌawanoi, na hesi omiu ambui ta ebeha yami abaꞌaivavali”.’ 


text:
<pb/>Na ahubena ehebo ehebo vada tapwalolonane ainai iveꞌiveꞌita, na taupwaoli mwalaꞌidi yo loina ana tauveꞌitao yo hinage taumugaiwo hiꞌaiꞌaipate ta ebe Yeisu hiꞌoiye mwalowoi, 


text:
na hesi nigele howahowadi, wuwuna Yeisu yana veꞌitao tomowa bagibagili alilina nuwadi ivaiyaꞌo.<pb/>


text:
Ehebo hauga ainai Yeisu iveꞌiveꞌita vada tapwalolo mwalaꞌina ainai, wasa namwanamwana iwalowalo mahalavaei tomowa aidiyai, na taupwaoliwo yo loina ana tauveꞌitao yo hinage babadao hilaoma ta Yeisu hipanivilaei 


text:
<pb/>Ainaena hibom hinuwanuwatuwu, hiwalo, ‘Yana walone mata vedova tayemaihane? Wuwuna ebe tawalo, “Yaubada ainaena”, mata iyemaiha iwalo, “Hava yede vehabana ta Yoni nigele amyayemidiyeine?” 


text:
Na ebe tawalo, “Tomowa aidiyena”, mata bodaone gaimaena hitalaigita, wuwuna tomowa maudoina Yoni hiyemidiyei ebeha iya ehebo tauwalo mahalava.’ 


text:
<pb/>Ainaena Yeisu hinage iwalo, ‘Yau hinage havena alimiyai yawalowalo mahalava yaiya yana loinaena ta teina dova yapaipaihowane’. Taubada yana oya ana taupaihowa walo vegevegedina 


text:
<pb/>Yeisu tomowadine iwalo vegevegediyedi, iwalo, ‘Ehebo towaho yana oya iꞌumai gologolowa aꞌava, na yana taupaihowao iloinaedi ta hiꞌita avivini, na ibom ilau hali tupwai ta nemai imiya daodao. 


text:
Na gigina ana hauga ainai taubadawa yana hevali ehebo ivetamalei ta ebe waini ainona tupwanawa ana tauꞌita aviviniwowa aidiyena ivaidima. Ilaulau ta nigele hiyamohei, na bada hisapi ta nimanima aꞌavana hivetamalei ta ilalau gwaipilene. 


text:
Eena taubadawa yana hevali bwauna ivetamalei aidiyai ta hitalai na hinage hiꞌabiye hinimaya na nimanimaꞌaꞌavana hivetamalei ta iwuwuyone. 


text:
<pb/>‘Ainaena oyawa taniwagana inuwanuwatuwu ta iwalo, “Hava hinage mata yapaihowaine? Nuwana yau taꞌi natugu moiha yavetamalei eeta ebe hiveꞌahihiyei wuwuna ibom natugu.” 


text:
<pb/>‘Na hesi haugana tauꞌita aviviniwowa taubadawa natunane hiꞌita ilaolaoma hibom hiꞌauꞌaubabada hiwalo, “Augeluwo, towahone tenem ilaolaomane, ibom taubadawa natuꞌeheꞌehebona taꞌi, ainaena mata taꞌoiye mwalowoi na ita oyane taloinaei”. 


text:
Eeta hiꞌabi avivini ta oyaena higabaei aituluwei maseleyai na nemai higohaye mwalowoine. ‘Hava mata taubadane yana tauꞌita aviviniwone aidiyai ipaihowaine? 


text:
Walo moiha taubadane mata ilaoma na tauꞌita aviviniwone iꞌoiye mwalowoidi ta ebe oyane ana tauꞌita avivini vagadi imohedi.’ Ainaena babadaowa Yeisu yana walo teina dova hibenalei ta hiwalo, ‘Mata nigele tenem dova!’ 


text:
<pb/>Na Yeisu iꞌitadi ta aidiyai iwalo, ‘Vedova yede teina walone Yaubada yana Buki ainai hava ana nuwamasele? Na iwalo:<pb/>“Logidiwa iya tauvada abi hitaꞌwataꞌwataei, teina wau itaugwaipile ta inamwanamwa diꞌwa.” 


text:
Ebe yaiya ibeꞌu logidine ainai, mata ilogawowoli ta tupwatupwadi, na ebe logidinane ibeꞌu teya ewanai mata tauna iꞌoipihapihagi.’ 


text:
<pb/>Tenem ainai taupwaoliwo yo loina ana tauveꞌitao teya amwaꞌamwaha hibehabehaei ta ebe Yeisu hiꞌabi avivini, wuwuna hihanapuiyaꞌo ebeha hibom vehabadi iwalowalo vegevegedine, na hesi nigele hiyaꞌabi avivini wuwuna boda aidiyai himeheuhi. Sisa yana takesi 


text:
<pb/>Eeta hauga maudoina Yeisu hiꞌitaꞌita auhi ta ebe hava yana lauhapuli hilobai, na hiwalo mahalava tauloina ainai ta ilauvetalaei, ainaena tomowa tupwadi hivetamaledi Yeisu ainai ebeha panivilaena hiꞌoyamaei ta yana lauhapuli hilobai. 


text:
Ainaena tomowadine hilaoma ta Yeisu hiwalo auli, hiwalo, ‘Taubada, moiha owa yam walowo yo yam veꞌitao maudoina dumwadumwaludi, yo hinage ahanapuigoꞌo ebeha nigele teya tomowa uyamehemeheuhei, na hesi owa Yaubada yana nuwatuwuwo ana tauveꞌita moiha. 


text:
‘Yede manene amvaiyama ta yaꞌita’. Eeta himohei na iwalo aulidi, iwalo, ‘Amwalo aliguwai yaiya teina aluꞌaluwana yo yehana manene ainai?’ Na hiya hiwalo, ‘Tauwasawasa Sisa’. 


text:
<pb/>Eeta Yeisu iwalo, ‘Ehe, ainaena Sisa yana ginauli, ammoheuyoi Sisa ainai, na Yaubada yana ginauli Yaubada ammohei’. 


text:
<pb/>Yeisu yana walo teina boda mehediyai maudoina dumwadumwaluna, nigele teya walo hapuli ainaena hiyalobai, na hesi mayadi nuwapwanopwano himiya nobu. Taumwalowoiwo yadi towolouyo 


text:
<pb/>Hinage tupwadi Sadusiyao, hiya nigele hiyayemidi taumwalowoi yadi towolouyo vehabana, hilaoma ta Yeisu ainai hipanivila, hiwalo, 


text:
‘Taubada, ada loina teina dova Mosese ileleyaꞌo, iwalo, “Ebe teya towaho itawahola na nigele natunao na imwalowoi, towahonane tahina hiwapenane itawaholai ta ebe waihiune ilabalaba neta natunaone taumwalowoine miyalaenao”.’ 


text:
<pb/>Eeta abaꞌita himohei, hiwalo, ‘Ehebo towaho matahinao himiyamiya adi bagibagili hitau 7, na adi tautuwane itawahola na mulitai mwanena nigele iyalabalaba, na towahonane imwamwalowoine. 


text:
Yo hinage tonugadine na maudoidine adi bagibagili 7 dova hinage. Nigele natudiyao na himwalowoi ovine. 


text:
Hava unuwatuwui teina tomowaone vehabadi, aiteya towaho wahiune mwanena moiha, haugana ebe mwalowoiyena hitowolouyo? Wuwuna hitau 7 bada hitawaholaiyaꞌo.’ 


text:
<pb/>Eeta Yeisu yadi walo iyemaiha, iwalo, ‘Amnuwatuwu avivini neta hauga teina ainai waihiu na towaho hitawatawahola, 


text:
na hesi hauga ilalaoma ainai ebe waihiu na towaho mwalowoiyena hitowolouyo nigele mata hiyatawahola. 


text:
Wuwuna mata hiya dova tausagenawasao na mata havena hiyamwalomwalowoi, na hesi Yaubada iꞌawa natunaedi, wuwuna mwalowoiyena hitowolouyoꞌo. 


text:
<pb/>‘Mosese mugai bada iveꞌita iliꞌilimanigitaꞌo taumwalowoi yadi towolouyo vehabana. Haugana nuꞌula awawai ilaulau na Yaubada aiwa hawahawawalina ainaena iwalo auli, iwalo, “Yau Abelaham yo Aisake yo Yakobo yadi Yaubada!”. 


text:
Teina tahanapui ebeha iya nigele taumwalomwalowoi yadi Yaubada na hesi hiya mayawahidi yadi Yaubada, wuwuna teina babadaone Yaubada yana tupwai teina hauga mayawahidi himiyamiya.’ 


text:
<pb/>Tenem ainai loina ana tauveꞌitao himeheuhi, ta tupwadi hiwalo, ‘Tauveꞌita, yam yemaiha inawanamwa alili’, ainaena nigele teya panivila hiyamohei. Besinana towahona iya Deivida yana huhu 


text:
<pb/>Eeta Yeisu hinage ipanivila aidiyai, iwalo, ‘Vedova ta tupwadi tomowa hiwalo Deivida yana huhu ainaena Yaubada yana Besinana mata imahalava, 


text:
wuwuna Sam ainai Deivida iwalo:<pb/>“Yaubada iwalo yagu Bada ainai, iwalo:<pb/>Nima tautuwaguwena umiya, 


text:
Deivida iya Besinana iꞌawa badaei, vedova yede ta Deivida tubuna ainaena mulitai abo Besinana ilaoma?’ Loina ana tauveꞌitao yadi mumuga 


text:
‘Tahiguwao, havena loina ana tauveꞌitao yadi mumuga ammulimulitaedi. Wuwuna hiya mumugadi taꞌi dova hauga maudoina nuwanuwadi adi aleꞌowo daodaodi hiliꞌwaliꞌwadi na tomowa ahiꞌahipudiyai hilaulau gwaipileuhi ta ebe hiveꞌahihiyedi. Na hinage nuwanuwadi yadi abamiya namwanamwadi vada tapwalolo aidiyai yo hinage yemahuli adi haugai nuwanuwadi ebe vatavatai himiyamiya. 


text:
Na hinage tomowa maudoidi mehediyai Yaubada ainai yadi awanoi daodaona, na hesi yadi awanoine nigele namwanamwana, wuwuna atediyai hinuwanuwatuwu vedova mata hiwahiwapewo hiꞌoyamaedi ta yadi tobwatobwao hivaidi. Ainaena Yaubada mata maiha yababana imohedi.’<pb/>


text:
Ivinuvinunu na ehebo hiwape wewelohena iꞌita lobai, ihae ta yana velau mane bwau habuludi dova toea ehebo imwamwauwine. 


text:
wuwuna tomowa maudoidi yadi tupwa mwalaꞌidi himiyamiya, na hesi hiwapene tenem wewelohena, na yana mane maudoina imwauwiyaꞌo na nigele teya hinage yana tupwa iyamiyamiya ta ebe ainaena ana igimwala’. Hauga vitai mata imahalava 


text:
<pb/>Yeisu ana taumulitao tupwadi vada tapwalolo mwalaꞌina ana ita namwanamwana hiꞌitayaꞌo ta Yeisu ainai hiwalo, ‘Taubada, vada tapwalolo mwalaꞌina teina ana pasao adi ita hinamwanamwa alili, wuwuna gaima mwalaꞌidi aidiyena hiꞌaꞌabine, na hinage tomowa yadi velau tobwatobwa namwanamwadi aidiyena hiyeyepasane’. Eeta Yeisu aidiyai iwalo, 


text:
‘Vadaone wau amꞌitaꞌitadine, mata hauga ilalaoma ainai maudoidi hiloꞌevehuludi na nigele hinage teya tupwana amyaꞌitauyoi’. 


text:
<pb/>Eeta Yeisu ainai hipanivila, hiwalo, ‘Tauveꞌita uwalo alimaiyai aiteya hauga ainai vada tapwalolone mwalaꞌinane mata hiloꞌene, na aiteya veꞌiveꞌilala adi oleya aidiyena ahanapui ebeha ginauliwowa uwawalowedine mata himahalava?’ 


text:
<pb/>Ta Yeisu aidiyai iwalo, ‘Amꞌita avivinigomiu mata dova ta tomowa tupwadi hiꞌoyamaegomiu, wuwuna howola abo tomowa bagibagilidi yehaguwena hilaoma na himugai pwanoliyegomiu na hiwalo, “Yau Yaubada yana Besinana”, ta hiwalo, “Hauga bada imahalavaꞌo”. Na hesi havena yadi walo ammulimulitaedi. 


text:
Na ebe hinage aleha yo manini wasadi ambenaledi, havena amꞌateꞌatehawawali, wuwuna ginauli teina mata himahalava mugai na hesi baleꞌu yana abaꞌovi ana hauga howola.’ 


text:
<pb/>Na hinage iwalo, ‘Mulitai mata teya boda hiveꞌaleha teya boda ainai. Yo hinage teya abaloina iveꞌaleha vali abaloina ainai. 


text:
Na hauganane ainai mwaniꞌiniꞌi dalava bagibagilidi aidiyai, yo vahali mwalaꞌina, yo dawodawowo mwalaꞌina, yo hinage mata abanuwapwanopwano na abameheuhi galewaena himahalavama. 


text:
Na mulitai teina ginauli himahalava, mugai ami alehao hiꞌabi avivinigomiu na hiꞌabiye muyagomiu, na hinage vada tapwalolo aidiyai hilauvetalaegomiu na vada paipaiyai hihiwaluwuwegomiu. Na hinage mata tauwasawasao yo tauloinao mwalaꞌidi aidiyai hilawegomiu ta hilauvetalaegomiu wuwuna omiu yagu bodao. 


text:
Wuwuna yau mata walo dumwaluna yo hanapu yamohegomiu, ta ebe ami alehao havena hiꞌawaꞌawa oyaꞌoyamaegomiu. 


text:
Haugana ainai mata tamamiyao yo hinamiyao yo tahimiyao yo yami huhuwo yo hinage ami geluwo hihuhulaegomiu, na tupwadi alimiyena hiyemwalowoidi. 


text:
<pb/>‘Ebe aiteya hauga ainai Yelusalem amꞌita na tauꞌalehao himiya gwaigwaipileyei amhanapuiyaꞌo ebeha bada Yelusalem yana hauga yababana ilalauvahavahali. 


text:
Ainaena Yudeya ana taumiyao howahowana ebe oya aidiyai hidena. Na hinage Yelusalem ana taumiyao howahowana ebe dalavaena himahalava. Hinage dova hiya nuꞌulai hipaipaihowa havena dalavai hiwuyowuyouyo. 


text:
Ahubenaone teina aidiyai Yaubada yana loina mata imahalava tomowa aidiyai, ta ebe Yaubada yana Buki yana walomahalava mugai ana moiha maudoina imahalava. 


text:
<pb/>‘Hauga tenem ainai tauhiuhiumao yo tauvehuhuwo mata hiveꞌatemuyamuya, wuwuna hauga vitaina taumiya baleꞌu vehabadi, na tenem ainai mata Yaubada yana modiꞌiniyena taumiya Yudeya miyavitai moiha hilobai. 


text:
Neta mata tauꞌalehao tupwadi tomowa hiꞌoiye mwalowoidi na tupwadi hiꞌabi avivinidi ta dalava vagana vagana aidiyai hivetamaledi, na alehanane ainai, nigele Yudeya mata hiwahiyala ta Yelusalem maudoina hiloinaei na ainai hilaulau gwaigwaipile ana higa yadi hauga ilaumwau. Yeisu yana laugwaipilema 


text:
<pb/>‘Hinage mulitai mata veꞌiveꞌilala himahalavama mahana yo waiꞌena yo utui aidiyena, na taumiya baleꞌu maudoidi mata yadi meheuhiyena hitai, wuwuna bagodu woiyawa udoidi mata hilasahaema, na ainaena mayadi meheuhi mwalaꞌina hihaꞌwahaꞌwa ebeha aiteya ginauli yo hinage aiteya yababa mata baleꞌuwai imahalava, wuwuna ginauli bagibagilidi galewai himiyamiya yadi wahiyala mata hitapiya. 


text:
Na hauga tenem ainai taumiya baleꞌu maudoidi Towaho Moihagu hiꞌitagau yaloyalovi aidiyena yaꞌaiꞌaituluma mayagu wahiyala yo mayagu wasawasa mwalaꞌina. 


text:
Na ebe veꞌiveꞌilalaone teina hivetuwuni mayamayauni na amꞌitadi, howahowana amꞌatepatu na amꞌita hae, wuwuna ami taulivahi bada ilalaoma.’ Hapelo ana walo vegevegedi 


text:
<pb/>Yeisu hinage ehebo walo vegevegedi iwalowei, iwalo, ‘Aiwane hapelo yo hinage tupwadi aiwao ebe amꞌitadi na ainodi vauvaudi imwaumwauwidi, amhanapuiyaꞌo ebeha ehive ana hauga ilalauvahavahali. 


text:
Dova hinage ebe veꞌiveꞌilalaone amꞌita lobaidi, amhanapuiyaꞌo ebeha iuꞌiuna na Yaubada yana loina imahalavama. 


text:
Galewa yo baleꞌu mata hisawali na hesi yagu walowo mata nigele hiyasawali. Amꞌita avivinigomiu na amꞌabiꞌabinonovai 


text:
<pb/>‘Amꞌita avivinigomiu ta havena amyemayemahuli yo numanuma wahiwahiyalana adi numa aidiyai amlaulau alaꞌalabili, yo hinage havena yami miyamiya baleꞌuwai vehabana amnuwanuwatuwu alaꞌalabili, mata dova ta ahubenanane ainai Yaubada iveꞌaluwagavaigomiu ta dova vinaya ainaena iꞌonagomiu. 


text:
Wuwuna ahubenanane ainai mata taumiya baleꞌu maudoidi iveꞌaluwagavaidi loina yana mahalava ainaena. 


text:
Ainaena amꞌatububuni vateyai na hauga maudoina amꞌawaꞌawanoi ta ebe mayami atepatu ginauli teina aidiyena amwahiwahiyala na ebe yau Tomowa Moihagu meheguwai amtowolo.’ 


text:
<pb/>Hauga tenem aidiyai Yeisu vada tapwalolo ainai iveꞌiveꞌita, na lavilaviyena iwuyo Olibe oyana ainai ta iꞌeꞌenona, 


text:
na malatomtom habuluna tomowa ehebo ehebo hilaulau vada tapwalolo mwalaꞌina ainai Yeisu habibenaleina.<pb/>


text:
Buidiꞌwa guyauna ana hauga bada ilauvahavahaliyaꞌo ta pwalawa aꞌavana nigele ana abiye seseha hiꞌaiꞌai. 


text:
Hauganane ainai taupwaoliwo yadi babadao yo loina ana tauveꞌitao hinuwanuwatuwu behabeha vedova na Yeisu hiꞌabi avivini ana oiyemwalowoi vehabana, na hesi nigele howahowadi, wuwuna boda himeheuhedi. 


text:
<pb/>Tenem ainai Tomodulele Yudasa ainai iluwu, ibom yehana bwauna Isakaliyota, na hinage Yeisu ana taumulita ehebo hitau 12 aidiyena. 


text:
Eeta Yudasa ilau taupwaoli yadi babadao yo vada tapwalolo ana tauꞌita ita aviviniwo aidiyai baidadi hiꞌulewahi ta ebe vedova na Yeisu ihuhulaei ta hiꞌabi avivini. 


text:
Ta Yudasa aidiyai italam, ainaena hauga namwanamwana ihaꞌwahaꞌwai ta ebe Yeisu aidiyai ihuhulaei na hiꞌabi avivini, na havena tomowa mehediyai. Buidiꞌwa guyauna 


text:
<pb/>Buidiꞌwa guyauna ana ahubena bada ilaomaꞌo ta pwalawa nigele ana abiye seseha hiꞌaiꞌai, yo hinage sipi natunatudi hiwunuidi Buidiꞌwa ana abanuwatuwu avivini vehabana. 


text:
Ainaena Yeisu ana taumulitao Yoni na Pita ivenuwamwauwedi, iwalo, ‘Amlau ta Buidiꞌwa guyauna vehabada amꞌatububuni’. 


text:
<pb/>Yeisu aidiyai iwalo, ‘Amlau Yelusalem ammahalava na ebe towaho ehebo bwahi abagoi iꞌavaꞌavalai amlobai, towahonane ammulitaei, na ebe vadai iluwu omiu hinage vadanane ainai amluwu. 


text:
Na vadane taniwaganane amwalo auli teina dova, amwalo, “Yama tauveꞌita teina dova iwawalone, iwalo, Nuwanuwagu teya tupwa utalamwei ta maꞌagu taumulitao Buidiꞌwa guyauna aꞌai?” 


text:
<pb/>Eeta taumulitaowa hilau ta hava dova Yeisu iwawalo mahalavaeiwa ginauli maudoina hilolobaidine, ta vadanane ainai Buidiꞌwa guyauna hiꞌaꞌatububunine vehabadi. Bada yana ai 


text:
na yadi ai holanai Yeisu iwalo aulidi, iwalo, ‘Nuwanuwagu mwalaꞌina na omiu baidagwao Buidiꞌwa aiꞌaina teina taꞌai na ebe mulitai taugu imuya. 


text:
Moiha, yagu ai teina yana abaꞌovi, ta havena hinage Buidiꞌwa guyauna yaꞌaiꞌaiuyoi ana higa ana hanapu moiha imahalava Yaubada yana Abaloina ainai.’ 


text:
<pb/>Ainaena waini mavedina ivai ta vehabana iꞌawa yauwedo Yaubada ainai na mulitai iwalo aulidi, iwalo, ‘Vedi teina amvai ta ehebo ehebo maudoimiu amnuma. 


text:
Na yawalo alimiyai hauga teina na tuluhanai, waini teina havena mata yanumauyoi ana higa Yaubada yana Abaloina imahalava.’ 


text:
<pb/>Mulitai aiꞌai ivai ta iꞌawa yauwedo na itomwatomwahi ta imohemohedi na iwawalone iwalo, ‘Teina taugu, omiu yamomohegomiu agu abanuwatuwu avivini vehabana teina dova ampaipaihowai.’ 


text:
<pb/>Dova hinage ai tuluhanai na vedi ivai ta iwalo, ‘Teina ꞌwahinagu Yaubada yana waloyemidi vauvauna tomowa maudoimiu vehabamiu mata isagena’. 


text:
Tomowa Moihagu mata Yaubada yana nuwatuwuwena yamwalowoi, na yaiya tauhuhulaegaune neta iya taunuwayababa!’ 


text:
<pb/>Ainaena ana taumulitaone hibom aidiyai hiꞌauꞌaubabada, hiwalo, ‘Yaiya yede yana nuwatuwu tenem dova ta ebeha ipaihowai?’ Vetauloina vehabana 


text:
<pb/>Yeisu ana taumulitaone aidiyena veꞌawapaꞌipaꞌiꞌi imahalava ebeha yaiya ihae alili maudoidi aidiyena. 


text:
Eeta Yeisu iwalo aulidi, iwalo, ‘Baleꞌuwai tauwasawasao yadi tomowao aidiyai hiloiloina, ta taupaihowao yadi loinao hiꞌawaꞌawa namwanamwaedi, 


text:
na omiu nigele dova hiya, na hesi yaiya omiu alimiyena ihae howahowana imiyaꞌaitulu dova heda, yo hinage ami taumugaiwo hivetaupaihowa vehabamiu. 


text:
<pb/>‘Yaiya tomowa iya ihae aliline? Tomowane abaꞌaiyai imiyamiyane bo tomowane ipaipaihowane? Nuwana tomowane abaꞌaiyai imiyamiyane iya ihae alili, bo? Na yau gamwagamwanimiyai dova taupaihowa. 


text:
ta omiu yagu abaloina ainai baidaguwo mata taꞌai yo tanuma, yo hinage vatavata wasawasa aidiyai ammiya na Isileli yadi huhuwo 12 amloinaedi.’ Pita yana uvala Yeisu iwalo mahalavaei 


text:
<pb/>Hinage Yeisu iwalo, ‘Saimoni, ubenali, Tomodulele bada talam ivaiyaꞌo ebeha maudoimiu itowoigomiu, yo iwaheigomiu dova oya ana taupaihowa yana witiwo iwahewaheidi, 


text:
na hesi havena towoiwone ainai utapitapiya, wuwuna bada vehabam yaꞌawanoiꞌo yamtowolo wahiyala vehabana. Ta ebe aiteya hauga uꞌita gwaipile tahimwao hinage uꞌabiye wahiyaladi.’ 


text:
<pb/>Na Yeisu iwalo, ‘Pita yawalo moiha alimwai, mata masigiliyena mulitai abo amꞌam towahona idou, owa mata mai tonuga uuvalaegau ebeha nigele uyahanapuigau’. 


text:
<pb/>Eena Yeisu ipanivilaedi iwalo, ‘Haugana yavetamalegomiu na amlaulau havena yami mane ana abadoꞌo amvavai yo havena yami peha yo aehumahuma amvavaidi. Hauganane ainai vitai amlobai, bo nigele?’ Na hibom hiwalo, ‘Nigele teya hinage hava’. 


text:
<pb/>Ainaena Yeisu iwalo, ‘Hesi wau yami mane ana abadoꞌo yo yami pehi amvaidi. Na ebe yaiya alimiyena nigele yana elepa aleꞌaleha ana aleꞌo ivegimwalaei ta maihanane ainaena yana elepa aleꞌaleha igimwalai. 


text:
<pb/>‘Yawalo auligomiu ebeha teina wuwuna ta Buki Veꞌahihi ainai iwalo, ‘Iya taumumuga yababao baidanao hivahili eheboidi, wuwuna hava vehabagu hilelelelene iyeyemala moiha. 


text:
<pb/>Yo hinage hiwalo, ‘Bada, uꞌita teina elepa aleꞌalehao bwau’. Na Yeisu iyemaihadi iwalo, ‘Neta badagi’. Yeisu iꞌawaꞌawanoi Yaubada ainai 


text:
<pb/>Yeisu dalava mwalaꞌina ilaugabaei ta mayana taumulitao hilau gwaipile Olibe oyana ainai. Hauga tupwadi teina dova yadi paihowa. 


text:
Dalavanane ainai hilaoma ta Yeisu ana taumulitao iwalo aulidi iwalo, ‘Amꞌawaꞌawanoi Yaubada ainai ta ebe havena abatowoi amveꞌaveꞌalodi’. 


text:
Na ilaugabaidi ta ilau lovai dova gaima ta gabaei ana daodao na aetutu tulina iꞌatuwomalei ta iꞌawaꞌawanoi, 


text:
iwalo, ‘Tamagu yo, ebe nuwanuwam muya vedina teina aliguwena uvaivehulu. Havena yau yagu nuwatuwu ainaena, na hesi owa yam nuwatuwuwena upaihowai.’ 


text:
na hesi nuwanane ivitai moiha, na iꞌawanoi hamahamadudu, ta yamuyamumuna dova ꞌwahina isagesagena baleꞌuwai. 


text:
<pb/>Yeisu yana awanoi iꞌovi na itowolo ta ilau gwaipileuyo, ana taumulitaowa aidiyai, na ilobaidi nuwayababa ainaena bada hiꞌeno iꞌiwahiꞌo, 


text:
eeta iwalo aulidi, iwalo, ‘Havena amꞌenoꞌeno. Amtowolo na amꞌawaꞌawanoi, ta ebe havena towoi amveꞌaveꞌalo.’ Yeisu hiꞌabi avivini 


text:
<pb/>Yeisu howola iꞌauꞌaubabada na boda himahalava, Yudasa baidadi, ibom Yeisu ana taumulita ehebo, na bodaone imumugaiyedine. Yudasa ilaoma Yeisu vahalinai ta ebeha inihoi, 


text:
<pb/>Na Yeisu ana taumulitaowa hihanapuiyaꞌo hava mata imahalava, ainaena hiwalo, ‘Bada yama elepa aleꞌalehao ayepaihowadi, bo havedi?’ 


text:
Na ehebo ana taumulita yana elepa aleꞌaleha ilauhini ta taupwaoli mwalaꞌina yana taupaihowa talina tautuwana itomvehulune. 


text:
<pb/>Na Yeisu iwalo teina mumugane amlaumwau, ‘Havena neta dova!’ Na mulitai Yeisu towahowa talinanawa iꞌabisawahi ta iꞌabiye namwanamwane. 


text:
<pb/>Eeta taupwaoli babadadiyao yo vada tapwalolo ana tauꞌita aviviniwo yo Yudeya yadi tauloinao hilalaomane, na Yeisu aidiyai iwalo, ‘Hava ta dova yau tauꞌaivavali na mayami elepa aleꞌalehao yo yami wepasi amlaoma habi abiꞌavivinigau! 


text:
Na hava ta nigele amyaꞌabi avivinigaune ahubena bagibagilidi haugana ahiꞌahipumiyai yamiyamiya vada tapwalolo mwalaꞌina holanai, na yaveꞌiveꞌita tomowa aidiyai. Hesi teina omiu yami mahana haugana yo guguyou yana wahiyala iloina.’ Pita mai tonuga Yeisu iuvalaei 


text:
<pb/>Eeta Yeisu hiꞌabi avivini ta hilawei taupwaoli yadi tauloina mwalaꞌina yana vadai. Na Pita amwaha daodaowena imulimulitaedi. 


text:
<pb/>Vadanane ana abwalu holanai taupaihowao aiwa hivatali ta himwaimwaibwa. Pita iꞌitadi ta aidiyai hinage iluluwune ta himiyamiya. 


text:
Eena taupaihowa ehebo waihiuna Pita ivinuvinunui ta iwalo, ‘Towahone teina mwalona Yeisu baidana yaꞌiꞌitadine’. 


text:
<pb/>Mulitai ehebo hinage towaho Pita ivinuvinunui ta ainai iwalo, ‘Owa ehebo ana taumulita’. Na Pita iwalo, ‘Towaho! Yau nigele!’ 


text:
<pb/>Eena tupwana himiya daodao na towaho ehebo hinage alinana mwalaꞌina ana geluwo aidiyai iwalo, ‘Moiha teina towahone iya Yeisu ana taumulita ehebo, wuwuna iya Galili towahona’. 


text:
<pb/>Na Pita iwalo, ‘Augelu, towahone vehabana uwalowalone nigele yayahanapui’. Howola iꞌauꞌaubabada na bada amꞌam towahona idodoune. 


text:
<pb/>Eena Bada iꞌita gwaipile ta Pita ivinuvinunui, na tenem ainai Pita inuwatuwui haugana Bada yana walo iwalo, ‘Mata boniyaine, mulitai abo amꞌam idou owa uuvalaegau mai tonuga’. 


text:
Ainaena Pita nuwana iyababa mwalaꞌina ta imahalava maseleyai na idoudou vehuludi. Yeisu yana lauvetala Yudeya yadi babadao mehediyai 


text:
Yo hinage mehena hihumadi ta ebe havena iꞌitaꞌitadi na hiwalo, ‘Uwalo mahalava yaiya itatalaigone?’ 


text:
<pb/>Iꞌahubena gabaei, ta tauꞌulewahiwo yo taupwaoli babadadi yo loina ana tauveꞌitao himiya ahaiyama, ta ahiꞌahipudiyai Yeisu hivetowolo. 


text:
Na hipanivilaei, hiwalo, ‘Uwalo dumwalu alimaiyai ebeha owa Besinana towahona’. Eeta Yeisu aidiyai iwalo, ‘Nigele amyayemidiyegau ainaena havena yawalowalo mahalava alimiyai, 


text:
Na amhanapui ebe hauga teina iꞌovi na mulitai yau Towaho Moihagu mata Yaubada Tauwahiyala nima tautuwanai yamiyamiya.’ 


text:
<pb/>Ainaena maudoidi hiwalo, ‘Yede, owa Yaubada Natuna?’ Eena yadi walo iyemaiha, iwalo, ‘Bada amwaloꞌo neta yau’. 


text:
<pb/>Eeta hiwalo, ‘Yana walo yababana bada tabenalenaꞌo, ainaena havena ana tauveꞌewao vehabadi tanuwanuwatuwu, wuwuna bada tabom tabenalenaꞌo hava iwawalowedine’.<pb/>


text:
Na hivetuwuni yo hiveꞌewai hiwalo, ‘Towaho teina yana veꞌitao abenalediꞌo neta alobai tomowa iveꞌiveꞌita pwanolidi iwalo havena Sisa ainai ataketakesi, wuwuna, iwalo iya Besinana towahona yo tauwasawasa’. 


text:
<pb/>Eeta Pailato Yeisu ipanivilaei, iwalo, ‘Uwalo mahalava: owa Yudeya yadi Tauwasawasa, awa?’ Na Yeisu iyemaiha, iwalo ‘Bada neta uwaloꞌo’. 


text:
<pb/>Na mulitai Pailato taupwaoliwo babadadi yo bodao iwalo aidiyai, iwalo, ‘Towaho teina nigele teya yana pwanoli yayalobai’. 


text:
<pb/>Hesi hiya hiwalo hamahamadudu hiwalo, ‘Yana veꞌitaena tomowa gamwagamwanidiyai manini ivetuvetuwuni, Yudeya tupwana maudoina alonai Galili ainai ivetuwuni ilaoma ta wau teina ainai.’ 


text:
<pb/>Na hiya hiwalo, ‘Ehe, neta dova’. Ainaena Pailato iloinaedi, iwalo, ‘Galili neta Helodi yana abaloina, ainaena Yeisu amlawei Helodi ainai ta ibom iloinaei, wuwuna teina hauga Helodi bada Yelusalem ainai ilaomaꞌo’. 


text:
<pb/>Hilawei Helodi ainai, na haugana Helodi Yeisu iꞌita, iyaliyaya mwalaꞌina, wuwuna hauga daodaona Helodi nuwanuwana Yeisu iꞌita, na wasana ibenalediꞌo ta yana paihowa vedevedede nuwanuwana yo iꞌitadi. 


text:
<pb/>Na taupwaoli babadadi yo loina ana tauveꞌitao hihae Helodi ainai ta Yeisu hiveꞌewa hamahamadudui. 


text:
Eeta Helodi mayana tauꞌalehao Yeisu hiꞌabitalawahiyei yo hiꞌawa yababaei. Na mulitai tauwasawasa adi aleꞌo hiveliꞌwa na hivetamaleuyoi Pailato ainai. 


text:
Hauga tenem ainai Helodi yo Pailato yadi abiꞌwaunihaniha hauga daodaona ainai hiveꞌauꞌaugelu. Yeisu yana mwalowoi vehabana 


text:
ta iwalo, ‘Towaho teina aliguwai amlawenama ta amwalo mahalavaei ebeha tomowa iveꞌiveꞌita pwanolidi, ta bada hinage mehemiyai yalauvetalaenaꞌo na hesi nigele teya yana pwanoli yayalobai yami veꞌewaone aidiyena. 


text:
Helodi hinage nigele teya lauhapuli iyalobai, eeta aliguwai ivevetamalenamane. Ainaena nigele oiyemwalowoi iyalowoinanei, 


text:
<pb/>Buidiꞌwa abanuwatuwu avivinina ehebo ehebo ainai Pailato taupwanoli ehebo ilivalivahi vada paipaiyena, ebe boda nuwanuwadi. 


text:
<pb/>Ainaena bodaone hiwui toyawatoyawa hiwalo, ‘Ibom imwalowoi, na hesi Balabasi ulivahiyama vehabamai’. 


text:
Balabasi iya oiyemwalowoi vehabana vada paipaiyai himwamwauwine, wuwuna dalavanane ainai mugai Balabasi maꞌana geluwo, taumiya Loma hiloꞌalehaidi ta tupwadi boda hiꞌoiye mwalowoidine. 


text:
<pb/>Pailato yana walo tonugana ainai iloinaedi, iwalo, ‘Hava yede yana pwanoli ta ebeha mwalowoi ilobai? Wuwuna nigele teya lauhapuli ainaena yayalobai. Na hesi sapi aꞌava ilowoinanei na mulitai talivahi.’ 


text:
<pb/>Na bodaowa howola taꞌi hiwuiwui hamahamadudu, hiwalo, ‘Aiwa lagalaga ainai taꞌoiye mwalowoi!’. Eeta yadi wuine iꞌawa abiyei, 


text:
Na tomowaowa nuwanuwadi ta ebeha Balabasi ilivahi vehabadi, ibom tauꞌoiye mwalowoi teya vada paipaiyai himwamwauwine, mugai iya taumiya Loma adi taumugaiwo iꞌaleꞌalehaidi. Eeta Pailato bodaowa nimadiyai Yeisu imwauwi ta ebe yadi nuwatuwuwa hipaihowai. Yeisu aiwa lagalaga ainai hitutuye patu 


text:
<pb/>Yeisu hilauvai hilalawei na amwahai ehebo towaho yehana Saimoni hilobai, iya Sailini towahona, dalava tulunaena imahalava ta iluluwu dalava mwalaꞌina ainai. Ainaena tauloꞌalehaone Saimoni hiꞌabiye meheuhi ta Yeisu ana aiwa lagalaga iꞌavalai ta imulimulitaei. 


text:
<pb/>Na boda mwalaꞌina Yeisu himulimulitaei, na hinage waiwaihiu bagibagilidi himulimulita na hidoudou mayadi nuwayababa Yeisu vehabana. 


text:
Na Yeisu iꞌita gwaipile ta waiwaihiwowa aidiyai iwalo, “Omiu Yelusalem waiwaihiuwo, havena vehabagu amdoudou, na hesi ambom vehabamiu yo natumiyao vehabadi amdou, 


text:
wuwuna hauga ilalaoma ainai vitai mata imahalava na yaiyadiwo omiu yaiyaipoimiu yo nigele natumiyao yo nigele amyavehuvehuhu, mata namwanamwa amlobai. 


text:
Haugadine aidiyai mata tomowa oya aidiyai hiwalo, ‘Ambeꞌuma ewamaiyai!’, na oya habuludi aidiyai hiwalo, ‘Amhamuigai!’. 


text:
Wuwuna ebe ginauli teina hipaihowai haugana aiwa maꞌidahina, hava mata imahalavane haugana aiwane ipogi?’ 


text:
Eeta hilau ehebo tupwa ainai himahalava yehana Uluꞌulu, dalavana ta aiwa lagalaga baleꞌuwai himwauwi na Yeisu ainai hitutuye patu na hivetowolone, hinage towatowahowowa yababadiwa hitau bwauwa adi aiwa lagalaga aidiyai hinage hitutuye patudi, ehebo Yeisu nima tautuwanaena na ehebo Yeisu nima ehaꞌehanaena hivevetowolodine. 


text:
<pb/>Na Yeisu iwalo, ‘Tamagu yo, yadi paihowa teina unuwahamuidi, wuwuna nigele hiyahanapui hava hipaipaihowaine’. Na tauꞌalehaowa Yeisu ana aleꞌowa hivai ta vehabana hiꞌaiꞌai opiꞌopi dova kati ta yaiyadiwo himugai aleꞌodine mata hivaidi. 


text:
<pb/>Tenem ainai boda hivinuvinunu, na taumiya Yudeya adi taumugaiwo Yeisu hiꞌabiꞌabitalawahiyei, hiwalo, ‘Tomowa vagadi ihaguhaguidi, na hola ebe teina taꞌi ibom ihaguyoi, ebeha iya Besinana towahona Yaubada ainaena’. 


text:
<pb/>Tauꞌalehaowa hinage Yeisu hiꞌabitalawahiyei na waini abeꞌabelena hivaiyama ta hiveleleihinine, 


text:
<pb/>Yo hinage ana aiwa lagalaga vahunai yana mwalowoi wuwuna hilele hiwalo: TEINA YUDEYA YADI TAUWASAWASA. 


text:
<pb/>Aiwa lagalaga aidiyena ehebo taupwanoliwa Yeisu ainai iwalo yaiyai, iwalo, ‘Moiha owa Besinana towahona? Owa yo ai ulivahigita.’ 


text:
<pb/>Na vehaunawa ana geluwa iwalowei, iwalo, ‘Hava ta Yaubada nigele uyamehuheine? Na uꞌita maihana ita tavaivaine ehebonane iya hinage ivaivaine, 


text:
ta loinanane owa na yau ilowoinanegita, wuwuna ita mayada pwanoliwo, na hesi towahone teina nigele teya yana lauhapuli.’ 


text:
<pb/>Eena Yeisu ainai iwalo, ‘Yeisu, Howola abo yam Abaloina ana haugai, howahowana ebe unuwatuwuigau?’ 


text:
<pb/>Na Yeisu iwalo, ‘Yawalo moiha alimwai owa na yau mata Abamiya haehaena ainai tamiya’. Yeisu yana mwalowoi 


text:
<pb/>Ahubena ilauꞌahiꞌahipuwi ainai mahana iguguyou, ta dalava maudoina iguguyou ana higa lavilaviyena dalava imaseleuyo. 


text:
Eena Yeisu alinana mwalaꞌina iyoga, iwalo, ‘Tamagu yo, aluꞌaluwagu nimamwai yamwamwauwi’. Yana walo teina iꞌataidi na yawahina iꞌoꞌovine. 


text:
<pb/>Tenem ainai tauꞌalehao adi taumugai iꞌita bada Yeisu yawahina iꞌoviꞌo, ainaena Yaubada iwalo vetuvehae, iwalo, ‘Moiha towaho teina towaho dumwadumwaluna’. 


text:
<pb/>Na hinage tauvinunu maudoidi hitauꞌahaiyama Yeisu hiꞌitayaꞌo ebeha bada imwalowoiꞌo, ainaena mayadi nuwayababa hiwuyo yadi dalavai. 


text:
Na Yeisu ana geluwo yo hinage waiwaihiuwowa mugai Galiliyena himumulitaenama, hiya amwaha daodaowai hitowotowolo na Yeisu yana mwalowoi hiꞌitaꞌitayama. Yeisu ana mwau magaiyai 


text:
<pb/>Towaho ehebo yehana Yosepa, Yudeya towahona, yana dalava habuluna Alimatiya, ibom towaho namwanamwana yo hinage mayana yemidi mwalaꞌina. Towahonane ibom ihaꞌwahaꞌwa Yaubada yana Abaloina vehabana. Towahonane ibom ehebo taumiya Yudeya yadi tauꞌulewahi teya na hauganane tauꞌulewahiwone nuwanuwadi yo Yeisu hiꞌoiye mwalowoi Yosepa nigele nuwanuwana. 


text:
Ainaena Pailato ainai italamwei, ta Yosepa Yeisu tauna aiwa lagalagana ainaena iꞌavala aituluwei, ta ihuma aleꞌo hewahewana ainaena, na mulitai magaiyai imwamwauwine. Magaine hilapai dova duluva gaima holanai na nigele teya hauga taumwalowoi ainai hiyamwauwi. 


text:
Na waiwaihiuwowa mwalona Galiliyena Yeisu himumulitaenamawa hiya hilau ta Yeisu magaina hiꞌitayaꞌo yo hinage tauna ana abamwauwina hiꞌitayaꞌo. 


text:
Ainaena hiwuyouyoma dalavai ta woloi namwanamwana hiꞌabinonovai Yeisu tauna ana yewoloi vehabana. Vali ahubena nigele hiyalau na hesi hiꞌaiyawasi, wuwuna Tapwalolo yana loina.<pb/>


text:
Ainaena iꞌahubenauyo neta wiki ana ahubena mugamugaina malatomtomwai waiwaihiuwowa woloiwa hiꞌaꞌabinonovaiwa hivai ta hilalawedi magaiyai. 


text:
<pb/>Ainaena magaiwa ainai mayadi nuwayababa himiya ta hiꞌitaꞌita behabehauhi, na hauga habuluna ainai towatowaho bwau adi aleꞌo namanamalina na masemaseledi himahalava ta vahalidiyai hitowotowolo. 


text:
<pb/>Waiwaihiuwowa towatowahowowa hiꞌitadi ta himeheuhi, ainaena hitalupwagogo baleꞌuwai, na towatowahowowa hiwalo, ‘Hava vehabana mwalomwalowoidi yadi tupwai towaho mayawahina ambehabehaeine? 


text:
Iya nigele teinai, bada itowolouyoꞌo, na hesi yana walo alimiyai amnuwaꞌavivini mugai Galili ainai baidamiu ammiyamiya, haugana iwalo, 


text:
“Yau Towaho Moihagu mata tauyababao nimadiyai himwauwigau, ta aiwa lagalagana ainai hitutuye patugau, na ahubena tonugana ainai mwalowoiyena yatowolouyoma”.’ 


text:
ainaena magaiwa hilaugabaei ta hiwuyo Yeisu ana taumulitao hitau 11 maꞌadi geluwo aidiyai, ta hiwalo mahalava hava dova magaiwa ainai imamahalavane. 


text:
<pb/>Tauꞌaubabadao neta Meli Magidalaena yo Yowana yo Meli iya Yemesa hinana, yo hinage tupwadi waiwaihiu baidadiyao, Yeisu yana towolouyo vehabana ana taumulitao hiwawalo aulidine, 


text:
na hesi Yeisu ana taumulitaone waiwaihiuwowa yadi walone nigele hiyayemidiyei, yadi nuwatuwu ebeha bada hiꞌaꞌabitalawahi. Towatowaho hitau bwau yadi velobaloba Yeisu baidadi 


text:
<pb/>Ahubena ehebonane ainai Yeisu ana taumulitao bwau hilaulau ehebo dalava ainai, yehana Emeusa. Dalavanane ana daodao Yelusalem ainaena dova mahana hawahawagana bwau ainai tamahalava. 


text:
<pb/>Ainaena hitau bwauwa ipanivilaedi, iwalo, ‘Ginauli yehana vehabana amlaulau auꞌaubabadane?’ Na hiya aluwagavaiyena mayadi nuwayababa hitowolo benali. 


text:
Ta ana geluwa yehana Kaliyopasa iwalo Yeisu ainai, iwalo, ‘Nuwana owa taumana teya Yelusalem holanai ta nigele uyahanapui hava imamahalavane ahubena tonuga hiꞌoviꞌo ainai, awa?’ 


text:
<pb/>Yeisu ipanivilaedi iwalo, ‘Ginauli yehana?’ Na hiya hiwalo, ‘Ginauliwone Yeisu Nasaleti towahona ainai imamahalavane vehabadi. Towahone teina ibom tauwalo mahalava, yo Yaubada na tomowa mehediyai yana walowo yo hinage yana paihowao wahiwahiyaladi. 


text:
Na yama taupwaoli babadadiyao yo yama taumugaiwo towahonane hiloinaei yana mwalowoi vehabana na mulitai tauꞌalehao hitutuye patune aiwa lagalaga ainai, 


text:
na ayemidiyei ebeha ibom mata ai Isileli ilivahigai. Ginauli teina ahubena bwau hiꞌoviꞌo aidiyai himahalava na wau ahubena tonugana. 


text:
Na tupwadi waiwaihiu alimaiyena nuwamai hiꞌabiye pwanopwano, wuwuna wau malatomtom habuluna hilau magaiyai, 


text:
ta Yeisu tauna nigele hiyaꞌita, na hilau gwaipile ta hava dova Yaubada yana tausagenawasao yadi walo hiwalo mahalava alimaiyai ebeha bada itowolouyoꞌo. 


text:
Hinage dova tupwadi alimaiyena hilau magaiyai ta hiꞌita dova waiwaihiuwowa yadi walomahalavawa na hesi Yeisu nigele hiyaꞌita.’ 


text:
<pb/>Ainaena Yeisu aidiyai iwalo, ‘Yauyaulemiu, wuwuna nigele mugai tauwalo mahalavao yadi walowo amyayemidiyedi. 


text:
Na am hanapui ebeha Besinana towahona teina muyaone ilobaidi ta ainaena abo yana wasawasa ainai iluwu.’ 


text:
Abo ivetuwuni ta aidiyai ilivalivahi hava dova Buki Veꞌahihi yana walomahalava iya vehabana. Mosese yo tauwalo mahalavao yadi Bukiwo aidiyena ivetuwuni na Buki Veꞌahihi maudoina iveꞌovi, ta ebe ainaena hanapu hilobai. 


text:
<pb/>Eena dalava ainai hilaulauwa bada vahalinai himamahalava ta Yeisu aidiyai iwalo, ‘Ammiyamiya na yalalau’. 


text:
Ta hiya hiwalo, ‘Nigele! Havena ulaulau, teinai taꞌeno, wuwuna bada iboniꞌo.’ Ainaena italam ta iluwu yadi vadai. 


text:
<pb/>Yadi hauga ai ainai Yeisu beledi ivai, ta vehabana iꞌawanoi yo iꞌawa yauwedo Yaubada ainai, na mulitai iꞌabitomwahi ta imomohedine. 


text:
Ainaena hitau bwauwa hiꞌaubabada, hiwalo, ‘Moiha haugana talaolaoma na iꞌauꞌaubabada yo Buki Veꞌahihi ilivalivahi alidai ada lausawahiwone vagadi dova aiwa atedai iꞌalaꞌalahi’. 


text:
<pb/>Eeta hitowolo mwayamwayau hilau Yelusalem, na nemai adi geluwowa hitau 11 hilobaidi yo tupwadi adi geluwo baidadiyao himiyamiya, 


text:
na Yeisu vehabana hiꞌauꞌaubabada, hiwalo, ‘Saimoni bada Badane iꞌitayaꞌo, mwalowoiyena itowolouyoꞌo’. 


text:
Eena hitau bwauwa hinage hiꞌaubabadaei hava dova amwahai aidiyai imamahalavane, yo hinage haugana Yeisu beledi iꞌabi tomwahi na imohedi ta ainaena abo hiꞌaꞌataine. Yeisu imahalava ana taumulitao aidiyai 


text:
<pb/>Howola adi geluwowa aidiyai hiꞌauꞌaubabada na Yeisu imahalava ta ahiꞌahipudiyai itowotowolo, na hiꞌita ta himeheuhi, yadi nuwatuwu ehebo aluꞌaluwa. Ainaena Yeisu iwalo, aulidi, iwalo, ‘Nuwadaumwali alimiyai! 


text:
Nimagu yo aegu hola amꞌitadi yo amꞌabi sawahidi, wuwuna aluꞌaluwa nigele bunumana yo nigele hilihiliyanao dova yau amꞌitagaune.’ 


text:
<pb/>Tenem ainai hiyaliyaya mwalaꞌina, na hesi tupwana mayadi matauhi wuwuna nigele hiyayemidi moiha, ainaena iwalo, ‘Viha aiꞌai, ammohegau ta yaꞌai?’ 


text:
<pb/>Ainaena iwalo aulidi iwalo, ‘Teina ginauliwone bada yaꞌaubabadaediꞌo alimiyai haugana yau baidamiu, neta hava maudoina vehabagu hilelediꞌo Mosese yana Buki ainai yo tauwalo mahalavao yadi Buki aidiyai yo hinage wali Sam aidiyai, eeta yagu walowowa ana hanapu moiha imahalavaꞌo’. 


text:
<pb/>Na aidiyai iwalo, ‘Teina dova hileleyaꞌo, iwalo: Besinana towahona mata muya yo mwalowoi ilobaidi, na ahubena tonugana ainai mwalowoiyena itowolouyo, 


text:
na mulitai yehanaena wasa namwanamwana, yo nuwabui yo pwanoli adi nuwahamu vehabadi higuguyaei. Yadi guguyane mata hivetuwuni Yelusalem ainai na ilau taꞌiꞌili baleꞌu maudoina. 


text:
Na hesi yau mata Tamagu yana waloyemidiwa, neta Aluꞌaluwana yavetamalenama ta alaꞌalawowoli ewaena iꞌatuluma alimiyai, ainaena mata Yelusalem ainai amhaꞌwahaꞌwa vehabana.’ Yeisu yana hae galewai 


text:
<pb/>Yeisu yana walo iwalowedi na mulitai ana taumulitaowa ilauvaidi hilau Betani, ta nemai nimana iꞌabihini na iwalo velauwedi. 


text:
Hiya yana abahaewa ainai hitalupwagogo yo hinoꞌonoꞌowei na mulitai mayadi yaliyaya mwalaꞌina hiwuwuyone Yelusalem. 


text:
Laulele teina Besinana Yeisu ana mumugao vehabadi. Yeisu tubuna Deivida, na Deivida tubuna mugamugaina Abelaham. 


text:
Wuwuna teina dova: Abelaham iya natuna Aisake, na Aisake natuna Yakobo, na Yakobo natunao Yuda matahinao. 


text:
na Salimoni mwanena Lehabi na natudi Boasa, na Boasa mwanena Ludi, na Boasa yo Ludi natudi Obedi, na Obedi natuna Yesi. 


text:
<pb/>Yesi natuna Deivida, iya Tauwasawasa, na Deivida Ulaya hiwapena itawaholai, na natudi Solomoni hilabahi. 


text:
Yosaya natunao Yekonaya matahinao, na yadi haugai Babiloniwone hilaoma ta Yudeyaone hiꞌabi avivinidi na hilalawedine tupwa Babiloni ainai ta himiyamiya. 


text:
<pb/>Hauganane Babiloni ainai himiyamiya, Yekonaya natuna Selatiyeli, na Selatiyeli natuna Selubabela. 


text:
<pb/>Ebe Abelaham ainaena na tavahilidima Deivida ainai, neta yaso adi bagibagili 14. Eeta ebe Deivida ainaena yaso tavahilidima haugana Babiloniwone Yudeyaone hilalawedine Babiloni ainai, neta adi bagibagili 14. Na yadi hauga Babiloni ainaena na Besinana towahona yana hauga ainai yaso adi bagibagili hinage 14. Yeisu ana labahi 


text:
<pb/>Teina dova Yeisu Besinana ana labahine. Yeisu hinana Meli hiwalo abiꞌabiyei Yosepa ainai, na howola nigele hiyamiya bwau na Meli hesi ihiumaꞌo na yana hiumane neta Aluꞌaluwa Veꞌahihi ainaena. 


text:
Na mwanena Yosepa towaho dumwadumwaluna ta nigele ebeha Meli yana hiumane iyataꞌeyei ana geluwo aidiyai, na inuwavitai ta ebeha yana nuwatuwu dawaniyena itaꞌwataꞌwataei. 


text:
<pb/>Na Yosepa yana nuwatuwu howola ipaipaihowa, na yana hauga eno ainai niviniviyena Yaubada yana tausagenawasa ehebo ainai iwalo, ‘Yosepa, owa Deivida tubuna, havena unuwanuwayababa Meli yana hiumane vehabana, neta Aluꞌaluwa Veꞌahihi ainaena, na hesi bada ulauvai mwanem. 


text:
Howola abo natuna towahona ilabahi, na yehana umwauwi Yeisu, wuwuna iya yana bodao yadi pwanoliwo aidiyena mata ilivahidi.’ 


text:
<pb/>Ginauli teina bada himahalavaꞌo wuwuna mwalona tauwalo mahalava ehebo Yaubada yana walo iwalo mahalava mugaiyei ta Buki Veꞌahihi ainai ilelelene, iwalo:<pb/> 


text:
‘Vahala nuwanuwapuyona mata ihiuma yo natuna towahona ilabahi, na yehana himwauwi Imanuweli’. Na Imanuweli ana bui ‘Yaubada baidada’. 


text:
<pb/>Eeta Yosepa enoꞌenowena itowolo na tausagenawasanane yana walo imulitaei, ta Meli itatawaholaine, 


text:
Yeisu hilabahi Betelehem ainai, haugana Helodi iya iloiloina Yudeya holanai. Na hauganane ainai tausonogao tupwa bomatuwena hilaoma ta Yelusalemaone aidiyai hipanivila, 


text:
hiwalo, ‘Havaidova Yudeya yami wasawasa vauvauna hilabahi? Ahanapuiyaꞌo bada hilabahiyaꞌo, wuwuna ana veꞌiveꞌilala utui aꞌitayaꞌo tupwa bomatuwena ipoetaohanine, ainaena alaoma habi pwagogo ainai.’ 


text:
<pb/>Yadi walo teina wasawasa Helodi ibenalei na iꞌaluwagavai mwalaꞌina yo hinage Yelusalemao bagibagilidi hiꞌaluwagavai walo teina vehabana. 


text:
Ainaena Helodi Yudeyaone yadi taupwaoli mwalaꞌidi yo yadi loina ana tauveꞌitao iyoga ahaidi na aidiyai ipanivila, iwalo, ‘Havaidova ainai Besinana towahona hilalabahine?’ 


text:
<pb/>Na hiwalo, ‘Betelehem ainai, neta Yudeya holanai, dova tauwalo mahalava yana walomahalava Buki Veꞌahihi holanai, iwalo:<pb/> 


text:
“Vehabana Betelehem dalava wasawasa na mwalaꞌina Yudeya dalavanao maudoidi aidiyena. Wuwuna Betelehem holanaena howola abo Isileli adi tauloina imahalava, na iya yagu bodao imugaiyedi.” ’ 


text:
<pb/>Ta Helodi tausonogaowa iyoga dawaniyedima, na ipanivilaedi aiteya hauga ainai utuine imamahalavane. 


text:
Eeta Helodi yadi walo ibenaledi na iloinaedi, iwalo, ‘Amlau Betelehem ainai na gamanane ambehaei, na ebe amlobai amwuyoma amvenuwamwauwegau, ta ebe yau hinage yalau na yapwagogo ainai’. 


text:
<pb/>Wasawasa alinana hibenalei na hisoꞌeꞌeli ta hilau na utuiwa mwalona tupwa bomatuwena hiꞌiꞌitawa mehediyai imahalava na ihinahinali eeta himulitaei na gamanane yana abamiya itowoloveꞌilala na ainai himamahalavane, 


text:
Hiluwu vadai ta gamanawa hinana Meli baidana hiꞌiꞌitadine, na hipwagogo gamane ainai. Na velauwowa hivavaidimawa gamanane ainai himwamwauwidine, neta goula yo gadoꞌa yo emodi. 


text:
<pb/>Na mulitai niviniviyena Yaubada ivenuwamwauwedi ebeha havena Helodi ainai hiwuyowuyouyo, eeta hitowolo na vali amwahaena hilau gwaipile yadi dalavai. Yosepa yo gama mahinana hidena Itipita ainai 


text:
<pb/>Na tausonogao bada hilaoꞌo na masigiliyena Yaubada yana tausagenawasa niviniviyena Yosepa ainai imahalava ta ivenuwamwauwei iwalo, ‘Utowolo na gama mahinana ulauvaidi ta amdena tupwa Itipita ainai, na nemai ammiyamiya ana higa yavenuwamwauwegomiu, abo amlau gwaipilema. Yami dena teina wuwuna, Helodi mata gama teina ibehaei na ebeha iꞌoiye mwalowoi.’ 


text:
Na nemai Itipita himiyamiya ana higa Helodi imwamwalowoine. Yadi vetaumana ainaena Yaubada yana walomahalava, neta ehebo tauwalo mahalava iwalo mahalava mugaiyei, iwalo:<pb/>‘Itipita ainaena natugu yayogaenama’. 


text:
<pb/>Na Helodi tausonogaowa ihaꞌwaꞌahayaidi ta nigele hiyalau gwaipilema. Yadi oyama vehabana imodiꞌiꞌini mwalaꞌina, eeta Helodi yana tauꞌalehao ivetamaledi Betelehem dalavanao aidiyai, yo ebeha hedaheda towatowahodi hiya adi bolimai bwau ainaena iꞌaituluyo, hiꞌoiye mwalowoidi. Wuwuna tausonogao yadi aubabada ainaena bada ihanapuiyaꞌo aiteya hauga ainai gamanane itutubuine. 


text:
<pb/>Ainaena hauganane imahalava hava tauwalo mahalava Yelemaya mwalona iwalo mahalava mugaiyei, iwalo:<pb/> 


text:
‘Dou taꞌetaꞌe dalava Lamaꞌa ainena yabenalei. Muya na mehelino hidou taꞌetaꞌeyedi. Letiyeli idoudou natunao vehabadi, na yana dou ainaena nigele howahowana iyaliyaya, natunao yadi mwalowoi vehabana.’ Yadi laugwaipile Nasaleti ainai 


text:
<pb/>Eeta Helodi yana mwalowoi tuluhanai Yaubada yana tausagenawasa imahalava Yosepa ainai, haugana Itipita ainai howola himiyamiya, na niviniviyena iwalo ainai, 


text:
iwalo, ‘Yosepa utowolo na gama mahinana ulauvaidi na amwuyo Isileli, wuwuna gamane ana alehawa bada imwalowoiꞌo’. 


text:
<pb/>Na haugana hiwuyo Yosepa wasa ibenalei ebeha Helodi natuna Akeleyosi iveꞌaivelaheyei na ivetauwasawasa Yudeya holanai, eeta Yosepa imeheuhi na nige nuwana ilau gwaipile Yudeya, eena niviniviyena veꞌita Yaubada imohei ta hitaꞌiꞌili Galili tupwanane ainai. 


text:
Na Nasaleti ainai hivedalava ta himiyamiya. Teina ainaena tauwalo mahalava yadi walomahalava mugamugaina iwalo: ‘Iya yehana himwauwi towaho Nasaleti’.<pb/>


text:
 Hauga tenem ainai Yoni tauꞌabiye bapitaiso imahalava balabala awawai tupwa Yudeya holanai na iguguya, iwalo, 


text:
<pb/>Tauwalo mahalava Aisaya mugai Yoni vehabana iwalo mahalava, iwalo:<pb/>‘Towaho ehebo tupwa balabala awawai alinana mwalaꞌina ainaena iyogayoga, iwalo:<pb/>“Bada yana amwaha amsepa na amꞌabiye duyedumwalu”.’ 


text:
<pb/>Yoni ana aleꞌo lagulagu kameli wiyawiyana, na ana tulituli kameli ꞌwapina, na ana mwaimwaiꞌeꞌe yo mwagagau taꞌi. 


text:
<pb/>Na Yoni balabala awawai iloguguguya na Yelusalemaone yo Yudeyaone yo weꞌaha Yolidani papalinane ana taumiyaone maudoidi hilaoma Yoni ainai, 


text:
<pb/>Na Palisiwone yo Sadusiwone bagibagilidi hinage hilaolaoma habi bapitaiso, na Yoni iꞌitadi ta iwalowedi, iwalo, ‘Tauꞌoyamao! omiu dova weso! Na yami nuwatuwu ebeha mata Yaubada yana modiꞌini ainaena amdena, awa? 


text:
Na havena amnuwahaehae wuwuna ebeha omiu Abelaham tubunao na hesi Yaubada howahowana yo gaimao teina aidiyena Abelaham tubunao ipaihowaidi. 


text:
Na ebe mumugamiu nigele namwanamwana mata Yaubada iwalo yagaigomiu, dova aiwa, ebe nigele ainona namwanamwana tomowa higoha vehuludi ta aiwa alaꞌalahina ainai hivehuludi na iꞌalahidi. 


text:
<pb/>‘Na ebe amnuwabui, yau weꞌahaena yaꞌabiye bapitaisogomiu na hesi howola abo ehebo towaho ilalaoma, iya imwalaꞌi gabaegau, na nigele howahowagu na aena ana huma yaꞌavalai. Na towahonane mata ilaoma na Aluꞌaluwa Veꞌahihi, dova aiwa alaꞌalahina ainaena iꞌabiye bapitaisogomiu. 


text:
Na towaho teina yana goliyena mata aiꞌai dova pegapega itapidi yo ainodi hiholu na mulitai ainodi namwanamwadi ivehae yana vadavada ainai, na mohomohodine aiwa alaꞌalahina miyamiya vateyaina ainai igabudi.’ Yoni Yeisu iꞌabiye bapitaiso 


text:
Eeta Yoni itowoi na Yeisu yana nuwatuwu higwaipile ta iwalo, ‘Ilowoinanei na owa uꞌabiye bapitaisogau, na vedova ta ulaoma ta ebeha yau yaꞌabiye bapitaisogo?’ 


text:
<pb/>Na Yeisu Yoni yana walone iyemaihane, iwalo, ‘Nigele. Hesi teina dova. Owa uꞌabiye bapitaisogau, wuwuna teina ainaena loina maudoidi namwanamwadi tamulitaedi.’ 


text:
<pb/>Eeta Yoni italam ta Yeisu iꞌabiye bapitaisone. Na Yeisu howola bwahiyena igayogayo taohani, na galewa ilotahoꞌe na Yeisu Yaubada Aluꞌaluwana iꞌiꞌitane ana oleya dova gabubu iꞌaituluma na ainai itotowane. 


text:
Na hinage ehebo alinana galewaena hibenalei iwalo, ‘Teina natugu yavelauwei iya vehabana yayaliyaya mwalaꞌina’.<pb/>


text:
 Teina ainaena Yaubada Aluꞌaluwana Yeisu ilauvai ta ilalaweine balabala awawai ta ebeha ana towoi Tomodulele ainaena ilobai. 


text:
<pb/>Na tautowoinane imahalava na iwalo, Ebe owa Yaubada Natuna, gaima teina uloinaedi ta hiyemala aiꞌai’. 


text:
<pb/>Na Yeisu iwalo, ‘Buki Veꞌahihi holanai loina imiyamiya ebeha:<pb/>“Tomowa yawahidi nigele aiꞌai aꞌava ainaena, na hesi walowo maudoidi Yaubada awanaena hilaoma iya tomowa yadi abanamwanamwa”.’ 


text:
<pb/>Iꞌovi na Tomodulele Yeisu ilauvai ta ilalaweine Yelusalem, na vada tapwalolo mwalaꞌina ewaꞌalilinai ihahaeyeine, 


text:
na ainai iwalo, ‘Ebe owa Yaubada Natuna, teina ainaena ugavai, na mata nigele howahowana uyasilahe. Wuwuna Buki Veꞌahihi bada iwalo mahalavaꞌo, iwalo:<pb/>“Yaubada yana tausagenawasao iloinaedi ta hiꞌita avivinigo”. Yo hinage iwalo:<pb/>“Nimadiyena hiꞌavalaigo, na ebe havena aem hisilasilahe gaima aidiyai”.’ 


text:
<pb/>Na Yeisu hinage iwalo, ‘Ehebo walo Buki Veꞌahihi ainai imiyamiya iwalo:<pb/>“Havena yam Bada Yaubada utowotowoi”.’ 


text:
<pb/>Na Tomodulele Yeisu ilauvai ilawei oya mwalaꞌina ewanai na tenem ainai dalava wasawasaowa baleꞌuwai maudoidi Yeisu iveveꞌitane, 


text:
na hinage itowouyoi, iwalo, ‘Tupwa tenem maudoina mata yamohego. Ebe ubeꞌu aitulu na aliguwai upwagogo, na ebe abaloinaone yamohego.’ 


text:
<pb/>Eena Yeisu iwalouyo, iwalo, ‘Tomodulele, ulau vehulugau! Buki Veꞌahihi holanai loina imiyamiya ebeha:<pb/>“Yam Yaubada ibom ainai upwagogo yo utapwalolo yo ibom yana walo upaihowai”.’ 


text:
<pb/>Ainaena Tomodulele Yeisu ilauvehulu na mulitai tausagenawasao himahalava ta hihahaguine. Yeisu yana paihowa ivetuwuni tupwa Galili ainai 


text:
<pb/>Na mulitai Yeisu wasa ibenalei ebeha Yoni vada abapaiyai himwauluwuwenaꞌo, ainaena iwuyo Nasaleti Galili tupwanai. 


text:
Na Nasaleti ilauvehulu ta imimiyane Kapaneum leꞌawanai, neta huhuwone Sebuloni yo Napitalai yadi toputopuwai. 


text:
Ginauli teina vehabana tauwalo mahalava Aisaya mwalona iwalo mahalava na Buki Veꞌahihi ainai ilelelene iwalo:<pb/> 


text:
‘Sebuloni yo Napitalai yadi dalavao neta niꞌu yo bwahi Yolidani ahipudiyai, nigele Yudeyao yadi tupwa yehana Galili.<pb/> 


