# verses

text:
Yau Paulo na Yaubada ivesinuwaigau na ebeha Yeisu Besinana yana tauyewasa. Omiu Kolinita tauyemidiwo yami leta teina tahida Sodeni ihaguigau na yaleleyawa. Wuwuna omiu bada Yeisu Besinana iꞌabiye maselegomiuꞌo na yana boda vesivesinuwadi aidiyai amluwuma na ammiyamiya, hiya Yeisu Besinana yehanaena baidamiyao amꞌawaꞌawanoi. Hiya tupwa maudoina aidiyena baidadao yada Bada Yeisu Besinana ehebo aꞌava. 


text:
Ta yada Bada Yeisu Besinana yo tamada Yaubada yadi ate muyamuya yo yadi nuwadaumwali imiya vahaligomiu. 


text:
<pb/>Moiha taꞌi, Yaubada iveꞌiꞌilaegomiu na ginauli bagibagilidi namwanamwadi imohegomiu, dova yami walo namwanamwadi yo yami nuwamasele namwanamwadi Yeisu Besinana ainaena. Eeta hauga maudoina vehabamiu yaꞌawa yauwedo Yaubada ainai. 


text:
Na hinage Yaubada yana aiyauya namwanamwadi maudoidi alimiyai himiyamiya, hauga teina am haꞌwahaꞌwa yada Bada Yeisu Besinana yana mahalavauyoma vehabana. 


text:
Yaubada maꞌana yemidi mwalaꞌina, eeta iyogaegomiu na ebeha natuna Yeisu Besinana yada Bada, baidamiu amꞌawa auꞌaugelu. Havena wahei 


text:
<pb/>Tahiguwao, teina yagu guguya alimiyai yada Bada Yeisu Besinana yehanaena na yami nuwatuwu ehebo yo yami aubabada ehebo, na havena amꞌawaꞌawa paꞌipaꞌiꞌi yo amwahewaheigomiu. 


text:
Eeta tupwamiu amwalo, ‘Ai Paulo yana boda’, na tupwamiu amwalo, ‘Ai Apolosa yana boda’ na tupwamiu amwalo, ‘Ai Pita yana boda’, na tupwamiu amwalo, ‘Ai Besinana yana boda’. 


text:
<pb/>Vedova Besinana ibagibagili, bo? Nigele. Yau Paulo vehabamiu yamwalowoi aiwa lagaga ewanai, bo? Nigele. Na yehaguwena hiꞌabiye bapitaisogomiu, bo? Nigele. 


text:
Yaꞌawa yauwedo Yaubada ainai, wuwuna nigele boda mwalaꞌina yayaꞌabiye bapitaisogomiu. Na hesi Kilisiposi yo Gayosi, hibom. 


text:
Wuwuna yagu paihowa Besinana imohegau neta wasa namwanamwana ana guguya vehabana, na nigele abiye bapitaiso. Na hinage guguyanane nigele yagu hanapuwena, mata dova ta Besinana yana mwalowoi aiwa lagalagana ainai wasana yaꞌabiye tapiya. Yeisu yana mwalowoi aiwa lagalagana ainai 


text:
<pb/>Yeisu yana mwalowoi aiwa lagalagana wasana tupwadi tomowa hiya aluꞌaluwadi mwalomwalowoidi hiꞌawa oyaꞌoyamaei, na hesi ita tayemidiyeiwa ebeha Yaubada yana wahiyala wasanane ainai imiyamiya, na ainaena ilivahita. 


text:
Teina vehabana na Yaubada Buki Veꞌahihi ainai iwalo mahalavaei iwalo:<pb/>“Hiya tauhanapuwo yo taunuwamaselewo yadi nuwanuwatuwu yataꞌwataꞌwataedi na yalaudawanidi”. 


text:
<pb/>Eena vedova hiya tauhanapuwone? Yo nuwana tauveꞌitaone? Yo tauguguyaone teina hauga baleꞌuwai himiyamiya? Moiha taꞌi, Yaubada yadi hanapuwone iꞌawa ginauli awaꞌawawaidi. 


text:
Wuwuna hanapu baleꞌu nigele howahowana ainaena Yaubada tahanapui. Na hesi Yaubada yana nuwatuwu na yana wasa namwanamwana, ana walomahalava ainaena ita ana tauyemidiwo ilivahigita. Wasanane taumiya baleꞌu hiꞌawa ginauli yabayababaei. 


text:
Na ita hesi wasanane taguguyaei, Besinana yana mwalowoi aiwa lagalagana ainai, na Yudeya hitaꞌwataꞌwataei, na Gilisiwone wasane hiꞌawa ginauli awaꞌawawaei. 


text:
Na hesi ita Yaubada ana tauyemidiwo ivesinuwanegita, boda Yudeya yo vali boda aidiyena, na Besinana ainaena Yaubada yana wahiyala na yana hanapu imohegita. 


text:
Wuwuna hava Yaubada yana paihowa belubeluna yo habuluna, tomowa ita yada wahiyala mwalaꞌina iwahiyala gabaedi. 


text:
<pb/>Na tahiguwao amnuwatuwu avivini ebeha ita Yaubada ivesinuwaigita, na tabagibagili alili nigele baleꞌu ana tauhanapuwo nuwana ana tauwahiyalao nuwana ana babadao. 


text:
Na hesi buwabuwada ivesinuwaigita, ta tauhanahanapuwowa ta abiye hinimayadi, na baleꞌuwai tatapitapiyawa Yaubada ivesinuwaigita ta tawahiyalaꞌo taꞌabiye yauyauledi. 


text:
Na hinage baleꞌu elauhanai Yaubada yana paihowao hiꞌawa ginauli awaꞌawawaedi, na hesi Yaubada yana paihowa aidiyena yadi ginauli maudoina iꞌoipeiyedi. 


text:
Wuwuna Yaubada iya yana paihowaena Yeisu Besinana baidada taveꞌehebo, ainaena Yaubada yana hanapu Yeisu imwaugeyoꞌawahei alidai, ta Yeisu iya tauna ipwaoliyowei vehabada, na ainaena iꞌabiye vauvaugita, na iꞌabiye dumwalugita. 


text:
Buki veꞌahihi yana walomahalava ginauli teina vehabana iwalo, ‘Ebe yaiya nuwanuwana na inoꞌo, yada Bada ibom inoꞌowei’.<pb/>


text:
Tahiguwao, amnuwatuwu avivini hauganane mwalona Yaubada wasana yavaiyama na yawalowei alimiyai, nigele ebeha yau tauhanapu mwalaꞌina. 


text:
Na hesi nuwanuwagu na Besinana iya vehabana yaguguya alimiyai, iya hiꞌoiye mwalowoi aiwa lagalagana ainai. 


text:
Na hinage yagu guguya alimiyai nigele walo wahiwahiyalana yo nuwamasele aidiyena, na hesi Aluꞌaluwa Veꞌahihi yana wahiyalaena. 


text:
Ainaena yagu guguya ambenalenaꞌo na amyemidiyei ebeha nigele tomowa yadi nuwamasele ainaena, na hesi Yaubada yana wahiyalaena. Nuwamasele moiha 


text:
<pb/>Nuwamasele moiha Yaubada ainaena yawalowalo mahalava omiu yami nuwatuwu hunadi alimiyai, na hesi baleꞌu teina ana taunuwamaselewo yo tauloinao yadi nuwamasele mata sawasawalidi. 


text:
Na nuwamasele Yaubada ainaena mwalona dawadawanina, na teina hauga bada iꞌabiye mahalavayaꞌo. Wuwuna mulitai na baleꞌu iyemasele, mugai nuwanuwana na ada awanamwanamwa imohegita. 


text:
Na baleꞌu teina ana tauloinao nuwamasele nigele hiyahanapui, na bada ebe hihanapu mugaiyei, nigele howahowana yada Bada galewaena hiꞌoiye mwalowoi aiwa lagalagana ainai. 


text:
Teina vehabana na Yaubada yana Buki Veꞌahihi iwalo mahalava iwalo:<pb/>“Nigele teya tomowa iyaꞌita bo iyabenalei, yo nigele teya iyanuwatuwui mata imahalava, neta bada Yaubada iꞌabinonovaidiꞌo yaiyadiwo hivevelauweine”. 


text:
Na hesi Aluꞌaluwa Veꞌahihi ainaena Yaubada nuwamasele bada iꞌabiye mahalavayaꞌo alidai. Wuwuna Yaubada Aluꞌaluwana ginauli maudoidi ihanapuidi, eena Yaubada yana nuwatuwu dawadawanina hinage ihanahanapuidi. 


text:
Ta amnuwatuwu avivini ita tomowa, wuwuna ebe yaiya towaho mayana nuwatuwudawani, towahonane iya aluꞌaluwana ihanahanapui dova hinage Yaubada Aluꞌaluwana ibom yana nuwatuwu ihanahanapui. 


text:
Yaubada Aluꞌaluwana nigele taumiya baleꞌu aluꞌaluwadi dova, na hesi Yaubada Aluꞌaluwana imohegita, ainaena tanuwamasele yana velauwone alidai vehabadi. 


text:
Ainaena yada walo nuwana yada veꞌita, nigele taumiya baleꞌu yadi nuwamasele ainaena, na hesi Yaubada Aluꞌaluwanaena. Eeta ebe yaiyadiwo Aluꞌaluwanane aidiyai imiyamiya, howahowana walonane hihanapui. 


text:
Na ebe nigele, nigele howahowana hihanapui, wuwuna aidiyai ebeha ginauli yauyauledi taꞌi. Eena nigele howahowadi ginaulidine hihanapuidi, wuwuna Yaubada Aluꞌaluwana nigele howahowana iꞌabiye maseledi. 


text:
Ita hesi ginauli maudoidi taveꞌaha iliꞌilimanidi Yaubada Aluꞌaluwanaena ta nigele teya yaiya ebeha iyalauvetalaegita. 


text:
Dova Yaubada yana Buki iwawaloweiwa iwalo:<pb/>‘Moiha taꞌi, nigele ehebo yaiya Yaubada yana nuwatuwu iyahanapui yo eheha iveꞌitaei’. Na ita hesi Besinana yana nuwatuwu ainaena tanuwanuwatuwu.<pb/>


text:
Tahiguwao, nigele howahowana na nuwamasele moiha yawalo mahalavaei alimiyai, wuwuna aluꞌaluwamiu nigele hiyahuna, na yami nuwanuwatuwu howola baleꞌu yana nuwanuwatuwu dova. Wuwuna omiu amvetuwuni Besinana ana yemidi ainai, dova hedaheda habuludi. 


text:
<pb/>Ainaena nigele howahowana na aiꞌai yamohegomiu, na hesi huhu aꞌava ainaena yaveꞌaigomiu, wuwuna mwalona ainaena ta ana higa wau nigele howahowamiu aiꞌai amꞌai. 


text:
Moiha, yami mumuga howola taumiya baleꞌu dova, wuwuna howola amꞌawaꞌawa paꞌipaꞌiꞌi yo amꞌaloꞌalo magigili. 


text:
Na tupwamiu amwalo, ‘Ai Paulo yana boda’. Na tupwamiu hinage amwalo, ‘Ai Apolosa yana boda’. Yami walone dova taumiya baleꞌu yadi walo, bo? 


text:
<pb/>Vedova ta yau na Apolosa vehabamai amꞌawa paꞌipaꞌiꞌine? Ai taupaihowa yada Bada vehabana. Yama paihowa bada ivaiyama vagana yo vagana apaipaihowaidi, na ainaena omiu Besinana amyemidiyei. 


text:
Yau yagu paihowa tauꞌuma bada, na Apolosa tauꞌita avivini, na Yaubada iya yana wahiyalaena aiꞌai imwalamwalaꞌi. 


text:
Ainaena Yaubada iya tawalo vetuvehaeyei, na ai mata nigele. Wuwuna ai aꞌumai yo aꞌita avivini na Yaubada ainona tauꞌabiye mwaliꞌina. 


text:
Tauꞌuma na tauꞌita avivini howahowamai mata ama maiha alobai yama aipate wahiwahiyala ana mwalaꞌi neta dova. 


text:
Teina hauga Yaubada baidamai yana tanovi apaipaihowai, na yana tanovine neta omiu tomowa. Na hinage omiu Yaubada yana vada. 


text:
<pb/>Wuwuna Yaubada iꞌatemuyamuyaegau, na ivesinuwaigau ebeha yana tauꞌabi vada, ainaena logidi yamwauwi iliꞌilimanidi na ebe tupwadi hinage taupaihowao logidine aidiyena hilauꞌabi na hiꞌita aviviniuyoidi ta hilauꞌabi iliꞌilimani. 


text:
Yada logidi wahiwahiyalana imiyamiya, iya Yeisu Besinana, ainaena nigele howahowana na vali logidi tavetowolo. 


text:
Na hesi logidinane ewanai yada ginaginauli tamwauwidi. Tupwana tomowa yadi ginaginauli namwanamwadi hivaidima, dova hiꞌahiꞌa yo ulabwa yo pauli, na tupwadi yadi ginaginauli tapitapiyadi hivaidimane, dova keipoke yo malaꞌwa yo mulumulu. 


text:
Ainaena howola lauvetala ana ahubena ainai, yada Bada ehebo ehebo yada paihowao iꞌitadi na itowoidi, hiwahiyala bo hitapiya. 


text:
Na hiya tauvadaꞌabi yababadi mata yadi vada igohayasawalidi, na tomowadine mata hagu hiveꞌalo na yadi tobwatobwa mata nigele teya iyamiyamiya. 


text:
<pb/>Ainaena amnuwatuwu avivini ebeha ita Yaubada yana vada haehaena, wuwuna Yaubada Aluꞌaluwana alidai imiyamiya. 


text:
Ebe yaiyadiwo Yaubada yana vada hiꞌabiye yababa, hinage Yaubada iꞌabiye yababadi, wuwuna yana vada masemaselena hiya hiveyababa, na yana vadane neta ita. 


text:
<pb/>Havena yaiya owa ubom uꞌoyaꞌoyamaego ebeha owa ehebo tauhanapu, wuwuna ebe baleꞌu teina ana hanapu aꞌava uhanapui, ilowoinanego na hanapunane utaꞌwataꞌwataei, na nuwamasele moiha Yaubada ainaena uvai. 


text:
Wuwuna hanapu teina baleꞌu ainaena dova hanapu buwabuwana Yaubada mehenai. Na Buki Veꞌahihi ainai yana walomahalava teina dova iwalo:<pb/>“Yaubada tauhanapuwo iꞌonadiꞌo na hisilaheꞌo hibom yadi hipwahipwaena”. 


text:
Na havena amwalowalo gagasa yami taumugaiwone baleꞌuwai vehabana, wuwuna Besinana ginauli maudoidi bada imohegomiuꞌo. 


text:
Dova yau yo Apolosa na Pita imwauwigai, ami tauhaguwo, na baleꞌu maudoina imohegomiu, na hinage yawahimiu yo yami mwalowoi, na hinage ginauli maudoina hauga teina ainai yo hauga hilalaoma aidiyai imohegomiu. 


text:
Ai Besinana yana taupaihowao, wuwuna wasanane Yaubada ainaena mwalona dawadawanina, na teina hauga awalowalo mahalava alimiyai. 


text:
Yagu paihowa teina vehabana, mata amlauvetalaegau bo tomowa tupwadi hilauvetalaegau neta nigele ginauli mwalaꞌina wuwuna nigele yayalauvetalauyowegau. 


text:
Na hinage yau yagu nuwatuwu ebeha yagu paihowa namwanamwana, na hesi nigele yayahanapui moiha, namwanamwana bo yababana. Yaubada ibom ihanapuiyaꞌo ta abo imwauveꞌaha. 


text:
Ainaena teina haugane havena teya yaiya ana gelu ainai iꞌainimavelele. Hesi Bada yana laoma vehabana amhaꞌwahaꞌwa, wuwuna yana hauga laoma ainai mata imwau veꞌaveꞌahagita. Yana veꞌahane hidumwalu wuwuna yada nuwatuwu yababadi atedai Yaubada mata imwau yemahalavadi na yada nuwatuwu namwanamwadi mata hinage imwau yemahalavadi ta vehabadi iꞌawa namwanamwaegita. 


text:
<pb/>Abaꞌita teina yau yo Apolosa alimaiyena amꞌita, eena ainaena amwaꞌamwaha namwanamwana havena amlaulaugabaei, na havena amwalowalo haehae yami taumugai vehabadi. 


text:
Na havena amnuwahaehae ebeha ami geluwone amnamwanamwa gabaedi, wuwuna hava namwanamwana alimiyai himiyamiya, maudoina Yaubada ainaena amlobalobai, ainaena havena amwalowalo gagasa. 


text:
<pb/>Bada amꞌita lobaiyaꞌo, bo? Bada amvewasawasaꞌo, bo? Bada amyemidiꞌo na hiya howola, bo? Bada ebe amyemala wasawasa ta omiu na ai taloina toyawa. 


text:
Na hesi teina hauga ana ita dova Yaubada yana tauyewasao ai miya vitai imohegai, dova hiya paipaidi habi oiyemwalowoidi, na ainaena tausagenawasa yo tomowa yo ginauli maudoidi mehediyai. 


text:
Na ama ita dova yauyaulemai Besinana vehabana, na omiu ami ita dova Besinana ana tauhanapuwo, wuwuna ai tapitapiyamai na omiu wahiwahiyalamiu, yo mayami veꞌahihi, na ai mayama hinimaya. 


text:
Hauga maudoina maꞌama vahali yo maꞌama gadomaguni, yo nigele ama aleꞌo, yo nigele yama vadao, ainaena ama ita dova amiya wewelohe. 


text:
Abom nimamaiyena apaipaihowa, na ebe yaiyadiwo hiꞌawa yabayababaegai walovelauwena ayemaihadi, na hinage ebe hiꞌabiye muyaegai aꞌalamaꞌiꞌita. 


text:
Na hinage ebe himodiꞌiniyegai mayama namwanamwa aꞌawa auꞌaugeluwedi. Moiha, ai dova mohomoho, ainaena tomowa hitaꞌwataꞌwataegai. 


text:
<pb/>Walo teina yaleleyawa nigele habi abiye hinimayagomiu, na hesi habi abiye dumwalugomiu dova natuguwao moiha omiu. 


text:
Walo moiha yami tauveꞌitao hibagibagili alili, Besinana yana amwaha vehabana, na yabom bada tamamiu, wuwuna wasana namwanamwana ana guguya ainaena yalauvaigomiuma Yeisu Besinana ainai. 


text:
Na natugu Timoti yavetamalenawa yo yagu mumuga Besinana ainai vehabana iwalo mahalavaei alimiyai, dova tauyemidiwo yaveꞌitadi dalava maudoidi aidiyai, yo ainaena havena amnuwanuwapwanopwanowei. Timoti yavelauwei na yayemidiyei mwalaꞌina, wuwuna Bada yana paihowa ainai imwalaꞌi alili, na teina hauga ilalaowa alimiyai. 


text:
<pb/>Na hesi tupwadi alimiyena hinuwatuwui ebeha yau havena yalaolaowa, ainaena hinuwanuwahaehae yo higagagagasa. 


text:
Nigele! Na hesi ebe yada Bada italam, howola abo yalau mwayamwayauwa alimiyai, na taugagasaone yatowoidi, nigele ebeha yadi walowone aidiyena, na yadi paihowao hesi yaꞌitadi, wahiwahiyaladi nuwana tapitapiyadi. 


text:
Wuwuna Yaubada yana Abaloina holanai yana tomowao nigele hiyawalowalo mohili, na hesi yana wahiyalaena hipaipaihowa. 


text:
Na vedova yami nuwatuwu? Mayagu loina wahiyala nuwana mayagu velau yo yagu mumuga hegoyana yalaowa? Omiu amloina.<pb/>


text:
Yami yababa yabenalei wuwuna ehebo tomowa alimiyena tamana mwanena baidana hipwanoli. Pwanoli neta iyababa alili. Hiya nigele Yudeya tupwa maudoidi aidiyai nigele dova yadi mumuga. 


text:
Eena havena amnuwahaehae, na hesi mumuga teina vehabana amdou, yo towahonane yababana yami boda ainaena amvai vehulu. 


text:
Teina hauga yau yamiya amwaha daodaowai, na hesi yagu nuwatuwu alimiyai imiyamiya, dova yau baidamiu, ainaena yababanane ana loina alimiyai yawalo mahalavaenawa, neta yada Bada Yeisu yehanaena. 


text:
tauyababane ammohe gabaei Tomodulele ainai na ebe tauna iꞌabiye yababa, na ainaena howola yada Bada yana ahubena ainai tomowanane aluꞌaluwana ihagui. 


text:
<pb/>Havena amnuwahaehae, na hesi amnuwatuwu avivini ebe yababana habuluna alimiyai imiyamiya, mata maudoimiu iveyababagomiu. 


text:
Eeta yababanane alimiyena amvaivehulu na amveboda ehebo namwanamwana, wuwuna Besinana yana mwalowoiyena iꞌabiye maselegomiu, na Besinananane iya dova yada buidiꞌwa guyauna puhomana, wuwuna bada vehabada hiꞌoiye mwalowoiyaꞌo. 


text:
Na yada guyaune tapaihowaidi, nigele mayada mumuga yababa aidiyena, na hesi mayada mumuga masemaseledi yo dumwaluna aidiyena. 


text:
<pb/>Mwalona yami leta ehebo ainai yawalo mahalava ebeha havena taumeheꞌayowo baidamiyao amꞌawaꞌawa auꞌaugelu. 


text:
Na hesi nigele yayaloiloina na ebeha taumeheꞌayo yo tobwatobwa nuwanuwadi yo tauꞌaivavaliwo yo tauꞌoba amsosomanaedi, wuwuna baleꞌu teina ainai hiya, hibagibagili alili, ainaena nigele howahowana talaugabaidi. 


text:
Na hesi yagu loina alimiyai teina hauga ebe yaiya tauyemidi imeheꞌayo, bo tobwatobwa nuwanuwana bo iꞌobaꞌoba, yo imanimanini, yo weꞌaha wahiwahiyalana inumanuma, yo iꞌaivavali, havena amꞌawaꞌawa auꞌaugeluwei yo baidamiu amꞌaiꞌai. 


text:
Wuwuna hiya howola abo Yaubada iloinaedi, na hesi taupwanoline ehebo yami boda, ainaena ilowoinanei na amloinaei, yo alimiyena amheusili.<pb/>


text:
Ehebo ginauli alimiyai imiyamiya, neta yami lauvetala aidiyai omiu amlaulau hiya nigele tautapwalolo yadi tauloinao aidiyai, na ana dumwalu ebeha amlau hiya taumaselewo aidiyai. 


text:
Amnuwatuwu avivini ebeha ita Yeisu ana tauyemidiwo howola abo taumiya baleꞌu maudoina taloinaedi, ainaena howahowamiu na ginauli habuhabuludi lauvetala aidiyai amloinaedi. 


text:
Howola galewai tausagenawasa hinage taloinaedi, eeta teina taꞌi howahowada na paihowa baleꞌuwai taloinaedi. 


text:
Neta ginauli abahinimaya. Na ebe yaiya alimiyena nuwanuwana ana gelu baidana hilauvetala, ilowoinanedi na ehebo taunuwamasele boda tautapwalolo ainaena hibehaei, na iya lauvetalane vehabana iloina. 


text:
Na hesi omiu yami paihowa nigele dumwaludi, wuwuna hiya nigele Besinana ana tauyemidiwo mehediyai amlaulauvetala. 


text:
<pb/>Omiu tauyemidiwo ebe amlauvetala, ana ita nigele namwanamwana, na hesi ebe vitai alimiyai himahamahalava, ilowoinanegomiu na ami tauꞌoyamaone vehabadi amꞌalamaꞌiꞌitanedi na havena amlaulauvetalaedi. 


text:
<pb/>Ebe mumugamiu dova havena amꞌoyaꞌoyamaeuyoigomiu wuwuna Yaubada yana Abaloina ainai tauyababa maudoidi iꞌauhidi, dova tauꞌobaone yo taupwanoliwone na pwanoliwone waiwaihiu aꞌava hibom baidadiyao hipaipaihowai na hinage towatowaho aꞌava hibom maꞌadi geluwo hipaipaihowai. 


text:
Na tauꞌaivavaliwone yo tauꞌaidumao yo taunuma yauyaulewo yo tauwalo yabayababao yo tauꞌoyamao hiya mata nigele hiyaluwu Yaubada yana Abaloina ainai. 


text:
Mwalona amumuga dova, na hesi teina haugane Yaubada iwuwagomiuꞌo na ammaseleꞌo, wuwuna yada Bada Yeisu Besinana yehanaena, na Aluꞌaluwa Veꞌahihi yana paihowaena, bada iꞌabiye dumwalugomiuꞌo. Pwanoli vehabana 


text:
<pb/>Ehebo walo yabenalei, wuwuna tupwana tomowa hiwalo, “Mumuga maudoina howahowagu.” Moiha, howahowada ginauli maudoina tapaihowaidi, na hesi tupwana mumuga nigele hiyahaguigita, wuwuna yadi wahiyalaena na howahowana hipaigita. 


text:
Amnuwatuwu avivini aiꞌai vehabana, moiha, aiꞌai diyada vehabana, na hinage diyada aiꞌai vehabana, na hesi howola aiꞌai yo diyada Yaubada imutudi, na tauda Yaubada imohegita nigele pwanoli vehabana, na iya hesi vehabana, yo iya ita vehabada. 


text:
Yo hinage iya yana wahiyalaena mwalowoiyena iꞌabiye towologita, dova yada Bada Yeisu mwalowoiyena iꞌabiye towolouyoi. 


text:
Wuwuna ebe yaiya towaho taumeheꞌayo baidana hiꞌenogwau neta bada hiveꞌehebo, dova Buki Veꞌahihi yana walomahalava, iwalo, “Hitaubwau hiveꞌehebo, dova taudi ehebo”. 


text:
<pb/>Eeta ilowoinanegomiu na pwanoli amtaꞌwataꞌwataedi, wuwuna pwanoli nigele dova vali mumuga yababadi. Moiha, vali mumuga yababadi nigele tauda hiyaꞌabiꞌabiye yababadi, na pwanoli hesi tauda iꞌabiꞌabiye yababadi. 


text:
Eena amnuwatuwu avivini ebeha tauda Aluꞌaluwa Veꞌahihi yana vada, wuwuna Aluꞌaluwa Veꞌahihi Yaubada ainaena ilaoma na holadai imiyamiya, eeta ita nigele alidaena na Yaubada ainaena. 


text:
Nuwatuwune tawahola vehabana yagu leta ainai ampanivilaegau eeta yau yawalo auligomiu. Ebe towatowaho havena hitawatawahola neta inamwanamwa. 


text:
Nigele howahowana yo maudoimiu teina dova ammiyamiya. Na ebe meheꞌayo ana lautowoi alimiyai imahalava, ana dumwalu ebeha amtawahola ta vehau vehau mwanena. 


text:
Na ainaena towatowaho mwanemiyao yadi nuwatuwu ammulitaedi. Hinage dova omiu waiwaihiu mwanemiyao yadi nuwatuwu ammulimulitaedi. 


text:
Wuwuna ebe waihiu itawahola, nigele howahowana na ibom tauna iloinaei, na hesi mwanena towahone iloina. Hinage towaho, nigele howahowana na ibom tauna iloinaei na hesi mwanena waihiuna iloina. 


text:
Na mwanemiyao havena amꞌenoꞌeno wahi gabaedi. Ebe yami nuwatuwu ehebo ainaena ahubena vihaꞌaꞌava amhudiuyowegomiu ebeha Yaubada ainai amꞌawanoi aboꞌamꞌeno bwauyo, na havena ammiyamiya wahi alili, mata dova ta nuwatuwu dawaniwo alimiyai himahalava ta Tomodulele yana towoiyena iꞌabiye beꞌugomiu. 


text:
Yau nigele yayatawahola, ainaena ebe tupwamiu dova yau. Hesi Yaubada ada guyau imohegita ta tupwamiu amtawahola na tupwamai nigele. 


text:
<pb/>Eena omiu ꞌwahiꞌwahiꞌi yo hiwahiwapewone ami venuwamwau teina ebeha havena amtawatawahola, neta inamwanamwa ammiyamiya, dova yau nigele yayatawahola. 


text:
Ebe nuwanuwamiu na amtawahola, inamwanamwa, amtawahola, ta ebe havena nuwalele iꞌabiꞌabiye yababagomiu. 


text:
Na hesi ebe yaiya waihiu mwanena mwalona ivinawaheyenaꞌo yana amwaha bwau namwanamwadi himiyamiya, neta ebe waihiunane iya imiyamiya na havena itawatawahola, na inamwanamwa hinage ebe ilaugwaipileuyo mwanena ainai. Na hinage towatowaho mwanediyao havena hivinavinawaheyedi. 


text:
<pb/>Teina hinage tupwana nuwatuwu yau aliguwena, na nigele yada Bada yana loinaena, neta ebe yaiya owa towaho mwanem nigele iyayemidi Yaubada ainai, na yana nuwatuwu dova na baidam ammiyamiya, havena uvinavinawaheyei. 


text:
Hinage dova ebe ehebo waihiu owa mwanem nigele iyayemidi Yaubada ainai, na nuwanuwana na baidam ammiyamiya, havena uvinavinawaheyei. 


text:
Ebe yaiya towaho bo waihiu mwanena nigele Yaubada iyayemidiyei, na hesi baidana himiyamiya, howola abo tauyemidine mwanena Yaubada iꞌabiye namwanamwa, na ainaena natudiyao tupwa masemaselena ainai himiyamiya. 


text:
<pb/>Na ebe yaiya owa mwanem nigele Yaubada ainai iyayemidi na nuwanuwana na ivinawaheyego, uꞌabi gabaei na havena unuwanuwavi. Wuwuna Yaubada nuwanuwana ammiya daumwali, na nigele nuwanuwana yo ammiya manimanini. 


text:
Omiu towatowaho bo waiwaihiu mata vedova na mwanemiyao amꞌabiye nuwabuidi ta hiyemidi, taꞌiꞌita. Nigele tayahanapui? Yada miyamiya Yaubada iloinaedi 


text:
<pb/>Yada paihowa bada Yaubada iꞌaiyauyaꞌo ehebo ehebo alidai, ainaena abapaihowadine aidiyai tamiyamiya. Teina yagu loina tauyemidi tupwa maudoina aidiyai. 


text:
Ebe yaiya owa Yudeya tomowana na Yudeya yadi ilaꞌilala mwalona hihapigo taumwai na mulitai Yeisu Besinana ainai uyemidi, havena unuwanuwavitai Yudeya yadi ilaꞌilala vehabana. Na ebe nigele veꞌiveꞌilalane alimwai, havena hihapihapigo. 


text:
Ebe yaiya owa ehebo Yaubada yana taupaihowa ta haugana unuwabui, havena unuwanuwatuwu alili yam paihowa awaꞌawawane vehabana, na ebe yam hawahawaga itaumahalava mata uwuyo yam dalavai. 


text:
Moiha taꞌi, taupaihowa baleꞌuwai ebe Besinana ainai hiyemidi, Yaubada howahowana yadi yababa aidiyena ilivahidi, na hinage towatowaho mwalaꞌidi ebe Besinana ainai hiyemidi, hivetau paihowa iya vehabana. 


text:
Wuwuna Besinana iyemaihagitaꞌo ta ita yana bodao. Eeta havena amtalatalamwegomiu vali taubadao aidiyai. 


text:
Ainaena tahiguwao, yami abamiya hava ainai na Yaubada iyogaegomiu ta amyemidiyeine neta ainai ammiyamiya, Yaubada baidamiu. Hiya vavahala yo hiwahiwape adi loina 


text:
<pb/>Omiu nigele tawatawaholamiu amivenuwamwau. Nigele loina teya Bada iyamohegita na iꞌatemuyamuyaegau ta abatowolo dumwadumwaluna imohegau eeta teina yawalowalo auligomiune. 


text:
Na ebe yaiya owa bada utawaholaꞌo, mamwanem ammiyamiya. Na ebe yaiya owa nigele uyatawahola, havena waihiu ubehabeha. 


text:
Na hesi ebe yaiyadiwo bada hitawaholaꞌo neta nigele lauhapuli, na hesi tawatawaholadi yadi paihowa mwalaꞌina, ainaena nuwanuwagu na yaꞌabiye malamalaigomiu. 


text:
<pb/>Tahiguwao, yagu aubabada ainona neta teina hauga bada iꞌahubaliꞌo, ainaena tawatawaholamiu ilowoinanegomiu na ebe ammumuga dova hiya nigele hiyatawahola. 


text:
Na omiu taudou ampaihowaigomiu ta dova hiya nigele taunuwayababa, na omiu tauyaliyaya ampaihowaigomiu ta dova hiya nigele tauyaliyaya na omiu taugimwala dova abo nigele yami tobwatobwa. 


text:
Havena baleꞌu teina yana ginauliwo vehabadi amnuwanuwatuwu alili, wuwuna hauga bada iꞌahubaliꞌo na baleꞌu teina isawali. 


text:
<pb/>Ainaena nuwanuwagu na havena ginauli baleꞌu vehabadi amnuwanuwatuwu alili, na hesi ammumuga dova nigele hiyatawahola. Wuwuna hibom nigele hiyatawahola Yaubada yana paihowa aꞌava vehabana hinuwanuwatuwu mwalaꞌina, ebeha nuwanuwadi na yada Bada hiꞌabiye yaliyaya. 


text:
Na hiya tawatawaholadi baleꞌu yana ginauliwo nuwanuwadi na ebeha aidiyena mwanediyao hiꞌabiye yaliyayadi. 


text:
Eeta nigele howahowadi na amwaha bwau aidiyena hilaulau. Na hinage vavahala yo waiwaihiu hiya nigele hiyatawahola, howahowadi na hinuwanuwatuwu mwalaꞌina, na ainaena taudi na aluꞌaluwadi hiꞌmoheuyoidi Yaubada ainai, na hesi tawatawaholadi hinuwanuwatuwu ginauli baleꞌu vehabadi na ebeha aidiyena mwanediyao hiꞌabiye yaliyayadi. 


text:
Yagu walo teina ainaena nigele tawahola yayaꞌauhi, na hesi habi haguigomiu, Yaubada yana paihowa aidiyai ampaihowa namwanamwa, na havena vali ginauli vehabadi amnuwanuwatuwu. 


text:
<pb/>Ebe owa towaho teya yaiya vahala baidam amꞌawa heliheliyamꞌo bada taꞌi Besinana vehabana ammiyawahi na ammiyamiya. Na ebe am vahalane bada ivewaihiu mwalaꞌiꞌo, ta vehabana unuwanuwatuwu neta amꞌamna upaihowai ta yam nuwalele ebeha utawaholai, neta nigele teya yababana. 


text:
Na ebe towaho yana nuwatuwu iwahiyala na havena itawatawahola na ebe howahowana na iꞌalamaꞌiꞌita na havena itawatawahola na hinage ebe nigele yaiya aidiyena iyanuwanuwayababa laugagayo teina vehabana, neta inamwanamwa alili. 


text:
<pb/>Na ebe yaiya waihiu tawatawaholana na mwanena baidana himiyamiya na ebe towaho imwalowoi, waihiune howahowana na itawaholauyo. Na neta ana lowoinana na Yaubada ana tauyemidi towahone ehebo baidana hitawahola. 


text:
Na hesi yanuwatuwui ebeha waihiune ibom imiyamiya, na havena itawatawaholauyo, neta inamwanamwa alili, nuwana Yaubada aluꞌaluwana yana nuwatuwu teina dova.<pb/>


text:
Ehebo panivila hinage yagu leta ainai bada yawalo mahalavaenaꞌo, neta aiꞌai tomowa himohemohedi yadi abapwagogo gaima yo aiwa aidiyai. Ginaulidine yadi abaꞌoyama amhanahanapuidi, na hesi havena amnuwanuwahaehae yami hanapu vehabana, na ilowoinanegomiu na ami geluwo maudoidi atemiyena amvelauwedi, wuwuna velau ginauli mwalaꞌina, na hanapu nigele ginauli mwalaꞌina. 


text:
<pb/>Eena vedova aiꞌai tomowa himohemohedi yadi abapwagogo oyaꞌoyamao aidiyai? Mata taꞌai bo nigele. Abapwagogo oyaꞌoyamao teina nigele abapwagogo moiha, wuwuna Yaubada ibom imiyamiya, na vali abapwagogo neta ginauli awaꞌawawa bada. 


text:
Na tomowa bagibagilidi yadi nuwatuwu ebeha abapwagogo yo yaubadao bagibagilidi baleꞌuwai na galewai himiyamiya. 


text:
Na ita alidai neta Yaubada ehebo aꞌava iya Tamada eeta ginauli maudoidi ainaena hilalaomane, ta hiya vehabana himiyamiya. Na hinage ita alidai neta Bada ehebo aꞌava iya Yeisu Besinana, na Besinanane ainaena Yaubada ginauli bagibagilidi iya ainaena hilalaomane ta iya ainaena tamiyamiya. 


text:
<pb/>Ita yada yemidi wahiwahiyalana, na tupwadi yadi yemidi tapitapiyana, wuwuna hinuwatuwu bwaubwau ebeha vali abayemidi hinage abayemidi moiha, eeta ebe tomowaone abayemidi oyaꞌoyamaone adi hiꞌaidi mata himeheuhi aidiyai. 


text:
Na hesi aiꞌai vehabana Yaubada mata nigele iyaveꞌewaigita wuwuna nigele teya aiꞌai aluꞌaluwada iyaꞌabiꞌabiye namwanamwa bo iyaꞌabiꞌabiye yababa. 


text:
<pb/>Ainaena aiꞌai maudoina howahowana na ta aidi na hesi amnuwatuwu avivini na havena amiu aidiyena tauyemidi tapitapiyadi amꞌabiꞌabiye beꞌudi. 


text:
<pb/>Wuwuna ebe yaiya owa mayam nuwamasele uhanapui ebeha vali abapwagogowo ginauli awaꞌawawa, na nigele teya yadi abawahiyala, ainaena ebe adi uꞌaidi, na am gelu ehebo mayana yemidi tapitapiyana iꞌitago, iya hinage iꞌai, na hesi mayana meheuhi. 


text:
Moiha, owa mayam hanapu, na hesi yam hanapu ainaena howola abo tahim tapitapiyanane uꞌabiye yababa. Na unuwatuwu avivini ebeha Besinana imwalowoi am gelune tapitapiyanane habi haguina. 


text:
Na yau hesi nigele nuwanuwagu na ehebo tahida yaꞌabiye beꞌu, ainaena aiꞌaidine yataꞌwataꞌwataedi moiha, na havena yalaulau towoidi, mata aidiyena tahidao yaveyababadi yo yaꞌabiye beꞌudi.<pb/>


text:
Havena tomowa hitowotowoi na hiloinaegau, yo hiꞌuluꞌulumiyanegau, na hesi amnuwatuwu avivinidi ebeha yau yada Bada Yeisu yana taupaihowa ehebo, na Badane bada yaꞌitayaꞌo, na wasana bada alimiyai yawalowenaꞌo, ta amyemidiyenaꞌo. 


text:
Ainaena amhanapuigau yau Yeisu ana tauyewasa moiha. Na tupwana tomowa hiꞌulumiyanegau ebeha yau nigele Yeisu ana tauyewasa. Na nigele! Amnuwatuwu avivini yau yagu guguyaena yada Bada ainai yami yemidi ammwamwauwine. 


text:
Ebeha yau Besinana ana tauyewasa moiha dova hiya. Wuwuna hiya adiwo yo adi bwahi ammohemohedi, eeta ilowoinanei na yau hinage dova ammohegau. 


text:
Na hinage hiya tauyewasao na yada Bada Yeisu tahinao yo hinage Pita, yadi taꞌiꞌili aidiyai mamwanediyao hilaowa ta amꞌiꞌita avivinidine. Ainaena ebe yau dova yatawahola ta maꞌasolegu ataꞌiꞌili, ilowoinanei na baidagu amꞌita avivinigai. 


text:
Na yau yo Banabasi nigele alimaiyai dova amyapaipaihowai, wuwuna ai abom aꞌita aviviniuyoigai yama paihowa ana maiha aidiyena. 


text:
<pb/>Ehebo panivila yapanivilaegomiu na amnuwanuwatuwu vehabana. Panivila teina: tauꞌalehaone havaidova ainaena adi ita avivini hilobalobaidine? Gabemani aidiyena, bo hibom bada aidiyena? Hinage ehebo yagu panivila: Ebe towaho yana tanovi iꞌumai, na laulau eli ana hauga, vedova mata ainonane iꞌai bo nigele? Hinage ehebo yagu panivila: Vedova ebe towaho ehebo yana maheyao iꞌitaꞌita avivini mohiledi na nigele teya iyawunui yana guyau vehabana, hava yana ita avivinine ana namwanamwa? 


text:
iwalo, “Ebe bulumakau witi holanai ipaipaihowa, ilowoinanei na witiwone aidiyena iꞌai”. Yaubada nigele iyanuwanuwatuwu bulumakau hibom vehabadi. 


text:
Na hesi iwalowalo yana taupaihowao ita vehabada, ainaena loina teina imwauwi ta ayemidiyei ebeha yama paihowa aidiyena amai alobai, dova hibom taulau venuvenu yo hinage taulau eli hiyemiyemidi aiꞌai yadi alowena hiꞌai. 


text:
Ai hinage dova aluꞌaluwamai adiwo bada aꞌumaidiꞌo alimiyai, ta ilowoinanegomiu na taumai ana ammohegai. 


text:
Tauyewasao tupwadi amveꞌaidiꞌo, ainaena ilowoinanegomiu na ai hinage amveꞌaigai? Na haugana baidamiu ta miyamiya nigele yami hagu ayavaivai na hesi aꞌalamaꞌiꞌita mata dova ta Besinana wasana ataugudugudui. 


text:
Na hinage vada tapwalolo mwalaꞌina ana taupaihowao amnuwatuwu avivinidi. Hiya tomowa yadi velauwone aidiyena adi hilobalobaidi, na hinage taupwaoliwone adi hilobalobaidi lagulaguwone abapwaoli ainai hiwunuwunuidi na aidiyena hivaivaidi. 


text:
Bada yana loina teina dova na ebeha Yeisu Besinana wasana ana tauyewasao adi hilobaidi yadi paihowa aidiyena. 


text:
<pb/>Na hesi nigele yayawalo alimiyai na amveꞌaigau, na hinage havena yami leta yalelele na ebeha amveꞌaigau, nigele yawalowalo aiꞌai vehabana. Ebe vahaliyena yamwalowoi, teina inamwanamwa, wuwuna nigele nuwagu na amiu yavaidi. 


text:
Yagu paihowa teina wasa namwanamwana ana walomahalava vehabana, na nigele ebeha paihowa teina ainaena agu walo vetuvehae yalobai, wuwuna yagu paihowa bada, na ilowoinanegau na yapaihowa. Na ebe yataꞌwataꞌwataedi mata vitai mwalaꞌina aliguwai imahalava. 


text:
Yaubada agu loina teina imwauwi yagu paihowa vehabana na nigele yau yabom vehabagu yo yagu nuwatuwunena, ainaena havena maiha yavaivai paihowanane vehabana. 


text:
Hesi bada yayaliyaya wuwuna wasa namwanamwana alimiyai yaꞌaiyauya awawa, na hesi havena yanuwanuwatuwu maiha vehabana. 


text:
<pb/>Na hinage havena tomowa agu loina himwaumwauwi, na hesi tomowa maudoidi vehabadi yapaipaihowa na yahaguidi. 


text:
Eeta yamumuga Yudeya yadi mumuga dova na ainaena ebeha Yudeya yahaguidi. Na hiya Mosese yana loina himulimulitaedi, ebe baidaguwao amiyamiya yamumuga dova hiya na ainaena yahaguidi. Na hesi ateguwena nigele howahowana loinadine aidiyai yamulimulita. 


text:
Na hinage hiya Mosese yana loina nigele hiyahanapui, ebe baidaguwao amiyamiya, yamumuga dova na yahaguidi, na hesi havena agu loina Besinana ainaena yahoꞌehoꞌe. 


text:
Na hinage ebe hiya yadi yemidi tapitapiyana na baidaguwao amiyamiya, yamumuga dova hiya na yahaguidi. Ainaena tomowa maudoidi baidaguwao vehabadi yatowoi wahiyala na yamanahamwedi ta ainaena tupwana aidiyena hagu hilobai Besinana ainaena. 


text:
Yagu paihowa teina wasa namwanamwana vehabana, ta ebe omiu baidaguwao hagu talobai wasanane ainaena. 


text:
<pb/>Na amnuwatuwu avivini ebe abasagena ainai maudoidi hivesagesagena, ehebo aidiyena mata imugai, eeta ilowoinanegita na tatowoi wahiyala na tamugai. 


text:
Na yaiyadiwo hiya baleꞌuwai hitowoi wahiyala, na hinage hiꞌalamaꞌiꞌita yadi towoi ainaena, ebeha maiha oviꞌovina hilobai, na hesi ita tatowoi wahiyala na maiha miyamiya vateyaina galewaena talobai. 


text:
Teina vehabana yasagena alili, wahiyalaena, yo yamwahali alili wahiyalaena, na havena yamwahali awaꞌawawa. 


text:
Ainaena taugu yaloina wahiyalaei na havena yamumuga awaꞌawawa, mata dova yagu guguya vali tomowa aidiyai na tuluhanai yau yabeꞌu.<pb/>


text:
Tahiguwao tubudao amnuwatuwu avivinidi ebeha mwalona hauganane ainai balabala awawai hilaulau, yaloyalovi ainaena Yaubada imugamugaiyedi, na hinage niꞌu holanaena yadi amwaha ipaihowai na ainaena higeyoꞌawa vali tupwai. 


text:
Na adi bwahi hivaivaidi gaima ehebo ainaena, na gaimanane galewaena baidadi hilaulau, yehana Besinana. 


text:
Na hesi Yaubada nigele iyayaliyaya tubudaone vehabadi, ainaena nuꞌulai himwalowoi, na wagawagadi nemai hilaugabaidine. 


text:
Na hinage havena tapwalolo vagana adi abayemidi aidiyai, dova hiya nuꞌula awawai hipapaihowaine. Buki Veꞌahihi ainai hiya vehabadi iwalo mahalava, iwalo, “Tomowaone himiya na hiꞌaiꞌai na hinumanuma, na mulitai hitowolo na hipaihowa awaꞌawawa”. 


text:
Na hinage hipwanopwanoli, ainaena ahubena ehebo ainai hitau 23,000 aidiyena Yaubada iꞌoiye mwalowoidine. Teina abaꞌita alidai yo ebeha havena tapwanopwanoli. 


text:
Na hinage Yaubada ana tauꞌwataꞌwata himwauwi na weso ainaena iꞌoiye mwalowoidine. Teina iveꞌitagita ebeha havena hinage ita tapaipaihowai dova. 


text:
Na hinage Yaubada hiꞌulumiyanei, na ehebo tausagenawasa ivetamalenama na iꞌabiye yababadi yadi ulumiyaine vehabadi. Abaꞌita teina alidai na ebeha havena taꞌuluꞌulumiyai. 


text:
<pb/>Abaꞌitane teina maudoina Buki Veꞌahihi ainai hileledi na ebeha teina taꞌi ita yaso mulimulitada maihane vitaidine alidai tanuwatuwu avivini, na havena lauhapuline tapaipaihowaidi. 


text:
Eeta ebe yaiya owa unuwanuwatuwui ebeha mayam wahiyala utowotowolo, uꞌita avivinigo na havena utapitapiya, 


text:
wuwuna abatowoine aidiyena Tomodulele itowotowoigomiu, maudoida itowotowoigita dova, na hesi Yaubada yana loina imwauwi na havena Tomodulele itowotowoi alaꞌalabiliyegita, na ebe taꞌalamaꞌiꞌita howola abo amwaha namwanamwana iveꞌitagita na ainaena abatowoine tawahiyala gabaedi. 


text:
Wuwuna ebe numa masemaselena vehabana taꞌawa yauwedo Yaubada ainai na tanuma, neta Besinana ꞌwahinana iꞌabiye namwanamwagita na Besinana baidada tavetoyatoyawa. Dova beledi, ebe taꞌabi tomwahi na taꞌai, beledinane ainai Besinana baidada talau eheboꞌo, wuwuna iya tauna taꞌaꞌaine. 


text:
<pb/>Dova Isileli maudoidi yadi pwaoliwo hiwunuidi Yaubada vehabana na hiꞌaidi, eena Yaubada baidadi hiveboda ehebo. 


text:
Moiha taꞌi, aiꞌaine hiya taumiya ganamuli himomohedine vali abayemidi aidiyena, na hinage yadi abayemidiwone, aiwa yo gaima, yo ginauli awaꞌawawa aidiyai, na hesi nigele yadi wahiyala. 


text:
Na hinage paihowadine hiya taumiya ganamuli ginaulidine vehabadi hipaipaihowa, nigele Yaubada vehabana hiyanuwanuwatuwu, na hesi Tomodulele maꞌana geluwo vehabadi. Ainaena nigele nuwagu na vali abayemidiwo vehabadi ampaipaihowa, ta mata Tomodulele ana geluwo baidamiyao amveboda ehebo. 


text:
Nigele ana ita namwanamwana ebe yada Bada ana vedi ainaena amnumanuma na yana abaꞌai ainaena amꞌaiꞌai, na Tomodulele yana paihowa ampaipaihowaidi, 


text:
wuwuna yada Bada atena amꞌabiye doyedou. Yada Bada tauwahiyala ibom, ainaena havena taꞌabiꞌabiye modiꞌini, mata dova ta iꞌoyesawaligita. Aiꞌai vali abayemidiwo vehabadi 


text:
<pb/>Ginauli maudoidi howahowada na tapaihowaidi, na tupwana paihowa nigele howahowana hihaguigita. 


text:
<pb/>Ainaena ebe lagulagu bunumadi vali tomowa aidiyena amgimwala, havena ampanipanivila bunumanane vehabana, na hesi amꞌai bada, na havena amnuwanuwatuwu yababana hava mwalona aiꞌainane ainai hipapaihowaine. 


text:
<pb/>Na hesi ebe taumiya dalava ehebo iyogaego na ulaulau yana vadai na am imwauwi vehabam, bada taꞌi uꞌai, na havena upanipanivila hava mwalona ipaihowai aiꞌainane ainai, na ainaena havena unuwanuwatuwu vitai vehabana. 


text:
Na hesi ebe yaiya iwalo mahalava aiꞌainane vehabana na alimiyai iwalo, “Hiya yadi paihowa Tomodulele vehabana aiꞌai neta hipaihowai ainaena”. Havena aiꞌainane uꞌaiꞌai, mata tauwalo mahalavane inuwayababa, yo imeheuhi, ainaena owa hinage unuwayababa. 


text:
Nigele owa yam meheuhi ainaena, wuwuna owa nigele Tomodulele uyamehemeheuhei, na hesi tauwalo mahalavane yana meheuhiyena. Na nuwana tomowa teya iwalo, “Paulo, hava vehabana na mata tautapitapiya vehabadi loina yaveꞌalo? 


text:
Hava vehabana na tautapitapiya hiꞌulumiyanegau? Bada agu vehabana yaꞌawa yauwedoꞌo Yaubada ainai ta nigele yababa teya aliguwai iyamiyamiya.” 


text:
<pb/>Hiya yadi walo ana maiha teina, ebeha ilowoinanegita na yada paihowa maudoina, yo yada ai, yo yada numa, yo hava hinage, aidiyena Yaubada yehana taꞌabiye mwalaꞌi. 


text:
Eeta havena vali tomowa amꞌabiꞌabiye nuwayababadi, nuwana Yudeya, yo taumiya ganamuli, yo Yaubada yana boda. 


text:
Dova yau yatowotowoi na ebeha havena yagu nuwanuwatuwuwena yapaipaihowa, na hesi hava tomowa yadi nuwatuwu dova yapaihowai, na hiyaliyaya, na ainaena adi hagu hilobai Yaubada ainaena.<pb/>


text:
Ilowoinanegomiu na yagu mumuga teina amveꞌaoꞌaonaei, dova yau Besinana mumugana yaveꞌaoꞌaonaeine. Waiwaihiu yadi pasa tapwalolo ainai 


text:
<pb/>Yauwedo tahiguwao, wuwuna veꞌitaone yamomohegomiune bada amnuwatuwu avivinidi na amꞌabi avivinidi. 


text:
<pb/>Na nuwanuwagu amhanapui ebeha Besinana towatowaho yada Bada, na hesi waiwaihiu yadi bada neta mwanediyao, na Besinana yana Bada Yaubada. 


text:
Ebe towaho maꞌana pwaopwaomi iꞌawaꞌawanoi yo iwalo mahalava neta abahinimaya yana Bada Besinana ainai. 


text:
Na ebe waihiu vahu aꞌavana iꞌawaꞌawanoi yo iwalo mahalava, neta hinage abahinimaya yana bada, iya mwanena, ainai. Moiha taꞌi, ana ita yababana ebe vahuna maudoina ꞌwahiꞌwahina. 


text:
Wuwuna ebe waihiu nigele vahuna iyaꞌoiꞌoihamui, vahuna itom na ihinimaya vahuna ꞌwahiꞌwahina vehabana, ainaena iꞌoihamui na ana ita inamwanamwa tapwalolo ainai. 


text:
Tapwalolo holanai towaho nigele howahowana na vahuna iꞌoi hamui, wuwuna towaho ana ita Yaubada dova, na hinage ana walo vetuvehae Yaubada ana walo vetuvehae dova, na waihiu ana walo vetuvehae towaho ana walo vetuvehae dova. 


text:
Wuwuna nigele towaho mugamugaina waihiu ainaena iyamahalavama, na hesi waihiu towaho ainaena imamahalavamane. 


text:
Na hinage Yaubada towaho nigele waihiu vehabana ipapaihowaine, na hesi waihiu towaho vehabana ipapaihowaine. 


text:
Ainaena waiwaihiu ilowoinanedi na vahudi hiꞌoihamuidi tapwalolo ana hauga ainai, na waiwaihiuwone yadi awaꞌabi mwanediyao aidiyai tausagenawasao hiꞌitadi. 


text:
<pb/>Na hesi ebe yada Bada yana amwaha tamulitaei nigele howahowana na waihiu ibom iloinaei bo towaho ibom iloiloina. 


text:
Wuwuna waihiu towaho ainaena imahalava na towaho waihiu ainaena itubui, na maudoida Yaubada ainaena ta mahalava. 


text:
Eena amnuwatuwu avivini, ebe waihiu vahu aꞌavana na iꞌawaꞌawanoi Yaubada ainai, vedova ana ita, namwanamwana bo nuwana iyababa. 


text:
Maudoida baleꞌuwai tamiyamiya, ebe towaho taꞌita vahuna daodaona, na ana ita dova waihiu, neta abahinimaya. 


text:
Ada loina teina dova, na nigele hinage teya loina Yaubada yana boda maudoida alidai, ainaena havena ehebo yaiya loina teina vehabana iwalowalo gwaipile. Bada yana ai 


text:
Wuwuna tupwana tomowa hiwalo aliguwai ebeha yami miya dalava aidiyai amwahewaheuyoigomiu ta vehau vehau yana boda, eeta neta nuwana moihana. 


text:
Na yami waheine ainai ana namwanamwa neta ebeha yaiyadiwo hiya Yaubada iꞌawa dumwaluwedi moiha tahanapuidi. 


text:
Na hinage yami miya dalava aidiyai ebe yada Bada yana ai veꞌaveꞌahihina amꞌai, neta ana ita nigele iyanamwanamwa. 


text:
Wuwuna omiu tupwana amiu amꞌaiꞌai, na ami geluwo tupwadi maꞌadi vahali, na hinage omiu amꞌaiꞌai yo hinage amnumanuma mwalaꞌina ainaena ambuwabuwa. 


text:
Eeta ilowoinanegomiu na ambom yami vada aidiyai amꞌai yo amnuma, na havena Yaubada yana tapwalolo amꞌabiꞌabiye yababa, na hiya wewelohedi amꞌabiꞌabiye hinimayadi. Teina vehabana nigele yayawalo vetuvehaeyegomiu. 


text:
<pb/>Yada Bada Yeisu yana ai ana nuwamasele bada hiveꞌitagauꞌo na yau yaveꞌitagomiuꞌo, neta boniyainane Yudasa Yeisu iꞌalomagigiliyei, mulitai Yeisunane beledi ivai, 


text:
na iꞌawa yauwedo Yaubada ainai na itomwahi, na iwalo, ‘Teina taugu omiu ami hagu vehabana. Ta teina dova ampaihowai agu abanuwatuwu avivini vehabana.’ 


text:
Eeta hiꞌai iꞌovi, na hinage Yeisu vedi ivai, na iwalo, ‘Vedi teina waloyemidi vauvauna vehabana, na waloyemidine vauvaunane ꞌwahinagu yaꞌabiye mahalava. Ebe aiteya hauga ainai amnuma amnuwatuwu avivinigau.’ 


text:
Na beledine ana ai yo vedine ana numa aidiyena yada Bada yana mwalowoi vehabana taveꞌitaei hauga maudoina, yo ana higa ilau gwaipilema. 


text:
<pb/>Na hesi ebe yaiya aiꞌainane iꞌai awaꞌawawai yo yada Bada ana vedine ainaena inuma yabayababa, towahonane neta yana pwanoli, wuwuna yada Bada tauna yo ꞌwahinana aidiyena ipaihowa yabayababa. 


text:
Na ebe nuwanuwada na yada Bada yana ai taꞌai, mugai mumugada vehabana tanuwanuwatuwu, yo hinage taꞌabiye dumwalugita, na mulitai aiꞌainane taꞌai, na hinage vedinane ainaena tanuma. 


text:
Wuwuna ebe yaiya iꞌai awaꞌawawa yo inuma awaꞌawawa, na nigele iyanuwanuwatuwu Besinana tauna vehabana, howola mata ana loina ilobai. 


text:
Teina wuwuna ami lovalao yo yami tapiyaone tupwana bagibagilidi himahamahalava alimiyai, na hinage tupwana ami bodao bada hiꞌwadaleleꞌo. 


text:
Na ebe hauga teina ainai Bada ilauvetalaegita, neta iꞌabiye dumwalugita, ta ebe hauga mehedai mata nigele taumiya baleꞌu baidadi iyalauvetala eheboigita. 


text:
Na ebe yaiya ivahali, yana vadai nemai iꞌai mugai, na ainaena havena iꞌai alaꞌalabili tapwalolo ainai, mata dova Yaubada imanini yami tapwalolo ana ita yababana vehabana. Neta ibom loina teina vehabana. Na hesi tupwana ami loina hinage himiyamiya, ainaena ebe hauganane yalaowa alimiyai, loinanane yaꞌabiye dumwaludi alimiyai.<pb/>


text:
Wuwuna mwalona guguyou yana tupwa ainai ammiyamiya na vali abatapwalolo aidiyai amtalatalamwegomiu, hiya nigele howahowana ta hiꞌaubabada, na hesi hiꞌoyaꞌoyamaegomiu. 


text:
Eeta teina hauga ebe yaiyadiwo omiu Yaubada Aluꞌaluwana alimiyai imiyamiya, neta nigele Yeisu amyawalo dobidobiyei, na hesi amꞌawa Badaei, wuwuna nigele teya yaiya howahowana na Yeisu iꞌawa Badaei ebe nigele Aluꞌaluwa Veꞌahihi ainai iyamiyamiya. 


text:
Paihowa vagadi yo vagadi ta paipaihowaidi na wuwudi ehebo aꞌava neta Yaubada, iya ginauli maudoidi iꞌabiye mahalavadi. 


text:
Aluꞌaluwa Veꞌahihi yana aiyauya ana ita vagadi yo vagadi, wuwuna tomowa ehebo ana aiyauya nuwamasele, na ehebo hanapu ginauli dawadawanina vehabana. 


text:
Na ehebo vedevedede ana paihowa, na ehebo tauwalo mahalava, na ehebo vali aluꞌaluwa adi abaꞌatai nuwana namwanamwana bo yababana, na ehebo hinage vali alina howahowana na aidiyena iꞌaubabada, na ehebo hinage alina ana taubui. 


text:
Aiyauya teina Aluꞌaluwa Veꞌahihi iya ivesinuwa, na iꞌaiyauya ehebo ehebo alidai, na imohegita na dova tapaihowaidi. Tau ehebo na yaunao bagibagilidi 


text:
<pb/>Ita dova tauꞌehebo eeta tahanapuiyaꞌo ebeha tauꞌehebo, na yaunao bagibagilina. Taune neta Besinana na yaune neta ita. 


text:
Wuwuna maudoida bada tabapitaisoꞌo, Aluꞌaluwa ehebo ainaena, na bada taveboda eheboꞌo. Ai Yudeya yo omiu vali tupwa aidiyena, yo taumiya vitai yo taumiya namwanamwa, na bada maudoida taveboda eheboꞌo ta Aluꞌaluwa Veꞌahihi alidai imiyamiya ainaena. 


text:
Ainaena ebe ae iwalo, “Yau nigele tau yana boda ainai yamiyamiya, wuwuna yau nigele nima”, Yana walone teina nigele walo moiha. 


text:
Hinage ebe dova talina iwalo, “Yau nigele tau yana boda, wuwuna yau talina, na nigele mehe”. Talina yana walone nigele walo moiha. 


text:
Ebe tau maudoina mehe aꞌava, nigele howahowana na walo teya ibenalei, na ebe hinage tau maudoina talina aꞌava nigele howahowana yo ginauli teya iꞌita. 


text:
<pb/>Eeta nigele howahowana na hinage mehe iwalo nima ainai, “Nigele nuwanuwagu owa”. Na hinage nigele howahowana na vahu iwalo ae ainai, na iwalo, “Nigele nuwanuwagu owa”. 


text:
Na tupwadi hinage tauda yaunao adi ita dova hitapiya, na hesi yadi paihowa mwalaꞌina tauda ana hagu vehabana. 


text:
Hinage yaudao tupwadi havena tawalowalo vetuvehaedi nuwana vehabadi tahinihinimaya na hesi taꞌita avivinidi yo ta dawanidi. 


text:
Na nigele tauda maudoina adi ita avivini dova. Wuwuna Yaubada tauda ipaihowai na ebeha yauda maudoina hiya nigele adi walo vetuvehae na taꞌita avivini iliꞌilimanidi. 


text:
Eeta havena wahei imahamahalava tau yaunao aidiyena. Na hesi maudoina hivetoyatoyawa na maudoidi hivehaguhagu yada paihowa aidiyena. 


text:
Wuwuna ebe yauda ehebo imuya mata tauda maudoina himuyamuya hinage. Ebe yau ehebo mayana yaliyaya mata tau hinage maudoina hiyaliyaya. 


text:
Wuwuna yada paihowa Yaubada yana boda holanai vagana yo vagana, Yaubada iꞌaiyauya alidai, mugai hiya Besinana ana tauyewasao, yo mulitai tauwalo mahalavao, mulitai tauveꞌitao, yo vedevedede adi taupaihowao, yo taulovala adi taupaihowao, yo tauhaguwo, yo taumugaiwo, yo hiya vali alina adi tauꞌaubabadao. 


text:
Maudoida tauyewasa, bo? Maudoida tauwalo mahalava, bo? Maudoida tauveꞌita, bo? Maudoida vedevedede tauꞌabiye maseledi, bo? 


text:
Maudoida tauꞌabiye namwanamwa, bo? Maudoida alina vauvaudi adi tauꞌaubabadao, bo? Maudoida walo ana tauꞌabiye masele, bo? Nigele aliꞌalili. 


text:
Paihowa teina Yaubada iꞌaiyauyaei maudoidi alidai, ainaena ilowoinanegomiu na amnuwanuwatuwu aiyauya namwanamwadi vehabadi, na hinage amwaha namwanamwana yaveꞌitagomiuꞌo, neta velau.<pb/>


text:
Ebe yagu walowone namwanamwadi, dova tauguguyaone yo dova galewa tausagenawasao yadi walo, na ebe velau nigele ateguwai iyamiyamiya, yagu guguyane ginauli awaꞌawawa, dova sinaha hitutututu awawai, yo yoguli hiyuviyuvi awawai. 


text:
Na hinage ebe yau Yaubada yana tauwalo mahalava, na mayagu hanapu mwalaꞌina baleꞌu yo galewa vehabana, yo ebe yayemidi moiha Yaubada ainai na ainaena yawalo oya aidiyai, howahowana hilau vali tupwai, na ebe nigele velau ateguwai, yau bada towaho awaꞌawawa. 


text:
Na ebe yagu tobwatobwa maudoina yaꞌaiyauyaei tauwewelohe aidiyai, na hinage taugu yatalamwei na higabu yadi pwaoli vehabana, na ebe nigele velau ateguwai iyamiyamiya, yagu paihowaone ainodi nigele howahowana yalobaidi. 


text:
<pb/>Moiha, velau mumuga maudoidi imwalaꞌi gabaedi, velau iꞌalamaꞌiꞌita yo inuwahegoya tomowa aidiyai, na nigele iyaꞌaloꞌalomagigili, na nigele iyanuwanuwatuwuyoi ta iyanuwahaehae. 


text:
Na nigele iyatalitalinatui. Velau nigele iyaꞌaiꞌaiduma na nigele iyaꞌabiꞌabituluha yaiyai na nigele iyavaivai maiha. 


text:
Velau mumuga yababana vehabana nigele iyayaliyaliyaya, na hesi mumuga dumwaluna vehabana iyaliyaliyaya. 


text:
<pb/>Ainaena velau havena iꞌoviꞌovi, na hesi hiya Yaubada ana tauwalo mahalavao howola yadi walowone hiveꞌovi. Dova hiya vali alina yo vali alina aidiyena hiwalowalo, howola abo alinadine iꞌovi. Na tauhanapuwo howola abo yadi hanapu isawali. 


text:
Na hauga ilalaoma aidiyai hanapu vauvauna maudoina imahalava na hanapu miyamiyana tanuwapwanopwanowei. 


text:
Dova yau mwalona hedaheda bada, na hesi teina hauga bada yavetowaho mwalaꞌiꞌo ta heda yana walo yo yana paihowa yo yana nuwanuwatuwu bada aliguwena hiꞌoviꞌo. 


text:
Teina haugane yada nuwamasele hihogahoga na howola abo taꞌita iliꞌilimani. Na yau hanapu tupwana yahahanapuine, na hesi howola abo maudoina yahanapu iliꞌilimani dova hauga teina Yaubada ihanahanapu ilimanigau. 


text:
<pb/>Ginauli mwalaꞌidi tonuga himiya vateyai, neta yemidi, yo nuwatuwuhae, yo velau, na maudoidi aidiyena velau imwalaꞌi gabaedi.<pb/>


text:
Ainaena tatowoi wahiwahiyala na tavelavelauyowegita moiha, na hinage tatowoi wahiwahiyala na Yaubada Aluꞌaluwana yana aiyauya alidai talobaidi, na aiyauya ehebo namwanamwa alilina, neta walomahalava Yaubada yana nuwatuwu tawalo mahalava mugaiyei. 


text:
Na ehebo hinage aiyauya tomowa aidiyai, neta vali alinao adi aubabada vehabana. Ebe vali alina aidiyena taꞌauꞌaubabada, neta Yaubada iya ainai taꞌauꞌaubabada, na nigele tomowa aidiyai, ainaena walowone adi nuwamasele tomowa aidiyai ipalipali, ta teina Aluꞌaluwa Veꞌahihi yana wahiyalaena nuwamasele dawadawanina tawalowalowedi, ainaena tomowa nigele hiyanuwamasele. 


text:
Na ebe tawalo mahalava tomowa aidiyai, na yada walo ainaena hinuwamasele, neta adi hagu, atepatu yo yaliyaya vehabadi. 


text:
Na ebe yaiya vali alina ainaena iꞌauꞌaubabada, neta iya bada ihaguhaguyoi, na hesi ebe tauwalo mahalava hiwalo tauyemidiwo bodadi alinadiyena neta maudoidi adi hagu. 


text:
Yau nuwanuwagu na maudoimiu vali alina aidiyena amꞌauꞌaubabada. Na hinage nuwanuwagu mwalaꞌina na amwalo mahalava, wuwuna tauwalo mahalava yadi paihowa ginauli mwalaꞌina, na walo vali alina aidiyena nigele ginauli mwalaꞌina, na hesi ehebo taubui imiyamiya na walodine iya ibuibuidi, neta ginauli namwanamwana boda adi hagu vehabana. 


text:
<pb/>Tahiguwao amnuwatuwu avivini ebe yalalaowa alimiyai, na vali alina ainaena yaꞌauꞌaubabada alimiyai, nuwana mata nigele hagu ainaena amyalobai. Na hesi ebe yalaowa alimiyai lautowoi vauvauna yo nuwamasele yo walomahalava yo veꞌita yamohegomiu, teina abahagu alimiyai. 


text:
Nigele iyadumwalu ebe tomowa huwehuwena hiyuvi awawai na wali teya hiwaliyei neta mata nigele habuluna tomowaone hiyabenali lobai. 


text:
Na hinage ebe yaiya yoguli iyuvi awawai, alinana ana nuwamasele nigele tayahanapui, aleha vehabana, bo hava ana yoga vehabana. 


text:
Dova hinage ita, ebe nigele tayawalo dumwalu nigele howahowana tomowa yada walone hiyanuwamasele vehabana, wuwuna yada walone dova walo awaꞌawawa yo taꞌe awaꞌawawa. 


text:
Na moiha, baleꞌuwai alinaone hibagibagili alilidi himiyamiya, na tupwa ehebo ehebo aidiyai taumiya dalavaone hiya alinadi hihanahanapuidi. 


text:
Ainaena ebe vali tupwaone alinadi nigele yayahanapuidi, yau dova taumana wuwuna yateibaba, eeta nigele howahowagu na alinadi yahanapui. Na hinage hiya nigele howahowadi na yagu walo hihanapui. 


text:
Yauwedowo augeluwo, nuwanuwamiu na Yaubada Aluꞌaluwana yana aiyauya alimiyai amvaidi, ainaena ilowoinanegomiu na amtowoi ta ami aiyauyane aidiyena yana boda amꞌabiye wahiyaladi. 


text:
<pb/>Na ebe teya alimiyena vali alina aidiyena iꞌauꞌaubabada, ilowoinanei na iꞌawaꞌawanoi Yaubada ainai na nuwamasele ilobai, yo ainaena yana walo ibui ta tomowa aidiyai iwalowalo mahalavaei. 


text:
Wuwuna ebe vali alina ainaena yaꞌawaꞌawanoi, alinane ana nuwamasele nigele yayahanapui, wuwuna aluꞌaluwagu ibom iꞌawaꞌawanoi, na hesi yagu walowone nigele yayahanapuidi, hava vehabadi yaꞌauꞌaubabadane. 


text:
Na ilowoinanegau ebe mayagu nuwamasele yo hinage aluꞌaluwaguwena yaꞌawaꞌawanoi, na yawali vetuvehae Yaubada ainai aluꞌaluwaguwena na hinage mayagu nuwamasele. 


text:
Ebe yaiya owa aluꞌaluwamwena unoꞌonoꞌowei, vali alinanaena, nigele uyahanapui, yo am geluwone nigele hiyanuwamasele, vedova mata hiꞌawa moihaei? 


text:
Walo vetuvehae inamwanamwa, na hesi nigele iyanamwanamwa alili wuwuna ada geluwo nigele iyahaguidi. 


text:
Na tapwalolo miya ahaina ainai, nuwanuwagu alina yehana yahanahanapui ainaena veꞌita ahuꞌahubalina yawalowei tomowa aidiyai na nigele yayaꞌawa namwanamwaei vali alina ainaena yaꞌauꞌaubabada alili, wuwuna tomowa nigele hiyahanapui. 


text:
<pb/>Tahiguwao, havena yami nuwatuwu dova hedaheda, na hesi yami nuwatuwu dova towaho mwalaꞌina yana nuwatuwu. Havena paihowa yababana vehabana amnuwanuwatuwu alili yo ebeha amhanapuiyaꞌo. 


text:
Wuwuna Buki Veꞌahihi holanai Yaubada yana loina ehebo imiyamiya, iwalo:<pb/>“Taumanao howola hilaoma na vali alinao aidiyena yagu bodao aidiyai yagu walo hiwalo mahalavaei. Na hesi havena yagu walone himulimulitaedi.” Yaubada yana walo dova. 


text:
<pb/>Wuwuna alinao vagadi aidiyena taꞌauꞌaubabada, neta veꞌiveꞌilala nigele ita tauyemidi vehabada na hesi hiya taumiya ganamuli vehabadi. Na walomahalavaena taꞌauꞌaubabada neta veꞌiveꞌilala nigele taumiya ganamuli vehabadi na tauyemidi vehabada. 


text:
Na ita ebe tapwalolo vehabana tamiya ahaigita na vali alina aidiyena taꞌauꞌaubabada, na tupwadi nigele Yeisu ana tauyemidiwo hiluwu na alinada palipalina hibenalei, mata yadi nuwatuwu ebeha tabuwa. 


text:
Na ebe maudoida Yaubada yana walo tawalo mahalavaei na tupwadi hiya nigele Yeisu ana taumulitao hiluwuma ta walomahalavane hibenalei mata yadi yababao hiꞌita lobaidi na hiveꞌewauyoidi. 


text:
Yo ainaena yadi nuwatuwu dawani vehabadi hinuwavitai na hihinimaya, na Yaubada mehenai hibeꞌu aitulu na ainai hipwagogo na hiꞌawa moiha, yo ainai hiwalo, “Moiha, Yaubada baidamiu ammiyamiya”. Tapwalolo ana amwaha 


text:
<pb/>Tahiguwao, ebe tapwalolo vehabana amluwuluwu, ehebo towaho wali iꞌabihini, ehebo iveꞌita, na ehebo nuwatuwu vauvauna iwalo mahalavaei, na ehebo vali alina ainaena iꞌaubabada, na ehebo alinane ibuidi, na aidiyena paihowane boda hihaguidi. 


text:
Na ebe vali alina tomowadiyao hiꞌauꞌaubabada, neta inamwanamwa mata hitau bwau bo hitau tonuga, hiꞌaubabada na hesi ehebo ehebo hiꞌaubabada na yadi aubabada ana taubui mata walowone ainodi iwalo mahalavaedi. 


text:
Na ebe alinaone nigele adi taubuiwo, havena teya yaiya vali alina ainaena iꞌauꞌaubabada tapwalolo ana hauga ainai, na hesi ibom nuwanaena iꞌaubabada Yaubada ainai. 


text:
<pb/>Na hinage tauwalo mahalava hitau bwau bo hitau tonuga hiꞌauꞌaubabada ta ambenalei na yadi walowone vehabadi amnuwanuwatuwu iliꞌilimani. 


text:
Na ebe ehebo towaho tapwalolo holanai imiyamiya yo hanapu vauvauna ilobai, itowolo na ginaulinane iwalo mahalavaei, na tauguguyane inobu. 


text:
Na maudoimiu howahowamiu na ehebo ehebo amwalo mahalava, yo amꞌabiye wahiyalagomiu, na nuwamiu amꞌabiye namwanamwadi. 


text:
<pb/>Na waiwaihiu omiu, ilowoinanegomiu na tapwalolo ainai amnobu na walo ambenalei. Wuwuna Buki Veꞌahihi ainai Mosese yana loina waiwaihiu vehabadi teina dova, na dova hinage tauyemidiwo vehabadi tupwa maudoidi aidiyai. 


text:
Ebe waiwaihiu maudoidi na hava hihanapui, howahowadi na yadi vadai mwanediyao hipanivilaedi na hiya hiveꞌitadi. Wuwuna ebe waiwaihiu hiwalo tapwalolo ainai, abahinimaya alidai. 


text:
<pb/>Na havena amnuwanuwahaehae ebeha ambom alimiyai Yaubada yana walo imahamahalava, yo ambom alimiyai imiyamiya. 


text:
Na hinage ebe yaiya inuwatuwui ebeha ibom Yaubada yana tauwalo mahalava na Yaubada Aluꞌaluwana ainai imiyamiya, na yana nuwamasele imohei, mugai ihanapui ebeha yagu walo leta teina ainai yavetamalenawa, neta Yaubada yana loina alimiyai. 


text:
<pb/>Ainaena tahiguwao, ilowoinanegomiu na amtowoi wahiwahiyala ta Yaubada yana walo amwalo mahalavaei, na vali alina adi walowone vehabadi havena amꞌauꞌauhidi tapwalolo ainai. 


text:
Tahiguwao, wasa namwanamwana bada yawalo mahalavaenaꞌo alimiyai, amnuwatuwu avivini ebeha mwalona atemiu amtalamwei wasanane ainai, na iꞌabiye wahiyalagomiu na ainaena ami hagu amlobai, ebe wasanane amꞌabi avivini. Na ebe nigele amyaꞌabi avivini, yami yemidine ginauli awaꞌawawa. 


text:
<pb/>Wasa teina yaꞌita lobai ainaena yawalo mahalava alimiyai na nuwatuwu mwalaꞌina neta Besinana yada yababao vehabadi imwalowoi, dova Buki Veꞌahihi yana walo mahalava. 


text:
Itowolouyo na Pita ainai iꞌabiye mahalavauyoi na hinage tauyewasao hitau 12 aidiyai iꞌabiye mahalavauyoi. 


text:
Ehebo hauga ainai ada geluwo hitau 500 aidiyai iꞌabiye mahalavauyoi. Boda neta tupwadi bada himwalowoiꞌo na hibagibagili alili mayawahidi. 


text:
Yemesa ainai iꞌabiye mahalavauyoi, na hinage Besinana ana tauyewasao maudoidi aidiyai iꞌabiye mahalavauyoi. 


text:
Na yana abaꞌovi yau aliguwai iꞌabiye mahalavauyoi, na hesi yagu hauga tubuiyo ainai yamataimeyameya. 


text:
<pb/>Na yau yehane tauyewasa nigele iyalowoinanegau wuwuna Yaubada yana bodao yaꞌabiye muyamuyadi ainaena Besinana ana taumulitao maudoidi hinamwanamwa gabaegau. 


text:
Na hesi Yaubada iveꞌiꞌilaegau na ilivahigau. Ainaena nigele iyalivahi awawaigau, wuwuna bada yayemidiꞌo moiha na tauyewasao maudoidi yadi paihowa yalaugabaei, nigele yau yagu wahiyalaena, na Yaubada yana veꞌiꞌilaena. 


text:
Eeta tauyemidiwone alimiyai bada higuguyaꞌo, na yau hinage bada alimiyai yaguguyaꞌo, ainaena Besinana amyemidiyenaꞌo. Towolouyo vehabana 


text:
<pb/>Yama guguya alimiyai awalo mahalava ebeha Besinana mwalowoiyena itowolouyoꞌo, na amyemidiyei. Eena hava vehabana ta tupwamiu amwalo, “Ebeha tomowa nigele howahowana na mwalowoiyena hitowolouyo?”. 


text:
Wuwuna ebe tomowa nigele mwalowoiyena hiyatowotowolouyo, Besinana hinage nigele mwalowoiyena iyatowolouyo. 


text:
Na hinage ai Yaubada ana tauyewasao dova aꞌoyaꞌoyamaegomiu yama walowone aidiyena, wuwuna awalo, “Yaubada Besinana mwalowoiyena iꞌabiye towolouyoi”. Na tupwamiu amwalo, “Nigele taumwalomwalowoi hiyatowotowolouyo”. 


text:
Ebe Besinana nigele iyatowolouyo neta yami yemidine Besinana ainai nigele habuluna ainona ta mata yami yababa ainai ammiyamiya. 


text:
Na yami nuwanuwatuwu amwalo hiya mwalona Besinana hiyemidiyei ta himwamwalowoiwa mata nigele hiyanamwanamwa, bo? 


text:
Na hinage ita Besinana ana taumulitao atemuyamuyada, ebe Besinana yana hagu alidai teina hauga baleꞌuwai vehabana, na nigele hauga ilalaoma vehabana yada mwalowoi tuluhanai. 


text:
<pb/>Na ana dumwalu neta Besinana mwalowoiyena itowolo mugai, na mulitai abo taumwalomwalowoi maudoidi hitowolouyo. 


text:
Wuwuna towaho ehebo taꞌi ainaena mwalowoi imahalava baleꞌuwai, neta Adam, na hinage dova towaho ehebo yana paihowa ainaena towolouyo iꞌabiye mahalava. 


text:
Ainaena bada tahanapuiyaꞌo ebeha Adam yana yababa ainaena maudoida mwalowoi alidai imamahalavane, na moiha Besinana ainaena yawahi vateyai talolobaine. 


text:
Na yawahi vateyai yana lau teina dova, mugai Besinana itowolouyo na howola ilau gwaipileuyoma ita yaiyadiwo yana bodao, hinage tatowolouyo. 


text:
Na mulitai Besinananane tauloinao maudoidi iwahiyala gabaedi na Tomodulele yo tauloinao yababadi maudoidi iwahiyala gabaedi, yo hauga yana abaꞌovi ainai Besinana yana loina imohegeyoꞌawahei Tamana ainai. 


text:
Na aleha mwalaꞌina yana abaꞌovi ainai mata Besinana mwalowoi iwahiyala gabaei, na igwaipile ta namwanamwa. 


text:
Wuwuna Yaubada loina maudoina Besinana imoheinaꞌo. Na hesi Tauꞌaiyauyane nigele howahowana Besinana iloinaei. 


text:
Ainaena howola hauganane ainai Besinana ginauli maudoidi iloinaedi, iya italam Tamana yana loina ainai, wuwuna Tamanane Besinana yana loina maudoina ana taumohe, eeta Yaubadanane ihae alili. 


text:
<pb/>Na ebe taumwalowoi havena hitowotowolouyo, hava wuwuna omiu tupwamiu bapitaiso amvaivai hiya taumwalomwalowoi vehabadi? 


text:
Na hinage vedova yau? Ebe nigele howahowana na mwalowoiyena yayatowolouyo, hava vehabana abasilahe ainai hauga maudoina yapaipaihowa Besinana vehabana? 


text:
Moiha taꞌi, ahubena ehebo ehebo aidiyai dova yamwalomwalowoi, na hesi mayagu yaliyaya omiu yami towolo wahiyala vehabana, yada Bada Yeisu Besinana ainai. 


text:
Na hinage mwalona Epeso ainai tomowa manimaninidi dova maheya nuꞌula hiꞌalehaigau, na hesi alehanane nigele ana namwanamwa aliguwai ebe nigele mwalowoiyena yayatowolouyo. Ainaena hiwalo:<pb/>“Ebeha ilowoinanegita na hauga baleꞌuwai tayaliyaya yada ai yo yada numa aidiyena”, wuwuna mwalowoi ana hauga nigele howahowana teya hava talobai. 


text:
Na hesi walodine neta oyama, neta ainaena havena aidiyena hiꞌoyaꞌoyamaegomiu, mata yadi mumuga yababana amveꞌaoꞌaonaedi. 


text:
Yo tupwamiu Yaubada amnuwapwanopwanowei. Teina abahinimaya alimiyai, ainaena ilowoinanegomiu na amhanapui, yo ainaena yami mumuga yababana amlaumwauwidi. Tau vauvauna vehabana 


text:
<pb/>Na tupwamiu nigele amyanuwatuwu masele towolouyo vehabana, ainaena amwalo, “Tau mwalowoiwone aiteya tau ana ita mata ainaena hitowolouyo?”. 


text:
Amhanahanapui ebe pegapega bo ehebo patu taꞌumai, taunane ainaena iꞌini, nigele patu mugamugaina ana ita dova, na hesi vagana. 


text:
Wuwuna tauloina iya Yaubada, na aiwa yo awahi ehebo ehebo adi ita yana nuwatuwu dova, na imwauwidi. 


text:
Na tauda hinage yana nuwatuwuwena iyemasele. Tomowa tauda ana ita vagana na lagulagu taudi adi ita vagadi na lowolowo taudi adi ita vagana, na yama taudi adi ita vagana. 


text:
Galewa ginaulidi himiyamiya yo hinage baleꞌu ginaulidi himiyamiya na adi ita namwanamwa vagana yo vagana. 


text:
Na hinage mahana ana ita vagana, na waiꞌena ana ita vagana, na utui ana ita vagana, na utui ehebo ehebo adi ita vagadi yo vagadi. 


text:
<pb/>Dova hinage yada towolouyo ana ita, ginauli mwalomwalowoina ta hamui na ginauli nigele iyamwalomwalowoi mata itowolouyo. 


text:
Moiha taꞌi, taudao amaꞌamagogoidi hihamuidi na tatowolouyo manamwanamwada. Tauda tapitapiyadi hihamuidi na tatowolouyo mayadi wahiyala. 


text:
Wuwuna tau baleꞌuwena himagamagaiyedi na tau galewaena hitowotowolouyo, wuwuna tau baleꞌuwena vagana na tau galewaena vagana. 


text:
<pb/>Buki Veꞌahihi yana walomahalava hinage dova iwalo, “Towaho mugamugaina, Adam, tauna mayawahina”, na towaho bwauna, Yeisu, aluꞌaluwana ainaena tomowa yawahida imohegita. 


text:
Wuwuna towaho mugamugaina Yaubada ipaihowai baleꞌu ainaena, na towaho bwauna galewaena idodobimane. 


text:
Adam baleꞌu muꞌamuꞌalinaena imahalavama, eeta ita hinage baleꞌu muꞌamuꞌalinaena tamamahalavane, na hesi Besinana iya galewaena idodobimane eeta ita mata dova Besinana ta yemala tomowa galewaena. 


text:
Ainaena ada ita dova tomowa baleꞌuwena na hesi ada itane mata igwaipile ta dova Besinana iya tomowa galewaena. 


text:
<pb/>Tahiguwao amnuwatuwu avivini ebeha tauda baleꞌu nigele howahowana na Yaubada yana Abaloina ainai hiluwu, wuwuna tau baleꞌuwena pwahapwahana na tau galewaena mata nigele iyapwaha. 


text:
Na hinage hanapu vauvauna yaveꞌitagomiu ebeha havena ita Besinana yana boda maudoida tamwalomwalowoi, na hesi ita howola mayawahida tamiyamiya na Yaubada tauda imwau buidi. 


text:
Wuwuna hauga yana abaꞌovi ainai yoguli hiyuvi mwalaꞌina na Yaubada tauda iꞌabibui mwayamwayauwedi, yo hinage taumwalowoi mataudi vauvauna hitowolouyo, na ita mayawahida tauda hinage iꞌabibuidi. 


text:
Wuwuna Yaubada howahowana tauda pwahapwahadi na mwalomwalowoidi iꞌabibuidi, na hivauvau na miyamiya vateyaidi. 


text:
Yo howola hauga tenem ainai Buki Veꞌahihi ana awamoiha imahalava, neta iwalo:<pb/>“Mata mwalowoi iꞌoiye sawali na ita tamiya alili”.<pb/> 


text:
Mwalowoi yana wahiyala imahalavama mumuga yababana ainaena, na mumuga yababana Mosese yana loina aidiyena tahanahanapui. 


text:
Na yada Bada Yeisu Besinana ihaguigita ta mwalowoi tawahiyala gaebei, ainaena Yaubada ainai taꞌawa yauwedo mwalaꞌina. 


text:
<pb/>Na hinage tahiguwao yaꞌawa yauwedo mwalaꞌina alimiyai, na yaguguyeigomiu na amtowolo wahiyala, ta hauga maudoina amꞌatepatu Bada yana paihowa ainai, wuwuna howola Bada yana paihowa ainaena ainona talobai.<pb/>


text:
Ehebo hinage ginauli, velau Yaubada yana tomowao Yelusalem ainai adi hagu vehabana. Mwalona Galetiya yadi velau vehabana yawalo aulidi, ainaena omiu dova hinage ampaihowai. 


text:
Neta tapwalolo ehebo ehebo aidiyai yami velau ammwaumwauwidi. Ebe yami mane mwalaꞌina velau mwalaꞌina, na ebe yami mane habuluna yami velau hinage habuluna, na hauganane yalaowa, bada yami velau imiyamiya. 


text:
Na ebe hauganane yalaowa alimiyai tupwadi ami geluwo amvesinuwanedi na yami velaune hilawei Yelusalem ainai, na hinage Yelusalemaone yadi leta yalele na velaune baidana hilawedi. 


text:
na neta ainai yaꞌaiyawasi. Mata nuwana neta ainai yamiya daodao ana higa gwaugwau ana hauga iꞌovi, na aiteya tupwa yanuwanuwatuwui ainaena amhaguigau ta yaꞌadau lau aidiyai. 


text:
Wuwuna nigele nuwanuwagu hauga ubwaꞌubwana omiu baidaguwao tamiyamiya, na hesi ebe Yaubada italam, ainaena hauga tupwana daodaona baidamiu nemai tamiyamiya. 


text:
Wuwuna dalava teina ainai howahowana na Yeisu yana paihowa mwalaꞌina yapaihowai, bwagana agu alehao himiyamiya, na nigele yayamodemode aidiyai. 


text:
<pb/>Na Timoti hinage ebe ilaowa alimiyai, amyogaei yami vadai na amꞌabiye yaliyaya moiha, wuwuna iya yada Bada vehabana ipaipaihowa, yau dova. 


text:
Na havena yaiya Timoti isosomanaei, na hauganane ilalau gwaipilema aliguwai amhagui na mayana yaliyaya ilau gwaipilema, wuwuna iya na tupwana tahinao hinage yahaꞌwahaꞌwaidi. 


text:
<pb/>Apolosa hinage iya tahida ehebo, na mwalona Apolosa yaꞌawanoiyei ebeha tahidao baidanao hilaowa alimiyai, na itaꞌwataꞌwata, na ebeha teya hauga ainai inamwanamwa abo ilaowa. Walo yana abaꞌovi 


text:
<pb/>Augeluwo amꞌita avivinigomiu, na yemidi moiha ainaena amtowolo momohi na amwahiyala mayami atepatu. 


text:
<pb/>Sitepana yana huhu amhanapuidiꞌo ebeha hiya Besinana ana tauyemidiwo mugai tupwa Gilisi ainai, na hitalamwedi Yaubada yana tomowa adi hagu vehabana. 


text:
Ainaena nuwamiyai yamwauwi na yadi walowone ammulitaedi, yo yaiyadiwo hinage baidadiyao Besinana vehabana hipaipaihowa hiya hinage ammulitaedi. 


text:
Hauga teina yayaliyaya mwalaꞌina wuwuna Sitepana yo Potunato yo Akaikosi bada hilaomaꞌo, na hiya dova omiu miyalaemiyao bada hiꞌabiꞌabiye yaliyayagau. 


text:
Dova omiu mwalona hinage hiꞌabiꞌabiye yaliyayagomiu, ainaena teina hauga taꞌi agu lautowoi inamwanamwa alili. Teina vehabana tomowa dova hiya amveꞌahihiyedi. 


text:
<pb/>Yaubada yana boda maudoidi tupwa Esiya ainaena yadi awayauwedo ilalaowa alimiyai. Na hinage Akwila yo Pilisila, yo hinage tauyemidiwo hiya yadi vadai hitapwatapwalolo yada Bada yehanaena, yadi awayauwedo alimiyai. 


text:
Hauga mayamayauni ainai walo mayawahina imiyamiya, ainaena ai mehemaiyena aꞌita na talimaiyena abenalei, na nimamaiyena towahonane aꞌabi towoine, wuwuna bada imahalavaꞌo ta mehemaiyena aꞌitayaꞌo, ta iya vehabana awalowalo mahalava alimiyai, neta iya yawahi vateyai wuwuna, na hesi mugai iya tamana baidana himiyamiya ta bada imahalavaꞌo alidai. 


text:
<pb/>Iya aꞌita yo abenalei ta alimiyai awalo mahalavaei, ta ebe omiu baidamaiyao taveꞌauꞌaugelu, yo hinage Tamada na Natuna Yeisu Besinana baidadao taveꞌauꞌaugeluwegita. 


text:
Ainaena yami leta teina bada aleleyawaꞌo, ta ebeha amvahili, na tayaliyaya moiha. Yaubada masele wuwuna 


text:
<pb/>Wasa teina abenalenaꞌo iya ainaena, ta awalo mahalavaei alimiyai neta Yaubada masele wuwuna, na nigele teya guguyou ainai iyamiyamiya. 


text:
Ainaena ebe tupwa guguyou ainai tamiyamiya, havena taꞌoyaꞌoyama na tawalo, “Yaubada baidada taveꞌauꞌaugelu”. Neta nigele mumuga dumwaluna. 


text:
Na ebe tupwa masele ainai tamiyamiya, dova Yaubada tupwa masele ainai imiyamiyane, neta taveꞌauꞌaugeluꞌo moiha, wuwuna natuna Yeisu ꞌwahinanaena iꞌabiye maselegitaꞌo yada yababao maudoidi aidiyena. 


text:
<pb/>Maudoida tauyababao taꞌi, na ebe tauvauvala na taoyaꞌoyamaegita, yo tawalo, ‘Yau namwanamwagu, na nigele yagu yababao.’ Neta ana nuwamasele ebeha walomoiha nigele alidai. 


text:
Na hesi ebe tawalo dumwalu na tawalo, ‘Moiha, bada yalauhapuliꞌo.’ Eeta Yaubada yada pwanoliwo inuwahamuidi na ainaena iꞌabiye maselegita, wuwuna Yaubada iya taudumwalu ta imwau yedumwalugitaꞌo. 


text:
<pb/>Na ebe tawalo, ‘Nigele teya hauga yalaulauhapuli’, neta Yaubada taꞌawaꞌawa oyamaei, ta yana walo nigele alidai.<pb/>


text:
Ae natuguwao, yami leta teina yaleleyawa ta ainaena havena amlaulau hapuli. Na ebe talaupwanoꞌo, Yeisu Besinana iya ada tauhagu dumwadumwaluna iꞌawanoi vehabada Tamada ainai, 


text:
yo yada lauhapuliwo inuwahamuidi, wuwuna Yeisu iya ipwaoliyowei yada lauhapuliwo vehabadi, yo hinage taumiya baleꞌu maudoidi yadi lauhapuliwo vehabadi. 


text:
Eeta ebe yaiya iꞌauꞌaubabada na iwalo, “Yau Yaubada augelu” na ebe Yaubada yana loina nigele iyaꞌawa abiyei, neta iꞌoꞌoyama, ta walomoiha nigele ainai. 


text:
Na ebe Yaubada yana walo tamulimulita iliꞌilimani, mata yada velauwo Yaubada vehabana iꞌoiye mwaugita ta hanahanapui ebeha Yaubada baidada tamiyamiya. 


text:
Ta mata tawalo, ‘Yau Yaubada baidagu amiyamiya,’ eeta ebeha yada miya dova Yeisu yana miya. Loina vauvauna 


text:
<pb/>Tahiguwao, teina loinane yalelelelene nigele loina vauvauna, na loina miyamiyana neta mugai wasana ambenalenaꞌo, ta bada amhanapuiyaꞌo. 


text:
<pb/>Na loina teina yaleleuyoi ta dova loina vauvauna, velau namwanamwa walomoiha vehabana, wuwuna walomoiha neta Besinana ainai, yo omiu alimiyai hinage. Ta ainaena guguyou isawasawali, na masele moiha bada ihaemaꞌo. 


text:
<pb/>Eeta ebe yaiya tahina iveꞌalehaei na iwalo ebeha iya masele ainai imiyamiya, neta iꞌoꞌoyama, wuwuna iya howola taꞌi guguyou ainai imiyamiya. 


text:
Na ebe yaiya owa tahim uveꞌilahi namwanamwaei, owa masele ainai umiyamiya, ainaena mata nigele uyabeꞌu. 


text:
Na ebe tahim uveꞌalehaei, owa howola guguyou yana tupwa ainai umiyamiya, na hinage guguyoi ainai ulaulau, ta ainaena nigele uyahanapui havaidova ulalau, wuwuna mehem ihoga. 


text:
<pb/>Hedaheda, walo teina yaleleyawa wuwuna yami lauhapuliwo Yaubada inuwahamuidiꞌo Besinana yehanaena. 


text:
<pb/>Tama, walo teina yaleleyawa wuwuna iya hauga vetuwuni ta wau imiyamiya bada amhanapuiyaꞌo. Hevahevaliwo, walo teina yaleleyawa, wuwuna iya tauyababa bada amwahiyala gabaenaꞌo. Hedaheda mwalamwalaꞌimiu, walo teina yaleleyawa wuwuna Tamada bada amhanapuiyaꞌo. 


text:
<pb/>Tama, walo teina yaleleyawa wuwuna iya hauga mugai ta wau imiyamiya bada amhanahanapui. Hevahevaliwo, walo teina yaleleyawa wuwuna omiu tauwahiyala ta Yaubada yana walo imiyamiya alimiyai, ainaena iya tauyababawa bada amwahiyala gabaenaꞌo. 


text:
<pb/>Havena baleꞌu mumugana amnuwanuwaleleyei na baleꞌu ginaulidi havena nuwamiu ivaivaidi. Ebe baleꞌu mumugana amnuwaleleyei mata Tamada yana velau amtaꞌwataꞌwataei 


text:
neta nuwadawani yo tobwatobwa adi nuwavai yo wasawasa nuwaleledi vehabana, ginauli teina nigele Tamada ainaena hiyalaoma, na hesi baleꞌu ainaena. 


text:
Na baleꞌu teina mata isawali ta baleꞌu adi nuwalelewo maudoina mata hiꞌovi, na ita hesi ebe Yaubada yana nuwatuwuwo tapaipaihowai mata tamiya vateyai. Besinana ana aleha 


text:
<pb/>Natuguwao, hauga yana abaꞌovi ilaomaꞌo, ta mugai ambenalenaꞌo ebeha Besinana ana alehawa muhamuhana imahalavama, eeta amnuwatuwu avivini Besinana ana alehao bahudi baleꞌuwai himiyamiya, ainaena tahanahanapui hauga yana abaꞌovi teina. 


text:
Na Besinana ana tauꞌalehao yada boda alonaena hiꞌaꞌaitulune, na hesi nigele yada boda moihana wuwuna ebe yada boda moihana mata baidadao tamiyamiya. Nigele teya yaiya, eeta yadi laune imiya mahalava ebeha neta nigele alidaena. 


text:
Nigele yami nuwapwanopwano vehabana leta teina yayavetamalenawa, wuwuna veꞌita dumwaluna bada amhanapuiyaꞌo, yo hinage amhanapui ebeha nigele teya oyama iyamahamahalavama mumuga dumwaluna ainaena. 


text:
<pb/>Na hiya tauꞌoyamaone Yeisu hiuvalaei, na hiwalo, ‘Yeisu iya nigele Besinana towahona’. Ebe yaiyadiwo hiwalowalo dova, hiya Besinana ana alehao, eeta Besinana Tamana baidana hitaꞌwataꞌwataedi. 


text:
<pb/>Na ebe yaiya owa Yaubada Natuna utaꞌwataꞌwataei, Tamana nigele baidam amyamiyamiya. Na hesi ebe utalam Natuna ainai, iya yo Tamana baidamwao ammiyamiya. 


text:
<pb/>Omiu mugai wasadi ambenalenaꞌo, ainaena ebe wasane alimiyai imiyamiya mata Besinana na Tamana baidamiyao ammiyamiya,. 


text:
Na hanapunane bada amhanapuiyaꞌo, wuwuna Besinana bada ibesinanaigomiuꞌo, ta alimiyai imiyamiya, yo iveꞌiveꞌitagomiu. Eeta havena amnuwanuwapwanopwano ebeha tomowa teya iveꞌitagomiu, na hesi Yaubada Aluꞌaluwana iveꞌitagomiu. Neta besinana moihana, na nigele oyama. Ainaena yana veꞌitaꞌo ammulitaedi, ta Besinana baidamiu ammiyamiya. Yaubada natunao ita 


text:
<pb/>Ainaena natuguwao, ilowoinanegomiu ta Besinana ainai ammiya vateyai, eeta haugana ebe imahalavama, havena amhinihinimaya, na hesi mayami atepatu yana laoma vehabana. 


text:
<pb/>Na Yaubada hinage amhanapui iya taudumwalu, ainaena yaiyadiwo hiya hipaihowa dumwalu, hiya Yaubada natunao.<pb/>


text:
Tamada yana velau imwalaꞌi alidai ainaena iꞌawa natunaegita. Ta nigele yana walo aꞌava na natumohimohilinao ita. Ainaena taumiya baleꞌu nigele hiyaꞌita lobaigita wuwuna Yaubada nigele hiyahanapui. 


text:
Augeluwo, teina hauga Yaubada iꞌawa natunaegita, na mulitai, hava imahalava alidai? Neta tahanahanapui haugana yana mahalava ainai ana oleya mata taꞌita, na imwaugwaipilegita ta ana oleya dova ita wuwuna iya taꞌita lobaiyaꞌo moiha. 


text:
<pb/>Na hesi ebe teya alidaena yababa ipaihowai neta Yaubada yana loina hihoꞌehoꞌe, wuwuna teina mumuga yababana. 


text:
Hinage tahanahanapui ebeha Besinana ilaoma yada mumuga yababadi ivaivehuludi, wuwuna iya nigele teya yana lauhapuliwo. 


text:
Ainaena ebe ita Besinana baidada tamiyamiya havena yababa tapaipaihowaidi. Na hesi hiya tauyababao nigele Besinana hiyaꞌita ta hinage nigele hiyahanapui. 


text:
<pb/>Natuguwao, havena teya iꞌoyaꞌoyamaegomiu, na hesi nuwamiu himasele ebe yaiyadiwo hiya yadi mumuga hidumwalu, hiya neta taudumwalu dova Besinana mumugana. 


text:
Na tauyababao neta hiya Tomodulele yana bodao, wuwuna hauga mugamugaina ainaena ta wau Tomodulele iya tauyababa. Eeta Yaubada Natuna ivetamalenama ta baleꞌuwai ilaoma Tomodulele yana paihowa habi oipeiyedi. 


text:
Na hinage ebe Yaubada ilabahigita havena tapaipaihowa yababa, wuwuna mumuga vauvauna atedai imwauwiyaꞌo, ainaena ita Yaubada natunao nigele howahowana yo yababana tapaihowai. 


text:
<pb/>Eeta ebeha tomowa taꞌita lobaidi yaiyadiwo Yaubada natunao, na yaiyadiwo Tomodulele natunao, wuwuna hiya Tomodulele natunao nigele hiyapaipaihowa dumwalu, na nigele hiyavelau namwanamwa matahidiyao. Ada geluwo ta velauwedi 


text:
Na havena dova Keni, wuwuna iya Tomodulele yana boda, na tahina iwunui. Na yana oiyemwalowoina wuwuna neta tahina Abeli yana paihowa namwanamwana na Keni yana paihowa yababana. 


text:
Teina ainaena na mata tahanapui mwalowoi yana tupwa bada talaugabainao ta talaoꞌo yawahi vateyai ana tupwa ainai. Wuwuna tahidao tavelau namwanamwaedi. Na ebe yaiya nigele velau atenai tahinao vehabadi, iya howola mwalowoi yana tupwa ainai imiyamiya. 


text:
<pb/>Walo moiha, ebe yaiya tahina iveꞌalehaei, iya taulauwunu taꞌi na tahanapuiyaꞌo iya mata nigele yawahi vateyai iyalobai. 


text:
Eeta teina ainaena velau tahanapuiyaꞌo, neta ebeha Besinana yawahina italamwenaꞌo vehabada imwalowoi, ainaena ilowoinanegita ebeha yawahida tatalamwei tahidao vehabadi. 


text:
<pb/>Amnuwatuwu avivini neta ebe yaiya mayana tobwatobwa imiyamiya na ana gelu teya iꞌabiye ahubali, ta nigele teya hagu iyamohemohei, vedova mata Yaubada yana velau atenai imiyamiyane? Nigele. 


text:
Teina ainaena tahanahanapui neta walomoiha ainai tamiyamiya, na havena tamehemeheuhi Yaubada mehenai. 


text:
Na ebe mayada atehawawali ebeha yababa howola atedai imiyamiya, Yaubada atehawawawaliwone mata ibohoidi, wuwuna Yaubada iya imwalaꞌi alili, na yada nuwatuwuwo maudoina ihanahanapuidi, 


text:
na ebe hava taꞌawanoi ainai mata imohegita, wuwuna iya yana loina taꞌawa abiyedi, na yada paihowao vehabadi iyaliyaya. 


text:
Na loina teina ebeha Natuna Yeisu Besinana yehana tayemidiyei, na hinage ada geluwo tavelau iliꞌilimanidi, dova Besinana ada loina imomohegitawa. 


text:
<pb/>Ainaena ebe yana loina tamulitaedi, ita ainai tamiyamiya, na iya alidai imiyamiya. Na vedova yana miyamiya alidai mata tahanapuine? Wuwuna Aluꞌaluwana imohegita, ta alidai imiyamiya.<pb/>


text:
Augeluwo, havena aluꞌaluwa maudoidi amyemiyemidiyedi, na hesi amtowoidi Yaubada Aluꞌaluwana ainena bo alawai ainaena, wuwuna teina hauga tauwalo mahalava oyaꞌoyamao bagibagilidi aluꞌaluwadi nigele Yaubada ainaena. 


text:
Teina ainaena tahanapui Yaubada Aluꞌaluwana: ebe yaiyadiwo hiwalo mahalava neta Yeisu Besinana ilaoma baleꞌuwai ta iyemala tomowa, neta Yaubada Aluꞌaluwana ainaena. 


text:
Na ebe yaiyadiwo Yeisu hiuvalaei, hiya nigele Yaubada ainaena, na hesi hiya neta Besinana ana alehao. Na tauꞌalehane yana laoma bada mugai ambenalenaꞌo, ta hauga teina baleꞌuwai imiyamiya. 


text:
<pb/>Natuguwao, omiu Yaubada ilabahigomiu, ainaena vali aluꞌaluwaone bada amwahiyala gabaediꞌo, wuwuna Aluꞌaluwane alidai imiyamiya iya iwahiyala alili, na hesi aluꞌaluwa taumiya baleꞌu aidiyai himiyamiya yadi wahiyala nigele iyamwalaꞌi. 


text:
<pb/>Na hiya taumiya baleꞌu mumuga baleꞌu ainaena hiꞌauꞌaubabada, ainaena taumiya baleꞌu bahudi alinadi hibenabenaledi. 


text:
Na ita hesi Yaubada ilabahigita, ainaena mata hiya Yaubada tauhanapuina alinada hibenalei, na hiya nigele Yaubada hiyahanahanapui alinada mata nigele hiyabenalei. Ainaena tahanapui aiteya aluꞌaluwa moihadi na aiteya aluꞌaluwa oyaꞌoyamadi. Yaubada yana velau 


text:
<pb/>Augeluwo, maudoida tavevelavelauyowegita, wuwuna Yaubada velau wuwuna, ainaena yaiyadiwo hiya tauvelau bada Yaubada iꞌawa natuguwediꞌo, na hiya Yaubada ana tauhanapuwo. 


text:
Na yana velau iꞌabiye mahalava alidai natuna ainaena, ta natu eheꞌehebona ivetamalenama, na baleꞌuwai ilaoma, ta ebe yawahi moihana ainaena tavai. 


text:
<pb/>Teina velau moiha, nigele ebeha ita Yaubada tavelauwei, na Yaubada hesi ivelauwegita, ta natuna italamwei yo ipwaoliyei ita yada pwanoliwo vehabadi. 


text:
<pb/>Nigele teya hauga taumiya baleꞌu Yaubada hiyaꞌita, na ita hesi tavevelavelauyowegita, neta ainaena Yaubada alidai, na hinage yana velau ainona alidai imwalaꞌi. 


text:
Teina ainaena tahanapui ebeha ita ainai tamiyamiya na iya alidai imiyamiya? Wuwuna Aluꞌaluwana bada imohegitaꞌo. 


text:
<pb/>Na ai mehemaiyena Yaubada Natuna aꞌitayaꞌo, ta vehabana awalowalo mahalava ebeha Tamana baleꞌuwai ivetamalenama ta ebeha tomowa maudoida ada Taulivahi. 


text:
<pb/>Ainaena ebe yaiya iꞌawa moiha neta Yeisu iya Yaubada Natuna, Yaubada ainai imiyamiya na iya Yaubada ainai imiyamiya. 


text:
<pb/>Eeta Yaubada yana velau alidai bada tahanapuiyaꞌo ta tayemidiyenao. Walo moiha, Yaubada velau wuwuna, ainaena ebe yaiya velau ainai imiyamiya, iya Yaubada ainai imiyamiya, na Yaubada iya hinage ainai imiyamiya. 


text:
<pb/>Ainaena ebeha velau mumugana alidai imwalaꞌi alili ta lauvetala ana ahubena ainai havena tamehemeheuhi, na hesi taꞌatepatu. Wuwuna hauga teina baleꞌuwai tamiyamiya ita dova Besinana. 


text:
Na yada velau ainaena havena tamehemeheuhi, wuwuna velau moiha yada meheuhi ivai vehuluyaꞌo. Walo moiha, lauvetala ainai tameheuhi, ebe velau moiha nigele alidai. 


text:
<pb/>Ebe yaiya iwalo, ‘Yaubada ivelauwei’, na tahina iveꞌalehaei, iya tauꞌoyama, wuwuna tahina iꞌitayaꞌo, na nigele iyavelauwei, ainaena nigele howahowana ta Yaubada ivelauwei wuwuna nigele iyaꞌita. 


text:
Ebe maudoida Yeisu tayemidiyei na tawalo, ‘Iya Besinana towahona’ ita Yaubada natunao. Na ebe Tamada tavelauwei, natunao hinage tavelauwedi. 


text:
Haugana Yaubada tavelauwei, na yana loina taꞌawa abiyedi, teina ainaena mata tahanapui ebeha Yaubada natunao hinage tavelauwedi. 


text:
Eeta ebe Yaubada ilabahigita mata mumuga baleꞌu tawahiyala gabaei. Hava ainaena tawahiwahiyalane? Yada yemidiyena. 


text:
Wuwuna ebe Yeisu tayemidiyei ebeha Yaubada Natuna, teina ainaena mumuga baleꞌu tawahiyala gabaenaꞌo. Yaubada Natuna ana walomahalava vehabana 


text:
<pb/>Na Natuna yana laoma alidai neta weꞌahaena na ꞌwahinanaena neta iya Yeisu Besinana. Nigele weꞌaha aꞌavana ainaena, na hesi weꞌaha yo ꞌwahina aidiyena. Teina vehabana Yaubada Aluꞌaluwana iwalo mahalava moiha wuwuna Aluꞌaluwana mumugana dumwadumwaluna. 


text:
<pb/>Ebe tomowa yadi walo moihao tayemidiyedi, howahowana na Yaubada yana walo moiha tayemidiyei, wuwuna Yaubada iya tauwahiyala, na Natuna vehabana iwalo moiha alidai. 


text:
Ainaena ebe iya tayemidiyei, atedai talautowoi ebeha iya Yaubada Natuna. Na hesi ebe Yaubada nigele tayayemidiyei, tenem ainaena mata taꞌawa oyaꞌoyamaei, wuwuna yana walo moiha Natuna vehabana nigele tayayemidiyei. 


text:
Eeta ebe yaiya Yaubada Natuna ainai imiyamiya, tomowanane yawahi bada ilobaiyaꞌo, na ebe yaiya nigele Yaubada Natuna baidana, iya nigele yawahi ainai. Yawahi vateyai vehabana 


text:
<pb/>Yami leta teina bada yaleleyawaꞌo ta amhanahanapui ebe Yaubada Natuna yehana amyemidiyei, yawahi vateyai bada amlobaiyaꞌo. 


text:
Na hinage ebe mehenai taꞌatepatu mata yada awanoi ibenaledi, yo imohegita hava taꞌawanoiyedine vehabana, ebe iya yana nuwatuwu tamulitaedi. 


text:
Walo moiha, yada awanoiwo maudoidi ibenaledi, ainaena tahanapui ebeha yada awanoiwone ainodi imohemohegita. 


text:
<pb/>Tupwadi lauhapuliwo adi maiha mwalowoi na tupwadi nigele, ainaena ebe yaiya owa tahim uꞌita ilauhapuli, na lauhapuline iuꞌiuna neta nigele ana maiha mwalowoi, na hesi taulauhapuline vehabana uꞌawanoi Yaubada ainai, ta Yaubada yam awanoi ibenalei, na tahimne ihagui. Na hesi lauhapuliwone adi maiha mwalowoi, havena vehabadi amꞌawaꞌawanoi Yaubada ainai. 


text:
<pb/>Na hesi tahanahanapui neta ebe Yaubada ilabahigita havena talaulauhapuli, wuwuna Yaubada Natuna iꞌitaꞌita avivinigita, ta nigele tauyababa iyaꞌabiꞌabisawahigita. 


text:
<pb/>Na hinage ita tahanahanapui neta Yaubada ilabahigita, bwagana baleꞌu maudoina tauyababane yana loina elauhanai. 


text:
<pb/>Na hinage tahanahanapui neta Yaubada Natuna bada ilaomaꞌo alidai, ta nuwada iꞌabi maselediꞌo ebeha Yaubada iya moiha, na moiha ainai tamiyamiya, wuwuna ita Yaubada Natuna Yeisu Besinana baidada. Yeisu iya Yaubada moiha, na yawahi vateyai wuwuna. 


text:
Yau Pita Yeisu Besinana ana tauyewasa, teina yagu leta alimiyai, omiu Yaubada yana bodao ivesinuwaigomiu ta ammiya taumana vali dalava aidiyai, dova Ponita yo Galetiya yo Kapadosiya yo Esiya, yo hinage Bitiniya dalavadiyaone aidiyai. 


text:
Omiu mugai Yaubada inuwatuwuiyaꞌo ta ebeha ivesinuwaigomiu yana bodao, ainaena Aluꞌaluwa Veꞌahihiyena bada iꞌabiye maselegomiuꞌo neta Natuna ꞌwahinanaena, ta ebeha Yeisu Besinana amꞌawa abiyei. Yaubada yana veꞌiꞌila yo yana nuwadaumwali himwalaꞌi alimiyai. Yemidi Yeisu Besinana ainai 


text:
<pb/>Yaubada tawalo vetuvehaeyei, iya yada Bada Yeisu Besinana Tamana, wuwuna iꞌatemuyamuyaegita mwalaꞌina, ta yada tubuiuyo vauvauna imohegita Yeisu Besinana yana towolouyo mwalowoiyena ainaena. Teina vehabana hauga maudoina tanuwatuwu avivini 


text:
ebeha ada velau galewai howola abo talobai. Tenem ainai yada dalava imwau iliꞌilimanidiꞌo vehabamiu, ta ebeha havena hipwahapwaha yo havena hiyabayababa yo havena hisawasawali. 


text:
Ebe Yaubada amyemidiyei mata yana wahiyalaena iꞌita avivinigomiu, ta hauga yana abaꞌovi ainai hava iꞌaꞌatububuniwa vehabamiu abo imohegomiu. 


text:
Teina aidiyena yami yemidi Yeisu ainai Yaubada itowotowoidi. Dova goula ainai alaꞌalahawawalinaena hitowotowoidi. Na hesi yami yemidi goula imwalaꞌi gabaei, wuwuna goula ginauli oviꞌovina. Ta ebe yami yemidi wahiwahiyalana hauga ilalaoma Yeisu Besinana yana mahalavama ainai, walo vetuvehae yo vewasawasa yo veꞌahihi amlobaidi. 


text:
Besinana iya nigele amyaꞌita, na hesi amveꞌilahi namwanamwa ainai, dova teina taꞌi nigele amyaꞌitaꞌita, na hesi ainai amyemidiꞌo, ta yami yaliyaya ainai mata nigele tayavahiliveꞌovi. 


text:
<pb/>Teina veꞌiꞌilane mugai tauwalo mahalavao hiwalo mahalavaei yo hibehaei ta livahine alidai hiwalo yemidiyenaꞌo ebeha Yaubada mata imohegita. 


text:
Na Besinana Aluꞌaluwana atediyai iveꞌitaedi ana muyao yo yana vewasawasa hauga mulitai vehabadi, na tauwalo mahalavao hanapu hibehabehaei aiteya hauga ainai abo livahine tenem imahalava. 


text:
Na Yaubada tauwalo mahalavao iveꞌitadi ebeha waloyemidi teina hiwalo mahalava mugaiyedi ebeha hiya vehabadi, na omiu hesi vehabamiu, ta ginauliwowa mugai vehabadi hiwawalowa bada teina, ambenalediꞌo, wasa namwanamwana ana tauwalo mahalavao aidiyena, neta Aluꞌaluwa Veꞌahihi galewaena yana wahiyalaena. Na ginauli teina namwanamwadi vehabadi mwalona hiwalowediꞌo alimiyai. Tausagenawasa galewai nuwanuwadi ebeha teina ginauliwone hinage hinapuidi. Miya masemaselena 


text:
<pb/>Ainaena ginauli teina vehabadi yami nuwatuwu maudoina amꞌabiye wahiyaladi, yo yami yemidi ammwau iliꞌilimanidi ta ebe haugana Yeisu Besinana imahalavama mata awanamwanamwa amlobai Yaubada ainaena. 


text:
Eeta Yaubada ainai amꞌawa abi na havena yami nuwatuwu dawaniwo hiloiloinaegomiu, dova mugai yami hauga nuwapwanopwano aidiyai. 


text:
<pb/>Howola abo Yaubada yana lauvetala dumwadumwaluna imahalava alidai ta iloinaegita yada paihowa namwanamwadi yo yababadi aidiyena. Yaubada ainai amꞌawanoi amwalo, ‘Tamamai’, eeta mayami veꞌahihi ammeheuhei yami miyamiya haugadi aidiyai, wuwuna omiu amiya taumana. 


text:
Mwalona tubumiyao yadi mumuga dova lagulagu amveveꞌaoꞌaonaedi na hesi Yaubada iyemaihagomiuꞌo. Na ami maiha neta bada amhanahanapui ebeha nigele ginauli oviꞌovidi, dova siliba yo goula. 


text:
Na hesi maihane Yaubada yana Lami ꞌwahinana ainaena iuwagomiu, neta iya Besinana namwanamwa alilina yo masemaselena. 


text:
Yaubada Besinana ivesinuwa mugaiyei yana paihowa teina vehabana, na mulitai baleꞌu iyeyemaselene, eeta teina hauga tuluhanai Besinananane imahalavamaꞌo ita vehabada. 


text:
Besinana ainaena Yaubada amyemidiyei neta ibom mwalowoiyena iꞌabiye towolouyoiyaꞌo na abamiya wasawasa ainai imwauwiyaꞌo, eeta yami yemidi yo yami nuwatuwu hae ammwau iliꞌilimanidi Yaubada ainai. Tubuiuyo 


text:
<pb/>Eeta amwaha dumwadumwaluna bada ammulitaei iliꞌilimani, ta ainaena yami masele amlobaiyaꞌo, yo hinage ami geluwo amveꞌilahi namwanamwaedi atemiu maudoina ainaena, eeta ilowoinanegomiu na amvelavelauyoigomiu tomowa ehebo ehebo aidiyai. 


text:
Na omiu bada hilabahiuyoigomiuꞌo, nigele tamamiyao mwalomwalowoidi aidiyena, na hesi Tamamiu yana walo na yawahina na miyamiya vateyaina ainaena. 


text:
Dova Buki Veꞌahihi yana walomahalava iwalo:<pb/>‘Tomowa maudoidi dova awahi, na yadi wasawasa dova awahi tayadi.<pb/>Wuwuna awahi mata himwalowoi, na tayadine hinage mata hiwelai yo hibeꞌu.<pb/> 


text:
Na hesi Bada yana walo miyamiya vateyaina.’ Walone teina hauga alidai imiyamiya, neta wasa namwanamwana bada ambenalenaꞌo.<pb/>


text:
Omiu bada amtubuiuyoꞌo ta ebeha yami yababao bagibagilidi dova yami mumuga oyaꞌoyamao, yami vehinihinini, yami alomagigili, yami ulumiyai maudoidi amtaꞌwataꞌwataedi. 


text:
Yami tubuiyo ebeha aluꞌaluwamiune ana huhu namwanamwana ambehaei. Dova hedaheda iuꞌiudi huhu nuwanuwadi, na huhu teina aluꞌaluwamiu adi livahi vehabana. 


text:
<pb/>Amlaoma Bada ibom ainai, iya logidi mayawahina taumiya baleꞌu hisosomanaei, na hesi Yaubada nuwanuwana ta ivevesinuwaneine. 


text:
Omiu hinage dova vada ana ginaginauli mayawahina, aluꞌaluwamiu amtalamwedi na alimiyai Yaubada yana vada iꞌabi, yo tenem ainaena amvetau pwaoli masemaselemiu, na Yeisu Besinana ihaguigomiu ta aluwaluwamiyena ampwaoli iliꞌilimani Yaubada ainai. 


text:
Dova hinage Buki Veꞌahihi ainai iwalo:<pb/>‘Amꞌita logidi teina namwanamwana na vesivesinuwana yamwau mugaiyei vada ana abi dalava Saiyoni ainai, na ebe yaiyadiwo hiya hiyemidiyei, mata nigele hiyahinimaya’. 


text:
Eeta omiu yaiyadiwo logidi teina amyemidiyei neta iya howomiu, na yaiyadiwo hiya nigele ainai hiyayemidi, vehabadi Buki Veꞌahihi ainai iwalo mahalavaꞌo iwalo:<pb/>‘Logidi teina mugai tauvada abi hitaꞌwataꞌwataei, na teina hauga bada hivetowoloyaꞌo ta ivelogidi mugai, ainaena logidi maudoidi iloinaedi.’ 


text:
Na hinage iwalo:<pb/>‘Logidi teina tomowa yadi abatautupa, howola mata ainai hitautautupa na hibeꞌubeꞌu.’ Eeta hitautautupa ainai wuwuna walo nigele hiyayemidiyei. Dova Yaubada iloina mugai vehabadi. 


text:
<pb/>Omiu hesi Yaubada yana boda vesivesinuwamiu, ainaena omiu Tauwasawasa yana taupwaoliwo na yana bodao masemaselemiu, wuwuna dalava guguyou ainaena iyogaegomiu, yo yana masele namwanamwana moiha ainai imwauwigomiuꞌo, ta ebeha yana paihowa ausaladi amwalo mahalavaei. 


text:
Walo moiha, hauga mugai aidiyai omiu nigele amyaveboda ehebo na teina taꞌi bada Yaubada ainai amyeboda eheboꞌo, na mugai hinage Yaubada yana ate muyanuya nigele alimiyai iyamiyamiya, na teina taꞌi amlobaiyaꞌo. Yaubada yana taupaihowao 


text:
<pb/>Augeluwo ita baleꞌu teina ana taumanao, eeta nuwanuwagu mwalaꞌina ebeha yami nuwatuwu dawaniwo atemiyai himiyamiya amtaꞌwataꞌwataedi, wuwuna aluꞌaluwamiu hiveꞌaveꞌalehaedi. 


text:
Na hesi ammumuga namwanamwa hiya taumiya ganamuli aidiyai. Wuwuna teina taꞌi howola hiꞌawaꞌawa yababaegomiu, ta hauga mulitai yami paihowa namwanamwana hiꞌita, yo ebe haugana Yaubada imahalavama iya hiwalo vetuvehaeyei. 


text:
<pb/>Na omiu Bada yana boda, ainaena ilowoinanegomiu ta loina bagibagilidi baleꞌuwai amveꞌahihiyedi, dova tauwasawasa yana loina ainai amtalamwegomiu, wuwuna iya tauloina mwalaꞌina, 


text:
yo hinage gabemaniwo amveꞌahihiyedi, wuwuna Bada neta ivesinuwaedi ta gabemani hiya tauyababao hiloinaedi, yo taunamwanamwa hiꞌawa namwanamwaedi. 


text:
Na Yaubada yana nuwatuwu teina ebeha taunuwapwanopwanowo hauganane hiwalo awaꞌawawa vehabamiu, mata yami paihowa namwanamwana howola abo hiꞌita lobai, yo havena hinage hava vehabamiu hiwalowalowei. 


text:
Na omiu hesi bada Yaubada ilivahigomiu yo ebeha ambom amloinaegomiu, ta havena paihowa yababadi aidiyai amlaulau, na hesi ampaihowa dova Yaubada yana taupaihowao. 


text:
Ainaena tomowa maudoidi amveꞌahihiyedi, na ami geluwo hiya Yeisu ana tauyemidiwo amveꞌilahi namwanamwaedi. Yaubada ainai amveꞌahihi mwalaꞌina, yo hinage gabemaniwo amveꞌahihiyedi. Yeisu vehabada muya ilobaidi. 


text:
<pb/>Ainaena omiu taupaihowa mohiliwo, yami tauloinao amveꞌahihiyedi na aidiyai amꞌawa abi, na nigele ebeha tauloina namwanamwa aꞌavadi aidiyai na hiya hinage yadi loina oloꞌololodi aidiyai. 


text:
Wuwuna ebe nigele teya yami paihowa yababana, na hiꞌabiye muya awawaigomiu yo Yaubada vehabana amnuwanuwatuwu mwalaꞌina na amꞌalama iꞌita, neta mumuga namwanamwana Yaubada mehenai. 


text:
Ebe yami mumuga yababadi vehabadi na hipwedipwediligomiu na amꞌalamaꞌiꞌita, neta nigele iyanamwanamwa. Na hesi ebe miyamiya namwanamwa vehabadi na hipwedipwedigomiu na amꞌalamaꞌiꞌita, neta Yaubada mehenai inamwanamwa alili. 


text:
Na muya amwahana teina vehabada Yaubada iyogaegitaꞌo, wuwuna Besinana iya vehabada imuyamuya, ta yada abaꞌita imwauwi alidai na ebe aeleleyanaena tamulita. 


text:
Na haugana hiꞌawa yababaei nigele hinage aidiyai iyaveuveuyo, yo hinage hiꞌabimuya, nigele ana modi iyaꞌiniyedi, na hesi Yaubada iyemidiyei moiha, wuwuna iya tauloina dumwadumwaluna. 


text:
Walo moiha, Besinana iya tauna ainaena yada pwanoliwo iꞌavalaidi aiwa lagalagana ainai, ta tenem ainaena ebeha yada mumuga yababadi hiꞌovi, na mumuga dumwadumwaluna ainaena talau, ibom ana muya ainaena yami namwanamwa amlobai. 


text:
Walo moiha, omiu dova sipi sawasawalina, na ana tauꞌitaꞌita avivini ivaiyoigomiuꞌo ainai, iya aluꞌaluwamiu ana tauꞌita avivini.<pb/>


text:
Omiu hinage tautawahola waiwaihiu, mwanemiyao amveꞌahihiyedi. Ebe hiya nigele Yaubada yana walo hiyayemidiyei, omiu yami paihowa namwanamwana ana veꞌahihiyena amveꞌitadi, ta ainaena hiyemidi. 


text:
Na havena amꞌauꞌaupasa ginauli mahamahalavadi aidiyena, dova vahumiu ampaihowa iliꞌilimanidi, nuwana ginauli goula aidiyena amꞌaupasa, nuwana ami aleꞌowo namwanamwadi amliꞌwadi. 


text:
Na hesi atemiu amyepasadi, pasa miyamiya vateyaidi aidiyena, hiya dova mumuga hegohegoyana yo nuwadobi aidiyena amnuwatuwu avivini ebeha teina ginauline ginauli mwalaꞌina Yaubada mehenai. 


text:
Dova mugai hiya waiwaihiu tautapwalolo Yaubada hiyemidiyei ta atedi hiyepasadi mumuga hegohegoyana yo nuwadobi aidiyena na mwanediyao hiveꞌahihiyedi. 


text:
Dova hinage Sela mwanena Abelaham alinana iꞌawa abiyei na iꞌawa badaei eeta ebe omiu ammumuga namwanamwa, yo havena teya ginauli ammehemeheuhei, omiu Sela natunao. 


text:
<pb/>Na omiu hinage tautapwalolo towatowaho, mwanemiyao baidamiyao ammiyamiya, amnuwatuwui ebeha hiya tapitapiyadi, ainaena amꞌita avivinidi na amveꞌahihiyedi, wuwuna omiu yo mwanemiyao baidamiyao Yaubada yawahina imohegomiuꞌo. Teina dova ammumuga yo ainaena havena yababa yami awanoiwone itautau auhidi. Muya taveꞌalodi 


text:
<pb/>Teina yagu walo yana abaꞌovi alimiyai ebeha yami nuwatuwena yo ami lautowoiyena amveꞌehebo yo amveꞌilahi namwanamwaegomiu, yo mayami nuwadobiyena amꞌatemuyamuyaegomiu. 


text:
Na ebe tupwadi alimiyai hipaihowa yababana, havena aidiyai amyemayemaiha, na ebe hiwalowegomiu havena amwalowalowedi. Na hesi amveuyodi walo namwanamwana ainaena. Wuwuna ita Yaubada bada ivesinuwaigitaꞌo ebeha nuwahegoyaena taꞌauꞌaubabada ta ebe Yaubada iꞌawa namwanamwaegita. 


text:
Dova Buki Veꞌahihi ainai iwalo mahalava, iwalo:<pb/>‘Ebe yaiya iya nuwanuwana na iyaliyaya hauga maudoina aidiyai, ilowoinanei yo walo awaꞌawawa yo oyama ilaumwauwi.<pb/> 


text:
Yo hinage paihowa yababadi itaꞌwataꞌwataedi na ipaihowa namwanamwana vali tomowa aidiyai, yo hinage iꞌaipate wahiyala nuwadaumwali vehabana.<pb/> 


text:
Wuwuna yada Bada hauga maudoina taunamwanamwa iꞌitaꞌita avivinidi, yo hinage yadi awanoiwo ibenali iliꞌilimanidi,<br/>na hiya tauyababao itaꞌwataꞌwataedi’. 


text:
<pb/>Walo moiha, ebe ginauli namwanamwana nuwamiu ivai, nigele howahowana yaiya teya iꞌabiye muyagomiu. 


text:
Ebe mumuga namwanamwana ammiyamiyanei na tomowa hiꞌabiye muyagomiu havena amnuwanuwatuwu yo hinage havena ammehemeheuhi, wuwuna Yaubada mata iꞌawa namwanamwaegomiu. 


text:
Eeta atemiyena Besinana ainai amwalo, ‘Yama Bada Masemaselena’. Ebe yaiya tomowa ipanivilaegomiu, ‘Yami wuwu hava ta Besinana amyemiyemidiyeine?’ Eeta yaꞌatububunigomiu tomowane yana panivilane amyemaiha 


text:
mayami veꞌahihi yo mayami nuwahegoya. Ita Besinana ana taumulitao ainaena mumuga namwanamwadi tamulitaedi. Na ebe hiwalo sebasebaiyegomiu mata yadi walowone iꞌabiye hinimayadi yami mumuga nwamwanamwadi vehabadi. 


text:
Mumuga yababana vehabadi muya amlobalobaidi neta nigele iyanamwanamwa. Na mumuga dumwadumwaluna vehabadi na muya amlobalobaidi neta Yaubada yana nuwatuwu. 


text:
Walo moiha, Besinana imwalowoi mai ehebo yada pwanoliwo vehabadi, na ibom taꞌi namwanamwana, na ita tauyababa vehabada imwalowoi, ta ebe ilau vaigita Yaubada ainai. Na Besinana tauna hiꞌoiyemwalowoi, ta Yaubada Aluꞌaluwana ainaena iyawa haiuyo. 


text:
Na tomowaone aidiyai iguguyane neta hiya mwalona Nowa yana haugai waga iꞌaꞌabiwa ainai Yaubada yadi awasewa vehabana iꞌalamaꞌiꞌita. Na hesi abaita ainai maudoidi hihanene na hitau 8 hibom hiyayawahaine wagane alonai. 


text:
Bwahine teina bapitaiso veꞌiveꞌilalana ebe ainaena tahugu mata tayawahai. Bapitaiso bwahina nigele tau ana yemasele vehabana, na ate yana masele Yaubada mehenai vehabana Yeisu Besinana yana towolouyo ainaena. 


text:
Iya bada ihaeꞌo galewai ta teina hauga Yaubada nima tautuwanai imiyamiya, na tausagenawasao yo galewa ana tauloinao yo tauwahiyalao maudoidi iloiloinaedi.<pb/>


text:
Besinana iya iyemala tomowa mohili yo muya ilobai, eeta omiu hinage muya alonai amtowolo wahiyala ta dova Yeisu. Wuwuna muya ebe amveꞌalo yami yababao bada amtaꞌwataꞌwataediꞌo. 


text:
Ainaena yada hauga maudoina baleꞌuwai ta miyamiya, tatalamwegita Yaubada ainai na iya iloinaegita, na yada nuwatuwu dawaniwo havena hiloiloinaegita. 


text:
Mugai yami mumuga yababana, dova hiya guguyou ana taumiyao, na teina haugane amtaꞌwataꞌwataediꞌo, dova pwanoli yo, nuwatuwu dawani yo, bwahi wahiwahiyaladi adi numa yauyaule, yo veꞌauꞌaugelu paihowa yababadi vehabadi yo hinage yemidi oyaꞌoyama vali ginauliwo aidiyai. 


text:
Na taumiya ganamuli yami yemidi nigele hiyaꞌita lobai wuwuna paihowa yababadi nigele amyapaipaihowaidi, ainaena hiꞌawa yababaegomiu. 


text:
Na hesi howola Yaubada tomowa mayawahidi yo mwalomwalowoidi iloinaedi, ta ainaena hiya taumiya ganamuli hilauvetala mehenai, 


text:
Teina vehabana ta Yeisu iꞌaitulu taumwalomwalowoi aidiyai na wasa namwanamwana iguguyaei wuwuna tau ana lauvetala bada iveꞌaloyaꞌo na aluꞌaluwadi howola abo yawahai hilobai Yaubada ainaena. 


text:
<pb/>Eeta hauga iuꞌiuna na ginauli maudoidi hiꞌovi. Ainaena amꞌita avivinigomiu yo havena amvevetauhabulolo, na hesi hauga maudoina amꞌawaꞌawanoi Yaubada ainai. 


text:
Ainaena amveꞌilahi namwanamwa iliꞌilimani ehebo ehebo alimiyai, wuwuna velau ginauli maudoina imwalaꞌi gabaedi. Na hinage velau howahowana yo yababa bahudi iꞌauhidi. 


text:
Na ehebo ehebo Yaubada veguveguyai vagavagadi imohegomiuꞌo, ainaena veguveguyaiwone aidiyena ampaihowa ta ami geluwo amhaguidi, ta ainaena omiu Yaubada yana taupaihowa namwanamwamiu. 


text:
Ai tauguguya Yaubada yana walomoihana aguguguyaei. Na omiu tauꞌabihagu yami wahiyala Yaubada imomohegomiune ainaena amvehaguhagu. Eeta yami paihowa maudoina tomowa hihanapui na Yaubada hiwalo vetuvehaeyei Yeisu Besinana yehanaena. Wuwuna iya Wasawasa yo Wahiyala miyamiya vateyaina. Moiha. Yeisu yana bodao himuyamuya. 


text:
<pb/>Augeluwo havena amꞌaluꞌaluwagavai muyao mwalaꞌidi amveꞌaveꞌalodi vehabadi. Neta muyaone nigele ginauli vauvaudi. 


text:
Na hesi amyaliyaya wuwuna Yeisu Besinana muya ilobai, ta omiu hinage dova amlobalobaidi, na mulitai haugana yana wasawasa imahalava amyaliyaya moiha. 


text:
Na ebe tomowa hiꞌawa yababaegomiu yami yemidi Yeisu Besinana ainai vehabana, amyaliyaya taꞌi, wuwuna Yaubada Aluꞌaluwana masemaselena bada alimiyai imiyamiya. 


text:
Omiu nigele iyalowonanegomiu ebeha mumuga yababadi vehabana muya amveꞌalodi eeta oiyemwalowoi, aivavali, nuwatuwu yababa yo mumuga yababadi, tupwadi amtaꞌwataꞌwataedi. 


text:
Na hesi ginauli ehebo aꞌava ilowoinanegomiune neta omiu Besinana yana bodao eeta yehana vehabana na mata muya amveꞌalodi, ainaena havena amhinihinimaya na hesi Yaubada amwalo vetuvehaeyei. 


text:
Hauga bada imahalavaꞌo na Yaubada yana loina ivetuwuni yana bodao alidai. Na tuluhanai Yaubada yana wasa namwanamwana ana tauꞌawa sewao mata lauvetala mwalaꞌi iꞌalilina hiveꞌalo Yaubada ainaena. 


text:
Na Buki Veꞌahihi ainai iwalo mahalavao, iwalo:<pb/>‘Taunamwanamwao muhamuhana na mata lauvetala hiveꞌalo, na hesi tauyababao mata lauvetala mwaliꞌi alilina hiveꞌalo’. 


text:
<pb/>Ebe omiu Yaubada yana nuwatuwu ainaena muya amlobaidi, yawahimiu amtalawedi ainai, dova iwalo yemidiyegomiuwa mata iꞌita avivinigomiu wuwuna iya tauyemasele.<pb/>


text:
Omiu babadao teina yawalo auligomiu yami paihowa vehabana, wuwuna yau taumugai teya. Besinana muyao iveꞌalodi yau tauꞌawa moihaeina teya ta mata yana wasawasa iꞌabiye mahalava agu guyau abo imohegau. 


text:
Babadao yami bodao amꞌita avivini iliꞌilimanidi wuwuna hiya Yaubada yana bodao imohegomiu ebeha amloina iliꞌilimanidi. Amꞌita avivini Yaubada yana velau vehabana na havena ami maiha vehabana na hesi amꞌaipate yo tomowa amhaguidi. 


text:
Na havena amtowotowoi yo amvetau loina aidiyai, na hesi mumuga namwanamwana amveꞌitaei aidiyai, ta himulitaegomiu. 


text:
Eeta hauga mehedai Tauꞌita avivini mwalaꞌina imahalava, iya ainaena ami maiha namwanamwana na miyamiya vateyaina mata amlobai. 


text:
<pb/>Eeta omiu hinage hevali vauvaumiu babadao amveꞌahihiyedi, na maudoimiu amnuwadobi yo ehebo ehebo alimiyai amvehaguhagu. Dova Buki Veꞌahihi iwalo mahalava, iwalo:<pb/>‘Yaubada taunuwahaehae iꞌauhidi, na hesi taunuwadobi iveꞌiꞌilaedi’. 


text:
Eeta amnuwadobi yo amtalamwegomiu Yaubada Tauwahiyala iya nimanai, na ainaena mulitai iya yana hauga namwanamwana ainai iꞌabihinigomiu. 


text:
<pb/>Amꞌita avivini iliꞌilimaniuyoigomiu ami aleha Tomodulele ainaena. Wuwuna iya dova laiyoni, hauga maudoina itaꞌitaꞌiꞌili na ibehabeha ta ebe ana tauꞌilobai yo iꞌai. 


text:
Na havena ammehemeheuhi, na hesi yami yemidi ainai amtowolo wahiyala, wuwuna amhanapui ebeha ada geluwo hiya Yeisu ana tauyemidiwo vitaiwone hilobalobaidi tupwa vehopali aidiyai. 


text:
<pb/>Yaubada iya tauveꞌiꞌila na bada iyogaegitaꞌo ta ebeha yana wasawasa miyamiya vateyaina ainai tamiyamiya Besinana baidada. Ami muyao hauga ubwaꞌubwana na hiꞌovi, eena mulitai Yaubada iꞌabiye maselegomiu na iꞌabiye wahiyalagomiu ta yaiyaimiu ebe ammiya namwanamwa. 


text:
<pb/>Yami leta ubwaꞌubwana teina Sailasa ihaguigau ta yalelelene vehabamiu. Iya Sailasa tahanapui ebeha ehebo tahida mayana yemidi. Eeta yami leta teina ainai nuwanuwagu na Yaubada yana veꞌiꞌila moihanaena yawalo mahalavaei, alimiyai, ta ainai amtowolo wahiyala. 


text:
<pb/>Na hinage tautapwalolo tupwa teina Babiloni ainai yadi awayauwedo alimiyai. Hiya Yaubada ivesinuwaidi dova omiu ivesinuwaigomiune yadi awayauwedo alimiyai. Yo hinage natugu Maki iꞌawa yauwedo alimiyai. 


text:
Amꞌawa yauwedouyoigomiu ehebo ehebo ainai, yo amꞌatuhapwaliuyoigomiu velau moihanaena. Omiu Besinana yana bodao ammiya daumwali.<pb/>


text:
Yau Paulo na Sailasa yo Timoti baidaguwao teina yami leta aleleyawa omiu Yaubada yana bodao Tesalonaika ainai. Omiu Tamada Yaubada yo yada Bada Yeisu Besinana adi tauyemidiwo yadi veꞌiꞌilaena ammiya daumwali. Tesalonaika himumuga namwanamwa 


text:
<pb/>Hauga maudoina aꞌawa yauwedo Yaubada ainai, mumugamiu namwanamwana vehabana, yo hinage hauga maudoina Tamada Yaubada ainai aꞌawaꞌawanoi vehabamiu. 


text:
Wuwuna yami yemidiyena ampaihowa iliꞌilimani, yo hinage yami paihowao velauwena mayami alamaꞌiꞌita yo mayami yemidi yada Bada Yeisu Besinana ainai yo Yaubada Tamada mehenai. 


text:
Eeta haugana wasa namwanamwana amohegomiu, nigele ebeha walo aꞌava, na hesi Aluꞌaluwa Veꞌahihi walone iꞌabiye wahiyala alimiyai, ta ebe walonane amꞌawa moihaei. Na hinage yama paihowa vehabamiu amꞌiꞌitane neta paihowa dumwaluna. 


text:
Eeta bada amveꞌaoꞌaonegai yo hinage yada Bada amveꞌaoꞌaonaenaꞌo. Ammiya vitaiꞌo na hesi wasanane amvaiyaꞌo mayami yaliyaya na yaliyayanane Aluꞌaluwa Veꞌahihi ainaena ilalaomane. 


text:
Moiha yada Bada wasanane bada alimiyena idabalalaꞌo Masedoniya, yo Gilisi aidiyai na hinage omiu yami yemidi Yaubada ainai wasana bada idabalalaꞌo tupwa maudoidi aidiyai; ainaena ebe tupwa yehana ainai alalau nigele howahowana vehabamiu aꞌaubabada, 


text:
wuwuna hiya alimaiyai hiꞌauꞌaubabada yami talam mwalona ai alimaiyai vehabana, ebeha yami abayemidi miyamiyadi amtaꞌwataꞌwataediꞌo ta Yaubada ainai amtalamwegomiuꞌo, wuwuna ibom Yaubada moiha na mayawahina, eeta iya vehabana ampaipaihowa. 


text:
Na Natuna amhaꞌwahaꞌwai aiteya hauga iꞌaituluma galewaena. Wuwuna Yeisu itowolouyoꞌo mwalowoiyena na howola mata ilaoma na Yaubada yana modiꞌini ainaena ihaloigita.<pb/>


text:
Tahimaiyao, bada amhanapuiyaꞌo ebeha mwalona yama tauboꞌe alimiyai, nigele ayatauboꞌe awawa na hesi maꞌainona. 


text:
Amnuwatuwu avivini hinage ebeha Pilipaiwone mwalona himumuga yababaegai ta hiꞌabiye hinimayaegai, na besiwa Yaubada iꞌabiye wahiyalagai, yo iꞌabiye atepatugai na wasa namwanamwana awawaloweine alimiyai, bwagana tomowa hiveꞌaveꞌalehaegai? 


text:
Yama paihowa teina Yaubada italam alimaiyai ebeha wasa namwanamwana awalo mahalavaei na yama walone nigele teya hava tomowa nuwanuwadi na hesi hava Yaubada nuwanuwana. Na nuwatuwuwone atemaiyai himiyamiya, Yaubada ibom ihanahanapuidi. 


text:
Na amhanapuiyaꞌo mwalona alaowa alimiyai, nigele yama walo gwawawalidi yo hinage Yaubada ihanapuiyaꞌo nigele ebeha yama walo amꞌamnaena na ebeha yami ginauli avaidi. 


text:
Na hinage ginauliwone apaipaihowaidine mehemiyai yo hinage vali tomowa mehediyai nigele ai ama noꞌo vehabana na hesi omiu ami hagu vehabana. 


text:
Moiha, ai Besinana ana tauwalo mahalavao, howahowana avetauloina alimiyai, na hesi nigele. Yama mumuga alimiyai mayama nuwahegoya dova waihiu natunao aidiyai mayana nuwahegoya. 


text:
Na nuwamai amvaiyaꞌo eeta mayama atetalam alimiyai Yaubada wasana ayewasaei na hinage ai abom atalamwegai ta aꞌawa auꞌaugelu moiha alimiyai. 


text:
Ama geluwo amnuwatuwu avivini mwalona yama paihowa alimiyai ahubena yo boniyai aidiyai apaipaihowa mwalaꞌina, ta ebe abom aveꞌaigai na hinage Yaubada wasana awalo mahalavaei alimiyai, wuwuna nigele nuwanuwamai ami vitai amwauwi ama itaꞌavivini vehabana. 


text:
<pb/>Omiu Besinana ana tauyemidiwo, na yama mumuga alimiyai amhanapuiyaꞌo, yo hinage Yaubada ihanapuiyaꞌo ebeha masemaselemai yo dumwadumwalumai na namwanamwamai. 


text:
na hinage aguguyeigomiu ta aꞌabiye wahiyalagomiu na awalo alimiyai ta ammumuga namwanamwa, wuwuna Yaubada ivesinuwaigomiuꞌo iya yana abaloina yo yana wasawasa vehabana. 


text:
<pb/>Tahimaiyao, hauga maudoina aꞌawaꞌawa yauwedo Yaubada ainai, wuwuna Yaubada yana walo bada amohegomiuꞌo ta ainai amtalamwegomiuꞌo nigele ebeha tomowa yadi walo na hesi Yaubada ainaena. Eeta moiha, walone Yaubada ainaena amyemidiyenaꞌo ta ana wahiyala bada amlautowoiyaꞌo. 


text:
Na hinage miya vitai amlobaiyaꞌo, dova hinage Yeisu Besinana ana tauyemidiwo Yudeya ainai, wuwuna Yaubada yana bodao miya vitai hilobalobai hiya yadi boda aidiyena. 


text:
Ainaena Yudeya hiya mumugadiyena, ta yada Bada Yeisu hiꞌoiyemwalowoi yo hinage mwalona tauwalo mahalavao hiꞌoꞌoiyemwalowoidine eeta ai hinage hiveꞌalehaegai ainaena Yaubada nigele aidiyai iyayaliyaya wuwuna tomowa maudoidi hitaꞌwataꞌwataedi. 


text:
Yama walomahalava tupwa maudoina tomowadiyao aidiyai hitowotowoi na hiꞌauhigai wuwuna nigele nuwadi na Yaubada ilivahigomiu, ainaena yababa iꞌoiye mwaudi ta Yaubada yana modiꞌini bada hiveꞌaloyaꞌo. Paulo nuwanuwana ebeha itauboꞌeyoidi 


text:
<pb/>Tahimaiyao, mwalona alaugabaigomiu na hauga ahuꞌahubalina nigele ayaꞌitauyoigomiu na hesi nigele ayanuwapwanopwanowegomiu na atowotowoi wahiyala ta alaowa habi itauyoigomiu. 


text:
Yau Paulo yatowotowoi wahiyala na ebeha alaowa na atauboꞌeyegomiu, na aꞌaipate ahaya, wuwuna Tomodulele yama amwaha iguduguduidi. 


text:
Haugana Atenisi ainai amiyamiya aꞌateꞌatehawawali vehabamiu eeta yaloina yawalo, ‘Timoti, ulau Tesalonaika na ataubwau teinai amiyamiya’. 


text:
Eeta tahidane Timoti avetamalenawa, wuwuna iya teya ama boda Yaubada yana paihowa Besinana wasana vehabana, tahidane avetamalenawa ta ebeha iꞌabiye wahiyalagomiu na Besinana ainai amyemidi moiha, 


text:
ta ebe havena yami muyamuya aidiyena amtapitapiya, wuwuna bada miya vitaiwone amhanapuidiꞌo ebeha maudoida talobalobaidi. 


text:
Mugai ai baidamiu tamiyamiya, bada awaloꞌo alimiyai mata miya vitaiwone alimiyai himahalava, eeta teina himahamahalavane. 


text:
<pb/>Neta vehabana yanuwanuwatuwu mwalaꞌina ta Timoti yavetamalenawa na yami yemidi iꞌita ta wasamiu ivaiyama aliguwai, wuwuna aꞌatehawawali Tomodulele ainai, mata dova ta abatowoi mwalaꞌina imohegomiu na amtapiya ta yama paihowa mwalona alimiyai iꞌabiye yababa. 


text:
<pb/>Ainaena Timoti ilaowa na wasamiu ivaiyama iwalo, ‘Tesalonaika Besinana ainai hiyemidi moiha na velau wuwudi na hinage hauga maudoina yada tauboꞌe mugamugaina hinuwatuwu avivini mayadi yaliyaya, na nuwanuwadi ta hiꞌitauyoigita’. Ai hinage dova nuwanuwamai na aꞌitauyoigomiu. 


text:
Tahimaiyao, bwagana mayama muyamuya yo mayama miyavitai na hesi yami yemidi wasana bada abenalenaꞌo ta iꞌabiye yaliyayagaiꞌo. 


text:
Eeta yama awayauwedo Yaubada ainai nigele howahowana alaumwauwi, wuwuna Yaubada ainai yama yaliyaya vehabamiu imwalaꞌi alili. 


text:
Na boniyai yo ahubena aidiyai aꞌawaꞌawanoi wahiyala ebeha manimiu aꞌitauyoidi yo hinage viha ababeꞌu alimiyai himiyamiya aidiyena aꞌabiye wahiyalagomiu. 


text:
<pb/>Ainaena yagu nuwatuwu bwau teina: Mugai Tamada Yaubada yo yada Bada Yeisu yama amwaha hiloinaei na ainaena alaowa alimiyai. 


text:
Bwauna ebeha Bada yana velauwena iꞌoiye mwaugomiu na ambom amvelauyoigomiu, yo hinage vali tomowa amvelauwedi, dova ai avelavelauwegomiune. 


text:
Na ebe haugana yada Bada Yeisu maꞌana tauyemidiwo himahalavama omiu mayami wahiyala yo nuwamiu masemaseledi Tamada Yaubada mehenai amtowolo.<pb/>


text:
Tahimaiyao, teina ginauli yana abaꞌovi, mwalona mumuga aveꞌitagomiu ebeha Yaubada amꞌabiye yaliyaya ta teina haugadine bada ammulitaediꞌo eeta havena amlaulaumwau na ebeha Bada Yeisu vehabana ampaihowa hamahamadudu. 


text:
<pb/>Hinage havena vali tomowa mwanediyao amhalohaloidi mata dova Bada yana modiꞌini amlobai. Ginaulidine bada mwalona vehabadi avenuwamwauwegomiuꞌo. 


text:
Wuwuna Yaubada ivesinuwaegita nigele mumuga biꞌibiꞌidi vehabana, na hesi mumuga masemaseledi vehabana. 


text:
Ainaena ebe yaiya loina ihoꞌe nigele ebeha tomowa yadi loina na hesi Yaubada yana loina ihoꞌehoꞌe wuwuna Aluꞌaluwa Veꞌahihi iya nuwatuwu ana tauꞌabiye masele ta teina Yaubada yana aiyauya alidai. 


text:
<pb/>Tahidao adi velau vehabana, mata nigele ayalelediwa, wuwuna Yaubada bada iveꞌitagomiuꞌo eeta ambom bada amvelauyoigomiuꞌo. 


text:
Dova hinage tahidao Masedoniya holanai bada amvelauwediꞌo. Eeta awalo huluhuluigomiu ta yami velauwone aidiyai imwalaꞌi. 


text:
Na hinage amtowoi ta ammiya daumwali na ambom yami paihowa ampaipaihowaidi, na havena tomowa yadi paihowa amvetavetalapiliyedi dova mwalona bada yawaloꞌo alimiyai. 


text:
Teina ainaena mata hiya nigele Besinana ana tauyemidiwo hiveꞌahihiyegomiu eeta yami miya vehabana havena vali tomowa aidiyai amduiduivahali. Bada yana laugwaipilema vehabana 


text:
<pb/>Tahimaiyao, havena amnuwanuwapwanopwano taumwalomwalowoi vehabadi na ebe teya ada gelu imwalowoi, havena amnuwanuwayababa dova hiya nigele yadi yemidi towolouyo ainai. 


text:
Na ita Yeisu tayemidiyei ebeha mwalowoiyena itowolouyo na hinage tayemidiyei ebeha ada geluwo bada himwalowoiꞌo, Yaubada abo ilauvaidi Yeisu baidanao. 


text:
<pb/>Teina yada Bada yana walo awalowaloweine alimiyai ebeha haugana iwuyoma hiya taumwalowoi Besinana hilobai mugaiyei na ita mayawahida mulitai. 


text:
Wuwuna Bada alinana mwalaꞌina howola imahalava, na tausagenawasao adi taumugai hinage iyoga yo hinage yoguli hiyuvi mwalaꞌina na Badawa galewaena iꞌaituluma na taumwalowoiwo mwalona Besinana ana tauyemidiwo hitowolo mugai, 


text:
na hinage ita howola mayawahida hiya baidadao tahae galewai na yada Bada baidada tavelaulobaloba yaloyalovi ainai na iya baidada tamiya vateyai. 


text:
Tahimaiyao, nigele howahowana na yami letane teina ainaena awalo alimiyai aiteya hauga ainai Yeisu mata iwuyoma, 


text:
wuwuna bada amhanapuiyaꞌo ebeha nigele tayahanapui, na hesi yana laomane dova tauꞌaivavali yana laoma boniyaiyena, 


text:
na ebe tomowa hiwalo, ‘Yadi miya maudoina namwanamwana’, na mulitai hisilahe hiya mata iveꞌaluwagavaidi dova waihiu yana abivelolo yana hauga labalaba ainai. Ainaena teina dova silahene nigele howahowana hidena gabaei. 


text:
Eeta tahimaiyao, omiu nigele tupwa guguyouna ainai amyamiyamiya, ainaena silahe haugana mata nigele iveꞌaluwagavaigomiu dova tauꞌaivavali. 


text:
Ainaena havena taꞌenoꞌeno, dova tomowa maudoidi hiꞌenoꞌenone, na hesi Yeisu tahaꞌwahaꞌwai mayada nuwadumwalu. 


text:
Havena ita dova hiya taumeheꞌenoꞌeno, yo bwahi wahiwahiyalana aadina taunumao, hiya guguyou yadi abapaihowa. 


text:
<pb/>Na hesi ita masemaseleda, eeta ita tabom taꞌita avivinigita, yo aluꞌaluwada tawutuꞌauꞌauhi Yaubada ana yemidi yo ana velau aidiyena, na hinage mayada nuwatuwu avivini ada livahi howola abo talobai ainaena. 


text:
Wuwuna Yaubada nigele ebeha iloinaegita na yana modiꞌini ana tupwa ainai tamahalava, na hesi nuwanuwana yada Bada Yeisu Besinana yana paihowa ainaena lavihi tavai. 


text:
Eeta Besinana vehabada imwalowoi ta ebe mayawahida bo mwalomwalowoida na iwuyoma, ilauvaigita ta baidada tamiya vateyai. 


text:
Ainaena howahowana ambom amꞌabiye wahiyalagomiu yo amvehaguhaguyoigomiu, neta paihowane dova teina hauga ampaipaihowaidine. Abaꞌovi 


text:
<pb/>Tahimaiyao, aꞌawanoi alimiyai ebeha ami taumugaiwone aidiyai amveꞌahihi, yo amvelau iliꞌilimanidi, wuwuna Bada yana paihowa hipaipaihowai, neta hiꞌitaꞌita avivinigomiu yo higuguguguya alimiyai. Na ehebo ginauli hinage havena awapaꞌipaꞌiꞌi, na hesi nuwadaumwaliyena ammiyamiya. 


text:
<pb/>Tahimaiyao, howahowana hinage tautuluhayaiyai amguguyeidi, yo tauꞌatehawawali amꞌabiye atepatudi yo tautapiya amhaguidi, teina ginauliwone alamaꞌiꞌitaena ampaipaihowaidi. 


text:
<pb/>Amꞌita avivinigomiu, havena teya alimiyena yababana iyemayemaiha yababana ainaena, na hesi hauga maudoina amvelauyoigomiu, na amvehaguhagu, yo vali tomowa hinage amhaguidi. 


text:
Yo hauga maudoina amꞌawaꞌawa yauwedo Yaubada ainai yami miya namwanamwadi yo yababadi vehabadi. Neta Yaubada yana nuwatuwu, ita Yeisu Besinana yana bodao vehabada. 


text:
<pb/>Yaubada iya miya daumwali wuwuna, eeta aluꞌaluwamiu yo nuwamiu yo taumiu iꞌabiye masele moiha ta himasele ta ebe ammumuga namwanamwa na ammiyamiya ana higa Yeisu Besinana iwuyoma. 


text:
Yau Paulo, Yaubada taulauyeyawahaigita yo Yeisu Besinana yada aba nuwatuwu avivini yadi loinaena Yeisu Besinana vehabana yavetauyewasa. 


text:
<pb/>Timoti, owa dova natugu moiha yemidi ainaena eeta yam leta yavetamalenawa. Tamada Yaubada yo Besinana yada Bada yadi veꞌiꞌila, yo atemuyamuya, na nuwadaumwali himiya vahaligo. Veꞌita oyaꞌoyama vehabana 


text:
<pb/>Mwalona hauganane yalaugabaigo na yalau Masedoniya, na yavenuwamwauwego yawalo, ‘Havena ulaulau, badagi teina Epeso ainai umiyamiya na tomowa tupwadi uꞌauhidi vali veꞌitao aidiyena hiveꞌiveꞌita. 


text:
Na hinage hiya tubudao yadi vedevedede yo yehadi hibehabehaedi ebeha Yaubada yana paihowa hilobai ta nigele howahowadi wuwuna hiꞌawa paꞌipaꞌiꞌi eeta uꞌabiye laumwaudi na Yaubada yana amwaha himulitaei yemidiyena’. 


text:
<pb/>Teina yagu loina ainaena atemiu himasele ta ambom amvelauwegomiu moiha, yo amnuwanamwanamwa, yo amyemidi moiha Besinana ainai. 


text:
Nuwanuwadi na Yaubada yana loina hiveꞌitaedi, na yadi walowone yo yadi guguyaone wuwuna nigele hiyahanapui. 


text:
Yaubada laugagayo imwauwidi nigele taunamwanamwao vehabadi, na hesi laugagayo ana tauhoꞌewo yo tautalinatuiwo, yo tauꞌawa sewao yo Yaubada nigele hiyaveꞌahihiyei, yo tauyababao yo yadi nuwatuwu biꞌibiꞌidi yo Yaubada yana paihowa ana tauwalo sebasebaiwo hinage vehabadi, yo hiya tamadiyao yo hinadiyao yo tomowa tupwadi hiyemwalowoidi vehabadi, 


text:
na tawatawaholadi aidiyai hipwanopwanoli, yo tomowa adi tauꞌaivavaliwo, yo tauveꞌewa oyaꞌoyama yo tauwalo oyaꞌoyama yo hinage veꞌita namwanamwana yo dumwaluna ana tauveyababa maudoidi, 


text:
na veꞌita dumwaluna Yaubada ainaena, ibom masele yo yaliyaya wuwuna, neta vehabana na yagu paihowa imohegau ta wasana yaguguyaei tomowa aidiyai. Yaubada yana veꞌiꞌila vehabana 


text:
<pb/>Yaꞌawa yauwedo yada Bada Yeisu Besinana ainai wuwuna iꞌabiye wahiyalagau yana paihowa teina vehabana, ainaena yaꞌawa yauwedo mwalaꞌina wuwuna Yaubada yana nuwatuwu yo yana paihowa howahowagu ta yapaihowai eeta nimaguwai ammwamwauwine. 


text:
Mwalona nigele dova, wuwuna Yeisu yaꞌawa yababaei hauganane ainai yana bodao aidiyai yaveꞌaleha, na Yaubada ihanapuiyaꞌo ginauli yababadi yapaihowaidi yau yagu nuwapwanopwano ainaena, hinage nigele yayayemidi, ainaena iꞌatemuyamuyaegau, 


text:
<pb/>Walo teina walo moiha, na ilowoinanei na tayemidi, wuwuna Yeisu Besinana bada baleꞌuwai ilaomaꞌo tauyababa habilivahidi, na tauyababa maudoidi aidiyena yau yayababa alili. 


text:
<pb/>Na Yaubada yana atemuyamuya aliguwai wuwuna yau tauyababa mwalona na Yeisu Besinana vehabagu iꞌalamaꞌiꞌita, ta tauyababa maudoidi hiꞌita aliguwai na hihanapui ebeha hibom hinage, ebe Besinana hiyemidiyei, yawahi moiha hilobai. 


text:
Ainaena Yaubada taveꞌahihiyei yo tanoꞌowei, wuwuna iya Yaubada moiha, nigele howahowana na maninina taꞌita. Iya Tauwasawasa na yana Abaloina nigele yana abaꞌovi. Moiha. 


text:
<pb/>Natugu Timoti, unuwatuwu avivini mwalona Yaubada yana tauwalo mahalavao, na hinage yau yagu venuwamwau alimwai neta walowone unuwatuwudi, ta dova yam abaꞌaleha Yaubada yana paihowa vehabana. 


text:
Wuwuna tupwadi adi geluwo nuwatuwu namwanamwana hitaꞌwataꞌwataei, ainaena yadi yemidi itapiya na hibeꞌu. 


text:
Na taubeꞌuwone ehebo yehana Haimeniyo, na hinage teya yehana Alekisani, hitau bwau Tomodulele ainai yatatamwedi na mehedi isabui, ta nuwadi imasele na havena yada Bada yehana hiꞌawaꞌawa yababaei.<pb/>


text:
Ainaena yami miyagogoi aidiyai, mugai amꞌawaꞌawanoi Yaubada ainai tomowa maudoidi vehabadi, ta amꞌawaꞌawanoi mayami awayauwedo Yaubada ainai. 


text:
Hinage tauwasawasao yo tauloinao vehabadi amꞌawaꞌawanoi, ta ebe yadi loina idumwalu na ainaena tamiya daumwali, mayada mumuganamwanamwa, yo mayada veꞌahihi. 


text:
wuwuna Yaubada tomowa maudoidi yadi yababa ainaena ilivahidi, ta nuwadi imasele veꞌita moiha vehabana. 


text:
<pb/>Yaubada ehebo taꞌi, na hinage towaho ehebo taꞌi ilauvaigita Yaubada ainai, iya Yeisu Besinana. 


text:
Wuwuna Besinana iya italamyowei na maudoida vehabada ipwaoli. Eeta hauga dumwaluna ainai yana velau iyemala moiha. 


text:
<pb/>Ainaena yagu paihowa imohegau na wasa teina yawalowalo mahalava yo yaguguguguya yo yaveꞌiveꞌita hibom tupwa vehopali aidiyai, ta ebeha nuwamasele moiha Yaubada ainaena hiyemidiyei. Teina walo moiha, na nigele oyama. 


text:
<pb/>Ainaena nuwanuwagu towatowaho tupwa maudoidi aidiyai, mayadi mumuga daumwali, nimadi hiꞌabihinidi na hiꞌawanoi Yaubada ainai, mayadi yaliyaya na havena mayadi modiꞌini yo mayadi manini. 


text:
<pb/>Waiwaihiu nuwanuwagu hiya hiyepasauyoidi paihowa namwanamwana aidiyena, wuwuna neta tapwalolo ilowoinanedi, na havena ꞌwapi ana pasa ainai yadi hauga higabagabaei, na hipasa iliꞌilimani, na havena mayadi nuwahaehae. 


text:
Nigele yayatalam na waiwaihiu hiveꞌita tapwalolo ainai. Havena hiloiloina towatowaho aidiyai, na hesi himiya alahai, na hibenali moiha. 


text:
Na hinage Tomodulele yana oyama ainai Adam nigele iyatapiya, na waihiu hesi itapiya ta pwanoli ipaihowa mugaiyei. 


text:
Eeta waiwaihiu yadi labalaba ainai, Yaubada mata muya ainaena ihaloigomiu, ebe yemidi, yo velau yo veꞌahihi amwaꞌamwahadi ammulitaedi.<pb/>


text:
Tauloina amvevetowolo tomowa namwanamwana, yo yana mumuga dumwadumwaluna na mwanena ehebo taꞌi, na yana nuwatuwu wahiwahiyalana yo tuluhana hegohegoyana na yana nuwatuwu hunana na taumana yana vada alonai ivelauwedi yo tauveꞌita hinage namwanamwana. 


text:
Havena bwahi wahiwahiyalana inumanuma yauyaule, yo hinage havena imanimanini, na hesi mumugana hegohegoyana, na nigele iyaꞌawa paꞌipaꞌiꞌi yo havena wasawasa ainai yana yemidi imwaumwauwi. 


text:
Ilowoinanei na iya yana vada ana taumiyao imugaiyedi mumuga namwanamwana ainaena, ta natunao walo hibenalei mayadi veꞌahihi. 


text:
Na ebe towaho nigele howahowana natunao iloina dumwaluwedi, iya nigele howahowana Yaubada yana boda imugaiyedi na iloina dumwalu aidiyai, awa? 


text:
Havena tauyemidi vauvauna amvesivesinuwaidi ta ebeha hivetaumugai mata yadi nuwahaehae ainaena na hibeꞌu dova Tomodulele nuwahaehae ainaena mwalona ibebeꞌune. 


text:
Taumugaiwone ilowoinanedi yo maꞌadi awanamwanamwa hiya ganamuli mehediyai, wuwuna mata tomowa yadi itayababa vehabana, na hibeꞌu Tomodulele hipwahipwa himwamwauwiwa ainai. 


text:
<pb/>Vada tapwalolo adi tauꞌita avivini hinage ilowoinanedi yo himumuga namwanamwa mayadi nuwatuwu dumwadumwaluna, na havena bwahi wahiwahiyalana hinumanuma aliliyedi yo hinage havena wasawasa ainai yadi yemidi himwaumwauwi, 


text:
Ainaena amtowoi mugaiyedi ta hiwahiyala yemidi ainai na abo amvetowolodi ta vada tapwalolo hiꞌita avivinidi. 


text:
<pb/>Mwanediyaone hinage yadi nuwatuwu dumwadumwaluna, yo havena adi geluwo hiꞌawaꞌawa yababaedi, na havena bwahi wahiwahiyalana hinumanuma alili, na hesi hituluhahegoya moiha. 


text:
Vada tapwalolo ana tauꞌita avivini mwanena ehebo taꞌi, na natudiyao yo yadi huhuwo himugai iliꞌilimaniyedi. 


text:
<pb/>Vada tapwalolo adi tauꞌita aviviniwo ebe hituluhahegoya, mata tomowa hiꞌawa namwanamwaedi, na hinage Yeisu ana yemidi vehabana hitowolo wahiyala. 


text:
Na ebe yabwedabweda, leta teina ainaena uhanapui aiteya mumuga ita tauyemidi ilowoinanegita iya yada Yaubada Mayawahina yana boda holanai, wuwuna ita tauyemidi yana veꞌita moiha ana tauꞌita aviviniwo. 


text:
Moiha taꞌi, yada tapwalolo ana hanapu dawadawanina, na ginauli mwalaꞌina Besinana vehabana teina:<pb/>Bada ivetomowa, na Aluꞌaluwana ainaena iwahiyala, na tausagenawasa hiꞌitayaꞌo, na wasana tupwa bagibagilidi hibenaledi, ta taumiya baleꞌu tupwadi hiyemidiyei, na mulitai ihae tupwa wasawasa ainai.<pb/>


text:
Aluꞌaluwa Veꞌahihi bada iwalo mahalavaꞌo neta howola abo hauga yana abaꞌovi ainai tomowa tapwalolo hitaꞌwataꞌwataei, na aluꞌaluwa yababadi yo Tomodulele yadi veꞌita oyaꞌoyama hibenaledi. 


text:
Mumuga yababadi aidiyena, tauveꞌita oyaꞌoyamao tomowa mata hiveꞌahihiyedi, na yadi yababao nigele vehabadi hiyanuwanuwatuwu. 


text:
Yadi oyamaone tupwana teina, ebeha tawahola ginauli yababana, na hinage tupwadi aiꞌai adi ai hiꞌauhidi. Na omiu Besinana ana tauyemidiwo veꞌita moiha amhanahanapui ebeha Yaubada aiꞌai maudoina ipaihowaidi ai vehabana, yo ebeha mayada awayauwedo taꞌaidi. 


text:
<pb/>Ginauli maudoina Yaubada ipaihowaidi namwanamwadi ainaena vehabadi taꞌawa yauwedo Yaubada ainai, na tavaidi, 


text:
wuwuna Yaubada yana walowena yo yada awanoiyena bada iꞌabiye maselediꞌo. Yaubada yana taupaihowa mumugadi 


text:
<pb/>Venuwamwau teina ebe ada geluwo aidiyai uveꞌitaei neta owa Besinana yana taupaihowa namwanamwana, wuwuna veꞌita dumwaludi Yeisu ana yemidi vehabana umulimulitaedi, na aidiyena aluꞌaluwam iwahiwahiyala. 


text:
Na aubabada awaꞌawawa bagibagilidi nigele Yaubada ainaena. Eeta havena ubenabenaledi, na hesi utowolo wahiyala hauga maudoina na umumuga namwanamwa Yaubada mehenai. 


text:
Ebeha ulautowotowoi taum yana wahiyala vehabana, neta hauga ahuꞌahubalina ainai, na aluꞌaluwam vehabana neta iya inamanamwa alili wuwuna iya mata ihaguigita yawahida baleꞌuwai vehabana, na hinage hauga ilalaoma ainai. 


text:
eeta hauga teina ainai mayada paihowa yo mayada tuluhahegoya, wuwuna Yaubada miyamiyavateyaina tomowa maudoida ada Taulivahi ebe tayemidiyei, Ta yada nuwatuwu hae ainai bada tamwauwiyaꞌo. 


text:
<pb/>Tomowa havena hihinahinaligo wuwuna ebeha owa hevahevali na hesi yam walo namwanamwana yo yam paihowa namwanamwana, yo yam velau yo yam yemidi, yo yam mumuga masemaselena aidiyena neta abaꞌita hiya aidiyai. 


text:
<pb/>Na hinage tapwalolo holanai Buki Veꞌahihi uvahili, yo uguguya, na uveꞌita, ana higa yamahalavawa. 


text:
<pb/>Mwalona tapwalolo ana babadao hiꞌabivahuigo, ainaena paihowanane vehabana Yaubada iꞌabiye wahiyalago. Na unuwatuwu avivini 


text:
ta paihowadine aidiyai havena uꞌabiꞌabitauꞌwata, eeta ebe tomowa yam paihowa vehabana hiwalo, ‘Moiha taꞌi, Timoti taudagelahegoya’. 


text:
<pb/>Timoti, uꞌita avivinigo, na uveꞌita iliꞌilimani, na ainaena owa na yam taubenaliwo Yaubada ihaguigomiu.<pb/>


text:
Havena babadao uwalowalowedi, na hesi nuwam hegohegoyanaena uꞌaubabada aidiyai, bada dova taꞌi tamam uꞌawaꞌawanoiyei, na hevahevali uꞌawaꞌawa tahiguwedi; 


text:
na aiꞌaihalewo aidiyai umumuga dova hinamwao na vahavahala aidiyai yam nuwatuwu masemaselenaena uꞌawa nuhuguwedi. 


text:
Na ebe natudiyao nuwana tubudiyao himiyamiya, hiya teina ilowoinanedi na hiꞌita avivinidi, ta dova mwalona habuludiyai yadi itaꞌaviviniwa hiyemaiha, vehaguhagu teina dova Yaubada yana abayaliyaya. 


text:
<pb/>Ainaena hiwahiwapewone hiya nigele yadi huhuwo, ebeha yadi yemidi Yaubada ainai himwauwi, na awanoiyena ahubena yo boniyai aidiyai amhaguidi. 


text:
Na yaiya waihiu yaliyaya awaꞌawawa vehabana inuwayababa, neta iya tauna mayawahina na hesi aluꞌaluwana bada imwalowoiꞌo. 


text:
Ainaena hiwahiwapewo guguya teina umohedi na himumuga iliꞌilimani, ta ebe havena tomowa hiwahiwapewone hiꞌawaꞌawa yababaedi. 


text:
Na ebe taunuwabui teya nigele yana huhuwo bo natunao iyaꞌita avivinidi, iya bada Yaubada yana veꞌita itaꞌwataꞌwataenaꞌo, eeta iya ganamuliwone iyababa gabaedi. 


text:
<pb/>Hiwahiwapewone uvahili eheboidi na uveꞌahadi: ebe adi bolimai 60 bo ihae, na mwanediyao mwalona ehebo taꞌi, 


text:
na tomowa mehediyai yadi mumuga dumwaluna, wuwuna natudiyao adi itaꞌavivini ainai hipaihowa iliꞌilimani, yo taumanao na hinage tauyemidiwo adi italau ainai, yo taumiya vitai hihaguidi neta hiya uvahili eheboidi. 


text:
Na waiwaihiu vauvaudi hihiwahiwapedi havena hiluwu hiwalowalo yemidi Besinana ainai ta ebeha havena hitawatawaholauyo, wuwuna hiya mata yadi waloyemidine hihoꞌe na hitawaholauyo, 


text:
Eeta waiwaihiu vauvaudi havena uvetovetowolodi, wuwuna mata hiꞌabituluha yaiyai na vada ehebo ehebo aidiyai hivelavelabina na hivetalapili yo tomowa yadi vada alodi ulumiyaidi himodemodeyedi na hiwalowalo awaꞌawawauhi. 


text:
Ainaena yagu nuwatuwu ebeha waiwaihiu vauvaudi ilowoinaedi na hitawaholauyo, ta hilabalaba, yo hibom natudiyao hiꞌita avivinidi, eeta ainaena adi alehao nigele howahowana na hiꞌawa yababaedi, yadi mumuga vehabana. 


text:
<pb/>Ebe tauyemidi waihiuna, na yana huhu ainai teya ihiwape, ilowoinanei yo iꞌita avivinidi. Na Besinana yana boda ita havena iyemoyemodegita. Na hesi hiwahiwape nigele adi gelu, ita yada boda mata hiꞌita avivinidi. 


text:
<pb/>Ami taumugaiwo hipaipaihowa iliꞌilimani omiu hinage amveꞌahihiyedi moiha yo amꞌita avivinidi, neta yadi guguya yo yadi veꞌita ana mutulai. 


text:
Teina vehabana Buki Veꞌahihi ainai Yaubada iloina, iwalo:<pb/>‘Ebe bulumakau ipaipaihowa witi patuna ainai, howahowana yo tupwana witi iꞌai’. Na hinage iwalo:<pb/>‘Taupaihowa adi maiha ilowoinanedi na hiꞌai’. 


text:
<pb/>Timoti, ebe yaiya tomowa taumugai teya iveꞌewai na iwalo, ‘Teina taumugaine yababana ipaihowaiyaꞌo’, na nigele tauwalo haguina, neta walone havena ubenabenalei. Na ebe tomowa bwau bo tonuga yadi walo ana benali ehebo, taumugaine ulauvetalaei. 


text:
Ebe taumugai yana yababa amꞌita lobai, amwalowei tomowa bagibagilidi mehediyai, ta ebe tupwadi tomowa pwanolinane havena hipaipaihowai. 


text:
<pb/>Teina amvenuwamwau aliguwena Yaubada yo Yeisu Besinana mehediyai, yo hinage tausagenawasao masemaseledi mehediyai, ebeha loina teina umulitaedi moiha. Tomowa maudoidi uloinaedi loina ehebo taꞌi ainaena, na havena tupwadi aꞌava aidiyai uloiloina yaiyai, na tupwadi aidiyai nigele. 


text:
<pb/>Taumugai ana vesinuwa ainai havena utotototoya, mata dova ta mayana yababa dawadawanina vesinuwa ilobai, ta neta ana ita dova yana yababao aidiyai uhaguhagui. Mata maumaudoina ulauvehulu. 


text:
<pb/>Havena bwahi aꞌavana unumanuma, wuwuna hauga bagibagilina ulovalovala na diyam imuyamuya, ainaena ilowoinanego na tupwana waini unumanuma. 


text:
<pb/>Tupwadi tomowa yadi yababao miyamiya mahalavadi vehabadi adi loina hilobai. Na tupwadi yadi yababao miyamiya dawanidi, na mulitai abo himiya mahalava. 


text:
Dova hinage paihowa namwanamwadi tupwadi miyamiya mahalavadi, na tupwadi mulitai abo himiya mahalava, wuwuna nigele howahowana na himiya mahalava.<pb/>


text:
Taupaihowao yadi babadao hiveꞌahihiyedi yo hiꞌawa abi aidiyai. Ebe nigele mata tupwadi tomowa yada veꞌitaone hiyaꞌawa yaliyedi, na hiwalo, ‘Yaubada ana tauyemidiwo hiya, na nigele hiyapaihowa dumwalu’. 


text:
<pb/>Hinage hevahevaliwone ebeha yadi babadaone baidadiyao hiꞌawa tahigu Besinana ana yemidi ainai, ta ebe havena yadi babadao adi yemidi hilaulaumwau. Na hesi himwahaliuhi vehabadi, yo yadi paihowa namwanamwadi himwalaꞌi, wuwuna yadi babadaone hiya Besinana ana tauyemidiwo, eeta velauwena aidiyai hipaihowa. Tauveꞌita oyaꞌoyama vehabadi Veꞌita teina uguguyaedi tomowa aidiyai. 


text:
Na ebe yaiya yana veꞌita vagana, nuwana yada Bada Yeisu Besinana yana walo dumwadumwaludi nigele iyamulitaedi, na veꞌitaowa mumuga namwanamwana vehabana itaꞌwataꞌawataedi, 


text:
iya yana nuwapwanopwano inuwahaehaeyei, ta miya tulutuluha ivevetuwunine. Teina mumugaone aidiyena alomagigili yo modiꞌini yo walo yabayababa yo manini na vetaꞌetaꞌe himahamahalava. 


text:
Ainaena adi geluwo baidadiyao hiveꞌawa paꞌipaꞌiꞌi, na yadi nuwatuwu yababanaena vehabana veꞌita moiha havena hihanahanapui, na hesi hinuwatuwui ebeha Yaubada ana veꞌahihi ainaena wasawasa baleꞌu mwalaꞌina hilobai. 


text:
<pb/>Na ita yada wasawasa vagana, Yaubada ana veꞌahihi ainaena howahowana iloinaegita, na hesi wasawasa baleꞌu ana loba havena vehabana tanuwanuwatuwu. 


text:
Wuwuna ita mwalona nimanima aꞌavada baleꞌuwai tamahalavama, na howola abo nimanima aꞌavada baleꞌu teina talaugabaei. 


text:
Ainaena ada yo ada aleꞌo vehabadi tayaliyaya, na vali ginauli vehabadi havena tanuwanuwatuwu alili. 


text:
<pb/>Hiya wasawasa ana taunuwalelewo howola abo Tomodulele yana hipwahipwa ainaena ilauhipwaidi, na yadi nuwatuwu pwano aidiyena hiꞌabiye yababadi, yo howola abo hiya silahe moiha hilobai. 


text:
Wuwuna wasawasa ana nuwalele yababana maudoina wuwudi, na hinage wasawasa ana beha wahiyala ainaena, tupwadi adi geluwo tapwalolo moiha hilaugabaei, ta aba nuwayababa bagibagilidi hilobalobaidi. Amwaha namwanamwana vehabana 


text:
<pb/>Timoti, owa Yaubada yana taupaihowa, eeta teina mumugane ainaena uꞌita avivinigo, na mumuga dumwadumwaluna umulitaei, teina ginauliwone amwaha namwanamwana, neta yemidi yo velau yo alamaꞌiꞌita yo nuwahegoya. 


text:
Hinage tapwalolo ana paihowa namwanamwadi aidiyai utowolo wahiyala, na yawahim vateyai hinage uꞌabi avivini, wuwuna mwalona Yaubada ivesinuwaigo hauganane yam yemidi Yaubada ainai uwalo mahalavaei tomowa bagibagilidi mehediyai. 


text:
Timoti, yaloinaego Yaubada mehenai, iya ginauli bagibagilidi yawahidi ana taumohe, na hinage Yeisu Besinana mehenai, iya mwalona Ponitiyo Pailato mehenai walomoihaena iwawalone. 


text:
Na yagu loinane ebeha venuwamwau teina umulitaei iliꞌilimanidi, na havena ehebo ainai utapitapiya ana higa yada Bada Yeisu Besinana iwuyouyoma. 


text:
<pb/>Wuwuna howola abo haugawa vesivesinuwanawa ainai Yaubada Yeisu iꞌabiye mahalava. Yaubada Tauloina ibom na namwanamwana, iya tauwasawasa maudoidi yadi Tauwasawasa, na hinage babadao maudoidi yadi Bada. 


text:
<pb/>Yaubada ibom miyamiyavateyaina, eeta nigele teya yaiya dova, na yana dalava nigele howahowana taꞌita, wuwuna imasele alili, yo hinage nigele howahowana Yaubadanane taꞌita, na yana wasawasa yo yana wahiyala mata nigele iyaꞌovi. Moiha. 


text:
<pb/>Baleꞌu ana tauwasawasao uvenuwamwauwedi ta havena hinuwanuwahaehae yadi wasawasa vehabadi, na hinage havena hiyemiyemidi ebeha howola abo aba hagu mwalaꞌina yadi wasawasa aidiyena hilobaidi, wuwuna wasawasadine sawasawalidi. Na hesi Yaubada ibom ainai hiyemidi, wuwuna Yaubada iya tauꞌaiyauya namwanamwana, na yada abayaliyaya maudoina iya ainaena himahamahalavama. 


text:
<pb/>Hinage tauvewasawasaone uvenuwamwauwedi ta paihowa namwanamwadi yo vehaguhagu yo aiyauya aidiyena hivewasawasa moiha. 


text:
<pb/>Timoti, yemidina Yaubada imomohegone uꞌitaꞌita iliꞌilimani, na hanapu oyaꞌoyama yo awapaꞌipaꞌiꞌi awaꞌawawa havena umulimulitaedi. 


text:
Wuwuna hiya mumugaone teina adi taumulitao yadi yemidi Yeisu ainai itapiyaꞌo. Yaubada yana veꞌiꞌila imiya vahaligo.<pb/>


text:
Yau Paulo Yaubada yana nuwatuwuwena yavetauyewasa Yeisu Besinana vehabana, na tahida Timoti ainaena. Yami leta ilalaowane neta Yaubada yana bodao Kolinita ainai vehabamiu. Na hinage Yaubada yana bodao Gilisi tupwana maudoina alonai vehabadi. 


text:
<pb/>Yaubada Tamada yo Bada Yeisu Besinana yadi atemuyamuya yo yadi nuwadaumwali himiya vahaligomiu. Yaubada yana hagu 


text:
<pb/>Yaubada iya Bada Yeisu Besinana Tamana yo yana Yaubada taꞌawa yauwedowei iya atemuyamuya wuwuna. Yaubadanane ainaena vehaguhagu maudoina ilaolaoma vehabana taꞌawa yauwedowei. 


text:
Iya ada vitai maudoidi aidiyai ihaguhaguigita. Eeta vehaguhugu ehebonane Yaubada imohemohegita ainaena mata tomowa tupwadi adi vitaiwo vagadi yo vagadi tahaguidi. 


text:
Wuwuna Besinana yana muya bagibagilidi ita hinage alonai baidada eeta Besinana ainaena Yaubada yana vehaguhagu mwalaꞌina mata taveꞌalo. 


text:
Ebe Yaubada yana paihowa vehabana abom amuyamuya, neta taꞌi omiu ami hagu yo ami yayovi vehabana abom amuyamuyane. Na ebe hagu alobai omiu hinage mata ihaguigomiu ta muyaone ehebonane aꞌalamaꞌiꞌitaedine mata iꞌabiye wahiyalagomiu taꞌamꞌalamaꞌiꞌita. 


text:
Yama itahae ana wahiyala alimiyai imiyamiya wuwuna ahanapuiyaꞌo ebeha dova yama muyaoꞌalodiyai ammuyamuya hagune aveꞌaveꞌalodine omiu mata hinage amveꞌalo. 


text:
<pb/>Tahimaiyao, nuwanuwamai ebeha avenuwamwauwegomiu vitaiwone aveꞌaveꞌalodine Esiya tupwanane ainai vehabadi. Vitaiwone alimaiyai himwamwauwidine neta himwalaꞌi yo hivitai alili ta yawahimai muhamuhana na agabaei. 


text:
Alautowoi ebeha mwalowoi bada ilaomaꞌo alimaiyai. Eeta teina imahalava ta ebe havena abom ayemiyediuyowegai, na hesi Yaubada ibom taumwalomwaloi iꞌabiꞌabiye towolodi ebeha ainai aduivahali. 


text:
Mwalowoi mwalaꞌi alilina ainaena iyayoviga ta mata ilauyeyawahaigai. Na yama itahae iya ainai amwauwi ta mata iyayoviuyoigai. 


text:
Omiu hinage ebeha awanoiyena amhaguhaguigai. Eeta ebe awanoi maudoidi vehabamai Yaubada mata iyemaihadi yo hinage iꞌawa namwanamwaegai, na tomowa bagibagilidi mata vehabamai na hiꞌawa yauwedo iya ainai. Paulo yana ulewahi ibui 


text:
<pb/>Yama gagasa wuwuna teina, neta yama nuwanuwatuwu iwalo yedumwalu alimaiyai ebaha yawahimai teina baleꞌune ainai yo hinage ginauli mwalaꞌina dova yama veꞌawaꞌauꞌaugelu omiu baidamai neta hiya Yaubada yana nuwatuwu veꞌaveꞌahihinaena yo yana walo moihanaena iloiloinaegai, nigele taumiya baleꞌu yadi nuwatuwuhonihoniyena na hesi Yaubada yana veꞌiꞌilaena. 


text:
Hava alelelediwane nuwanuwamai ebeha nuwamiu himasele ta amhanapu iliꞌilimanigai. Haugana yada Bada Yeisu yana ahubena laugwaipileuyoma ainai mata amgagasa vehabamai dova ai hinage agagasa vehabamiu. 


text:
<pb/>Yami gagasa yahanapu iliꞌilimani ta mwalona yagu ulewahine ebeha yalaowa alimiyai mai bwau ta ebe yami hagu ilauhepoi. 


text:
Mwalona nuwanuwagu yagu laomane Masedoniya ainai yatauboꞌeyegomiu na yagu laugwaipilene ainai yatauboꞌeuyoigomiu. Na yagu tauboꞌeuyoigomiune ainai mata amhaguigau ta yaꞌadau lau Yudeya ainai. 


text:
Yawalo ebeha yalaowa na hesi nigele yayalaowa. Teina yagu ulewahine yaꞌabi avivinine nigele yau taunuwatuwu bwaubwau. Yagu ulewahine yapaipaihowaidi nigele dova taumiya baleꞌu ginauli ehebo vehabana na hiwalo ehe na ana dumwalu nigele. 


text:
<pb/>Bada dova Yaubada iwalowalo moiha neta dova yagu waloyemidi alimiyai. Nigele yayawalo ehe na ainona nigele. 


text:
Wuwuna Yaubada Natuna Yeisu Besinana, Sailasa, Timoti na yau aguguyaei gamwagamwanimiyai neta nigele ehe na hinage nigele. Iya Yaubada ana moiha. 


text:
Wuwuna Yaubada yana waloyemidi maudoidi hiyemala moiha neta Besinana ainai. Teina vehabana iya ainaena ‘Moiha’ ta tawalowei ebeha Yaubada taꞌawa wasawasaei. 


text:
Eeta Yaubada iya Besinana ainai ivetowolo momohigai omiu baidamaiyao. Na Yaubada iya ivesinuwaigita yo iꞌabidebaigita 


text:
ta iya yana veꞌiveꞌilala alidai imwauwi neta Aluꞌaluwa Veꞌahihi imohegita ta atedai. Teina dova yana aiyauya mugamugaina, na ainaena tahanapui ebeha yana aiyauya tupwadi vehabada iꞌatububunidiꞌo ta hihaꞌwahaꞌwa. 


text:
<pb/>Yaubada mehenai yawalo moiha neta mwalona nigele yayalaowa Kolinita alimiyai wuwuna nigele nuwanuwagu ta yaꞌabiye nuwayababagomiu. 


text:
Hava ebe amyemidiyei nigele ayaꞌaipate ebeha ainai aloina. Wuwuna ahanapuiyaꞌo neta yami yemidine aidiyai amtowolo wahiyalaꞌo. Eeta omiu baidamaiyao tapaihowa yami yaliyaya vehabana.<pb/>


text:
Nigele yayalaowa alimiyai wuwuna yagu nuwatuwu yapaihowai ta nigele ebeha yaꞌabiye nuwayababauyoigomiu. 


text:
Ebe yaꞌabiye nuwayababagomiu, yaiya mata itupwa ta iꞌabiye yaliyayagaune? Nigele teya yaiya wuwuna tomowa tauꞌabiye yaliyayagau mata yaꞌabiye nuwayababagomiu. 


text:
Teina vehabana na leta neta yaleleyawa alimiyai. Nigele nuwanuwagu yalaowa ta omiu ebeha amꞌabiye yaliyayagauwa amꞌabiye nuwayababagau. Wuwuna yahanapui iliꞌilimani neta yagu yaliyayane omiu hinage yami yaliyaya. 


text:
Eeta yalaulelewa mayagu nuwavitai yo mayagu atemuyamuya yo mamehelinogu; ta nigele ebeha yaꞌabiye nuwayababagomiu na hesi yagu velau ana mwalaꞌi alimiyai ebeha amhanapui. Tauyababa ana nuwahamu 


text:
<pb/>Ami gelu teya iꞌabiye nuwayababagau ta ebe yau mayagu nuwayababa omiu hinage tupwana mayami nuwayababa. Teina yawalowalone nigele ebeha ami gelune yaꞌabiye nuwavitai. 


text:
Teina vehabana na yalaulelelaowa ebeha yami awaꞌabi yatowoi ta yahanapuigomiu neta moiha yagu loguguya maudoidi aidiyai amꞌawa abi, bo nigele? 


text:
Ebe yaiya teya yana yababa amnuwahamui mata yau hinage yanuwahamui. Na ebe hava vehabana na yanuwahamui neta Besinana mehenai na yapapaihowaine omiu vehabamiu. 


text:
Na yapapaihowaine ebeha Tomodulele havena iwahiwahiyala gabaegita, wuwuna yana nuwatuwuwo bada ta hanapuidiꞌo. Besinana ainaena ta wahiyala 


text:
<pb/>Haugana Tilowasi ainai yamahalava yaꞌita lobai ebeha Besinana wasana namwanamwana yaguguyaei neta tenem ainai Bada yagu hawahawaga ihoꞌeyaꞌo. 


text:
Hesi yagu nuwatuwu nigele iyatalu wuwuna tahigu Taito yabeha ahayai Tilowasi ainai. Nigele ta yavelauwedi na yalaugabaidi ta yalalaune Masedoniya. 


text:
<pb/>Na Yaubada ainai taꞌawa yauwedo wuwuna iya yana lau ahaiyena hauga maudoina Besinana ainaena ta wahiyala diꞌwa. Ta Yaubada iyepaihowagai na Besinana ana hanapu vehabana aꞌabiye dabalala tupwa maudoina aidiyai dova pwalawasi panena. 


text:
Wuwuna ita dova pwalawasi panena namwanamwa alilina Besinana iꞌaiyauyanei Yaubada ainai. Neta panenane idabadabalala ta livalivahidi na taumwalomwalowoi gamwagamwadiyai hibenabenalei. 


text:
Taumwalomwalowoi aidiyai teina panenane dova mwalowoi ivaivaiyama. Na livalivahidi aidiyai teina panenane iya yawahi ivaivaiyama. Teina vehabana ta yaiya howahowana mata teina vitaiwone ipaihowaidi? 


text:
Hesi ai howahowamai wuwuna ai nigele dova tomowa tupwadi hiya Yaubada yana Walo hivai ta dova abaꞌaigimwagimwala. Ai Yaubada ivetamalegai eeta iya mehenai nuwatuwu moihanaena aꞌauꞌaubabada Besinana yehanaena.<pb/>


text:
Teina walone ana dagugu dova yaꞌawa namwanamwauyowegau, bo? Yau nigele dova yavetaumanaegomiu ta nuwanuwamiu abiye masele letana tomowa aidiyena ilaowa alimiyai ebeha yau yaiya dova tomowa tupwadi. Na nigele ebeha omiu alimiyena amꞌabiye mahalavaegai tomowa aidiyai. 


text:
Mwalona ilaoma ta wau yagu abiyemasele letana neta omiu. Atemiyai yalelediꞌo ta tomowa bagibagilidi hivahili ta hihanapuiyaꞌo. 


text:
Na imiya mahalava iliꞌilimani neta Besinana iya teina lelene ilelelene yau aliguwena. Iya nigele abalaulele weꞌaweꞌahana ainaena iyalaulele na hesi Yaubada Mayawahina Aluꞌaluwana Veꞌaveꞌahihina ainaena. Na hinage nigele abalaulele gaima tabatabana dova Mosese yana loina na abalaulelene tomowa atemiyai. 


text:
Nigele teya hava alimaiyai iyamiyamiya ta ebeha awalowegai neta howahowamai ta mata teina paihowane apaihowai. Alaꞌalawowoli alimaiyai imiyamiya neta Yaubada ainaena ilaolaoma. 


text:
Iya iꞌabiye alaꞌalawowoligai ta waloyemidi vauvauna awalo mahalavaei. Teina waloyemidi vauvaunane neta nigele loina lelelelena ainaena, na hesi Aluꞌaluwa Veꞌahihi ainaena. Wuwuna loina lelelelena neta tomowa iꞌoiꞌoiye mwalowoidi na Aluꞌaluwa Veꞌahihi tomowa yawahi imohemohedi. 


text:
<pb/>Loinane neta abalaulele gaimana Yaubada ainai ilele ta haugana Mosese ivavaiwa neta Yaubada yana wasawasa namanamalina iꞌabiye mahalava. Moiha Mosese manina maselena mata isawali ta ilau na hesi maninane maselenane imeheꞌaiꞌai moiha ta nigele howahowana na Isileliwone manina hivinunui. Loina ana paihowa alonai tomowa himwalomwalowoi na hinage yana hauga laoma manamanamalina. 


text:
Na loina mumugana iya yababa veꞌewana ivaivaiyama neta manamanamalina ilalaomane. Ainaena na Aluꞌaluwa Veꞌahihi iya awadumwalu ilawelawenama neta mata namalina idiꞌwa alili. 


text:
Na wau namanamalina mugamugaina ana ita dova nigele iyamasele iliꞌilimani wuwuna mulimulitana namalina imwalaꞌi alili. 


text:
Waloyemidi miyamiyana isawali na hesi mayana namanamalina ilalaomane eeta tahanapui ebeha mata waloyemidi miyamiya vateyaina namanamalina idiꞌwa alili. 


text:
Ita nigele dova Mosese. Iya aleꞌowena manina ilauꞌauꞌauhi haugana yana namanamalina ihabuhabulu ta isasawaline ta ebe Isileliwone havena hivinuvinui. 


text:
Na mayadi nuwapwanopwano mwalona ta wau haugana waloyemidi mugamugaina hivahili neta hiya aleꞌone ehebonane howola yadi nuwatuwu iꞌoiꞌoiꞌauꞌauhi ta nigele hiyavaivehulu. Wuwuna Besinana ibommo ainaena mata teina aleꞌone Yaubada ivaivehulu. 


text:
Na mwalona ta wau, haugana Mosese yana loina hivahili neta aleꞌone howola yadi nuwatuwu ilaulauꞌauꞌauhi. 


text:
Na Badane neta iya Aluꞌaluwa Veꞌahihi. Na havaidova ainai Bada Aluꞌaluwana imiyamiya neta ainai nigele loina bo yababa yana pai teya iyamiyamiya. 


text:
Ainaena maudoida nigele manida abalauꞌauꞌauhina na Bada yana vewasawasa taveꞌitaei. Na Badane neta iya Aluꞌaluwa Veꞌahihi eeta igwaipilegita ta ana ita dova Besinana yana wasawasa alidai imwalamwalaꞌi.<pb/>


text:
Ainaena teina waloyemidi vauvauna yana paihowa Yaubada yana atemuyamuyaena imohegai ta nigele ayatapiya. 


text:
Mumuga dawadawanidi yo vedebahinihinimayadi amwau gabaediꞌo. Nigele mumuga oyaꞌoyamaena ayamiyamiya yo nigele Yaubada yana walo ayapaipaihowa pwanoli. Na awamoiha maudoina ainaena Yaubada mehenai amiyamiya ebeha tomowa maudoidi yadi nuwanuwatuwu ilimani vehabana amoheuyoigai. 


text:
Hiya nigele hiyayemidi wuwuna Tomodulele baleꞌu ana tauloina yababana yadi nuwatuwu iꞌauhidi. Iya iguduidi ta masele ihinahinalidi nigele howahowana na hiꞌita lobai. Masele neta iya wasa namwanamwana ainaena ilalaomane. Na wasane ainaena Besinana yana vewasawasa iꞌabiye mahalava wuwuna iya Yaubada ana oleya moiha. 


text:
<pb/>Nigele ayabom wasamai aguguguguyaei na Yeisu Besinana iya Bada wasana aguguguguyaeine. Na awalowalo neta ai yami taupaihowa Yeisu vehabana. 


text:
Mwalona Yaubada iwalo ebeha, ‘Mata guguyou holanai masele ihinali’. Na teina haugane Yaubada ehebonane yana wasawasa tahanapui neta taꞌitaꞌita ihinahinali Besinana maninai. 


text:
<pb/>Hesi ai Yaubada yana wasawasa taumai tapitapiyadi aidiyai himiyamiya ta dova bagi namwanamwana walata miyamiyana alonai. Ai wahiyala mwalaꞌi alilina aꞌabiye mahalava neta ai nigele alimaiyena na hesi Yaubada iya ainaena. 


text:
Hauga daodaona hiꞌabiye nuwavitaigai na hesi nigele hiyaꞌabiye yababagai. Hauga tupwadi anuwatuwu bwaubwau na hesi nigele ayatapiya. 


text:
Hauga tupwadi hiꞌabiye muyagai na hesi Yaubada nigele iyanuwapwanopwanowegai. Hauga tupwadi hitalaigai na hesi nigele ayasilahe moiha. 


text:
Yama miya ahubena ehebo ehebo alodiyai Yeisu vehabana na mwalowoi awutu vahavahali moiha. Na teina alonai aꞌalamaꞌiꞌita ta ebe Yeisu yawahina tomowa hiꞌita. 


text:
<pb/>Yaubada yana Buki iwalowei iwalo, ‘Yaꞌaubabada wuwuna yayemidi’. Teina yemidine ehebonane alimaiyai vehabana na aꞌaubabadaei wuwuna ayemidi. 


text:
Tahanapuiyaꞌo neta iya Yaubadane ehebonane Bada Yeisu mwalowoiyena iꞌabiye towolouyoiyaꞌo na hinage mata omiu na ai iꞌabiye towolouyoigita. Yeisu baidada na ilau ahaigita ta talau iya mehenai. 


text:
Teina maudoina neta omiu vehabamiu. Na Yaubada yana veꞌiꞌila idabalala boda ta boda aidiyai ta mata Yaubada yana vewasawasa ana awayauwedo imwalaꞌi. Yemidiyena tamiyamiya 


text:
<pb/>Eeta mata nigele ayatapiya. Moiha taumai hitapitapiya na hesi aluꞌaluwamai ahubena ehebo ehebo iꞌabiꞌabiye vauvauyoi. 


text:
Na teina vitaiwone habuludi hauga ahuꞌahubalina alonai aveveꞌalodine, mata vewasawasa mwalaꞌina yo miyamiya vateyaina ilawelawenama, teina vitaiwone mata imwalaꞌi gabaedi. 


text:
Hava ta itaꞌitadine nigele aidiyai ayanuwanuwatuwu alili. Na hava nigele tayaꞌitaꞌitadine hiya aidiyai anuwanuwatuwu moiha. Wuwuna hava ta itaꞌitadine neta hauga ahuꞌahubalina vehabana na hava nigele tayaꞌitaꞌitadine neta hauga miyamiyavateyaina vehabana.<pb/>


text:
Na tahanapuiyaꞌo neta taudane teina gwau tamiyamiyaneine baleꞌuwai mata ilotalotaloꞌe na Yaubada ainaena vada tavai. Neta vadane galewai nigele tomowa nimadiyena hiyaꞌabi na mata imiya ta ilau hauga nigele yana abaꞌovi. 


text:
Teina haugane taꞌamꞌamna yababa na yada venuwa neta ebeha Yaubada vada vauvauna mata imohegita dova aleꞌo vauvauna. 


text:
Teina gwaune holanai amiyamiyane neta aꞌamꞌamna yababa wuwuna anuwavitai. Nigele ebeha teina nuwanuwada ada aleꞌo tavaivehuludi na hesi nuwanuwada Yaubada iveliꞌwagita tauda vauvauna ainaena ta ebe yawahi tauna mata taudawa mwalomwalowoina iꞌabiye sawali. 


text:
Yaubada iya teina ginauline ainai iꞌatububunigita ta Aluꞌaluwa Veꞌahihi imohegita dova abavetuwuni. Eeta tahanapui neta mulitai abo hava tupwadi vehabada iꞌatububunidiwa imohegita. 


text:
<pb/>Ainaena hauga maudoina taꞌatepatu. Tahanapuiyaꞌo teina haugane taudaone aidiyai tamiyamiyane neta howola nigele Bada baidada tayamiyamiya yana tupwai. 


text:
Eeta taꞌatepatu yo nuwanuwada ebeha teina taudaone talaugabaidi ta talau Bada baidada tamiyamiya yana tupwai. 


text:
Bwagana teina tamiyamiya tauda holadiyai bo Yaubada yana tupwai ta miyamiya na hesi yada aipate mwalaꞌina ebeha taꞌabiye yaliyaya. 


text:
Wuwuna maudoida mata Besinana mehenai tatowolo ta iya ilauvetalaegita. Tomowa ehebo ehebo hava tauna ainai ipapaihowaine mata maihana ivai. Namwanamwana mata maihana namwanamwana na yababana mata maihana yababana. Besinana ainaena Yaubada baidada taꞌawa heliheliyam 


text:
<pb/>Aꞌaipate ebeha tomowa tupwadi nuwadi avaidi wuwuna Bada meheuhina ahanapuiyaꞌo. Na Yaubada ihanapuigaiꞌo ta hinage nuwana omiu bada atemiyena amhanapuigaiꞌo. 


text:
Nigele ebeha aꞌawa namwanamwauyowegai mehemiyai na hesi vedova mata ammwauhinigai ana wuwuna awalo auligomiu. Eeta yaiyadiwo tomowa hivinunuidi tuluhaena na nigele yadi mumuga nuwaꞌalodiyai vehabana hiyanuwanuwatuhu mata yadi walo amyemaihadi. 


text:
Ebe ayauyaule dova tomowa yadi aubabada neta Yaubada vehabana na ayauyaulene. Na ebe uluꞌulumai dumwadumwaludi neta omiu vehabamiu na uluꞌulumai hidudumwalune. 


text:
Besinana yana velaune iloiloinaegai wuwuna ahanapui neta iya ibom tomowa maudoida vehabada imwamwalowoine. Ainaena ita hinage maudoida tamwalowoi. 


text:
Na maudoida vehabada imwamwalowoine ta yaiyadiwo ita mayawahida nigele ebeha tabom vehabada ta paihowa na hesi Besinana vehabana ta paihowa. Wuwuna iya vehabada imwalowoi ta itowolouyo. 


text:
<pb/>Ainaena teina haugane tomowa mata nigele yadi nuwatuwu ayanuwatuwuidi baleꞌu nuwanuwatuwuna ainaena. Moiha mwalona Besinana teina dova anunuwatuwuine na teina haugane nigele. 


text:
Haugana tomowa iveꞌehebo Besinana ainai neta iya tomowa vauvauna. Ginauli miyamiyadi bada hiꞌoviꞌo na ginauli maudoidi higwaipiledi ta dova vauvaudi. 


text:
Teina ginauliwone maudoidi neta Yaubada ipapaihowaidine. Iya mwalona ana aleha ita na Besinana ainaena igwaipilegita ta ita ana geluwo. Na tomowa tupwadi apaihowaidi ta iya baidadi hiꞌawa auꞌaugelu neta Yaubada paihowane imomohegaine. 


text:
Yada wasa neta taumiya baleꞌu maudoida Besinana ainaena na Yaubada iꞌawa auꞌaugeluwegita ta nigele yada yababao iyavahivahilidi. Na yaiyadiwo mata tomowa apaihowaidi ta iꞌawa auꞌaugeluwedi neta yewasane paihowana imomohegaine. 


text:
Eeta ai Besinana vehabana aꞌauꞌaubabada, bada dova Yaubada iya iꞌawaꞌawanoi ai awamaiyena. Na ai Besinana vehabana aꞌawaꞌawanoiyegomiu awalo, ‘Yaubada amꞌawanoiyei ta iꞌawaꞌawa auꞌaugeluwegomiu’. 


text:
Wuwuna Besinana nigele yana yababa na ita vehabada na Yaubada ipaihowai ta yada yababa maudoidi iꞌavala gogoidi. Teina dova ipaihowai ta ebe taveꞌehebo Besinana baidada mata Yaubada yana paihowa dumwaluna ta veꞌalo.<pb/>


text:
Nigele ta Yaubada baidamai yama paihowa toyawa holanai aꞌawanoiyegomiu omiu Yaubada yana veꞌiꞌila tauvaina havena yana veꞌiꞌilane amgebegebe awawai. 


text:
Wuwuna iya iwalowei iwalo,<pb/>‘Atemuyamuya ana hauga ainai yami awanoi yabenaledi. Na livahi ana ahubena ainai yahaguigomiu.’ Walo moiha, teina Yaubada yana atemuyamuya haugana ebeha mata ami livahi amlobai. 


text:
<pb/>Nigele nuwanuwamai ebeha yaiya teya yama paihowa iꞌitaye yababa. Ainaena na ababeꞌu nigele teya yaiya yana amwaha ainai ayamwaumwauwi. 


text:
Hesi ginauli maudoidi holadiyai apaipaihowaidi ebeha aꞌabiye mahalava neta ai Yaubada yana taupaihowao: Alamaꞌiꞌita moihanaena vitai yo wewelohe yo muya holadiyena atowotowolo momohi. 


text:
Ama alehao hitalaigai ta vada paipaiyai higuduigai ta himiya gwaigwaipileyegai na hiwalowalo yababaigai. Na apaihowa wahiyala. Na nigele ayaꞌenoꞌeno iliꞌilimani. Na nigele ayaꞌaiꞌai iliꞌilimani. 


text:
Na yama nuwatuwu masemaselenaena yo nuwatuwu hanahanapuwena yo yama nuwadobiyena yo aiyauyaena yo Aluꞌaluwa Veꞌahihi ainaena yo velau moihanaena aꞌabiye mahalavauyoigai ai Yaubada yana taupaihowao. 


text:
Na yama walo moiha yo Yaubada yana alaꞌalawowoliyena aꞌabiye mahalavauyoigai ai Yaubada yana taupaihowao. Na mumuga dumwadumwaluna avai ta iya yama abaꞌaleha yo abalauꞌauꞌauhi. 


text:
Tomowa hiveꞌahihiyegai na tupwadi hiꞌita dobiyegai na hiꞌawa yababaegai na tupwadi hiwalo vetuvehaeyegai. Hiwalo ebeha aꞌoyaꞌoyama na hesi awalowalo moiha, 


text:
na hinage hiteibabaegai na hesi hihanapuigaiꞌo. Na hipaihowaigai ebeha amwalowoi na hesi mayawahimai. Bwagana hitalaigai na hesi nigele hiyaꞌoiꞌoiye mwalowoigai, 


text:
yo bwagana hivenuwayababagai na hauga daodaona ayaliyaliyaya. Ama ita dova tauwewelohe na hesi tomowa bagibagilidi aꞌabiꞌabiye tobwatobwadi. Na Ama ita dova nigele teya hava alimaiyai na hesi ginauli maudoidi ai alimaiyai. 


text:
<pb/>Ama geluwo omiu Kolinita awalo dumwalu alimiyai neta ginauli maudoidi awalo mahalavaidiꞌo ta atemai ahoꞌe gabaei alimiyai. 


text:
Eeta teina yawalowalo laowa alimiyai dova omiu natuguwao. Teina yama mumugane amyemaiha ta omiu hinage atemiu amhoꞌe gabaedi alimaiyai. Ita Yaubada yana vada tapwalolo 


text:
<pb/>Yaiyadiwo nigele hiyayemidi havena aidiyai ampatupatu. Wuwuna mumuga dumwadumwaluna na mumuga yababana nigele howahowana na hiveꞌehebo. Na nigele howahowana masele na guguyou himiya gogoi. 


text:
Nigele howahowana Besinana na Tomodulele yadi nuwatuwu ehebo. Tomowa yemiyemidina na tomowa nigele iyayemidi nigele howahowana yadi nuwatuwu ehebo. 


text:
Yaubada yana vada tapwalolo nigele howahowana aiwa tagitagi holanai himiya. Na ita Yaubada yana vada tapwalolo dova iya yana Buki holanai iwawaloweine iwalo, ‘Yau mata holadiyai yo gamwagamwadiyai yamiya. Na yau mata yadi Yaubada na hiya mata yagu tomowao.’<pb/> 


text:
Na Bada iwalouyo iwalo,<pb/>‘Omiu yagu tomowao, amlaugabaedi yo hiya aidiyena amwaheigomiu.<pb/>Hava nigele iyamasele havena ainai amꞌabiꞌabilau, ta yau mata yayaliyayaigomiu.’<pb/> 


text:
‘Eeta yau mata Tamamiu na omiu mata natuguwao towatowahomiu yo waiwaihiumiu.’<pb/>Teina dova Bada Yaubada Tauwahiyala alili iwawaloweine.<pb/>


text:
Ainaena augeluwo moihadi omiu, teina waloyemidiwone bada maudoidi tavaidiꞌo. Eeta yada nuwatuwu dawadawanidi tataꞌwataꞌwataedi neta ginauliwone tauda yo aluꞌaluwada hiꞌabiꞌabiye biꞌidi aidiyena. Yauwahida taꞌabiye masaledi Yaubada mehenai wuwuna taveꞌahihiyei. Paulo yana yaliyaya 


text:
<pb/>Atemiu amhoꞌedi alimaiyai wuwuna nigele teya yaiya ayaꞌabiye yababa yo nigele teya yaiya ayaveꞌita pwanoli. Na hinage nigele teya yaiya ayaꞌoyamaei na yana tobwatobwa ayavai vehulu. 


text:
Teina yawaloweine nigele ebeha yaveꞌewaigomiu wuwuna bada dova mwalona yawawaloweiwa neta omiu ami nuwatuwu atemaiyai imiyamiya eeta bwagana mata amwalowoi bo amiya na hesi hauga daodaona talaulautoyawa. 


text:
Omiu vehabamiu yaꞌatepatu yo yanuwahaehae moiha. Na ama vitai maudoidi holadiyai yagu nuwatuwu hitalu ta yaliyaya iꞌoiye mwaugau. 


text:
<pb/>Haugana tenem bada amahalavaꞌo Masedoniya ainai na hesi howola taumai nigele hiyaꞌaiyawasi. Vitaiwo himiya gwaigwaipileyegai neta vetaꞌetaꞌe tomowa baidamaiyao yo meheuhi atemaiyai na amiyamiya. 


text:
Na hesi Yaubada iya taunuwavitaiwo adi tauꞌabiye atepatu eeta Taito yana laoma ainai iꞌabiye atepatugai. 


text:
Nigele yana laoma ibom ainaena iyaꞌabiye atepatugai na hesi vedova amꞌabiye atepatuwa wasana ainaena hinage iꞌabiye atepatugai. Na yami velau yo yami nuwayababa yo yami talam vehaguhagu yau vehabagu iwalowalo auligai ta yagu yaliyaya imwalaꞌi alili. 


text:
<pb/>Mwalona yagu leta ainai yaꞌabiye muyagomiu, ta vehabana yanuwanuwatuwu na teina haugane nigele vehabana yayanuwanuwatuwu wuwuna yagu leta iꞌabiye nuwayababagomiu hauga ahuꞌahubalina. 


text:
Leta neta yalelele vehabana yayaliyaya. Na nigele yayayaliyaya yaꞌabiye nuwayababagomiune na hesi yayaliyaya wuwuna yami nuwayababa ainona neta yami nuwabui. Neta nuwayababane Yaubada nuwanuwana ainaena nigele ayaꞌabiye yababagomiu. 


text:
Nuwayababa Yaubada nuwanuwana wuwuna neta nuwabui yana abavetuwuni ta tomowa hilaulau yawahai ta hiꞌawa namwanamwaei. Na taumiya baleꞌu yadi nuwayababa ainaena mwalowoi hiveꞌaveꞌalo. 


text:
Amꞌita hava Yaubada ipapaihowaine yami nuwayababa ainaena ta amꞌatepatu wahiyala na amnuwalele vedumwaluyoigomiu ainai. Eeta amwalo wahiyala mayami meheuhi yo mayami velau ammoheuyoigomiu mayami atetalam ta amꞌatububuni taumumuga yababa yemaihana vehabana. Ginauli maudoidi aidiyai amꞌabiye mahalavauyoigomiu neta nigele teya hava yami pwanoli. 


text:
Eeta teina leta yapaihowai nigele taupwanoli mehena yayasabui yo hinage nigele pwanoli ana tauyemaiha yayahaguhagui vehabana yayalaulele. Na yalaulele ebeha yami atetalam vehabamai Yaubada mehenai yaꞌabiye mahalava alimiyai. 


text:
Teina vehabana na yama nuwatuwu hiwahiyala. Nigele yama nuwatuwu wahiyala ibom na hinage yama yaliyaya. Wuwuna Taito maumaudoimiu amꞌabiye wahiyala ta yana yaliyayaena iꞌabiye yaliyayagai. 


text:
Na yagu nuwatuwu haehae omiu vehabamiu yawalo auli ta nigele amyaꞌabiye hinimayagau. Mwalona ginauli maudoidi awalowalowedi alimiyai neta moihadi. Eeta yama nuwahaehae Taito ainai vehabamiu neta imiya mahalava moihana. 


text:
Taito inuwatuwu avivini vedova amyayaliyayaine mayami meheuhi yo mayami veꞌahihi na hinage mayami awaꞌabi vehabana eeta yana velau vehabamiu iwahiyala. 


text:
Ama geluwo nuwanuwamai ebeha amhanapui hava Yaubada yana atemuyamuya ipapaihowaine tauyemidiwo yadi boda Masedoniya ainai. 


text:
Hiya vitai holanaena hilaulau neta towoi mwalaꞌina hiveꞌaveꞌalo ta bwagana hiwewelohe na yadi yaliyaya imwalaꞌi alili ta ainaena yadi velau idiꞌwa alili. 


text:
Mata yawalo mahalavaedi alimiyai neta velau ana mwalaꞌi hava howahowadi mata himwaumwauwi neta himwauwi. Na hinage hava nigele howahowadi na himwauwi mata himwaumwau diꞌwa. Hibom yadi talam 


text:
alimaiyai hiꞌawanoi hamahamadudu ebeha Yaubada ana tauveꞌahihiwo Yudeya vehabadi yadi tupwa hipaihowai hagu ainaena. 


text:
Yama nuwatuwu mata velau aꞌava himwauwi na hesi hivelau diꞌwa wuwuna himoheuyoidi Yaubada ainai na mulitai atedi hitalamwedi alimaiyai. 


text:
Na ginauli dova yemidi yo aubabada yo hanapu yo vehaguhagu nuwalelena yo yami velau vehabamai aidiyai ammahuli alili. Eeta nuwanuwamai ebeha teina hinage velaune paihowana ainai ammahuli moiha. 


text:
<pb/>Teina yawalowaloweine nigele dova loina na ebeha tomowa tupwadi yadi vehaguhagu nuwalelena yaꞌabiye mahalava ta ainaena na yami velau moihana yalautowoi. 


text:
Yada Bada Yeisu Besinana yana veꞌiꞌila bada amhanapuiyaꞌo. Bwagana iya imahuli alili na hesi iveweweloheuyowei omiu vehabamiu ta ebe yana veweweloheyena iyemahuligomiu. 


text:
<pb/>Na yagu nuwanuwatuwu teina dova. Bolimai tuluhadai haugana velau amvetuwuni inamwanamwa ta teina haugane amveꞌovidi. Wuwuna omiu velau ana taupaihowao mugamugaimiu yo hinage omiu tomowa mugamugaimiu velau amyaliyayai. 


text:
Mwalona velaune amyaliyayai na yami yaliyayane iyemala moiha ta teina haugane hava howahowamiu yami tobwatobwao aidiyena paihowane amveꞌovi. 


text:
Ebe velau tayaliyayai mata yada velaune Yaubada vehabana iyaliyaya. Yaubada nuwanuwana hava alidai imiyamiyane tamohei na hava nigele alidai iyamiyamiya nigele nuwanuwana. 


text:
<pb/>Teina nigele yawalo ebeha tomowa tupwadi vitai hiꞌavala vehulu na omiu amꞌavalai. Na hesi nuwanuwamai neta maudoimiune amtoyatoyawa. Wuwuna hiya adi vahali holanai ta ebeha omiu yami mahuliyena amhaguidi. Eeta omiu mata ami vahali holanai yadi mahuliyena hihaguigomiu. Teina dova mata ampaihowauyoigomiu ta maudoimiu amtoyatoyawa. 


text:
Dova Yaubada yana Buki holanai hilele hiwalo, ‘Yaiya tomowa itanoꞌahai mwalaꞌina nigele ana tupwa mwalaꞌina. Na yaiya tomowa nigele iyatanoꞌahai moiha nigele iyaꞌabiye ahubali.’ Taito maꞌana geluwo yadi lau Kolinita 


text:
Moiha yama awanoi ainai italam na hesi ami hagu ainai inuwalele moiha ta ibom yana nuwatuwuwena itowolo ta ilalaowa alimiyai. 


text:
Taito na tahida teya avetamaledi ta hilalaowa. Wasa namwanamwana guguyana ainai tahida teina ilauꞌalili ta teina ainaena tauyemidi yadi boda maudoidi hiveꞌahihiyei mwalaꞌina. 


text:
Teina tahidane tauyemidiwo yadi boda hivesinuwai ta iya mata ihaguigai ta velaune alawei Yudeya. Ainaena Bada aꞌawa wasawasaei na mata tomowa hihanapui neta nuwanuwamai tauyemidiwo ahaguidi. 


text:
Teina velau mwalaꞌina yaiyadiwo aꞌitaꞌita avivini ebeha ahibahiba iliꞌilimani ta tomowa havena hivetavetalapili neta vehabana tahida teina alalauvaine. 


text:
Eeta yama venuwa ebeha yama mumuga hinamwanamwa nigele ebeha Yaubada mehenai ibom na tomowa hinage mehediyai. 


text:
<pb/>Hinage tahida teya avetamalei ta teina tomowaone ivetonugaedi ta baidanao hilalaowa. Hauga bagibagilina alautowoi ginauli vagadi yo vagadi aidiyena ta alolobaine iya tautalam. Na teina haugane iya tautalam moihana vehabamiu wuwuna alimiyai iyemidi. 


text:
Na Taito iya yagu taliyataupaihowa ta ami hagu vehabana iya baidagu apaipaihowa. Na tahidao bwau Taito baidanao hilalaowa neta hiya tauyemidiwo yadi bodao vehabadi hitowotowolo yo hinage Besinana yana vewasawasa hiꞌabiye mwalaꞌi. 


text:
Eeta yami velau amveꞌitaedi aidiyai ta tauyemidiwo yadi boda maudoidi mata hiꞌita lobai ta yama nuwahaehae iyemala moiha.<pb/>


text:
Yaubada ana tauveꞌahihiwo adi haguhagu amvetamalei Yudeya vehabana mata nigele howahowana yalaulele iliꞌilimani. 


text:
Na Yahanapuiyaꞌo neta nuwanuwamiu mwalaꞌina ebeha amvehaguhagu. Tomowa Masedoniya aidiyai yamwahinigomiu, yawalo, ‘Hiya Gilisi bolimai tuluhadai bada hiꞌatububuniꞌo ebeha hivehaguhagu’. Na hibagibagili alili yami nuwalele nuwadi iꞌabiye mwahali. 


text:
Hesi tahidao yavetamaledi ta hilalaowane nigele ebeha yagu nuwahaehaene neta walo aꞌava na hava yawalowalowedine ebeha amꞌatububuni na amhaꞌwahaꞌwa. 


text:
Ebe Masedoniya tupwadi baidaguwao alaowa ta hiꞌita lobai nigele amyaꞌatabubuni, omiu yo ai tahinimaya moiha. Na yau hinage yahinimaya wuwuna vehabamiu yanuwahaehae. 


text:
Ainaena yawalo inamwanamwa tahidao yaꞌawanoiyedi ta hilau mugaiwa alimiyai ta mata velau amwalowalo yemidiyegauwa amꞌatububuni vateyaidi. Ainaena nonovana haugana yaꞌabimahalavawa ta imiya mahalava neta yami nuwatuwuwena amvelavelau na nigele hiyahuluhuluigomiu. 


text:
<pb/>Teina amnuwatuwu iliꞌilimani. Yaiya nigele iyalaupeli mwalaꞌina mata nigele iyalauyaba mwalaꞌina. Na yaiya ilaupeli mwalaꞌina mata ilauyaba mwalaꞌina. 


text:
Ainaena tomowa ehebo ehebo vedova yana nuwatuwu ipaipaihowai ebeha ipaihowai taꞌi. Nigele ebeha mayana nuwavitai na ivelau yo hinage nigele ebeha ivelau wuwuna iya yana paihowa ebeha ivelavelau. Tomowa mayana yaliyaya na ivelau neta Yaubada yana awanamwanamwa. 


text:
Na Yaubada howahowana mata ami velau mwalaꞌina imohegomiu yo hauga daodaona ginauli maudoidi amnuwanuwaleleyedi mata amlobaidi ta howahowamiu. Na hinage mata vagavagana imohegomiu ta paihowa namwanamwadi maudoidi vehabadi howahowana. 


text:
Dova Yaubada yana Buki holanai hilele iwalo:<pb/>‘Tomowa nuwanuwana iꞌaiyauya hauga maudoina tauwewelohe aidiyai, Yana mumuga dumwaluna imiyamiya mata ilau ta hauga nigele ana higa’. 


text:
Yaubada taulaupeli venuvenu imohemohedi ta hilaulaupeli na mulitai venuvenu yo aiꞌai namwanamwana ainaena tamahuli, na mata ipaihowai ta yami mumuga namwanamwana mahulina iꞌabiye mwalaꞌi. 


text:
Eeta Yaubada mata amwaha maudoidi aidiyena iꞌabiye mahuligomiu ta mayami mumuga namwanamwa hauga maudoina, eeta tomowa bagibagilidi Yaubada hiꞌawa yauwedowei yami velau vehabana neta ainaena hilolobaiwa. 


text:
<pb/>Wuwuna teina velaune ampaipaihowaine nigele Yaubada yana tomowao adi haguhagu iya ibom iyaveꞌalo, na tomowa bagibagilidi hinage ipaihowaidi ta Yaubada ana awayauwedo hiꞌabiye mwalaꞌi moiha. 


text:
Teina velaune paihowana ampaipaihowaine mata ami ita imiya mahalava. Tomowa bagibagilidi mata Yaubada hiꞌawa wasawasaei wuwuna yami walomahalava wasa namwanamwana vehabana. Na yami velau mwalaꞌina aidiyai yo tomowa tupwadi aidiyai mata Yaubada hinoꞌowei wuwuna yami atetalamwena amꞌaiyauya. 


text:
Na vehabamiu hiꞌawanoi ta ami velaune atediyai imwalaꞌi wuwuna Yaubada yana veꞌiꞌila mwalaꞌina alimiyai imiyamiya. 


text:
Yau Paulo, Besinana yana nuwadobiyena yo yana nuwanamwanamwaena yaꞌawanoiyegomiu. Tupwamiu amwalo ebe yau baidamiu neta yanuwadobi na ebe yau amwaha daodaowai neta yawalowalo wahiyala. 


text:
Eeta yaꞌawanoiyegomiu haugana yalalaowa havena amhuluhuluigau ta yawalowalo wahiyala. Wuwuna yaiyadiwo hiwalo baleꞌu yana nuwatuwuwena alaulau yahanapuiyaꞌo mata aidiyai walo wahiwahiyalana yavetowolo. 


text:
Wuwuna yama alehao ginaulidi neta nigele baleꞌu ginaulidi na hesi alaꞌalawowoli haehae alilina. Yaubada yana alaꞌalawowoli ainaena ali wahiwahiyaladi hibuibuiyedi. 


text:
Awa paꞌipaꞌiꞌi yo abawalo gagasao maudoidi Yaubada yana hanapu hiꞌaleꞌalehai ai agohaloꞌeloꞌedi. Na nuwanuwatuwuwo maudoidi apaidi ta Besinana hiꞌawa abiyei. 


text:
<pb/>Ebe teya tomowa inuwatuwuyoi na iwalo iya Besinana yana taupaihowa, bada ebe inuwatuwuyo neta ai hinage Besinana yana taupaihowao. 


text:
Ebe yada Bada yana loina imohemohegai mata vehabana yawalo haehae habuluna na nigele yayahinimaya wuwuna yagu loina ainona ebeha yami yemidi yaꞌabiye wahiyaladi na nigele ebeha agohaloꞌedi. 


text:
Tomowao tupwadi yadi aubabada hiwalo, ‘Paulo leta ainai yana walo hiwahiyala yo hivitai. Na hesi haugana iya baidada nigele teya yana wahiyala ta yana walowo dova ginauli awaꞌawawa.’ 


text:
Tomowao teina ebeha hihanapui iliꞌilimani neta haugana ai lovai na yama leta alodiyai awalowalowedi mata neta dova yama mumuga haugana ai badamiu. 


text:
<pb/>Ami geluwo tupwadi hinoꞌonoꞌoweuyowedi. Havena awalowalo ta ebeha avetoyatoyawa wuwuna yehadi himwaumwauhinidi. Na hesi tomowa teina hiyauyaule wuwuna hiya hibom adi liveyena hivetoyatoyawa. Na hinage yadi mumuga hivetoyatoyawa adi geluwo baidadiyao eeta hibom hiꞌawa namwanamwauyowedi. 


text:
Yaubada yana paihowa dalava tupwadi aidiyai yo gamwagamwanimiyai imohegaiꞌo na neta paihowane ana higahiga aꞌauꞌaubadaeine ta anuwahaehaeyeine na hesi ai mata nigele nuwahaehae ana higahiga ayadiꞌwai. 


text:
Ai nigele ayalaulau alili nuwahaehae ainai wuwuna moiha Besinana wasana namwanamwana ai amumugaiyeine. 


text:
Ainaena yagu nuwahaehae vehabamiu neta nigele tomowa tupwadi yadi paihowa vehabana na yayanuwahaehae. Hesi ai paihowa vehabana yagu nuwatuwu wahiwahiyalana ebeha yami yemidi imwalamwalaꞌi ta mata yagu abapaihowaowa gamwagamwanimiyai hinage imwalaꞌi. 


text:
Mulitai abo alau dalava amwaha dodaowai tupwadi aidiyai wasa namwanamwana aguguyaei. Ainaena mata nigele ayalau tahidao yadi abapaihowa dalavadi aidiyai ta havena awalo haehae tomowa tupwadi yadi paihowa ainona vehabana. 


text:
Dova Yaubada yana Buki holanai hilele hiwalo, ‘Yaiya nuwanuwana na iwalo haehae Bada hava ipapaihowaidine vehabana iwalo haehae’. 


text:
Wuwuna ebe Bada towaho iꞌawa namwanamwaei neta inamwanamwa Yaubada mehenai na ebe towahonane ibom iꞌawa namwanamwaeuyowei neta nigele iyanamwanamwa Yaubada mehenai.<pb/>


text:
Nuwanuwagu amꞌalamaꞌiꞌita ta aubabada yauyaule habuluna yapaihowai. Yauwedo na amtalamwegau ta yapaihowai. 


text:
Yaubada yana alomagigiliyena vehabamiu yaꞌalomagigili. Wuwuna omiu dova nuwapuyo ta ebeha mata yawalo yemidiyegomiu dova vahala atena masemaselena hilalawei mwanena ehebo mohimohili Besinana ainai. 


text:
Na yameheuhi wuwuna mata tomowa hiniuligomiu ta yami nuwanuwatuwuwo hivetauyabayababadi ta yami talam masemaselena maudoina Besinana ainai amlaugabaei. Dova mwalona mwata yana oyama hanahanapuwena Ive iꞌoꞌoyamaeine. 


text:
Ebe tomowa teya ilaoma na Yeisunane aguguguguyaeine imiyamiya na Yeisu vagana iguguyaei neta amꞌatububuni moiha ebeha ammoheuyoigomiu. Na Aluꞌaluwa Veꞌahihi amvavaiwa imiyamiya na aluꞌaluwa vagana amvai neta amꞌatububuni moiha ebeha ammoheuyoigomiu. Na hinage ebe wasa namwanamwana alimaiyai amvavaiwa imiyamiya na vagana amvai neta amꞌatububuni moiha ebeha ammoheuyoigomiu. 


text:
Teina tomowaone hiyogauyowedi tauyewasao gamwagamwanimiyai na hesi nigele hiya namwanamwa diꞌwaigau. 


text:
Ta mata walo ainai nigele yayanamwanamwa na hesi hanapu ainai yau bada ainaede. Neta hanapune imasele iliꞌilimani hauga bagibagilina yama mumugao maudoidi aidiyena. 


text:
<pb/>Yaubada wasana namwanamwana yaguguyaei alimiyai neta nigele yayaꞌawa maihaei, na yamwau dobiuyowegau ta ebeha yaꞌabihinigomiu. Na teina mumugane yapaipaihowaine neta yababa yapapaihowaine, bo? 


text:
Haugana gamwagamwamiyai yapaipaihowa neta tauyemidi boda tupwadi aidiyai yaꞌabilau na omiu nigele. Na yagu abilaune ana ita dova yadi mane yaꞌaivavali ta ainaena yahaguigomiu ta nigele ami vaga teya. 


text:
Na haugana yau baidamiu tamiyamiya na yaꞌabiye ahubali ginauli ainaena nigele teya yaiya yayaꞌabiye vitai. Wuwuna tahidao Masedoniyaena hilalaomane hiya yagu miya ahubali ainai hihaguigau. Na hauga mulitai mata nigele yayaꞌabiꞌabiye vitaigomiu dova hinage mwalona nigele yayaꞌabiye vitaigomiu. 


text:
Besinana iya tauwalo moihana na yau hinage yawalo dumwalu alimiyai neta mata nigele teya yaiya Gilisi tupwanaena yagu nuwahaehae iya gudui wuwuna nigele yayaꞌabiye vitaigomiu. 


text:
Nigele yayavelauwegomiu eeta teina walone yawawaloweine, bo? Nigele aliꞌalili. Yagu velau omiu vehabamiu Yaubada ihanapuiyaꞌo. 


text:
<pb/>Na hava yapaipaihowaine neta nigele maihana eeta mata yapaipaihowa alaꞌalabiliyei. Wuwuna yaiyadiwo yadi nuwahaehaeyena hiwalo ebeha yadi paihowa dova ai mata yaguduidi. 


text:
<pb/>Tomowa teina dova neta nigele tauyewasa moihadi. Hiya taupaihowa oyaꞌoyamao adi ita moihadi hidawanidi na hipaihowauyoidi ta dova Besinana yana tauyewasao. 


text:
Na havena amꞌaluꞌaluwagavai wuwuna Tomodulele ana ita moihana idawadawani na ipaihowauyoi ta ana ita dova masele ana tausagenawasa. 


text:
Eeta ebe yana taupaihowao hinage adi ita moihadi hidawadawanidi na hipaihowauyoidi ta dova mumuga dumwaluna ana taupaihowao neta havena amꞌaluꞌaluwagavai. Teina yadi paihowane yana abaꞌovi ainai na hava hipapaihowaiwa mata maihana hivai. Paulo yana yewasa muyana 


text:
<pb/>Na yawalo auliuyoigomiu havena teya yaiya iꞌawaꞌawa yauyauleyegau. Ebe amꞌawa yauyauleyegau yede amtuluhahegoyaegau ta mata yagu abanuwahaehae habuluna. 


text:
Yagu nuwahaehae ainai bada ebeha yawalo neta nigele Bada yana nuwatuwuwena yayawalowalo na yabom yagu yauyauleyena teina nuwahaehaene ainaena yawawaloweine. 


text:
Boda holamiyai neta hiwalowalo haehae dova baleꞌu maudoina ainai ta hinage yau mata yawalowalo haehae. 


text:
Wuwuna ebe tomowa ivehevaliyegomiu na yami namwanamwa itanotanoidi yo oyamaena ivaivaigomiu yo iꞌitaꞌita dobiyegomiu yo ilaunavanavaigomiu neta amtalamwei ta teina dova ipaipaihowaine. 


text:
Yau yatapiya ta nigele yayatalaigomiu. Neta yagu abahinimaya, bo? Hesi ebe yaiya howahowana ginauli hava vehabana inuwahaehae yau hinage dova howahowagu yanuwahaehae. Teina yaꞌauꞌaubabadane neta dova yauyaule. 


text:
Ebe hiya Hibulu, yau hinage Hibuluwena. Ebe hiya Yudeya yau hinage Yudeyaena. Ebe hiya Abelaham tubunao yau hinage Abelaham tubuna. 


text:
Ebe hiya Besinana yana taupaihowao yau hesi yana taupaihowa iliꞌilimani moiha ta yadiꞌwaidi. Teina yaꞌauꞌaubabadane neta dova buwa. Yagu paihowa wahiwahiyala ainai yo vada abapaiyai yo tomowa hitalaigau aidiyai yo hauga bagibagilina mwalowoi yawutu vahavahali. 


text:
Pwedipwedili ana bagibagili 39 himomohegaune neta mai nima ehebo yavevealodine hiya Yudeyaone aidiyena. 


text:
Lomaone mai tonuga hipwepwediligaune. Na mai ehebo tomowa tupwadi ebeha gaimaena higohaye mwalowoigau. Na mai tonuga wagaena yayoyoline na mai ehebo niꞌuwai yatubatuba neta ahubena ehebo na boniyai ehebo. 


text:
Na yagu adau bagibagilidi holadiyai yasilahe abaita ainaena yo yasilahe tauꞌaivavali aidiyena. Na yasilahe yagu taliya Yudeya aidiyena yo yasilahe nigele Yudeya aidiyena. Dalava mwalaꞌidi holadiyai yo balabala awawai bada dova muya yaveꞌaveꞌalodi. Gabwai bada dova muya yaveꞌaveꞌalodi yo yasilahe tauyemidi oyaꞌoyamao aidiyena. 


text:
Paihowa vitavitaidi yapaihowaidi ta yaꞌalaꞌiꞌiwahi. Hauga ibagibagili alili boniyena nigele yayaꞌenoꞌeno. Na vahali yo gadomaguni holadiyai yamiyamiya yo hauga bagibagilina nigele agu yo nigele agu aleꞌo ta gwaugwau holadiyai yamiyamiya. 


text:
Na nigele teina mumugaone hibom. Na hesi yanuwanuwatuwu tauyemidi yadi boda maudoidi vehabadi ahubena ehebo ehebo iya iꞌabiꞌabiye vitaigau moiha. 


text:
Haugana tomowa teya itapiya neta yau hinage yatapiya. Na haugana tomowa teya hiꞌabiye beꞌu neta yau yanuwavitai moiha. 


text:
<pb/>Ebe mata yanuwahaehae mata ginauliwowa hiꞌabiꞌabiye tapiyagauwo himiya mahalava na vehabadi yanuwahaehae. 


text:
Bada Yeisu yana Yaubada yo Tamana awanamwanamwa miyamiya vateyaina ihanapuiyaꞌo neta nigele yayaꞌoyaꞌoyama. 


text:
Haugana yau Damasiko na tauwasawasa Aletasi elauhanai tauloina dalava awaꞌedana ainai tauꞌita aviviniwo ivetowolodi ta ebeha hiꞌabi avivinigau. 


text:
Hesi tauyemidiwo tupwadi dalavane alinane hawahawagana ainaena kodowena hiveꞌabahi dobiyegau ta tauloinane yadena gabaeine.<pb/>


text:
Nuwahaehae nigele teya hava ana namwanamwa na nigele howahowagu ta awagu yagudui eeta mata yanuwahaehae. Hesi teina haugane enoꞌitaꞌita yo abiye mahalava Bada imomohegauwa mata yaꞌaubabadaedi. 


text:
Bolimai 14 bada hiꞌoviꞌo ainai tauyemidi yahanahanapui Yaubada iꞌabihini ta ihahaene galewa haehae aliꞌalilina ainai. Teina ivetuwuni neta matauna ilalaune bo aluꞌaluwa aꞌavana ilalaune nigele yayahanapui, na Yaubada ihanapuiyaꞌo. 


text:
Yahanapuiyaꞌo neta Yaubada teina tomowane iꞌabihiniyaꞌo ta ihahaeyeine yana abamiya wasawasana ainai. Teina ivetuwuni neta matauna ilalaune bo aluꞌaluwa aꞌavana ilalaune nigele yayahanapui. Yaubada ihanapuiyaꞌo. Na tenem ainai hava ibebenaledine nigele howahowana taꞌaubabadaedi yo nigele iyalowoinanei tomowa awadiyena hiwalowei. 


text:
Eeta teina vehabana mata yanuwahaehaeyei na yau vehabagu mata nigele yayanuwahaehaeyowegau. Hesi ginauli hava yagu tapitapiya hiꞌabiye mahalavadi mata yanuwahaehaeyedi. 


text:
Ebe nuwanuwagu yanuwahaehae mata yau nigele buwa wuwuna yawalowalo moiha. Eeta mata nigele yayanuwahaehae wuwuna nigele nuwanuwagu ebeha tomowa hiꞌabihinigau, na hava aliguwai hiꞌiꞌitadine yo hibebenaledine neta aidiyena hiꞌita lobaigau. 


text:
<pb/>Teina abiye mahalavaone Yaubada imomohegaune neta moiha imwalaꞌi alili na Yaubada nigele nuwanuwana ebeha yanuwahaehae. Eeta vitai italamwei aliguwai dova haihaili womawomalina taugu iwomawomali. Na teina neta Tomodulele yana taupaihowa italaigau na iꞌabiye laumwauwigau ta mata nigele yanuwahaehae diꞌwa. 


text:
Na hesi aliguwai iwalo, ‘Havena, yagu veꞌiꞌila owa howahowam wuwuna yam tapiya haugana neta yau yagu alaꞌalawowoli yana hauga wahiyala’. Ainaena na yayaliyaya alili yagu tapitapiya yagagasaedi neta mata Besinana alaꞌalawowoli aliguwai imwauwi. 


text:
Besinana vehabana na vetapitapiya yo walo hinahinali yo silahe yo taumuya yo vitai hauga maudoina aidiyena yanamwanamwa. Wuwuna yagu tapiya haugana neta abo yawahiyala moiha. Paulo inuwanuwatuwu Kolinita vehabadi. 


text:
<pb/>Yagu walo dova yauyaule na hesi omiu ampaihowaigau eeta teina dova yaꞌauꞌaubabadane. Bada ebe amꞌawa namwanamwaegau, na hesi nigele. Teina tomowaone hiyogauyowedi tauyewasao gamwagamwanimiyai, na hesi nigele hiyanamwanamwa diꞌwaigau, bwagana yau ginauli awaꞌawawa. 


text:
Gamwagamwamiyai yaꞌalamꞌiꞌita iliꞌilimani na veꞌiveꞌilala yo vedevedede yo paihowa wahiwahiyaladi bagibagilidi aidiyena yaꞌabiye mahalavauyowegau neta yau tauyewasa moihagu. 


text:
Yagu mumuga gamwagamwanimiyai neta dova hinage yagu mumugane vali tauyemidiwo boda maudoidi aidiyai, na hesi haugana yaꞌahubali ginauli aidiyena nigele teya yayaꞌabiye vitai. Yauwedo na teina paihowa pwanone vehabana amnuwahamuigau. 


text:
<pb/>Teina yagu hauga tonugana yaꞌatububuni ebeha yalaowa ta yatauboꞌeyegomiu na mata nigele yaꞌabiye vitaigomiu. Nigele yami tobwatobwa yayavenuwa wuwuna yau dova tamamiu. Eeta hedaheda nigele yadi paihowa ebeha hinadiyao yo tamadiyao adi haguhagu vehabana hiꞌatububuni. Na hesi hina yo tama hiya yadi paihowa natudiyao adi haguhagu hiꞌatububuni vehabadi. 


text:
Yagu abayaliyaya neta ami haguhagu vehabana yagu tobwatobwa maudoidi yatalamwedi yo hinage yatalamweuyogau vehabamiu. Neta yagu velau ana mwalaꞌi imiya mahalava. Na vedova omiu yami velau mata ihabulu? 


text:
<pb/>Na tupwamiu amꞌauꞌaubabada amwalo, ‘Paulo yama tobwatobwa nigele iyatanotanoidi na yana hanapuwena iꞌoyaꞌoyamaegai’. 


text:
Tomowaowa yavetamalediwaowa alimiyai, vedova teya aidiyena yaꞌoyamaegomiu na yami tobwatobwa yatanoidi? Nigele! Amhanapuiyaꞌo neta nigele yayapaihowa. 


text:
Taito yaꞌawanoi hamahamadudui ebeha ilaowa alimiyai. Na tahida teya yavetamalei ta iya baidana hilalaowane. Vedova yami tobwatobwa itanoidi? Nigele. Iya na yau yama mumuga eheꞌehebodine. 


text:
<pb/>Teina leta amvahivahiline nuwana amnuwanuwatuwu ebeha mehemiyai aꞌauꞌaubabadane ama veꞌewa ana abiyedumwalu vehabana, nigele. Na hesi ai Besinana yana taupaihowao ta amiyamiya na aꞌauꞌaubabada Yaubada mehenai ta ebe aꞌabiye wahiwahiyalagomiu. 


text:
Na yagu meheuhine neta nuwana ebe yamahalavawa ta mata yaꞌitagomiu nigele dova yagu nuwanuwatuwu vehabamiu. Na yami mumugao mata nigele hiyaꞌabiye yaliyayagau, na hava yapaipaihowai mata nigele hiyaꞌabiye yaliyayagomiu. Na yagu meheuhine neta nuwana mata manini yo alomagigili yo modiꞌini yo aiduma yo awayabayababa yo vetalapili yo nuwahaehae yo talina tui yalobaidi. 


text:
Hinage yagu meheuhine neta nuwana mata yagu laugwaipileuyowa ainai Yaubada iꞌabiye nuwadobiyegau mehemiyai. Na tomowa bodadi mwalona yababa hipaihowaidi ta nigele hiyanuwabui aidiyai mata yadou vehabadi. Hiya nuwatuwu biꞌidi mumugadi hipaipaihowaidi yo meheganawali yo paihowa biꞌibiꞌidi hipaipaihowaidi mata vehabadi yadou.<pb/>


text:
Teina yagu hauga tonugana yalalaowa alimiyai. Dova loina teya iwalo, ‘Ebe tauwalo moiha bwau bo tonuga veꞌewa hava ainai yadi walo ana benali ehebo abo mata ammulitaei’. 


text:
Omiu yaiyadiwo mwalona yababa ampaipaihowaidi yo omiu nigele amyapaipaihowaidi ebeha yawalo guduguduigomiu maudoimiu. Mwalona yagu laowa bwauna ainai yawalowei na teina yau lovai ta mata yawaloweuyoi, haugana yalalau gwaipileuyowa tauyababa maudoidi lauvetala mata hiveꞌalo. 


text:
Yami venuwa ebeha amhanapui neta Besinana aliguwena iꞌauꞌaubabada eeta ana moiha mata yaꞌabiye mahalava. Iya yana paihowa alimiyai nigele iyatapiya na hesi alomiyai iwahiyala alili. 


text:
Bwagana Yeisu tapiya holanai hiveꞌabahi na hesi Yaubada yana alaꞌalawowoliyena mayawahina. Dova itatapiyane ai hinage atapitapiya na yama paihowa alimiyai neta Yaubada yana alaꞌalawowoliyena mata iya baidamai amiya. 


text:
<pb/>Amꞌitauyoigomiu yemidi amwahanaena amlaulau bo nigele. Yami mumuga amꞌita lobaiyaꞌo ebeha Yeisu Besinana alimiyai imiyamiya. Ehe, iya alimiyai imiyamiya. Na ebe ginauli yababadi ampaipaihowaidi na ambeꞌu neta nigele. 


text:
Na Yaubada ainai aꞌawanoi ta mata ihaguigomiu yo havena yababa ampaipaihowaidi. Nigele ebeha ama ita aꞌabiye mahalava ta tomowa hiwalo yama paihowa idumwalu, na omiu ebeha yami mumuga maudoidi hidumwalu. Bwagana ama ita dova nigele taupaihowai namwanamwamai na hesi nuwanuwamai ebeha yami mumuga maudoidi hidumwadumwalu. 


text:
Wuwuna ai nigele howahowamai ta walo moihana agudui. Hesi howahowamai ta walo moihana vehabana apaihowa. 


text:
Mata ayaliyaya ebe atapiya na amwahiyala. Na aꞌawanoi ebeha Yaubada ihaguigomiu ta yami mumuga hinamwanamwa moiha. 


text:
Yau lovai na teina yalaulele ebeha yalalaowa ta nigele ebeha abiye dumwalugomiu vehabana yagu walo yo yagu mumuga hivita moiha. Na yagu loina neta Bada imohegau ebeha yami yemidi yaꞌabiye wahiyaladi na nigele ebeha yagoha loeꞌeloꞌedi. Paulo yana awayauwedo 


text:
<pb/>Tahiguwao, teina yagu walo ana higa. Kaiyoni! Amꞌaipate wahiwahiyala ta ebe yami mumuga hinamwanamwa moiha. Yagu guguya ambenaledi ta maudoimiu nuwamiu ehebo yo nuwahegoyaena ammiyamiya. Na velau yo nuwadaumwali ana Yaubada mata omiu baidamiu ammiyamiya. 


text:
<pb/>Ainihoniho veꞌaveꞌahihina ainaena amꞌawa yauwedoweuyoigomiu. Yaubada ana tauveꞌahihiwo maudoidi hiꞌawa yauwedowegomiu. 


text:
<pb/>Bada Yeisu Besinana yana veꞌiꞌila yo Yaubada yana velau yo Aluꞌaluwa Veꞌahihi yana veꞌawaꞌauꞌaugelu maudoimiu alimiyai imiya vahaligomiu.<pb/>


text:
Yau yami bada, na owa waihiu Yaubada ivesinuwaigo ta manatumwao alimiyai leta teina yaleleyawa. Yaꞌawa yauwedo mwalaꞌina alimiyai na hinage hiya amwaha moiha ana taumulitao hiꞌawa yauwedo alimiyai. 


text:
Ainaena Tamada Yaubada na Natuna Yeisu Besinana yadi veꞌiꞌilaena yo yadi atemuyamuyaena yo yadi nuwadaumwaliyena ammiyamiya mayami awamoiha yo hinage mayami velau. Yeisu Wasana amꞌabi avivini ilimani 


text:
<pb/>Mugai tupwadi natumwao yaꞌitadi amwaha dumwaluna himulimulitaedi, dova ada loina Tamada ainaena, eeta yayaliyaya mwalaꞌina. 


text:
<pb/>Waihiu ee, yaꞌawanoiyego ebeha teina nigele loina vauvauna yayaleleyawa na hesi loina miyamiyanawa mugai ambenalenaꞌo ebeha maudoida tavelauyowegita. 


text:
Velau ainona teina ebeha Yaubada yana loina tamulimulitaedi, na loinanane mugai ambenalenaꞌo ebeha velau yana amwahaena talau. 


text:
<pb/>Na tauꞌoyamaꞌo bahudi bada himahalavaꞌo baleꞌuwai ta Yeisu Besinana hiuvauvalaei, hiwalo, ‘Nigele iyayemala tomowa’. Eeta yaiya iꞌoyaꞌoyama, iya Besinana ana aleha. 


text:
Ainaena tauꞌoyamaone aidiyena amꞌita avivinigomiu ta yami paihowa ana moiha havena amvetavetaudawani, na hesi ami maiha maudoina Yaubada mata imohegomiu. 


text:
Hiya yaiyadiwo Besinana hilaugabaei na yana veꞌita nigele hiyamulitaei Yaubada hinage himiya vehuluyaꞌo, na ebe Besinana yana veꞌitao amꞌabi avivinidi, Tamada yo hinage Natuna alimiyai himiyamiya. 


text:
<pb/>Ainaena ebe yaiya alimiyai ilaoma na yana veꞌita vagana, havena amyogayogaei yami vadai bo amwalowalo velauwei. 


text:
<pb/>Ginauli bagibagilidi himiyamiya ta ebeha vehabadi yalaulelewa, na hesi nigele nuwanuwagu pepa ainai yalaulele, wuwuna yanuwatuwu avivini mata mulitai yalaowa ta omiu baidaguwao taꞌauꞌaubabada, na tayaliyaya ovi. 


text:
Yau Saimoni Pita Yeisu Besinana yana taupaihowa, na ana tauyewasa, leta teina yaleleyawa alimiyai omiu na yau yada Yaubada yo ada Taulivahi Yeisu Besinana yadi dumwalu ainaena mayada yemidi talobalobai. 


text:
Yaubada na yada Bada Yeisu amhanapuidiꞌo, eeta mata yadi veꞌiꞌila na yadi nuwadaumwali imwalaꞌi alili alimiyai. Miya namwanamwa mumugana 


text:
<pb/>Yaubada iya yana wahiyalaena ihaguhaguigita, ainaena yana nuwatuwu maudoidi ta mulita iliꞌilimanidi Yaubada yana nuwatuwu hanapu ainaena. Eeta iyogaegita ebeha yana wasawasa yo yana mumuga namwanamwadi iveꞌitagita. 


text:
Iya yana waloyemidi hinamwanamwa alili eeta yana alaꞌalawowoli aidiyena mumuga baleꞌu ana nuwatuwu dawaniwo yababadi tadena gabaediꞌo, ta Yaubada ana lautowoi namwanamwana ta lobaiyaꞌo. 


text:
<pb/>Neta vehabana na amtowoi wahiyala ta yami yemidi amyemutulaidi mumuga namwanamwana ainaena, mumuga namwanamwana ewanai hanapu. 


text:
Hanapu ewanai veꞌao iliꞌilimani, veꞌao iliꞌilimani ewanai towolo wahiyala, towolo wahiyala ewanai Yaubada yana miyamiya, 


text:
Ainaena ebe mumugaone teina aidiyai amwahiyala mata yada Bada Yeisu Besinana ana hanapu alimiyai imiya alili, ta yami paihowa yo yamo lauꞌaino mata nigele hiyatautowolo. 


text:
Na ebe mumuga teina nigele alimiyai hiyamiyamiya ana ita dova mehe gibugibumiu, wuwuna yami pwanoliwo miyamiyadi Taunuwahamuina bada amnuwapwanopwanowenaꞌo. 


text:
<pb/>Ainaena tahiguwao, amtowoi wahiyala ta Yaubada yana boda vesivesinuwada ainai ammiyamiya na havena aidiyena ammiyamiya mahalava. Na ebe yagu walo teina amꞌawa abiyedi mata nigele amyabeꞌu. 


text:
Hauga mehedai moiha mata iꞌabiye yaliyayagomiu ta amluwu yada Bada ada Taulivahi Yeisu Besinana yana abaloina miyamiyavateyaina ainai. 


text:
<pb/>Eeta nuwanuwagu yo yaguguyaigomiu ebeha ginauli teina amnuwatuwu avivinidi, wuwuna bada amhanapuidiꞌo yo walomoiha amꞌawa abiyediꞌo. 


text:
Na hauga teina baleꞌuwai mayawahigu yamiyamiya, na yaꞌabiye nuwatuwu avivinigomiu ta amꞌaipate mumuga namwanamwa vehabana. 


text:
Wuwuna yada Bada Yeisu Besinana bada iveꞌitagauꞌo ta muhamuhana na yawahigu yalaugabaei teina baleꞌuwai. 


text:
Ainaena yatowotowoi wahiyala ta ebe yagu mwalowoi tuluhanai veꞌitaone havena amnuwanuwa pwanopwanowedi. Besinana yana wasawasa aꞌitayaꞌo. 


text:
<pb/>Mwalona yada Bada Yeisu Besinana yana wahiyala yo yana laoma awalo mahalavaediꞌo alimiyai, na yama walomahalavao nigele tomowa yadi aubabadao aidiyena, na hesi mehemaiyena yana wasawasa aꞌitayaꞌo. 


text:
Na haugana mwalona baidamai oya veꞌaveꞌahihina ewanai amiyamiya na Yaubada alinana galewaena abenalei iwalo, ‘Teina Natugu yavelauwei na iya vehabana yayaliyaya mwalaꞌina’. Na alinane teina neta Tamana yana wasawasa maselenaena ilalaomane, ta oyanane ewanai Yaubada walo vetuvehaenana ta yana wasawasa Natuna imohegeyoꞌawaheine. 


text:
<pb/>Ainaena tahanapuiyaꞌo ebeha tauwalo mahalavao mugai yadi walo aidiyena Besinana hiwalo mahalava mugaiyei neta moiha. Eeta tauwalo mahalavaone yadi walo amnuwatuwu iliꞌilimanidi, wuwuna walowone dova masele tupwa guguyou ainai ihinahinali ana higa mala itomtom ta saelohana atemiyai ihihinaline. 


text:
<pb/>Teina ginauli mwalaꞌina eeta amhanapui neta nigele howahowana tabom Yaubada yana walomahalava ainona taꞌita lobai. 


text:
Wuwuna tauwalo mahalava nigele hiyabom yadi nuwatuwuwena hiyawalowalo mahalava na hesi Aluꞌaluwa Veꞌahihi tauwalo mahalavaone ivenuwamwauwedi ta Yaubada yana walowone hiwalowalowedine.<pb/>


text:
Tupwadi tauwalo mahalava oyaꞌoyama mwalona tomowa ahiꞌahipudiyai himahalava. Dova hinage teina haugane tauveꞌita oyaꞌoyama ahiꞌahipumiyai himahamahalava, ta mata hiꞌoyamaegomiu yadi yababa yo yadi nuwatuwu dawaniwo aidiyena, ta Bada igimwagimwalaigitawa hiuvalaei, eeta mata maihana yababana hilobai. 


text:
Hiya paihowa vedeba hinihinimayadi aidiyena mata tomowa bagibagilidi hiꞌoyamaedi ta himulitaedi na taumiya ganamuli hiꞌitadi ta hiwalo, walo moiha amwahana iyababa. 


text:
<pb/>Hiya tobwatobwa nuwaleledi aidiyai imwalaꞌi alili na yadi walo amꞌamnaena ebeha nuwamiu hivaidi ta oyamaena yami tobwatobwao hivaidi. Na hesi Yaubada yadi abalauvetala bada iꞌatububuniyaꞌo ta ihahaꞌwahaꞌwa. 


text:
<pb/>Yaubada tausagenawasao yadi yababa nigele iyaꞌateꞌatemuyamuyaedi na hesi guda guguguguyouna ainai ihiwa aituluwedi, ta himiyamiya na lauvetala ana ahubena hihaꞌwahaꞌwai. 


text:
Na hinage mwalona taumiya baleꞌu maudoidi Yaubada nigele iyaꞌatemuyamuyaedi, eeta tauyababao abaitaena imutu veꞌovidine. Na Nowa mayana bodao hitau 7 iyayayovidine, wuwuna Nowa iya dumwalu ana tauguguya. 


text:
Na hinage dalavaone yababadi bwau igabudi ta hiꞌalahi veꞌovidine neta Sodoma na Gomola, ta ainaena ebeha maudoida tahanapui na havena mumuga yababana tapaipaihowai. 


text:
Na Lota iya dalavaone aidiyena yana mumuga dumwadumwaluna, ainaena Yaubada ihahaloine. Walo moiha, Lota neta tauyababa yadi mumuga biꞌibiꞌidi vehabana inuwavitai. 


text:
Lota iya taudumwalu na hesi tauyababaone ahiꞌahipudiyai imiyamiya, ta abubena ehebo ehebo yadi mumuga yababao iꞌitaꞌitadi na ibenabenaledi ta inuwavitai mwalaꞌina. 


text:
Ainaena tahanahanapui ebeha Bada taunamwanamwao adi towoiwo maudoidi aidiyena mata ihaloidi, na tauyababao mata ipaipaidi ana higa hauga lauvetala ana ahubena imahalava. 


text:
<pb/>Tomowaone, neta hiya taupwanoliwo Yaubada yana loina namwanamwana hitaꞌwataꞌwataedi, na yadi nuwatuwu dawaniwo biꞌibiꞌidi himulimulitaedi, adi maiha yababa alilina mata imohedi. Taupwanoliwone hinage yadi gagasa woiyawa, yo nigele yadi veꞌahihi taumiya galewa namwanamwadi aidiyai, na hiwalo dobidobiyedi. 


text:
Na tausagenawasao wahiwahiyala alilidi yadi abamiya Yaubada ainai, na hesi tausagenawasao yababadi nigele hiyawalo dobidobiyedi Bada mehenai. 


text:
<pb/>Tomowaone hiya tauveꞌita oyaꞌoyamao mumuga yababana hipaipaihowai adi oleya dova lagulagu, ta adi lautowoi hibom himulimulitaedi. Yadi nuwapwanopwano vehabana hiwalowalo sebasebai ta mata yadi mwalowoi dova lagulagu hipwahipwa ainai, 


text:
ainaena yadi yababao maihana mata himuya. Wuwuna tomowa mehediyai adi amna dawadawanidi ainodi hiꞌabiꞌabiye mahalavadi. Na ebe baidamiyao amꞌai toyawa mata hiꞌabiye hinimayagomiu yadi mumuga yababao vehabadi. 


text:
Na yadi mehe ayouhi vehabana hipwanopwanoli lau na nigele mumuga yababana hiyalaumwauwi. Na tapitapiyadi himugaiyediꞌo amwaha yababana ainai na hiꞌaiduma moiha. Neta vehabana ta Yaubada iꞌawa yababaediꞌo. 


text:
<pb/>Amwaha dumwaluna bada hilaugabainao ta hilau pwanoꞌo, ta Biyo natuna yehana Balam yana mumuga himulimulitaei, wuwuna iya nuwanuwana yo yana paihowa yababana ainaena ivetobwatobwa, 


text:
na doniki ehebo Balam yana mumuga yababana ivelau mwauwi dova tomowa yana aubabada ainaena. Donikinane tauwalo mahalavane yana paihowa yababanane abiye lau mwauwidine. 


text:
<pb/>Tomowa teina dova yadi mumuga adi ita dova bwahi gumagumadi, na hinage dova yaloyalovi, yaumai itowatowapeiyei, ainaena Yaubada howola abo ihiwa aituluwedi guda guguyou ainai ta nemai himiya vateyai. 


text:
Yadi mumuga yababadi mayadi walo gagasa na hiꞌauꞌaubabada yauyaule, na hinage yadi pwanoli aidiyena taunuwabui vauvaudi hiniuniulidi ta hiwuyowuyo yadi mumuga mugai aidiyai. 


text:
Adi taumulitawone aidiyai hiwalo, ‘Amwaha teina hoꞌehoꞌena amwaha namwanamwana, na nigele teya laugagayo iyamiyamiya’. Na hesi hiya yadi mumuga yababana ainaena hibom hipaipaiyoidi. Wuwuna yaiya tomowa mumuga yababana ipaipaihowa alaꞌalabiliyei ibom ipaipaiuyoi 


text:
Hiya mugai yada Bada yo ada Taulivahi Yeisu Besinana wasana bada hibenalenaꞌo yo hiyemidiyenaꞌo ta mumuga yababadi hidena gabaediꞌo, na ebe hiwuyouyo mumuga miyamiyana aidiyai mata yadi yababa mugamugaina hidiꞌwai. 


text:
Ebeha amwaha dumwadumwaluna nigele hiyahanapui, ainaena yababa hiveveꞌalone. Na hesi hiya bada amwaha dumwadumwaluna hihanapuiyaꞌo na hilaugabaei, mata miya yababa alilina ainai himahalava wuwuna loina veꞌaveꞌahihina hilaugabainaꞌo. 


text:
Ta yadi mumugao ipaihowauyaoidi ta tomowa hiwalo adi ita dova edewa maliwaidi hiꞌaiꞌaiyoidi. Na hinage maheya tauna ta abiye maseledi, na mulitai hiwuyo ta hitobatobauyo.<pb/>


text:
Augeluwo, teina yagu leta bwauna alimiyai, na letaowone bwaune aidiyai yatowotowoi ta yavenuwatuwu avivinigomiu na amnuwanuwatuwu iliꞌilimani. 


text:
Yaubada yana tauwalo mahalava veꞌaveꞌahihidi yadi walo mugamugaidi amnuwatuwu avivinidi, yo hinage yada Bada, Taulivahigita, yana tauyewasa hiwawalo auligomiuwa amnuwatuwu avivinidi. 


text:
<pb/>Na teina ginauli mwalaꞌina amhanapui mugaiyei ebeha hauga yana abaꞌovi ainai tauꞌabi talawahi himahalava, na hiya taudi nuwalelena himulitaedi, 


text:
na hiwalo, ‘Aiteya hauga ainai yami Bada iwuwuyoma dova yana waloyemidi. Mwalona baleꞌu yana abavetuwuni ainaena ta wau nigele teya hinage ginauli iyamwaugwaipile. Mugai tubudao mwalomwalowoidi yadi haugaena na ilalaomane, ginauli maudoina adi oleyaone ehebodine.’ 


text:
<pb/>Hiya nigele nuwanuwadi hinuwatuwu avivini ebeha mugai Yaubada yana walowena galewa imamahalavane, na niꞌu ainaena Yaubada baleꞌu iyeyemaselene, 


text:
Na Yaubada yana walo ehebonane ainaena galewa yo baleꞌu imwau iliꞌilimanidi ta hihaꞌwahaꞌwa na hauga lauvetala ana ahubena ainai mata igabu vehuludi, yo tauyababao imutudi. 


text:
<pb/>Augeluwo, ehebo ginauli amnuwatuwu avivini, ebeha Bada ainai ahubena ehebo dova bolimai 1000 alidai, na bolimai 1000 ainai dova ahubena ehebo. 


text:
Hesi tupwadi tomowa yadi nuwatuwu pwano hiwalo, ‘Bada yana waloyemidi inuwapwanopwanowenaꞌo ta mata nigele iyapaihowaidi’. Nigele iyabwedabweda na hesi iꞌalama iꞌita na ihaꞌwahaꞌwaigita ebeha maudoida tanuwabui, ta havena teya igabagabaei. 


text:
Eeta Bada yana lauvetala ana ahubena mata yana laoma dova tauꞌaivavali na iveꞌaluwagavaigita. Ta galewa isawali mayana alapwahi mwalaꞌina yo ginauli maudoidi galewai aiwa alaꞌalahina ainaena iꞌala yesawalidi, yo hinage baleꞌu ta ginauli maudoidi holanai himiyamiya iꞌalaye hisawalidi. 


text:
Ginauli teina maudoina mata hisawali, ainaena ilowoinanei yo mayami mumuga maselena yo mayami veꞌahihi Yaubada ainai ammiyamiya. 


text:
Na amhaꞌwahaꞌwa mayami nuwatuwu avivini Yaubada yana ahubena yana lau mwayamwayau vehabana, yo haugana ainai Yaubada galewa yo ginauli maudoidi iꞌoiye sawalidi aiwa alaꞌalahina ainaena. 


text:
Ta ita tahaꞌwahaꞌwa na galewa yo baleꞌu vauvaudi taꞌitadi, dova Yaubada mugai iwalo yemidi, na dalavanane ainai mumuga dumwadumwaluna imiyamiya. 


text:
<pb/>Augeluwo, yami haꞌwa ana hauga ainai amtowoi wahiyala, ta ebe imahalavama ilobaigomiu mayami mumuga dumwalu maudoina na nuwadaumwaliyena ammiyamiya. 


text:
Na amnuwatuwu avivini yada Bada yana alamaꞌiꞌita ebeha nuwanuwana yo livahi talobai. Ginauli teina vehabana ada gelu moiha Paulo bada alimiyai ilaulelewaꞌo. Na yana hanapu Yaubada ainaena ilaoma. 


text:
Ta ginauli teina maudoidi Paulo iwalowalo yana letao aidiyai. Na tupwadi ginauli yana letao holadiyai adi hanapu vitaina, ainaena yauyauledi yo tautapiyao ginauliwone himwaubuidi, ta Yaubada yana Buki ana lelewo hinage himwaubuidi ta aidiyena hibom hiꞌabiye yababauyowedi. 


text:
<pb/>Augeluwo, ginauli teina bada amhanapuidiꞌo, ainaena amꞌita avivinigomiu ta havena tauꞌawa sewao himugai pwanoligomiu mata dova ta yami towolo momohi ainaena ambeꞌu. 


text:
Na hesi yada Bada, iya ada Taulivahi Yeisu Besinana, ana veꞌiꞌila yo yana hanapu alimiyai imwalaꞌi, na iya tawalo vetuvehaeyei wau ta nigele yana abaꞌovi. Moiha.<pb/>


text:
Yau Paulo na Sailasa yo Timoti baidaguwao yami leta aleleyawa omiu Yaubada yana bodao Tesalonaika alimiyai, wuwuna omiu Tamada Yaubada yo Bada Yeisu Besinana adi taumulitao. 


text:
Tamada Yaubada yo Bada Yeisu Besinana yadi veꞌiꞌilaena ammiya daumwali. Besinana howola abo iwuyoma tomowa adi loina vehabana 


text:
<pb/>Tahimaiyao, ilowoinanegai ebeha hauga maudoina Yaubada aꞌawa yawedowei wuwuna yami yemidi iꞌiniꞌini yo yami velau ambom alimiyai imwalamwalaꞌi. 


text:
Ainaena Yaubada yana bodao maudoidi mehediyai anoꞌonoꞌowegomiu, awalo, ‘Hiya Tesalonaika moiha tauꞌalamaꞌiꞌita. Bwagana adi alehao vitai mwalaꞌina himohemohedi na hesi mayadi alamaꞌiꞌita yo mayadi yemidi Yaubada ainai’. 


text:
<pb/>Teina abaꞌita howahowana ainaena Yaubada yana loina dumwaluna tahanapui, wuwuna yami miya vitai aidiyena iꞌabiye wahiyalagomiu, eeta ami muyao vehabadi yana abaloina ana luwu ilowoinanegomiu. 


text:
Na hesi omiu taumiya vitai ihaguigomiu, neta howola abo Bada Yeisu galewaena iꞌaitulu mwayamwayauma, mayana tausagenawasao wahiwahiyaladi na hinage aiwa alaꞌalahawawalina ivaiyama, na omiu yo ai yada aiyawasi abo imohegita, 


text:
na hibom yada Bada Yeisu Besinana wasana hitaꞌwataꞌwataeiwa ta Yaubada hiteibabaeine abo adi maiha vitavitaina imohedi. 


text:
Mata himiyawahi na hisilahe vateyai dalava alaꞌalawowolina ainai, nigele yana abaꞌovi na Bada manina yo yana wahiyala wasawasana yo ana walo vetuvehae nigele howahowana hiꞌita. 


text:
Eeta haugana ilaoma ana noꞌo mwalaꞌina abo ilobai yana paihowa abanuwapwanopwano vehabadi ana tauyemidiwo masemaseledi aidiyena. Na omiu mwalona wasana amohegomiu ta amyeyemidiyeiwa howola abo omiu baidamaiyao Yeisu yana mahalava ainai tanoꞌowei. 


text:
<pb/>Mwalona Yaubada ivesinuwaigomiu ta iyogaegomiu ainaena amyeyemidiyeine. Teina vehabana ai hauga maudoina aꞌawaꞌawanoi vehabamiu ta ebe ammulita moiha. Wuwuna omiu nuwanuwamiu na yemidi moiha ainaena ammumuga dumwalu eeta yama awanoi Yaubada ainai ebeha iꞌabiye wahiyalagomiu na yami paihowaone ampaihowaidi. 


text:
Teina ainaena mata tomowa maudoidi yada Bada Yeisu yehana hinoꞌowei, omiu yami paihowa namwanamwadi vehabadi. Na hinage walo vetuvehae mata amlobai ibom yehanaena, wuwuna omiu Yaubada yo Bada Yeisu Besinana yadi veꞌiꞌila alimiyai.<pb/>


text:
Tahimaiyao, nuwanuwamai ebeha amhanapui Bada Yeisu Besinana yana mahalavawuyoma na yada miyatoyawa ainai vehabana, 


text:
ta ebe havena amꞌateꞌatehawawali, ebe tomowa hiwalo, ‘Besinana yana hauga bada imahalavaꞌo’, havena amyemiyemidiyedi. Nuwana yadi walo hanapu aidiyena bo guguya hibebenaleine ainaena, bo nuwana yau yadi leta yalelelene aidiyai ainaena. 


text:
Havena hinage teya oyama amyemiyemidiyei, na hesi amnuwatuwu avivini ebeha mugai howola abo tomowa bagibagilidi Yaubada hiveꞌalehaei, mata towaho yababana imahalava na abo mulitai Yeisu iwuyoma. Moiha, towahone yababanane neta guguyou towahona, 


text:
iya Yaubada ana aleha na hinage tauyemidiwo maudoidi adi aleha, howahowana iya iꞌabihiniuyoi ta Yaubada yana vada tapwalolo ainai imiya na ivetauloina dova Yaubada. 


text:
Amnuwatuwu avivini neta mwalona omiu baidaguwao tamiyamiya na ginaulidine vehabadi bada yawaloꞌo alimiyai. 


text:
Moiha teina taꞌi towahone yababanane yana paihowao himahamahalava dawani baleꞌuwai, na hesi towaho vagana paihowane yababadine iꞌauꞌauhidi ana higa tauꞌauhine itowolowahi 


text:
abo tauyababane imahalavama. Na hesi tuluhanaena yada Bada Yeisu ilalaoma na yana wahiyala awanaena yo manina pigapigabunaena towahone iꞌabiye yababa. 


text:
Na towahone yababanane ilaolaomane, neta Tomodulele yana wahiyalaena veꞌiveꞌilala yo vedevedede mata ipaihowaidi tomowa habi oyamaedi. 


text:
Wuwuna hiya wasa moihana hitaꞌwataꞌwataei ta yadi tupwa neta dalava alaꞌalahina, ainaena Yaubada italamwediꞌo ta Tomodulele yana oyama maudoina hiyemidiyei, na abo lauvetala hilobai, wuwuna veꞌita moihana hitaꞌwataꞌwataenaꞌo, 


text:
Eeta mumuga yababa ana paihowa nuwadi ivaiyaꞌo. Ebe mugai wasa namwanamwana hiyemidiyei, Yaubada mata ihaguidi na teina nigele. Yaubada yana vesinuwao 


text:
<pb/>Tahimaiyao, yada Bada ivelauwegomiu, wuwuna mwalona ivesinuwanegomiu ta ebeha Aluꞌaluwa Veꞌahihi ainaena iꞌabiye maselegomiu, na wasa namwanamwana amyemidiyei ami hagu vehabana, eeta howahowana hauga maudoina vehabamiu aꞌawa yauwedo Yaubada ainai. 


text:
Mwalona Yaubada yana nuwatuwu dova na wasanane aguguyaei alimiyai ta amyemidiyei, neta ainaena yada Bada Yeisu Besinana yana wasawasa imohegomiuꞌo. 


text:
Tahimaiyao, amtowolo wahiyala, yama veꞌitaone yo yama walowone aidiyai neta yama aubabada yo yama leta aidiyena. 


text:
<pb/>Tamada Yaubada ivelau moiha alidai, eeta hauga maudoina iꞌabiꞌabiye yaliyayagita, ta hinage tanuwatuwu avivini mata ginaulidine howola yana veꞌiꞌilaena abo vehabada ipaihowaidi. 


text:
Yaubada yo yada Bada Yeisu Besinana hiꞌabiye yaliyayagomiu, yo hiꞌabiye wahiyalagomiu, yami paihowao aidiyai, ta hauga maudoina yami walowo hinamwanamwa.<pb/>


text:
Tahimaiyao, ehebo ginauli hinage vehabana amnuwanuwatuwu na amꞌawaꞌawanoi Yaubada ainai, ta ebe Bada wasana yama guguyaena idabalala yo iwahiyala tomowa aidiyai, dova mugai alimiyai. 


text:
Na hinage amꞌawaꞌawanoi ta tauyababao aidiyena Yaubada ihaguigai, wuwuna Bada ana tauuvalao bagibagilidi himiyamiya. 


text:
Na hesi Bada yana abiꞌiliꞌilimaniyena howahowana iꞌabiye wahiyalagomiu, yo iꞌita avivinigomiu Tomodulele yana towoi ainaena. 


text:
na hinage iꞌabiye nuwamaselegomiu, yana velau vehabana, yo hinage yami alamaꞌiꞌita Besinana ainai vehabana. Havena abitauꞌwata 


text:
<pb/>Tahimaiyao, aloinaegomiu yada Bada Yeisu Besinana yehanaena ebeha tupwadi ada geluwo abiꞌabitauꞌwatadi havena aidiyai amꞌitaꞌitalau, wuwuna abitauꞌwata ai nigele ayaveꞌitagomiu. 


text:
Ainaena bada amhanapuiyaꞌo ebeha howahowana ai amveꞌaoꞌaonaegai. Wuwuna mwalona omiu baidamaiyao tamiyamiya, nigele teya hauga ayaꞌabitauꞌwata paihowa ainai. 


text:
Dova hinage ai abom amaiyena aiꞌai. Na boniyai yo ahubena aidiyai apaipaihowa, wuwuna nigele nuwanuwamai ami vitai amwauwi amai vehabana. 


text:
Na hesi loina imiyamiya ebeha omiu amveꞌaigai, na besiwa ai abom amai vehabana apaihowa, eeta omiu yama paihowane amveꞌaoꞌaonaedi. 


text:
<pb/>Wasamiu bada abenalenaꞌo ebeha tupwadi alimiyena hiꞌabitauꞌwata, ta nigele hiyamiya alahai na hiyapaihowa. 


text:
Eeta ada geluwone nuwadiyai amwauwi, na yada Bada Yeisu Besinana yehanaena aloinaedi, na yadi paihowa hibom hipaihowaidi, na himiya alahai ta ebe aiꞌai hilobai. 


text:
<pb/>Ebe yaiya veꞌita teina yami leta holanai nigele iyaꞌawa abiyei, havena towahonane ainai amꞌitaꞌitalau, na ainaena yana paihowane vehabana ihinimaya. 


text:
<pb/>Yada Bada iya nuwadaumwali wuwuna, ainaena iꞌabiye nuwadaumwaligomiu, yo iꞌabiye yaliyayagomiu hauga maudoina na baidamiu ammiya vateyai. 


text:
Yau Paulo, Yaubada yana nuwatuwuwena yavetauyewasa Yeisu Besinana vehabana. Neta iya yawahida wuwuna dova Yaubada yana waloyemidi tubudao aidiyai. 


text:
<pb/>Timoti owa yavelauwego eeta yaꞌawa natunaego ta yama leta teina yavetamalenawane. Tamada Yaubada na Yeisu Besinana yada Bada yadi veꞌiꞌila na yadi atemuyamuya na yadi nuwadaumwali ainaena umiya yaliyaya. Timoti yana yemidi Yaubada ainai 


text:
<pb/>Yaubada ainai yaꞌawa yauwedo, wuwuna iya tubuguwao yadi Yaubada na ainai yavetaupaihowa yagu nuwanuwatuwu maseledi aidiyena, na hinage ainai vehabam yaꞌawaꞌawanoi boniyai yo ahubena aidiyai. 


text:
Mwalona yalaugabaigo ainai yam dou yanuwatuwu avivini ainaena nuwanuwagu mwalaꞌina na aiteya hauga ainai yaꞌitauyoigo ta yayaliyaya. 


text:
<pb/>Na hinage yam yemidi moiha Yaubada ainai yanuwatuwu avivini, dova hinage tubum Loise yo hinam Yunisi Yaubada hiyemidiyei moiha ainaena owa hinage teina hauga Yaubada uyemidiyei moiha. 


text:
Hinage hauganane yaꞌabidebaigo na Yaubada wahiyala imohego na wahiyalane uꞌita avivini ta havena alimwena iꞌoviꞌovi. 


text:
Wuwuna Yaubada nigele meheuhi iyamohegita, na hesi wahiyala yo velau yo nuwatuwu moiha imomohegitane. 


text:
<pb/>Ainaena havena yada Bada wasana ana walomahalava vehabana uhinihinimaya. Yau hinage yagu luwu vada abapai ainai vehabana havena uhinihinimaya. Na owa hinage howola abo Yeisu wasana vehabana tupwana vitai mata ulobaidi aidiyai, ainaena ilowoinanego na Yaubada yana wahiyalaena utowolo wahiyala. 


text:
<pb/>Yaubada ihaguigita na iyogaegita ebeha miya namwanamwana tamulitaei. Ita nigele yada namwanamwana vehabana iyayogaegita na baleꞌu ana yemasele mugamugaina ainai mwalona yana nuwatuwuwena iveꞌiꞌila alidai Yeisu Besinana ainaena. 


text:
Ta teina hauga yana veꞌiꞌila alidai iꞌabiye mahalavayaꞌo ada Taulivahi Yeisu Besinana ainaena. Na Besinana mwalowoi iꞌoiye sawali, ta wasana namwanamwana ainaena yawahi vateyai ilalaomane alidai. 


text:
Yaubada yagu paihowa imohegau ebeha wasa namwanamwana yawalo mahalavei. Ainaena yau tauyewasa yo tauveꞌita teya. 


text:
Teina vehabana yagu miya vitai yalobai, ta nigele vehabana yayahinimaya, na hesi yada Bada yayemidiyei iya yahanahanapui, na hinage yahanapui ebeha yagu paihowa imohegau yaꞌita avivini ana higa ahubena mwalaꞌina yana laugwaipilema ainai. 


text:
<pb/>Mwalona guguya namwanamwana yamohegoꞌo Yeisu Besinana ana yemidi yo ana velauna vehabana, neta umulita moiha. 


text:
Na Aluꞌaluwa Veꞌahihi iya holadai imiyamiya, na hanapu moiha bada imohegitaꞌo, ta hanapunane unuwatuwu avivini. 


text:
<pb/>Bada uhanapuiyaꞌo neta hiya Esiya yo Paigelo yo Hemogenisi bodaone hitaꞌwataꞌwataegau na hilaugabaigauꞌo. 


text:
<pb/>Na hesi Onesipolo vehabagu nigele iyahinimaya ebeha vada abapaiyai yamiyamiya, na yana hagu hauga maudoina ainaena agu lautowoi iꞌabiye namwanamwa, ainaena Yaubada ainai yaꞌawaꞌawanoi ta Onesipolo maꞌana bodao iꞌatemuyamuyaedi. 


text:
Walo moiha, mwalona Onesipolo imahalavama teinai Loma ainai, na vehabagu ibeha wahiyala ana higa ilobaigau. 


text:
Na yana paihowa tupwa Epeso ainai bada uhanapuiyaꞌo ainaena nuwanuwagu na yada Bada yana hauga lauvetala ainai atemuyamuya ilobai.<pb/>


text:
na wasana uꞌita avivini. Wasanane aliguwena ubebenaleine tomowa maudoidi mehediyai, ainaena hiya maꞌadi yemidi aidiyai umohedi, ta hinage vali tomowa hiveꞌitadi. 


text:
<pb/>Yeisu Besinana vehabana na utalamweuyoigo ta haugana vitai uveꞌalodi uꞌalamaꞌiꞌita ta dova yana tauꞌaleha wahiwahiyalana. 


text:
Unuwatuwu avivini ebeha tauꞌaleha nuwanuwana ana tauloina yana nuwatuwuwone ipaipaihowaidi, ainaena havena yana dalava ana paihowa vehabana inuwanuwatuwu. 


text:
<pb/>Tausagena dova, ebe sagena ana loina nigele iyamulimulitaei, nigele howahowana ana maiha ilobai. 


text:
<pb/>Dova hinage taulau venuvenu, ebe ipaihowa wahiwahiyala oya ainai mata yana paihowa ainona neta mahuli ilobai. 


text:
<pb/>Yeisu Besinana unuwatuwu avivini iya Deivida yana huhu, na mwalowoiyena itowolouyoꞌo bada yawalo mahalavaenaꞌo yagu guguya ainai. 


text:
Yagu guguya vehabana yau bada miya ivitai yalobaiyaꞌo na vada abapai ainai hipaigau dova tauyababa ehebo. Na Yaubada yana walo havena ehebo yaiya iꞌabiye laumwau. 


text:
<pb/>Teina vehabana yagu miya vitai aidiyena yaꞌalamaꞌiꞌita, na Yaubada ivesinuwaidiꞌo ebeha yahaguidi ta Yeisu Besinana ilivahidi eeta wasawasa vateyai hilobai. 


text:
<pb/>Walo teina walo moiha:<pb/>Ebe Besinana baidada tamwalowoi howola abo baidada yawahida namwanamwana talobai.<pb/> 


text:
Ebe Besinana baidada yada miya vitai aidiyai taꞌalamaꞌiꞌita, howola baidada taloinatoyawa<pb/>Ebe Besinana tauvalae howola abo iyuvalaegita.<pb/> 


text:
Ebe nigele Besinana tayanuwapwanopwanowei, mata nigele iyanuwapwanopwanowegita. Besinana yana nuwatuwu idumwalu ta imulita iliꞌilimani. Yaubada yana taupaihowa namwanamwadi 


text:
<pb/>Ainaena Yaubada mehenai yam tomowa uguguyeidi na uvenuwamwauwedi yo uꞌabiye nuwanuwatuwudi ta tapwalolo ana walo sebasebai vehabana havena hiꞌawa paꞌipaꞌiꞌi. Wuwuna awapaꞌipaꞌiꞌi awaꞌawawa mata nigele taumugaiwone iyahaguidi, na hesi mata iꞌabiye beꞌudi. 


text:
<pb/>Eeta ebeha owa uꞌaipate wahiwahiyala Yaubada ainai na uvetaupaihowa, mata nigele uyahinimaya na hesi iꞌawa namwanamwaego. Neta vehabana na yana walo dumwadumwaluna uveꞌitaei iliꞌilimani. 


text:
Na tauwalo awaꞌawawa yadi boda havena aidiyai uluwuluwu, wuwuna walo awaꞌawawa ainaena yababa mwalaꞌina himahamahalava. 


text:
Moiha, walo awaꞌawawa dova bonu na mata tomowa atediyai imwalaꞌi ta yababa mwalaꞌina ivetuwuni. Tauwalo awaꞌawawaone yehadi teina, neta Haimeniyo yo Pilito, 


text:
na hitau bwauwone bada veꞌita moiha hilaugabainaꞌo na hiwalo, ‘Taumwalowoi yadi towolouyo ana hauga bada iꞌoviꞌo’, ta tupwadi ada geluwo yadi oyama hibenalei ainaena yadi yemidi itapiya. 


text:
Na hesi Yaubada yana walo ana wahuwahu yaiyaina ainai mwalona hilelelelene iwalo, ‘Yada Bada yana tomowa ihanahanapuidi’, na hinage, ‘Hiya hibom yada Bada ainai hitalamwedi, ilowoinanedi na yadi mumuga yababana hitaꞌwataꞌwataedi’. 


text:
<pb/>Walo moiha, vada wasawasa holadiyai tupwana gaeba goula yo siliba, na tupwana gaeba aiwa yo walata baleꞌu ainaena hipaipaihowaidine. Na gaebane namwanamwadi taumana vehabadi himwauwidi, na gaeba yababadi himwauwahiyedi mohomoho vehabana. 


text:
Na ebe yaiya yana mumuga yababana ainaena iꞌabiye masele na iyemala gaeba namwanamwana, mata Bada iꞌawa namwanamwaei vehabana. 


text:
<pb/>Ainaena hevahevali yadi nuwatuwu dawani utaꞌwataꞌwataedi na mumuga namwanamwana yo mumuga dumwaluna yo yemidi yo velau yo miya daumwali umulitaedi, na hinage hiya Yeisu hiꞌawa Badaei maꞌatemasemaseledi uveꞌauꞌaunaedi. 


text:
Na awapaꞌipaꞌiꞌi Bada yana taupaihowao nigele iyalowoinanegita na hesi atemuyamuya yo veꞌita namwanamwana yo alamaꞌiꞌita. 


text:
Na hinage ada alehao aidiyai yada mumuga hegoyana ainaena taꞌabiye dumwaludi, ta Yaubada ihaguigita na hinuwabui ta veꞌitao moiha himulitaedi. 


text:
Na hinage Tomodulele yana hipwahipwa ainaena hidena, wuwuna hiya Tomodulele mwalona ihipwaidiꞌo, na ainai hivetaupaihowa yana nuwatuwu vehabana.<pb/>


text:
Nuwanuwagu na nuwam imasele hauga yana abaꞌovi ilalaoma vehabana, neta hauganane ainai vitai maudoidi himahalava. 


text:
Hauganane ainai tomowa hinuwatuwuyoidi na hibom vehabadi hinuwanuwatuwu, na wasawasa nuwaleledi iꞌoiye mwaudi, na hinuwahaehae yo hinoꞌonoꞌoweuyoidi na tomowa hiꞌabituluha yaiyaiyedi. Na hinadiyao yo tamadiyao yadi walo hiwalo tauꞌwataedi, na vali tomowa yadi abiꞌiliꞌilimani vehabana mata nigele hiyaꞌawa yauwedo aidiyai. 


text:
Guguyou mumugana ainai himiyamiya. Ainaena mata nigele tomowa hiyaꞌateꞌatemuyamuyaedi, yo hiyanuwatuwu avivinidi, hesi mata hivetalapiliyedi. Na tomowa mata hiꞌabituluha yaiyaiyedi na himodiꞌini ta mumuga namwanamwana hitaꞌwataꞌwataei. 


text:
Mata adi geluwo hinuwapwanopwanowedi na higagasa awaꞌawawa na hiwalo haehae moiha na Yaubada mata nigele hiyavelauwei na hibom yadi yaliyaya ainai mata hinuwanuwatuwu. 


text:
Tomowaone hitapwalolo, na Yaubada yana wahiyala nigele hiyayemidiyei, ainaena yadi tapwalolone ginauli awaꞌawawa. Eeta tomowaone adi boda havena ainai uluwuluwu. 


text:
Wuwuna tupwana aidiyena vadai hiluwuluwu na waiwaihiuwone yadi nuwatuwu tapitapiyadi, hiꞌoyaꞌoyamaedi, na waiwaihiuwone hihanapui neta hiya tauyababa, na vali lautowoi na vali lautowoi holadiyai himulimulitaedi, 


text:
<pb/>Walo moiha, tomowaone veꞌita moiha hiveꞌalehaei, dova mwalona hiya Yanesi yo Yamebelisi Mosese hiveꞌalehaeine. Na hiya adi ita dova tauyemidi, na hesi holadiyai oyama yo nuwatuwu yababa himiyamiya. 


text:
Eeta howola abo teina ginaulidine himahalava, na vali tomowa hiꞌitadi. Dova mwalona Yunesi yo Yamebelisi yadi oyama iyemahalavaei na tomowa hiꞌiꞌitane. Timoti ana venawamwau 


text:
<pb/>Na owa Timoti bada uhanapuigaꞌo yagu veꞌita, yo yagu mumuga yo yagu amwaha, na yagu yemidi, yo yagu alamaꞌiꞌita, yo yagu velau, yo yagu towolo wahiyala. 


text:
Na dalavaone Anitiyoki yo Aikoniyom na Lisitila aidiyai yagu miya vitaidi yo yagu muyamuya tomowa aidiyena yalobalobaidi bada uhanapuidiꞌo. Tupwadi aidiyai yamiya vitai alili, na vitaine maudoidi aidiyena yada Bada ihahaloigaune. 


text:
<pb/>Walo moiha, ebe ita Yeisu Besinana tayemidiyei, na tatalamwegita yana amwaha namwanamwana ainai, mata vitai talaobai tomowa aidiyena. 


text:
Na hiya tauyababa yo tomowa adi tauꞌoyamao mata yadi yababa himwalaꞌi moiha, wuwuna Tomodulele bada iꞌoyamaediꞌo. 


text:
<pb/>Owa hesi veꞌita bada uvaiyaꞌo na uyemidiyediꞌo na uhanapuidiꞌo, ta aidiyena ulaulau, na ai amtauveꞌitao uhanapui ebeha yama veꞌitaone hinage ammulimulitaedi. 


text:
Owa yam hauga heda ainai ta ana higa wau Yaubada yana Buki Veꞌahihi uhanapuiyaꞌo eeta utowolo wahiyala wuwuna Bukine ainaena Yeisu Besinana uyemidiyei ta iya ilauyeyawahaigone. 


text:
Wuwuna Yaubada yana Buki walodi maudoidi Yaubada yawahina ainaena hilalaomane, na walodine aidiyena iveꞌiveꞌitagita ta yada yababao himiyamiya mahalava yo ada venuwamwau namwanamwana talobalobai ta yada miya hidumwalu. 


text:
Timoti, amvenuwamwau yamohego Yaubada na Yeisu Besinana mehediyai iya mwalomwalowoidi yo mayawahidi mata ilauvetalaedi, iya howola abo imahalavauyoma na iloinaegita. 


text:
Amvenuwamwau teina yamohego: Hauga maudoina upaihowa wahiyala na wasane uwalo mahalavaei, hauga vitavitaidi yo hauga yaliyaya aidiyai, na tomowa aidiyai uguguya ta hiyemidi na hinage uꞌabidumwaludi na uꞌabiye wahiyaladi, ta ginaulidine teina aidiyena uveꞌita moiha mayam alamaꞌiꞌita. 


text:
<pb/>Wuwuna hauga hilalaoma aidiyai tomowa veꞌita dumwaluna mata hitaꞌwataꞌwataedi, na vali veꞌita adi benali namwanamwana aidiyai himulita. 


text:
Owa havena dova hiya. Hauga maudoina utowolo wahiyala na miya vitaina aidiyai uꞌalamaꞌiꞌita, na wasana namwanamwana uwalo mahalavaei. Teina ainaena owa mata taupaihowa wahiwahiyalana Yaubada yana paihowa ainai. 


text:
<pb/>Yau yatalamwegau ta dova yapwaoliyoigau Yaubada ainai ta muhamuhana yagu paihowa yaveꞌovi na baleꞌu teina yalaugabai. 


text:
Yaubada vehabana bada yaꞌalehaꞌo, na yagu sagena bada yaveꞌoviyaꞌo, eeta hauga maudoina yagu yemidi Besinana ainai. 


text:
Ainaena mata howola abo yada Bada agu maiha imohegau mayana loina dumwaluna ta ebe yana ahubena imahalavama, ita ana taumulitao ada maiya imohegita. Walo yana abaꞌovi 


text:
Dimasa bada ilaugabaigauꞌo, wuwuna baleꞌu mumugana nuwana ivai ta bada ilaoꞌo Tesalonaika. Kelesenisi hinage bada ilaoꞌo Galetiya, na Taito bada ilaoꞌo Dalimetiya. Hiya agu haguwone maudoidi hilaugabaigauꞌo. 


text:
<pb/>Ebe ulalaoma tupwana yagu ginauli uvaidi, agu luwuluwu mwalona Tilowasi ainai yalaugabaidiꞌo Kaposi yana vadai, yo yagu pepa abalaulele yo yagu bukiwo, hiya nuwanuwagu uvaidima. 


text:
<pb/>Pwawati ana taupaihowa, yehana Alekisana vitai mwalaꞌina imohegau. Ainaena ana maiha Yaubada howola abo imohei. 


text:
<pb/>Yagu lauvetala mugai ainai nigele teya iyahaguigau, na yadi meheuhi ainaena hidena gabaegau na yabom, ta Yaubada yadi yababa teina nigele iyamaiha. 


text:
<pb/>Na yagu lauvetala ainai Yaubada ihaguigau, ta wahiyala imohegau, na wasana maudoina yawalo mahalavaei hiya nigele Yudeya aidiyai. Hinage Yaubada yana hagu aliguwai ta laiyoni awanaena ihaloigau ta namwanamwana ainai imwamwauwigaune. 


text:
Na vitai aidiyena yada Bada mata ihaguigau ta yana abaloina galewai ainai yaluwu. Yaubada tanoꞌowei wuwuna yana wasawasa miyamiya vateyaina. Moiha. 


text:
<pb/>Na ulau mwayamwayauma wuwuna muhamuhana gwaugwau ana hauga imahalavama. Yubulosi yo Pudinisi yo Linosi yo Kalodiya yo hinage tahidao yadi velau alimwai. 


text:
Yau yami bada, na leta teina yaleleyawa owa augelu Gayosi alimwai. Walo moiha, ateguwena yavelau alimwai. 


text:
<pb/>Augelu, mayagu awanoi Yaubada ainai amnam yana miya namwanamwa vehabana, wuwuna yahanahanapui aluꞌaluwam yana miya namwanamwana. 


text:
<pb/>Mugai yayaliyaya mwalaꞌina haugana tahidiyao tupwadi hilaoma ta yam mumuga dumwaluna vehabana hiꞌaubabadaei, wuwuna walomoiha ainaena ulaulau. 


text:
<pb/>Augelu yam hagu yo yam paihowa tahidao yo taumanao aidiyai vehabana haugana himahalavawa yam dalavai, neta paihowa namwanamwana. 


text:
Na tahidaone hilaugwaipileuyomaꞌo ta yam hagu aidiyai vehabana hiwalowalo mahalava tautapwalolo alimaiyai. Walo moiha, owa Yaubada yana taupaihowa, ainaena ilowoinanei yo ebe hilalaugabaigo adi nimaꞌabi hinage umohedi. 


text:
Hiya Besinana yehanaena hiꞌadaꞌadau taꞌiꞌili, na nigele hiyatalam hagu vehabana taumiya ganamuli aidiyena. 


text:
Eeta ilowoinanegita ebe ita tahaguidi, ta ainaena baidadao tavetaupaihowa toyawa walomoiha ainai. Ada tauhaguwo yo ada tauꞌalehao vehabadi 


text:
<pb/>Ami venuwamwau yaleleyawaꞌo tautapwalolo alimiyai na towahone yehana Diyotilipi nuwanuwana na ibom iloiloinaegomiu, ta ainaena yagu loina iꞌauꞌauhi. 


text:
Na nigele yabom iyavetavetala piliyegau na hinage tahidaone nigele iyayaliyayaidi na tautapwalolo isosomanaedi wuwuna tahidao hihaguhaguidi vehabana. Eeta ebe hauganane yamahalavawa, yana mumugaone vehabadi yaꞌaubabada. 


text:
<pb/>Augeluwo, havena mumuga yababana ammulimulitaei, na mumuga namwanamwana hesi. Walo moiha, taunamwanamwao hiya Yaubada yana bodao, na tauyababao nigele Yaubada hiyahanapui. 


text:
<pb/>Na Dimitilo iya towaho namwanamwana. Tomowa bahudi yadi walomahalava dova, wuwuna hiya veꞌita moiha ana taumulitao hiwalo mahalava ebeha Dimitilo towaho namwanamwana, na yau hinage yagu walomahalava dova, yo yagu walomahalava amhanahanapui neta ebeha walo moiha. Walo yana abaꞌovi 


text:
<pb/>Ginauli bahudi himiyamiya yo nuwanuwagu vehabadi yalaulelewa na hesi nigele nuwanuwagu pepa ainai yalaulelewa, 


text:
<pb/>Ada geluwo teina yadi awayauwedo alimiyai. Na ada geluwo netai maudoidi hinage aidiyai yagu awayauwedo uwalo mahalavaei. Yaubada yana nuwadaumwali imiya vahaligomiu.<pb/>


text:
Tiyopilo, bukine yalele mugaiyei holanai Yeisu yana paihowao yo yana veꞌitao, hauganane yana paihowa ivetuwuni 


text:
ana higa Yaubada ilauvai yo ihahaene galewai. Yeisu yana mwalowoi tuluhanai mayawahina imahalava yana tauyewasao aidiyai, hiya vesivesinuwadi na Aluꞌaluwa Veꞌahihi yana wahiyalaena adi loina imohedi. 


text:
Ahubena 40 holadiyai imahamahalava aidiyai, na abaꞌita maudoina iveꞌitadi ainaena yana towolouyo hiꞌawa moihaei na yana tauyewasao hiꞌita na baidanao hiꞌaubabada neta Yaubada yana Abaloina vehabana iveꞌitadi. 


text:
<pb/>Howola baidadi himiyamiya na adi loina imohedi iwalo, ‘Havena Yelusalem amlaulaugabaei na hesi Tamadane yana waloyemidine mwalona yawalowenaꞌo vehabana amhaꞌwahaꞌwai. 


text:
Amnuwatuwu avivini ebeha Yoni bwahiyena iꞌabiye bapitaisogomiu na ahubena nigele daodaona na Aluꞌaluwa Veꞌahihi ainaena bapitaiso amlobai.’ Yeisu ihae galewai 


text:
<pb/>Haugana Yeisu yana tauyewasao hihulugogoi na hipanivila ainai hiwalo, ‘Bada, howahowana na teina hauga ita Isileli umugaiyegita na tabom taloinauyowegita?’ 


text:
<pb/>Na Yeisu iwalo, ‘Tamagu iya ibom iloiloina na nigele howahowana omiu amhanapui aiteya hauga yana loinane ipaihowaidi. 


text:
Na omiu hesi howola abo Aluꞌaluwa Veꞌahihi ilaoma na iꞌabiye wahiyalagomiu, na vehabagu ampaihowa na amwalo mahalava Yelusalem ainai yo Yudeya yo Sameliya dalavanao maudoina na baleꞌu maudoina aidiyai.’ 


text:
<pb/>Haugana walo teina iveꞌovidi na hiꞌita Yeisu ihaehae galewai, na yaloyalovi iꞌauhi na mehediyena itau aidawanine. 


text:
Ta ilaugabaidi na hiya howola hivinuvinunu galewai na towatowaho hitau bwau adi aleꞌo hewahewadi vahalidiyai hitowotowolo. 


text:
Na hiwalo, ‘Omiu Galiliwone, hava vehabana amꞌitaꞌita haene, Yaubada bada Yeisu ilauvaiyaꞌo galewai na howola abo iwuyoma ta ana ita dova hinage yana haene amꞌiꞌitane.’ Yudasa aivelahena 


text:
<pb/>Olibe oyana ainaena hilau gwaipile Yelusalem neta amwahane nigele iyadaodao wuwuna oyanane neta Yelusalem vahalinai. 


text:
Na hiluwu yadi vadai na hihae vada ewanai, na Pita na Yoni yo Yemesa yo Andulu yo Pilipi yo Tomasi yo Batolomiu yo Madiu yo Yemesa Alipiyosi natuna yo Saimoni iya mwalona tauhamadudu abaloina vehabana yo Yudasa iya Yemesa natuna. 


text:
Maudoidi teina yadi nuwatuwu ehebo hiꞌawaꞌawanoi Yaubada ainai waiwaihiu baidadiyao yo Meli Yeisu hinana na hinage Yeisu tahinao. 


text:
‘Tahiguwao mwalona Deivida yana walo Aluꞌaluwa Veꞌahihi imohei Yudasa Isakaliyota vehabana, na Buki Veꞌahihi ainai imiyamiya, 


text:
na Yudasa mwalona baidada tawalo mahalava Yeisu vehabana na hesi yada Bada ihuhulaei na imohei ana alehao aidiyai’. ( 


text:
Yudasa bada imwalowoiꞌo yana paihowa yababana vehabana, na mulitai abo imwalowoi ana maiha ainaena baleꞌu igimwalai na baleꞌune holanai ibeꞌu na diyana italupulihine na hinaena maudoina imahalava. 


text:
Na wasana Yelusalem maudoina hibenalei na alinadiyena baleꞌune yehana himwau Akelidama na ana nuwamasele Baleꞌu Maꞌwahina.) 


text:
<pb/>‘Dova Buki Sam holanai Deivida yana walo Yudasa vehabana iwalo:<pb/>“Yana tupwa ovaꞌova aꞌavana nigele teya tomowa iyamiyamiya ainai”. Na hinage iwalo:<pb/>“Tomowa vagana mata iveꞌaivelaheyei”. Ainaena ilowoinanei walo teina ana nuwamasele moiha imahalava. 


text:
<pb/>‘Eeta howola abo Yudasa aivelahena yaiya tomowa hauga maudoina imulimulita Bada Yeisu yana hae yo yana dobi aidiyai. 


text:
Na hinage Yoni Yeisu iꞌabiye bapitaiso hauganane ainai ta ana higa Yeisu yana hae galewai, teina towahonane iya ilaoma ta Yeisu yana towolouyo vehabana ayewasaei.’ 


text:
Ainaena towatowaho hitau bwau yehadi hiꞌabihinidi ehebo Yosepa yehana bwauna Basabasi iya hinage hiyogaei Yusito, na bwaunane towaho yehana Madayo. 


text:
Eeta hiꞌawaꞌawanoi Yaubada ainai hiwalo, ‘Bada ee, owa tomowa maudoidi yadi nuwatuwu uhanapuidiꞌo ainaena yam vesinuwa towatowaho bwau teina aidiyena uveꞌitaei alimaiyai. 


text:
Na iya mata ibom ivetaupaihowa yo iyewasa Yeisu vehabana, wuwuna Yudasa paihowane ilaugabainaꞌo na ilau ibom yana tupwai.’ 


text:
Na hitaubwauwone aiꞌopiꞌopiyena hivesinuwa ta Madayo vesinuwa ainai imiya mahalava eeta iya iluwu tauyewasao yadi boda ainai.<pb/>


text:
Mulitai Yudeya yadi guyau yehana Penitikosi ana ahubena ainai Yeisu ana tauyemidiwo maudoidi himiya ahaidi. 


text:
Na ehebo ginauli hiꞌiꞌitane ana ita dova aiwa alahawahawalina vahudiyai itotowane ehebo ehebo ewadiyai. 


text:
Ainaena maudoidi Aluꞌaluwa Veꞌahihi iꞌoiye mwaudi na hivetuwuni ta vali alina yo vali alina aidiyena hiꞌauꞌaubabada neta Aluꞌaluwa Veꞌahihi yana wahiyalaena. 


text:
<pb/>Ahubena tenem ainai tautapwalolo Yudeya ainai yo vali tupwa aidiyena bada hilaomaꞌo na Yelusalem ainai himiyamiya. 


text:
Haugana dagugune hibenalei ta boda mwalaꞌina himiya ahaiyama vadane vahalinai ta aluwadi igavai wuwuna tomowa ehebo ehebo alinana ibenali lobai. 


text:
Yadi aluwagavai yo nuwapwanopwano ainaena ta hiwalo, ‘Teina tomowaone tenem dova hiꞌauꞌaubabadane neta hiya Galili? 


text:
Alinane neta Padiya, yo Medi yo Elam yo Mesapotemiya ana taumiyao yo Yudeya yo Kapadosiya yo Ponita yo Esiya yo 


text:
Piligiya yo Pamipiliya yo Itipita yo Libiya tupwanao Sailini holadiyai himiyamiya yo Lomaena hilaoma. 


text:
Tupwana Yudeya na tupwana nigele Yudeya na hesi yadi tapwalolo ainai hitalamwedi baidadiyao, na hinage Kiliti yo Alebiya na maudoida alinada vagadi na vagadi aidiyena hiꞌauꞌaubabada Yaubada yana paihowao wahiwahiyaladi vehabadi.’ 


text:
Ainaena maudoidi mayadi aluwagavai yo mayadi nuwapwanopwano hibom hipanivilauyowedi hiwalo, ‘Hava wuwuna ta yadi paihowa tenem dova?’ 


text:
<pb/>Na hesi adi geluwo tupwadi hiwalo, ‘Nuwana bwahi wahiwahiyalana hinuma ta hiyayauyaulene’. Pita yana walo boda aidiyai 


text:
<pb/>Pita ana geluwo hitau 11 baidanao hitowolo na Pita ivetuwuni ta alinana mwalaꞌina aidiyai iguguya iwalo, ‘Omiu Yudeya yo Yelusalem ana taumiyao maudoimiu yagu walo ambenalei na amnuwamasele, 


text:
ebeha yama paihowa teina nigele weꞌaha wahiwahiyalana ainaena, wuwuna howola malatomtom nigele numa yauyaule ana hauga. 


text:
“Yaubada iwalo:<pb/>Howola hauga yana abaꞌovi ainai Aluꞌaluwagu yaꞌatuhiwai tomowa maudoidi aidiyai,<br/>na natumiyao towatowahodi yo waiwaihiudi hiwalo mahalava yo yami hevahevaliwo hiꞌeno meheꞌitaꞌita na yami babadao hiꞌeno nivinivi.<pb/> 


text:
Walo moiha hauga teina ainai Aluꞌaluwagu yaꞌatuhiwai yagu taupaihowao towatowaho yo waiwaihiu aidiyai na vehabagu hiwalo mahalava.<pb/> 


text:
Na yagu paihowao abanuwapwanopwano yaveꞌitaedi galewai yo hinage ilaꞌilala baleꞌuwai yaꞌabiye mahalavadi dova ꞌwahina yo aiwa alahawahawawalina yo asu badobadona,<pb/> 


text:
yo mahana iguguyou yo waiꞌena ana ita iyemalaꞌwahina na mulitai Bada yana ahubena mwalaꞌina na namanamalina imahalava.<pb/> 


text:
<pb/>Pita hinage iwalo, aidiyai, ‘Augeluwo omiu Yudeya, teina walowone ambenaledi Yeisu Nasaletiyena, Yaubada yana wahiyala yo yana alaꞌalawowoli yo yana veꞌiveꞌilala mehemiyai iꞌabiye mahalava ta ainaena Yaubada yana vesinuwa iyemala moiha. Ita teina ta hanapuiyaꞌo wuwuna alidai ivetuwuni. 


text:
Yaubada mwalona Yeisune vehabana iloina na hava baleꞌuwai mata ilobai Yaubada ihanapu mugaiyei na omiu amhuhulaei, ta yami loinaena tomowa tauyababa aiwa lagalagana ainai hiyemwalowoine. 


text:
Na Yaubada mwalowoi yana tupwa vitaina ainaena ihahaguine na iꞌabiye towolouyoi, wuwuna nigele howahowana na mwalowoi yana tupwa ainai imiya vateyai. 


text:
Teina vehabana mwalona Deivida Yeisu yana walo iwalo mugaiyei, iwalo:<pb/>“Bada yaꞌita meheguwai imiya vateyai na nimatautuwaguwai imiyamiya, na iꞌabiye wahiyalagau na havena yatapitapiya.<pb/> 


text:
Ainaena yayaliyaya mwalaꞌina na yanoꞌowei yo yanuwatuwu avivini ebeha havena taugu ipwahapwaha.<pb/> 


text:
Yau nigele mata bwebweso ainai aluꞌaluwagu umwaumwau vateyai taumwalowoi yadi dalavai nuwana hinage taugu ipwaha.<pb/> 


text:
Na hesi yawahi namwanamwana yana amwaha uveꞌitaei aliguwai. Ainaena mehemwai uꞌabiye yaliyaya vateyaigau.” ’ 


text:
<pb/>Na Pita iwalo, ‘Tahiguwao walo teina nigele tubuda Deivida vehabana, wuwuna Deivida tahanapuiyaꞌo ebeha mwalona bada imwalowoiꞌo ta himwauyaꞌo magaiyai na teina taꞌi ana magaine imiyamiya. 


text:
Deividanane tauwalo mahalava ehebo na Yaubada yana waloyemidi ainai inuwatuwu avivini ebeha howola Deivida tubuna ehebo Deividanane yana abaloina ivai Yaubada ainaena. 


text:
Ainaena Besinanane yana towolouyo ihanapu mugaiyei na iwalowei ebeha havena Bwebweso ainai imiyamiya alili na hinage tauna havena ipwahapwaha. 


text:
Ainaena Yaubada iꞌabihini ta nima tautuwanai imiyamiya na ibom Aluꞌaluwa Veꞌahihinane Yaubada mwalona iwalo yemidiyei na teina hauga bada imohegaiꞌo ainaena paihowa teina amꞌitaꞌitadi yo ambenabenaledi ibom ainaena hilalaomane. 


text:
<pb/>Wuwuna nigele Deivida iya yana hae galewa vehabana iyawalowalo, na hesi iwalo:<pb/>“Yaubada bada iwaloꞌo yagu Bada ainai, ‘Nimatautuwaguwai umiya 


text:
<pb/>‘Teina wuwuna Isileli maudoimiu amhanapui moiha ebeha Yaubada Yeisu bada iꞌawa Badaenaꞌo ibom Besinana towahona na Yeisunane bada amtutuye patuyaꞌo aiwa lagalagana ainai.’ 


text:
<pb/>Tomowaone Pita yana walo hibenalei na vehabana hinuwanuwatuwu mwalaꞌina, na Pita maꞌana geluwo aidiyai hipanivila, hiwalo, ‘Tahimaiyao, bada alauhapuliꞌo. Vedova yama paipaihowa?’ 


text:
<pb/>Na Pita iwalo, ‘Yami paihowa yababadi aidiyena amnuwabui na maudoimiu Yeisu Besinana yehanaena avebapitaisogomiu na yami yababao inuwatuwuhamuidi na Aluꞌaluwa Veꞌahihi imohegomiu. 


text:
Wuwuna Yaubada yana waloyemidine ebeha omiu vehabamiu, yo natumiyao hinage vehabadi, yo hiya amwaha daodaowai himiyamiya vehabadi yo yaiyadiwo Yaubada iyogaedi ainai.’ 


text:
<pb/>Pita yana walo yo yana guguya maudoina aidiyena iwalo mahalava iwalo, ‘Augeluwo, yaso teina yababana ainaena amhaguiyoigomiu’. 


text:
Eeta ahubenanane ainai tupwana tomowa Pita yana walo hibenalei ta hibapitaiso na adi bagibagili dova tausani tonuga. Tauyemidiwo aidiyai 


text:
<pb/>Tauyewasaone yadi veꞌita yo yadi veꞌawaꞌauꞌaugelu aidiyai hitalamweuyoidi. Na pwalawa aitomtomna ainai Yeisu abanuwatuwu avivinina hipaipaihowai na hitapwatapwalolo. 


text:
Na maudoidi Yaubada hiveꞌahihiyei, na tauyewasao yadi paihowao abanuwapwanopwano na vedevedede maudoidi hipaihowaidi. 


text:
Na ebe yadi abaloina dalavai himiyamiya hivegimwalaedi na ginaulidine adi maihaena hiꞌaiyauyaedi hiya nigele yadi tobwatobwa aidiyai. 


text:
Ainaena ahubena ehebo ehebo aidiyai mayadi atetalam hitapwatapwalolo Yelusalem yadi vada tapwalolo mwalaꞌina ainai, na hibom yadi vadai mayadi yaliyaya hiꞌaiꞌaitoyawa. 


text:
Na Yaubada hiwalowalo vetuvehaeyei na hinage boda maudoina tauyemidiwone hiꞌawaꞌawa namwanamwaedi. Na ahubena ehebo ehebo aidiyai Yaubada tupwana tomowa hinage ilivalivahidi, na tauyemidiwo adi boda imwalamwalaꞌi.<pb/>


text:
Teya lavilavi ainai, Pita na Yoni hihaehae Yelusalem vada tapwalolo mwalaꞌina ainai habi awanoi wuwuna neta awanoi ana hauga. 


text:
Tenem hauganane ainai ehebo towaho ae peupeuna na iya yana hauga tubui hinana diyanai maꞌae peupeuna eeta ana geluwo ahubena ehebo ehebo aidiyai hiꞌavaꞌavalaiyama vada tapwalolone ana awaꞌeda mwalaꞌina yehana Awaꞌeda Ausala ainai himwaumwauwi. Na hagu iꞌawaꞌawanoi vada tapwalolo ana tauluwuwo aidiyai. Tenem dova hauga bagibagilina ipaipaihowai. 


text:
<pb/>Na Pita iwalo, ‘Nigele yagu mane, na teina velaune yamohego. Besinana Yeisu towaho Nasaleti yehanaena yaloinaego na utowolo ta ulau’. 


text:
Na igavai hae yo idobi italutowolo yo ilau. Abo itautau gavagavai na Yaubada inoꞌinoꞌowei na Pita na Yoni baidanao hiluwu vada tapwalolo mwalaꞌina ainai. 


text:
hiꞌatai ebeha ae peupeunane mwalona vada tapwalolo ana awaꞌeda ainai imiyamiya na iꞌawaꞌawanoi ana hagu vehabana, na nuwadi ipwanopwano yana namwanamwauyo vehabana. Pita yana guguya 


text:
<pb/>Ae peupeunawa Pita na Yoni iꞌabi avivinidi vada tapwalolo pepenai, himwauwi yehana Solomoni yana tupwa, na bodaone mayadi nuwapwanopwano hisagena ahaiyama aidiyai. 


text:
<pb/>Na Pita iꞌitadi, eeta bodaona iwalo aidiyai. ‘Omiu Isileli, hava vehabana nuwamiu ipwanopwano na amvinuvinunugai? Nigele ai yama wahiyalaena bo nuwana yama mumuga dumwaluna ainaena towaho teina aꞌabiye namwanamwa ta itau gavagavaine. 


text:
Na hesi Yaubada yana wahiyalaena iya Abelaham yo Aisake yo Yakobo yadi Yaubada na tubudao yadi Yaubada na Yaubada yana taupaihowa yehana Yeisu iꞌabihini iya mwalona Pailato nuwanuwana ilivahi na omiu amuvalaei na amꞌawa yabayababaei Pailato mehenai. 


text:
Walo moiha Yeisu ibom taudumwalu na masemaselena amtaꞌwataꞌwataei ta tomowa yadi tauꞌoiye mwalowoi nuwanuwamiu ta vehabana Pailato ainai amꞌawanoiyei. 


text:
Neta yawahi namwanamwana ana Tauꞌaiyauya amꞌoiye mwalowoine na Yaubada ibom mwalowoiyena iꞌabiye towolouyoi na maudoimai aꞌitayaꞌo. 


text:
Ainaena towaho teina bada inamwanamwaꞌo ta amꞌitayaꞌo na amhanapuiyaꞌo neta yemidi Besinana yehanaena mehemiyai inamwanamwa moiha na iwahiyalaꞌo. 


text:
<pb/>‘Tahiguwao yahanapuigomiuꞌo ebeha yami nuwapwanopwanowena Yeisu amꞌoiye mwalowoi dova yami babadao. 


text:
Na amnuwatuwu avivini ebeha Yaubada yana tauwalo mahalava aidiyena hiwalo mahalava mugai ebeha Besinanane yana muyamuya ilobaidi ainaena walonane ana moiha bada imahalavaꞌo. 


text:
Eeta ilowoinanegomiu ebe amnuwabui ta yami lauhapuliwone ivai gabaedi na lautowoi namwanamwana amlobai Bada ibom ainaena. 


text:
Iya bada galewai ihaeꞌo na imiyamiya ana higa ginauli maudoidi iꞌabiye dumwaludi dova Yaubada yana tauwalo mahalavao veꞌaveꞌahihidi mwalona hiwalo mahalava mugaiyei. 


text:
Mwalona Mosese hinage iwalo yemidi iwalo:<pb/>Mata howola yada Bada Yaubada alimiyena ehebo towaho iꞌabihini na ivetauwalo mahalava vehabamiu dova yau iꞌabihinigau na yana walomahalava maudoina ambenalediꞌo.<pb/> 


text:
Na ebe yaiyadiwo tauwalo mahalavane yana walo hitaꞌwataꞌwataei Yaubada iꞌabiye yababadi yo ivaigabaedi yana tomowa aidiyena. 


text:
<pb/>Tauwalo mahalavao Samwela yana haugai na ivetuwuni ta ihahaemane neta hava hiwawalowediwa wau hivevetuwuni. 


text:
Na omiu tauwalo mahalavaone tubudiyao ainaena Yaubada waloyemidi tubudane Abelaham imohei iwalo,<pb/>“Owa yam huhu wena howola abo abaloina maudoina baleꞌuwai awanamwanamwa yamohedi”. Ainaena awanamwanamwane omiu hinage vehabamiu. 


text:
Na Yaubada yana taupaihowa Yeisu mwalowoiyena iꞌabiye towolouyoi ta omiu Yudeya alimiyai ivetamale mugaiyei na ebe yami lauhapuliwone vehabadi amnuwabui neta yana awanamwanamwa alimiyai.<pb/>


text:
Pita na Yoni howola hiꞌauꞌaubabada boda aidiyai na taupwaoliwo yo vada tapwalolo ana tuilala mwalaꞌina, yo hinage Sadusiyao hilaoma, 


text:
mayadi modiꞌini wuwuna Pita na Yoni boda hiveꞌitadi ebeha Yeisu mwalowoiyena itowolouyoꞌo na ainaena mata tomowa maudoida tatowolouyo. 


text:
Eeta hiꞌabi avivinidi ta vada paipaiyai himwauwidi na ebeha iꞌahubena abo yadi lauvetala hipaihowai, wuwuna bada iboniꞌo. 


text:
Na hinage yadi guguya bodaone bada hibenalenaꞌo ta tupwana boda hiyemidi, ainaena tauyemidi maudoidi towatowaho adi vahivahili 5,000. 


text:
<pb/>Iꞌahubena ta Yudeya yadi tauloinao yo yadi babadao yo loina ana tauveꞌitao himiya gogoidi Yelusalem. 


text:
Na hinage Anasa ibom taupwaoli mwalaꞌina mayana huhuwo yo yana bodao neta Kayapasi yo Yoni yo Alekisana baidadiyao himiya gogoidi. 


text:
<pb/>Ta Pita na Yoni ahiꞌahipudiyai hitowolo na hipanivilaedi, hiwalo, ‘Yami paihowa teina yaiya yana wahiyalaena yo hinage yaiya yehanaena ampaipaihowaine?’ 


text:
Eeta nuwanuwamai omiu yo Isileli maudoimiu amhanapui ebeha towaho teina mehemiyai itowotowolone yana namwanamwa Yeisu Besinana ainaena, ibom towaho Nasaleti, aiwa lagalagana ainai amꞌoiye mwalowoi na Yaubada iꞌabiye towolouyoine. 


text:
Yaubada yana Buki iwalowalo Yeisu vehabana iwalo:<pb/>“Tauꞌabi vada omiu logidi teina amtaꞌwataꞌwataeiwa neta itaugwaipile ta logidi haehae alilina”. 


text:
<pb/>Nigele teya yaiya howahowana na ilivahigita. Neta bada Yeisu ibom. Wuwuna nigele ehebo teya dova yeha baleꞌuwai iyamiyamiya na ainaena livahi talobai. 


text:
Na tauloinaone hiꞌita Pita na Yoni yadi atepatu, na hihanapuiyaꞌo neta hibom bada taumiya dalava na abaseꞌulu mwalaꞌina aidiyai nigele hiyaluwu, ainaena nuwadi ipwanopwano na hinuwatuwu avivini ebeha mwalona Yeisu baidadi himiyamiya. 


text:
Na hinage ae peupeunane bada inamwanamwaꞌo hiꞌita lau vahalidiyai itowotowolo, ta nigele howahowana ebeha hava hiwalowei. 


text:
Na hiwalo, ‘Vedova taloina towatowaho teina hitau bwau vehabadi, wuwuna Yelusalem maudoidi hinanapuidiꞌo ilaꞌilala mwalaꞌina bada hipaihowaiyaꞌo na nigele howahowana tauvalaei. 


text:
Na hesi tatowoi na mumuga teina taꞌauhi na havena idabadabalala boda maudoidi aidiyai, eeta taloina wahiyala aidiyai na havena Yeisu yehanaena tomowa aidiyai hiꞌauꞌaubabada.’ 


text:
Hiyogaedima na hiluwuyo aidiyai na hiloinaedi ta ebe havena Yeisu yehanaena hiꞌauꞌaubabada yo hiveꞌiveꞌita tomowa aidiyai. 


text:
<pb/>Hesi Pita na Yoni yadi walo hiyemaihadi, hiwalo, ‘Omiu ambom amꞌita sipwai aiteya Yaubada mehenai idumwalu, aꞌawa abiye gomiu, bo Yaubada aꞌawa abiyei. 


text:
<pb/>Tauyewasaone walo auhi wahiwahiyalana himohedi na hiꞌabigabaedi ta hilalaune. Nigele howahowana ta hipaidi wuwuna hava imahamahalavane vehabana tomowa maudoidi Yaubada hinoꞌowei. 


text:
Wuwuna ae peupeunane ana bolimai 40 na tupwana bada hiꞌabiye namwanamwayaꞌo. Tauyemidiwo yadi awanoi 


text:
<pb/>Pita na Yoni himahalava na hilau adi geluwo aidiyai na taupwaoliwo mwalaꞌidi yo babadao yadi walo hiwalo mahalavaedi. 


text:
Na adi geluwone hibenalei ta maudoidi nuwadi ehebo na hitapwalolo Yaubada ainai hiwalo, ‘Bada, owa Tauwasawasa, galewa na baleꞌu yo niꞌu na ginauli maudoina holadiyai himiyamiya tauyemaseledi, 


text:
ainaena yam taupaihowa neta tubumai Deivida Aluꞌaluwa Veꞌahihi yana wahiyalaena yam walo iwalo mahalavaei iwalo:<pb/>“Hava wuwuna abaloina maudoina Bada ainai hiveꞌaleha. Na hinage hinuwanuwatuwu awawa?<pb/> 


text:
Ainaena baleꞌu yadi tauwasawasao yo yadi tauloinao himiya ahaidi na hiꞌatububuni habi aleha Bada yo yana Besinana aidiyai.” 


text:
<pb/>‘Walo moiha dalava teina holanaena hilaoma habi aleha yam taupaihowa masemaselena yo Besinana ibom Yeisu ainai. Hibom tauꞌalehaone neta Helodi yo Ponitiyo Pailato yo Yudeya yo hinage nigele Yudeya. 


text:
Na hipapaihowaine hava dova owa yam alaꞌalawowoli yo yam nuwatuwu mwalona uloina na hipaihowaidiꞌo. 


text:
Bada ee, yadi walo manimanini yam taupaihowao alimaiyai havena ubenabenaledi na hesi uꞌabiye wahiyalagai, na mayama atepatu yam walo ayewasaei. 


text:
Na hinage yam wahiyalaena tauꞌasiyebwao uhaguidi, yo uꞌabiye namwanamwadi. Yam taupaihowa Yeisu vesivesinuwana yehanaena veꞌiveꞌilalao yo vedevedede uꞌabiye mahalavadi.’ 


text:
<pb/>Yadi awanoi teina hiveꞌovidi na vada ainai himiyamiyawa imwahali, na maudoidi Aluꞌaluwa Veꞌahihi yana wahiyalaena iꞌoiye mwaudi. Na Yaubada yana walo hiwalo mahalavaei. Yadi tobwatobwa hiꞌaiyauyanedi ehebo ehebo aidiyai 


text:
<pb/>Tauyemidi maudoidi yadi nuwatuwu yo yadi velau ehebo. Nigele teya yaiya iyawalo, ‘Yau teina yagu ginauli’. Na hesi yaiya ginauli yehana itanitaniwagaeine neta maudoidi vehabadi. 


text:
Na hinage Bada Yeisu yana tauyewasao hiwahiyala alili yana towolouyo ana walomahalava vehabana, na maudoidi hivelau toyatoyawa. 


text:
Na hinage maudoidi maꞌadi yo maꞌadi aleꞌo, wuwuna vewasawasao aidiyena bada yadi baleꞌu yo yadi vadao hivegimwalaediꞌo. 


text:
Na adi maiha maudoina hivaiyama na himohedi Yeisu yana tauyewasao, aidiyai na hibom hiꞌaiyauya yaiyadiwo himiya vitai aidiyai. 


text:
Towaho ehebo Saipilosiyena yehana Yosepa na yehana vauvauna tauyewasao himohei Banabasi, neta ana nuwamasele, ‘Tauꞌabiye atepatu’, iya Livai yana huhu ehebo. 


text:
Na ibom yana tanovi ivegimwalaei na manenane ivaiyama na imohedi Yeisu yana tauyewasao aidiyai.<pb/>


text:
Towaho ehebo mamwanena yadi tanovi higimwalaei, na manena hivaiyama. Towahonane yehana Ananayasi na mwanenane Sapaila. 


text:
Hitaubwaune hiloina ta tupwana mane hidawani, na ana tupwa Ananayasi ivaiyama tauyewasaone aidiyai, na iꞌoyama iwalo teina tanovi manena maudoina. 


text:
<pb/>Eeta Pita iwalo auline, ‘Ananayasi hava vehabana Tomodulele nuwam ivai na tanovi ana maiha tupwana umwaudawanine? Neta yam oyama Aluꞌaluwa Veꞌahihi ainai. 


text:
Mwalona nigele uyavegimwalaei, tanovine owa yam abaloina, hinage hauganane uvegimwalaei manena owa yam abaloina. Na hava vehabana atemwai unuwanuwatuwu dawani mane vehabana na uꞌoyama. Na yam oyama teina nigele alimaiyai yo tomowa aidiyai, na hesi Yaubada ainai.’ 


text:
<pb/>Pita yana walo teina Ananayasi ibenalei na ibeꞌu ta imwamwalowoine. Ainaena tomowa maudoidi wasane hibenalei na himeheuhi mwalaꞌina. 


text:
<pb/>Dova mahana hawahawagana tonuga hiꞌovi na mwanenane imahalava ta nigele iyahanapui hava imamahalavane. 


text:
Na Pita ipanivilaei iwalo, ‘Sapaila, yami tanovine amvegimwalaeine, viha ana maiha amvavaine? Dova mwanem iwalo alimwai?’ Na Sapaila iwalo, ‘Ehe moiha, neta dova’. 


text:
<pb/>Eeta Pita iwalo, ‘Vedova ta amtau bwau ebeha Bada Aluꞌaluwana amtowoi? Ubenalei, mwanemne ana taumagaiwone hiluluwuma na hiꞌavala mahalavaego hinage yam oyama vehabana.’ 


text:
<pb/>Mai ehebo na Sapaila ibeꞌu Pita aenai, ta imwamwalowoine na hevahevaliwone hiluwuma ta hiꞌita bada imwalowoiꞌo, ta hiꞌavalai na hilau himagaiyai mwanenane vahalinai. 


text:
<pb/>Ainaena tauyemidi maudoidi himeheuhi mwalaꞌina na hinage yaiyadiwo wasanane hibebenaleine hinage himeheuhi. Alaꞌalawowoli yo ilaꞌilala 


text:
<pb/>Hinage boda ahiꞌahipudiyai Yeisu yana tauyewasao alaꞌalawowoli na ilaꞌilala bagibagilidi hiꞌabiye mahalavadi. Na tauyemidi maudoidi himiya ahaidi vada tapwalolo ainai, Solomoni yana tupwai. 


text:
<pb/>Na boda maudoidi himeheuhi ta nigele hiyaluwu tauyemidi baidadiyao, na tomowa maudoidi tauyewasao hiveꞌahihiyedi na hinoꞌowedi mwalaꞌina. 


text:
Na hesi tauyemidiwone yadi boda imwalamwalaꞌi towatowaho yo waiwaihiu yaiyadiwo Bada hiyemidiyei neta hiluwuluwu. 


text:
Tauyewasao yadi paihowa aidiyena na tauꞌasiyebwao hilauvaidima ta amwahai gwalatau yo halabi aidiyai hiveveꞌenodine. Ebe Pita yana lau ainai, na mahana ihinali ta aluꞌaluwana italu tauꞌasiꞌasiyebwaone aidiyai mata hinamwanamwa. 


text:
Hinage dalavaone Yelusalem vahalinai adi taumiyao himiya ahaidima na yadi tauꞌasiyebwao yo tupwadi yaiyadiwo aluꞌaluwa yababadi hiꞌabiye asiyebwadi hivaidima ta maudoidi hiꞌabiye namwanamwadi. Yeisu yana tauyewasao hiꞌabiye muyadi 


text:
<pb/>Taupwaoliwo yadi babadao mwalaꞌidi yo Sadusiyao yadi boda baidadiyao himanini na hiꞌalomagigiliyedi. 


text:
<pb/>Na boniyaiyena Bada yana tausagenawasa vada paipai ana awaꞌeda ihoꞌe na ilauvaidi ta himamahalavane. 


text:
Na iwalo aidiyai, ‘Amlau vada tapwalolo ainai ta nemai amtowolo yo tomowa aidiyai walone yawahi namwanamwadi vehabadi amguguyaedi’. 


text:
<pb/>Ainaena tausagenawasa yana walo hibenalei na iꞌahubena ta vada tapwalolo ainai hiluwu, na boda hiveꞌiveꞌitadi. Taupwaoli mwalaꞌina yo maꞌana geluwo Isileliwone babadadiyao hiyogaedi yo hiya tauꞌulewahi himiya ahai, neta Isileliwone yadi boda mugamugaina. Na maudoidi hiyogaedima ta yadi taupaihowa vada paipaiyai tupwana hivetamaledi ta Yeisu yana tauyewasao hilauvaidima, na hilauvetala mehediyai. 


text:
‘Vada paipai guduguduna aꞌiꞌitane, na ana tauꞌita aviviniwone hitowotowolo awaꞌedane ainai, na hauganane awaꞌedane ahoꞌe alonane nigele teya tomowa ayaꞌita.’ 


text:
<pb/>Na vada tapwalolo ana tauꞌita avivini mwalaꞌidi yo taupwaoliwo mwalaꞌidi wasa hibenalei ta hiꞌatehawawali mwalaꞌina, hava mata imahalavane. 


text:
<pb/>Ainaena ehebo towaho aidiyai ilaoma iwalo, ‘Tomowaone vada paipaiyai ammwamwauwidiwa, vada tapwalolo ainai hiveꞌiveꞌita boda aidiyai’. 


text:
<pb/>Eeta vada paipai taniwagana yana hevali baidana hilau ta tauyewasaowa hilauvaidi ta hiwuwuyone. Na hesi nigele hiyatotoyaidi wuwuna himeheuhi hiwalo mata tomowa himodiꞌini na tauꞌita aviviniwone hiveꞌalagaimaidi. 


text:
Tauyewasaone hiluwuwedi ta tauꞌulewahiwo mehediyai hivetowolodi. Na taupwaoli yadi tauloina ipanivilaedi, iwalo, 


text:
‘Waloꞌauhi wahiwahiyalana amohegomiuꞌo, awalo havena Yeisu yehanaena amveꞌiveꞌita boda aidiyai. Na amꞌitayaꞌo hava ampapaihowaine? Yami veꞌita amtaluye dabalala ta Yelusalem iꞌoiye mwau, na teina towahone yana mwalowoi vehabana ebeha amveꞌewaigai.’ 


text:
<pb/>Na Pita yo tauyewasao tupwadi hiwalo, ‘Ilowoinanegai na Yaubada yana walo amulitaei na havena tomowa yadi walo. 


text:
Walo moiha omiu Yeisu aiwa ainai amtutuye patu na ana higa imwalowoi, na tubudao yadi Yaubada Yeisu iꞌabiye towolouyoine, 


text:
na iꞌabihini nimatautuwanai imwamwauwine ta ibom Taumugaiyegita yo Taulivahigita, ta ebeha tanuwabui, na ainaena ita Isileliwone yada yababa inuwahamuidi. 


text:
Eeta ai ginauli teina vehabadi awalowalo mahalava na hesi Aluꞌaluwa Veꞌahihi ibom tauwalo mahalava, iya Yaubada yana aiyauya ana tauꞌawa abiwo alidai.’ Gameliyela yana walo 


text:
<pb/>Na tauloinao Yeisu yana tauyewasao yadi walo teina hibenaledi, na adi modiꞌiꞌini moiha, na nuwanuwadi ta hiꞌoiye mwalowoidi. 


text:
Na ehebo aidiyena yehana Gameliyela ibom Palisi na loina ana tauveꞌita, na maꞌana veꞌahihi tauꞌulewahiwo bodadi aidiyai, itowolo na iloina ta ebeha Yeisu yana tauyewasao himahalavaedi hauga ubwaꞌubwana ainai. 


text:
Ainaena mulitai iwalo tauloinao aidiyai, ‘Omiu Isileli ee, amꞌita avivinigomiu na havena amloiloina wahiyala teina tomowaone aidiyai. 


text:
Amnuwatuwu avivini haugana mwalona Tudesi imahalava ebeha ibom taumugai vagana ehebo, na tomowa adi bagibagili dova 400 hiluwu yana boda ainai, na hesi Tudesinane hiꞌoiye mwalowoi, na ana taumulitao hitaubudebudeyanaedi, na yadi boda iꞌoꞌovine. 


text:
<pb/>‘Na mulitai tomowa vahilina haugana ainai, ehebo hinage towaho Galiliyena itowolo mahalava yehana Yudasa na tomowa tupwadi iniulidi na himumulitaeine. Iya hinage tomowa tupwadi hiꞌoiye mwalowoi na ana taumulitaone hiloloꞌuhagwaline. 


text:
<pb/>‘Ainaena teina hauga yawalo alimiyai, ebeha havena hava amloiloina towatowaho tenem vehabadi. Ebe adi loina nuwana yadi paihowa teina tomowa aidiyena imahalava, howola abo hitapiya. 


text:
Na hesi ebe yadi loina Yaubada ainaena imahalava, nigele howahowamiu na amꞌauhidi, wuwuna mata dova ta Yaubada amveꞌalehaei.’ 


text:
<pb/>Eeta Gameliyeli yana loina himulitaei, na tauyewasao hiyogaedima aidiyai, na hisapidi, na hiwalo, ‘Havena Yeisu yehanaena amꞌauꞌaubabada tomowa aidiyai’. 


text:
<pb/>Na tauꞌulewahiwo hilaugabaidi, yo hilau hibom yadi boda aidiyai mayadi yaliyaya, wuwuna howahowana muyamuya hilobaidi Yeisu yehanaena. 


text:
Ahubena ehebo ehebo aidiyai himiyamiya ahai vada tapwalolo mwalaꞌina holanai na hinage tomowa yadi vada aidiyai Yeisu ibom Besinana towahona wasana namwanamwana hiveꞌiveꞌitaei yo higuguguguyaei.<pb/>


text:
Haugana tenem ainai Yeisu yana boda imwalamwalaꞌi, ta Gilisiwone Yudeyaone baidadiyao hivetaꞌetaꞌe. Gilisiwone hiwalo aiꞌai ana aiyauya ahubena ehebo ehebo aidiyai yadi hiwahiwapewo hiꞌitaꞌita diꞌwadiꞌwaidi. 


text:
<pb/>Ainaena Yeisu yana tauyewasao hitau 12 tauyemidiwo maudoidi hiyogaedima na hiwalo, ‘Nigele howahowana Yaubada yana walo ana guguya alaumwauwi na ebeha aiꞌai aꞌaiyauya. 


text:
Eeta tahimaiyao, omiu alimiyena towatowaho hitau 7 amvesinuwaidi, yaiyadiwo maꞌadi veꞌahihi, na hanahanapudi, na hinage ebeha Aluꞌaluwa Veꞌahihi yana wahiyala aidiyai, ta paihowa teina aiꞌai ana aiyauya vehabana tavetowolodi. 


text:
<pb/>Boda maudoidi hiyaliyaya yadi loina teina vehabana, eeta hitau 7 hivesinuwadi neta, Sitiveni, ibom yana yemidi mwalaꞌina Yeisu ainai, na Aluꞌaluwa Veꞌahihi yana wahiyala ainai, yo Pilipi yo Pilikolasi yo Nikano yo Timoni yo Pamenasi yo hinage Nikolasi, ibom towaho Anitiyoki na bada Yudeya yadi tapwalolo ainai iluwuꞌo. 


text:
Ainaena tomowaone teina hiꞌabihinidi Yeisu yana tauyewasao mehediyai, na hiꞌabidebaidi na vehabadi hiꞌawaꞌawanoi Yaubada ainai, na paihowane hiveꞌavalaidi. 


text:
<pb/>Eeta Yaubada yana walo idabalala tomowa aidiyai, na tauyemidi adi boda imwalaꞌi iꞌalili tupwa Yelusalem ainai, na taupwaoliwo bodadi hinage walone hibenalei, na Yeisu hiyemidiyei. Sitiveni hiꞌabi avivini 


text:
<pb/>Sitiveni Yaubada yana alaꞌalawowoli yo yana atemuyamuya iꞌoiye mwau, na paihowa abanuwapwanopwano yo veꞌiveꞌilalao ipaihowaidi tomowa ahiꞌahipudiyai. 


text:
<pb/>Na tupwana tomowa hilaoma na Sitiveni baidadi hiꞌawa paꞌipaꞌi hiya tupwana Yudeya yadi tapwalolo yehana himwauwi ‘Talatalamdi’, na tupwana Sailini ainaena, na tupwana Alekisanidiliya ainaena, na tupwana Silisiya yo Esiya aidiyena. 


text:
<pb/>Eeta dawaniyena tomowa hiyemaihadi na hivetowolodi ta hiya hiwalo, ‘Abenabenali na Mosese yo Yaubada iꞌawaꞌawa yababaedi’. 


text:
Ta tomowa nuwadiyai himwauwi na Sitiveni hiveꞌalehaei, ainaena maudoidi yo babadao yo tauloinao yo hinage loina ana tauveꞌitao hilaoma, na hiꞌabi avivini, na hilauvai tauꞌulewahiwo yadi abamiya gogoi ainai. 


text:
Na tauꞌawa oyaꞌoyamaone hilauvaidima na hiwalo, ‘Towaho teina, hauga maudoina aidiyai, Mosese yana loinao yo vada tapwalolo masemaselena hinage ihinalidi. 


text:
Na hinage yana walo abenalei iwalo, “Yeisu ibom towaho Nasaleti howola abo vada tapwalolo teina iloꞌe vehulu, na yada mumuga Mosese ainaena ivetuwuni na ilalaomawa imwaubuidi, na vagadi imwauwidi”.’ 


text:
<pb/>Tauꞌulewahiwone maudoidi Sitiveni maninane hivinuvinunui, ana ita dova Tauwalo mahalava manina.<pb/>


text:
Taupwaoliwo yadi tauloina Sitiveni ipanivilaei, iwalo, ‘Teina tomowaone hava hiwalowalowedine neta moihadi?’ 


text:
<pb/>Na Sitiveni yadi walo iyemaiha iwalo, ‘Tahiguwao yo tamaguwao, yagu walo teina ambenalei, Yaubada Didigana mwalona tubudawa Abelaham Mesapotemiya ainai imiyamiya, na howola nigele iyavedalava Halana ainai 


text:
Na iwalo Abelaham ainai, “Yam dalava yo yam huhuwo teina ulaugabaidi na ulau vali dalavai, tupwanane yaveꞌitago ainai umiya”. 


text:
<pb/>‘Neta ainaena Kalidiya ilaugabaei, na ivedalava Halana ainai. Na Abelaham tamana imwalowoi mulitai abo Yaubada imugaiyei na ivedalavane tupwa teina ainai tamiyamiya. 


text:
Ta nigele hinage teya tupwa nuwana baleꞌu iyamohei Abelaham yana abaloina, na Yaubada iwalo yemidi hauga teina ebeha tupwanane Abelaham mayana huhuwo yadi baleꞌu hivai, na hauganane ainai Abelaham nigele natuna. 


text:
Na hinage Yaubada iwalo mugai ebeha Abelaham tubunao himiya taumana vali boda yadi tupwa ainai, yo dalavaone tanitaniwagadiyaone paihowa vitavitaidi himohedi, na himiya vitai bolimai 400 aidiyai. 


text:
Na hesi Yaubada iwalo, “Howola abo dalava tanitaniwagadi loina vitavitaina yamohedi, na mulitai tupwa tenem ainaena yagu boda himahalava na hipwagogo aliguwai tupwa teina ainai”. 


text:
Eeta Yaubada Abelaham ulewahi ana veꞌiveꞌilala imohei neta ꞌwapi ana hapi vehabana. Abelaham Aisake ilabahi ta hawahawaga ehebo iꞌovi na hapi himomoheine. Dova hinage Aisake natuna Yakobo hapi imohei. Na Yakobo hinage natunao towotowohodi 12 adi bagibagili hapi imomohedine. 


text:
<pb/>‘Tubudane Yakobo natunao hiya tahidi Yosepa hivegimwalaei Itipita aidiyai, wuwuna hiꞌalomagigiliyei ta nemai ivetaupaihowa nigele maihana na hesi Yaubada baidana. 


text:
Na ihagui ana vitai aidiyena, na hinage hanapu namwanamwana imohei, Itipita yadi Pelo hanapunane iꞌita lobai, ainaena Pelo Yosepa iꞌabihinine na loina imohei tupwa Itipita maudoina ainai, na hinage tauwasawasa yana vada holanai. 


text:
<pb/>‘Na mulitai vahali imahalava Itipita maudoina yo Kenani aidiyai, na miya vitai imahalava na tubudaone nigele adi. 


text:
Ta Yakobo wasa ibenalei ebeha aiꞌai Itipita ainai imiyamiya, na natunao towatowahodi ivetamaledi Itipita ainai, aiꞌai vehabana. 


text:
Mulitai ivetamaleuyoidi Itipita ainai, na Yosepa tahinao aidiyai iwalo mahalava, iwalo, “Yau tahimu Yosepa”, na hinage Pelo ainai iwalo mahalavaedi iwalo, “Teina tahiguwao”. 


text:
Ainaena Yosepa tamana Yakobo mayana huhuwo iyogaedima, adi bagibagili 75, na Itipita ainai hilalaomane. 


text:
Na yadi asiyebwao mwalomwalowoidi hilawedi ta mwalona Abelaham igimwalaiyaꞌo Sikem, hibom Emoli natunao aidiyena na magainane ana maiha siliba imomohedine neta ainai hiyeyemagaine. 


text:
<pb/>‘Na hauga bada ilau tebitebiniyaꞌo ta Yaubada yana waloyemidi ainona imiya mahalava Abelaham ainai neta ebeha Isileliwone Itipita hiꞌaitulu gabaei. Wuwuna tubudaone adi boda ihaehae. 


text:
Tubudaone iꞌoyaꞌoyamaedi, na muya imohemohedi. Na iwalo wahiyala ta ebe natudiyao vauvaudi hitubui higabae mahalavaedi ta himwalowoi balabala awawai. 


text:
<pb/>‘Gama Mosese itubui hauga tenem ainai, ibom ana ita inamwanamwa, na tamana yo hinana yadi vadai hiꞌitaꞌita avivini neta waiꞌena tonuga. 


text:
Na mulitai yadi vadaena himwau mahalavaei, na Pelo natuna waihiuna ilolobaine, na ilauvaiyama yana vadai, na ebeha natuna iꞌita avivini. 


text:
Eeta Mosese Itipita yadi hanapu maudoina hiveꞌitaei, ta ihanahanapuidi na yana walowone yo yana paihowao hiwahiyala alili. 


text:
Ainaena yana itane ainai Itipita ehebo towaho Isileli italai awawai, eeta Mosese tahina ihagui na towaho Itipita iꞌoiye mwalowoine. 


text:
Na Mosese yana nuwatuwu ebeha yana huhuwone mata hihanapui, neta Yaubada nimanane iyeyepaihowa ta Itipitaone aidiyena ivaivehuludi na hesi nigele hiyahanapui. 


text:
Iꞌahubena ta Mosese tahinao bwau ilolobaidine, na nuwanuwana ebeha iꞌauhidi ta iwalo, “Augeluwo, omiu boda ehebo na hava vehabana yami miyamiya amveyaveyababa?”. 


text:
<pb/>‘Na tauꞌalehaone ehebo aidiyena Mosese yana walo iyemaiha, na iwalo, “Yaiya owa utuwoi na uvetauloina alimaiyai? 


text:
Walo teina Mosese ibenalei ta imeheuhi, na idena ilau Midiyani ainai, imiya taumana, na tenemai itawahola yo natunao towatowahodi bwau, ilabahidi. 


text:
<pb/>‘Bolimai 40 tuluhanai Mosese tupwa balabala awawai oya Sainai vahalinai ilowolowouhi, na Yaubada yana tauwalo mahalava iꞌabiyamahalavauyoi aiwa alahawahawalina ainaena aiwa lugulugudi holadiyena. 


text:
Ta Mosese iꞌaluwagavai ta iwutulau tupwanane alaꞌalahinane vahalinai ebeha iꞌita iliꞌilimani, ainaena Bada alinana ibenalei iwalo, 


text:
“Yau tubumwao hibom Abelaham yo Aisake yo Yakobo yadi Yaubada”. Na Mosese yana meheuhiyena ibatubatutuli, ta nigele iyaꞌita lau. 


text:
<pb/>‘Ainaena Bada iwalo, “Am ae humahuma uwuludi wuwuna neta baleꞌune ainai utowotowolone baleꞌu veꞌahihi. 


text:
Yagu tomowa yadi miya vitai Itipita holanai yahanapuiyaꞌo, na yadi dou, bada yabenalenaꞌo, ainaena yadobima habi haguidi. Eeta owa utowolo na yavetamalego Itipita ainai, paihowa teina vehabana.” 


text:
<pb/>‘Isileliwone Mosese hitaꞌwataꞌwataei, hiwalo, “Yaiya owa ebeha utowoi na uvetauloina na uꞌabiye dumwalugai?”. Eeta Isileliwone hitaꞌwataꞌwataei na Yaubada yana vesinuwa haugana tauwalo mahalava aiwa alaꞌalahawawalina ainai ivesinuwai iwalo iya tauloina na taulivahi. 


text:
Yudeyaone imugaiyedi ta Itipita hiꞌaitulu gagaeine. Mulitai ginauli abanuwapwanopwano na veꞌiveꞌilala iꞌabiye mahalavadi Itipita ainai yo niꞌu hawahawawalina ainai. Na hinage ginauli abanuwapwanopwano yo veꞌiveꞌilala iꞌabiye mahalavadi balabala awawai neta bolimai adi bagibagili 40. 


text:
<pb/>‘Teina Mosese Isileli aidiyai iwalo, “Yaubada howola abo tahimiyaone aidiyena ehebo Tauwalo mahalava ivesinuwai vehabamiu, dova mwalona yau ivesinuwaigaune.” 


text:
Na hinage Mosesenane nuꞌulai Isileli tubunao maudoidi baidanao, oya Sainai ainai himiyamiya na tauwalo mahalava Mosese loina namwanamwana yawahida vehabana imomohedine. 


text:
<pb/>‘Na tubudaone Mosese yana loina hitaꞌwataꞌwataei, ta nuwanuwadi yo hilau gwaipile Itipita ainai, 


text:
Na Eloni ainai hiwalo, “Yada abapwagogowo uꞌatububunidi, na himugaiyegita, wuwuna Mosese ibom mwalona Itipita ainaena imugaiyegitamawa, havaidova ilaoꞌo”. 


text:
Tenem haugane ainai abapwagogo aiwa tagitagi hipaihowai ta ana ita dova bulumakau natuna. Na ainai hipwaopwaoli yo nimadiyena hava hipapaihowaine hiyaliyayai ainaena na higuyaguyau. 


text:
Eeta Yaubada itaꞌwataꞌwataedi, na hibom yadi nuwatuwu hipaihowai, neta utuiwo galewa aidiyai hipwagopwagogo, dova tauwalo mahalavao yadi buki holanai Yaubada yana walo imiyamiya, iwalo:<pb/>“Omiu Isileli tupwa balabala awawai bolimai 40 ammiyamiya, lagulaguwao amwunuidi, na nigele aliguwai amyapwaopwaoli.<pb/> 


text:
Na yami abapwagogo yehana Moloke yana gwau, amꞌavalai yami abapwagogo na hinage Lepani yana utui amtagi yo ainai amwalowalo vetuvehae.<pb/>Ainaena mata yaꞌoipeiyegomiu na amlau Babiloni tulutuluhanai.” ’ 


text:
<pb/>Na Sitiveni iwalo, ‘Mosese gwaune iꞌabi, neta dova Yaubada iveꞌita maꞌamaꞌayaune ainai. Ainaena hiꞌabi na hauganane tupwa balabala awawai hilaulau Yaubada yana gwaune hinage hiꞌavalai vali tupwai”. 


text:
Mulitai tubudiyao Yosuwa baidanao teina gwaune hivaiyama na tupwanane ainai tubudao taumiya dalavao hiheusilidi tupwa teina ainaena, na Yaubada ihaguidi ta hiwahiyala, na yadi baleꞌu teina hivai, na gwaune imiyamiya ana higa Deivida ivetauwasawasa aidiyai. 


text:
Iya Yaubada ana awanamwanamwa imohei. Na Yaubada ainai ipanivila na ebeha italamwei ta Yakobo, yana Yaubada yana vada iꞌabi. 


text:
<pb/>‘Yaubada ewaꞌaliliyai yana vada tomowa nimadiyena hiꞌabiꞌabi nigele alonai iyamiyamiya, dova tauwalo mahalava yana walo iwalo:<pb/> 


text:
“Galewa yagu abamiya wasawasa, na baleꞌu aegu adi abamwau.<pb/>Ainaena aiteya vada howahowana, na vehabagu amꞌabi na vadanane ainai yaꞌaiyawasi?<pb/> 


text:
<pb/>Na Sitiveni iwalo, ‘Omiu tauꞌateyaiyaiwo. Yaubada wasana ainai neta atemiu yabidaidiꞌo yo talinamiu yagohaye tuidiꞌo. Omiu bada dova hauga daodaona tubumiyao Aluꞌaluwa Veꞌahihi amtaꞌwataꞌwataei. 


text:
Walo moiha tubumiyao tauwalo mahalavao maudoidi hiꞌabiye muyadi na hiꞌoiye mwalowoidi. Hiya Taudumwaluwa yana laoma vehabana hiwalo mugaiyeiwa, na teina hauga omiu hinage Taudumwaluwa amhuhulaei, ta amꞌoꞌoiye mwalowoine. 


text:
Na omiu Yaubada yana loina himohegomiu tausagena wasao aidiyena, na nigele amyamulitaei.’ Sitiveni hiꞌoiye mwalowoi 


text:
<pb/>Sitiveni yana walo tauloinao hibenalei ta adi modi iꞌini mwalaꞌina, na awadi hitauveꞌalahi yadi modiꞌini vehabana. 


text:
Na hesi Aluꞌaluwa Veꞌahihi Sitiveni iꞌoiye mwau, ta galewa ivinuvinunui, na Yaubada yana wasawasa masele ainai ihae na Yeisu nimatautuwanai itowotowolo, iꞌiꞌitane. 


text:
<pb/>Hiwuiwui wahiyala, na talinadi hiꞌabi auhidi, na ebeha havena yana walo hibenabenalei. Eeta maudoidi vehabana hisagena na hiꞌabi avivini. 


text:
Na dalavane tuluhanai higabaei aituluwei, na gaimaena hitatalaine. Na tauꞌaisamasamaniwone adi luwuluwu himwauwi hevali teya yehana Saulo aenai. 


text:
<pb/>Sitiveni howola gaimaena hitalatalai na Bada ainai iꞌawaꞌawanoi, iwalo, ‘Bada Yeisu aluꞌaluwagu uvaiyawa’. 


text:
Na aetutulina iꞌatuwomalei na iyoga wahiwahiyala iwalo, ‘Bada, yadi mumuga yababana teina havena uyemayemaiha aidiyai’. Na yana walo teina tuluhanai yawahina iꞌovi.<pb/>


text:
Na Saulo bodaone iꞌawa namwanamwaedi Sitiveni ana oiyemwalowoi vehabana. Saulo tauyemidiwo iꞌalehaidi Ahubena tenem ainai tauyemidiwo tupwa Yelusalem ainai adi alehao hivetuwuni na hiꞌaleha, ainaena hilouhagwali Yudeya yo Sameliya tupwanao aidiyai, na Yeisu yana tauyewasao hitau 12 Yelusalem ainai himiyamiya. 


text:
Na tupwana tomowa Yaubada ana tauyemidiwo Sitiveni hivai ta hidoudouwi iꞌovi na abo higagaliyaunaeine. 


text:
Na hesi Saulo itowoi na tauyemidiwo yadi boda iꞌoiye sawali. Vada ehebo ehebo iluwuluwuidi na tauyemidiwo towatowahodi yo waiwaihiudi ilaulaugogoidi na vada paipaiyai imwaumwauluwuwedi. Pilipi iguguya Sameliya ainai 


text:
<pb/>Tauyemidiwo hiloꞌuhagwali, ta ebeha tupwa teya ainai wasana namwanamwana higuguyaei tomowa aidiyai. 


text:
Ainaena Pilipi idobi Sameliya tupwanane ainai, na tenemai Besinana Tomowana wasana iguguyaei aidiyai. 


text:
Ebe yaiyadiwo hiꞌasiyebwa, aluꞌaluwa yababana aidiyena mata imwau mahalavaedi, mayogayogadi yo hinage taubelubelu, yo taulepelowo iꞌabiye namwanamwadi. Ainaena bodaone hitalatalam toyatoyawa Pilipi yana guguya ainai. 


text:
<pb/>Na taumiya dalava ehebo yehana Saimoni, iya Pilipi yana walo iyemidiyei. Saimoninane mwalona tauꞌobaꞌoba na oyamaena iwalo mahalavaeuyowei ebeha iya teya towaho mwalaꞌina. 


text:
Tomowa maudoidi, tomowa mohili yo tomowa mwalaꞌidi ainai hibenabenali ta hiwalo, ‘Teina tomowane dova Yaubada. Owa uwahiyala alili.’ 


text:
Eeta Saimoni yana walowone hibenaledi wuwuna yana obaena iꞌabiye nuwapwanopwanodi hauga maudoina aidiyai. 


text:
Na mulitai Pilipinane imahalavama na wasana namwanamwana Besinana Yeisu yehana yo Yaubada yana loina vehabadi, iguguya, na hiyemidiyei, na hibapitaiso, towatowaho yo waiwaihiu. 


text:
Na Saimoni hinage Yaubada iyemidiyei, na yana bapitaiso tuluhanai Pilipi baidana himiyamiya. Na Saimoninane Pilipi yana alaꞌalawowoli yo yana veꞌiveꞌila ipaihowaidi wahiwahiyaladi iꞌitadi, na inuwapwanopwano moiha. 


text:
<pb/>Ainaena Yeisu yana tauyewasao Yelusalem ainai himiyamiya, wasa hibenalei ebeha bada Sameliya hitalamꞌo Yaubada yana walo ainai, eeta Pita na Yoni hivetamaledima. 


text:
Na hitau bwaune hidobi Sameliya ainai, na tauyemidi vauvaudi vehabadi hiꞌawaꞌawanoi, na Aluꞌaluwa Veꞌahihi aidiyai iluwu. 


text:
Wuwuna howola nigele teya yaiya Aluꞌaluwa Veꞌahihi iyaꞌoiye mwau na bapitaiso ibom Bada Yeisu yehanaena hivaiyaꞌo. 


text:
<pb/>Na Saimoni paihowa teina iꞌita ebeha Yeisu yana tauyewasao nimadi himwau tomowa aidiyai na Aluꞌaluwa Veꞌahihi aidiyai iluwu, ainaena mani ivai ta ebeha Pita na Yoni imohedi. 


text:
Na iwalo, ‘Teina alaꞌalawowoline ammohegau ta ebe yaiya nimagu ainai yamwauwi mata Aluꞌaluwa Veꞌahihi iluwui’. 


text:
<pb/>Ta Pita Saimoni iwalowei, iwalo, ‘Yam mane baidam amsilahe vateyai, wuwuna ebeha Yaubada yana velau yam mane ainaena uyemaiha. 


text:
<pb/>Na Saimoni iwalo, ‘Amꞌawaꞌawanoi Bada ainai ta ginauline yababadine amwalo mahalavaediꞌo, havena aliguwai himiyamiya yo hilaolaoma’. 


text:
<pb/>Mulitai Pita na Yoni yadi Bada vehabana hiwalowalo mahalava na yana walo higuguyaei, na hiwuyo Yelusalem ainai, na yadi wuyone ainai wasa namwanamwana hiwalo mahalavaei Sameliya tupwanao aidiyai. Pilipi towaho Itiyopiya ehebo iꞌabiye bapitaiso 


text:
<pb/>Na Bada yana tausagena wasa Pilipi iwalo, ainai ‘Uꞌatububuni na ulau tupwa yavana amwaha Yelusalem yo ilau Gasa ainai’. Amwahane ilaulau balabala awawa ainai. 


text:
Eeta Pilipi itowolo ta ilalaune. Tenem hauganane tauloina mwalaꞌina, Itiyopiyaena ilaulau gwaipile yana dalavai. Iya Itiyopiya yadi alawata yehana Kanidesi yana mane iꞌitaꞌita avivini. Iya ilau Yelusalem ta Yaubada iwalo vetuvehaeyei na iwuyowuyoma. 


text:
<pb/>Eeta Pilipi isagena ilau ainai ta ibenabenali na towahone ilaulauvahili Aisaya yana buki ainaena. Na Pilipi ipanivilaei iwalo, ‘Uhanapuiyaꞌo hava uvahivahiline?’ 


text:
<pb/>Na towahonane iwalo, ‘Nigele, wuwuna nigele teya yaiya na ebe iꞌaubabada iliꞌilimani aliguwai’. Na iwalo ta Pilipi imwalae taohani ta waga niuniuline ainai baidana himimiyane. 


text:
<pb/>Yaubada yana Buki ivahivahili iwalo:<pb/>‘Ibom dova sipi mata hiwunui, ta dova sipi natuna ebe hiwunuwunui, na ana tautomne mehenai itowotowolo, nigele alinana yo nigele teya hava iyawalowei.<pb/> 


text:
Na hinage yana lauvetala ainai nigele hiya abiye dumwaluyana ililimani, na ihinimaya. Ainaena nigele teya natunao ta ebe hiwalo mahalavae, wuwuna yawahina baleꞌuwai iꞌoꞌovi.’ 


text:
<pb/>Na towaho Itiyopiyaenane Pilipi iwalo ainai, ‘Yaiya vehabana tauwalo mahalava teina iwalowalone? Ibom vehabana nuwana vali towaho vehabana?’ 


text:
<pb/>Eeta amwahanane hilaulau, na bwahi hiꞌita lobai, ta towahonane iwalo, ‘Tenem weꞌahane! Vedova howahowana ainaena uvebapitaisogau?’ 


text:
Ta yana taupaihowa iloinaei na waga niuniuli ilaumwauwi, na hitau bwau Pilipi baidana hiꞌaitulu bwahiyai, na Pilipi towahone iꞌabiye bapitaisone. 


text:
Ainaena bwahiyena hihaema na Bada Aluꞌaluwana Pilipi ilauvai, na towahone Pilipi nigele iyaꞌitauyoi, ainaena mayana yaliyaya ilalaune yana dalavai. 


text:
Na Pilipi hilobai dalava Asotosi ainai ilaulau na wasa namwanamwana iguguyaei dalava ehebo ehebo aidiyai, na ana higa imahalava Sisaliya ainai.<pb/>


text:
nuwanuwana yana letao ileleledi na ilawedi Yudeya yadi miyagogoi Damasiko aidiyai. Na letaone aidiyena ebe Yeisu yana amwaha adi taumulitao ilobaidi, towatowaho yo waiwaihiudi iꞌabi avivinidi na ivaidima Yelusalem ainai habi lauvetalaedi. Eeta letadine ivaidi na ilau. 


text:
Na Saulo ilaulau ta Damasiko ainai muhamuhana imahalava, na masele galewaena imasele ta iꞌiꞌiliyei. 


text:
Ta ibeꞌu baleꞌuwai na ehebo alina ibenalei, iwalo, ‘Saulo, Saulo, hava vehabana uꞌabiꞌabiye muyagaune?’ 


text:
<pb/>Na tomowaone Saulo baidanao hilaulau hitautowolo na tomowa alinana hibenalei na hesi nigele teya hiyaꞌita. 


text:
Ainaena Saulo baleꞌuwena itowoloma na nuwanuwana ta mehena imasele, na hesi nigele howahowana hava iꞌita, eeta Saulo hiꞌabinimai na hiluwuwei Damasiko ainai. 


text:
<pb/>Na Damasiko ainai Yeisu ana taumulita ehebo imiyamiya, yehana Ananayasi, na yana eno niviniviyena Bada iwalo ainai, iwalo, ‘Ananayasi’. Ta Ananayasinane iwalo, ‘Bada, Yau teina’. 


text:
<pb/>Eeta Bada iwalo, ‘Utowolo na ahiꞌahipuwena ulau amwaha yehana Dumwadumwaluna ainai, yo Yudasa yana vadai ehebo towaho upanivilae, ibom towaho Tasosiyena na yehana Saulo, na hauga teina ainai iꞌawaꞌawanoi. 


text:
Na enoꞌitaꞌitaena iꞌitaꞌita na ehebo towaho yehana Ananayasi iluwu ta nimana uluꞌulunai imwauwi na ebe ivinunuyo.’ 


text:
<pb/>Na Ananayasinane iwalo, ‘Bada, towahonane wasana tomowa maudoidi hibenalenaꞌo ebeha towaho yababana, na yam tauyemidiwo Yelusalem ainai bada iveꞌaleha aliliyedi. 


text:
Na hinage taupwaoliwo mwalaꞌidi hitalamwei na hauga teina ilaoma ta ambodao maudoina Damasiko ainai habi paigai ebe yehamwena awaꞌawanoi.’ 


text:
<pb/>Na Bada iwalo ainai, ‘Badagi, ulau ainai. Wuwuna iya bada yavesinuwaiyaꞌo na wasagu iwalowei tomowa tupwa vehopali alodiyai, yo tauloinao mwalaꞌidi mehediyai yo Isileli hinage aidiyai. 


text:
<pb/>Ainaena Ananayasi ilau, na Yudasa yana vadai iluwu, na nimana imwauwi Saulo uluꞌuluna ewanai iwalo, ‘Tahigu Saulo, Bada Yeisu imahalava alimwai, ibom ivetamalegauma mehem yaꞌabiye masele, yo hinage Aluꞌaluwa Veꞌahihi ainaena iꞌoiye mwaugo’. 


text:
na hinage aiꞌai ivai na iꞌai ta yana wahiyala ilolobauyoine. Saulo iguguya Damasiko ainai Tupwana ahubena aidiyai Saulo Yeisu ana taumulitao baidanao himiyamiya Damasiko ainai. 


text:
<pb/>Na taubenaliwo hinuwapwanopwano mwalaꞌina, na hiwalo, ‘Yana guguya teina ambenalei ibom mwalona Yeisu ana taumulitao Yelusalem ainai iveꞌaveꞌalehaedi. Na hinage yana laoma teina wuwuna ebeha Yeisu ana taumulitao teinai himiyamiya iꞌabi avivinidi na ipaidi ta ilawedi Yelusalem, taupwaoliwo mwalaꞌidi aidiyai, bo?’ 


text:
Na hesi Saulo yana guguya iꞌalaꞌalawowoli, ana moiha ebeha Yeisu iya Yaubada yana Besinana neta wuwuna ivenuwavaivai moiha ainaena ta Yudeyaone himiyamiya Damasiko nigele howahowana yana walo hiyemaiha. Saulo Yudeya idena gabaedi 


text:
Na hesi yadi loina dawani bada Saulo ihanapuidiꞌo. Boniyai yo ahubena dalavane alina ana awaꞌeda hivinuvinunui ebeha yana aitulu ainai na hiꞌoiye mwalowoi. 


text:
Na hesi boniyai ehebo ainai Saulo ana taumulitao boha ainai hiyemiya, na hivedawedawe dobiyei aline hawahawagana ainaena. Saulo yana laoma Yelusalem 


text:
<pb/>Eeta Saulonane iwuyo Yelusalem na itowoi ta ebeha iluwu Yeisu ana taumulitao aidiyai, na himeheuhei, wuwuna nigele hiyayemidiyei ebeha bada inuwabuiꞌo. 


text:
Na Banabasi ibom Saulo ihagui, na ilauvaiyama Yeisu yana tauyewasao aidiyai, na iꞌauꞌaubabada vedova Saulo amwahai Bada ilolobaine ta alinana ibebenaleine. Na vedova Saulo iguguya atepatu Damasiko ainai Yeisu yehanaena hinage iꞌaubabadanei. 


text:
Eeta hitalam Saulo baidadi himiyamiya. Na Yelusalem maudoina itaꞌiꞌiliyei mayana wahiyala Bada yehanaena iguguguguya. 


text:
Na Yudeya hibom tauꞌalina Gilisi Saulo baidadi hiveꞌawa paꞌipaꞌiꞌi, na hiloiloina vedova na hiꞌoiye mwalowoi. 


text:
Na Yeisu ana taumulitao hibenalei, ta Saulo hilawei Sisaliya, na tenem ainai hivetamalei ta ilau Tasisi ainai. 


text:
<pb/>Ainaena tautapwalolo Yudeya yo Galili yo Sameliya dalavadi maudoidi himiya iliꞌilimani. Na Bada hiveꞌahihiyei, na Aluꞌaluwa Veꞌahihi yana wahiyala yo yana vehaguhagu aidiyai na himiyamiya, ta yadi boda imwalamwalaꞌi. Pita yana taꞌiꞌili Lida yo Yopa aidiyai 


text:
<pb/>Pita itaꞌiꞌili Yaubada yana tomowa masemaseledi aidiyai, na ilaoma ehebo dalava yehana Lida ainai. 


text:
Na ehebo towaho taubelubeluna ilobai, yehana Eniyasi ibom bolimai 8 yana abaꞌeno ainai iꞌenoꞌeno, nigele howahowana ilowouhi. 


text:
Eeta Pita iwalo ainai, ‘Eniyasi, Yeisu Besinana iꞌabiye namwanamwago. Ainaena utowolo na yam halabi uꞌavalai na ulau, ta itowolo mwayamwayau.’ 


text:
<pb/>Na dalava Yopa ainai Yeisu ana taumulita ehebo waihiuna imiyamiya, yehana Tabita, na ana bui Dokasa, na Dokasa ana bui neta lagulagu teya yehana, na waihiunane velau wuwuna ta tauwewelohe ihaguhaguidi. 


text:
Tenem hauganane ainai iꞌasiyebwa yo imwalowoi, na wagawagana hivai ta hivehuguvi, na hevala ehebo ewanai himwamwauwine. 


text:
Yopa neta Lida vahalinai ainaena haugana Yeisu ana taumulitao Pita wasana hibenalei ta tomowa bwau hivetamaledi Lida ainai Pita vehabana. Tomowaone wasa hilawei Pita ainai hiwalo, ‘Ulau mwayamwayauma taꞌulaoma alimaiyai’. 


text:
<pb/>Eeta Pita itowolo na tomowaone baidanao hilalaune, haugana himahalava neta hilauvai ta hihae vadane ana hevala ewanai. Na hiwahiwapewone maudoidi Pita hitowolo gwaigwaipileyei na luwuluwu yo abalauliꞌwa Dokasa mwalona ipapaihowaidiwa hiꞌabiye mahalavadi na hidoudou. 


text:
<pb/>Na Pita iloinaedi ta vadaena himahalava, na ibom imiyamiya, na aetutulina iꞌatuwomalei yo iꞌawaꞌawanoi Yaubada ainai, eena iꞌita gwaipile na tauna iwalo lau ainai iwalo, ‘Tabita utowolo’. Na waihiune mehena iꞌitanei na Pita iꞌitane, ta enoꞌenowena itowolo imimiyane. 


text:
Na Pita nimanai iꞌabi na iꞌabiye towolone. Na tauyemidiwo yo hiwahiwapewo iyogaedima, na Tabita mayawahina iveꞌitae aidiyai. 


text:
Na Pita Yopa ainai imiya daodao, towaho yehana Saimoni yana vadai, ibom yana paihowa lagulagu ꞌwapidiyena tobwatobwa ipaipaihowaidi.<pb/>


text:
Dalava Sisaliya ainai ehebo towaho yehana Koniliyosi imiyamiya, iya Italiwone yadi tauꞌalehao, adi taumugai. 


text:
Ibom towaho namwanamwana na mayana huhuwo Yaubada hiveꞌahihiyei, na hauga maudoina tauwewelohe ihaguhaguidi na iꞌawaꞌawanoi Yaubada ainai. 


text:
Ahubena ehebo lavilaviyena, Koniliyosi iꞌeno itaꞌita na Yaubada yana tausagenawasa ehebo iꞌitaꞌita iliꞌilimani na ilaoma ainai iwalo, ‘Koniliyosi!’. 


text:
<pb/>Koniliyosi tausagenawasane ivinuvinunui na mayana meheuhi, iwalo, ‘Bada, hava?’ Na tausagenawasa iwalo, ‘Yaubada yam awanoi yo yam hagu tauwewelohe aidiyai ihanahanapui, na ainaena inuwatuwu avivinigo. 


text:
Eeta yam taupaihowao tupwadi uvetamaledi, na hilau Yopa ta Saimoni iya yehana himwau Pita, hilauvaiyama. 


text:
Pitanane ehebo hinage Saimoni yana vadai leꞌawa ainai imiyamiya, na Saimoninane yana paihowa lagulagu ꞌwapidi aidiyena ginauli ipaipaihowaidi.’ 


text:
<pb/>Tausagenawasane yana walo iꞌovi na ilalaune. Na Koniliyosi yana taupaihowao bwau iyogaedima na yana tauꞌaleha ehebo hinage Yaubada ana tauveꞌahihi mwalaꞌina iya Koniliyosi taumiya vahalina. 


text:
Ainaena tausagenawasane yana walomahalava Koniliyosi iꞌaubabadaei hitau tonugane aidiyai, na ivetamaledi Yopa ainai ta hilalaune. 


text:
<pb/>Iꞌahubenama mahana alaꞌalapwahiyai hilaulau Yopa vahalinai, na Pita vadai imiyamiya, na ihae ewai habi awanoi. 


text:
Na galewa iꞌiꞌitane ilotahoꞌe, na ehebo ginauli iꞌita idobidobima, ana ita dova aleꞌo mwalaꞌina papalina vehopali aidiyena hiꞌabaꞌabahi dobima baleꞌuwai. 


text:
Ainaena ehebo alina Pita iwalo ainai, iwalo, ‘Pita, utowolo yo neta lagulaguwone uwunuidi na uꞌaidi’. 


text:
<pb/>Na Pita itaꞌwataꞌwataedi, iwalo, ‘Bada, badagi wuwuna nigele teya hinage lagulagu laulaugagayodi teina dova yayaꞌaidi’. 


text:
<pb/>Na alinane iwalouyo iwalo, ‘Yaubada lagulagu bada iꞌabiye maselediꞌo, ainaena havena uꞌawaꞌawa yabayababaedi’. 


text:
<pb/>Ginauli teina mai tonuga Pita ainai imahalava, alinanane mai tonuga dova iwalowei, na mulitai ginaulinane iheheuyone galewai. 


text:
<pb/>Pita howola yana enoꞌitaꞌitane ainona inuwanuwatuwui na Koniliyosi tomowaowa tonuga ivevetamalediwa Saimoni yana vada hilobai na hilaoma ta ali awaꞌedanai hitowotowolo. 


text:
<pb/>Vadanane ewanai Pita inuwatuwu behabeha, na Aluꞌaluwa Veꞌahihi ainai iwalo, ‘Pita, towatowaho hitau tonuga hibehabehaego, na bada hilaomaꞌo ta elauhai himiyamiya. 


text:
Ainaena utowolo na uꞌaitulu aidiyai ta baidamwao amlau na havena unuwatuwu gwaigwaipile, wuwuna yau tomowaone yavetamaledima.’ 


text:
<pb/>Na hiwalo, ‘Tauꞌalehao yadi taumugai yehana Koniliyosi ivetamalegai ta alalaomane. Iya towaho dumwadumwaluna na Yaubada iwalowalo vetuvehaeyei. Eeta hiya Yudeya maudoidi hiveꞌahihiyei. Yaubada yana tausagenawasa masemaselena Koniliyosi iwalo auli ta ivetamalegai yo alaoma ebeha aveꞌiꞌimanego ta talau yana vadai, yo hava mata uꞌauꞌaubabadaneine ibenalei.’ 


text:
Pita tomowaone iyogaedi, na vadai hivetaumana. Iꞌahubena na hitowolo ta Pita baidadi hilau, na tupwana adi geluwo Yopa ainaena baidadiyao hilaulaune. 


text:
Iꞌahubenauyo abo himamahalavane Sisaliya ainai, na tenem ainai Koniliyosi yana huhuwo yo ana geluwo iyoga ahaidima, na yana vadai hihaꞌwahaꞌwa. 


text:
<pb/>Ainaena Pita yo Koniliyosi baidana hiꞌauꞌaubabada na hiluwu vadai, na Pita boda iꞌitadi hihaꞌwahaꞌwa. 


text:
Eeta iwalo lau aidiyai iwalo, ‘Omiu amhanapuiyaꞌo neta ai Yudeyaone nigele howahowana na omiu nigele Yudeya baidamaiyao taꞌawa heliheliyam, neta yama laugagayo ta ebe havena aboꞌeboꞌeyegomiu. Na hesi Yaubada iveꞌitagau ebeha laugagayone bada iꞌoviꞌo. 


text:
Ainaena hauganane Koniliyosi yana walo ivetamalenama nigele yayataꞌwataꞌwata, na hesi yatalamwegau ta yalalaomane. Na hava vehabana uyogaegaune?’ 


text:
<pb/>Koniliyosi iwalo, ‘Ahubena vehopali bada hiꞌoviꞌo ainai lavilaviyai, dova wau teina ulalaomane eeta yagu vadai yaꞌawaꞌawanoi na tomowa ehebo ana aleꞌo namanamalina meheguwai itaumahalavane. 


text:
Tomowa uvetamaledi ta hilau Yopa ainai towaho yehana Saimoni Pita hilauvai. Na towaho teya hinage yehana Saimoni iya lagulagu ꞌwapidi ana taulauhaili ainai ivetaumana na Saimoninane yana vada neta niꞌu vahalinai.” 


text:
Eeta vehabam walo yavetamale mwayamwayawenawane ta uꞌatemuyamuyaegai na ulalaomane. Ainaena mata maudoimai teina Yaubada mehenai na ginauliwone hava Bada iwawalo auligowa ebeha uꞌaubabadaei neta maudoimai ahaꞌwahaꞌwa ebeha abenalei.’ Pita yana walo Koniliyosi mayana bodao aidiyai 


text:
<pb/>Eeta Pita iwalo aidiyai, ‘Walo moiha bada nuwagu imaseleꞌo ebeha tomowa maudoidi Yaubada mehenai toyatoyawa, na nigele Yudeya hibom iyavelauwedi. 


text:
Na hesi vali tomowa tupwa ehebo ehebo tomodiyao ebe hiveꞌahihiyei, na himumuga dumwalu, Yaubada iyaliyaya vehabadi. 


text:
Na Besinana Yeisu ibom maudoida yada Bada na Yaubada nuwadaumwali wasana namwanamwana Yeisu imohegai, ai Isileli yama awanamwanamwa vehabana. Na omiu wasanane amhanahanapui. 


text:
Wuwuna Yoni wasanane ivetuwuni Galili ainaena, hauganane iguguya, na tomowa iꞌabiye bapitaisodi na mulitai Yeisu wasana ivetuwuni Yudeya tupwana maudoina ainai. 


text:
Wasanane ebeha Yaubada Yeisu towaho Nasaleti iꞌabiye wahiyala Aluꞌaluwa Veꞌahihi ainaena, ta iꞌalaꞌalawowoli na tomowa ihaguhaguidi, ebe yaiyadiwo Tomodulele yana alaꞌalawowoliyena hiꞌasiyebwa, Yeisu iꞌabiye namwanamwadi, wuwuna Yaubada yana alaꞌalawowoli ainaena. 


text:
<pb/>‘Na ai Yeisu ana tauwalo moiha, wuwuna yana paihowao aꞌitadiꞌo Yudeya tupwanane aidiyai yo Yelusalem ainai na ana higa aiwa lagalagana ainai hitutuye patu ta imwamwalowoine. 


text:
Nigele tomowa maudoidi aidiyai, na ai Yaubada ivesinuwaigai ebeha tauwalo moiha alimaiyai, na ana higa yana towolouyo tuluhanai aꞌai na anumanuma Yeisunane baidamai. 


text:
Na iloinaegai ta tomowa aidiyai aguguya ebeha Yaubada Yeisunane ivesinuwai yo hauga yana abaꞌovi ainai lauvetala ipaihowai, tomowa hibom bada himwalowoi vehabadi na hinage ita mayawahida vehabada. 


text:
Tauwalo mahalava hinage mwalona hiwalo mahalava mugai, ebeha yaiyadiwo Yeisu ainai hiyemidi yadi pwanoli ana nuwahamu Yaubada ainaena hivai Yeisu yehanaena.’ Aluꞌaluwa Veꞌahihi iꞌaitulu hibom nigele Yudeya aidiyai 


text:
Na vali alina yo vali alina aidiyena hiꞌauꞌaubabada, na Yaubada hiwalowalo vetuvehaeyei, na Yudeya hibom Yeisu ana tauyemidiwo Pita baidanao Yopa ainaena hilalaomawa, nuwadi ipwanopwano, wuwuna hiꞌita Yaubada bada yana velau Aluꞌaluwa Veꞌahihi imohediꞌo hibom nigele Yudeya aidiyai. Ainaena Pita iwalo aidiyai, 


text:
‘Augeluwo! Amꞌita Aluꞌaluwa Veꞌahihi bada hivaiyaꞌo dova ita mwalona, eeta nigele howahowana yadi bapitaiso bwahiyena taꞌauhi awa?’ 


text:
Ainaena Pita iloina Besinana Yeisu yehanaena hibapitaiso, na mulitai tomowadine Pita hiꞌawanoiyei yo tupwana ahubena hinage himiyamiya, baidadi ta itatalamne.<pb/>


text:
Yeisu yana tauyewasao yo tauyemidiwo, hibom Yudeya ana taumiyao, bada wasa hibenalenaꞌo ebeha tupwana nigele Yudeya tomowadiyao Yaubada yana walo hiyemidiyei. 


text:
Ainaena hauganane Pita iheuyo Yelusalem ainai, Yeisu ana taumulitao hibom Mosese yana loina ana tauyewasao Pitanane hiꞌulumiyanei, 


text:
‘Mwalona yau Yopa ainai yamiyamiya na yaꞌawaꞌawanoi Yaubada ainai, na enoꞌitaꞌita ainaena, ehebo ginauli yaꞌita dova aleꞌo mwalaꞌina na papalina vehopali aidiyena hiꞌabaꞌabahi dobima aliguwai. 


text:
Ginaulinane yavinuvinunui, na lagulaguwao, yo lagulagu daladaladi, yo hinage lowolowo, aleꞌonane holanai yaꞌiꞌitadine. 


text:
<pb/>‘Na yau yawalo, “Bada badagi! Wuwuna nigele hinage teya lagulagu laulaugagayodi teina dova yayaꞌaidi.” 


text:
<pb/>‘Na alinane galewaena iwalouyo, iwalo, “Yaubada lagulagu neta bada iꞌabiye maselediꞌo, ainaena havena uꞌawaꞌawa yabayababaedi”. 


text:
Ginauline mai tonuga aliguwai imahalava, na alinane hinage mai tonuga iwalo aliguwai, na mulitai maudoina ihae na iꞌwadalele galewai. 


text:
<pb/>‘Na tenem mahanane ainai, towatowaho tonuga himahalavama vadanane ainai himiyamiya, Sisaliya ainaena hilaoma vehabagu. 


text:
Eena Aluꞌaluwa Veꞌahihi iwalo aliguwai, iwalo, “Utowolo yo havena unuwanuwabwaubwau na tomowaone baidamwao amlau”. Na tahidao Yopaene hitau 6 hiꞌwayabuigau, ta alau Sisaliya ainai ta maudoimai aluluwune Koniliyosi yana vada alonai. 


text:
<pb/>‘Na towahonane alimaiyai iꞌauꞌaubabada iwalo, “Mwalona ehebo tausagenawasa yaꞌita yagu vada holanai itowotowolo”, na iwalo, ‘Koniliyosi, tomowa uvetamaledi Yopa ainai, na Saimoni yehana Pita, hilauvaiyama, 


text:
<pb/>‘Eeta yaꞌavalahini na yaꞌauꞌaubabada, na Aluꞌaluwa Veꞌahihi aidiyai iꞌaituluma, dova mwalona ita alidai iꞌaitulu mugaiwa. 


text:
Ainaena Bada yana walo mwalona yanuwatuwu avivini, iwalo, “Yoni bwahiyena iꞌabiye bapitaisodi, na omiu mata howola abo Aluꞌaluwa Veꞌahihi ainaena amꞌabiye bapitaiso”. 


text:
Na ana masele neta Yaubada yana aiyauya aidiyai dova ita alidai, hauganane tayemidi Bada Yeisu Besinana ainai. Ainaena yau nigele howahowana Yaubada yana paihowa teina yaꞌauhi.’ 


text:
<pb/>Haugana teina walowone hibenaledi ta yadi walo wahiwahiwo hilaumwauwidi na Yaubada hinoꞌowei na hiwalo, ‘Abo Yaubada nigele Yudeya hawahawaga imohedi ta ebe hinuwabui yo yawahi miyamiya vateyaina hivai.’ Tauyemidiwo dalava Anitiyoki ainai 


text:
<pb/>Mwalona tauyemidiwo adi alehao Sitiveni hiꞌoiye mwalowoi, na hinage hitowoi na tauyemidiwo maudoidi hiꞌoiye uhagwalidi ta hilau Pinisiya yo Saipilosi yo Anitiyoki aidiyai, na wasana namwanamwana hiwalowei Yudeya hibom aidiyai, na nigele dalavanane adi taumiya maudoidi aidiyai. 


text:
Mulitai tupwana tauyemidiwo, Saipilosi yo Sailini, himahalava Anitiyoki ainai na Bada Yeisu wasana higuguyaei nigele Yudeya hinage aidiyai. 


text:
<pb/>Hibom nigele Yudeya, na hesi hiyemidiꞌo Bada ainai, eeta tauyemidiwo Yelusalem ainai ta Banabasi hivetamalei Anitiyoki ainai. 


text:
Haugana imahalava neta Yaubada yana veꞌiꞌila mwalaꞌina iꞌita lobai ta iyaliyaya. Ainaena iꞌabiye wahiyaladi na ebeha maudoidi hauga daodaona Bada ainai hiꞌawaꞌawa abi na nuwadi maudoina ainaena hinuwanuwatuwu avivini. 


text:
Wuwuna Banabasi towaho namwanamwana, Aluꞌaluwa Veꞌahihi iꞌoiye mwau na mayana yemidi mwalaꞌina Bada ainai. Eeta tomowa boda mwalaꞌina Bada hiyemidiyei. 


text:
na ilobai, ebeha baidana hilau gwaipile Anitiyoki ainai. hitau bwau bolimai ehebo holanai hiluwuluwu tauyemidiwo yadi miya toyawa aidiyai, na tomowa maudoidi hiveꞌiveꞌitadi dalavadine Anitiyoki ainai, ta Yeisu yana tauyewasao hauganane ainai hivetuwuni yehanane Keliso yana boda. 


text:
Na ehebo aidiyena yehana Agabusi, yadi miyagogoi ainai itowolo, na Aluꞌaluwa Veꞌahihi yana wahiyalaena iwalo mugai ebeha howola vahali mwalaꞌina imahalava tupwa maudoina aidiyai. Mulitai tauloina Kalodiyosi yana hauga ainai vahali mwalaꞌina imahalava. 


text:
Hauganane Yeisu yana tauyewasao Agabusi yana walone hibenalei, hibom hiloiloina ta ehebo ehebo hitowotowoi na velau hagu mane hivetamalei adi geluwone tupwa Yudeya ainai himiyamiya hihaguidi. 


text:
Teina yadi vehaguhagune neta Banabasi na Saulo nimadiyai himwamwauwine ta hilalaweine tauyemidiwo yadi tauloinao tupwa Yudeya aidiyai.<pb/>


text:
Hauganane ainai tauwasawasa Helodi yana loina wahiyala ainaena yana tauꞌalehao tupwana tauyemidiwo hiꞌabi avivinidi na hiꞌabiyababadi. 


text:
Na iꞌiꞌitane neta teina mumugane Yudeyaone iꞌabiye yaliyayadi eeta ihamadudui ta Pita ipapaine. Teina mumugane neta Buidiꞌwa guyauna ainai ivevetuwunine. 


text:
Na haugana Pita ipai ta vada paipaiyai imwauwi ta iꞌovi na tauꞌita avivini tomowa vehopali vehopali ihiwaidi ta ilau boda vehopali ipapaihowaidine. Yana nuwatuwu ebeha Buidiꞌwa guyauna tuluhanai Yudeyaone imohedi na hiꞌoiye mwalowoi. 


text:
<pb/>Eeta vada paipaiyai himwauwi ta imiyamiya na hesi tauyemidiwo vehabana hiꞌawaꞌawanoi wahiyala Yaubada ainai. Tausagenawasa Pita ihagui 


text:
<pb/>Mata iꞌahubena na boniyainane ainai Helodi Pita mata iꞌoiye mwalowoi. Na wau boniyainane tauꞌalehao bwau awaꞌedane neta gulawa pwawapwawati ainaena Pita hipaigwaigwaipileyei yo himomohi bwauwedi na hiꞌenoꞌeno na hinage tauꞌaleha bwau vehaudi hiꞌitaꞌita avivini. 


text:
Nigele bweda na masele vadane alonai ihinali ta Yaubada yana tausagenawasa itowolo mahalava. Towahone Pita labelabenai igoha na ivanoi iwalo, ‘Utowolo mwayamwayau’. Gulawa pwawapwawatiwowa Pita nimanai hibebeꞌune. 


text:
<pb/>Na tauwagenawasane iwalo lau Pita ainai iwalo, ‘Am aleꞌo yo am aehumahuma uliꞌwadi’. Eeta Pita iꞌawa abiyei, na tausagenawasane iwalouyo iwalo, ‘Am abobo ainaena uꞌohamuigo na umulitaegau’. 


text:
Eeta tausagenawasane imahalava na Pita imulitaei ta vada paipaine iꞌaitulu gabaeine. Na hesi tausagenawasane hava ipaipaihowaidine neta moihadi himahamahalava na Pita nigele iyanuwamasele. Yana nuwatuwu ebeha iꞌeꞌeno nivinivi. 


text:
Hilaoma ta tauꞌita avivini ehebo hilaugabaei, na bwauna hinage hilaugabaei, na awaꞌeda mwalaꞌina pwawati hipapaihowaine ainai hilaoma, na awaꞌedane ibom ilotahoꞌe, na himahalava dalavai, na amwahaena hilau bwaubwau nigele daona na tausagenawasane Pita ilaugabaeine. 


text:
<pb/>Ainaena Pita inuwamasele, na iwalo, ‘Yahanapuiyaꞌo ebeha yau Helodi nimanaena Bada iyaiyovigau na yana tausagenawasa ivetamalei, ta ihahaloigaune. Na hinage Yudeyaone yadi nuwanuwatuwu ebeha aliguwai hava hipaihowai neta yalaugabaidiꞌo.’ 


text:
<pb/>Pita bada nuwana imaseleꞌo na ilau Meli yana vadai, Yoni hinana, na Yoni yehana bwauna Maki, na vadanane holanai tauyemidiwo maudoidi himiya gogoi, na hiꞌawaꞌawanoi Yaubada ainai. 


text:
Na Pita alinana ibenali lobai, ta iyaliyaya mwalaꞌina, na nigele awaꞌeda ihoꞌe, eeta ilau gwaipile ta vada holanai iwalo, ‘Pita awaꞌedai itowotowolo’. 


text:
<pb/>Na hiwalo, ‘Nuwana uyauyaule!’. Na waihiune awana ipaꞌiꞌi ebeha Pitanane. Eeta hiwalo, ‘Nuwana Pita aluꞌaluwana’. 


text:
<pb/>Hiꞌawa paꞌipaꞌiꞌi na Pita howola iꞌaiꞌaigohagoha, ainaena awaꞌeda hihoꞌe ta hiꞌita ebeha ibom Pita, na nuwadi ipwanopwano moiha. 


text:
Na Pita nimanaena iꞌauhidi na hinobu, na iwalo aulidi Bada vada paipaiyena ilauvaiyama. Ainaena iwalo, ‘Wasa teina amwalowei Yemesa yo augeluwo aidiyai’. Na ilaugabaidi ta ilau vali tupwai. 


text:
<pb/>Iꞌahubena na tauꞌalehao nuwadi ipwanopwano, na hiꞌatehawawali mwalaꞌina Pita vehabana, vedova imamahalavane. 


text:
Na Helodi iloinaedi ta Pita hibehaei, na nigele hiyalobai, ainaena tauꞌita aviviniwone yadi lauvetala ipaihowai, na adi oiyemwalowoi iloinaei. Eeta Helodinane Yudeya ainaena idobima Sisaliya imimiyane. Helodi yana mwalowoi 


text:
<pb/>Helodi hiya Taya yo Saidoni imodiꞌiniyedi eeta hiya nuwanuwadi ebeha hivenuwa ehebouyo. Ainaena hilaoma ta yana vada ana tauꞌita avivini yehana Bilasito baidadi hiꞌawa heliheliyam. Na hiꞌawanoiyei ta ebeha tauwasawasane yo hiya hivenuwa ehebo. Wuwuna tauwasawasane yana dalavai hiduivahali lau aiꞌai yana tupwa ainaena. 


text:
<pb/>Na Helodi ehebo ahubena iwalowei na baidadi hiꞌauꞌaubabada, na ahubenanane ainai ana aleꞌo vauvauna iliꞌwa, na yana abamiya wasawasa ainai imiya. 


text:
Na yadi noꞌo ivai ta nigele Yaubada iyawalo vetuvehaeyei eeta Bada yana tausagenawasa Helodi ipaihowai ta iꞌaꞌasiyebwane ta mwatamwata hiwomali ta imwamwalowoine. 


text:
<pb/>Neta hauganane ainai tomowa Yaubada yana walo hibenalei yo hiꞌawa abiyei. Na yadi boda imwalamwalaꞌi. 


text:
Na Banabasi yo Saulo yadi paihowa Yelusalem ainai hiveꞌoviyaꞌo, ta hidobiuyo Anitiyoki ainai, na Yoni yehana bwauna Maki hilauvai baidadi.<pb/>


text:
Tauyemidiwo Anitiyoki ainai, neta tupwadi yadi tauwalo mahalavao yo tauveꞌitao. Eeta teina yehadi, Banabasi na Simiyoni iya hiyogaei taugibagibana, na Lusiyasi iya gama Sailini, na Manaꞌeni iya tauwasawasa Helodi ana abiꞌabiyemwalaꞌi, yo Saulo. 


text:
Hibom hitapwatapwalolo mayadi hudi Yaubada ainai na Aluꞌaluwa Veꞌahihi iwalo aidiyai, iwalo, ‘Nuwanuwagu Banabasi na Saulo yagu paihowa ehebo vehabana hipaihowai, ainaena amtalamwedi paihowanane ainai’. 


text:
Eeta Yaubada ainai hiꞌawanoiuyo mayadi hudi, na hiꞌabivahuidi, na Banabasi yo Saulo hivetamaledi yadi paihowane vehabana. Yadi paihowa Saipilosi ainai 


text:
<pb/>Aluꞌaluwa Veꞌahihi bada ivetamalediꞌo ta hiꞌaitulu Selusiya, na wagaena higelu ta hiꞌadau bwanabwana Saipilosi vehabana. 


text:
Na dalava yehana Salamisi ainai hiduna, ta nemai Yudeya yadi vada tapwalolo ainai Yaubada yana walo higuguyaei. Na ehebo yadi hevali baidadi hitaꞌiꞌili yehana Yoni Maki. 


text:
<pb/>Bwanabwanane maudoina hitaꞌiꞌiliyei, na dalava Paposi ainai himahalava, ta tenemai tauꞌoba yehana Bayeisu, towaho Yudeya, ibom teya tauwalo mahalava oyaꞌoyamana. 


text:
Na Bayeisunane Sagiyo Paulosi baidana, iya dalava ana tauloina, na towaho hanahanapuna. Ainaena Sagiyo Paulosi Banabasi na Saulo iyogaedima, na nuwanuwana ebeha Yaubada yana walo ibenalei. 


text:
Na hesi tauꞌobane iꞌauhidi, wuwuna nigele nuwanuwana na tauloinane Yeisu ainai iyemidi. Tauꞌobane yehana ana bui Elimasi neta taubalau. 


text:
Na Saulo iya yehana bwauna hiyogaei Paulo, Aluꞌaluwa Veꞌahihi iꞌoiye mwau na tauꞌobane ivinuvinunui. 


text:
Na iwalo, ‘Owa Tomodulele yo Alawai yana boda, na oyama wuwuna, ainaena paihowa dumwadumwaluna uveꞌalehaei na Bada yana amwaha dumwadumwaluna hauga maudoina utowotowoi ta uꞌabiye yababa yo uꞌabiye giyo. 


text:
Eeta teina mata Bada yana wahiyalaena mehem igibu ta mata nigele uyavinunuyo ana higa Yaubada yam ahubena iwawaloweiwa ainai abo uvinunuyo.’ Hauga tenem ainai dova hogahoga na tauꞌobane mehena iguguyou, ta ibehabeha yaiya ihagui na ivedadabi. 


text:
Na tauloinane Sagiyo Bada yana alaꞌalawowoli teina iꞌita na Bada wasana vehabana nuwana ipwanopwano, eeta iyemidiyei. Hilau Anitiyoki tupwana Pisidiya holanai 


text:
<pb/>Paulo maꞌana bodao Paposiyena higelu, na hiꞌadauyo ta Pega ainai hiluluwune, tupwa Pamipiliya holanai. Na Yoni Maki ilaugabaidi ta iwuyo Yelusalem ainai. 


text:
Na bodaone Pega hilaugabaei, na Anitiyoki ainai himahalava, neta tupwa Pisidiya holanai. Eena ahubena Yudeya yadi tapwalolo ana ahubena ainai hiluwu Yudeya yadi vada tapwalolo ainai hitalumiyahiwa. 


text:
Haugana Mosese yana loinao yo tauwalo mahalavao yadi laulele vahilina tuluhanai vada tapwalolo adi babadao walo hivetamalei Paulo maꞌana geluwo aidiyai hiwalo, ‘Tahimaiyao, ebe tomowa abiye wahiyalana aubabadadi alimiyai neta amwalowedi’. 


text:
<pb/>Ainaena Paulo itowolo na nimana iꞌabihini, ta iwalo, ‘Tahiguwao Isileli yo omiu vali tupwaena Yaubada ana tauveꞌahihiwo, yagu walo teina ambenalei. 


text:
Yaubada mwalona Isileli tubudao ivesinuwaidi, na yadi boda iꞌabiye mwalaꞌi yadi miya taumana Itipita ainai, na yana wahiyala mwalaꞌina ainaena imugaiyedi, ta Itipita hilaugabaeine. 


text:
Na Kenani baleꞌune holanai dalava ana bagibagili 7 matomowadi imumutudine. Na tubudaone italamwedi ta Kenani baleꞌune hiloloinaeine, 


text:
<pb/>‘Hiꞌawaꞌawanoi na Yaubada yadi tauwasawasa imohedi Saulo, ibom Kisa natuna, na yana huhu Beniyamina ainaena, na bolimai 40 aidiyai iloiloinaedi. 


text:
Mulitai Yaubada Saulo isosomanaei, na yadi tauwasawasa vauvauna Deivida imwauwi, iya Deivida vehabana iwalo, “Yesi natuna Deivida yalobai, na yavelauwei wuwuna yagu nuwatuwu maudoina mata ipaihowaidi”. 


text:
<pb/>‘Ta Deivida yana huhu ainaena Yaubada Isileli adi Taulivahi Yeisu iꞌabiye mahalava, dova mwalona iwalo mugai. 


text:
Na mwalona hauganane ainai Yeisu nigele iyadobima, Yoni iguguya Isileli aidiyai, na yadi lauhapuli aidiyena hinuwabui, na iꞌabibapitaisodi. 


text:
Yoni yana paihowa ana abaꞌovi ainai iwalo, omiu amnuwatuwui ebeha yau yaiya? Yau nigele Taulivahine na iya tuluhaguwena ilalaoma iya imwalaꞌi gabaegau, ainaena yau nigele iyalowoinanegau na ana aehumahuma yavaivehulu. 


text:
<pb/>‘Tahiguwao, omiu Isileli yo Abelaham tubunao, na omiu nigele Yudeya yaiyadiwo Yaubada hinoꞌonoꞌowei teina ainai, ita alidai teina livahine wasana Yaubada ivevetamalenamane. 


text:
Wasane neta Yeisu vehabana, na hesi yaiyadiwo Yelusalem ana taumiyao yadi tauloinao baidadiyao nigele hiyahanapui ebeha iya Taulivahine. Na hinage tauwalo mahalavao yadi walo tapwalolo bagibagilidi aidiyai hivahivahili neta nigele hiyanuwatuwu lobai. Hesi Yeisu hiveꞌewai ta ainaena tauwalo mahalavao yadi walo iyemala moiha. 


text:
Ainaena walodine Buki Veꞌahihi ainai hiwalo mugaiyediꞌo Taulivahi vehabana na maudoina Yudeya bada hipaihowaidiꞌo, na yana mwalowoi tuluhanai aiwa lagalagana ainaena himwau aituluwei, ta magai ainai himwamwauwine. 


text:
na ahubena tupwana bagibagilina aidiyai imahamahalava, ana taumulitaone aidiyai. Hibom mwalona baidanao Galiliyena yo Yelusalemaena hilaoma. Hiya teina wau ana tauwalo moiha hiwalowalo mahalava tomowa aidiyai. 


text:
<pb/>‘Na ai hinage wasana namwanamwana amohegomiu, mwalona Yaubada yana waloyemidi tubudao aidiyai. 


text:
Na bada hiꞌabiye mahalavayaꞌo yaso vauvauna ita alidai, haugana Yeisu yana mwalowoiyena iꞌabiye towolouyoi. Teina vehabana Sam bwauna ainai Yaubada yana walo hiwalo mugaiyei, iwalo:<pb/>“Owa natugu wau teina ainai yaꞌawa Natuguwego”. 


text:
Na Yaubada Yeisu iꞌabiye towolouyoi ta nigele howahowana Yeisu ipwaha, dova yana walo tenem dova iwalo:<pb/>“Mata awanamwanamwa veꞌaveꞌahihina yamohego neta Deivida ainai yawawalo yemidiyeiwa”. 


text:
<pb/>‘Walo teina nigele Deivida vehabana. Deividanane yana hauga ainai Yaubada yana nuwatuwu ipaihowaidi, na imwalowoi na himwauwi magaiyai, na tubunao baidanao hipwapwahane. 


text:
<pb/>‘Ainaena tahiguwao amhanapui moiha ebeha teina towahone ainaena yami lauhapuli inuwahamuidi ta neta vehabana na wasana aguguyaei alimiyai. 


text:
Na ebe yaiya ibom ainai yemidi, yana lauhapuli aidiyena ilivahi, na hesi Mosese yana loina nigele howahowana ilivahigomiu. 


text:
Ainaena amꞌita avivinigomiu na walonane tauwalo mahalavao mwalona vehabana hiwalowalo yemidiwa, havena amveꞌaveꞌalo. Walonane iwalo:<pb/> 


text:
“Omiu tauꞌabitalawahi ambenabenali, amlau yabayababa na ammwalowoi. Wuwuna yami hauga ainai paihowa hava yapaipaihowaine mata nigele amyayemidiyei. Bwagana teya tomowa iwalo auligomiu na mata nigele amyayemidiyei.” ’ 


text:
<pb/>Haugana Paulo na Banabasi himahalava, na bodaone hiꞌawanoiyedi ta vali tapwalolo ainai veꞌita teina vehabana aidiyai hiwaloweuyoi. 


text:
Na boda vada tapwalolowena himahalava, na tupwana Yudeya yo tupwana Yaubada ana tauyemidiwo vali tupwa yo vali tupwa aidiyena, Paulo na Banabasi himulitaedi, ainaena Paulo na Banabasi aidiyai higuguya ta ebeha Yaubada yana veꞌiꞌila hiꞌita yo hiꞌabi avivini. 


text:
<pb/>Na vali tapwalolo ainai dalava ana taumiyaone maudoidi himiya ahaidi Bada yana walo vehabana yo habi benaleina. 


text:
Hiya Yudeya boda mwalaꞌina hiꞌiꞌitane, na hiꞌalomagigili, yo Paulo yana guguya ainai hiꞌawa yabayababaei. 


text:
<pb/>Hesi Paulo na Banabasi mayadi atepatu hiwalo mahalava Yudeya aidiyai, hiwalo, ‘Ilowoinanei na Yaubada yana walo awalo mahalava mugai alimiyai, na hesi amtaꞌwataꞌwataei, na omiu ambom amloinaegomiu ebeha nigele howahowana na yawahi vateyai amlobai, neta vehabana ataꞌwataꞌawataegomiu ta vali bodao aidiyai aguguya hibom nigele Yudeya. 


text:
Wuwuna Bada ivenuwamwauꞌo alidai, iwalo:<pb/>“Yami paihowa bada yamohegomiuꞌo na ebeha omiu nigele Yudeya yadi masele, na tupwa maudoina aidiyai adi livahi amlawei”.’ 


text:
<pb/>Ainaena hibom nigele Yudeya Paulo na Banabasi yadi walo teina hibenalei, na hiyaliyaya mwalaꞌina, ta Yaubada wasana hiꞌawa namwanamawaei. Na yaiyadiwo Yaubada ivesinuwaidi yo yawahidi miyamiya vateyaina hilobai, ebe walonane hiyemidiyei. 


text:
Na Yudeya Paulo na Banabasi hiveꞌalehaedi, na hiꞌulumiyaedi, hiya waiwaihiu alawatao yo tautapwalolo yo hinage dalava adi babadao. Eeta Paulo na Banabasi hiheusilidi, ta tupwanane hilalaugabaeine. 


text:
Na mulitai abo tupwanane hilaugabaei, aedi namonamona hiꞌoiye hoyeholudi yadi tupwai neta abaꞌita taumiya dalava aidiyai. 


text:
Aikoniyom ainai Paulo na Banabasi Yudeyaone yadi vada vaꞌahihi ainai hiluwu ta higuguya. Yadi guguya ainai hibom Yudeya na nigele Yudeya boda mwalaꞌina hiyeyemidine. 


text:
Na Yudeya tupwadi Besinana nigele hiyayemidiyei, na hiwalo huluhuluidi hibom nigele Yudeya ta tauyemidiwo heveꞌalehaedi. 


text:
Eeta Paulo na Banabasi himiya daodao Aikoniyom ainai. Bada vehabana hiꞌauꞌaubabada wahiyala. Na Bada yana veꞌiꞌila iyemala moiha yadi walowo vehabadi neta Paulo na Banabasi ipaihowaidi ta veꞌiveꞌilala yo alaꞌalawowoli nimadiyena hiꞌabiꞌabiye mahalavadi. 


text:
<pb/>Dalavane alonai neta tomowa hiwahei ta boda bwau. Tupwadi tauyemidiwone aidiyena hilalaune na tupwadi Yudeyaone aidiyena hilalaune. 


text:
Eeta Yudeyaone yo nigele Yudeyaone, yadi babadao baidadiyao hiꞌulewahi ta ebeha Paulo na Banabasi hiwalo sebasebaiyedi na gaimaena hitalaidi. 


text:
Haugana yadi ulewahine hihanapui Paulo na Banabasi hidena ta hilalaune Lisitila yo Debi, dalava mwalaꞌina Laikoniya tupwanane ainai. Na hinage davala tupwadi Laikoniya alonai, 


text:
<pb/>Tomowa ehebo Lisitila ainai imiyamiya neta hinana diyanai aena yababana ta haugana itubui nigele iyalaulau na hesi imiyamiya. 


text:
Iya Paulo yana walo ibenalei na Paulo towahone ivinuvinunu iliꞌilimani ta iwalo, ‘Teina towahone yana yemidi vehabana howahowana na inamwanamwa’. 


text:
Eeta Paulo ilaumwau na towahone ivinuvinunui ta alinana mwalaꞌina ainaena iwalolau iwalo, ‘Aemwena utowolo dumwadumwalu!’. Towahone itaugavai ihae na idobi italutowolone ta aenaena ilau na ilaoma. 


text:
<pb/>Hava Paulo ipapaihowaine, boda hiꞌitayaꞌo ta Laikoniya alinadiyena hiwui hiwalo, ‘Yaubada bwau hiyemala tomowa mohili ta hiꞌaituluma alidai’. 


text:
Banabasi yadi yaubada hiyewaligehaei ta hiwalo ‘Siusi’. Na Paulo yadi yaubada vehauna hiyewaligehaei ta hiwalo ‘Hemisi’, wuwuna iya miyagogoi ana tauloina. 


text:
Yaubada Siusi yana taupwaoli yana vada tapwalolo dalavane vahalinai neta bulumakau yo vane ilawedima dalavane awaꞌedanai na ainai ebeha tomowa baidanao hipwaoli tauyewasaone aidiyai. 


text:
<pb/>Hesi Paulo na Banabasi teina paihowaone hibenalenaꞌo ta yadi luwuluwu hilivahidi na boda alodiyai hiluwu ta hiwuiwui hiwalo, 


text:
‘Vedova ta teina mumugane ampaipaihowaine? Ai tomowa mohili dova omiu. Na alaoma ebeha wasana namwanamwana aꞌaubabadaei alimiyai ta teina mumugaone amtaꞌwataꞌwataedi na amꞌita gwaipile Yaubada Mayawahine ainai. Teina Yaubadane iya galewa yo baleꞌu yo niꞌu iyeyemaseledine. Na alodiyai hava himiyamiya hinage iyemaseledine. 


text:
Hesi mumuga namwanamwadi hauga maudoina ipaipaihowaidi neta hiyemala moiha aidiyai. Mahuli yo dohi galewaena imohegita. Aiꞌai imohegita ta ateda iꞌabiye yaliyayadi.’ 


text:
Teina abawalo auꞌauhine wuwudi hiwalowedi na hesi howola boda hiꞌaiꞌaipate ebeha Paulo na Banabasi hipwaoli aidiyai. 


text:
<pb/>Tupwadi Yudeya Anitiyokiyena hilalaomane neta Pisidiya alonai yo Aikoniyomyena hilaoma Lisitila ainai. Hiya tomowa bodadi yadi nuwatuwuwo hiꞌoiye tomatomadi ta Paulo gaimaena hitalai na hiniulilawei dalavane papalinai. Yadi nuwatuwu ebeha bada imwalowoiꞌo. 


text:
Na hesi haugana tauyemidiwo hilaoma na hitowolo gwaigwaipileyei, itowolo ta dalavane ainai iluluwuyone. Iꞌahubenama ta iya na Banabasi baidana hilalaune Debi. Paulo na Banabasi yadi laugwaipile Anitiyoki ainai 


text:
<pb/>Paulo na Banabasi wasa namwanamwana Debi ainai higuguyaei ta tomowa bodadi hiꞌabiye nuwabuidi. Na hilau gwaipile ta hilau Lisitila ainai yo Aikoniyom ainai yo hilau Anitiyoki neta Pisidiya alonai. 


text:
Yadi lau aidiyai tauyemidiwo hiꞌabiye wahiyaladi ta hiwalo, ‘Am atepatu yami yemidiwo aidiyai. Wuwuna toꞌotoꞌo bagibagilidi mata tagiulidi na abo Yaubada yana Abaloina ainai tamahalava.’ 


text:
Paulo na Banabasi boda ehebo ehebo alodiyai yadi babadao hivetowolodi. Na mayadi awanoi yo mayadi hudi hiꞌaiyauyaedi Bada nimanai wuwuna iya ainai yadi yemidi himwauwidi. 


text:
Ta Ateliya ainai na higelu ta hilalaune Anitiyoki teya ainai neta Siliya tupwanai. Mwalona Anitiyoki ainai tauyemidiwo Yaubada yana veꞌiꞌila yo yana itaꞌavivini vehabana hiꞌawanoi ta Paulo na Banabasi hivevetamalediwa neta himahalavauyo wuwuna yadi paihowa hiveꞌovidiꞌo. 


text:
<pb/>Haugana Anitiyoki ainai himahalava, tauyemidiwo yadi boda hitauꞌahaidi na Yaubada ginauli maudoidi aidiyai ipaipaihowaidi neta hiwalo aulidi. Na nigele Yudeya Yaubada yadi hawahawaga imohedi ta hiyemidi. 


text:
Tomowa tupwadi Yudeyaena hilaoma Anitiyoki ainai ta adi geluwo hiveꞌiveꞌitadi hiwalo, ‘Ebe nigele yami veꞌiveꞌilala ꞌwapi ana hapi amyavai dova Mosese iloina ilelelelewa ainai mata nigele livahi amyavai’. 


text:
Paulo na Banabasi tomowaone baidadiyao hevetaꞌetaꞌe teina walone vehabana. Eeta Paulo na Banabasi tomowa tupwadi hivevetowolodiwa baidadiyao hilau Yelusalem ainai ta tauyewasao yo tauloinao ebeha hiꞌitadi teina walone vehabana. 


text:
Paulo na Banabasi yo tomowaone hivetamaledi ta hilaulau neta haugana Pinisiya tupwanane yo Sameliya tupwanane hiluwuidi ta hilau na hiwalowalo mahalava hiwalo, ‘Hiya nigele Yudeya Yaubada hiyemidiyei’. Teina wasane ainaena tauyemidi maudoidi hiyaliyaya mwalaꞌina. 


text:
Haugana Yelusalem ainai himahalava, tauyemidi yadi boda yo tauyewasao yo tauloinao hiꞌabiye yaliyayadi. Na Paulo na Banabasi Yaubada ginauli maudoidi aidiyai ipapaihowaidiwa neta hiwalo aulidine. 


text:
<pb/>Hesi Yudeyaone yadi loina adi tauveꞌitao tupwadi Yeisu himulitaei ainaena hitowolo ta hiwalo, ‘Hiya nigele Yudeya tomowadiyao yaiyadiwo Yeisu hiyemidiyei amwalo aulidi amwalo, “Veꞌiveꞌilala ꞌwapi ana hapi amvai ta dova Mosese yana loina ilelelelewa neta ebeha amꞌawa abiyei”.’ 


text:
Na yadi aubabadane ana daodao alonai neta Pita itowolo ta iwalolau aidiyai iwalo, ‘Tahiguwao, amhanapuiyaꞌo mwalona alomiyena na Yaubada ivesinuwaigau yo ebeha hibom nigele Yudeya aidiyai wasa namwanamwana yaguguyaei, na mata hibenalei yo hiyemidi. 


text:
Na tomowa yadi nuwatuwu neta Yaubada ihanapu iliꞌilimanidiꞌo, ta nigele Yudeya yaiyadiwo hiyemidiyei iꞌawa namwanamwaedi. Yana awanamwanamwa iꞌabiye mahalava neta Aluꞌaluwa veꞌahihi imohedi dova ita imomohegitane. 


text:
Ainaena taumulita vauvaudi havena taꞌabiꞌabiye beꞌudi Mosese yana loina ainaena. Teina vitaine nigele howahowana ebeha taꞌavalai wuwuna mwalona ta wau neta loinane yada ababeꞌu. Teina paihowane ainaena havena Yaubada tatowotowoi. 


text:
<pb/>Pita yana walo tuluhanai tomowa maudoidi himiya nobu ta nigele alinadi. Na mulitai Banabasi yo Paulo Yaubada yana veꞌiveꞌilala yo yana alaꞌalawowoli maudoidi nigele Yudeya aidiyai ipapaihowaidiwa neta maudoina hiꞌaubabadanedi. 


text:
Pita iꞌaubabadaei vedova Yaubada nigele Yudeya aidiyai iꞌabiye mahalavauyoi ta aidiyai yana tomowa ivesinuwaidi. 


text:
“Teina tuluhanai mata yawuyoma yo Deivida yana vada iguguliwa yavetowolouyoi.<pb/>Hava iyayababawa mata yaꞌabiye vauvauyoi, na yavetowolodi, 


text:
Na hesi tawalo aulidi leta ainaena ta havena aiꞌai himohemohedi abapwagogo aidiyai hiꞌaiꞌaidi. Havena himehemeheꞌayo. Hinage havena uibai maꞌwahinana yo gadodi hiꞌiꞌidi hiꞌaiꞌaidi. 


text:
Wuwuna teina loinaone Mosese ileleleledine hauga daodaona higuguguyaei hiya Yudeya yadi vada tapwalolo ainai. Ta yana walo higuguyaei tapwalolo ehebo ehebo dalava maudoina ainai.’ Taumiya ganamuli yadi leta hivetamalei 


text:
<pb/>Tauyewasao yo tauloinao yo tauyemidiwo bodadi baididiyao hiꞌulewahi ta tomowa hivesinuwaidi bodane alonai. Hiya mata Paulo na Banabasi baidadiyao hivetamaledi ta hilau Anitiyoki ainai. Tomowaone hivevetowolodine neta Yudasa (yehana vehauna Basabasi) na hinage Sailasa. Neta hitau bwauwone tahidaone hiveꞌahihi iliꞌilimanidi. 


text:
Tomowaone hivetamaledi leta baidana ta hilalaune neta tenem dova yana walo: Tauyewasao yo tauloinao ai tahimiyao yama awayauwedo omiu tahimaiyao maudoimiu alimiyai. Omiu nigele Yudeya tomowadiyao Anitiyoki ainai yo Siliya ainai yo Silisiya adi taumiyao. 


text:
Bada abenalenaꞌo neta yama boda ainai tomowa hilaowa ta hiꞌabiye vitaigomiu yo nuwamiu hiꞌabiye yababadiꞌo yadi walo aidiyena hesi nigele alimaiyai hiyapanivila na teina laulaune hipapaihowaine. 


text:
Eeta amiya ahai ta maudoimai atalam na tomowa avesinuwaidi ta hilalaowane alimiyai ada geluwo Banabasi yo Paulo baidadiyao. 


text:
Na Yudasa yo Sailasa avetamalediwaꞌo hiya mata ginauliwowa alelelelediwa howahowadi mata hiwalo auligomiu. 


text:
Wuwuna Aluꞌaluwa Veꞌahihi yana nuwatuwu dova yama nuwatuwu ta ebeha havena aꞌabiꞌabiye vitaigomiu, na hesi teina ginauliwone hibom ammulitaedi. 


text:
Aiꞌai himohemohedi abapwagogo aidiyai havena amꞌaiꞌaidi. Havena uibai maꞌwahinadi yo gadodi hiꞌiꞌidi amꞌaiꞌaidi. Havena ammehemeheꞌayo. Ebe teina ginauliwone havena aidiyai amyaꞌabiꞌabilau neta mata ammiya iliꞌilimani. Kaiyoni. 


text:
<pb/>Tauyewasaone hivetamaledi ta hilalauwa neta hidobi Anitiyoki ainai ta tauyemidiwo yadi boda hilau ahaidi na letane himomohedine. 


text:
Yudasa na Sailasa neta hiya Yaubada yana tauwalo mahalavao eeta adi geluwo baidadiyao hiꞌaubabada mwalaꞌina. Hiꞌabiye wahiyaladi ta hitowolo wahiyala. 


text:
Hiya baidadiyao himiya daodao, na abo hivetamaledi yo mayadi nuwadaumwali hilau gwaipile tauvetamalediwa aidiyai. 


text:
Paulo na Banabasi Anitiyoki ainai himiyamiya, na tomowa bagibagilidi baidadiyao Bada yana walo higuguyaei yo heveꞌitaei. Paulo na Banabasi yadi lau hiwahei 


text:
<pb/>Ahubena viha hiꞌovi na Paulo iwalolau Banabasi ainai, iwalo, ‘Talau gwaipileuyo ta tahidaone tatauboꞌeyedi mwalona dalavaowa aidiyai Bada yana walo taguguyaeiwa hola taꞌitauyoidi vedova yadi miyamiya ana ita’. 


text:
Na Paulo inuwanuwatuwu ta nigele iyadumwalu, wuwuna mwalona Pamipiliya himiyamiya ta Yoni Maki idena gabaedi na nigele iyamulitaedi ta yadi paihowa hiyaveꞌovi. 


text:
Ainaena Paulo na Banabasi teina walowone aidiyena na hiꞌawa paꞌipaꞌiꞌi ta hiwawaheine. Banabasi Yoni Maki ilauvai ta hiꞌuꞌe yo hilalaune Saipilosi. 


text:
Na Paulo Sailasa ivesinuwai ta baidana ebeha hilau, nigele ta adi geluwo hiꞌawaꞌawanoi Paulo yo Sailasa vehabadi ebe Bada yana veꞌiꞌila yo yana itaꞌavivini imiya vahalidi. 


text:
Na hisoꞌeꞌeli ta Siliya na Silisiya yadi abaloina dalavadiyao hiluwuidi yo tauyemidiwo yadi boda maudoidi hiꞌabiꞌabiye wahiyaladi.<pb/>


text:
Neta hauganane ainai Paulo na Sailasa hilau Debi ta hinage hilaugabaei yo hilau Lisitila. Na nemai Lisitila ehebo taumulita imiyamiya, yehana Timoti. Timoti hinana neta waihiu Yudeyaena na Yeisu iyemidiyei. Na tamana towaho Gilisiyena. 


text:
Paulo nuwanuwana ebeha Timoti ilauvai. Eeta Yudeyaone yadi paihowaena yadi veꞌiveꞌilala ꞌwapi ana hapi ivai wuwuna tomowa nemai taumiya hiya Yudeyaone hihanapuiyaꞌo ebeha Timoti tamana towaho Gilisiyena. 


text:
Lisitila hilaugabaei yo hilaulau dalava ehebo ehebo hiluwuidi ta Yelusalem ana tauyewasao yo ana tauloinao hava hiloloinaewa neta tauyemidiwo hiwalo aulidi ebeha hiꞌawa abiyedi. 


text:
Eeta tauyemidi yadi boda hiꞌabiye wahiyaladi ta ahubena ehebo ehebo tomowa hinuwanuwabui na tauyemidi yadi boda imwalamwalaꞌi. Paulo iꞌeno itaꞌita Tilowasi ainai 


text:
<pb/>Hiꞌadau ta hilau tupwa Piligiya yo Galetiya aidiyai na Aluꞌaluwa Veꞌahihi nigele iyatalamwedi ebeha Bada yana walo higuguyaei Esiya ainai. 


text:
Eeta Misiya tupwanane ainai hilau ta sigane ainai himahalava ta hiꞌaiꞌaipate ebeha Bitiniya tupwane hiluwui. Na hesi Yeisu Aluꞌaluwana Veꞌaveꞌahihina nigele iyatalamwedi ebeha hiluwui. 


text:
Na tenem boniyaine ainai Paulo iꞌeno itaꞌita ta tomowa Masedoniyaena ivinuvinunui na Paulo iꞌawaꞌawanoiyei iwalo, ‘Uꞌatemuyamuyaegai na ugeyoꞌawama Masedoniya ainai yo uhaguigai’. 


text:
Haugana Paulo towahone iꞌeno itaꞌitaei ta itautowolo yo aꞌatububuni ta yau ebeha baidaguwao alau Masedoniya wuwuna anuwatuwui neta Yaubada iyogaegai ta wasa namwanamwana tomowa tenem aidiyai aguguyaei. Lidiya yana nuwabui Pilipai ainai 


text:
<pb/>Eeta Tilowasiyena waga avai ta aꞌuꞌe yo adumwalu ta agegeyoꞌawane bwanabwana yehana Samotilesi ainai. Na iꞌahubenama ta agegeyoꞌawane Niyapoli ainai. 


text:
Tenem ainaena na aluwu ta alau Masedoniya dalavana mwalaꞌina Pilipai ainai. Dalavane hinage Loma himimiyaine. Na nigele ahubena hiyabagibagili dalavanane ainai amiyamiya. 


text:
<pb/>Eeta tapwalolowai dalavane alaugabaei ta alau bwahi papalinai, ta yama nuwatuwu mata Yudeyaone yadi abaꞌawanoi tenemai alobai. Waiwaihiu nemai himiya ahai ta ainaena amiya na aidiyai aꞌauꞌaubabada. 


text:
Taubenaligaine ehebo neta Lidiya, wahiu Tayatailaena. Iya luwuluwu hawahawawalidi ivegivegimwalaedi. Waihiune neta Yaubada ana tauwalo vetuvehae teya eeta nuwanuwana yo Bada iꞌabihoꞌe ainai na Paulo hava iwalowalowedine neta aidiyai iꞌawa moiha. 


text:
Ta tenem hauganane ainai iya yo yana vada alona tomowanao hibapitaiso na tuluhanai iveꞌiꞌimanegai iwalo, ‘Omiu amwalo yau Bada ana tauyemidi moihana ainaena amlaoma ta yagu vadai ammiya’. Na nuwamaiyaone iꞌoiꞌoidi ta alalaune. Paulo yo Sailasa adi mwau vada paipai ainai 


text:
<pb/>Vali ahubena ainai alaulau abaꞌawanoi dalavana ainai na taupaihowa waihiuna alolobaine. Waihiune neta aluꞌaluwa obaꞌobana iluwui, na howahowana iwalo mahalavaedi hava mata himahalavane hauga mehedai. Teina paihowane ainai na mane mwalaꞌina yana tauloinao vehabadi ipaipaihowai. 


text:
Ainaena waihiunane Paulo na ai imulimulitagai na iyogayoga, ‘Teina tomowaone Yaubada ewa aliliyai yana taupaihowao hiya livahi amwahana hiꞌauꞌaubabadaei alimiyai.’ 


text:
<pb/>Waihiunane tenem dova iyogayoga ahubena ehebo ehebo aidiyai, ana higa Paulo taunane itaꞌwataꞌwata, na iꞌita gwaipile ta aluꞌaluwa obaꞌobanawa iwalo lauwi, iwalo, ‘Yeisu Besinana yehanaena yaloinaego na waihiu neta ainaena umahalava. Nigebweda na aluꞌaluwa obaꞌobanane wahiune iꞌaitulu gabaeine. 


text:
<pb/>Na waihiune yana tauloinao himodiꞌiniyedi, wuwuna yadi mane mwalaꞌina abalobaina waihiunane, na bada Paulo iꞌabiye namwanamwayaꞌo, ta Paulo yo Sailasa hiꞌabi avivinidi, na hiniuli lawedi abagimwala tupwana adi tauloinao aidiyai. 


text:
Hilawedima ta taulauvetala Loma mehediyai na hiwalo, ‘Teina Yudeya tomowadiyao na yada dalava alonai tausosomana himwaumwauwi. 


text:
Wuwuna laugagayo hiveꞌiveꞌitaei neta ita Loma yada laugagayowo hidiꞌwadiꞌwai ta nigele howahowana tavaidi yo tamulitaedi.’ 


text:
<pb/>Na bodao hinage hiveꞌewaidi, ainaena tauloinao hiloina ta Paulo na Banabasi adi aleꞌo hilivahidi, na hipwedipwedilidine. 


text:
Ta pwedipwedili mwalaꞌina himohedi, mulitai abo vada paipaiyai himwamwauwidine, na vada paipai ana tauꞌita avivini hiloinaei na vada igudu momohi. 


text:
Na tauꞌita avivini walo ibenalei, na imwau luwuwedi vada paipai holanai, na aedi ihipwaidi aiwa aidiyai, ta ebe havena hidenadena. 


text:
<pb/>Boniyai gamwagamwana na Paulo yo Sailasa hiꞌawaꞌawanoi yo hiwaliwali Yaubada ainai, na tauluwu vada paipaiyai maudoidi hibenabenaledi. 


text:
Nigele bweda na mwaniꞌiniꞌi mwalaꞌina isagena ta vada paipai ana logidi inuꞌuvi na aluwadi igavai, na vada paipai ana awaꞌeda maudoina hilotahoꞌe, na tauluwu vada paipaiyai aedi adi gulawao maudoidi hilotalivahi. 


text:
Na vada paipai ana tauꞌita avivini aluwana igavai, na itowolo ta awaꞌeda hoꞌehoꞌedi iꞌitadi na yana nuwatuwu tauguguyaone bada hidenaꞌo, eeta elepa ivai na ebeha ibom iꞌoiye mwalowouyoi. 


text:
Na Paulo iꞌita ta iyoga iwalo, ‘Augelu, havena ubom uꞌoiꞌoiye mwalowoigo, wuwuna maudoimai teina amiyamiya’. 


text:
<pb/>Na tauꞌita avivinine yana taupaihowao aidiyai iyoga na lampa hivaiyama, na lampane ivai ta iluwu mayana meheuhi, na ibeꞌu dobi Paulo yo Sailasa mehediyai. 


text:
Na mulitai itowolo ta ivaimahalavaedi, na iwalo, ‘Babadao, amwalo aliguwai hava yapaihowai, na yawahigu Yaubada ilivahi?’ 


text:
<pb/>Na Paulo yo Sailasa hiwalo ebe Bada Yeisu ainai uyemidi, mata owa na yam vada alona tomowadi livahi amlobai.’ 


text:
Boniyai tenem ainai Paulo na Sailasa ivai mahalavaedi, ta elodi iwuwadi na iya yo yana huhuwo hiyaliyaya na hibapitaiso. 


text:
Na abo ilauvaidi ta hihae yana vada ainai ta aiꞌai imohedi ta hiꞌaꞌaine. Na tomowane yana huhuwo baidanao hiyaliyaya mwalaꞌina wuwuna Yaubada hiyemidiyei. 


text:
<pb/>Iꞌahubena ta tauloinao yadi taulaupaiwo hivetamaledi, ta vada paipai ana tauꞌita avivini hivenuwa mwau ainai, ebeha tomawa bwau vada paipaiyai amwauwidiꞌo, ulivahidi na himahalava.’ 


text:
Na tauꞌita avivini walo teina iwalowei Paulo ainai, iwalo, ‘Tauloinao wasa hivetamalema ebeha yalivahigomiu, ainaena ammahalavama na mayami yaliyaya amlau’. 


text:
<pb/>Na Paulo itaꞌwataꞌwata, ta iwalo, ‘Havena alaulau. Wuwuna nigele teya yama lauhapuli lauvetala ainai hiyalobai, na babadao mehediyai hisapigai na vada paipaiyai himwauwigai, wuwuna ai Loma tomowadiyao. Na hava vehabana ebeha hilivahigai ta dawaniyena himwau mahalavaegai? Na hesi hibom hilaoma na hilauvaigai, na amahalava. 


text:
<pb/>Na taulaupaiwo teina walowone hiwalowedi taulauvetala aidiyai ta taulauvetalaone himeheuhi mwalaꞌina wuwuna Paulo na Sailasa neta hiya Loma. 


text:
Eeta hilaoma vada paipaiyai na atemuyamuyaena hiwalo velau Paulo na Sailasa aidiyai, na vada paipaiyena hivaidi, na hiꞌawanoiyedi ta hilau vali dalavai. 


text:
Eeta Paulo yo Sailasa vada paipaiyena hilau Lidiya yana vadai, na tauyemidiwo hiꞌabiye wahiyaladi na mulitai hilalaugabaidine.<pb/>


text:
Ainaena Paulo na Sailasa Ampipolisi yo Apoloniya aidiyena hilau na Tesalonaika ainai himahalava, na Tesalonaika ainai Yudeya yadi vada tapwalolo imiyamiya. 


text:
Eeta Paulo yadi tapwalolo ainai iluwu ipaihowa dova tupwa maudoidi aidiyai ipaipaihowa, na tenem ainai tapwalolo tonuga himiyamiya, na aidiyai Yaubada yana Buki iveꞌiveꞌita, na baidadiyao hiꞌawaꞌawa paꞌipaꞌiꞌi, 


text:
na Paulo hanapu imohedi iwalo, ‘Besinana ilowoinanei ebe muyamuya ilobai na imwalowoi, na hinage mwalowoiyena itowolouyo’. Na hinage iwalo, ‘Yeisunane yawawaloweiwa alimiyai, ibom Besinana towahona’. 


text:
Yudeyao tupwadi hiꞌawa moihaei na Paulo yo Sailasa yadi boda ainai hiluwu, na Yaubada ana tauyemidiwo yo ana tauveꞌahihi hiya Gilisi aidiyena yo waiwaihiu yehadi mwalaꞌidi aidiyena maudoidi hiyemidi. 


text:
<pb/>Hesi Yudeyaone hiꞌalomagigili ta tomowa yababadi hilaugogoidi ta boda hipapaihowaine. Na dalavane maudoina alonai hidagudagugu ta Yesoni yana vada hiveꞌalehaei, ebeha vedova na Paulo yo Sailasa hibehaedi ta ebe hiꞌaituluwedi tomowa bodadi mehediyai. 


text:
Hesi nigele hiyalobaidi, eeta Yesoni yo tauyemidiwo tupwadi hiniulilawedi dalava adi tauloinao aidiyai na hiwuiwui hiwalo, ‘Paulo na Sailasa hiya neta tupwa maudoina hiveyaveyababa. Na wau hiluwuma yada dalava alonai. 


text:
Ta Yesoni yana vada ainai imwauwidi ta himiyamiya. Hiya yada tauwasawasa mwalaꞌina Sisa yana laugagayo hidiꞌwadiꞌwai. Na hiwalo, ‘Wasawasa teya yehana Yeisu’. 


text:
na hiwalo ta Yesoni ana geluwo baidanao hiyemaiha mane ainaena adi livahi vehabana abo mulitai hiꞌabigabaedine. Paulo na Sailasa yadi paihowa tupwa Beliya ainai 


text:
<pb/>Masigiliyena tauyemidiwo Paulo na Sailasa hivetamaledi ta hilalaune Beliya, hauganane himahalava hiluwu Yudeya yadi vada tapwalolo ainai, na Yeisu wasana hiveꞌitaei. 


text:
Mwalona Tesalonaika ainai Yudeya nigele nuwanuwadi wasanane, na Yudeya Beliya ainai yadi talam namwanamwana ta wasanane nuwadi ivai, ainaena ahubena ehebo ehebo Buki Veꞌahihi hivahivahili na nuwanuwadi wasana namwanamwana ana moiha hihanapui. 


text:
Eeta Yudeya bodadi hiyemidiyei, na hinage Gilisi waiwaihiu tupwadi hibom yehadi mwalaꞌidi na hinage Gilisi towatowaho bagibagilidi hiyemidi. 


text:
<pb/>Na Yudeya Tesalonaika ana taumiyao hibenalei ebeha Paulo Yaubada wasana bada iguguyaenaꞌo dalava Beliya ainai, ta hilau mwayamwayauma na bodao hivenuwamwau aidiyai ebeha Paulo na Sailasa hiꞌalehaidi. 


text:
Eeta tauyemidiwo Paulo hivetamalei ta iꞌdodobine leꞌawai na Sailasa Timoti baidanao himiyamiya Beliya ainai. 


text:
Tupwana tauyemidiwo aidiyena Paulo hiꞌwayabui ta hilalaune Atenisi na Paulo loina imohedi ebeha Sailasa yo Timoti hilau mwayamwayauma Atenisi ainai, eeta tauveꞌwayabuwone hilau gwaipile Beliya. Paulo yana miyamiya Atenisi ainai 


text:
<pb/>Paulo Atenisi ainai Sailasa yo Timoti vehabadi ihaꞌwahaꞌwa, na inuwayababa vehabadi, wuwuna iꞌita dalavanane ainai yadi abayemidi vagadi aidiyai hipwagopwagogo. 


text:
Eeta Yudeya na tupwana Yaubada ana tauyemidiwo, baidadiyao hivetaꞌetaꞌe nuwatuwu teina vehabana, Yudeya yadi vada tapwalolo ainai, na hinage tomowa tupwadi ebe yalobaidi abagimwala ainai baidanao hivetaꞌetaꞌe ahubena ehebo ehebo aidiyai. 


text:
Na tauhanahanapuwo yadi boda yehadi Epikulo yo Sitoeke Paulo baidanao hivetaꞌetaꞌe. Na tupwadi hiwalo, ‘Teina yauyaulene hava ebeha iwaloweine?’ Tupwadi hiwalo, ‘Ana ita dova tupwa teya yaubadadi adi tauguguya’. Teina walone hiwalowei wuwuna Yeisu wasana yo yana towolouyo iguguguyaeine. 


text:
Eeta Paulo hilauvai yo hilawei tauloina yadi miyagogoi yehana Aliyopago ainai ta hiwalo, ‘Veꞌita vauvauna teina owa uꞌauꞌaubabadaneine ebeha ahanapui. 


text:
Na ana benali alimaiyai abanuwapwanopwano, eeta ulivahi alimaiyai na nuwamai imasele, na ahanapui.’ 


text:
(Yadi panivila wuwuna teina, Atenisiwone yo hinage vali tupwa tomowadi Atenisi ainai himiyamiya neta nigele teya hava hiyapaipaihowai na ginauli vauvaudi hitaꞌeyedi na hiwalowalowedi.) 


text:
<pb/>Ainaena Paulo vada miyagogoi holanai itowolo, na iguguya aidiyai, iwalo, ‘Atenisi omiu, bada yahanapuigomiuꞌo ebeha ammwahamwahaliuhi yami tapwalolo aidiyai. 


text:
Wuwuna yami dalavao yaꞌita yayahidi yo yalau na abatapwalolo dalavadi yaꞌiꞌitadine yo gwalatau aidiyai teina walowone yalolobaidine, iwalo, “Yaubada nigele tayahanapui yana gwalatau”. Ainaena Yaubadane iya amwalo vetuvehaeyeine na hesi nigele amyahanapui iya yaꞌaubabadaneine alimiyai. 


text:
<pb/>‘Yaubada baleꞌu tauyemaselena yo ginauli maudoidi ainai himiyamiya tauyemaseledi, eeta iya galewa na baleꞌu ana Bada, na vada tapwalolo tomowa hipaipaihowaidi nigele ainai iyamiyamiya. 


text:
Na tomowa ita nigele howahowana na ehebo hava nimadaena tamohei Yaubada ainai, wuwuna iya yawahida yo aluꞌaluwada yo yada ginauli maudoidi adi tauꞌaiyauya. 


text:
Na ehebo towaho yehana Adam ainaena Yaubada vali tupwa yo vali tupwa tomowadiyao iyemaseledi yo tomowa hidabalala baleꞌu maudoina aidiyai, eeta boda ehebo ehebo yadi hauga yo yadi abamiya higana Yaubada mwalona iwalowedine. 


text:
Yana nuwatuwu ebeha ibom hibehaei yo howola abo hitowoi ta hilobai. Na hesi Yaubada vahalidai imiyamiya. 


text:
Wuwuna ibom ainaena yawahida tavaivai na baidada talaulau yo baidada tamiyamiya. Na dova yami tauwalo mahalava teya Yaubada vehabana iwalowalo neta ita hinage maudoida natunao.” 


text:
<pb/>‘Yaubada natunao ita ainaena nigele ebeha Yaubada ana ita tanuwanuwatuwui dova abapwagogo tomowa yadi nuwatuwuwena hipaihowaidi. Gola bo siliba bo gaima ainaena hileleleledi, hiya nigele dova Yaubada. 


text:
Nuwapwanopwano haugadi aidiyai Yaubada nigele tomowa yemaihana iyamodeyei. Na wau tomowa maudoida iwalowalo auligita iwalo, ‘Yami mumuga yababadi amtalamwedi. 


text:
Wuwuna yada ahubena lauvetala howola Yaubada iwalowenaꞌo na baleꞌu maudoina ada loina dumwaluna imohegita, towahone ivesinuwaiyaꞌo ainaena, na towahonane mwalowoiyena iꞌabiye towolouyoi na ainaena tomowa maudoida wasa teina taꞌawa moihaei.’ 


text:
<pb/>Na taumwalowoiwo yadi towolouyo wasana hibenalenaꞌo, na tupwadi hiwalo sebasebai, na tupwadi hiwalo, ‘Nuwanuwamai ebe nuwatuwu teina vehabana uꞌaubabadauyo na abenalei’. 


text:
Na tupwana tomowa Paulo yana walo hiyemidiyei na yana boda ainai hiluwu, na holadiyena ehebo towaho yehana Diyonisiyo, iya vada abalauvetala ana taupaihowa ehebo na ehebo waihiu yehana Damalisi, na tupwana hinage boda baidadiyao.<pb/>


text:
Na tenemai Yudeya towahona ilobai, yehana Akwila, na yana dalava Ponita, na mwanena Pilisila vauvauna Italiyena hilaoma, wuwuna tauwasawasa Kalodiyosi Yudeya maudoidi iloinaedi na Loma ainaena himahalava. 


text:
Ainaena Paulo ilau itauboꞌeyedi na baidadi himiyamiya, wuwuna iya yo hiya yadi mane amwahana neta palae hipaipaihowai. 


text:
Tapwalolo bagibagili aidiyai vada tapwalolowai Yudeyaone yo Gilisiwone baidadiyao hivetaꞌetaꞌe. Na iꞌaiꞌaipate ebeha nuwadi igwapile. 


text:
<pb/>Haugana Sailasa na Timoti Masedoniyaena himahalavama, neta Paulo yana paihowa palae hailina ilaugabaei na yana hauga guguya ainai igagabaeine. Na Yudeyaone iwalowalo auli iliꞌilimanidi neta Yeisu iya Besinana towahona. 


text:
Eeta hiꞌawa paꞌipaꞌiꞌi na hiꞌawa oyaꞌoyama, ta Paulo ana luwuluwu muꞌamuꞌalina iꞌoiye hoyeholu mehediyai, neta yadi abitauꞌwata ana abaꞌita ipaihowaine, na iwalo aidiyai, ‘Omiu howola abo amsilahe yami abitauꞌwata vehabana, ta neta omiu ami veꞌewa na nigele yau agu veꞌewa. Eeta wauꞌivetuwuni ta ilaulau mata yalaugabaigomiu na wasana namwanamwana yalawei nigele Yudeya aidiyai.’ 


text:
<pb/>Ainaena yadi vada tapwalolo ainaena himahalava, na hiluwu Titiyo Yusito yana vadai, ibom Yaubada ana tauveꞌahihi ehebo, na yana vada Yudeya yadi vada tapwalolo vahalinai. 


text:
Na vada tapwalolone ana taumugai yehana Kilisiposi, mayana huhuwo Bada Yeisu ainai hiyemidi, na hinage Kolinita bagibagilidi Paulo yana guguya hibenalei, na Yeisu ainai hiyemidi yo bapitaiso hivai. 


text:
<pb/>Masigiliyena Paulo yana eno meheꞌitaꞌitaena Bada Yeisu iꞌiꞌitane, na Yeisu iwalo, ‘Paulo, havena uꞌateꞌatehawawali, na hesi wasa uwalowei, na havena ulaulau mwau. 


text:
Na yau baidamiu tamiyamiya, wuwuna dalava teina ainai tomowa bagibagilidi hiyemidiyegau, yo yagu bodao imwalaꞌi na nigele howahowana yaiya iꞌaleha alimwai, yo iveyababago.’ 


text:
<pb/>Haugana Galiyo ivetauloina mwalaꞌina, dalava Gilisi ainai, Yudeyaone hiloina na Paulo hilawei habi lauvetala Galiyonane ainai. 


text:
Na hiwalo towaho teina tomowa nuwadi iꞌoiꞌoidi, na ebeha Yaubada hiwalo vetuvehaiyei na neta yada loinao ihoꞌehoꞌedi.’ 


text:
<pb/>Ta Paulo ebeha iwalouyo, na Galiyo iwalo mugai Yudeya aidiyai, na iwalo, ‘Yudeya omiu yagu walo ambenalei. Ebe towaho teina imumuga yababa yo lauhapuli paipaihowai, ilowoinanei na yami veꞌewa yabenalei. 


text:
Na hesi nuwatuwu teina omiu ambom yami walowo yo yehao yo loinao yami dalavaena. Ainaena omiu amloina, na yau yataꞌwataꞌwata.’ 


text:
Na bodaone Sositeni hiꞌabi avivini, iya Yudeya yadi vada tapwalolo ana tauꞌita avivini na hitatalaine Galiyo yana abalauvetala mehenai, na hesi Galiyonane nigele vehabadi iyamode. Paulo iwuyo Anitiyoki 


text:
<pb/>Paulo Kolinita ainai imiyamiya ahubena bagibagilina na abo mulitai tauyemidiwo ilaugabaidi na Akwila mwanena Pilisila baidanao wagaena higelu na hiꞌadau Siliya vehabana. Na ehebo ginauli neta mulitai abo higelu Paulo iwalo hae Yaubada mehenai Kenikiliya ainai ta vahuna hiꞌwaꞌwahine. 


text:
Na Kenikiliya hiꞌadau ta hilau Epeso ainai, ta Pilisila na Akwila ilaugabaidi na iluwu Yudeya yadi vada tapwalolo ainai, ta baidanao hiꞌauꞌaubabada. 


text:
Na igelu ta Sisaliya ainai iduna, na ihae Yelusalem ainai na tauyemidiwo baidanao hiꞌawa heliheliyam, na mulitai ilalaune Anitiyoki ainai. 


text:
<pb/>Anitiyoki ainai imiya daodao, na abo mulitai itowolo ta ilau Galetiya yo Piligiya tupwane ehebo ehebo aidiyai itaꞌita iꞌili, na Yeisu ana taumulitao maudoidi iꞌabiꞌabiye wahiyaladi. Apolosa iguguya Epeso ainai 


text:
<pb/>Hauganane ainai ehebo Yudeya towahona yehana Apolosa na Alekisanideliyaena ilaoma Epeso, ibom tauguguya wahiwahiyalana Yeisu vehabana, na Buki Veꞌahihi ihanapu moiha. 


text:
Veꞌita Bada yana Amwaha ainai ivai ta italam moiha yo Yeisu vehabana iveꞌiveꞌitadi yo iꞌauꞌaubabadaedi neta ivedumwaludi. Na hesi Yoni yana bapitaiso ibom ihahanapuine. 


text:
Yudeyaone yadi vada tapwalolowai ivetuwuni ta iꞌaubabada wahiyala na haugana Pilisila na Akwila hibenalei ta hilalauvaine. Hilauvai ta hilawei yadi vada ainai ta Yaubada yana Amwaha hiꞌaubabadaye dumwalune ainai. 


text:
<pb/>Mulitai Apolosa inuwanuwatuwu ebeha igeyoꞌawa Gilisi ainai, eeta tauyemidiwo Epeso ainai hihagui ta hilaulelelau taumulitao Gilisi aidiyai. Hiwalo aulidi ebe Apolosa hiyaliyayai na hilauvai. Haugana imahalava neta Yaubada yana veꞌiꞌila itaꞌaviviniyena na tomowa hiyemidi neta aidiyai ivehaguhagu moiha. 


text:
Na yana veꞌita Yudeya yadi veꞌita iwahiyala gabaei wuwuna Buki Veꞌahihi ainaena iveꞌitadi ebeha Besinana towahona ibom Yeisu.<pb/>


text:
Apolosa howola Kolinita ainai imiyamiya, na Paulo itaꞌiꞌili tupwana nuꞌula aidiyena na Epeso ainai ilaoma leꞌawai. Tenem ainai tupwana Yeisu ana taumulitao ilobaidi. 


text:
Na iwalo, ‘Augeluwo, hauganane Yeisu amyemidiyei neta Aluꞌaluwa Veꞌahihi yana wahiyala amlobai bo nigele? Na hiyemaiha hiwalo howola nigele ayabenalei neta Aluꞌaluwa Veꞌahihi vehabana’. 


text:
Ainaena Paulo iwalo, ‘Aiteya bapitaiso ainaena ambabapitaisone?’ Na hiwalo, ‘Yoni yana bapitaiso ainaena’. 


text:
<pb/>Paulo iwalo aidiyai, ‘Yoni yana bapitaiso neta nuwabui ana bapitaiso yo mumuga yababana vehabana. Na Yoni ivenuwamwauwedi ebeha iya howola abo ilaoma ainai hiyemidi neta Yeisu’. 


text:
Na Paulo iꞌabidebaidi na Aluꞌaluwa Veꞌahihi iluwu atediyai na yana wahiyalaena vali alina yo vali alina aidiyena hiꞌauꞌaubabada na hiwalowalo mahalava. 


text:
<pb/>Ta waiꞌena tonuga aidiyai Yudeya yadi vada tapwalolo holanai Paulo iguguguguya na Yaubada yana Abaloina vehabana mayana atepatu iꞌauꞌaubabada na ihamahamaduduidi. 


text:
Na hesi tupwadi hiꞌabitauꞌwata ta nigele hiyayemidi, na Bada yana Amwaha hiꞌabiyebaba. Eeta Paulo taumulitaone ivaidi ta baidanao, na tomowaone hilaugabaidine. Na ahubena ehebo ehebo tauveꞌita yehana Tilanasi yana abaveꞌita vadana ainai iꞌauꞌaubabada. 


text:
Yana paihowaone teina dova ipaipaihowai bolimai bwau aidiyai. Ainaena tupwa Esiya ana taumiyao maudoidi hibom Yudeya yo hinage tupwana nigele Yudeya, Bada wasana hibenalei. Sikiva natunao 


text:
Ainaena tomowa manidi ababaꞌilina yo adi luwuluwu Paulo iꞌabitowoidi na hivaidi ta hilawedi tauꞌasiyebwao aidiyai na adi asiyebwao hiꞌovi yo aluꞌaluwa yababadi hilaugabaidi. 


text:
<pb/>Na tupwana Yudeya yadi tauꞌobao himiyamiya na hauga maudoina hitaꞌitaꞌiꞌili aluꞌaluwa yababadi higabagabaei aituluwedi. Ainaena Paulo wasana hibenalei yo yana paihowa hiya neta taupwaoli mwalaꞌina yehana Sikiva natunao towatowahodi hitau 7. Na hitau 7 hitowoi ebeha Bada Yeisu yehanaena aluꞌaluwa yababadi tauꞌasiyebwao aidiyena hiheusilidi eeta ehebo aluꞌaluwa yababana ainai, hiwalo, ‘Yeisunane, Paulo iguguyaei ibom yehanaena aloinaego na towahone ulaugabaei na ulau.’ 


text:
Na aluꞌaluwa yababanane iwalo, ‘Yeisu yahanahanapui yo Paulo yahanahanapui na hesi omiu yaiyediwo?’ 


text:
Towahone teina ainai aluꞌaluwa yababana imiyamiya neta itautowolo yo italaidi, na elo imohedi yo adi aleꞌo ipulipulihidi ta tauꞌaꞌavadi higavai aitulu yo hidena ta hilalaune. 


text:
<pb/>Na wasane teina Epeso ana taumiyaoe maudoidi hibenalei, na himeheuhi hiya Yudeya yo nigele Yudeya. Na Bada Yeisu yehana hiꞌawa wahiyalaei. 


text:
Na tauyemidi vauvaudi boda hilaoma na boda mehediyai yadi mumuga yababadi yo mumuga guguyou hiwalowedi. 


text:
Ebeha hibom hinage hiꞌobaꞌoba. Na yadi obao bukidi hivaidima na boda maudoidi mehediyai higabudi, na bukiwone hitanoꞌahaidi na adi maiha kina 50,000 maudoina ana mwalaꞌi dova. 


text:
Tenem ainai Yaubada yana walo iꞌini ta imwalaꞌi yo iwahiyala tomowa maudoidi aidiyai. Epeso hiꞌaleha 


text:
<pb/>Teina paihowaone tuluhadiyai Paulo iꞌulewahi ebeha Masedoniya yo Gilisi tupwadiyaone itauyayahidi yo ilau Yelusalem. Na iwalo, ‘Yalalau Yelusalem ainai mulitai abo yalau Loma’. 


text:
Eeta imiyamiya Esiya hauga ubwaꞌubwana ainai ana tauꞌabihaguwo Timoti yo Elasitosi ivetamaledi na hilalaune Masedoniya. 


text:
<pb/>Hauga tenem ainai tomowa himanini wuwuna nigele nuwanuwadi ebeha Bada yana amwaha Paulo iꞌaubabadaei. 


text:
Towaho ehebo yehana Dimitilo ibom samali ana taupaihowa siliba ainaena, na Epeso yadi abapwagogo waihiuna yehana Dayana, yana vada tapwalolo aluꞌaluwa habuludi isamalidi na igimwagimwalaedi tomowa aidiyai na wasawasa mwalaꞌina ainaena ilobalobai, yo yana taupaihowao hinage. 


text:
Na Dimitilo yana taupaihowao iyoga ahaidima na tomowa tupwadi hinage yadi paihowa dova, na iwalo, ‘Augeluwo amnuwatuwu avivini ebeha paihowa teina ainaena yada wasawasa talobalobai. 


text:
Bada amꞌitayaꞌo yo amhanapuiyaꞌo ebeha teina towahone Paulo hava ipaipaihowaidine. Iya iwalo abapwagogo tomowa nimadiyena hipaipaihowaidi neta nigele yadi alaꞌalawowoli. Na tomowa bodadi ivenuwavaidi ta hiꞌaꞌawa abiyeine. Nigele Epeso tomowadi hiyabom na Esiya tupwana maudoina. 


text:
Ainaena ebeha tadena moiha wuwuna mata teina yada paihowane yehana iyababa. Na hinage nigele yada paihowa yehana ibom, na ebeha tadena wuwuna mata yada abapwagogo waihiuna haehaena yehana Dayana yana vada tapwalolo nigele hiyaveꞌahihiyei. Teina yada abapwagogo waihiuna Esiya tupwana maudoina yo baleꞌu maudoina hiwalowalo vetuvehaeyei mata ana noꞌo iꞌovi.’ 


text:
<pb/>Na bodaone Dimitilo yana walo hibenalei na himodiꞌini mwalaꞌina, na hiyogayoga, ‘Dayana Epesowena ihae alili’. 


text:
Eeta tomowa maudoidi hisagena gogoidi na hiyogayoga awaꞌawawa, na Masedoniya towatowahodi bwau hiꞌabi avivinidi ta vada abamiya gogoi ainai hiluluwuwedine. Hiya teina Paulo baidadi hiꞌadaꞌadau yehadi Gayosi na Alisitako. 


text:
Na tupwana ana geluwo Esiya babadadi walo hivetamaledi na Paulo hiꞌawanoiyei ebeha havena iluwuluwu vada miyagogo ainai. 


text:
<pb/>Tauwuiwone tupwadi ginauli vagana hiwuiwuiyei na tupwadi ginauli vagana hiwuiwuiyei. Wuwuna tomowa bodadi hiluwuluwu neta hinuwapwanopwano ta nigele hiyahanapui hava vehabana hiluluwune. 


text:
Tomowa tupwadi hiwalo Alesana iya maninine ivevetuwunine wuwuna Yudeyaone hiwalo ta ihae boda mehediyai. Na Alesana nimana iꞌabihinidi yo iꞌoiꞌauꞌauhidi ebeha hinobu na iwalo aulidi neta Yudeyaone havena hiveꞌeꞌveꞌewaidi. 


text:
Na hesi Alesana hiꞌita lobai ebeha iya towaho Yudeyaena ainaena mahana hawahawagana bwau alonai hiwuiwui toyatoyawa hiwalo, ‘Dayana Epesowena ihae alili’. 


text:
<pb/>Eeta dalavane adi tauloinao yadi taulaulele tomowaone iꞌabiye nobudi na iwalo ‘Augeluwo omiu Epeso, tomowa maudoida tahanapuiyaꞌo Epeso dalavanane neta Dayana haehae alilina yana vada tapwalolo ana tauꞌita avivini na hinage gaima galewaena ibeꞌu dobima neta iya tauꞌita avivinina. 


text:
Mata nigele yaiya teya teina ginauliwone iyauvalaedi. Ainaena na ebeha amnobu na havena ampaipaihowa yauyaule. 


text:
Na amꞌita tomowaone teina amlauvaidimane hiya nigele yada vada tapwalolo ainaena hiyaꞌaivavali, yo yada abapwagogo waihiuna hiyaꞌawa yabayababae? 


text:
Ainaena na ebe Dimitilo mayana taupaihowao tomowa teya hiveꞌewai, neta abalauvetala himiyamiya yo tauloinao himiyamiya, howahowana tenemai hiveꞌewauyoidi. 


text:
Na hesi ebe nuwanuwamiu ginauli tupwadi amꞌaubabadaedi mata dalava tomowadiyao yadi miya ahai ainai loinaena hiꞌabiye dumwalu. 


text:
Walo iꞌovi, na Paulo taumulitao iyogaedima na iꞌabiye wahiyaladi, yo iꞌawa yauwedo, na ilau Masedoniya. 


text:
Na Masedoniya tupwanao aidiyai, iꞌabiye wahiyaladi yana taꞌiꞌili aidiyai, na mulitai Gilisi ainai imamahalavane. 


text:
Tenemai waiꞌena tonuga imiyamiya na muhamuhana wagaena iꞌadau Siliya vehabana, na tupwana walo ibenalei ebeha Yudeyaone hiloiloina vehabana habi abiꞌavivinina, eeta yana amwaha ibui na Masedoniya holanaena ilau gwaipilene. 


text:
Pilosi natuna yehana Sopata Beliya towahona yo Tesalonaika hitau bwau, Alisitako yo Sikanidosi na Debi towahona yehana Gayosi yo Timoti yo Tikiko yo Tilopimo Esiya tupwanaena, teina hiya maudoidi Paulo baidanao hilalaune. 


text:
Na ai Pilipai ainai amiyamiya ana higa pwalawa aꞌavana aiꞌaina apaihowai na mulitai agelu, na ahubena 5 holadiyai asagesagena, na mulitai aluwu Tilowasi, na ama geluwo alobaidi na ahubena 7 amiyamiya. Paulo yana paihowa Tilowasi ainai 


text:
<pb/>Tapwalolo ainai amiya ahaigai yo aꞌaiꞌai Bada abanuwatuwu avivinina avai, na Paulo iꞌaubabada tomowa aidiyai. Iꞌaubabadane neta ilau ta boniyai gamwagamwana ivai wuwuna ebeha mata iꞌahubena na ilau. 


text:
Na hevali ehebo yehana Yutikosi vada ana awaꞌeda ana heva ainai imiya, na mehena iꞌenoꞌeno, na Paulo howola iꞌauꞌaubabada na Yutikosinane iꞌeno iꞌiwahi, ya ibeꞌu dobi baleꞌuwai, eeta hiꞌaitulu hiꞌavalai na hiꞌabihini, na hesi bada imwalowoiꞌo. 


text:
Na Paulo iꞌaitulu ta ainai ipwagogo na iꞌatuhapwali, na aidiyai iwalo, ‘Havena amꞌateꞌatehawawali wuwuna yawahina imiyamiya’. 


text:
Eeta Paulo imwalaeuyo na beledi iꞌaiyauya aidiyai, na iniulidi hibom yadi bodao aidiyai, na hiꞌai ta baidadiyao hiꞌauꞌaubabada ana higa iꞌahubena, na hitowolo ta hilaugabaidi. 


text:
Na hevalinane hiꞌavalaihini mayawahina ta mayadi nuwadaumwali hilalaune. Tilowasi ainaena aꞌadau Molita vehabana 


text:
<pb/>Amugai alau wagai na aꞌuꞌe ta atata iꞌiline Asosi ainai na ebeha tenem ainai Paulo adoꞌoi, wuwuna iwalo alimaiyai iwalo, ‘Wagaena amlau na yau aeguwena yalau.’ 


text:
Tenem ainaena na agegeluyowa atau ahubena Kiyo bwanabwanana vahilinaena alalaune. Iꞌahubenama ta Samo ainai aduna, na iꞌahubenauyo ta agegeyoꞌawane Melito ainai adudunane. 


text:
Paulo bada iwaloꞌo alimaiyai ebeha Epeso alaugabaei, na havena ahubena agabagabaei Esiya tupwanao aidiyai, wuwuna nuwanuwana ilau mwayamwayau ebe howahowana Yelusalem ilobai Penitikosi aiꞌaina ana ahubena ainai. Paulo yana walovelau Epeso aidiyai 


text:
<pb/>Eeta Melito ainaena na walo ivetamalei ta ilalaune Epeso ainai tauyemidiwo yadi taumugaiwo hihaꞌwahaꞌwaidi. 


text:
Haugana himahalava ta Paulo iwalo aidiyai, iwalo, ‘Omiu amhanahanapui yagu mumuga haugana tamiyamiya baidaguwao, Esiya ainai yagu laoma mugai ainaena na ana higa wau teina. 


text:
Neta Bada vehabana yapaipaihowa mayagu nuwadobi yo mayagu dou yo hinage muya yalobaidi ahubena ehebo ehebo aidiyai Yudeya yadi loinaena. 


text:
Na nigele ehebo hava Bada wasana namwanamwana ana walomahalava yayanuwavi, na hesi maudoina yaveꞌitagomiu yami tapwalolo aidiyai, yo yami vada ehebo ehebo aidiyai. 


text:
Na yagu veꞌita alimiyai dova Yudeya alimiyai na hinage omiu vali tomowao dova, maudoimiu yaguguyaꞌo alimiyai ta yami mumuga yababana aidiyena amnuwabuiꞌo Yaubada ainai na Bada Yeisu amyemidiyei. 


text:
<pb/>Ta ainaena Aluꞌaluwa Veꞌahihi yana loinaena yalau Yelusalem, na nigele yayahanapui hava mata imahalava aliguwai. 


text:
Na hesi dalava ehebo ehebo aidiyai Aluꞌaluwa Veꞌahihi iwalowalo mahalava aliguwai ebeha howola abo Yelusalem ainai pai yo muyamuya yalobaidi. 


text:
Na nigele yawahigu vehabana yayanuwanuwatuwu na yayanuwavi yo yayaꞌauhi. Na hesi yagu amwaha yo yagu paihowane Bada Yeisu imomohegauwa vehabana yanuwanuwatuwu na ebeha yaveꞌovi, neta veꞌiꞌila ana walomahalava wasa namwanamwana vehabana Yaubada ainaena. 


text:
<pb/>Haugana baidamiu tamiyamiya Yaubada yana Abaloina vehabana yaguguya na yalau yo yalaoma. Na wau yahanapuiyaꞌo ebeha mata nigele manigu amyaꞌitauyoi. 


text:
Ainaena teina hauga yawalo mahalava alimiyai ebeha Yaubada yana loinao maudoidi bada yamohe gomiuꞌo, nigele teya yayadawani alimiyai. Eeta ebe teya alimiyena iꞌwadalele neta nigele yau agu veꞌewa. 


text:
Na hesi taumugaiwone omiu ambom amꞌita aviviniuyoigomiu na yami sipiwone amꞌita avivinidi, wuwuna Aluꞌaluwa Veꞌahihi yami paihowa imohegomiu ta Yaubada yana boda amꞌita avivinidi, wuwuna yada Bada Yeisu ꞌwahinanaena igimwalaigitaꞌo. 


text:
Yahanahanapui hinage yagu lautuluhanai mata tauveꞌita yababadi, dova edewa manimanini, hilaoma na sipi tupwadi hiveyababadi. 


text:
Na omiu howola alimiyena tomowa hitowolo na hiveꞌita oyaꞌoyama alimiyai yo tupwana taumulitao hiniulidi hibom yadi bodao aidiyai. 


text:
Ainaena amꞌita avivinidi yo hinage yagu guguya amnuwatuwu avivini, neta bolimai tonuga holadiyai nigele yayaꞌaiyawasi, ahubena yo boniyai aidiyai, mamehelinogu yaguguguguya ehebo ehebo alimiyai. 


text:
<pb/>‘Na wau Yaubada nimanai ta yana veꞌiꞌila walona ainai yamwauwigomiu, iya mata iꞌabiye wahiyalagomiu. Natunao masemaseleda vehabada na awanamwanamwa imwauwi taꞌimiyamiya mata imohegomiu. 


text:
Haugana yau baidamiu tamiyamiya, nigele teya yaiya yana mane yo yana aleꞌo namwanamwadi yayavenuwadi. 


text:
Na hesi amhanapuiyaꞌo ebeha teina nimaguwena agu yo yagu tobwatobwa yalobalobaidi, na hinage augeluwo yahaguhaguidi. 


text:
Yagu mumuga ainaena yaveꞌitagomiu ebeha ilowoinanegita na ita yada paihowaena tautapitapiya tahaguidi. Dova hinage Bada Yeisu yana walo amnuwatuwui, iwalo, “Tavai mohilei, yaliyayana ihabulu, na aiyauya yaliyayana imwalaꞌi iꞌalili”.’ 


text:
<pb/>Paulo yana walo iꞌovi na aetutulina iꞌatuwomalei babada baidanao na hiꞌawaꞌawanoi Yaubada ainai. 


text:
Na hinuwayababa mwalaꞌina wuwuna iwalo aidiyai, ‘Mata nigele amyaꞌitayoigau’. Na hidobiyei wagai ta hivevegelune.<pb/>


text:
Paulo baidamai ama geluwo avelauwedi, na aꞌuꞌe dumwadumwaluna Kosa bwanabwanana ainai. Iꞌahubenama ta aꞌuꞌeuyo Lodi ainai aluwu, na vali ahubena aluwu Patala ainai. 


text:
Alaoma ta Saipilosi bwanabwanana aꞌita lawei na waga higwaipile ta alalaune tupwa yavana na adudunane Taya Siliya tupwanai. Waga ginauli idodoꞌoidi ebeha tenemai ihiwaꞌaituluwedi. 


text:
Na tupwana Yeisu ana taumulitao alobaidi, ta baidamaiyao amiyamiya ahubena 7. Na Aluꞌaluwa Veꞌahihi yana nuwamaseleyena ama geluwone Paulo hiwalo auli, ‘Havena uhaehae Yelusalem.’ 


text:
Ainaena yama ahubena hiꞌovi ta adobi wagai, na mamwanediyao yo manatudiyao hidobiyegai dalava yana abaꞌovi leꞌawai, aemai aꞌatuwomaledi na aꞌawaꞌawanoi Yaubada ainai. 


text:
<pb/>Taya alaugabaei na aꞌadauyo, na Tolemaisi ainai aluwu, na aꞌaitulu ta taumulitao alobaidi na aꞌawa yauwedo, ta ahubena ehebo baidamaiyao amiyamiya. 


text:
Iꞌahubenama na alau Sisaliya, ta Pilipi iya tauguguya hitau 7 aidiyena yana vadai aluwu, na amiyamiya baidamai. 


text:
Na Pilipi natunao hitau vehopali waiwaihiudi, na hesi nigele hiyatawahola, hiya yadi paihowa neta Yaubada yana nuwatuwu hiwalowalo mahalavaedi tomowa aidiyai. 


text:
Na alimaiyai ilaoma ta Paulo ana tulituli ivai, na aena yo nimana ipaipaiuyoidi, na iwalo, ‘Aluꞌaluwa Veꞌahihi iwalo teina dova, Yudeya tomowadiyao Yelusalem ainai mata teina tulituline taniwagana hipai, yo himohedi hiya taumiya ganamuli aidiyai.’ 


text:
<pb/>Ai na dalavanane ana taumiyaone walo teina abenalei, na Paulo aꞌawanoiyei, awalo havena uhaehae Yelusalem.’ 


text:
Na hesi yama walo igwaipile iwalo, ‘Hava ampaipaihowaine ta teina dova amdoudou na ategu amꞌabiꞌabiyemuya. Bada yatalamwegauꞌo na himwaugau vada paipaiyai yo hiꞌoiye mwalowoigau Yelusalem ainai Bada Yeisu vehabana.’ 


text:
Na tupwadi Yeisu ana taumulitao Sisaliya ainaena baidamaiyao alau, na hilawegaima Nesoni towaho Saipilosiyena yana vadai, iya Yeisu ana taumulita mugai teya, ebeha ainai amiyamiya. Paulo na Yemesa yadi velaulobaloba 


text:
Na iꞌahubenama ta Paulo baidamai alau Yemesa yana vadai, na tenemai tauyemidiwo yadi taumugaiwo alobaidi. 


text:
Ta Paulo ivelauwedi, na Yaubada yana paihowa nigele Yudeya holadiyai vehabana iꞌauꞌaubabada aidiyai. 


text:
<pb/>Na maudoidi hibenalei ta Yaubada hinoꞌowei, na hiwalo Paulo ainai, ‘Tahimai, uꞌita tausani viha boda bada Yeisu ainai hiyemidiꞌo, yo bagibagilidi tauyemidiwone Yudeya, yo Mosese yana loina howola himulimulitaei. 


text:
Na wasam hibenalei ebeha owa Yudeya vali tupwanao adi taumiya uveꞌiveꞌitadi yo ebeha Mosese yana loina hitaꞌwataꞌwataei, na uwalo aidiyai ebeha havena natudiyao towatowahodi hihapihapidi yo tubudiyao yadi mumuga havena himulimulitaei. 


text:
Yama nuwatuwu tenem dova, Towatowaho hitau vehopali yama boda ainaena bada Yaubada ainai hiwalo haeꞌo. 


text:
Teina tomowaone ulauvaidi ta amlau yo hiꞌabiye maseleuyoidi neta owa baidadi. Na uyemaiha ta ebe vahumiu hiꞌwahi vehuludi. Teina mumugane ainaena na mata tomowa vehabam hiꞌauꞌaubabada na hiꞌawa oyaꞌoyamaeuyowedi. Na mata hiwalo owa hinage Mosese yana loina umulimulitaei. 


text:
Na Yeisu ana tauyemidiwo hiya nigele Yudeya bada yadi leta avetamalenaꞌo, na ebeha hava dova tomowa hipwaopwaoliyedi vali abayemidiwo aidiyai havena hiꞌaiꞌaidi, na hinage lagulagu maꞌwahinadi yo gadodi hiꞌiꞌiꞌiꞌidi havena hiꞌaiꞌaidi, na hinage havena hipwanopwanoli. 


text:
<pb/>Iꞌahubena na Paulo tomowaowa vehopali ilauvaidi ta baidanao hiꞌabiye maseleuyoidi. Na vada tapwalolo mwalaꞌina iluwui ta tomowa iwalo aulidi mata ahubena viha abiye maseleuyoidi iꞌovi na yadi abapwaoli hiꞌaiyauyanedi. Paulo hiꞌabi avivini 


text:
<pb/>Yadi ahubenao muhamuhana na 7 hiꞌovi, ainaena Yudeya hiya mwalona himiyamiya Esiya ainai, hilaoma Paulo hiꞌita vada tapwalolo mwalaꞌina holanai, na boda hiꞌoiye mwahalidi, ta Paulo hiꞌabi avivinine. 


text:
Na hiwuiwui hiwalo, ‘Ama geluwo omiu Yudeya amhaguigai. Teina iya towahone tupwa maudoina itaꞌiꞌiliyei na tomowa iveꞌiveꞌitadi iwalo Yudeya tomowadi Mosese yana loina yo teina vada tapwalolone havena hiꞌawaꞌawa abiyei. Na wau hinage nigele Yudeya ilauvaidi ta hiluwuma vada tapwalolo mwalaꞌina ainai ta teina tupwa haehaena hiyeyebiꞌine.’ 


text:
(Teina walowone hiwalowalowedi wuwuna Paulo na Tilopimo Epesowena hiꞌitaꞌitadi na hihae yo hidobi dalavane ainai. Na yadi nuwatuwu hiwalo Paulo Tilopimonane ilauvai ta hiluluwune vada tapwalolo mwalaꞌina alonai.) 


text:
<pb/>Teina vehabana Yelusalem maudoidi himodiꞌini, ta hisagenama, na Paulo hiꞌabi avivini, ta vada tapwalolowena hiniuli mahalavaei, na awaꞌeda higuguduidine. 


text:
Tomowaone bodadi hiꞌaiꞌaipate ebeha Paulo hiꞌoiye mwalowoi ta walo hivetamalei Lomaone yadi tauꞌaleha adi tauloina ainai hiwalo Yelusalemaone maudoidi himamanini. 


text:
Ainaena ilau mwayamwayau na tauꞌalehao mayadi taumugaiwo ivaidi, na boda aidiyai hisagena aitulu. Na hauganane boda tauꞌalehao mayadi tauloina hilaolaoma hiꞌitadi, Paulo ana talai hilaumwauwi. 


text:
<pb/>Eeta aleha ana tauloina idobima na Paulo iꞌabi avivini ta iloina na balavai pwawati bwau aidiyena hipai, na ipanivila boda aidiyai, iwalo, ‘Yaiya iya? Na hava ipapaihowaine?’ 


text:
Na boda hiyoga alinadi vagana yo vagana, ta aleha ana tauloina nigele howahowana na ibenaledi wui wahiwahiyala ainaina, eeta iloina ta ebeha tauꞌalehao yadi vadai hilawei. 


text:
Paulo hihaeyei neta vada ana amwaha ainai na hiꞌavalai wuwuna boda tuluhanaena hilaolaoma himodiꞌini alili ebeha hiꞌoiye mwalowoi. 


text:
Na hinage hiꞌavalai wuwuna tomowaone hiwuiwui hiwalo, ‘Taꞌoiye mwalowoi!’. Paulo yana walo boda aidiyai 


text:
<pb/>Muhamuhana hilauvaiyama vadai, na Paulo aleha ana tauloina iꞌawanoiyei, iwalo, ‘Howahowana walo ehebo alimwai yawalowei’. Na tauloinane aluwana igavai, na iwalo, ‘Alina Gilisi uhanahanapui? 


text:
Yagu nuwatuwu owa Itipita towahona, mwalona ulaoma tauꞌoiye mwalowoi 4,000 iyoga ahaidi aleha vehabana, na umugaiyedi nuꞌula awawai.’ 


text:
<pb/>Na Paulo tauloina yana walo iyemaiha iwalo, ‘Nigele. Yau towaho Yudeyaena na Silisiya tupwanaei dalava yehana Tasisi ainai hilalabahigaune. Tenem dalavane Silisiya ihae alili na yau dalavane towahona. Yaꞌawa yauwedo mwalaꞌina alimwai na utalamwegau yo tomowa aidiyai yaꞌaubabada.’ 


text:
<pb/>Na ainaena italamwei na Paulo vada ana awaꞌeda ainai itowolo, na nimana iꞌavalaihini, ta hinobu, na maudoidi aidiyai aiꞌaubabada alina Hibulu ainaena.<pb/>


text:
‘Yau towaho Yudeyaena. Na Silisiya dalavana yehana Tasisi ainai yatutubuine, na hesi teina Yelusalem ainai yamwalaꞌi ta yaseꞌulu, yagu tauveꞌita yehana Gameliyela, na iveꞌitagau tubudao yadi loina wahiwahiyalana ainaena. Na yaꞌaipate moiha ta Yaubada ainai yatalam wegau dova maudoimiu wau yami talam. 


text:
Na yemidi vauvauna teina ana taumulitao yaveꞌalehaedi, na towatowaho yo waiwaihiu vada paipaiyai yamwauluwuwedi, na tupwadi yaꞌoiye mwalowoidi. 


text:
Taupwaoli mwalaꞌina yo tauꞌaleha babadadiyao howahowana hava yawalowaloweine hiꞌawa moihaei. Hiya Yudeya tomowadiyao Damasiko ainai himiyamiya yadi leta hileledi ta abeha yalawedi. Eeta yalaulau tenemai ta Bada Yeisu ana taumulitao ebeha gulawa pwawapwawatiyena yapaipaidi yo yalawedi Yelusalem ainai ta hilauvetalaedi. 


text:
<pb/>‘Ta mahana alaꞌalapwahiyai yalaulau, na Damasiko ainai ebeha yamahalava, na masele mwalaꞌina galewaena imahalavama, na imasele taꞌiꞌiliyegau. 


text:
Eeta baleꞌuwai yabeꞌu, na alina ehebo yabenalei aliguwai, iwalo, “Saulo, Saulo, hava vehabana uꞌabiꞌabiye muyagaune?”. 


text:
<pb/>‘ “Na yapanivila, Bada, yaiya owa?”. ‘Na iwalo aliguwai, “Yau Yeisu Nasaletiyena, uꞌabiꞌabiye muyagaune”. 


text:
Hauga tenem ainai towatowahowone baidaguwao alaulau maselenane hiꞌiꞌitane, na hesi towahone iwalowalo laoma aliguwai ainona nigele hiyahanapui. 


text:
<pb/>‘Na yawalo, “Bada, hava yapaihowai?”. ‘Na iwalo aliguwai, “Utowolo, na Damasiko ainai ulau, na tenemai amloina ubenalei”. 


text:
Na masele yana wahiyalaena mehegu igibu, ainaena hiya baidaguwao alalauwa hiꞌabinimaigau, ta alalaune Damasiko ainai. 


text:
<pb/>‘Na Damasiko ainai ehebo towaho yehana Ananayasi, imiyamiya ibom Yaubada ana tauyemidi moiha, na Mosese yana loina ana taumulita, na Yudeya tupwana ana taumiyao hiꞌawa namwanamwaei. 


text:
Na Ananayasinane ilaoma vahaliguwai itowolo, na iwalo aliguwai, iwalo, “Tahigu Saulo, mehem imaseleuyo”, tenem ainai mehegu inamwanamwauyo, na towahonane yaꞌiꞌitane. 


text:
<pb/>‘Na iwalo aliguwai, “Tubudao yadi Yaubada ivesinuwaigo yo yana nuwatuwu uhanapui, yo Taudumwalune uꞌita, na alinana ubenalei. 


text:
Ibom vehabana uwalo mahalava, yo hinage hava uꞌitayaꞌo na ubenalenaꞌo vehabana tomowa maudoidi uwalo aulidi. 


text:
Na hava uhaꞌwahaꞌwaine? Utowolo na yehana uyogaei, na ainaena ubapitaiso, yo yam yababa iwuwa gabaedi.” 


text:
<pb/>‘Mulitai yalau gwaipile Yelusalem, na vada tapwalolo ainai yaꞌawaꞌawanoi, na dova yaꞌeno nivinivi. 


text:
Bada yaꞌita, iwalowalo aliguwai, iwalo, “Ulau mwayamwayau na Yelusalem ulaugabaei, wuwuna howola yam walowena vehabagu mata hisosomanaego?”. 


text:
<pb/>‘Na yawalo ainai, “Bada, hibom bada hihanapuigauꞌo ebeha yadi vada tapwalolo ehebo ehebo aidiyai amtauyemidiwo yatalatalaidi, yo vada paipaiyai yamwaumwauwidi. 


text:
Na hauganane yam tauwalo mahalava Sitiveni hiꞌoiye mwalowoi, yau hinage vahalinai yatowotowolo, na yadi paihowao aidiyai yatalam, na hinage tautalaiwone adi ꞌwamao yaꞌita avivinidi.” 


text:
<pb/>‘Eeta Bada iwalo aliguwai, “Teina ainaena mata yavetamalego na ulau dalava amwaha daodaowai nigele Yudeya aidiyai”.’ Paulo iwalo tauꞌaleha adi tauloina ainai 


text:
<pb/>Tomowa hinobu na hibenabenali ana higa Paulo walowone teina iwalowedi, na hinage hivetuwuni na hiwuiwui alinadi mwalaꞌina ainaena hiwalo, ‘Taꞌoiye mwalowoi towaho teina nigele iyalowoinanaei ebeha imiyamiya’. 


text:
<pb/>Na dova hiyogayoga, ta yadi modiꞌini vehabana adi luwuluwuwo higabagabaehinidi, na namonamo hinage higabagabaehinidi. 


text:
Na tauꞌaleha adi tauloina yana tauꞌalehao iloinaedi, iwalo, ‘Towaho teina amlau vadai, yo sapi bagibagilina ammohei, na ana higa iwalo mahalava hava yadi modiꞌini ainai vehabana’. 


text:
Na hilawei vadai, na hipai habisapina, na tauꞌalehao adi taumugai vahalinai itowolo, na Paulo taumugainane iwalo ainai, ‘Yau bada yave-Lomao, na nigele teya loina iyamiyamiya ta ebeha amsapigau, wuwuna nigele teya hava yagu lauhapuli amyalolobai lauvetala ainai’. 


text:
<pb/>Eeta taumugaine Paulo yana walo ibenalei, ta ilau mwayamwayau ilau yadi aleha ana tauloina ainai, na ipanivilaei iwalo, ‘Hava ebeha upaihowai towahone ainai? Towaho teina iya Lomaena?’ 


text:
<pb/>Ta tauloinane ilaoma na Paulo iwalo ainai, ‘Uwalo moiha owa Loma towahone?’ Na Paulo iwalo, ‘Ehe, yau towaho Lomaena’. 


text:
<pb/>Eeta tauloinane iwalo, ‘Yau nigele Loma natudi na hesi mane mwalaꞌina yamwauwi ta yaluluwune alodiyai’. Na Paulo iwalo, ‘Yau Loma natudi wuwuna Tasisi ainai hilabahigaune.’. 


text:
<pb/>Eeta tautalainaowa maiꞌehebo na hilaugabaeine. Na tauꞌaleha yadi tauloina iꞌitaꞌita ta imeheuhi moiha wuwuna loina idiꞌwai ta Paulo Loma towahona na iwalo ta aena yo nimana hipaipaidine. Paulo yana lauvetala Yudeya yadi tauloina mehediyai 


text:
<pb/>Tauꞌalehaone yadi tauloina inuwanuwatuwu mwalaꞌina ebeha ihanapui hava vehabana Yudeyaone Paulo hiveveꞌewaine. Eeta iꞌahubena na iwalo ta taupwaoliwo babadadiyao yo tauꞌulewahiwo maudoidi himiya ahai. Eena Paulo vada paipaiyai ivaivehulu ta ilawei yo mehediyai ivevetowolone.<pb/>


text:
Eeta Paulo Yudeya yadi tauꞌulewahiwo iꞌitadi, na iwalo aidiyai, iwalo ‘Tahiguwao mwalona ta wau yagu nuwalele ebeha Yaubada yana loina yamulitaei moiha’. 


text:
Na Ananayasi iya taupwaoli mwalaꞌina, na hiya Paulo vahalinai hitowotowolo iwalo aidiyai na Paulo awana hisapi. 


text:
Ainaena Paulo iwalo Ananayasi ainai iwalo, ‘Owa amꞌita namwanamwana, na hesi atemwai yababa mwalaꞌina, Yaubada mata italaigo. Neta ainai umiya na ebeha loinaena ulauvetalaegau na hesi tomowa uwalo ta hitatalaigaune neta loina udiꞌwai?’ 


text:
<pb/>Na hiya hitowotowolo Paulo vahalinai hiwalo, ‘Vedova ta Yaubada yana taupwaoli mwalaꞌina ainai uwalo sebasebaine?’ 


text:
<pb/>Na Paulo iwalo, ‘Yauwedo tahiguwao! Nigele yayahanapui ebeha neta taupwaoli mwalaꞌina. Buki Veꞌahihi yana walo dova, iwalo, ‘Havena yam tauloina ainai uwalo sebasebai.’ 


text:
<pb/>Teina hauga Paulo iꞌita ebeha taumiya dalavaone yadi boda bwau, ehebo Sadusiyao na ehebo Palisiwo, eeta aidiyai iyoga mahalava, iwalo, ‘Tahiguwao, yau ehebo Palisi yadi boda, wuwuna tamagu hinage iya Palisi yadi boda, na yagu lauvetala teina wuwuna yayemidi, ebeha taumwalowoi mwalowoiyena mata hitowolouyoma.’ 


text:
Wuwuna Sadusiyao hiwalo taumwalowoi nigele howahowana hitowolouyo, na hinage hiwalo ebeha tausagenawasa yo aluꞌaluwa yababadi nigele ehebo iyamiyamiya, na hesi Palisi hiyemidi ebeha taumwalomwalowoi mata hitowolouyo, na hinage tausagenawasao yo aluꞌaluwa yababadi himiyamiya. 


text:
<pb/>Eeta taꞌetaꞌe mwalaꞌina imahalava, ta tupwana loina adi tauveꞌitao hiya Palisi yadi boda aidiyena hitowolo, na hiwalo wahiyala, hiwalo, ‘Teina towahone nigele howahowana hava yababana alobai ainai. Nuwana aluꞌaluwa bo Yaubada yana tausagenawasa moiha Paulo ainai iwawalo laune.’ 


text:
Yadi vetaꞌetaꞌe mwalaꞌina ilaulau ta aleha ana tauloina bodao imeheuhedi, wuwuna mata Paulo hiꞌabi avivini na hiꞌoiye mwalowoi. Eeta tauꞌalehaone iloinaedi na hidobi, ta Paulo ahiꞌahipudiyena hivavaiyamane vadai. 


text:
<pb/>Boniyaiyena Bada Paulo vahalinai itowolo, na iwalo, ‘Paulo uꞌatepatu. Bada uwalo mahalavaegauꞌo Yelusalem ainai, yo dova hinage mata Loma aidiyai uwalo mahalavaegau’. Paulo oiyemwalowoina hiꞌulewahiyei 


text:
<pb/>Iꞌahubena, ta Yudeyaone tupwadi hiꞌulewahi yo hiwalohae ebeha mata nigele hiyaꞌai bo hiyanuma ana higa Paulo hiꞌoiye mwalowoi. 


text:
Eeta hilau taupwaoli mwalaꞌidi yo babadao aidiyai, na hiwalo, ‘Ai bada awalo haeꞌo, ta ebeha havena teya aiꞌai alaulautowoi ana higa Paulo aꞌoiye mwalowoi. 


text:
Eeta omiu yo tauꞌulewahiwo baidamiyao amlau aleha ana tauloina ainai, na amꞌoyamaei ta Paulo ilauvaiyama ta ebeha yana lauhapuli habi behaei moiha. Na ai aꞌaꞌatububuni ebe hauganane alidai ilalaoma bada aꞌoiye mwalowoi.’ 


text:
<pb/>Paulo yana gama tauꞌoiye mwalowoiwone yadi ulewahi ibenalei, na tauꞌaleha yadi abamiya iluwui na Paulo ainai iwalo mahalava. 


text:
<pb/>Na Paulo tauꞌalehao yadi taumugai ehebo iyogaenama, na iwalo ainai, ‘Hevali teina ulawei aleha ana tauloina ainai, na hava yana nuwatuwu iwalo mahalava ainai.’ 


text:
<pb/>Ta ilauvaiyama tauloinane ainai, na iwalo ainai, ‘Paulo vada paipaiyai imiyamiya iyogaegau na iwalo aliguwai ebeha hevaline teina yalauvaiyama, na hava yana nuwatuwu iwalo mahalava alimwai.’ 


text:
<pb/>Ainaena tauloinane hevalinane iꞌabinimai na tupwana hilau, hibom, na ipanivilaei, iwalo, ‘Hava ebeha uwalowei aliguwai?’ 


text:
<pb/>Na hevalinane iwalo, ‘Yudeya yadi tauꞌulehiwo hiꞌawanoiyego ebeha iꞌahubena Paulo ulauvai na udobiyei yadi abamiya gogoi ainai yo ebeha yana lauhapuli yadi tupwai hibehaei. 


text:
Na yadi awanoi havena ubenabenalei, wuwuna hitau 40 idiꞌwai hiꞌeno dawani amwahai Paulo vehabana, na bada hiwalo yemidiꞌo ebeha havena hiꞌaiꞌai yo hinumanuma ana higa Paulo hiꞌoiye mwalowoi mugaiyei. Maudoidi hihaꞌwahaꞌwa ebeha talam hilobai Paulo vehabana.’ 


text:
<pb/>Ainaena tauloinane iwalo, ‘Ulau na havena teya yaiya ainai uwalowalo mahalava neta bada yadi nuwatuwu dawani aliguwai uwalowenaꞌo. Paulo hivetamalei Sisaliya ainai 


text:
<pb/>Ainaena aleha ana tauloina yana taumugaiwo bwau iyogaedi na iwalo, mata taꞌalehao 200 amꞌabinonovaidi, na hosi adi taugeluwo 70 adi bagibagili na gita adi tauꞌavala adi bagibagili 200 baidamiyao amlau Sisaliya ainai. Amꞌatububuni ta boniyena dova eno ana mahana ainai amtowolo yo amlau. 


text:
Na hosi tupwadi amvaidi na ainaena Paulo igelu, na mayana namwanamwa amlawei gabana Pilikesa ainai.’ 


text:
Towaho teina Yudeya hiꞌabi avivini na mata hiꞌoiye mwalowoi, na wasana yabenalei ebeha ibom Loma towahona eeta tauꞌalehao baidaguwao alau aidiyai, na nimadiyena ahahaguine. 


text:
Na yaꞌita lobai nigele teya hava yana yababa ta ebe imwalowoi bo vada paipaiyai amwauwi. Tomowaone hiveveꞌewaine neta hiya hibom yadi loinaena. 


text:
Bada yadi ulewahi yabenalenaꞌo Paulo ana oiyemwalowoi vehabana, eeta yamwayamwayau na yavetamalenawa alimwai, ta ana tauveꞌewaone hinage yawalo aidiyai, na hilaowa alimwai, na netai hiwalo mahalava hava yadi veꞌewa wuwuna towaho teina vehabana.’ 


text:
Na iꞌahubena ta tupwana tauꞌalehaone hilau gwaipile yadi tupwai, na taugelu hosi hibom Paulo hilalaweine. 


text:
Paulo hilauvai ta hidobi Sisaliya ainai ta letane gabana Pilikesa himohei na Paulo hilauyemiyaine ainai. 


text:
Na gabana yana leta ivahili iꞌovi, na Paulo ainai ipanivila, ‘Havaidova yam dalava?’ Na Paulo iwalo, ‘Yagu dalava Silisiya holanai.’ 


text:
<pb/>Eeta gabana iwalo, ‘Amtauveꞌewaone hilaoma abo yam lauvetala yapaihowai’. Na tauꞌalehao iloinaedi na Paulo hiꞌita avivini vada wasawasa mwalona Helodi yana vada ainai.<pb/>


text:
Ahubena 5 hiꞌovi na Ananayasi, taupwaoli mwalaꞌina yo tupwadi Yudeya yadi babadao, na hinage ehebo towaho iya taulauvetala, yehana Tetalosi, iya baidanao hidobima, na gabana Pilikesa ainai yadi veꞌewa Paulo vehabana hivaiyama. 


text:
Eeta Paulo hilauvai mahalavaei, na Tetalosi itowolo na veꞌewa Paulo vehabana iwalo mahalavaei, iwalo, ‘Yauwedo owa yam loina namwanamwadi aidiyena mumuga yababana bada hidumwaluꞌo abaloina teina holanai, na teina hauga amiyamiya daumwali. 


text:
Na nigele nuwagu hinage yagu walo yaꞌabiye daodao alimwai, na hesi yaꞌawanoiyego ta nuwanamwanamwaena yama walo ahuꞌahubalina yawalo mahalavaedi towaho teina vehabana. 


text:
<pb/>‘Walo moiha towaho teina aꞌita lobai neta iya towaho yababaꞌalilina. Baleꞌu tupwa vehopali ainai Yudeyaone aidiyai hauga daodaona manini ivetuvetuwuni. Na Yeisu towaho Nasaletiyena yana boda iloiloinaei na imugamugaiyedi. 


text:
Iya hinage itowoi na yama vada tapwalolo mwalaꞌina iꞌabiye yababa, na aꞌabi avivini yo ebeha aloinaei yama loinaena. 


text:
Na iloina ebeha ana tauveꞌewaone alaoma alimwai, na alau vetala. Eeta abo ubom upanivilaei, ta yana pwanoli uꞌita lobai dova yama walomahalava.’ 


text:
<pb/>Ainaena gabana nimanaena Paulo ainai iwalo ta ebeha iꞌaubabada, eeta Paulo iwalo, ‘Yahanapui owa abaloina teina ainai bolimai bagibagilina uloiloina, eeta mayagu yaliyaya, na mehemwai yaꞌaubabada vehabagu. 


text:
Ebe tomowa upanivilaedi, hiwalo mahalava alimwai neta ahubena 12 hiꞌoviꞌo aidiyai, hauganane yahaema Yelusalem ainai ebeha Yaubada yawalo vetuvehaeyei. 


text:
Nigele teya yaiya baidagu ayavetaꞌetaꞌe na Yudeya tomowadiyao hiyalobaigau. Na vada tapwalolo mwalaꞌina yo habuludi yo Yelusalem alonai nigele tomowa yayaꞌabiye modiꞌinidi na hiyalobaigau. 


text:
Na teina yawalo auligo, Yeisu yana amwaha taumulitaena yau eeta hiꞌawa oyaꞌoyamaegau. Na hesi tubumaiyao yadi Yaubada yawalowalo vetuvehaeyei na Mosese yana loinao yamulitaedi na tauwalo mahalavao yadi buki aidiyai ginauli maudoidi hilelelelediwa neta yau yayemidiyedi. 


text:
Na yagu nuwatuwu avivini Yaubada ainai dova teina hiya tomowaone, neta tomowa maudoidi namwanamwadi yo yababadi mata mwalowoi ainaena hitowolouyo. 


text:
Eeta hauga maudoina aidiyai yatowotowoi wahiyala ebeha yamumuga dumwalu Yaubada mehenai, yo tomowa aidiyai. 


text:
<pb/>‘Na bolimai bada hiꞌoviꞌo yawuyoma Yelusalem na velau mane yalawenama yagu boda aidiyai, na hinage yapwaoli Yaubada vehabana. 


text:
Yau bada yaꞌabiye maselegauꞌo, na pwaolinane yapaihowai vada tapwalolo mwalaꞌina holanai, na nigele boda baidaguwao, yo nigele paihowa yabayababa. 


text:
Hesi Yudeyaone Esiya tupwanaena hilalaomawa neta tenemai. Hiya ebe yadi nuwayababa aliguwai eeta hilaoma yo alimwai ebe hiveꞌewaigau. 


text:
Ainaena hiya bada hilaomaꞌo teina mehemwai, ilowoinanedi na hava yagu lauhapuli hiꞌita lobai, hauganane yadi tauꞌulewahiwo hilauvetalagau hiwalowei alimwai. 


text:
Na ehebo walo yawalo mahalavaei, hauganane ahiꞌahipudiyai yatowotowolo, na vehabana hiveꞌewaigau, neta walo moiha. “Na yagu walone ebeha wau mehemiyai yalauvetala, wuwuna yayemidi ebeha taumwalowoi mata hitowolouyo”.’ 


text:
<pb/>Yaiyadiwo Yeisu yana veꞌitao tomowa himulimulitaedi neta Pilikesa ihanapui iliꞌilimanidiꞌo ainaena na lauvetala igudui na iwalo, ‘Tauꞌaleha yadi tauloina yehana Lisiyasi imahalavama abo yami lauvetala vehabana yanuwanuwatuwu.’ 


text:
Eeta Pilikesa aleha adi taumugai iwalo auli iwalo, ‘Paulo amꞌita avivini na hesi habuluna amꞌabigabaei ta yana venuwa hava ana geluwo himohemohei’. Paulo vada paipaiyai 


text:
<pb/>Ahubena veha hiꞌovi na Pilikesa mwanena Dalusila baidana hilaoma, iya Yudeya waihiuna, na Pilikesanane Paulo iyogaenama, ta yana aubabada hibenalei neta yemidi Yeisu Besinana vehabana. 


text:
Na Pilikesa imeheuhi, hauganane Paulo yana guguya ibenalei, ta mumuga dumwaluna, yo atepatu, yo lauvetala ilalaoma vehabana, na Pilikesa iwalo, ‘Badagi! Ulau gwaipile, na aiteya hauga malamalaina aliguwai abo yayogaego.’ 


text:
Na Pilikesa nuwanuwana mane ilobai Paulo ana livahi vehabana, na tenem vehabana iyogayoga hamahamadudu na baidana hiꞌauꞌaubabada. 


text:
<pb/>Eeta ana higa bolimai bwau hiꞌovi, na Posiu Pesitosi neta Pilikesa iveꞌaivelaheyeine. Na Pilikesa nuwanuwana Yudeya hiꞌawa namwanawaei, ainaena iloina ta Paulo vada paipaiyai imiyamiya.<pb/>


text:
Pesitosinane ilaoma Sisaliya, na ivetuwuni yana vetauloina, ta ahubena tonuga hiꞌovi na ihae Yelusalem. 


text:
Na taupwaoliwo mwalaꞌidi yo Yudeya yadi babadao hilaoma, ta yadi veꞌewa Paulo vehabana hiwalo mahalavaei. 


text:
Na Pesitosi ainai hiꞌawanoi wahiwahiyala hiwalo, ‘Howahowana na Paulo uvetamalenama Yelusalem, na teinai alauvetalai?’ Na yadi nuwatuwu moiha, neta ebeha Paulo hiꞌoiye mwalowoi amwahai, hauganane ebe ilaoma. 


text:
Eeta Pesitosi iyemaiha iwalo, ‘Havena yatalatalam, na hesi Paulo Sisaliya vada paipaiyai bada imiyamiya, na yau abo yawuyowa Sisaliya, 


text:
na ebe nuwanuwamiu yami tauloinao baidaguwao adobi, na hava yami veꞌewa Paulo vehabana tenemai amlau vetala.’ 


text:
<pb/>Hawahawaga ehebo na tupwana aidiyai imiyamiya, ta ainaena idobi Sisaliya, na iꞌahubena, ta lauvetala ana abamiya ainai imimiyane, na iloina ta Paulo hilalauvaiyamane. 


text:
Paulo ilaoma na Yudeyaone hiya Yelusalemaena hidobima, na hitowolo taꞌiꞌiliyei, na yadi veꞌewa Paulo vehabana hiwalowedi, mayadi modiꞌini, na maudoidi yadi walomahalava nigele moiha. 


text:
<pb/>Na Paulo ibom iwalolau Pesitosi ainai iwalo, ‘Yau nigele Yudeya yadi loina yo vada tapwalolo mwalaꞌina ana loina, yo Sisa yana loina yayahoꞌehoꞌe’. 


text:
<pb/>Na Pesitosi hesi nuwanuwana ta Yudeyaone iꞌabiye yaliyayadi, ainaena Paulo ainai iwalouyo iwalo, ‘Vedova, nuwanuwam na Yelusalem ainai uhae, na amveꞌewaone teina vehabadi ulauvetalaedi?’ 


text:
<pb/>Na Paulo iwalo, ‘Nigele nuwagu yagu lauvetala vehabana Yudeya hiloinaegau, wuwuna nigele teya hava aidiyai yayaꞌabiye yababa, na owa bada uhanapuiyaꞌo na hesi Loma yami abalauvetala ainai yatowotowolo, na teina ilowoinanegau. 


text:
Ebe loina yehana bada yadiꞌwayaꞌo na lauhapuli yapaihowayaꞌo inamwanamwa yo yamwalowoi. Nigele ebeha mwalowoi yadena gabaei. Na ebe teina veꞌewaone oyama mata nigele teya yaiya imohe geyoꞌawahegau teina tomowaone aidiyai. Yagu awanoi ebeha Sisa yada tauwasawasa mwalaꞌina mehenai yalauvetala.’ 


text:
<pb/>Ainaena Pesitosinane imahalava na yana tauhanapuwone baidanao hiꞌauꞌaubabada, ta iwuyoma mayana yemaiha, iwalo, ‘Inamwanamwa, nuwanuwam Sisa yana lauvetala, ainaina Sisa yana lauvetala ainai yavetamalego.’ Agalipa mamwanena himahalavama 


text:
<pb/>Ahubena viha iꞌovi, na tauwasawasa Agalipa mamwanena Benisi baidana Sisaliya ainai himahalava, Pesitosi habi walovelauweina. 


text:
Na yadi miyamiya ahubena bagibagilina ainai Pesitosi tauwasawasa Agalipa ainai Paulo ana veꞌewao iwalo mahalavaedi, na hiꞌauꞌaubabada, ‘Towaho ehebo teina vada paipaiyai Pilikesa ilaugabaei. 


text:
Iya towahonane vehabana mwalona Yelusalem ainai yamiyamiya, na Yudeya yadi taupwaoli mwalaꞌidi yo yadi babadao aliguwai hiwalo, na hiꞌawanoiyegau ebeha yaloinaei yo hiꞌoiye mwalowoi. 


text:
<pb/>‘Hesi yawalo aulidi yawalo, ‘Loma yama mumuga neta nigele howahowana ta lauhapuli taupaihowaina awalo ta hiꞌoiye mwalowoi awawai, ana higa tauveꞌewanane baidana hilauvetala. Na lauhapuline ana taupaihowane yana hawahawaga amohei yo ibom vehabana iꞌaubabada.’ 


text:
Eeta hilaoma teina ainai, na nigele yayabweda, na iꞌahubena na abamiya lauvetala ainai yamiya, na yawalo ta towahonane hilalauvaiyamane. 


text:
Na ana tauveꞌewao hitowolo, ta yagu nuwatuwu mata hava yana yababa vehabana hiwalowei. Na hesi nigele. 


text:
Hava maudoina hiwawalowedina neta hiya hibom yadi yemidi yo yadi miyamiya vehabadi. Na towaho ehebo yehana Yeisu hiwalowalowei hiwalo, Bada imwalowoiꞌo, na Paulo iwalo, “Nigele, howola mayawahina imiyamiya. 


text:
Na yau yanuwanuwatuwu bwaubwau, vedova na ginauli teina vehabana yaloina, eeta Paulonane yapanivilaei ebeha howahowana hihae Yelusalem na tenemai ilauvetala. 


text:
Na Paulonane itaꞌwataꞌwata, na Sisa yana lauvetala vehabana iꞌawanoi. Eeta vehabana yatalamwei na vada paipaiyai imiyamiya, howola ana higa amwaha alobai, na yavetamalei Sisa ainai.’ 


text:
<pb/>Na Agalipa Pesitosi iwalo ainai, ‘Yau hinage nuwanuwagu na towahonane yana walo yabenalei’. Na Pesitosi iwalo, ‘Inamwanamwa, ahubena mata yana walo ubenalei’. 


text:
<pb/>Ainaena iꞌahubena ta Agalipa yo Benisi hilaoma yadi wasawasa aleꞌona hiꞌaupasaedi na vada abamiya gogoi ainai hiluwu, na aleha ana tauloinao yo dalavanane ana babadao hiꞌabiye dunadi mayadi veꞌahihi, na Pesitosi iloinaedi na Paulo hilauvai vada holanai. 


text:
Eeta Pesitosi iwalo, ‘Owa tauwasawasa Agalipa, yo omiu amlaoma maudoimiu, towaho teina amꞌita. Ibom vehabana Yudeya maudoidi Yelusalemaena yo hinage tupwa teina ainaena hiꞌawanoiyegau, na hiwalo wahiyala aliguwai hiwalo, ‘Towaho teina mwalowoi ibom ilowoinanei. 


text:
Na nigele teya yana lauhapuli yayalobai, na vehabana imwalowoi, na ibom nuwanuwana na yada tauwasawasa mwalaꞌina Sisa ainai ilauvetala, ainaena yaloina na yavetamalei Sisa ainai. 


text:
Na nigele teya yana lauhapuli vehabana, na yada Bada Sisa ainai yalaulele. Teina ainaena yalauvaiyama mehemiyai omiu maudoimiu, na ana dumwalu owa tauwasawasa Agalipa mehemwai. Na lauvetala teina tuluhanai yana lauhapuli ehebo talobai, na vehabana yalaulele Sisa ainai. 


text:
Wuwuna nigele iyadumwalu ebeha tomowa vada paipai ana taumiya yavetamalei, na nigele teya hava veꞌewa vehabana yayamwau yemahalava.’<pb/>


text:
Ainaena Agalipa Paulo ainai iwalo, ‘Inamwanamwa Paulo, ubom vehabam uꞌaubabada’. Ta Paulo nimana iꞌabihini, na iwalo ainai tenem dova, 


text:
‘Tauwasawasa Agalipa ee, wau yayaliyaya mwalaꞌina wuwuna owa mehemwai yatowolo, na Yudeya yadi veꞌewao aliguwai vehabadi yaꞌaubabada, 


text:
Yudeya yama mumuga yo yama hamahamadudu uhanapuidiꞌo. Eeta yaꞌawanoiyego mayam alamaꞌiꞌita yagu walo ubenalei. 


text:
<pb/>‘Mahabuluguwai na yagu miya ilaoma ta wau Yudeyaone hihanapuiyaꞌo. Yawahigu yagu dalavai yo Yelusalem ainai neta ivetuwuni ta ilalaomane bada hihanapuiyaꞌo. 


text:
Mwalona bada hihanapuiyaꞌo yada tapwalolo ana loina wahiwahiyalana moiha yana boda yehana Palisi neta yau adi gelu teya. Ebe nuwanuwadi, abo hiwalo mahalavaei. 


text:
<pb/>‘Na wau teina ainai yatowolo na hilauvetalaegau, wuwuna Yaubada yana waloyemidi tubudao aidiyai towolouyo vehabana neta ainai yahaꞌwahaꞌwa na yayemiyemidi. 


text:
Na hesi yada huhu ana bagibagili 12 ahubena yo boniyai aidiyai Yaubada hiwalowalo vetuvehaeyei, na teina waloyemidi ainai hihaꞌwahaꞌwa na hiyemidi ebeha mata hilobai. Tauwasawasa owa, teina ainaede haꞌwane yo yemidine vehabana na Yudeyaone hiveꞌewaigau wuwuna yaꞌauꞌaubabada Yeisu yana towolouyo vehabana. 


text:
Hava vehabana Yaubada tomowa mwalowoi ainai na iꞌabiye towolouyoidi tupwamiu nigele howahowana ta amyemidiyei? 


text:
<pb/>‘Walo moiha, yau mwalona yagu nuwatuwu ebeha ginauli maudoidi yatowoidi, na Yeisu towaho Nasaleti yehana yaꞌabiye yababa, yo yaꞌauhi. 


text:
Teina vehabana Yelusalem ainai tauyemidiwo maudoidi yamwauwidi vada paipaiyai, dova taupwaoli mwalaꞌidi hiwalo aliguwai ta hiꞌoiye mwalowoidi, yau dova hinage yatalam. 


text:
Na hauga bagibagilina vada tapwalolo maudoidi aidiyai yaꞌauhidi yo yahamahamadudu na Yeisu hitaꞌwataꞌwataei, eeta yamodiꞌini yo yatalaidi vali dalava aidiyai. 


text:
Na tauwasawasa uꞌita ahubenanane yalalau Damasiko mahana alaꞌalapwahiyai, na galewaena masele mwalaꞌina imaselema na nigele dova mahana maselena, na yaꞌita maꞌaugeluwo masele itaꞌiꞌiliyegai. 


text:
<pb/>Na maudoimai abeꞌu dobi baleꞌuwai, na alina yabenalei alina Hibulu ainaena iwalowalo, iwalo, “Saulo, Saulo hava vehabana uꞌabiꞌabiye muyagaune? Moiha ubom uveꞌaleha aliguwai yo upewapewauyoigo.” 


text:
Na hesi aemwena utowolo. Yaꞌabiye mahalavauyoigau ebeha yavetowologo ta owa yagu taupaihowa. Wau hava aliguwai uꞌiꞌitawa ebeha tomowa tupwadi uwalo aulidi. Na hinage hauga mehedai hava yaveꞌiveꞌitago neta ebeha tomowa uwalo aulidi. 


text:
Wuwuna nigele Yudeya aidiyena yavetamalego, na mehedi uꞌabiye maseledi, na guguyou ainaena hinuwabui masele ainai, na hinage Tomodulele yana wahiyala ainaena himahalavama na yadi yababa Yaubada inuwahamuidi, na yadi yemidi aliguwena mata Yaubada yana tomowa abamiya hilobai.” 


text:
Na hesi Damasiko ainai yawalo mahalava mugai, na mulitai Yelusalem ainai na Yudeya tupwana maudoidi aidiyai, na hinage nigele Yudeya aidiyai, yawalo mahalava ta ebeha yadi mumuga yababana aidiyena hinuwabui Yaubada ainai, na yadi mumuga namwanamwana ainaena yadi nuwabui hiveꞌitaei. 


text:
<pb/>‘Yagu paihowa teina ainaena Yudeya hiꞌabi avivinigau vada tapwalolo mwalaꞌina ainai, ebeha hiꞌoiye mwalowoigau. 


text:
Na ilaoma ainaena ta ana higa wau Yaubada ihaguhaguigau ta yatowolo na yawalowalo mahalava tomowa haehaedi yo dobidobidi aidiyai. Hava tauwalo mahalava yo Mosese hiwawaloweiwa ebeha mata ivetuwuni neta walone ehebo awalowaloweine. 


text:
Neta ebeha Besinana towahona muyamuya ilobai, na mwalowoi ainaena itowolo mugai, na masele ivehulu Yudeya yo nigele Yudeya aidiyai.’ Pesitosi Paulo iꞌawa yauyauleyei 


text:
<pb/>Paulo teina dova iꞌauꞌaubabada na Pesitosi iwalo wahiyala, iwalo, ‘Paulo yauyaulem! Nuwana useꞌulu alili ainaena iꞌabiye yauyaulegone.’ 


text:
<pb/>Na Paulo iwalo, ‘Bada Pesitosi nigele yayayauyaule, na hesi hava yawalowaloweine neta walo moiha, na dumwaluna. 


text:
Ginauli teina tauwasawasa Agalipa ihanahanapuidi, yo mehenai yawalowalo nigele mayagu hinimaya, na yahanahanapui ginauli teina nigele teya dawadawanina, wuwuna teina nigele paihowa dawadawanina. 


text:
Tauwasawasa Agalipa, tauwalo mahalavao yadi walowo uyemidiyedi? Bada yahanapuiyaꞌo ebeha uyemidiyediꞌo.’ 


text:
<pb/>Na Paulo Agalipa yana walo iyemaiha iwalo, ‘Hauga ubwaꞌubwana bo daodaona ainai nigele yayamode. Hesi yagu tapwalolo Yaubada ainai neta owa yo omiu maudoimiu ambenabenali aliguwai yawalo ebeha mata iyawegu ampeli. Na hesi nigele nuwanuwagu ebeha gulawa pwawapwawatiyena hipaipaigomiu. 


text:
<pb/>Eeta tauwasawasa yo mwanenane Benisi yo gabana taumiya aitulu maudoidi hitowolo, na himahalava. 


text:
Na hibom hiꞌauꞌaubabada hiwalo, ‘Towaho teina nigele teya hava yana lauhapuli, na vehabana imwalowoi bo tamwauwi vada paipaiyai.’ 


text:
<pb/>Ainaena wasawasa Agalipa Pesitosi ainai iwalo, ‘Towaho teina ebe nigele Sisa yana lauvetala vehabana iyaꞌawanoiyei howahowana talivahi.’<pb/>


text:
Loina bada hiwalowenaꞌo ebeha Itali ainai alau, eeta Paulo yo tupwadi paipaidi baidanao Sisa yana tauꞌalehao adi taumugai nimanai himwauwi yehana Yuliyasi na yama adau ainai iꞌita avivinidine. 


text:
<pb/>Adilamitiyom ainaena wagaena agelu, na ibom waganane ebeha isagena ilalau Esiya leꞌawana tupwanao aidiyai, ta aꞌuꞌe Alisitako baidamai, ibom yana dalava Masidoniya tupwa Tesalonaika ainaena. 


text:
Iꞌahubena na Saidoni ainai aluwu, na Yuliyasi Paulo iꞌatemuyamuyaei na italamwei ta ilau ana geluwo aidiyai, na yana venuwa hava neta himohei. 


text:
Tenem ainai na agelu neta yaumai mehena atupatupai eeta Saipilosi bwanabwananane woyonaena alalaune. 


text:
Aꞌuꞌe ta alaulau neta nigele ayasagena ainaena na ahubena viha agabaedi na mulitai Nidosi leꞌawana papalinai adudunane. Yaumaine howola itowatowa eeta nigele dumwaluwena ayalau na Kiliti bwanabwanana woyonaena alalaune ta Salimone yihuna ataꞌiꞌiliyei. 


text:
Leꞌawa papalinaena aꞌabiꞌabivelolo na alau ta Lasiya dalavana vahalinai alo teya yehana Abaduna Namwanamwana ainai adudunane. 


text:
<pb/>Hauga daodaona agabaei, ta vahali ana hauga iꞌovi, na yaumai ana hauga yababana bada ivetuwuniyaꞌo, eeta Paulo iwalo aidiyai, 


text:
iwalo, ‘Babada, ilowoinanei na taꞌaiyawasi teina ainai. Havena tatowotowoi na taꞌadaꞌadau mata dova ta tasilahe, na tobwatobwa yo waga tavesilahe, yo ita hinage ta mwalowoi.’ 


text:
<pb/>Na tauꞌalehao adi taumugai waga taniwagana yo waga ana tauyiu alinadi ibenaledi, ta nigele Paulo yana walo vehabana iyanuwanuwatuwu. 


text:
Abadunane neta ehive yo hauga yababa haugadi aidiyai nigele iyanamwanamwa ilimani. Ainaena na tomowa hibagibagili alili yadi venuwa ebeha higelu aitutlu na howahowadi mata hiꞌaipate na Pinikisi hivai. Pinikisi neta abaduna teya Kiliti bwanabwanane ainai. Teina abadunane mehena tupwa yalasi ainai eeta mata hiꞌaiyawasi hauga yababa ainai. Wowoli hilobai 


text:
<pb/>Haugana yavana manumanuwana itowatowa yadi nuwatuwu hiwalo bada yaumai namwanamwana hiveꞌaloyaꞌo. Eeta yadi lowom hitabeidi na hiꞌuꞌe ta Kiliti niꞌu papalinaena aꞌabiꞌabiye patu na alalaune. 


text:
Na bwanabwana habuluna yehana Kalodiya woyonaena iwoyoigai ta alalaune na aꞌaipate wahiwahiyala ta wagane ana waga habuluna amwau iliꞌilimanine. 


text:
Na wagane habuluna ana taupaihowao hiniulihini na wagane mwalaꞌina gulawanaena hiꞌwamꞌwam alateine. Saitisi ainai tavali himeheuhei na wolewole mwalaꞌina hiwulihi na ilibaigai ta alalaune. 


text:
<pb/>Na wowoli mwalaꞌina waga iꞌoiꞌoi buibui aliliyei, na ana aidoꞌo maudoina hihiwa dobiyedi niꞌuwai. 


text:
<pb/>Na ahubena maudoina aidiyai nigele mahana yo utui ayaꞌitadi, na yaumaine howola imutumutugai eeta yama nuwatuwu mata amwalowoi. 


text:
<pb/>Na bada ahubena bagibagilidi hiꞌovi, ta waga ana taugelugeluwo nigele hiyaꞌai, ahubena maudoina aidiyai, na Paulo ahiꞌahipudiyai itowolo ta iwalo, ‘Tahiguwao, ebe yagu walo ambenalei na havena Kilitiyena tagelugeluma, mata nigele vitai tayalobai yo ginauli taya vehuludi. 


text:
Hesi yawalo auligomiu ebeha amꞌatepatu, na mata nigele teya iyamwalowoi, na hesi waga ibom mata tagabaei. 


text:
na iwalo aliguwai, “Paulo havena umehemheuhi, mata Sisa mehenai utowolo, wuwuna yam awanoi ainaena waga ana taugeluwo maudoidi baidamwao mata Yaubada iyayovigomiu ta mata nigele amyamwalowoi.” 


text:
Ainaena babadao ebeha amꞌatepatu, wuwuna Yaubada yayemidiyei, na howola ipaihowai alidai dova yana tausagenawasa iwalo auligaune. 


text:
<pb/>Hawahawaga bwau hiꞌovi na niꞌu didigai howola ilibalibaigai. Dova boniyai gamwagamwana na wagane ana taupaihowao hiꞌita lobai ebeha bada leꞌawa atauvahavahaliyaꞌo. 


text:
Eeta niꞌu hilivetowotowoi ana daodao, na hilobai dova guli ana bagibagili 20 ana dobi. Na tupwana ilibahaiyegai, na hinage hilivetowoi na hiꞌita lobai dova ana dobi 15 guli ana bagibagili. 


text:
Na himeheuhi gaima vehabana mata ainai hiduna, eeta lowom vehopali higabaedi, waga tuluhanai na hiꞌawaꞌawanoi ahubena vehabana na ebeha iꞌahubena mwayamwayau. 


text:
<pb/>Na tupwana waga ana taupaihowao nuwanuwadi ebeha waga hidena gabaei na waga habuluna higabae aituluwei niꞌuwai, na hinage hiꞌoyama na ebeha lowom higabaei waga mehenaena. 


text:
Na hesi Paulo iwalo tauꞌalehao na aleha ana taumugai aidiyai iwalo, ‘Ebe teina wagane ana taupaihowao nigele wagai hiyamiyamiya mata nigele amyayawahai.’ 


text:
<pb/>Iꞌahubena gabaei ta ilaulau na Paulo tomowa maudoidi iꞌawanoiyedi ebeha hitowoi na hiꞌai. Teina dova iwalo, ‘Amhaꞌwahaꞌwa neta hawahawaga bwau teina wau. Na hawahawaganane ainai neta nigele hava amyaꞌaitowoi. 


text:
Ainaena na yaꞌawanoiyegomiu ebeha amꞌai wuwuna aiꞌai vahunaena mata amyawahai. Na mata nigele teya yaiya iyamwalowoi.’ 


text:
<pb/>Iwalo iꞌovi na beledi ivai na vehabana maudoimai mehemaiyai iꞌawa yauwedo Yaubada ainai ta iꞌabitomwahi, na ibom iꞌaꞌai mugaine. 


text:
Bada diyamai hisesehaꞌo, na witi waga holanaena hihiwa aituluwei niꞌuwai, ta ebeha waga imalamalai. 


text:
<pb/>Iꞌahubena na leꞌawa nigele hiyaꞌatai na hesi leꞌawa namonamona hiꞌita lobai, na hinuwanuwatuwu ebe howahowana wagane hihaeyei maguwai. 


text:
Eeta lowom hitomwutuhidi ta niꞌuwai himiyamiya na hilalaugabaidine. Na hinage yabiyabi bwau gulawaena hipapaidine neta gulawadine hitomwutuhidine. Abo waga aimehenai dibi hiꞌuꞌei na yaumai iyuviꞌona na ahahaene maguwai. 


text:
<pb/>Na aluhi ilibawahiyegai na waga avedunaei namonamo magumaguna ainai, ta waga aimehenai iduna, na nigele howahowana imwahali na hinage dubinai bagodu ilasalasa na iꞌoiꞌoiwowoli ta tupwatupwadi. 


text:
Ainaena tauꞌalehao hinuwanuwatuwu na ebeha vada paipai ana taumiyao hiꞌoiye mwalowoidi, wuwuna mata hitubahae maguwai na hidena. 


text:
Na hesi aleha adi taumugaine nuwanuwana na Paulo ihagui, eeta iꞌauhidi ebeha havena hiꞌoiꞌoiye mwalowoidi. Na tomowa maudoidi iwalo aulidi iwalo, ‘Yaiyadiwo tuba hihanapui higavai mugai yo hitubahae magumaguwai. 


text:
Na yaiyadiwo nigele tuba hiyahanapuine neta aiwa yo wagane tupwatupwadi aidiyena hiꞌabi avivini na hitubahae.’ Teina dova maudoimai manamwanamwamai na ahahaena muguwai.<pb/>


text:
Manamwanamwamai atubataohani magumaguwai na bwanabwanane ana taumiyao hiwalo alimaiyai ebeha bwanabwanane teina yehana Molita. 


text:
Na bwanabwanane hivelau alimaiyai, na aiwa hiyuvi na maudoimai hiyogaegai ta amwaibwa aiwane ainai, wuwuna ꞌwesu yo gwaugwau ana hauga ainai. 


text:
<pb/>Na Paulo aiwa itanoiyama na aiwa alaꞌalahina ainai imwaulawei na alaꞌalawowolinane ainaena mwata itauteli ta Paulo nimanai iꞌoipaipaiyeine. 


text:
<pb/>Na taumiya dalava hiꞌita Paulo nimanai mwata iꞌabaꞌabahi, na hiꞌauꞌaubabada hibom, hiwalo, ‘Moiha towaho teina nuwana taubalau eeta Yaubada iyemaiha ta niꞌuwai nigele iyamwaloi ta mwata ainaena mata imwalowoi.’ 


text:
Na bwanabwanaone ana taumiyaone Paulo hivinuvinunui, ta yadi nuwatuwu ebeha mata nimanane iloloni yo tauna iꞌapeꞌape, na imwalowoi, na hihaꞌwahaꞌwa ta Paulo nigele hava iyavai, eeta yadi nuwatuwu hibui na hiwalo, ‘Towahone teina yaubada teya’. 


text:
<pb/>Na bwanabwanane ana bada yehana Pubiliyosi, na yana dalava vahalinai aluluwune na Pubiliyosinane ilauvaigai ta ahubena tonuga aidiyai iꞌita avivinigai. 


text:
<pb/>Na hauganane ainai Pubiliyosi tamana vadai iꞌenoꞌeno mayana asiyebwa, na yana asiyebwane neta alaꞌalawowoli yo diyasagena, na Paulo iluwu ainai na vehabana iꞌawaꞌawanoi Yaubada ainai, na tauna iꞌabitowoi, ta inamwanamwane. 


text:
Na velau maudoina himohegai ta yama hauga gelu ainai hava yama venuwa himohegai adoꞌoidi ta aꞌaꞌadaune. Molita na Loma ainai 


text:
<pb/>Bwanabwanai amiyamiya neta waiꞌena tonuga hiꞌoviꞌo. Na mulitai abo waga teya Alekisanideliyaena hauga yababa alonai na ihaꞌwahaꞌwa ainai agegelune. Teina wagane aimehenai neta abapwagogo bwau hisasamalidine. 


text:
Tenem ainaena ataꞌiꞌili Legiyom ainai awulihi, na iꞌahubenama yavana itowama, ta aꞌuꞌeuyo asagesagena na iꞌahubenauyo aluluwune Puteyoli ainai. 


text:
<pb/>Puteyoli ainai tupwana taumulitao alolobaidine, ta hiyogaegai yadi vadai, na aidiyai amiyamiya hawahawaga ehebo ainai. Na tenem ainaena alau Loma vehabana. 


text:
<pb/>Na taumulitaone Loma ainai wasamai hibenalei, na hilaoma amwahai hivedunagai tupwa abagimwala yehana Apiyosi ainai na Vada Taumana Tonuga aidiyai. Hauganane ainai Paulo ama geluwone ilobaidi, na Yaubada ainai iꞌawa yauwedo, na iꞌatepatu. 


text:
Haugana alau Loma ainai amahalava, na tauꞌalehao Paulo hitalamwei ta ibom imiyamiya na tauꞌaleha ehebo iꞌitaꞌita avivini. Paulo yana paihowa Loma ainai 


text:
<pb/>Ahubena tonuga hiꞌovi, na Paulo Yudeya yadi taumugaiwo iyoga ahaidima, na iwalo aidiyai, ‘Tahiguwao, yau nigele hava teya yababana yada bodao aidiyai yayapaihowai, yo yada mumuga tubudao aidiyena yayahoꞌe, na hesi hipaihowaigau ta Yelusalem ainai hipaigau yo Lomaone nimadiyai himwamwauwigaune. 


text:
Na yagu lauvetala mugai ainai Loma nuwanuwadi ebeha hilauvaigau, wuwuna nigele teya yagu lauhapuli na ebeha yamwalowoi 


text:
Na Yudeyaone hesi nuwatuwune hitowolo auhine. Teina paihowane iduiduigau ta lauvetala Sisa ainai yaꞌaꞌawanoiyeine. Na hesi yagu dalava tomowadiyao nigele teya veꞌewa yayamohedi. 


text:
Neta vehabana ta yayogaegomiuma na tauꞌauꞌaubabada. Wuwuna ita Isileli yada haꞌwa yo yada yemidi teina vehabana vada paipaiyai himwauluwuwegaune.’ 


text:
<pb/>Na Paulo ainai hiwalo, ‘Nigele teya leta Yudaena ayavai owa vehabam. Na nigele tahida teya wasam iyalawenama ta wasam yababana iya aubabadaei. 


text:
Na hesi nuwanuwamai abenalei alimwena hava yam nuwatuwuwone wuwuna ta tupwa maudoidi tomowadiyao yam boda hiꞌawa yababaedi.’ 


text:
<pb/>Ainaena ahubena himwauwi, na boda maudoidi hilaoma Paulo yana vadai na malatomtomwena ta ana higa iboni aidiyai iguguya, Yaubada yana Abaloina vehabana, na Mosese yana loina ainaena yo tauwalo mahalavao yadi walo aidiyena iveꞌitadi Yeisu vehabana, na itowoi ta ebeha hinuwabui. 


text:
Ta Paulo yana walo ehebo tuluhanai hiloꞌuhagwali wuwuna holadiyai nuwatuwu vagadi vagadi ivevetuwunine. Ana wuwune neta teina dova iwalo, ‘Aluꞌaluwa Veꞌahihi yana alaꞌalawowoliyena Yaubada tauwalo mahalava yehana Aisaya tubudao aidiyai iꞌaubabada neta iwalo iliꞌilimaniꞌo iwalo:<pb/> 


text:
“Ulau na tomowaone uwalo aidiyai, Ambenalei na mata nigele nuwamiu iyamasele yo hinage amvinuvinunu na hesi mata nigele amyaꞌita.<pb/> 


text:
Wuwuna tomowa teina yadi nuwatuwu hipwanopwanoꞌo, na talinadi ituiꞌo; na hinage mehedi ihogaꞌo.<pb/>Mata dova ta mehediyena hiꞌita na talinadiyena hibenalei, na hinuwamasele, na aliguwai hiꞌita gwaipile,<br/>na yaꞌabiye namwanamwadi.” ’ 


text:
<pb/>Eeta Paulo walonane hinage iwalowei, iwalo, ‘Amhanapui ebeha Yaubada yana walomahalava ada livahi vehabana bada ivetamalenamaꞌo nigele Yudeya aidiyai, na hiya mata walone hibenalei. 


text:
Eeta Paulo yana vada teina iyemayemaiha na ainai imiyamiya bolimai bwau aidiyai, na tomowa maudoidi yana vadai hiluwuluwu na baidanao hiꞌawa heliheliyam. 


text:
Na Yaubada yana Abaloina vehabana iguguya mayana nuwatuwu wahiwahiyalana na iveꞌitadi Bada Yeisu Besinana vehabana, na nigele teya yaiya iyatowoi na yana guguya iꞌauhi.<pb/>


text:
Yau Paulo, Yaubada yana vesinuwaena yavetauyewasa Yeisu Besinana ainai. Na tahidane Timoti ihaguigau ta yami leta teina aleleyawa 


text:
omiu Kolosewone Yaubada yana bodao na hinage Besinana ana tauyemidiwo alimiyai. Yaubada tamada yana veꞌiꞌila na yana nuwadaumwali alimiyai. Paulo iꞌawa yauwedo Kolosewone aidiyai 


text:
<pb/>Yaubada iya Yeisu Besinana Tamana, na hauga maudoina yama awanoiyena, anuwanuwatuwu avivinigomiu na vehabamiu aꞌawaꞌawa yauwedo, 


text:
wuwuna wasamiu abenalei ebeha Yeisu Besinana amyemidiyei na Yaubada yana bodao maudoidi amvelauwedi, 


text:
eena amnuwatuwu avivini ebeha yami abayaliyaya howola abo galewai amlobai, dova mwalona wasa namwanamwana, neta walomoiha, bada ambenalenaꞌo. 


text:
<pb/>Wasane ambebenaleine imwalamwalaꞌi na hinage iꞌaiꞌaino, teina hauga tupwa maudoina aidiyai. Dova omiu hauganane ainai Yaubada yana veꞌiꞌila ambenali mugaiyei Epapilasi ainaena na amꞌawa moiha. 


text:
<pb/>Moiha, adage Epapilasi towaho namwanamwana. Wasane iveveꞌita mugaiyegomiune, iya aiꞌaivelahemai ipaipaihowa Besinana vehabana alimiyai. 


text:
Na Epapilasi Aluꞌaluwa Veꞌahihi ana velau atemiyena bada iwalo mahalavaenaꞌo aliguwai. Besinana yana paihowa 


text:
<pb/>Hauganane wasamiu abenali mugaiyei ana higa wau, nigele awanoi ayalaumwauwi vehabamiu, na hesi Yaubada ainai aꞌawaꞌawanoi na ebe Aluꞌaluwa Veꞌahihi nuwamiu iꞌabiye maseledi, ta amhanapui moiha hava yana nuwatuwu vehabamiu, 


text:
na hinage yami paihowaena yada Bada amꞌabiye yaliyaya yo hinage mumugamiu namwanamwana iꞌaiꞌaino, ta Yaubada ana hanapu atemiyai ebe imwalaꞌi, 


text:
yo hinage ibom ana wahiyala mwalaꞌinaena iꞌabiye wahiyalagomiu, na yami paihowa maudoidi aidiyena, amꞌalamaꞌiꞌita, na amtowolo wahiyala, 


text:
na hinage mayami yaliyaya, amꞌawa yauwedo Tamada ainai, iya ibom yana talamwena wau teina tamiyamiya tupwa masemaselena ainai, yana tomowa baidadao. 


text:
<pb/>Iya tupwa guguyou ainaena ilauvaigita ta imwaulawegita Natuna namwanamwana yana Abaloina ainai. 


text:
<pb/>Ita nigele howahowada Yaubada taꞌita, na hesi ana ita dova Natunane, na Besinana Yeisu yemaselewo maudoidi aidiyena inamwanamwa gabaedi, ta iya ihae alili. 


text:
<pb/>Wuwuna iya ginauli maudoidi galewai yo baleꞌuwai ibom wuwudi, ginauli taꞌitaꞌitadi yo ginauli nigele tayaꞌitaꞌitadi, yo hinage tausagenawasao yo tauloinao yo tauwahiyalao yo aluꞌaluwao, hiya maudoidi Yaubada iyemaseledi Natuna yana paihowaena, na Natunane vehabana. 


text:
<pb/>Mulitai abo yana yemaselewo himahalava iya imiyamiya, na yana wahiyalaena ginauli maudoina hipaipaihowa. 


text:
<pb/>Ita Yaubada yana bodao dova taunao, hinage iya ibom uluꞌuluda yo ibom abavetuwuni na iya ibom mwalowoiyena itowolo mugai, eeta ginauli maudoidi adi taumugai. 


text:
<pb/>Yaubada yana nuwatuwuwena na yana wahiyalaena yo mumugana maudoina aidiyena Yeisu iꞌoiye mwau. 


text:
<pb/>Na Yeisu aiwa lagalagana ainai ꞌwahinana yana sagenaena ginauli maudoidi baleꞌuwai yo galewai himimiyawahiwa, bada ivaidimaꞌo Yaubada ainai habi awaheliheliyamyo. 


text:
<pb/>Omiu hinage mwalona ammiyawahi alili na yami nuwanuwatuwu aidiyena Yaubada ainai amꞌaleha na ammumuga yababa. 


text:
Na Yeisu tauna mwalowoiyena ivaigomiuma ta iꞌabiye veꞌahihigomiuꞌo na hinage iꞌabiye maselegomiuꞌo ta ebe imwau hinigomiu Yaubada mehenai madumwadumwalumiu. 


text:
Neta ebe yami yemidi havena hitapitapiya, na hinage amtowolo wahiyala wasana namwanamwana ambebenaleiwa ana yemidi ainai, ta havena amlaulaugabaei. Wasanane ana guguya tomowa maudoidi baleꞌuwai hibenalenaꞌo, na yau Paulo ana tauguguya teya. Paulo yana paihowa Yaubada yana bodao vehabadi 


text:
<pb/>Teina hauga yagu muya yalobalobai omiu vehabamiu, na hesi mayagu yaliyaya. Yau taugu yana muya na Besinana yana muya ilauhepoiyedi na imwalaꞌiꞌo Yaubada yana bodao vehabamiu, wuwuna omiu neta Besinana taunao. 


text:
<pb/>Yau hinage Yaubada yana loinaena yavetauvepaihowa omiu Yaubada yana bodao vehabamiu, ta ebeha Yaubada yana walo maudoina yaꞌauꞌaubabadaedi. 


text:
<pb/>Walonane mwalona tomowa mugamugaidi ita tubudao aidiyena imwau dawanidi, na teina hauga imwau mahalavaedi Yaubada yana bodao ita alidai. 


text:
Wuwuna Yaubada ana hanapu mwalona dawadawanina, na inamwanamwa alili, eeta nuwanuwana iꞌabiye mahalava omiu nigele Yudeya alimiyai, hanapunane ebeha Besinana imiyamiya atemiyai, yo ainaena amnuwatuwu avivini ebeha tupwa wasawasa holanai mata amluvu. 


text:
<pb/>Ibom Besinanane awalowaloweiwa na mayama nuwamasele moihaena aguguya na aveꞌita tomowa maudoimiu alimiyai, na omiu Besinana ana taumulitao ebeha aꞌabiye mahalavaegomiu mayami mumuga maudoina namwanamwana yo hunana. 


text:
Nuwanuwagu amnuwamasele ebeha yau yapaipaihowa mwalaꞌina omiu vehabamiu yo hinage taumiya Laodisiya vehabadi, yo hinage hiya manigu nigele hiyaꞌita vehabadi. 


text:
Ta ebe ainaena hibom velauwena hiꞌawa heliheliyam moiha maꞌadi lautowoi namwanamwana yo mayadi nuwamasele moiha. Ainaena hiyaliyaya mwalaꞌina, wuwuna bada nuwadi imaseleꞌo mwalona nuwatuwu dawadawanina vehabana, neta iya Besinana. 


text:
Teina hauga taugu imiyawahi alimiyena, na yagu nuwanuwatuwu alimiyai imiyamiya, na yayaliyaya yami miya namwanamwana yo yami yemidi wahiwahiyalana Besinana ainai vehabadi. Besinana baidada 


text:
<pb/>Eeta Besinana Yeisu yada Bada ainai amꞌatetalamꞌo, ainaena ibom taꞌi yana wahiyalaena amlaulau. 


text:
Wuwuna Besinana yami yemidi ana wahuwahu, na yami yemidi ana abiyemwalaꞌi, yo ana abiyewahiyala, dova hiveveꞌitagomiune, ta vehabana amꞌawa yauwedo mwalaꞌina. 


text:
<pb/>Havena teya yaiya iꞌoyaꞌoyamaegomiu tomowa yadi hanapu aidiyena, yo aluꞌaluwa yababadi yadi nuwatuwena wuwuna yadi nuwamaselene ginauli awaꞌawawa baleꞌuwena, na nigele Besinana ainaena. 


text:
Na Besinana ainaena miya namwanamwa moihana bada amlobaiyaꞌo ta tausagenawasao yo aluꞌaluwa yababadi maudoidi iwahiyala gabaedi, na iloiloinaedi. 


text:
<pb/>Na hinage Besinana ainaena yami veꞌiveꞌilala amlobaiyaꞌo ana ita dova hapi, nigele hapi ababwaꞌabwaꞌala ꞌwapina ainai, na hesi mumuga baleꞌu atemiyai itom gabaediꞌo. 


text:
Hinage Besinana baidamiu bapitaiso amvaiyaꞌo neta himagaiyegomiuꞌo, na Besinana baidamiu yami bapitaisowa ainaena amtowolouyoꞌo, wuwuna Yaubada yana wahiyala amyemidiyei neta Besinana mwalowoiyena iꞌabiye towoloyaꞌo. 


text:
<pb/>Omiu mwalona nigele hapi amyavai, ta yami mumuga yababana ainai ammwalowoi moiha, na hesi Besinana baidada yawahi vauvauna Yaubada imohegitaꞌo na yada pwanoliwone inuwahamuidiꞌo. 


text:
<pb/>Ada vagavaga ana loina vitaina bada itomgabaenaꞌo, na ana aiwa lagalagana ainai hitutuye patune vehabada. 


text:
Na hinage Tomodulele yo maꞌana geluwo maudoidi imwau aituluwedi, na ana aiwa lagalagana ainai adi hinimaya imwauwi yo iwahiyala gabaedi. 


text:
<pb/>Nigele howahowana teya yaiya iꞌawaꞌawa yababaegomiu amiu bo ami bwahi bo yami guyau bo waiꞌena vauvauna ana haugai bo tapwalolo aidiyai, dova Yudeyaone. 


text:
<pb/>Na havena yaiya teya iꞌawaꞌawa yabababaegomiu wuwuna omiu nigele amyatapwatapwalolo mayami nuwadobi tausagenawasa aidiyai. Tomowadine yadi nuwamasele niviniviyena vehabana hinuwahaehae baleꞌu ana nuwatuwu aidiyena. 


text:
Na hesi Besinana nigele hiyaꞌabi avivini, ibom uluꞌuluda, na ita Besinana taunao ehebo ehebo, na taunane ehebo taꞌi ainai tapaipaihowa yana namwanamwa vehabana, yo taunane imwalamwalaꞌi Yaubada yana paihowa ainaena. Yawahi vauvauna Besinana ainaena 


text:
<pb/>Mwalona ammwalowoiꞌo Besinana baidamiu, neta aluꞌaluwa yababadi yadi loina alimiyai bada iꞌoviꞌo, na hava vehabana howola ampaipaihowa dova baleꞌu yadi paihowa? Hava vehabana tomowa yadi veꞌitao 


text:
yo yadi loinao ammulimulitaedi, ebeha havena ginauli laulaugagayodi amꞌabiꞌabitowoidi yo amlaulautowoidi? 


text:
<pb/>Teina ginauli sawasawalidi na ebe tayepaihowadi mata hiꞌovi. Wuwuna tomowa yadi nuwatuwuwena yo yadi veꞌita aidiyena hilalaomane. 


text:
Teina loinaone adi ita aꞌava dova hanapu moiha, na adi taumulitao himumuga mayadi nuwadobi, yo hinage taudi hilaugagayowedi, na hesi loinadine nigele teya yadi wahiyala, ainaena taudi yana nuwatuwu dawadawanidi iloiloinaedi.<pb/>


text:
Yaubada Besinana baidamiu bada mwalowoiyena iꞌabiye towolouyoigomiuꞌo eeta howahowana galewa ana nuwatuwu ambehaedi, wuwuna Besinana Yaubada nima tautuwanai imiyamiya galewai. 


text:
Eeta yawahida namwanamwana Besinana ainaena tavaiyaꞌo, ta ebe haugana Besinana ilaoma omiu hinage Besinana baidamiu ammahalava yana wasawasa masemaselena ainai. 


text:
<pb/>Ainaena baleꞌu mumugana atemiyai amyemwalowoidi, dova ainatole yo paihowa yababadi yo nuwatuwu dawani yo aiduma yo vetobwatobwa neta vali abayemidi pwanowo. 


text:
Ainaena mumuga vauvauna amlobaiyaꞌo, ta ada tauꞌabiye masele hauga maudoina iꞌabiꞌabiye vauvaugomiu, ebeha amhanapui ta ami lautowoi ana ita dova iya. 


text:
Eeta nigele teya wahei iyamiyamiya, na amwalo, ‘Yudeya vali boda bo hiya nigele Yudeya vali boda’, bo nuwana amwalo, ‘Hiya ꞌwapidi hihapidi boda vagana, na hiya nigele hiyahapidi boda vagana’, bo ‘Taumanao yo dalava tanitaniwagadi’, bo ‘Taupaihowao mohili yo tauloinao’, na hesi boda teina maudoina Besinana yana boda, eeta iya atedai imiyamiya na ibom taꞌi ilaulau ahaigita. 


text:
<pb/>Omiu Yaubada yana velauwena ivesinuwaigomiu ta ebe veꞌaveꞌahihimiu ibom vehabana, ainaena amꞌatemuyamuya yo amvelauyoigomiu yo amnuwadobi mayami atetalam yo mayami alamaꞌiꞌita. 


text:
Na amvehaguhagu ehebo ehebo ainai, ta havena ami geluwo amꞌawaꞌawa yaliyedi, na hesi hiya yadi pwanoliwone amnuwahamuidi, wuwuna yada Bada hinage yami pwanoliwo inuwahamuidiꞌo. 


text:
Na hinage Besinana yana nuwadaumwali atemiu iloinaei, wuwuna Yaubada maudoida iyogaegita ta tayeboda ehebo eeta taꞌawa yauwedo Yaubada ainai. 


text:
<pb/>Hinage Besinana yana walo namwanamwa alilidi hiꞌiniꞌini iliꞌilimani atemiyai, yo ainaena ehebo ehebo ainai amveꞌita yo amguguya hanapu moiha ainaena; yo yami wali yo Sam walinao aidiyena yo walibui ta ebe Aluꞌaluwa Veꞌahihi ainaena amꞌawa yauwedo Yaubada ainai atemiyena. 


text:
<pb/>Na yami paihowao yo yami walowo maudoina aidiyena yada Bada Yeisu yehanaena ampaihowaidi mayami awayauwedo Tamada Yaubada ainai. Vali boda yo vali boda adi loina 


text:
<pb/>Yada Bada yana tomowao ita ada lowainana ebeha waiwaihiu tawatawaholamiu mwanemiyao yadi walo ammulitaedi. 


text:
<pb/>Hedaheda habulumiu, omiu hauga maudoina tamamiyao yo hinamiyao alinadi ammulitaedi teina yada Bada yana abayaliyaya. 


text:
Na omiu tama, natumiyao havena amꞌabiꞌabiye modiꞌinidi, mata dova ta taudi hisosomana yo hiꞌwataꞌwata. 


text:
<pb/>Omiu hinage taupaihowaone yami tautaubadao baleꞌuwai alinadi ammulitaedi ginauli maudoidi vehabadi, na nigele ebeha hiyaꞌitaꞌitagomiu abo aidiyai ampaihowa mayami tuluha hegoya, na ebeha amꞌabiye yaliyayadi hauga maudoina aidiyai mayami atetalam, ta ebe Bada amveꞌahihiyei. 


text:
Omiu tautaubadao amloina dumwalu yami taupaihowaone ehebo ehebo aidiyai, wuwuna amnuwatuwu avivini omiu hinage yami Taubada imiyamiya galewai. Guguya awanoi vehabana 


text:
<pb/>Amꞌita avivinigomiu, na havena yami awanoi itapitapiya, na hesi amꞌawa yauwedo Yaubada ainai, yo amꞌalamaꞌiꞌita awanoi aidiyena. 


text:
<pb/>Na hinage ai vehabamai amꞌawaꞌawanoi ta ebe Yaubada amwaha iꞌabiye mahalava alimayai, na Besinana wasana mwalona dawadawaninawa ebe ayewasaei tomowa aidiyai, na teina wasane vehabana himwamwauwigaune vada paipaiyai Yeisu wasana ana guguya vehabana. 


text:
<pb/>Ainaena amꞌawaꞌawanoi vehabagu, ta wasanane ana nuwamasele yaꞌabiye masele. Yagu paihowa ana lowainana dova. 


text:
Na hinage hiya Yeisu nigele hiyayemidiyei aidiyai ammumuga dumwalu, na havena yami hauga amgabagabaei. 


text:
<pb/>Amꞌaubabada iliꞌilimani hauga maudoina mayami nuwamasele moiha, na ebe ami geluwo hipanivilaegomiu amyemaiha dumwalu ehebo ehebo aidiyai. Walo velau Kolose aidiyai 


text:
<pb/>Tikiko howola abo ilaowa na yagu paihowa maudoina iwalowei alimiyai. Na iya tahida velavelauna, yada Bada yana taupaihowa dumwaluna, na baidamai apaipaihowa ovi. 


text:
Ta bada yavetamalenawaꞌo alimiyai abo iya yama miya iꞌaubabadaei, na hinage yana walowena iꞌabiye wahiyalagomiu. 


text:
<pb/>Tahidane Onesimo Tikiko baidana hilalaowa. Onesimo iya yami dalava towahona, na tahida velavelauna mayana yemidi. Na hinage hava teinai himahamahalava mata hiꞌaubabadaedi alimiyai. 


text:
<pb/>Alisitako iya baidagu vada paipaiyai amiyamiya, na yana awayauwedo alimiyai teina yawalowenawa, na hinage Maki, neta Banabasi nubaina, mwalona bada nuwamiyai yamwauwiyaꞌo Maki vehabana, na ebe ilaowa alimiyai, amyogaei yami vadai. 


text:
<pb/>Na hinage Yeisu iya yehana bwauna Yasitosi, na hitau tonuga yadi awayauwedo alimiyai. Hitautonugaone teina hiya Yudeya na baidaguwo apaipaihowa Yaubada yana Abaloina vehabana, na hiya yagu miya vitai aidiyena hiꞌabiꞌabiye wahiyalagau. 


text:
<pb/>Epapilasi hinage yana awayauwedo alimiyai, na iya yami boda alimiyena na ipaipaihowa Besinana Yeisu vehabana. Na hinage yana awanoiwone aidiyai iꞌawaꞌawanoi mwalaꞌina ebe amtowolo wahiyala mayami mumuga namwanamwana maudoina dova Yaubada yana nuwatuwu. 


text:
Moiha taꞌi, Epapilasi ibom ipaihowaꞌo mwalaꞌina vehabamiu, yo Laodisiyaone yo Hiyelapolowone vehabadi. 


text:
<pb/>Hinage ada gelu Luke iya tauꞌasiyebwaone yadi taulaumulamula yo Dimasa yadi awayauwedo alimiyai. 


text:
Tahidao tupwa Laodisiya ainai himiyamiya yagu awayauwedo amwalowei aidiyai, yo hinage Yaubada yana bodaone waihiu Nimipasi yana vadai hitapwatapwalolo aidiyai. 


text:
<pb/>Yami leta teina omiu Yaubada yana bodao amvahili mugaiyei, mulitai amvetamalei Yaubada yana bodao tupwa Laodisiya aidiyai, yo Laodisiyao yadi letane hinage hivetamalenawa alimiyai na amvahili. 


text:
<pb/>Awayauwedo teina yau nimaguwena yalelelelene, Yau Paulo. Na amnuwatu avivinigau ebeha yau vada paipaiyai yamiyamiya. Veꞌiꞌila alimiyai.<pb/>


text:
Yauwedowo omiu Yeisu Besinana ana tauyemidiwo, yami leta teina yau Paulo aliguwena. Yaubada yana nuwatuwuwena yavetauyewasa Yeisu vehabana. 


text:
Tamada Yaubada yo Bada Yeisu Besinana yadi veꞌiꞌilaena na yadi nuwadaumwali himiya vahaligomiu. Abihagu Besinana ainaena 


text:
<pb/>Augeluwo taꞌawa yauwedo Yaubada ainai, iya yada Bada Yeisu Besinana Tamana, na Besinana ainaena aluꞌaluwada ivelauwedi na wasawasa galewa maudoina imohegitaꞌo. 


text:
Wuwuna mwalona howola baleꞌu nigele iyayemasele, na ivesinuwa mugaiyegita ta ebeha taveboda ehebo Besinana baidada, yo Yaubada mehenai mumugada masemaselena, na nigele ada abaveꞌewa. 


text:
<pb/>Ainaena Yaubada nuwanuwana na yana velauwena ivesinuwaegita na Yeisu Besinana ainaena iꞌawa natunaegita, 


text:
na Yaubada tanoꞌowei teina veꞌiꞌila namwanamwa alilina vehabana, iya Natuna moiha imohe awawaigita. 


text:
Na natunane ꞌwahinanaena ilivahigita yada pwanoli aidiyena, ta Yaubada inuwahamuidi, neta iya yana veꞌiꞌila mwalaꞌi alilina imohegita. Na ana mwalaꞌi nigele ana abalive. 


text:
<pb/>Hinage nuwamasele yo hanapu imohegita, eeta ibom yana nuwatuwu dawadawanidi tahanahanapuidi, wuwuna yana waloyemidi miyamiyana ebeha Besinana ainaena hagu imohegita. 


text:
Yana waloyemidi teina ebeha hauga yana abaꞌovi ainai Besinana ginauli maudoidi imwauꞌahaidi na hiyemala ehebo, neta ginauli galewai yo hinage ginauli baleꞌuwai maudoidi imwauꞌahaidi iya mehenai. 


text:
<pb/>Na Yaubada ibom yana nuwatuwuwena iloiloina, ta yana paihowa maudoina ipaipaihowaidi, na inuwatuwu mugai vehabada ta ivesinuwaegita na iloinaegita Besinana yana boda vehabana, 


text:
<pb/>Na hinage omiu Besinana ainaena wasa moiha na namwanamwana, neta ami livahi vehabana, ambenalenaꞌo, eeta iya amyemidiyei na hinage Aluꞌaluwa Veꞌahihiwa iwalo yemidiyenaꞌo ta imohegomiuꞌo, 


text:
iya dova ilaꞌilala, ta ainaena tahanapui ebeha ada maiha galewai Yaubada ainaena howola abo talobai, na ainaena yana wasawasa tanoꞌowei. Paulo yana awanoi 


text:
<pb/>Hauga maudoina aidiyai omiu vehabamiu yaꞌawaꞌawa yauwedo Yaubada ainai, na yaꞌawaꞌawanoi vehabamiu, wuwuna wasamiu yabenalenaꞌo neta Bada Yeisu amyemidiyenaꞌo, na hinage ana tauyemidiwo maudoidi atemiyena amvelavelauwedi. 


text:
Na yagu awanoi vehabamiu ebeha yada Bada Yeisu Besinana yana Yaubada, iya Tamada na Tauwasawasa mwalaꞌina, iꞌabiye hanapugomiu, na iya amhanapui iliꞌilimani. 


text:
Yo hinage atemiyena ginaulidine namwanamwadi vehabadi iyogaegomiuꞌo mata amhanapuidi, yo amyemidiyei ebeha howola abo amlobaidi. Ta ebe amhanapuidi yana aiyauya mwalaꞌina yana tomowao ita alidai, neta iya yana wasawasa ainaena. 


text:
Yana wahiyalane iveꞌitaei Besinana ainaena, haugana mwalowoiyena iꞌabiye towolouyoi, na yana abamiya galewai imohei, Yaubada nima tautuwanaena. 


text:
Ainaena Besinana tomowa dawadawanidi yadi loinao maudoidi imwalaꞌi gabaedi, nuwana ꞌtausagenawasao yadi loinao bo aluꞌaluwa yababadi yadi loinao, bo hiya yehadi mwalaꞌina yadi loinao, teina hauga yo hauga hilalaoma aidiyai. 


text:
Wuwuna Yaubada Besinana ana loina imohei ginauli maudoidi ebeha iloinaedi, na tauyemidiwo ita hinage maudoida iloiloina alidai. 


text:
Wuwuna tauyemidiwo ita dova Besinana taunao, ainaena Besinananane iꞌoiye mwauwigita dova ginauli maudoidi iꞌoiye mwauwidi.<pb/>


text:
Na mwalona baleꞌu mumugana yababadi ampaipaihowaidi, wuwuna aluꞌaluwa yababadi hiya yadi bada yana wahiyala alonai ammiyamiya yo amꞌawaꞌawa abiyei, eeta neta aluꞌaluwane, iya tauwalo sebasebaiwo himulimulitaei ta nuwadiyai imiyamiya. 


text:
Mwalona hinage ita dova hiya na tauda yana nuwatuwu dawaniwo tamulimulitaedi, ta hava ita yada nuwatuwu tapaipaihowaidi. Ainaena Yaubada imodiꞌiniyegita wuwuna mumugada yababadi, dova taumiya baleꞌu maudoidi. 


text:
<pb/>Ainaena yada lauhapuliwone hiꞌoiꞌoiye mwalowoigita, na hesi Yaubada yana atemuyamuya imwalaꞌi alili yo yana veꞌiꞌila mwalaꞌina alidai na ainaena iꞌabiye towolouyoigita, Besinana baidada. Yaubada iya yana velau ainaena ilivahigita, 


text:
na hinage Besinana baidada iꞌabihinigita, na galewa yana wahiyala imohegita, ta Yeisu Besinana yana besinanaena taloiloina. 


text:
Teina ipaihowai na ebeha hauga ilalaoma aidiyai yana veꞌiꞌila mwalaꞌi alilina iveꞌitaei, neta yana atemuyamuya Yeisu Besinana ainaena. 


text:
<pb/>Moiha, yana veꞌiꞌila ainaena ilivahigomiuꞌo yami yemidi vehabana, na nigele ambom yami paihowa aidiyena, na hesi Yaubada yana aiyauya ainaena. 


text:
Yada abihagune nigele ebeha yada paihowa ainaena tayalobai, mata dova ta tanuwahaehae ebeha ita bada yada wahiyalaena. 


text:
Na hesi Yaubada iya yana paihowa atedai iꞌatububunidiꞌo Yeisu Besinana ainaena, na ebeha tapaipaihowai paihowaone namwanamwadi Yaubada mugamugaina ivesinuwanediꞌo vehabada. Besinana yehanaena taveboda ehebo 


text:
<pb/>Omiu taumiya ganamuli na nigele Yudeya tomowadiyao na nigele Yudeya, eeta hiya Yudeya yadi veꞌiveꞌilala neta ꞌwapi ana hapi tomowa nimadiyena nigele amyavaivai, ta hihinahinaligomiu. 


text:
Mwalona omiu nigele Besinana yana boda, ainaena ammiya bala daodao, ta Isileli yana abaloina ammiya tulutuluhaei na Yaubada yana waloyemidi iwawalo mahalavaeiwa, nigele habuluna amyaꞌita lobai. Ainaena nigele amyaꞌita haeyei, wuwuna Yaubada nigele amyahanapui na nigele amyanuwanuwatuwui. 


text:
<pb/>Mwalona ammiyawahi, na teina haugane Yeisu Besinana imwalowoi na ꞌwahinana isagena vehabamiu eeta ilauvaigomiu ta amlaomaꞌo vahalinai. 


text:
Mwalona tamiya tulutuluhauyoigita ta ai Yudeya na omiu nigele Yudeya na teina haugane Besinana yada miyawahei ihoꞌeyaꞌo na imwauwi iliꞌilimanigita daumwali alonai ta ita huhu ehebo. 


text:
Iya tauna ana ꞌoiyemwalowoi ainaena Mosese yana laugagayowo itauꞌauꞌauhigomiu maudoidi ibohoidi, eeta ilau ahaigita ta taveboda ehebo iya baidada, na nigele dova mwalona boda bwau himiyamiya, na teina hauga tamiya daumwali. 


text:
Hinage yada wahei aidiyena ilivahigita ta ivaigitama Yaubada ainai yo iya baidada taꞌawa auꞌaugeluyoꞌo, ta yana paihowane, iya tauna ehebo ainaena aiwa lagalaga ainai hiꞌoiye patu, ta veꞌalehaone hiꞌoꞌovine. 


text:
<pb/>Ainaena Yeisunane ilaowa na daumwali iguguyaei omiu taumiya amwaha daodao alimiyai, yo ai hinage vahalinai amiyamiya alimaiyai. 


text:
<pb/>Omiu mwalona taumanao ammiya wahiꞌo, na hauga teina hesi bada amvetaniwaga toyawaꞌo Yaubada yana bodao baidamiyao, na amveboda ehebo Yaubada yana huhu ainai. 


text:
Omiu hinage hiꞌabigomiu, eeta ita dova vada, na Yeisu Besinana iya yada wahuwahu, iya ainai logidi mwalaꞌidi neta Yeisu ana tausagenawasao yo tauwalo mahalavao, 


text:
na ainaena ita maudoida vada ana ginaginauli, na Yeisu iꞌabigita ta tayevada mwalaꞌina na veꞌaveꞌahihida. 


text:
Teina vehabana yau Paulo yapwagogo na yaꞌawaꞌawanoi Yaubada ainai, iya yagu paihowa imohegau omiu nigele Yudeya alimiyai, na Yeisu yana paihowa vehabana vada paipaiyai himwauwigauꞌo ta yamiyamiya. 


text:
Mwalona yagu paihowa wasana ambenalenaꞌo, ta yagu paihowane Yaubada imohegau, na ebeha iya yana veꞌiꞌilaena omiu ami hagu amlobai. 


text:
<pb/>Na yagu paihowa teina hanapu mwalona dawadawanina vehabana, na hesi ana nuwamasele Yaubada bada iveꞌitagauꞌo, dova mwalona yaleleyawa yami leta ubwaꞌubwana ainai. 


text:
Na hanapunane yaso mugamugaidi nigele hiyahanapui, eeta teina taꞌi Aluꞌaluwa Veꞌahihi iꞌabiye mahalava yana tauyewasao yo tauwalo mahalavao alimaiyai. 


text:
Hanapu dawadawanina ainaena omiu nigele Yudeya howahowana na Yaubada yana livahi amlobai, ai Yudeya dova. Yana livahi mwalona iwalo yemidiyenaꞌo, eeta Yeisu Besinana wasana ainaena talobaiyaꞌo ta taveboda eheboꞌo. 


text:
<pb/>Na Yaubada yana wahiyalaena yo yana velauwena paihowa teina imohegau, ta ebeha wasa namwanamwanane Besinana vehabana yawalo mahalavaei. 


text:
Na yau dova wewelohe tauyemidiwo holadiyai, na hesi Yaubada yana veꞌiꞌilaena paihowa teina imohegau, na omiu nigele Yudeya alimiyai Besinana wasana yaguguyaei, ta ainaena yana wasawasa mwalaꞌi alilina amꞌita lobaidi. 


text:
Yo hinage tomowa maudoidi hihanapui ebeha Yaubada iya ginauli maudoina adi tauyemasele, na hauga daodaona aidiyai yana nuwatuwu idawani, ta wau yagu paihowaena iꞌabiye mahalavayaꞌo. 


text:
Eeta Yaubada yana waloyemidi ebeha ita yana boda alidaena yana hanapu vagana yo vagana iꞌabiye mahalavadi galewa ana tauloinao yo tauwahiyalao dawadawanidi aidiyai. 


text:
<pb/>Teina Yaubada yana nuwatuwu mwalona ta ana higa wau, na teina taꞌi iꞌabiye mahalavayaꞌo yada Bada Yeisu Besinana ainaena. 


text:
Besinana bada tayemidiyenaꞌo eeta taꞌatepatu na baidada taluwu Yaubada mehenai taꞌawaꞌawanoi ainai. 


text:
Ainaena agu muyao teina vehabamiu havena vehabana atemiu hitapitapiya, na hesi amhanapui ebeha agu muyaone teina omiu yami vewasawasa vehabana. Besinana yana velau mwalaꞌina 


text:
Na yaꞌawaꞌawanoi ainai ta ebeha yana wasawasa yo yana wahiyala italamwei alimiyai, ta ebe iya Aluꞌaluwana atemiu iꞌabiye wahiyaladi. 


text:
Na hinage yami yemidiyena Besinana imiyamiya atemiyai, ta mumugamiu yo yami miya maudoina ana wuwu moihana velau taꞌi. 


text:
Ainaena taumaselewo maudoidi baidamiyao howahowamiu Besinana yana velau amhanapu iliꞌilimani neta ana tabataba, yo ana daodao, yo ana hae, yo ana dobi, nigele ana live. Besinana yana velau imwalaꞌi alili, yo hinage Yaubada iya tauwahiyala moiha yana mumugaena iꞌoiye mwaugomiu. 


text:
<pb/>Moiha, yana wahiyala holadai ipaipaihowa, ta ebe hava vehabana taꞌawanoi mayada yemidi, iya howahowana na ipaihowai, maꞌana yemutulai mwalaꞌina vehabada. 


text:
Ainaena yana boda maudoida Yeisu Besinana yehanaena tanoꞌovateyai, yaso ta yaso hilalaoma hauga maudoina aidiyai. Moiha.<pb/>


text:
Yau Bada yana taupaihowa paipaina, yagu nuwatuwu ebeha yami mumugao hinamwanamwa ta dova iya iyogaegomiu yana mumuga. 


text:
Na mayami nuwadobi, yo mayami atetalam, yo mayami alamaꞌiꞌita, na ehebo ehebo amvelauyoigomiu, yo amnuwatuwu avivini ami geluwo aidiyai. 


text:
Na amꞌaipate wahiyala, ta ebe Aluꞌaluwa Veꞌahihi iꞌuinigomiu, ta mayami nuwadaumwali ammiya yaliyaya. 


text:
<pb/>Moiha ita bada ehebo, Aluꞌaluwa Veꞌahihi hinage ehebo taꞌi, ta iyogaegita omiu yo ai, na tanuwanuwatuwu ada livahi ehebo aꞌava hauga ilalaoma vehabana. 


text:
Teina vehabana Buki Veꞌahihi yana walo, iwalo:<pb/>“Haugana ihae ewai ana alehao iwahiyala gabaedi, na tomowa iꞌaiyauyanei adiyau.” 


text:
Walo teina ebeha “ihae galewai”, na vedova? Nigele iyabom iyahae na hesi iꞌaitulu baleꞌu holaꞌalilinai. 


text:
Na iya tauꞌaitulune ihae ta galewa ihae gabaei ewai, ainaena iya tupwa maudoidi aidiyai imiyamiya na iloiloina. 


text:
<pb/>Na yana aiyauyane teina dova, ebeha tupwadi tomowa tauyewasao, na tupwadi tauwalo mahalava na tupwadi tauguguya na tupwadi taumugai na tupwadi tauveꞌita. 


text:
Na maudoida yada paihowa ehebo ehebo neta yana boda ada hagu vehabana na ebeha tawahiyala, Besinana bodana yana mwalaꞌi vehabana. 


text:
Na maudoida tayemidi ovi, na hinage Yaubada Natuna tahanapui mayada mumuga hunadi, dova Besinana yana mumuga hunana, na namwanamwana maudoina. 


text:
<pb/>Teina ainaena heda mumugana alidaena talaugabaidi, wuwuna mwalona yada hanapu tapitapiyana ainai veꞌita vagadi yo vagadi hiꞌabiꞌabiye nuꞌuvigita, neta tupwadi tauꞌoyama yadi veꞌita amꞌamnadi yo yababadi aidiyena. 


text:
Na hesi ilowoinanegita na velauwena tawalowalo moiha, eeta yada mumuga maudoidi himwalaꞌi uluꞌuluda Besinana yana mumuga dova. 


text:
Wuwuna ita Besinana taunao, na yau vagadi yo vagadi imohegita ebeha ta tubweuyoidi yo tavehaguhaguyoigita velauwena na tawahiwahiyala. Mumuga miyamiyana na mumuga vauvauna 


text:
<pb/>Teina hinage Bada yehanaena yaguguya alimiyai ebeha yami mumuga taumiya ganamuli dova amlaumwauwi, wuwuna yadi nuwatuwu awaꞌawawa aidiyena. 


text:
Yadi hanapu higuguyou, na nigele Yaubada yawahina aidiyai iyamiyamiya, eeta yadi uluꞌulu yaiya aidiyena bada talinadi ituiꞌo. 


text:
Ainaena bada hiyababa aliliꞌo, ta hitalamwedi mumuga meheꞌayo aidiyai, na mumuga biꞌibiꞌidi maudoidi nuwadi ivai. 


text:
<pb/>Ainaena mumuga miyamiyana amtaꞌwataꞌwataedi, neta paihowadine mwalona ampaipaihowaidi, hauganane nuwadawaniwo hiꞌabiꞌabiye yababagomiu moiha, 


text:
Ta ainaena mumuga vauvauna amvai, Yaubada yana mumuga dova, wuwuna iya atedai mumuga dumwadumwaluna yo masemaselena imwauwiyaꞌo. 


text:
<pb/>Ainaena oyama amtaꞌwataꞌwataei na maudoimiu amwalowalo dumwalu ehebo ehebo alimiyai, wuwuna maudoida Besinana tauna yaunao. 


text:
Tauꞌaivavali ilowoinanedi na hilaumwau, na hesi ginauli namwanamwadi nimadiyena hipaihowaidi, ta paihowanane ana maiha ainaena hagu himohemohedi tauwewelohe aidiyai. 


text:
<pb/>Havena hinage teya walo yababana amꞌataꞌataidi, na hesi walo namwanamwa aꞌavadi tomowa adi hagu vehabana, hava hauga ehebo ehebo ana lowoinana vehabana amꞌauꞌaubabada, ta ainaena yaiyadiwo hiya hibenalegomiu yami aubabadaena mata hagu hilobai. 


text:
Havena Aluꞌaluwa Veꞌahihi nuwana amꞌabiꞌabiye yababa, wuwuna Aluꞌaluwa Veꞌahihinane dova veꞌiveꞌilala alidai, ebeha howola abo ada abiye vauvau talobai. 


text:
<pb/>Na hinage yababaone teina dova amtaꞌwataꞌwataedi: walo abelena, modiꞌini, awapaꞌipaꞌiꞌi, manini, awayabayababa, na hinage walo hinahinali, 


text:
Hesi amvehaguhaguyoigomiu, yo amnuwahegoya ta ami geluwo yadi yababa amnuwahamuidi ehebo ehebo ainai, dova Yaubada yami yababao Besinana ainaena inuwahamuidiꞌo.<pb/>


text:
Hinage amvelavelauyoigomiu dova Besinana yana velaune, ta italamweuyoi na ivetaupwaoli Yaubada ainai ita vehabada ta imwamwalowoine dova pwaoli panena Yaubada ibenalei ebeha namwanamwana. 


text:
<pb/>Omiu Yaubada ana tauyemidiwo, ainaena ilowoinanegomiu na pwanoli yo meheꞌayo yo wasawasa ana nuwalele amlaugabaidi, na havena vehabadi hava teya amwalowalowei. 


text:
Hinage havena mumuga biꞌibiꞌidi amꞌataꞌataidi yo walo awaꞌawawa amꞌataꞌataidi, yo walo talawahi wuwuna walodine nigele adi lowoinana holamiyai, na hesi yami walowena Yaubada amwalo vetuvehaeyei. 


text:
<pb/>Moiha, tauyababa nigele howahowana hiluwu Besinana yo Yaubada yadi abaloina ainai, dova hiya taupwanoli yo taumeheꞌayo yo tauꞌaiduma, wuwuna tobwatobwa ana nuwalele ainona teina, ebeha yada yemidi tamwauwi tobwatobwa aidiyai, na nigele Yaubada ainai. Masele vehabana 


text:
<pb/>Mumuga teina vehabadi Yaubada loina ana tauhoꞌewo imodiꞌiniyedi, eeta havena teya yaiya yana walo awaꞌawawaena iꞌoyaꞌoyamaegomiu. 


text:
Wuwuna omiu guguyou mwalona ainaena bada amgeyoꞌawamaꞌo Bada yana masele ainai, eeta masele mumugadi ampaipaihowaidi. 


text:
Wuwuna masele ginauli biꞌibiꞌidi mata iꞌabiye mahalavadi ta ainodi tahanapuidi. Teina vehabana na hiꞌauꞌaubabada na hiwalo:<pb/>“Owa tauꞌenoꞌeno, mwalowoiyena utowolo ta Besinana maselena imaseleigo.” 


text:
<pb/>Ilowoinanegomiu na yami mumuga amꞌita iliꞌilimanidi na havena ampaipaihowa awaꞌawawa, na hesi amhanapui iliꞌilimani. 


text:
<pb/>Havena weꞌaha wahiwahiyalana ainaena amnumanuma yauyaule, neta ginauli abasilahe, na hesi Aluꞌaluwa Veꞌahihi iꞌoiye mwaugomiu. 


text:
Na amwaliwali maꞌami geluwo, wali tapwalolo, yo Sam walinao, yo hinage walibui aidiyena, mayami yaliyaya atemiyena amwali yada Bada ainai. 


text:
Na hauga maudoina amꞌawaꞌawa yauwedo ginauli maudoidi vehabadi, yada Bada Yeisu Besinana yehanaena Tamada Yaubada ainai. Hiya tawatawaholadi adi loina 


text:
Omiu waiwaihiu tawatawaholamiu mwanemiyao yadi walo amveꞌahihiyedi, dova yami veꞌahihi Besinana ainai. 


text:
Wuwuna waihiu ana taumugai neta mwanena, dova Besinana ita yana boda ada taumugai na ada Taulivahi, na ita dova tauna yaunao. 


text:
Ainaena ita Besinana yana boda ta tamulitaei, dova hinage waiwaihiu mwanediyao yadi nuwatuwu himulimulitaedi. 


text:
<pb/>Tautawahola towatowaho ilowoinanegomiu na mwanemiyao amvelauwedi, dova Besinana yana boda ivelauwegita, eeta iya italamyowei ta imwalowoi vehabada. 


text:
Ainaena ita mata iꞌita lobaigita yana boda namanamalina, na nigele ebeha biꞌi bo hava yababana alidai, na hesi maudoina bada namwanamwana, na vauvauna. 


text:
<pb/>Neta dova towatowaho ilowoinanegomiu na mwanemiyao amvelauwedi, omiu taumiu dova. Wuwuna ebe yaiya mwanena ivelauwei, neta ibom bada ivelauyowenaꞌo. 


text:
<pb/>Wuwuna nigele teya hinage tomowa ibom tauna ainai iyaveꞌaleha, na hesi iꞌita avivini na ana aiꞌai imohei tauna ana hagu vehabana, dova Besinana yana boda ita iꞌita avivinigita. 


text:
Yaubada yana Buki iwalowei:<pb/>“Towaho tamana yo hinana ilaugabaidi na mamwanena himiya ehebo, dova tau ehebo taꞌi.” 


text:
<pb/>Walo teina dova walo vegevegedi dawadawanina, na ana hanapu neta Besinana yo tauyemidiwo vehabada. 


text:
Eeta ilowoinanegomiu na ehebo ehebo mwanena ivelauwei ibom dova, na waihiu tawatawaholana howahowana mwanena iveꞌahihiyei.<pb/>


text:
Omiu hedaheda ilowoinanegomiu na hinamiyao yo tamamiyao yadi walo amꞌawa abiyedi, yada Bada mehenai, wuwuna teina ainaena ebeha ammumuga namwanamwa. 


text:
Hinage, “Tamam yo hinam uveꞌahihiyedi”. Teina loina mugamugaina maꞌana waloyemidi ana tauꞌawa abiwo vehabadi. 


text:
Omiu tama hinage havena natumiyao adi tauꞌwataꞌwata amwaumwauwi ta mata himodiꞌiniyegomiu, na hesi yada Bada yana loinao yo yana veꞌitao amguguyaedi. Babadao yo taupaihowao adi loina 


text:
<pb/>Omiu taupaihowa mohili yami babadao baleꞌuwai yadi walo mayami meheuhi amveꞌahihiyedi, yo yadi walo amꞌawa abiyedi, dova Besinana yana walo amꞌawa abiyei, na havena hinage yami nuwatuwu bwau. 


text:
Nigele ebeha hauganane yami babadaone hivinuvinunuigomiu na abo aidiyai ampaihowa iliꞌilimani, na hesi Yaubada vehabana amtuluhahegoya atemiyena na Besinana vehabana ampaipaihowa iliꞌilimani. 


text:
Omiu Besinana yana bodao, ilowoinanegomiu na yami babadao aidiyai amꞌatetalam, dova Bada ainai amꞌateꞌatetalamne, na vehabadi ampaihowa iliꞌilimani. 


text:
Ta amnuwatuwu avivini ebeha babadao yo yadi taupaihowao maudoidi yadi paihowa namwanamwadi adi maiha Bada ainaena hilobai eheꞌehebona. 


text:
<pb/>Omiu babadao hinage ammumuga iliꞌilimani yami taupaihowao aidiyai, na havena amwalowalo yagaidi, na hesi amnuwatuwu avivini ebeha omiu na hiya yami Bada galewai imiyamiya, eeta yana loina alimiyai eheꞌehebona maudoimiu vehabamiu, nigele vagana yo vagana. Yaubada yana abaꞌaleha tobwatobwana 


text:
Yo Yaubada yana abaꞌaleha maudoina aidiyena amlauliꞌwa, na ainaena havena amtapitapiya hauganane ebe Tomodulele iꞌoyamaegomiu. 


text:
Wuwuna yada alehane nigele tomowa baidadao, na hesi tauloina yababadi aidiyai, hiya guguyou teina taꞌi baleꞌuwai adi tauloinao, yo galewa ana aluꞌaluwao yababadi. 


text:
<pb/>Teina vehabana Yaubada yana abaꞌaleha maudoina amliꞌwadi, na ebe havena amtapitapiya howola hauga yababana ainai, na ainaena mayami wahiyala ana higa hauga ilalaoma amtowolo wahiyala. 


text:
Eeta amtowolo na walomoihana amlau tulituliyei, na nuwaꞌepomiu amlau auꞌauhidi mumuga dumwaluna ainaena. 


text:
Na hinage yami yemidi dova yami ꞌwapeya ainaena amlau auꞌauhigomiu, neta howahowana Tomodulele yana gita hawahawawalina ilau auꞌauhidi. 


text:
Uluꞌulumiu ana oiꞌauꞌauhi Yaubada yana livahi amvai, yo Aluꞌaluwa Veꞌahihi yana elepa aleꞌaleha amvai, neta Yaubada yana walo. 


text:
<pb/>Hauga maudoina Aluꞌaluwa Veꞌahihi yana hagu ainaena amꞌawaꞌawanoi Yaubada ainai awanoi bagibagilidi aidiyena. Havena amtapitapiya na hesi amtowolo wahiyala na amꞌita avivinigomiu na amꞌawanoi Yaubada yana tomowao maudoidi vehabadi. 


text:
Yo yau hinage vehabagu, ta ebe mayagu atepatu wasa namwanamwana ana nuwamasele dawadawanina yawalowalo mahalavaei. 


text:
Wasa teina ana paihowa vehabana vada paipaiyai himwauwigau, ainaena amꞌawaꞌawanoi Yaubada ainai ta ebe wasanane yawalo mahalavaei mayagu atepatu, wuwuna ana lowoinana teina dova. Abaꞌovi 


text:
<pb/>Tikiko, iya tahida namwanamwana, ta iꞌaiꞌaipate yada Bada yana paihowa ainai, na yavetamalenawaꞌo ta ebe wasagu maudoina iꞌaubabadaei alimiyai, na ebeha yagu miya yo yagu paihowa vehabadi amhanapuidi, eena yama miya vehabana ivenuwamwauwegomiu, yo hinage iꞌabiye wahiyalagomiu. 


