# verses

text:
Na hesi amnuwatuwu avivini ebeha Yaubada yana Abaloina nigele aiꞌai yo bwahi vehabadi, na hesi mumuga dumwadumwaluna yo nuwadaumwali yo yaliyaya, Aluꞌaluwa Veꞌahihi ainaena, vehabadi. 


text:
Ta ebe mumugane teina aidiyena Besinana yana paihowa tapaihowai, mata Yaubada vehabada iyaliyaya, na hinage tomowa hiꞌawa namwanamwaegita. 


text:
Na hesi havena aiꞌai aidiyena Yaubada yana paihowa amꞌabiꞌabiye yababa, wuwuna aiꞌai maudoina namwanamwadi, na ebe tupwadi aiꞌai aidiyena ada geluwo taꞌabiye beꞌudi, aiꞌainane havena hinage taꞌaiꞌaidi. 


text:
Ainaena teina taꞌi howahowana ginaulidine vehabadi ada geluwone hiveꞌaveꞌahihine, bunuma yo waini, havena taꞌabiꞌabitowoidi, mata dova ta taꞌabiye beꞌudi. 


text:
<pb/>Yam yemidi ana miyamiya teina mumugane ainaena nigele tomowa hiyahanahanapui na owa Yaubada ubom alimwai. Hiya nigele adi lautowoi yababana hauganane na ginauli teya hipaihowai na hiꞌawa dumwaluwei hiya tauyaliyaya. 


text:
Na hinage ebe mayada nuwabwaubwau aiꞌaidine taꞌaidi, neta bada talauhapuliꞌo Yaubada mehenai, wuwuna nigele tayayemidi. Na bada tahanapuiyaꞌo ebeha hava tapaihowaiyaꞌo, na nigele mayada yemidi, neta lauhapuli.<pb/>


text:
Yaiyadiwo ita yada yemidi wahiwahiyalana, ilowoinanegita na ada geluwo hiya yadi yemidi tapitapiyana tahaguidi, na havena tabom vehabada tanuwanuwatuwu. 


text:
Wuwuna Besinana hinage dova nigele ibom vehabana iyanuwanuwatuwu, na hesi dova Yaubada yana Buki Veꞌahihi ainai iwalo mahalavaꞌo, iwalo, ‘Yaiyaidiwo hiꞌawaꞌawa yababaego, yadi awayababane aliguwai hiꞌataidi’. 


text:
Na hinage veꞌita bagibagilidi Buki Veꞌahihi ainai imiyamiya Yaubada yana veꞌitawone vehabada. Na mayada alamaꞌiꞌita tahaꞌwahaꞌwa na Buki Veꞌahihi yana haguwena mata nuwatuwuhae tavai. 


text:
<pb/>Ainaena tanuwatuwu avivini ebeha Yaubada ibom alamaꞌiꞌita yo abiye wahiyala wuwuna, eeta ibom howahowana na iꞌabiye wahiyalagita nuwatuwu ehebo ainaena, dova Besinana Yeisu yana nuwatuwu, 


text:
ta ebe maudoida nuwatuwu ehebo ainaena Yaubada tanoꞌowei, iya yada Bada Yeisu Besinana Tamana yo yana Yaubada. Wasana namwanamwana teina omiu nigele Yudeya alimiyai 


text:
<pb/>Ainaena ami geluwo ehebo ehebo amyaliyayaidi yami awaꞌauꞌaugelu aidiyena, dova Yeisu Besinana ita iꞌawa auꞌaugeluwegita, ta yami awaꞌauꞌaugelu namwanamwana ainaena Yaubada ana noꞌo imwalaꞌi. 


text:
Na yawalo auligomiu ebeha Besinana hinage Yudeya aidiyai ivetau paihowa, ta Yaubada yana waloyemidi babada mugamugaidi aidiyai ana moiha imahalava, 


text:
na hinage hibom nigele Yudeya tupwa maudoina aidiyai himiyamiya, Yaubada hinoꞌowei yana atemuyamuya aidiyai vehabadi. Wuwuna ehebo lele Buki Veꞌahihi ainai iwalo:<pb/>‘Teina ainaena nigele Yudeya baidaguwao awalo vetuvehaego, na hinage yeham vehabana mayama walo vetuvehae awaliwali alimwai’. 


text:
Hinage dova Aisaya yana Buki ainai iwalo:<pb/>‘Yesi yana huhu ainaena ehebo towaho ilaoma na tupwa maudoidi aidiyai ivetoloina, na nigele Yudeya hinuwatuwuhae ainai’. 


text:
<pb/>Yaubada iya nuwatuwuhae wuwuna na iya yami yemidiyena yaliyaya mwalaꞌina yo nuwadaumwali maudoina mata imohegomiu ta Aluꞌaluwa Veꞌahihi yana alaꞌalawowoliyena yami nuwatuwuhaene mata imwalaꞌi alili. Paulo yana loguguya vehabana 


text:
<pb/>Tahiguwao, bada yahanapuigomiuꞌo moiha ebeha omiu tomowa namwanamwamiu na hanahanapumiu, ainaena howahowana ami geluwo aidiyai amwaha namwanamwana amveꞌita. 


text:
Na mayagu atepatu yami leta teina yaleleyawa ta tupwadi ginauli amnuwatuwu avivinidi, wuwuna yagu paihowa teina Yaubada imohegau, 


text:
neta Yeisu Besinana vehabana yawalo mahalava omiu nigele Yudeya alimiyai. Yagu paihowa teina ainai dova pwaoli yapaipaihowai ta ebe Yeisu wasana ambenalei, na mulitai yamohegomiu Yaubada ainai, wuwuna Aluꞌaluwa Veꞌahihi bada iꞌabiye maselegomiuꞌo ta Yaubada vehabamiu iyaliyaya mwalaꞌina. 


text:
<pb/>Eena moiha, mayagu yaliyaya Yaubada yana paihowa vehabana yapaipaihowa, wuwuna Yeisu Besinana baidagu apaipaihowa. 


text:
Eeta hava Besinana ipaihowai ta omiu nigele Yudeya Yaubada amꞌawa abiyei ta mata mayagu atepatu ibom yawalowei. Teina yagu walo yo yagu paihowa ipaihowai aidiyena. 


text:
Na hinage yagu paihowao veꞌiveꞌiladi yo wahiwahiyaladi yo abanuwapwanopwano ta Aluꞌaluwa Veꞌahihi yana wahiyalaena Besinana wasana maudoina yaguguya taꞌiꞌiliyei Yelusalemaena ana higa yalaoma Ililikom. 


text:
Na wasa namwanamwana nuwanuwagu tupwa vauvaudi hiya aidiyai yaguguya mugai, hibom tupwadine nigele Besinana wasana hiyabenalei, wuwuna nigele nuwanuwagu na vali tauguguyao yadi paihowa yayemutulaidi. 


text:
Wuwuna Buki Veꞌahihi iwalo mahalavaꞌo iwalo:<pb/>‘Yaiyadiwo hiya Besinana wasana nigele hiyabenalei, mata howola abo hibenalei, na hinuwamasele’. Paulo nuwanuwana Loma itauboꞌeyedi 


text:
<pb/>Teina wuwuna ta nigele yayaꞌitagomiune. Na hesi moiha, bolimai bagibagilina aidiyai nuwanuwagu na yaꞌitagomiu, na nigele howahowagu. Na tupwaone teina aidiyai yagu paihowa bada yaveꞌovidiꞌo. 


text:
Ainaena teina hauga yaꞌita mugaiyegomiu, na tupwana omiu baidaguwao tayaliyaya, na amhaguigau ta yalau Sipeni. 


text:
Na hesi mulitai abo yalaowa alimiyai, nuwanuwagu yalau mugai Yelusalem na Yaubada yana bodao adi hagu yamohedi. 


text:
Wuwuna Masidoniya yo Gilisi nuwanuwadi ebe yadi velau yamohedi Yaubada yana bodao wewelohedi Yelusalem ainai. 


text:
Tenem velaune hiya adi yaliyaya na hesi ana dumwalu wuwuna adi vagavaga hiya Yudeyaone aidiyai mwalona. Yudeyaone wasa namwanamwana hilawei aidiyai ta Besinana Yeisu hilobai eeta adi lowoinana ta teina hauga yadi vehaguhagu hinage mane habuluna hivetamalei ta yalawei Yelusalem. 


text:
Ainaena teinai yagu paihowane yaveꞌovi, neta velaune teina Yelusalem yamohedi, na mulitai yalaowa alimiyai na yaꞌitagomiu, na alimiyena yageluyo ta yalau Sipeni. 


text:
Na yahanapuiyaꞌo mata yagu tauboꞌene inamwanamwa, wuwuna Besinana yana awanamwanamwa mwalaꞌina aliguwai imiyamiya, ainaena tayaliyaya toyawa. 


text:
<pb/>Tahiguwao, yada Bada Yeisu Besinana yehanaena na Aluꞌaluwa Veꞌahihi yana velauwena, alimiyai yaꞌawanoi mwalaꞌina ebe omiu na yau Yaubada ainai taꞌawanoi vehabagu, 


text:
neta Yudeya tupwadi Yeisu nigele hiyayemidiyei, ta ebe havena hipaipaigau, yo hinage Yaubada yana bodao Yelusalem ainai vehabadi, na ebe velau teina yalalawedi vehabadi hiyaliyaya. 


text:
Eeta Yaubada yana nuwatuwu teina dova, mata mayagu yaliyaya yalaowa alimiyai, ta netai alimiyai yaꞌaiyawasi. 


text:
Nuwamiyai yamwauwi nuhudane Pibi vehabana, iya dalava Kenikiliya ainai Yaubada yana boda ihaguhaguidi, 


text:
na hauganane ilaowa alimiyai, nuwanuwagu na yami vadai amyogaei, Bada yehanaena, wuwuna amwaꞌamwaha teina dova Yaubada yana tomowa ilowoinanedi, eeta Pibi amhagui ebe tupwadi ginauli aidiyena iꞌubwa, wuwuna ibom hinage dova Yaubada yana boda bagibagilidi ivelauwediꞌo, na hinage yau dova ihaguigau. 


text:
<pb/>Na hinage yagu awayauwedo Pilisila yo Akwila aidiyai amwalowei, hiya mwalona baidaguwao Besinana Yeisu vehabana avetau paihowa. 


text:
Na hinage yawahidi hitalamwedi vehabagu hauga abasilahe aidiyai. Ainaena vehabadi yaꞌawa yauwedo, na nigele ebeha yabom yagu awayauwedo, na hinage Yaubada yana bodao hibom himiyamiya nigele Yudeya aidiyena. 


text:
<pb/>Na hinage yagu awayauwedo amwalo mahalavaei hiya Yaubada yana bodao himiya gogoi Pilisila yo Akwila yadi vada ainai. Na yagu awayauwedo amwalo mahalavaei augelu Epenitosi ainai, iya Yeisu Besinana ana tauyemidi mugai Esiya yana abaloinao aidiyena. 


text:
<pb/>Yaꞌawa yauwedo hinage augeluwo Anidalonikosi yo Yuniyasi aidiyai, hiya Yudeya mwalona baidaguwao vada paipaiyai amiyamiya, hitau bwaune maꞌadi veꞌahihi Yeisu ana tauyewasao aidiyena, wuwuna hiya Besinana ana tauyemidiwo mugamugaidi, na mulitai yau. 


text:
<pb/>Na hinage yagu awayauwedo Ebanosi ainai, iya baidada Besinana vehabana tapaipaihowa, hinage yagu awayauwedo augelu Sitakisi ainai. 


text:
<pb/>Na hinage yagu awayauwedo Apelisi ainai, iya Besinana ana tauyemidi moiha. Na Alisitobulosi mayana bodao yagu awayauwedo hinage aidiyai, 


text:
yo hinage Helodiyoni iya Yudeya towahona, na hinage Bada yana bodao hiya Nasisosi yana vadai himiyamiya. 


text:
<pb/>Yagu awayauwedo hinage Bada yana taupaihowao hiya waiwaihiudiyao Tilipena yo Tiliposa aidiyai. Na hinage augelu Pesisi ainai, ibom Bada vehabana ipaipaihowa mwalaꞌina. 


text:
<pb/>Na yagu awayauwedo hinage Luposi ainai, iya Bada ivesinuwai, yo hinanane hinage ainai, iya ivelauwegau dova yau natuna moiha. 


text:
<pb/>Yagu awayauwedo hinage Asinikilito yo Pilegoni yo Hemisi yo Patalobasi yo Hemasi, yo Yaubada yana bodaone baidadiyao aidiyai. 


text:
<pb/>Yagu awayauwedo Pilologosi yo Yuliya aidiyai, na hinage towahone Neliyosi manuhuna aidiyai, yo Olimipasi, yo Yaubada yana tomowao bodaone baidanao aidiyai. 


text:
<pb/>Ainaena ehebo ehebo ami geluwo awaꞌauꞌaugelu moiha ainaena amvelauwedi. Na hinage Besinana yana bodao maudoidi tupwa maudoina aidiyena, yadi velau omiu Yaubada yana bodao Loma ainai alimiyai. Paulo yana venuwamwau yana abaꞌovi 


text:
<pb/>Tahiguwao, teina yagu awanoi mwalaꞌina alimiyai ebeha amꞌita avivinigomiu hiya tauwahei aidiyena, wuwuna veꞌitanane mwalona amvaiyaꞌo hiya nigele nuwadi, ainaena hiꞌawaꞌawa yababaei, na hinage tomowa yadi yemidi hiꞌabiꞌabiye tapiyaedi eeta amdena gabaedi. 


text:
Ebe yaiyadiwo yadi paihowa tenem dova, hiya nigele yada Bada Besinana vehabana hiyapaihowa, na hesi hiya yadi aiduma hipaipaihowaidine, wuwuna yadi walo amꞌamnadi aidiyena tomowa hiya nigele wahiwahiyaladi hiꞌoyaꞌoyamaedi, na hiniuniuli wuyowedi. 


text:
Na omiu bada tomowa hihanapuigomiuꞌo maudoimiu ebeha wasa namwanamwana ana taumulitao, ainaena vehabamiu yayaliyaya mwalaꞌina. Na hinage nuwanuwagu na mumuga namwanamwana maudoina amhanapui moiha, na mumuga yababana amtaꞌwataꞌwataedi. 


text:
<pb/>Walo moiha, Yaubada ibom nuwadaumwali wuwuna, na aemiu vahalinai mata Tomodulele igoha mutumutu. Yada Bada Yeisu Besinana yana veꞌiꞌila alimiyai. 


text:
<pb/>Timoti baidagu apaipaihowa na yana velau ilalaowa alimiyai, dova hinage tupwadi ama geluwo Yudeya aidiyena, Lusiyasi yo Yesoni yo Sosipateli. 


text:
<pb/>Na hinage towahone yana vadai amiyamiya, Yehana Gayosi, yana velau alimiyai, vada teina Yaubada yana boda yadi abamiya dalavai. Na hinage Elasitosi, ibom dalava teina mwalaꞌina ana mane ana tauꞌita avivini, na tahidane Kwatasi, hitau bwau yadi velau alimiyai. [ 


text:
<pb/>Ainaena teina hauga Yaubada tanoꞌowei, wuwuna ibom howahowana na iꞌabiye wahiyalagomiu, yau yagu guguya ainaena, neta Yeisu Besinana wasana. Na hinage mwalona bolimai daodaodi aidiyai wasa teina dawadawanina na teina hauga iꞌabiye mahalavayaꞌo. 


text:
na hesi teina hauga bada iꞌabiye mahalavayaꞌo alidai tauwalo mahalavao yadi leleowa aidiyena, na hinage Yaubada Miyamiya vateyaina iloina na ebeha dalava maudoina tomowadiyao wasa teina hihanapui ta ebe hiyemidi na hiꞌawa abiyei. 


text:
Yaubada ibom tauhanapu moiha, ainaena howahowana Yeisu Besinana yehanaena tanoꞌowei, hauga maudoina. Moiha.<pb/>


text:
Yau Paulo, Yaubada yana taupaihowa na Yeisu Besinana ana tauyewasa, yagu paihowa teina imohegau ebeha Yaubada ivesinuwaidiꞌo yaꞌabiye wahiyaladi, na hiyemidi moiha, na walomoihana yaveꞌitaei na ainaena yalauvaidima ta hihanapu. 


text:
Hanapu na yemidi ainodi neta ebeha yawahi vateyai Yaubada imohedi, dova hauga mugai ainai iwawalo yemidiyeiwa ta nigele iyaꞌoyama. 


text:
Ainaena Yaubada ibom yana walowena hauga vesivesinuwana ainai Yeisu ilaoma na yawahida vateyai iꞌabiye mahalava, na Yaubada, iya ada Taulivahi iloinaegau na yaguguyaei. 


text:
<pb/>Taito owa yaꞌawa natuna moiha alimwai yada yemidi ehebo ainaena, tamada Yaubada yo ada Taulivahi Yeisu Besinana yadi veꞌiꞌila na yadi nuwadaumwali himiya vahaligo. Taito yana paihowa Kiliti ainai 


text:
<pb/>Yalaugabaigo Kiliti ainai eeta ebe hava tapwalolo holadiyai nigele namwanamwana uꞌabiye dumwalu, yo taumugaiwo uvesinuwaidi dalava ehebo ehebo aidiyai dova yawawalo auligowa. 


text:
<pb/>Na yagu loina taumugai aidiyai vesinuwa vehabana, ebe towaho mumugana namwanamwana, na mwanena ehebo, ta natudiyao Yaubada ainai hiyemidi eeta ainaena hiya nigele tauꞌalomagigili, yo nigele tauyababa, yo nigele tauꞌabitauꞌwata. 


text:
Wuwuna taumugaiwo Yaubada vehabana hipaipaihowa, ainaena ilowoinanedi na mumugadi namwanamwana, na havena veꞌewa aidiyai yo havena hiꞌawa paꞌipaꞌiꞌi yo himodimodiꞌini, yo havena weꞌaha wahiwahiyalana ainaena hinumanuma yauyaule, bo tomowa hitalatalaidi, yo tobwatobwa hinuwanuwaleleyedi. 


text:
Na hesi ilowoinanedi na taumanao hiꞌita avivinidi, ta mumugadi dova taumumuga namwanamwana, yadi nuwatuwuwo hunadi. Hinage mumugadi dumwaluna yo masemaseledi na alamaꞌiꞌita wuwudi. 


text:
<pb/>Na hinage veꞌita moiha bada hibenalenaꞌo ta hiyemidiꞌo, eeta hiꞌabi avivinidi, ta ebe vali tomowa aidiyai hiveꞌita, na yaiyadiwo tauꞌawa oyaꞌoyama hiꞌabiye dumwaludi. 


text:
<pb/>Wuwuna tauꞌabitauꞌwata bagibagilidi himiyamiya, na Yudeya yadi loina ana taumulitao hibagibagili alili hiwalowalo awawa yo tomowa hiꞌoyaꞌoyamaedi. 


text:
Ainaena yadi aubabada oyaꞌoyama vehabana taꞌauhidi, wuwuna tomowa natudiyao baidadiyao hibenabenaledi na hilaulau yabayababa, na yadi veꞌita oyaꞌoyama ainaena nuwanuwadi mane hilobai. 


text:
<pb/>Teina ainaena tauwalo mahalava ehebo iya Kilitiyena iwalo, “Kiliti hiya tauꞌoyamao yo tauꞌabitauꞌwatao, na mumugadi dova lagulagu, neta ai iꞌiwahi vehabana hinuwanuwatuwu mwalaꞌina”. 


text:
Hinage uꞌauhidi havena Yudeya yadi vedevedede hibenabenaledi, yo hinage tauꞌabitauꞌwatao havena himulimulitaedi. 


text:
<pb/>Tomowa masemaseledi aidiyai ginauli maudoidi masemaseledi, na hiya wasa namwanamwana ana tauꞌabitauꞌwata, yadi mumuga yababana, hiya aidiyai nigele teya ginauli masemaselena, wuwuna yadi nuwatuwu maudoina yababana. 


text:
Na hiya hiwalo ebeha Yaubada hihanapiyaꞌo, na yadi paihowa aidiyena Yaubada hiuvalaei, wuwuna hiya tauyababa na loina ana tauhinali, na paihowa namwanamwadi nigele iyalowoinanedi.<pb/>


text:
Ta babadao uwalo aidiyai havena hinumanuma yauyaule bwahi wahiwahiyalana ainaena na hiyaliyaliyaya awawauhi, na hesi Yaubada hiyemidiyei moiha, na velau yo alamaꞌiꞌita iꞌoiye mwaudi. 


text:
<pb/>Aiꞌaihale hinage uwalo aidiyai ta hiveꞌahihi na havena tomowa hiꞌawaꞌawa yababaedi, yo havena waini hinumanuma alili, na hesi mumuga namwanamwana hiveꞌita. 


text:
<pb/>Na mayadi veꞌahihi yo mumuga maselena aidiyena yadi vada hiꞌita avivinidi. Na hinage mwanediyao hivelauwedi na alinadi himulitaedi, yo ebe ainaena Yaubada yana walo tomowa hiveꞌahihiyei, na havena hiꞌawaꞌawa yababaei. 


text:
<pb/>Na owa mumugam namwanamwana maudoina ainaena tomowa uveꞌitadi ta hinage hibom himumuga namwanamwa. Na mumuga dumwaluna ainaena uveꞌita, ta yam mumuga yo yam veꞌita adi ita ehebo. 


text:
Eeta yam veꞌitao havena tomowa hiꞌawaꞌawa oyaꞌoyamaei, na hesi yam walo namwanamwadi aidiyena amꞌalehao uvehinimayadi yadi alomagigili awawa vehabana. 


text:
<pb/>Taupaihowa awawao hinage uwalo aidiyai na yadi tautaubadao yadi loina hiveꞌahihiyedi ta havena hiꞌabiꞌabitauꞌwata. 


text:
Havena aivavali na hesi mayadi veꞌahihi moiha Yaubada Taulivahigita wasana hiꞌabiye mahalava, yadi paihowa namwanamwana ainaena. 


text:
Na iveꞌitagita ebeha mumuga awaꞌawawa na nuwatuwu yababadi tataꞌwataꞌwatadaedi, na hesi tamiya mumuga namwanamwadi yo dumwaludi aidiyena. 


text:
Teina hauga mayada yaliyaya ada Taulivahi Yeisu Besinana tayemidiyei, ibom yada Yaubada wahiwahiyalana na mayana wasawasa, yo yana mahalava vehabana tahaꞌwahaꞌwa. 


text:
Ibom italamwei vehabada na imwalowoi habi yemaihagita yada yababa maudoidi aidiyena, yo iꞌabiye maselegita na ana boda ainai imwauwigita yo yana paihowa namwanamwadi aidiyena tamulitaedi. 


text:
Veꞌita teina uveꞌitaei tomowa aidiyai, ta loina dumwadumwaluna aidiyena uguguyeidi na ebe himumuga namwanamwa. Nigele mata yaiya teya iyawalo hinaligo.<pb/>


text:
Nuwadiyai hinage umwauwi neta dalava adi tauloinao yadi loina aidiyai hitalam, yo hiꞌawa abi, yadi paihowa namwanamwa ainaena. 


text:
Na havena hiwalo yabayababa yo himanimanini tomowa aidiyai na hesi himumuga hegoya mayadi veꞌahihi. 


text:
<pb/>Moiha taꞌi, ita mwalona yauyauleda yo abitauꞌwata wuwuna, yo nuwadawani yo yaliyaya awaꞌawawa adi nuwatuwu aidiyena amwaha namwanamwana talaugabaenaꞌo. Na hinage ita mwalona veꞌaleha yo alomagigili wuwuna, na vali tomowa aidiyai tamumuga yababa, na alidai hinuwayababa na hinage ita aidiyai tanuwayababa. 


text:
na ilivahigita, nigele ebeha taudumwalu vehabadi, na hesi ibom yana atemuyamuyaena yana Aluꞌaluwa Veꞌahihi ainaena yada yababao inuwahamuidi, na iꞌabiye maselegita, ta yawahida vauvauna imomohegitane. 


text:
Walo moiha maudoina ainaena uvaivai adi guguya vehabana, yo ainaena hiya Yaubada ana tauyemidiwo walowone himulitaedi na paihowa namwanamwadi hipaihowaidi. Teina ginauli namwanamwana tomowa adi abahagu. 


text:
<pb/>Taꞌaiꞌaipate awawa loina aidiyai, yo hinage yaso mugamugaidi yehadi vehabadi, teina nigele hihaguhaguigita, ainaena ulaugabaidi. 


text:
<pb/>Eeta ebe yaiya manini nuwanuwana mai ehebo nuwana mai bwau na ilaumwauwi, na ebe nigele iyalaumwau, ulaugabaei, 


text:
wuwuna yana nuwatuwu nigele dumwaludi, neta ibom ihanapuiyaꞌo ta ginaulidine ipaipaihowaidine yababadi. Walo yana abaꞌovi 


text:
<pb/>Howola abo Atemasi na Tikiko yavetamalediwa alimwai, na ebe hilaowa, ulau mwayamwayauma wuwuna gwaugwau ana hauga ta nuwanuwagu dalava Nikopolisi ainai yamiyamiya. 


text:
<pb/>Loina ana tauhanapu hiya Senasi yo hinage Apolosa uhaguidi, ta manimaꞌabidi uvetamaledi yadi adau ainai eeta mayadi yaliyaya. 


text:
<pb/>Ainaena yadi bodao maudoidi uveꞌitadi na hiꞌawa abi, ta howahowana taumiya vitai hihaguidi, na havena himiyamiya awawauhi. 


text:
<pb/>Teinai mayagu bodao yama awayauwedo alimiyai, na ada geluwo, yada Bada ana taumulitao baidamwao ammiyamiya, hiya hinage yama awayauwedo aidiyai. Yaubada yana veꞌiꞌila maudoimiu alimiyai.<pb/>


